
Susan trântise vajnic îngheţata în capul lui Michael 
Cartwright. Aşa se desfăşurase prima lor întâlnire sau cel 
puţin asta pretinsese cavalerul de onoare când Susan şi 
Michael s-au căsătorit, douăzeci şi unu de ani mai târziu. 

Pe atunci erau amândoi în vârstă de trei ani şi când 
Michael a izbucnit în plâns, mama lui Susan s-a repezit să 
vadă ce se întâmplase. Susan n-a vrut să spună nimic 
altceva decât: „Păi, el şi-a căutat-o, nu?” şi repetă asta de 
mai multe ori. Aşa că fetiţa s-a ales cu o săpuneală. Nu 
prea semăna cu începutul ideal al unei poveşti romantice. 

A doua lor întâlnire, tot după spusele cavalerului de 
onoare, s-a petrecut pe vremea când amândoi ajunseseră 
la şcoala primară. Susan declară cu un aer atoateştiutor că 
Michael era un bebeluş plângăcios şi, mai rău, un pârâcios. 
Michael spuse celorlalţi băieţi că-şi împărțea bucuros 
biscuiţii Graham cu oricine o trăgea de codițe pe Susan 
Illingworth. Nu încercară mulţi a doua oară. 

La încheierea primului an de şcoală, Susan şi Michael 
primiră amândoi premiul întâi. Învăţătoarea lor consideră 
că era metoda cea mai bună de a preveni un nou incident 
ca acela cu îngheţata. Susan le spuse prietenelor ei că lui 
Michael îi făcea mama lui temele, la care Michael ripostă că 
măcar şi le scria singur. 

Rivalitatea continuă neabătută în anii de gimnaziu şi de 
liceu, până când plecară la universităţi diferite, Michael la 
Connecticut State şi Susan la Georgetown. În următorii 
patru ani, se străduiră amândoi să se evite. De fapt, 
următoarea ocazie când li se întâlniră cărările fu, ironia 
sorții, acasă la Susan, când părinţii ei îi organizară o 
petrecere-surpriză la absolvirea facultăţii. Surpriza cea mai 
mare nu fu că Michael acceptă invitaţia, ci că-şi făcu 
apariţia. 

Susan nu-şi recunoscu imediat vechiul rival, în parte 
pentru că se înălţase cu zece centimetri şi o privea pentru 

prima dată de sus. Numai după ce-i oferi un pahar de vin şi 
Michael comentă: „Cel puţin de data asta nu mi l-ai vărsat 
în cap”, îşi dădu Susan seama cine era tânărul înalt şi 
frumos. 

— Doamne, m-am purtat îngrozitor, nu? făcu ea, dorindu- 
şi ca el să nege. 

— Da, zise Michael, dar cred că am meritat-o. 

— Aşa e, întări ea, muşcându-şi limba. 

Sporovăiră ca nişte prieteni vechi şi Susan fu surprinsă 
de propria ei dezamăgire când o colegă din Georgetown li 
se alătură şi începu să flirteze cu Michael. In seara aceea, 
nu-şi mai vorbiră. 

Michael o sună a doua zi şi o invită să-i vadă pe Spencer 
Tracy şi Katharine Hepburn în Coasta lui Adam. Susan 
văzuse deja filmul, dar se auzi acceptând şi nici nu-i veni să 
creadă că putu pierde atâta timp încercând diferite rochii 
pentru prima lor întâlnire. 

Îi plăcu filmul, deşi îl vedea a doua oară şi se întrebă 
dacă Michael o va lua de umeri când Spencer Tracy o 
săruta pe Katharine Hepburn. El nu o făcu. Dar când ieşiră 
din cinematograf, o luă de mână în timp ce traversau şi nu-i 
mai dădu drumul până ajunseră în dreptul cofetăriei. Acolo 
avu loc prima lor ceartă, să-i spunem „neînţelegere”. 
Michael spuse că avea de gând să-l voteze pe Thomas 
Dewey în noiembrie, iar Susan se exprimă clar în favoarea 
rămânerii lui Harry Truman la Casa Albă. Ospătarul aşeză o 
îngheţată în faţa ei şi Susan o privi fix. 

— Nici să nu te gândeşti, zise Michael. 

Când îi telefonă a doua zi, nu se miră, deşi stătea deo 
oră lângă aparat, prefăcându-se ocupată să citească. 

În dimineaţa aceea, la micul dejun, Michael recunoscu 
faţă de mama lui că fusese dragoste la prima vedere. 

— Dar o ştii de ani de zile pe Susan, remarcă mama. 

— Nu, mamă, replică el, am cunoscut-o cu adevărat abia 
ieri. 

Părinţii lor fură încântați, dar nu surprinşi, când cei doi 
tineri se logodiră după un an; la urma urmei, de la 

petrecerea aceea de absolvire, fuseseră împreună aproape 
zi de zi. Ambii se angajaseră foarte repede după facultate, 
Michael ca agent la Compania de Asigurări de Viaţă 
Hartford şi Susan ca profesoară de istorie la liceul Jefferson, 
aşa că hotărâră să se căsătorească în timpul vacantei de 
vară. 

Ceea ce nu putuseră planifica a fost faptul că Susan va 
rămâne însărcinată încă din luna de miere. Michael nu-şi 
putea ascunde încântarea la gândul că va fi tată şi, când 
doctorul Greenwood le spuse în luna a şasea că vor avea 
gemeni, bucuria lui se dublă: 

— Ei, cel puţin asta va rezolva o problemă, comentă el 
imediat. 

— Adică? întrebă Susan. 

— Unul poate fi republican şi celălalt, democrat. 

— Nu dacă am şi eu un cuvânt de spus, zise Susan, 
masându-şi pântecul. 

Ea continuă să predea până în luna a opta, când, în mod 
fericit, sosi vacanţa de Paşti. Merse la spital în cea de-a 
douăzeci şi opta zi a lunii a noua, cu o valijoară. Michael 
plecă devreme de la serviciu şi veni la ea cu vestea că 
fusese promovat contabil-şef. 

— Ce înseamnă asta? întrebă Susan. 

— E un nume pompos pentru un agent de asigurări. Dar 
include şi un mic spor de salariu, ceea ce nu poate decât să 
ne ajute acum, când mai avem încă două guri de hrănit. 

După ce o instalară pe Susan, dr. Greenwood îi sugeră lui 
Michael să aştepte afară, pentru că travaliul se putea 
complica la gemeni. 

Michael străbătea de la un capăt la altul culoarul lung. 
Când ajungea la portretul lui Josiah Preston, atârnat pe 
peretele de la distanţă, se întorcea şi refăcea traseul. În 
primele ture din marşul acela, nu se opri să citească 
biografia amănunțită expusă dedesubtul portretului 
fondatorului spitalului. Dar când doctorul ieşi prin uşa 
dublă, Michael cunoştea pe de rost fiecare detaliu al vieții 
filantropului. 

Silueta înveşmântată în verde se îndreptă încet spre el 
înainte de a-şi scoate masca. Michael încercă să-i 
desluşească expresia chipului. In profesia lui, să fii capabil 
să descifrezi stările şi gândurile ascunse ale omului după 
figură constituia un avantaj, căci vânzarea de asigurări de 
viaţă presupune anticiparea oricăror angoase ale 
potenţialului client. Totuşi, chipul doctorului nu trăda nimic 
în cazul acestei vitale polite de asigurare. Ajungând chiar în 
faţa lui, îi zâmbi: 

— Felicitări, domnule Cartwright, aveţi doi fii sănătoşi. 

Susan adusese pe lume doi băieţi, pe Nathaniel la 4:37 şi 
pe Peter la 4:43, după-amiază. In următoarea oră, părinţii îi 
giugiuliră pe rând, până când doctorul Greenwood sugeră 
că poate bebeluşii şi mama lor ar fi trebuit să se 
odihnească: i 

— Va fi destul de epuizant să alăpteze doi copii. li voi 
duce pe amândoi în salonul-creşă de îngrijiri speciale pe 
timpul noptii. Nu vă îngrijorați, aşa procedăm totdeauna cu 
gemenii, adăugă doctorul. 

Michael îşi însoți fiii în salon, unde fu din nou rugat să 
rămână pe coridor. Mândru, tatăl îşi turti nasul de peretele 
de sticlă ce-l despărţea de rândurile de pătuțuri, 
contemplându-i pe băieţii adormiţi şi dorind să spună oricui 
trecea pe acolo: „Amândoi sunt ai mei”. Îi zâmbi infirmierei 
care stătea lângă ei, urmărindu-i cu atenţie pe cei nou- 
sosiți şi  prinzându-le brățări cu numele în jurul 
încheieturilor micuţe. 

Michael nu-şi dădu seama cât timp stătuse acolo, înainte 
de a se întoarce lângă patul soţiei. Deschizând uşa, 
constată mulţumit că Susan dormea dusă. O sărută cu 
blândeţe pe frunte: 

— Ne vedem mâine dimineaţă, draga mea, înainte să mă 
duc la serviciu, îi promise, ignorând faptul că ea nu-l auzea. 

leşi, străbătu coridorul şi intră în liftul unde se afla şi 
doctorul Greenwood, îmbrăcat de oraş, cu o jachetă sport şi 
pantaloni gri de flanel. 

— Ce bine ar fi să se nască toţi atât de uşor! îi spuse 

doctorul lui Michael când ajunseră la parter. Totuşi, o să 
mai trec în seara asta, domnule Cartwright, să văd cum se 
simt soţia dumneavoastră şi gemenii. Insă nu anticipez 
nicio problemă. 

— Vă mulţumesc, domnule doctor, spuse Michael. Vă 
mulţumesc. 

Dr. Greenwood zâmbi şi ar fi plecat de la spital, ducându- 
se acasă cu maşina, dacă n-ar fi zărit o doamnă elegantă 
intrând pe uşile batante. Se îndreptă iute spre ea; era Ruth 
Davenport. 

Michael Cartwright aruncă o privire înapoi şi-l văzu ţinând 
uşa liftului deschisă pentru două femei, una dintre ele cu o 
sarcină avansată. Michael nu putea decât să spere că noua 
pacientă va avea o naştere la fel de lipsită de complicaţii ca 
şi cea reuşită de Susan. Porni agale spre maşină, încercând 
să se gândească la ce avea de făcut în continuare, dar 
totuşi incapabil să-şi şteargă zâmbetul larg de pe faţă. 

Primul lucru va fi să le telefoneze părinţilor lui... 
bunicilor. 

Ruth Davenport acceptase deja că aceasta avea să fie 
ultima ei şansă. Din motive profesionale, doctorul 
Greenwood nu s-ar fi exprimat chiar aşa de tranşant, deşi 
după două sarcini ratate în tot atâţia ani, nu-şi putea sfătui 
pacienta să-şi asume încă o dată riscul. 

Pe de altă parte, Robert Davenport nu era constrâns de o 
astfel de etichetă profesională şi când află că soţia lui 
rămăsese gravidă pentru a treia oară, se exprimă foarte 
tranşant. Îi prezentă, simplu, un ultimatum: „de data asta o 
s-o iei uşor”, ceea ce era un eufemism pentru: „nu face 
nimic care i-ar putea dăuna fiului nostru”. Robert 
Davenport presupunea, deci, că întâiul lui născut va fi 
băiat. De asemenea, ştia că pentru soţia lui va fi dificil, 
dacă nu imposibil, „s-o ia uşor”. La urma urmei, era fiica lui 
Josiah Preston şi adesea spunea că, dacă Ruth ar fi fost 
băiat, ea, şi nu soţul ei, ar fi ajuns preşedintele companiei 
farmaceutice Preston. Dar Ruth trebui să se mulţumească 
doar cu premiul de consolare, înlocuindu-şi tatăl la 
conducerea Fondului pentru spitalul Sf. Patrick, o acţiune 
nobilă desfăşurată de patru generaţii în familia Preston. 

Deşi câţiva dintre acţionarii din vechea gardă de la Sf. 
Patrick avură nevoie de dovezi ca să creadă că Ruth era din 
aceeaşi plămadă cu tatăl ei, nu trecură decât puţine 
săptămâni şi fură convinşi că era nu numai animată de 
aceeaşi energie şi dăruire ca şi bătrânul, dar fusese 
înzestrată de el şi cu multe cunoştinţe şi înţelepciune, aşa 
cum transmit adesea părinţii unicului lor copil. 

Ruth nu se măritase până la vârsta de treizeci şi trei de 
ani. Desigur, nu din lipsă de peţitori, dintre care mulţi se 
dădeau peste cap să-şi dovedească devotamentul fără 
margini pentru moştenitoarea milioanelor familiei Preston. 
Josiah Preston nu fu nevoit să-i explice fiicei lui ce însemna 
un vânător de zestre, pur şi simplu pentru că ea nu se 
îndrăgosti de niciunul dintre ei. De fapt, Ruth începuse să 

se îndoiască de capacitatea ei de a iubi. Până îl întâlni pe 
Robert. 

Robert Davenport venise la compania Preston de la firma 
Roche şi avea studii la Universitatea Johns Hopkins şi 
Şcoala de Afaceri Harvard, urmate pe „pista rapidă”, în 
termenii tatălui lui Ruth. Din câte îşi amintea tânăra, 
aceasta era singura expresie oarecum modernă folosită de 
părintele ei. Robert fusese numit vicepreşedinte la 
douăzeci şi şapte de ani şi la treizeci şi trei, a devenit cel 
mai tânăr director adjunct din istoria companiei, bătând un 
record ce fusese stabilit de însuşi Josiah. De data asta, Ruth 
chiar se îndrăgosti de bărbatul care nu era copleşit de 
numele Preston sau de milioanele lui. De fapt, când Ruth îi 
sugeră că poate ar trebui să-şi ia numele de Preston- 
Davenport, Robert o întrebă doar: „Şi când o să-l cunosc şi 
eu pe individul ăsta, Preston-Davenport, care vrea să mă 
împiedice să devin soţul tău?” 

Ruth anunţă că era însărcinată la doar câteva săptămâni 
după nuntă şi pierderea copilului era aproape singura pată 
din existenţa lor încântătoare. Totuşi începu să pară şi 
aceasta doar un nor trecător pe un cer senin când rămase 
din nou gravidă după unsprezece luni. 

Ruth condusese o şedinţă de consiliu a Fondului 
spitalului când începură contracţiile, aşa că nu avu nevoie 
decât să mai urce două etaje cu liftul, pentru a fi consultată 
de doctorul Greenwood. Cu toate acestea, nici experienţa 
lui, dăruirea personalului şi echipamentul medical de ultimă 
oră n-au putut salva copilul născut prematur. Kenneth 
Greenwood nu putea să uite că în tinereţe se confruntase 
cu o problemă similară aducând-o pe lume pe Ruth şi timp 
de o săptămână, personalul spitalului nu crezuse că fetiţa 
va supravieţui. Şi acum, după treizeci şi cinci de ani, familia 
suporta aceeaşi traumă. 

Dr. Greenwood hotărî să aibă o discuţie personală cu dl. 
Davenport şi să-i sugereze că poate era momentul să se 
gândească la adopţie. Robert se învoi fără tragere de inimă 
şi promise că va discuta cu soţia lui de îndată ce se va simţi 

mai bine. 

A mai trecut un an până ce Ruth a fost de acord să 
viziteze o societate pentru adopţii şi prin una din acele 
coincidenţe hotărâte de soartă, dar pe care romancierii 
sunt blamaţi dacă le folosesc, rămase însărcinată în ziua 
când trebuia să meargă la o casă de copii locală. De data 
aceasta, Robert era hotărât să se asigure că nu vreo eroare 
omenească îl va împiedica pe copilul lor să vină pe lume. 

Ruth ascultă sfatul soţului ei şi demisionă din funcţia de 
directoare a Fondului spitalului. A fost chiar de acord să 
angajeze o asistentă medicală permanentă, ca s-o 
supravegheze atent, după cum spunea Robert. DI. 
Davenport intervievă mai multe candidate şi alcătui o listă 
scurtă cu cele pe care le considera calificate pentru post. 
Dar în final, alegerea lui se opri asupra aceleia pe care o 
considera suficient de autoritară pentru a o convinge pe 
Ruth „s-o ia uşor” şi să nu se mai lase pradă vechiului ei 
obicei de a dori să organizeze tot ce-i apărea în cale. 

După a treia rundă de interviuri, Robert se hotărî pentru 
d-ra Heather Nichol, asistentă şefă a maternității de la Sf. 
Patrick. li plăceau manierele ei rezonabile şi faptul că nu 
era măritată şi nici înzestrată cu o înfăţişare care ar fi putut 
duce la schimbarea acestei situaţii în viitorul apropiat. 
Totuşi, balanţa se înclină în favoarea d-rei Nichol abia când 
aflară că adusese deja pe lume peste o mie de copii. 

Robert a fost încântat de adaptarea rapidă a d-rei Nichol 
la gospodăria lor şi, o dată cu trecerea lunilor, a început să 
creadă şi el că nu se vor mai confrunta cu probleme şi a 
treia oară. După ce trecură cinci, şase, şapte luni fără 
niciun incident, Robert aduse în discuţie numele de botez: 
Fletcher Andrew dacă era băiat şi Victoria Grace dacă era 
fată. Ruth nu-şi exprimă decât o preferinţă: dacă aveau 
băiat, să-l strige Andrew, dar până la urmă îşi dorea doar să 
nască un copil sănătos. 

Robert participa la o conferinţă medicală la New York 
când d-ra Nichol îl scoase dintr-un seminar şi-l înştiinţa că 
începuseră contracţiile soţiei lui. O asigură că va lua 

imediat trenul şi va veni la spital de la gară, cu un taxi. 

Doctorul Greenwood părăsea clădirea, după ce asistase 
cu succes la naşterea gemenilor Cartwright, când o zări pe 
Ruth Davenport intrând pe uşile batante, însoţită de d-ra 
Nichol. Se întoarse şi le prinse din urmă înainte ca 
doamnele să ajungă la lift. 

Instalându-şi pacienta într-o rezervă, doctorul Greenwood 
convocă rapid cea mai bună echipă obstetrică la îndemâna 
spitalului. Dacă doamna Davenport ar fi fost o pacientă 
normală, el şi d-ra Nichol ar fi putut aduce pe lume copilul 
fără asistenţă. Totuşi, după o examinare, îşi dădu seama că 
Ruth trebuia să fie operată prin cezariană, dacă doreau să-i 
dea şanse copilului. Cu ochii ridicaţi, doctorul se rugă în 
gând, pe deplin conştient că aceasta era ultima şansă a 
femeii. 

Naşterea dură puţin mai mult de patruzeci de minute. 
Zărind capul bebeluşului, d-ra Nichol oftă uşurată, dar abia 
când doctorul tăie cordonul ombilical adăugă: „Aleluia”. 
Ruth, aflată sub anestezie generală, nu putea vedea 
surâsul doctorului. Acesta ieşi repede din sală şi-l anunţă 
pe tatăl îngrijorat: „E băiat”. 

În timp ce Ruth dormea împăcată, d-ra Nichol avu 
misiunea de a-l duce pe Fletcher Andrew în salonul de 
îngrijiri speciale, unde urma să-şi petreacă primele ore de 
viaţă alături de alţi bebeluşi. După ce-l înveli în pătuţul lui, 
îl lăsă în grija infirmierei şi se întoarse la rezerva lui Ruth. 
Se instală pe un scaun confortabil din colţul încăperii şi 
încercă să rămână trează. 

Pe când ziua se îngâna cu noaptea, d-ra Nichol se trezi 
tresărind, auzind cuvintele: 

— Pot să-mi văd fiul? 

— Desigur, doamnă Davenport, răspunse ea, ridicându- 
se repede. Mă duc să-l aduc pe micul Andrew. Mă întorc 
imediat, adăugă, închizând uşa. 

Ruth se ridică în capul oaselor, îşi umflă puţin perna, 
aprinse veioza şi aşteptă nerăbdătoare. 

Străbătând coridorul, d-ra Nichol se uită la ceas. Era 4:31 

a.m. Cobori pe scări la etajul cinci şi porni spre salon. 
Deschise cu grijă uşa, ca să nu-i trezească pe nou-născuţi. 
Intrând în încăperea slab luminată de un neon, o văzu pe 
infirmieră moţăind într-un colţ. N-o deranja; erau poate 
singurele ei momente de linişte în tura de opt ore. 

Înaintă tiptil printre pătuţuri, oprindu-se doar o clipă să le 
arunce o privire gemenilor aflaţi în leagănul dublu de lângă 
cel al lui Fletcher Andrew Davenport. 

Se uită la copilul care nu va duce lipsă de nimic tot restul 
vieţii lui. Aplecându-se să-l ia din pătuţ, îngheţă. După ce ai 
asistat la o mie de naşteri, recunoşti imediat moartea. 
Paloarea pielii şi  încremenirea ochilor erau dovezi 
suficiente, fără să mai fie nevoie să-i controleze pulsul. 

Adesea, deciziile luate dintr-un imbold spontan, uneori 
de alţii, ne pot schimba cu totul vieţile. 

Când doctorul Greenwood a fost trezit noaptea să i se 
spună că unul din copiii nou-născuţi murise, ştiu exact 
despre ce copil era vorba. Şi îşi dădu seama că trebuia să 
plece imediat la spital. 

Kenneth Greenwood îşi dorise întotdeauna să fie doctor. 
După câteva săptămâni de facultate, ştiuse exact în ce 
domeniu se va specializa. Îi mulțumea zilnic lui Dumnezeu 
că-i îngăduise să-şi urmeze vocaţia. Dar, din când în când, 
de parcă uneori Atotputernicul simţea nevoia să tragă de 
cântar în partea cealaltă, trebuia să-i spună unei mame că 
şi-a pierdut copilul. Niciodată nu era uşor, dar să fie nevoit 
să-i spună lui Ruth Davenport a treia oară... 

La cinci dimineaţa circulau atât de puţine maşini, încât 
parcă în locul lui rezervat din faţa spitalului după doar 
douăzeci de minute. Impinse uşile batante, trecu pe lângă 
registratură cu paşi mari şi intră în lift înainte de a vorbi cu 
vreun membru al personalului. 

— Cine o să-i spună? întrebă infirmiera care-l aştepta la 
etajul cinci. 

— Eu, zise doctorul Greenwood. Le sunt prieten de 
familie de ani de zile. 

infirmiera păru surprinsă: 

— Bănuiesc că trebuie să fim recunoscători că celălalt 
bebeluş a supravieţuit, îi întrerupse ea gândurile doctorului. 

Acesta se opri: 

— Celălalt bebeluş? 

— Da, Nathaniel e bine, Peter e cel care a murit. 

Doctorul Greenwood tăcu puţin, încercând să înţeleagă: 

— Şi Davenport? se încumetă el. 

— E bine, din câte ştiu, răspunse infirmiera. De ce 
întrebaţi? 

— L-am adus pe lume chiar înainte de a pleca acasă, 
spuse, sperând că infirmiera nu-i va simţi ezitarea din voce. 

Doctorul porni încet printre rândurile de pătuţuri, trecând 

pe lângă bebeluşi adormiţi sau pe lângă unii care zbierau, 
parcă pentru a dovedi că aveau plămâni. Se opri lângă 
leagănul dublu unde-i lăsase pe gemeni doar cu câteva ore 
mai devreme. Nathaniel dormea liniştit, iar fratele lui era 
nemişcat. Îşi aruncă privirea şi spre tăbliţa de la capul 
pătuţului de pe rândul opus: Davenport, Fletcher Andrew. 
Băieţelul dormea şi el dus, cu respiraţia destul de regulată. 

— Bineînţeles, n-am putut lua copilul până când doctorul 
care l-a adus pe lume... 

— Nu-i nevoie să-mi reaminteşti regulamentul spitalului, 
o repezi doctorul Greenwood, aşa cum nu-i stătea în fire. 
Când ai intrat de serviciu? 

— Chiar după miezul nopţii. 

— Şi de atunci i-ai supravegheat? 

— Da, domnule doctor. 

— A mai intrat cineva în salon în timpul acesta? 

— Nu, răspunse infirmiera. 

Se hotărî să nu-i spună că i se păruse că aude o uşă 
închizându-se înainte cu o oră; cel puţin nu-i va spune 
acum, când era aşa de indispus. Doctorul Greenwood se 
uită la cele două pătuţuri cu numele Cartwright, Nathaniel 
şi Peter. Ştia ce avea datoria să facă. 

— Du copilul la morgă, spuse liniştit. Scriu imediat un 
raport, dar n-o voi informa pe mamă până dimineaţa. Nu 
slujeşte la nimic s-o trezim la ora asta. 

— Da, domnule doctor, spuse smerită infirmiera. 

Doctorul Greenwood ieşi din salon, străbătu încet 
coridorul şi se opri lângă uşa de la rezerva doamnei 
Cartwright. O deschise fără zgomot şi descoperi uşurat că 
pacienta dormea adânc. Urcă pe scări la etajul şase şi făcu 
acelaşi gest când ajunse la rezerva doamnei Davenport. Şi 
Ruth dormea. Aruncă o privire spre d-ra Nichol, aşezată 
incomod pe scaun. Ar fi jurat că deschisese ochii, dar se 
hotărî să n-o deranjeze. Închise uşa, ajunse la capătul 
holului şi se strecură în parcare, coborând pe scara de 
incendiu. Nu voia ca cei de la intrare să-l vadă plecând. 
Avea nevoie de timp de gândire. 

După douăzeci de minute, era în patul lui de acasă, dar 
nu se culcă. Nu dormea nici când sună ceasul deşteptător, 
la şapte. Ştia exact cum va trebui să acţioneze, deşi se 
temea că urmările faptelor lui se vor face simţite timp de 
ani de zile. 


x 


A doua oară în aceeaşi dimineaţă, doctorul Greenwood 
ajunse mult mai greu la spitalul Sf. Patrick, şi nu doar din 
cauza traficului. Îi era groază să-i spună lui Ruth Davenport 
că fiul ei murise peste noapte şi spera că va putea s-o facă 
fără să provoace scandal. Ştia că va trebui să se ducă 
direct în rezerva ei şi să-i explice totul, altfel nu va fi în 
stare s-o mai facă. 

— Bună dimineaţa, domnule doctor Greenwood, îl salută 
sora de la registratură, dar el nu-i răspunse. 

Cobori din lift la etajul şase şi porni spre rezerva doamnei 
Davenport, dar se pomeni că mergea tot mai încet. Se opri 
în faţa uşii, sperând că pacienta încă mai dormea. O 
deschise şi-l văzu pe Robert Davenport, stând lângă soţia 
lui. Ruth ţinea în braţe un bebeluş. D-ra Nichol dispăruse. 

Robert sări în picioare. 

— Kenneth, începu el, strângându-i mâna, îţi vom fi 
veşnic îndatoraţi. 

— Nu-mi datoraţi nimic, răspunse încet doctorul. 

— Ba sigur că da, insistă Robert, întorcându-se spre soţia 
lui. Să-i spunem ce am hotărât, Ruth? 

— De ce nu, astfel vom avea cu toţii de sărbătorit ceva, 
zise ea, sărutând copilul pe frunte. 

— Dar mai întâi, trebuie să vă spun... începu doctorul. 

— Fără „dar”, îl întrerupse Robert, pentru că vreau să fii 
primul care află că am de gând să cer comitetului Preston 
să finanţeze ridicarea unei aripi noi a clădirii, unde va 
funcţiona maternitatea unde visai să lucrezi înainte de 
pensionare. 

— Dar... repetă doctorul Greenwood. 

— Credeam că ne-am înţeles. La urma urmei, planurile 
sunt trasate de ani de zile, spuse Robert, privind copilul, 
aşa că nu văd niciun motiv să mai amânăm începerea 
construcţiei. Dacă nu cumva, desigur, ai ceva împotrivă, 
adăugă, întorcându-se spre obstetrician. 

Doctorul Greenwood tăcu. 

Când îl văzu pe doctor ieşind din rezerva doamnei 
Davenport, domnişoarei Nichol i se strânse inima. Avea 
băieţelul în braţe şi mergea către liftul care urma să-i ducă 
la salonul de îngrijiri speciale. Trecând pe lângă ea pe 
coridor, ochii li se întâlniră şi femeia nu mai avu nicio 
îndoială că el ştia ce făcuse. g 

D-ra Nichol acceptă că trebuia să facă imediat ceva. In 
noaptea precedentă, după ce dusese copilul înapoi în salon, 
rămăsese trează în rezerva doamnei Davenport, 
întrebându-se dacă va fi dată de gol. Încercase să nu se 
clintească la intrarea doctorului Greenwood. Nu avea idee 
cât era ceasul, pentru că nu îndrăznise să se uite în jos. 
Aproape că se aşteptase ca doctorul s-o cheme afară şi să-i 
spună că ştia ce făcuse, dar el plecase la fel de tăcut cum 
venise şi ea rămăsese la fel de neştiutoare. 

Heather Nichol porni spre rezervă, cu ochii aţintiţi asupra 
ieşirii către scara de incendiu, aflată la capătul îndepărtat 
al holului. După ce trecu de uşa doamnei Davenport, 
încercă să nu-şi iuţească pasul. Mai avea doar vreo doi 
metri de parcurs, când auzi o voce pe care o recunoscu 
imediat: „D-ră Nichol!”. Încremeni, privind în continuare 
spre ieşire, chibzuind la ce avea de făcut. Apoi se răsuci 
spre domnul Davenport. 

— Aş dori să discutăm ceva în particular, spuse el. 

Păşi în salonul de pe cealaltă latură a coridorului, 
presupunând că ea îl va urma. D-ra Nichol crezu că n-o vor 
ţine picioarele până la scaunul din faţa celui pe care se 
aşezase el. Nu-şi dădea seama după expresia chipului 
bărbatului dacă şi el ştia că ea era cea vinovată. Dar pe 
domnul Davenport nu-l puteai ghici niciodată. Nu era în 
firea lui să-şi dezvăluie emoţiile şi nu putea schimba asta 

nici măcar când era vorba de viaţa de familie. D-ra Nichol 
nu-l putea privi în ochi, aşa că se uită peste umărul lui 
stâng, văzând cum uşile liftului ascundeau silueta 
doctorului Greenwood. 

— Bănuiesc că ştii ce vreau să te întreb, începu el. 

— Da, recunoscu d-ra Nichol, întrebându-se dacă o s-o 
mai angajeze cineva vreodată şi chiar dacă nu va ajunge la 
închisoare. 

După zece minute, când doctorul Greenwood reapăru, d- 
ra Nichol ştia exact care-i va fi soarta. 

— Gândeşte-te, d-ră Nichol, şi după aceea sună-mă la 
birou, iar dacă eşti de acord, voi discuta cu avocaţii mei. 

— M-am gândit deja, răspunse d-ra Nichol şi de data asta 
îl privi în ochi pe domnul Davenport. Răspunsul e „da”, voi 
fi încântată să lucrez mai departe pentru familia 
dumneavoastră în calitate de bonă. 


20 


- JEFFREY ARCHER - 


4 


Susan îl ţinea în braţe pe micul Nat, incapabilă să-şi 
ascundă suferinţa. Obosise să-şi tot asculte prietenii şi 
rudele spunându-i să-i mulţumească lui Dumnezeu că unul 
dintre ei supravieţuise. Nu înțelegeau oare că Peter era 
mort şi ea îşi pierduse fiul? Michael spera ca soţia lui să-şi 
mai revină după tragedie când va ieşi din spital şi va merge 
acasă. Dar nu s-a întâmplat aşa. Susan vorbea tot timpul 
despre celălalt fiu al ei şi ţinea o fotografie a gemenilor pe 
noptieră. 

D-ra Nichol studie acea fotografie când o văzu publicată 
în ziarul Hartford Courant. Descoperi uşurată că, deşi ambii 
băieţi moşteniseră maxilarul pătrat al tatălui lor, Andrew 
avea părul blond şi cârlionţat, în timp ce al lui Nat era drept 
şi se închidea deja la culoare. Josiah Preston fu însă acela 
care îl flata, remarcând de mai multe ori că nepotul îi 
moştenise nasul şi fruntea boltită, în marea tradiţie a 
neamului Preston. D-ra Nichol le repeta mereu această 
observaţie rudelor  linguşitoare şi angajaţilor servili, 
prefaţând-o cu vorbele: „Domnul Preston remarcă 
adesea...”. 

La două săptămâni după ce ieşi din spital, Ruth fu numită 
din nou preşedinta Fondului spitalului Sf. Patrick şi se 
apucă imediat de lucru pentru a onora promisiunea soţului 
ei că vor construi o nouă aripă pentru maternitate. 

Între timp, d-ra Nichol accepta orice însărcinare, oricât 
de comună, pentru a-i permite lui Ruth să-şi reia activităţile 
profesionale şi a fi lăsată să se ocupe de Andrew. Deveni 
bona, mentorul, paznicul şi pedagoga copilului. Dar nu 
trecea nici măcar o zi fără să se gândească îngrozită că se 
va afla adevărul. 

Prima nelinişte reală a d-rei Nichol se ivi când doamna 
Cartwright telefonă să spună că dădea o petrecere la ziua 
de naştere a fiului ei şi, cum Andrew era născut în aceeaşi 
Zi, dorea să-l invite şi pe el. 

— Ce drăguţ din partea dumneavoastră, răspunse d-ra 
Nichol dintr-o suflare, dar Andrew va avea şi el o petrecere 
aniversară şi ne pare rău că Nat nu va putea veni aici. 

— Atunci, transmiteţi-i  salutările mele doamnei 
Davenport şi spuneţi-i că-i mulţumim pentru că ne-a invitat 
la deschiderea noii aripi a maternității de luna viitoare. 

D-ra Nichol nu avea cum să anuleze invitaţia respectivă. 
Punând la loc receptorul, Susan se întrebă cum de d-ra 
Nichol îşi amintea numele fiului ei. 

În seara aceea, imediat cum d-na Davenport ajunse 
acasă, d-ra Nichol îi sugeră să facă o petrecere pentru 
prima aniversare a lui Andrew. Lui Ruth i se păru o idee 
splendidă şi lăsă bucuroasă toate aranjamentele, inclusiv 
lista de invitaţi, pe mâna bonei. Să organizezi o aniversare 
la care poţi să inviţi sau să nu inviţi pe cine vrei era una, 
dar era cu totul altceva să te asiguri că patroana ta şi d-na 
Cartwright nu se întâlnesc la deschiderea noii aripi a 
spitalului. 

De fapt, chiar doctorul Greenwood le aduse împreună pe 
cele două femei, în timp ce-i conducea pe invitaţi prin noile 
saloane. Doctorului nu-i venea să creadă că nimeni nu va 
observa ce mult semănau cei doi băieţi. D-ra Nichol se 
întoarse cu spatele când aruncă o privire în direcţia ei. Îi 
puse repede pe cap lui Andrew o boneţică, făcându-l să 
semene cu o fetiţă, şi înainte ca Ruth să comenteze, zise: 
„S-a făcut destul de frig şi n-aş vrea ca Andrew să facă 
vreun guturai”. 

— Veţi rămâne la Hartford după pensionare, domnule 
doctor? întrebă d-na Cartwright. 

— Nu, soţia şi cu mine plănuim să ne retragem la casa 
părintească din Ohio, răspunse doctorul Greenwood, dar 
sunt sigur că vom mai veni la Hartford din când în când. 

D-ra Nichol ar fi scos un oftat de uşurare dacă doctorul 
nu s-ar fi uitat chiar atunci la ea. Totuşi, dacă doctorul 
Greenwood pleca, d-ra Nichol se simţea puţin mai 
încrezătoare că secretul ei nu va fi dezvăluit. 

Ori de câte ori Andrew era invitat undeva, să facă parte 

22 


- JEFFREY ARCHER - 


dintr-un grup, să meargă la o activitate sportivă sau pur şi 
simplu să-şi facă apariţia la serbarea locală, prioritatea d- 
rei Nichol era să se asigure că protejatul ei nu intra în 
contact cu niciun membru al familiei Cartwright. Şi reuşi să 
facă acest lucru cu succes în anii de formaţie ai copilului, 
fără să stârnească suspiciunile domnului sau pe ale 
doamnei Davenport. 


Două scrisori sosite cu poşta de dimineaţă o convinseră 
pe d-ra Nichol că nu mai trebuia să fie îngrijorată. Prima îi 
era adresată tatălui lui Andrew şi confirma că băiatul 
fusese primit la Hotchkiss, cel mai vechi liceu particular din 
Connecticut. A doua, cu timbru de Ohio, a fost deschisă de 
Ruth. 

— Ce trist, comentă ea, întorcând pagina scrisă de mână. 
Era un om minunat. 

— Cine? întrebă Robert, care citea New England Journal 
of Medicine. 

— Doctorul Greenwood. Soţia lui ne-a scris că s-a stins 
din viaţă vinerea trecută, la şaptezeci şi patru de ani. 

— A fost un om minunat, repetă Robert, poate ar trebui 
să mergi la înmormântare. 

— Sigur că da, zise Ruth, şi poate Heather va dori să mă 
însoţească. A fost şeful ei. 

— Sigur că voi merge, spuse d-ra Nichol, sperând că 
arăta destul de îndurerată. 


Susan reciti scrisoarea, întristată. Îşi va aminti 
întotdeauna cât de tare îl marcase pe doctorul Greenwood 
moartea lui Peter, de parcă s-ar fi considerat cumva 
responsabil. Poate că ar trebui să meargă la 
înmormântarea doctorului. Era pe cale de a-i împărtăşi lui 
Michael vestea cea tristă, când soţul ei sări deodată în aer, 

23 


- FII NOROCULUI - 


strigând: „Bravo, Nat!”. 

— Ce s-a întâmplat? întrebă Susan, surprinsă de un gest 
atât de exuberant pentru soţul ei. 

— Nat a câştigat o bursă la Taft, îi zise el, fluturându-i 
scrisoarea prin faţă. 

Susan nu-i împărtăşea entuziasmul, la gândul că Nat va 
trebui să plece departe de casă la o vârstă atât de fragedă 
şi să stea la internat cu nişte copii ai căror părinţi făceau 
parte dintr-o lume diferită. Cum putea un copil de 
paisprezece ani să înţeleagă că ei nu-şi puteau permite 
atâtea lucruri pe care colegii de la noua lui şcoală le 
primeau de-a gata? De multă vreme, simţise că Nathaniel 
ar trebui să-l urmeze pe Michael şi să studieze la liceul 
Jefferson. Dacă era destul de bun pentru ea ca să predea 
acolo, de ce nu era destul de bun şi pentru copilul ei? 

Nat stătea pe pat, recitindu-şi cartea favorită, când auzi 
izbucnirea de entuziasm a tatălui. Ajunsese la capitolul în 
care balena urma să scape din nou. Sări din pat fără chef şi 
scoase capul pe uşă să afle cauza agitaţiei. Părinţii lui 
dezbăteau cu aprindere - nu se certau niciodată, în ciuda 
incidentului din trecut, cu îngheţata - subiectul şcolii la 
care va merge el. Surprinse discuţia de la mijloc „... şansa 
unei vieţi”, zicea tatăl. 

— Nat va fi printre copiii care vor deveni conducători în 
toate domeniile şi, prin urmare, îi vor influenţa tot restul 
vieţii. 

— Nu e mai bine să meargă la liceul Jefferson, cu nişte 
copii pe care el i-ar putea conduce şi le-ar influenţa tot 
restul vieţii? 

— Dar a câştigat o bursă, nu va trebui să plătim nicio 
centimă. 

— Nici dacă merge la Jefferson n-am plăti nicio centimă. 

— Dar trebuie să ne gândim la viitorul lui Nat. Dacă 
merge la Taft, ar putea foarte bine să urmeze facultatea la 
Harvard sau Yale... 

— Dar şi de la Jefferson au fost admişi mulţi absolvenţi la 
Harvard şi la Yale. 

— Dacă ar fi să emit o poliţă de asigurare pentru liceu, 
cel mai probabil că... 

— Imi asum eu riscul. 

— Eu nu, zise Michael, şi în fiecare zi mă străduiesc să 
elimin astfel de riscuri. 

Nat asculta atent cum mama şi tatăl lui discutau cu 
pasiune, fără să ridice vocea sau să-şi piardă cumpătul 
câtuşi de puţin. 

— Aş prefera ca fiul meu să meargă la şcoală cu egalii 
lui, nu cu patricienii, replica Susan cu însufleţire. 

— De ce ar fi patricienii incompatibili cu el? întrebă 
Michael. 

Nat se retrase în camera lui, fără să mai asculte 
răspunsul mamei. Ea îl învățase să caute imediat înţelesul 
unui cuvânt pe care nu-l ştia; la urma urmei, autorul celei 
mai mari lexicografii din lume era originar din statul 
Connecticut. După ce căută în dicţionarul lui Webster, Nat 
decise că nici mama, nici tatăl lui nu erau patricieni. Nici el 
nu era sigur dacă dorea să devină patrician. 

După ce termină capitolul pe care-l citea, ieşi din camera 
lui. Atmosfera părea mai liniştită, aşa că se hotărî să 
coboare la părinţi. 

— Poate că ar trebui să-l lăsăm pe Nat să aleagă, zicea 
mama. 

— Deja am ales, spuse Nat, aşezându-se între ei. La 
urma urmei, voi m-aţi învăţat să ascult ambele părţi înainte 
de a lua o decizie. 

Părinţii rămăseseră fără grai, în timp ce Nat desfăcu 
nonşalant ziarul de seară. Amândoi îşi dădură seama că fiul 
lor le ascultase discuţia. 

— Şi la ce hotărâre ai ajuns? îl întrebă mama încet. 

— Aş prefera să merg la Taft şi nu la liceul Jefferson, 
răspunse Nat fără ezitare. 

— Am putea să aflăm şi noi cum de ai hotărât astfel? vru 
să ştie tatăl. 

Nat nu se grăbi cu răspunsul, conştient că avea un public 
fascinat: 

— Moby Dick, anunţă el în final, întorcând pagina de 
sport. 

— Moby Dick? întrebară ei într-un glas. 

— Da, întări Nat. Toţi oamenii de treabă din Connecticut 
o considerau pe marea balenă patricianul mărilor. 

— Băiat de Hotchkiss până în vârful unghiilor, spuse d-ra 
Nichol, privindu-l pe Andrew în reflectarea oglinzii din hol. 

Cămaşă albă, sacou albastru şi pantaloni reiaţi, cafenii. 
D-ra Nichol îi îndreptă cravata în dungi albe şi albastre, 
îndepărtându-i un fir de praf de pe cămaşă. 

— Până în vârful unghiilor, repetă ea. 

Andrew ar fi vrut să-i spună că avea unghiile tăiate scurt. 
Tatăl lui veni şi el pe hol şi Andrew se uită la ceasul primit 
cadou de la bunicul din partea mamei - un om care îşi 
concedia angajaţii când întârziau. 

— Ţi-am pus bagajele în maşină, zise tatăl, atingându-i 
umărul. 

Andrew fu cuprins de înfrigurare auzindu-i cuvintele, 
care-i reaminteau că pleca de acasă. 

— Sunt mai puţin de trei luni până la Ziua Recunoștinței, 
adăugă tatăl. 

Andrew ar fi vrut să-i răspundă că trei luni înseamnă un 
sfert de an - o durată deloc neglijabilă când ai paisprezece 
ani. 

leşi cu paşi mari în curte, hotărât să nu mai privească 
înapoi spre casa pe care o iubea şi o părăsea pentru trei 
luni. Ajungând la maşină, ţinu portiera din spate deschisă 
pentru mama lui. Apoi, dădu mâna camaradereşte cu d-ra 
Nichol, spunându-i că se vor revedea de Ziua 
Recunoştinţei. Nu putea fi sigur, dar i se părea că 
guvernanta plânsese. Se uită spre menajeră şi bucătăreasă 
şi le făcu semn cu mâna înainte a de sări în maşină. 

Trecând prin Farmington, Andrew privi cum se 
îndepărtau străzile şi clădirile pe care, până în clipa aceea, 
le considerase centrul întregii lumi. 

— Ai grijă să ne scrii în fiecare săptămână, spunea mama 
lui. 

Ignoră propoziţiile ei repetate, pe care le mai auzise şi de 
la d-ra Nichol de cel puţin două ori pe zi, în ultima vreme. 

— Şi dacă ai nevoie de bani, nu ezita să mă suni, adăugă 
tatăl. 

Încă unul care nu citise regulamentul. Andrew nu-i 
reaminti tatălui lui că în primul an la Hotchkiss, băieţii nu 
aveau voie să primească decât zece dolari pe trimestru. Era 
scris la pagina şapte şi d-ra Nichol subliniase pasajul cu 
roşu. 

Nu mai vorbiră deloc pe drumul scurt până la gară, 
trăindu-şi fiecare neliniştea, într-un mod special. Tatăl 
parcă maşina lângă gară şi cobori. Andrew rămase pe 
banchetă, în siguranţa din interior, până când mama îi 
deschise portiera. Se dădu jos repede, hotărât să nu lase 
pe nimeni să observe cât de nervos era. Ea încercă să-l ia 
de mână, dar el fugi să-şi ajute tatăl cu bagajele. 

Un hamal cărunt apăru lângă ei. Incărcară bagajele şi 
porniră spre vagonul opt. Hamalul începu să ridice valizele 
şi Andrew se întoarse să-şi ia la revedere de la tată. 
Insistase ca numai un părinte să-l însoţească în călătoria cu 
trenul la Lakeville şi, deoarece tatăl lui absolvise liceul la 
Taft, mama păruse alegerea potrivită. Dar regreta deja 
asta. 

— Drum bun, îi ură tatăl, strângându-i mâna întinsă. Nu 
uita să ne scrii. 

Ce prostii spun părinţii în gări, se gândi Andrew; desigur, 
era mult mai important să înveţe bine acolo. 

Se urcă în tren cu mama lui şi pe când locomotiva ieşea 
din gară, nu întoarse nici măcar o dată capul spre tatăl său, 
sperând că acest comportament îl făcea să pară mai matur. 

— Nu vrei micul dejun? îl întrebă mama, în timp ce 
hamalul aşeza bagajele pe suport. 

— Ba da, se înveseli Andrew pentru prima dată în 
dimineaţa aceea. 

Un angajat în uniformă îl însoţi în vagonul-restaurant. 
Studiind meniul, băiatul se întreba dacă mama lui îl va lăsa 
să ceară un mic dejun complet. 

— la ce vrei, spuse ea, ghicindu-i parcă gândurile. 

La apariţia ospătarului, Andrew zâmbi: 

— Două chifle graham, două ochiuri, şuncă şi pâine 
prăjită. 

Renunţă la ciuperci doar pentru că nu voia ca omul să 
creadă că mama lui nu-i dădea nimic de mâncare. 

— Şi dumneavoastră, doamnă? 

— O cafea şi pâine prăjită, vă rog. 

— E prima zi a băiatului? întrebă ospătarul. 

Doamna Davenport zâmbi şi dădu din cap. 

De unde ştia omul? se miră Andrew. 

Mâncă nervos, nefiind sigur că va mai sta la masă în ziua 
aceea. In regulament nu se menţiona nimic şi bunicul îi 
spusese că, atunci când era el elev la Hotchkiss, nu 
mâncau decât o dată pe zi. Mama îi spunea tot timpul să 
lase jos cuțitul şi furculiţa când mânca: 

— Tacâmurile nu sunt aeroplane şi nu e nevoie să 
rămână în aer mai mult decât e necesar, îi reamintea ea. 

Băiatul nu avea de unde să ştie că mama lui era aproape 
la fel de nervoasă ca şi el. 

De câte ori vreun băiat purtând aceeaşi uniformă 
elegantă ca şi el trecea pe lângă masa lor, Andrew se uita 
pe fereastra vagonului, sperând să nu fie observat, pentru 
că uniformele lor nu erau atât de noi ca a lui. Când trenul 
intră în gară, mama ajunsese la a treia ceaşcă de cafea. 

— Am sosit, rosti ea, deşi nu era nevoie. 

Andrew se uită la indicatorul pentru Lakeville şi la băieţii 
care săreau din tren, salutându-se: „Bună, cum a fost 
vacanţa? Ce bine-mi pare că te văd!”. Apoi îşi strângeau de 
mai multe ori mâinile. El îi aruncă o privire piezişă mamei, 
dorindu-şi ca ea să dispară într-un nor de fum. Prezenţa ei 
nu făcea decât să-i vestească pe toţi că era prima lui zi de 
liceu. 

Doi băieţi înalţi, purtând sacouri albastre la două rânduri 
şi pantaloni gri, începură să-i mâne pe nou-veniţi spre un 
autobuz. Andrew se ruga ca părinţii să nu aibă acces la 
autobuz, pentru ca ceilalţi să nu-şi dea seama că era 
boboc. 

— Numele? întrebă unul din băieţii cu sacou albastru 

când Andrew cobori din tren. 

— Davenport, domnule, îşi ridică Andrew ochii spre el. 

Oare va ajunge vreodată la fel de înalt? 

Tânărul zâmbi, aproape arătându-şi dinţii: 

— Nu-mi spune „domnule”, nu sunt pedagog, sunt doar 
monitor-şef. 

Andrew lăsă capul în jos. Abia scosese câteva cuvinte şi 
gata, se şi făcuse de râs. 

— Ai bagajul în autobuz, Fletcher? 

Fletcher? se gândi Andrew. Desigur, Fletcher Andrew 
Davenport; nu-l corectă pe tânăr, de frică să nu facă încă o 
greşeală. 

— Da, răspunse el. 

Zeul îşi îndreptă atenţia spre mama lui Andrew. 

— Mulţumim, doamnă Davenport, spuse el, uitându-se pe 
o listă. Vă urez călătorie plăcută înapoi la Farmington. 
Fletcher o să fie bine, adăugă blând. 

Andrew întinse mâna repede, sperând că mama nu-l va 
îmbrăţişa. Ea îl strânse la piept, făcându-l să se scuture. Nu 
putea înţelege nici pe departe prin ce trecea ea; când, în 
sfârşit, îl eliberă, băiatul intră repede în şirul celor care 
aşteptau să urce în autobuz. Depistă un băiat mai scund 
decât el, care stătea singur şi se uita pe fereastră. Se aşeză 
repede lângă el: 

— Sunt Fletcher, se prezentă cu numele ales de zeu. 
Numele tău e...? 

— James, răspunse băiatul, dar prietenii îmi spun Jimmy. 

— Eşti nou-venit? întrebă Fletcher. 

— Da, recunoscu încet Jimmy, fără să ridice ochii. 

— Şi eu, zise Fletcher. 

Jimmy scoase o batistă şi pretinse că-şi suflă nasul 
înainte de a-şi privi, în sfârşit, colegul. 

— De unde eşti? 

— Din Farmington. 

— Unde e asta? 

— Nu e departe de West Hartford. 

— Tăticul meu lucrează la Hartford, spuse Jimmy. E în 

guvern. Tăticul tău unde lucrează? 

— Vinde doctorii, răspunse Fletcher. 

— Îţi place fotbalul? întrebă Jimmy. 

— Da, spuse Fletcher, dar numai pentru că ştia că 
Hotchkiss stabilise un record de victorii în ultimii patru ani. 
Fusese subliniat în manual de d-ra Nichol. 

Restul conversaţiei fu compus din întrebări fără legătură, 
ale căror răspunsuri nu prea le erau la îndemână. A fost un 
început destul de ciudat pentru ceea ce avea să devină o 
prietenie pe viaţă. 

— Fără pată, spuse tatăl, admirând uniforma băiatului în 
oglinda din hol. 

Michael Cartwright îndreptă cravata albastră a fiului şi-i 
îndepărtă un fir de păr de pe sacou: 

— Fără pată, repetă el. 

Nathaniel nu se putea gândi decât că dăduseră cinci 
dolari pe o pereche de reiaţi, deşi tatăl lui zicea că meritau 
banii până la ultimul cent. 

— Grăbeşte-te, Susan, să nu întârziem, strigă tatăl, 
aruncând o privire spre palier. 

A avut totuşi timp să pună geamantanul fiului în 
portbagaj şi să scoată maşina de pe alee înainte ca Susan 
să apară, în sfârşit, pentru a-i ura fiului ei noroc la liceu. Ea 
îl îmbrăţişă cu foc pe Nathaniel şi el se bucură că nu era 
niciun elev de la Taft prin preajmă ca să-l vadă. Spera că 
mama lui trecuse peste dezamăgirea că nu se dusese la 
liceul Jefferson, pentru că el deja începea să se 
răzgândească. La urma urmei, dacă s-ar duce la Jefferson, 
ar putea veni acasă în fiecare seară. 

Nathaniel se aşeză în maşină lângă tatăl lui şi se uită la 
ceasul de bord. Era aproape şapte. 

— Hai, tăticule, zise el disperat să nu întârzie din prima zi 
şi să atragă atenţia exact cum nu trebuia. 

Ajungând pe autostradă, tatăl mări viteza la şaizeci şi 
cinci de mile pe oră, cu cinci mile peste limita admisă, 
calculând că şansele de a fi oprit la o oră atât de matinală 
erau în favoarea lui. Deşi Nathaniel mai fusese la Taft 
pentru interviu, a fost totuşi înspăimântător să trăiască 
parcurgerea drumului de un kilometru de la porţile de fier 
masiv până la clădire, în vechiul lor automobil Studebaker. 
A fost o uşurare să vadă câteva maşini ajungând după ei, 
deşi se îndoia că erau elevi în primul an. Tatăl lui urmă o 
coloană de Cadillac-uri şi de Buick-uri spre o parcare, nu 
foarte sigur de locul unde trebuia să parcheze, doar şi el 

era un tată de licean începător. Nathaniel sări jos din 
maşină înainte ca tatăl său să tragă frâna de mână. Dar 
apoi şovăi. Să se ia după băieţii care se îndreptau spre sala 
Taft sau cei nou-veniţi trebuiau să meargă în altă parte? 

Tatăl lui se alătură imediat mulţimii şi se opri doar când 
un tânăr înalt şi sigur pe el, cu o agendă în mână, îl privi pe 
Nathaniel, întrebându-l dacă era nou. Băiatul nu zise nimic, 
aşa că răspunse tatăl: 

— Da. 

Tânărul îl privea ţintă. 

— Numele? 

— Cartwright, domnule, răspunse Nathaniel. 

— A, da, a doua jumătate; ai fost repartizat la domnul 
Haskins, asta înseamnă că eşti deştept. Toţi isteţii încep cu 
domnul Haskins. 

Nathaniel lăsă capul jos şi tatăl lui zâmbi. 

— Când intri în sala Taft, continuă tânărul, te poţi aşeza 
oriunde, pe primele trei rânduri, în partea stângă. In clipa 
când auzi ceasul bătând ora nouă, nu mai vorbeşti deloc 
până când directorul şi restul profesorilor nu părăsesc sala. 

— Şi după aceea ce fac? întrebă Nathaniel, încercând să 
ascundă că tremura. 

— Te va instrui dirigintele, spuse tânărul, întorcându-se 
apoi spre tatăl bobocului: Nat va fi bine, domnule. Vă 
doresc drum bun spre casă. 

În clipa aceea, Nathaniel decise că în viitor i se va spune 
Nat, deşi îşi dădea seama că asta nu-i va face plăcere 
mamei lui. 

Intrând în sala Taft, Nat lăsă capul jos şi străbătu repede 
culoarul dintre scaune, sperând că nimeni n-o să-l observe. 
Depistă un loc la capătul rândului al doilea şi se strecură 
acolo. Îi aruncă o privire băiatului de la stânga lui, care îşi 
ţinea capul în mâini. Oare se ruga sau era şi mai îngrozit 
decât Nat? 

— Numele meu e Nat, se încumetă el. 

— Al meu, Tom, răspunse băiatul, fără să ridice fruntea. 

— Acum ce se întâmplă? 

— Nu ştiu, dar să se întâmple odată, spuse Tom pe când 
ceasul bătea nouă şi toţi tăcură. 

Un crocodil de profesori şerpuia pe culoar - nicio 
profesoară, observă Nat. Mama lui n-ar fi fost de acord. 
Urcară pe scenă şi se aşezară, lăsând doar două locuri 
neocupate. Începură să vorbească liniştiţi între ei, în timp 
ce restul adunării tăcea. 

— Ce aşteptăm? şopti Nat şi după o clipă află răspunsul, 
când toţi, inclusiv cei de pe scenă, se ridicară. 

Nat nu îndrăzni să se uite în jur, auzind paşii a doi 
oameni înaintând printre sectoarele de scaune. După 
câteva momente, capelanul şi directorul trecură pe lângă el 
şi urcară spre locurile vacante. Toţi rămaseră în picioare, 
ascultând o slujbă scurtă, incluzând o rugăciune comună şi 
urmată de intonarea imnului republicii. 

Apoi capelanul îşi ocupă locul, lăsându-l pe director să 
înainteze. Alexander Inglefield făcu o scurtă pauză, apoi 
privi adunarea din sală. Ridică mâinile cu palmele în jos şi 
toţi se aşezară. Trei sute optzeci de perechi de ochi erau 
aţintiţi asupra bărbatului de un metru nouăzeci, cu 
sprâncene stufoase şi falca pătrată, a cărui înfăţişare era 
atât de înspăimântătoare, încât Nat spera că nu-l va întâlni 
faţă în faţă niciodată. 

Directorul îşi prinse cu mâinile marginile robei negre şi 
lungi înainte de a ţine o cuvântare de cincisprezece minute. 
Începu cu un excurs prin lunga istorie a liceului, reliefând 
succesele academice şi sportive ale elevilor de la Taft. li 
privi pe cei din primul an şi le aminti motto-ul 
aşezământului: „Non ut sibi ministratur sed ud ministret”. 

— Ce înseamnă asta? întrebă Tom în şoaptă. 

— Nu fi servit, ci serveşte, murmură Nat. 

Directorul încheie spunând că existau două lucruri pe 
care un jucător de forţă nu-şi permitea să le piardă - un 
examen şi un meci împotriva celor de la Hotchkiss - şi, de 
parcă şi-ar fi limpezit priorităţile, le promise o jumătate de 
zi liberă dacă Taft învingea Hotchkiss în meciul anual de 
fotbal. Cuvintele i-au fost salutate cu urale entuziaste de 

toată lumea, deşi toţi băieţii de la rândul al treilea mai 
încolo ştiau că o astfel de victorie nu mai fusese obţinută 
de patru ani. 

După ce aplauzele încetară, directorul părăsi podiumul, 
urmat de capelan şi de restul personalului. După plecarea 
lor, începu din nou sporovăială; băieţii mai mari porniră 
spre ieşire, iar cei aşezaţi pe primele rânduri rămaseră pe 
loc, neştiind unde să meargă. 

Nouăzeci şi cinci de băieţi aşteptau să vadă ce se va 
întâmpla. Nu dură mult şi un pedagog în vârstă - ei, de fapt 
avea doar cincizeci şi unu de ani, dar lui Nat i se păru că 
arăta mult mai bătrân decât tatăl lui - se opri în faţa lor. 
Era un bărbat scund şi îndesat, cu un semicerc de păr 
cărunt în jurul cheliei. Vorbind, îşi ţinea mâinile pe reverele 
hainei din tweed, imitând atitudinea directorului. 

— Numele meu e Haskins, le spuse el. Sunt pedagogul 
primelor clase, continuă, cu un zâmbet lipsit de veselie. 
Vom începe ziua cu orientarea, care se va termina până la 
prima pauză, de la zece şi jumătate. La unsprezece veţi 
merge la ore. Prima voastră lecţie va fi una de istorie 
americană. 

Nat se încruntă, pentru că istoria nu fusese niciodată 
printre materiile lui favorite. 

— Urmează masa de prânz, continuă pedagogul. Nu fiţi 
prea nerăbdători, adăugă el cu acelaşi zâmbet stins şi 
câţiva băieţi râseră. Oricum, aceasta e tradiţia la Taft şi 
probabil că toţi cei care mergeţi pe urmele părinţilor la 
liceu aţi aflat deja despre ea. 

Câţiva băieţi, printre care şi Tom, ascultau zâmbind. 

După ce începură ceea ce dl. Haskins numea „turul la 
bani mărunți”, Nat nu se mai îndepărtă de Tom. Acesta 
părea să ştie dinainte tot ce avea de spus dl. Haskins. Nat 
află repede că atât bunicul, cât şi tatăl lui Tom, absolviseră 
liceul acolo. 

Când turul se încheie şi văzuseră totul, de la lac la 
infirmerie, el şi Tom erau cei mai buni prieteni. După 
douăzeci de minute, intrând în clasă, se aşezară automat 

unul lângă altul. 

Ceasul bătu ora unsprezece şi dl. Haskins intră în sală 
urmat de un băiat. Acesta avea o asemenea siguranţă de 
sine şi un aer măreț, încât toţi îl priviră cu respect. Ochii 
pedagogului se aţintiră asupra elevului care se strecura 
chiar atunci în bancă: 

— Numele. 

— Ralph Elliot. 

— Asta e ultima dată când mai întârzii la ora mea cât vei 
sta la Taft, spuse Haskins. M-am exprimat destul de clar, 
Elliot? adăugă el după o pauză. 

— Foarte clar, domnule, zise băiatul, făcând o pauză 
înainte de „domnule”. 

Domnul Haskins se uită la restul elevilor: 

— Prima noastră lecţie, după cum v-am prevenit, va fi 
istoria americană, ceea ce este foarte firesc, ţinând cont că 
acest liceu a fost fondat de fratele unui fost preşedinte. 

Portretul lui Wiliam H. Taft din holul principal şi statuia 
fratelui lui din careul liceului erau destul de elocvente 
pentru ca şi cel mai puţin perspicace dintre elevi să-şi dea 
seama cine era fondatorul. 

— Cine a fost primul preşedinte al Statelor Unite? întrebă 
dl. Haskins. 

Toate mâinile se ridicară şi profesorul indică un băiat din 
prima bancă. 

— George Washington, domnule. 

— Şi al doilea? 

Mai puţini ridicară mâna şi fu ales Tom: 

— John Adams, domnule. 

— Corect, şi al treilea? 

Numai două mâini rămaseră sus, a lui Nat şi a băiatului 
care întârziase. Haskins îl arătă pe Nat: 

— Thomas Jefferson, din 1800 până în 1808. 

DI. Haskins dădu din cap, confirmând că datele erau 
corecte: 

— Şi al patrulea? 

— James Madison, din 1809 până în 1817, spuse Elliot. 

36 


- JEFFREY ARCHER - 


— Şi al cincilea, Cartwright? 

— James Monroe, din 1817 până în 1825. 

— Şi al şaselea, Elliot? 

— John Quincy Adams, 1825-1829. 

— Şi al şaptelea, Cartwright? 

Nat îşi scormoni creierul: 

— Nu-mi aduc aminte, domnule. 

— Nu-ţi aduci aminte, Cartwright, sau pur şi simplu nu 
ştii? E o diferenţă considerabilă, zise Haskins, întorcându-se 
spre Elliot. 

— Cred că William Henry Harrison, domnule. 

— Nu, el a fost al nouălea preşedinte, Elliot, ales în 1841, 
dar pentru că a murit de pneumonie la numai o lună după 
învestitură, n-o să ne pierdem prea mult timp cu el, adăugă 
Haskins. Mâine dimineaţă să-mi spuneţi toţi cum îl cheamă 
pe cel de-al nouălea preşedinte. Şi acum să ne întoarcem la 
ctitori. Luaţi notițe, fiindcă până data viitoare trebuie să 
faceţi câte o lucrare de trei pagini despre acest subiect. 

Până la sfârşitul lecţiei, Nat umpluse deja trei pagini, în 
timp ce Tom abia reuşise să scrie una. Când ieşeau din 
clasă, Elliot se strecură pe lângă ei. 

— Pare de pe acum un adversar serios, comentă Tom. 

Nat nu spuse nimic. 

Nu putea să ştie că el şi Ralph Elliot aveau să fie 
adversari pentru tot restul vieţii. 

Meciul anual de fotbal dintre Hotchkiss şi Taft a fost 
evenimentul sportiv al semestrului. Ambele echipe erau 
neînvinse în acel sezon şi după teze nu se mai discuta 
decât despre meci; derbedeii discutau despre asta chiar cu 
mult înainte de teze. 

Fletcher, cuprins şi el de entuziasm, îi scrise mamei o 
scrisoare în care menţiona numele tuturor jucătorilor din 
echipa liceului, cu toate că nu avea habar de niciunul dintre 
ei. 

Partida urma să aibă loc în ultima sâmbătă din octombrie 
şi o dată cu începerea pregătirilor, toţi componenţii echipei 
au primit zile libere la sfârşitul săptămânii şi promisiunea 
că vor mai primi o zi dacă înving. 

În lunea din săptămâna meciului, dădură tezele, nu 
înainte ca doctorul să le spună, la adunarea de dimineaţă, 
că „Viaţa constă dintr-o serie de teste şi examene şi de 
aceea noi dăm atât de multe la Hotchkiss.” 

Marţi seara, Fletcher îi telefonă mamei lui şi-i spuse că 
făcuse bine la teze. 

Miercuri, îi zise lui Jimmy că nu era sigur. 

Joi, se verificase cu manualele şi se îndoia că va mai lua 
notă de trecere. 

Vineri se afişară notele pe clase şi la juniori, lista începea 
cu Fletcher Davenport. Alergă imediat la telefon şi-şi sună 
mama. Ruth nu-şi putu ascunde încântarea la auzul 
veştilor, dar nu-i spuse că nu era surprinsă: 

— Ar trebui să sărbătoreşti, zise ea. 

Fletcher ar fi ascultat-o, dar nu se mai simţi în stare când 
văzu cine ieşise ultimul din clasă. 

La adunarea elevilor de sâmbătă dimineaţa, capelanul se 
rugă „pentru echipa noastră de fotbal neînvinsă, care joacă 
doar pentru slava lui Dumnezeu”. Apoi numele fiecărui 
fotbalist fu încredinţat lui Dumnezeu şi se înălţară rugăciuni 
pentru ca Duhul Sfânt să coboare asupra capetelor lor. Fără 

îndoială, directorul ştia sigur cu ce echipă ţinea Dumnezeu. 

La Hotchkiss, totul se hotăra după vârstă, chiar şi locurile 
de la galerie. În primul lor trimestru, juniorii fură trimişi la 
capătul terenului, în tribunele îndepărtate, astfel că se 
străduiau pentru a-şi vedea eroii cum stabilesc recorduri 
atletice, unele dintre acestea fiind egalate şi de cei de la 
Taft. 

Deoarece meciul de la Taft cădea într-un weekend 
deschis vizitelor, părinţii lui Jimmy îl invitară pe Fletcher la 
un picnic înainte de lovitura de începere. Fletcher nu le 
spuse şi altor colegi, ca să nu-i facă geloşi. Şi aşa era în 
fruntea clasei, nu trebuia ca juniorii să afle şi că fusese 
invitat să vadă meciul alături de un absolvent de la Taft, 
care avea locuri centrale. 

— Cum e tatăl tău? îl întrebă Jimmy, după stingerea din 
seara de dinaintea meciului. 

— E grozav, spuse Fletcher, dar ar trebui să te avertizez 
că este absolvent de Taft şi republican. Dar tatăl tău? N-am 
mai cunoscut niciun senator până acum. 

— E politician până în măduva oaselor, cel puţin după ce 
spune presa, spuse Jimmy. Dar nu ştiu exact ce înseamnă 
asta. 

In dimineaţa meciului, nimeni nu se putea concentra la 
chimie, în ciuda entuziasmului domnului Bailey de a testa 
efectele acidului asupra zincului. E drept că şi Jimmy oprise 
gazul de la alimentare, aşa că domnul Bailey nu putu 
aprinde nici lămpile Bunsen. 

La douăsprezece sună un clopoțel, eliberând în curte 380 
de băieţi gălăgioşi. Semănau perfect cu un trib de 
războinici, cu strigătele lor: „Hotchkiss, Hotchkiss, 
Hotchkiss câştigă, moarte Taftului!” 

Fletcher alergă tot drumul până la punctul de adunare, 
pentru a se întâlni cu părinţii, în timp ce maşini şi taxiuri 
rulau încontinuu pe lângă lac. Băiatul se uita la fiecare 
automobil, căutând chipurile tatălui şi mamei lui. 

— Ce mai faci, dragul meu Andrew? au fost primele 
cuvinte ale mamei când cobori din maşină. 

— Fletcher, la Hotchkiss mi se spune Fletcher, şopti el, 
sperând că niciunul dintre băieţii din preajmă nu auzise 
cuvintele „dragul meu”. 

Dădu mâna cu tatăl lui, apoi le spuse că trebuia să plece 
imediat la teren... 

— Am fost invitaţi de senator şi de doamna Gates la un 
picnic rapid. 

Tatăl lui Fletcher ridică o sprânceană: 

— Dacă ţin eu bine minte, senatorul Gates e democrat, 
spuse el cu o mină dezaprobatoare glumeaţă. 

— Şi fost căpitan al echipei de fotbal de la Hotchkiss, 
spuse Fletcher. Jimmy, fiul lui, e în clasă cu mine şi suntem 
cei mai buni prieteni, aşa că mai bine ar sta mama lângă 
senator, iar tu, tată, dacă n-ai chef să rămâi, poţi merge în 
tribuna opusă, cu suporterii celor de la Taft. 

— Nu, cred că o să mă împac cu senatorul. Ce plăcere o 
să fie să stau lângă el când Taft o să înscrie golul 
câştigător! 

Era o zi senină de toamnă şi mergeau toţi trei agale, 
printre frunzele ce formau un covor auriu până la teren. 
Ruth încercă să-şi ia fiul de mână, dar Fletcher stătea la o 
distanţă care făcea acest lucru imposibil. Cu mult înainte 
de a ajunge, auziră explozia de ovaţii cu care erau salutate 
echipele. 

Fletcher îl zări pe Jimmy în spatele unui Oldsmobile 
masiv, al cărui portbagaj deschis şi tras ca o masă era 
acoperit cu bucate mult mai copioase decât ce văzuseră ei 
în ultimele două luni. Un bărbat înalt şi elegant înainta spre 
ei: 

— Bună, sunt Harry Gates. 

Şi senatorul îşi întinse mâna de politician către părinţii lui 
Fletcher. Tatăl lui strânse mâna întinsă: 

— Bună ziua, domnule senator, sunt Robert Davenport şi 
ea e soţia mea, Ruth. 

— Spune-mi Harry. Ea e Martha, prima mea soţie, le-o 
prezentă pe doamna Gates, care veni spre ei. Aşa-i spun, 
prima mea soţie - ca să se poarte cu grijă. 

— Beţi ceva? întrebă Martha, fără să mai râdă de gluma 
pe care o auzise deja de atâtea ori. 

— Să ne grăbim, spuse senatorul, aruncând o privire la 
ceas, dacă vrem să apucăm să mâncăm înainte de lovitura 
de începere. Hai să te servesc, Ruth, şi pe soţul tău îl lăsăm 
să se descurce. Miros un republican de la o sută de paşi. 

— Mi-e teamă că e mai rău decât atât, zise Ruth. 

— Nu-mi spune că a studiat la Taft, fiindcă am de gând 
să cer ca asta să devină crimă capitală în tot statul. 

Ruth dădu din cap, confirmând presupunerea 
senatorului. 

— Atunci, Fletcher, vino să stai de vorbă cu mine fiindcă 
am de gând să-l ignor pe tatăl tău. 

Fletcher fu încântat de invitaţie şi în curând, îl bombardă 
pe senator cu întrebări despre legislaţia din Connecticut. 

— Andrew! îl dojeni Ruth. 

— Fletcher, mamă. 

— Fletcher, nu crezi că domnului senator i-ar plăcea să 
vorbească şi despre altceva în afară de politică? 

— Nu, e în regulă, Ruth, o asigură Harry. Alegătorii pun 
rareori întrebări atât de pătrunzătoare şi sper că o să se 
mai prindă câte ceva şi de Jimmy. 

După ce strânseră resturile picnicului, cele două familii 
porniră agale spre tribune, ocupându-şi locurile cu doar 
câteva momente înainte de începerea meciului. Stăteau 
mult mai bine decât ar fi visat alţi boboci, dar senatorul 
Gates era nelipsit de la meciurile cu Taft de când absolvise 
liceul şi i se rezervau întotdeauna locuri în faţă. Fletcher nu- 
şi mai stăpânea agitația văzând cum limbile ceasului de pe 
tabela de marcaj arătau ora două. lşi aruncă ochii spre 
tribuna opusă, de unde adversarii strigau „O dată T, o dată 
A” şi se îndrăgosti. 


x 
Ochii lui Nat se aţintiseră asupra majoretei care ţinea 


litera A. 

— Nat e cel mai deştept băiat din clasă, îi spuse Tom 
tatălui acestuia şi Michael Cartwright zâmbi. 

— Dar nu uita, interveni Nat, puţin defensiv, că l-am 
învins pe Ralph Elliot doar cu o notă. 

— Mă întreb dacă e fiul lui Max Elliot, zise Michael, mai 
mult pentru el. 

— Cine e Max Elliot? 

— În meseria mea, e ceea ce se numeşte un risc 
inacceptabil. 

— De ce? întrebă Nat, dar tatăl lui nu-şi explică afirmaţia, 
uşurat că atenţia fiului se îndreptase spre majoretele cu 
pompoane alb-albastre ataşate la încheieturile mâinilor, 
care-şi executau dansul lor ritual de deschidere a 
ostilităţilor. 

Ochii lui Nat se fixară asupra celei de-a doua fete din 
stânga, ce părea să-i zâmbească, deşi îşi dădea seama că 
nu putea să-l vadă acolo, în spate. 

— Dacă nu mă înşel, ai crescut, observă tatăl lui, 
referindu-se la pantalonii care nu-i mai ajungeau până la 
marginea pantofilor. Se întreba de câte ori va fi nevoit să-i 
cumpere haine noi. 

— Asta nu din cauza mâncării de la şcoală, sugeră Tom, 
care rămăsese cel mai scund băiat din clasă. 

Nat nu zise nimic, tot cu ochii la majorete. 

— Care ţi-a căzut cu tronc? se interesă Tom, 
înghiontindu-l. 

— Poftim? 

— Ai auzit ce-am întrebat. 

Nat se întoarse pentru ca tatăl să nu-l poată auzi: 

— A doua din stânga, cu litera A pe pulover. 

— E Diane Coulter, spuse Tom, încântat că ştia ceva 
necunoscut de prietenul lui. 

— De unde ştii cum o cheamă? 

— Fiindcă e sora lui Dan Coulter. 

— Dar e cel mai urât jucător din echipă. Are urechi ca de 
conopidă şi nasul spart. 

— Aşa ar arăta şi Diane dacă ar juca săptămânal în 

echipă cinci ani de zile, râse Tom. 

— Ce mai ştii despre ea? întrebă Nat conspirativ. 

— A, deci e serios, nu? făcu Tom şi fu rândul lui să 
primească un ghiont. Deci recurgem la violenţă fizică? Nu 
prea face parte din codul de la Taft, replică el. Bate omul cu 
tăria argumentelor, nu cu tăria braţului tău. A zis-o Oliver 
Wendell Holmes, dacă-mi amintesc bine. 

— Nu mai bălmăji atât, îl rugă Nat, răspunde-mi la 
întrebare. 

— Ca să fiu cinstit, nu ştiu mare lucru despre ea. Nu-mi 
aduc aminte decât că învaţă la Westover şi e extremă în 
echipa lor de hochei. 

— Ce şuşotiţi acolo? întrebă tatăl lui Nat. 

— Vorbim de Dan Coulter, răspunse Tom fără ezitare, un 
fundaş de-al nostru; îi spuneam lui Nat că mănâncă opt ouă 
la micul dejun în fiecare zi. 

— De unde ştii? se interesă mama lui Nat. 

— Fiindcă unul mi-l ia mie întotdeauna, zise Tom întristat. 

Părinţii lui Nat izbucniră în râs, iar el continuă s-o 
privească pe fata cu A din TAFT. Era prima dată când o fată 
îi atrăgea atenţia. Gândurile îi reveniră la meci, o dată cu 
uralele ce însoțeau intrarea celor de la Taft pe teren. După 
câteva momente, cei de la Hotchkiss apărură din latura 
opusă a terenului, primiţi cu la fel de mult entuziasm de 
suporterii lor. 


x 


Fletcher sări în picioare o dată cu galeria, dar ochii îi 
rămăseseră la fata cu A pe pulover. Se simţea vinovat că 
prima fată care-l atrăgea era suporteră a echipei Taft. 

— Nu pari concentrat la echipa noastră, îi şopti senatorul, 
aplecându-se spre el. 

— Ba da, domnule, răspunse băiatul, îndreptându-şi 
atenţia spre jucătorii de la Hotchkiss, care se încălzeau. 

Cei doi căpitani alergară la linia de centru, unde aştepta 
arbitrul. Acesta aruncă în aer moneda argintie, care sclipi în 

soare şi ateriză în praf. Echipa adversă se bucură văzând 
chipul lui George Washington pe faţa expusă a monedei. 
— Ar fi trebuit să aleagă cap, spuse Fletcher. 


x 


Nat continua să se holbeze la Diane, care urca în tribună. 
Se întreba cum ar putea s-o cunoască. Nu era uşor. Dan 
Coulter era privit ca un zeu. Cum să escaladeze Olimpul un 
boboc ca Nat? 

— Bună alergare! ovaţionă Tom. 

— Cine? întrebă Nat. 

— Coulter, desigur. A ajuns primul la minge. 

— Coulter? 

— Să nu-mi spui că te holbai tot la soră-sa când s-au 
bâlbâit adversarii. 

— Nu mă holbam. 

— Atunci ştii cât teren am câştigat, îşi provocă Tom 
prietenul. Mi-am dat eu seama că nu te-ai uitat, adăugă 
apoi, cu un oftat din rărunchi. Ei, cred că a sosit timpul să 
te scot din nenorocire. 

— Ce vrei sa spui? 

— Va trebui să-ţi aranjez o întâlnire. 

— Poţi face asta? 

— Sigur, tatăl ei e agent auto local şi ne luăm toate 
maşinile de la el, aşa că nu ai decât să vii şi să stai cu mine 
în vacanţă. 

Tom nu mai află dacă prietenul lui acceptase invitaţia, 
asurzit de ovaţiile suporterilor, provocate de o nouă 
intercepţie a celor de la Taft. 

La finalul primei reprize, Nat scoase un chiot puternic, 
uitând că echipa lui pierdea. Rămase în picioare, cu 
speranţa că fata cu bucle blonde şi zâmbetul cel mai 
captivant văzut de el îl va observa. Dar cum ar fi putut, în 
timp ce sărea energic, încurajându-i pe suporterii lui Taft să 
ovaţioneze? 

Fluierul de începere a noii reprize se auzi prea repede şi 

când fata cu A dispăru în tribune şi pe teren intrară 
echipele, Nat îşi reluă fără chef locul, pretinzând că se 
concentrează asupra jocului. 


* 


— Pot să vă împrumut binoclul, domnule? îi ceru Fletcher 
tatălui lui Jimmy, pe la jumătatea partidei. 

— Bineînţeles, băiatul meu, i-l dădu senatorul. Să mi-l dai 
înapoi când se termină pauza. 

Lui Fletcher îi scăpă aluzia din vocea politicianului, 
aţintind binoclul asupra fetei cu A pe pulover şi dorindu-şi 
ca ea să se întoarcă mai des cu faţa la adversari. 

— Care te interesează? şopti senatorul. 

— Mă uitam la taftişti, domnule. 

— Nu cred că au reintrat pe teren, sosi replica şi Fletcher 
se împurpură. T, A, F sau T? întrebă tatăl lui Jimmy. 

— A, domnule, recunoscu Fletcher. 

Senatorul îşi recupera binocilul, îl aţinti asupra celei de-a 
doua fete din stânga şi o aşteptă să se întoarcă. 

— lţi aprob alegerea, tinere, dar ce intenţionezi să faci 
legat de asta? 

— Nu ştiu, domnule, răspunse Fletcher cu sinceritate. 
Drept să spun, nici numele nu i-l cunosc. 

— Diane Coulter, zise senatorul. 

— Cum de-l ştiţi? se miră tânărul, întrebându-se dacă toţi 
senatorii ştiau orice. 

— Prin cercetare, băiatule. Nu te-au învăţat încă asta la 
Hotchkiss? 

Fletcher părea nedumerit. 

— Tot ce ai nevoie să ştii se află la pagina unsprezece 
din program, adăugă senatorul, oferindu-i-l. 

Pagina unsprezece le era dedicată majoretelor din 
galeriile ambelor licee. 

— Diane Coulter, repetă Fletcher, privind fix fotografia. 

Era mai mică decât Fletcher cu un an - femeile încă îşi 
mai recunosc vârsta la treisprezece ani - şi cânta la vioară 

în orchestra şcolii ei. Ce rău îi părea că n-o ascultase pe 
mama lui când îl îndrumase să înveţe să cânte la pian. 


x 


După o luptă crâncenă, Taftul luă, în sfârşit, conducerea. 
Diane apăru sârguincioasă la linia de fund, interpretându-şi 
exerciţiile energice. 

— Te-a prins rău, comentă Tom, cred că voi fi nevoit să 
te prezint. 

— Deci chiar o cunoşti? întrebă Nat neîncrezător. 

— Sigur că da, spuse Tom. Suntem invitaţi de la doi ani 
la aceleaşi petreceri. 

— Mă întreb dacă are vreun prieten, spuse Nat. 

— De unde să ştiu? De ce nu vii să stai la noi o 
săptămână din vacanţă şi restul să-l laşi în seama mea? 

— Ai face asta? 

— O să te coste. 

— La ce te gândeşti? 

— Să termini temele de vacanţă înainte de a ajunge 
acolo - aşa n-o să mă mai obosesc să verific toate faptele. 

— S-a făcut, acceptă Nat. 


Fluierul sună pentru cea de-a treia repriză şi după o serie 
de pase strălucite, fu rândul celor de la Hotchkiss să ajungă 
la linia de fund şi să preia conducerea, agăţându-se de 
rezultat până la sfârşitul reprizei. 

— Hei, Taft, hei, Taft, ai ajuns unde ţi-e locul! cânta fals 
senatorul în timpul pauzei. 

— A mai rămas, totuşi, o repriză, îi aminti Fletcher, în 
vreme ce gazda lui îi oferea binoclul. 

— Te-ai hotărât cu ce echipă ţii, tinere, sau ai fost prins 
în mreje de Mata Hari taftistă? 

Fletcher avea un aer nedumerit. Trebuia să caute numele 
„Mata Hari” imediat după ce ajungea în cameră. 

— Probabil că locuieşte prin împrejurimi, adăugă 
senatorul, şi în cazul acesta, un om de-al meu nu va avea 
nevoie decât de două minute ca să afle tot ce vrei să ştii 
despre ea. 

— Chiar şi adresa şi numărul de telefon? întrebă Fletcher. 

— Chiar şi dacă are un prieten, veni prompt răspunsul. 

— N-ar însemna să abuzaţi de funcţie? 

— Chiar aşa, spuse senatorul, dar orice politician ar face 
atâta lucru dacă ar simţi că poate să-şi asigure două voturi 
la alegerile viitoare. 

— Dar asta nu rezolvă problema de a o cunoaşte, atât 
timp cât sunt țintuit la Farmington. 

— Se poate rezolva dacă vii după Crăciun să stai la noi 
câteva zile şi pot aranja ca ea şi părinţii ei să asiste la vreo 
ceremonie la Capitoliu. 

— Faceţi asta pentru mine? 

— Sigur că da, dar la un moment dat, va trebui să înveţi 
să negociezi când ai de-a face cu un politician. 

— Care-i târgul? întrebă Fletcher. Aş face orice. 

— Să nu spui niciodată asta, fiule, fiindcă te plasezi 
imediat pe poziţia mai slabă în negociere. Totuşi, în 
împrejurarea asta, nu-ţi cer în schimb decât să faci în aşa 
fel încât Jimmy să se salte mai sus de coada clasei. Asta e 
partea ta din învoială. 

— S-a făcut, domnule senator, acceptă băiatul, 
întinzându-i mâna. 

— Mă bucur, i-o strânse acesta, mai ales că Jimmy pare 
foarte dispus să-ţi urmeze exemplul de fruntaş. 

Era prima dată când cineva sugera că Fletcher se poate 
situa în frunte. Până atunci, nici nu se gândise la asta. 
Reflectă asupra cuvintelor senatorului şi nu observă 
lovitura victorioasă a celor de la Taft, până când Diane nu 
se ridică din tribună, executând un dans ritual care, din 
păcate, semăna cu sărbătorirea unei victorii. În anul acela 
n-o să aibă o zi liberă în plus. 

De cealaltă parte a stadionului, Nat şi Tom stăteau afară, 
lângă vestiare, cu o mulţime de suporteri Taft care, cu o 
singură excepţie, aşteptau să-şi salute eroii. Nat îşi 
înghionti prietenul în coaste când ieşi fata. Tom făcu 
repede un pas în faţă: 

— Bună, Diane, începu, şi fără să aştepte replica: Vreau 
să-l cunoşti pe prietenul meu, Nat. De fapt adevărul e că el 
vroia să te cunoască. 

Nat roşi, nu numai pentru că, de aproape, fata i se părea 
mai frumoasă decât în fotografie. 

— Nat stă la Cromwell, îl ajută Tom, dar vine să stea 
câteva zile la noi după Crăciun, aşa că puteţi să vă 
cunoaşteţi mai bine atunci. 

Nat nu putea fi sigur în acel moment decât că Tom era 
predestinat să facă o carieră în diplomaţie. 

8 


Nat stătea la birou, străduindu-se să se concentreze 
asupra recesiunii economice. Reuşi preţ de o jumătate de 
pagină, dar se trezi că mintea îi umblă razna. Recapitula 
încontinuu scurta întâlnire cu Diane. Nu durase mult, 
fiindcă de abia dacă fata rostise două vorbe şi venise tatăl 
lui, să spună că trebuia să plece. 

Nat îi decupase poza din pliantul meciului şi o purta 
pretutindeni cu el. Începuse să-şi dorească să fi cumpărat 
trei pliante, fiindcă bucăţica de hârtie era tare uzată. Il 
sunase pe Tom acasă, a doua zi după meci, cu pretextul de 
a vorbi despre căderea bursei de pe Wall Street, aruncând 
apoi, ca din întâmplare: 

— A zis Diane ceva de mine după ce am plecat? 

— Crede că eşti foarte drăguţ. 

— Nimic altceva? 

— Ce-ar mai fi putut să zică? N-aţi stat împreună decât 
două minute până să te ia tatăl tău. 

— l-a plăcut de mine? 

— Crede că eşti foarte drăguţ şi dacă-mi aduc bine 
aminte, parcă a zis ceva că semeni cu James Dean. 

— Nu se poate! Zău, aşa a zis? 

— Nu, n-a spus. 

— Eşti un şobolan. 

— Aşa e, dar un şobolan cu un număr de telefon. 

— Ai telefonul ei? întrebă Nat neîncrezător. 

— Te prinzi repede. 

— Care e? 

— Ai terminat eseul despre recesiunea economică? 

— Nu chiar, dar o să fie gata în week-end, aşa că 
aşteaptă puţin să iau un creion. 

Scrise numărul pe dosul pozei cu Diane: 

— Crezi că o să se mire dacă o sun? 

— O să se mire dacă n-o faci. 

x 


— Bună, sunt Nat Cartwright. Nu cred că-ţi mai aduci 
aminte de mine. 

— Nu-mi aduc aminte. Cine eşti? 

— Sunt tipul pe care l-ai cunoscut după meciul cu 
Hotchkiss şi ți s-a părut că seamănă cu James Dean. 

Nat aruncă o privire în oglindă. Nu acordase atenție până 
atunci înfăţişării lui. Oare chiar semăna cu James Dean? 

Mai trecură două zile de repetiții până avu curajul să-i 
formeze numărul. După ce terminase eseul despre 
recesiune, formulase mai multe întrebări, în funcție de cine 
va răspunde la telefon. Dacă va fi tatăl ei, va spune: „Bună 
dimineața, domnule, numele meu e Nat Cartwright. Pot 
vorbi, vă rog, cu fiica dumneavoastră?” Pentru mamă, 
„Bună dimineața, doamnă Coulter, numele meu e Nat 
Cartwright. Pot vorbi, vă rog, cu fiica dumneavoastră?” 
Dacă răspundea Diane, pregătise zece Întrebări, ordonate 
logic. Aşeză cele trei foi de hârtie pe masă în faţa lui, trase 
aer în piept şi formă atent numărul. Auzi semnalul 
„ocupat”. Poate că vorbea cu alt băiat. Oare îl luase deja de 
mână, îl sărutase? Era prietenul ei cunoscut? După un sfert 
de oră, sună din nou. Tot ocupat. Sunase alt pretendent 
între timp? De data asta, aşteptă doar zece minute şi 
încercă din nou. Când auzi sunetul de apel, simţi că inima îi 
bubuie în piept şi ar fi vrut să pună jos receptorul. Se uită la 
listele de întrebări. Nu mai suna. Cineva răspunsese: 

— Alo, zise o voce groasă şi-şi dădu seama că era Dan 
Coulter. 

Nat scăpă jos receptorul. Zeii nu răspund la telefon şi nu- 
şi pregătise nicio întrebare pentru fratele Dianei. Luă 
repede receptorul şi-l puse în furcă. _ 

Înainte de a suna a patra oară, îşi reciti eseul. În sfârşit, 
răspunse o voce de fată. 

— Diane? 

— Nu, sunt sora ei, Tricia, spuse fata, care părea mai 
mare după voce. Diane nu-i acasă acum, dar cred că într-o 

oră se întoarce. Cine a căutat-o? 

— Nat, zise el. Vreţi să-i spuneţi că o sun peste o oră? 

— Sigur, răspunse vocea. 

— Mulţumesc, spuse Nat şi închise. 

Nu pregătise nicio întrebare sau răspuns pentru o soră 
mai mare. În următoarea oră, se uită la ceas de cel puţin 
şaizeci de ori, dar nu formă totuşi numărul decât cu 
cincisprezece minute după trecerea timpului. Citise în 
revista Teen: Dacă-ţi place o fată, nu te arăta prea 
încântat, ai s-o îndepărtezi. 

În sfârşit, telefonul fu ridicat: 

— Alo, se auzi o voce mai tânără. 

Nat se uită pe notițe: 

— Alo, pot vorbi cu Diane? 

— Bună, Nat, eu sunt Diane. Mi-a spus Tricia că ai sunat. 
Ce mai faci? 

„Ce mai faci” nu era prevăzut: 

— Bine, reuşi să spună într-un târziu, tu ce mai faci? 

— Bine şi eu, răspunse ea şi urmă o altă tăcere lungă, în 
timp ce Nat căuta pe foaie întrebarea potrivită. 

— Săptămâna viitoare vin la Simsbury, stau la Tom 
câteva zile, recită el monoton. 

— Grozav, replică Diane, să sperăm că o să dăm nas în 
nas. _ 

În scenariul lui nu scria nimic de datul nas în nas. Încercă 
să citească toate întrebările în acelaşi timp. 

— Mai eşti le telefon, Nat? întrebă Diane. 

— Da. E vreo şansă să ne vedem cât stau la Simsbury? 
citi el întrebarea a noua. 

— Bineînţeles, zise Diane. Mi-ar plăcea foarte mult. 

— La revedere, se grăbi Nat să-i dea răspunsul numărul 
zece. 

În restul serii, se strădui să-şi amintească în detaliu 
conversaţia, ba chiar o scrise, rând cu rând. Sublinie de trei 
ori cuvintele: „Bineînţeles. Mi-ar plăcea foarte mult”. Pentru 
că mai erau patru zile până urma să-l viziteze pe Tom, se 
întrebă dacă trebuia s-o mai sune pe Diane, să confirme 

întâlnirea. Căută un sfat în revista Teen, pentru că 
redactorii lor păreau să-i fi anticipat toate problemele. Nu 
scria nimic de un al doilea telefon, dar Teen sugera ca la 
prima întâlnire să te îmbraci sport, să fii relaxat şi să 
vorbeşti de câte ori ai şansa despre celelalte fete cu care ai 
ieşit. El nu mai ieşise niciodată cu o fată şi, mai rău, nu 
avea haine sport, dacă nu punea la socoteală cămaşa în 
carouri pe care o ascunsese în fundul dulapului chiar după 
ce şi-o cumpărase. Îşi verifică economiile - şapte dolari şi 
douăzeci de cenți - întrebându-se dacă-i ajungeau să-şi 
cumpere o cămaşă nouă şi o pereche de pantaloni comozi. 
Ce păcat că n-avea un frate mai mare! 

Îşi finisă eseul doar cu câteva ore înainte ca tatăl lui să-l 
ducă la Simsbury cu maşina. Pe când se îndreptau spre 
nord, Nat se tot întreba de ce n-o sunase pe Diane să 
stabilească o oră şi un loc de întâlnire. Poate plecase să 
stea cu un prieten, cu un iubit. Oare părinţii lui Tom se vor 
supăra dacă-i ruga să-l lase să dea un telefon imediat cum 
ajungea? 

— Mamă, Doamne, făcu el când tatăl viră într-o alee 
lungă, depăşind un ţarc plin de cai. 

Tatăl l-ar fi mustrat pentru exclamaţii, dar era şi el destul 
de surprins. Aleea se întindea mai mult de un kilometru 
până la curtea pietruită în mijlocul căreia se înălța o 
magnifică vilă colonială, străjuită de vegetaţie perenă. 

— Mamă, Doamne, repetă Nat, atrăgând, de data asta, 
mustrarea tatălui. 

— lartă-mă, tati, dar Tom n-a pomenit niciodată că stă 
într-un palat. 

— De ce s-o facă? Pentru el e normal. Oricum, nu e 
prietenul tău fiindcă are casă mare şi dacă ar fi crezut că e 
necesar să te impresioneze, ti-ar fi povestit de mult despre 
ea. Ştii cu ce se ocupă tatăl lui? Sigur nu vinde asigurări. 

— Cred că e bancher. 

— Tom Russell, bineînţeles. Banca Russell, înţelese tatăl, 
oprind în faţa casei. 

Tom îi aştepta în capul scărilor. 

— Bună ziua, domnule, ce mai faceţi? întrebă el, 
deschizând portiera din partea şoferului. 

— Bine, mulţumesc, Tom, răspunse Michael Cartwright, 
în timp ce fiul lui cobora din maşină ţinând strâns valijoara 
uzată, cu inițialele ME lângă încuietoare. 

— Rămâneţi la un pahar, domnule? 

— Mulţumesc, dar soţia mă aşteaptă la cină, aşa că 
trebuie să pornesc înapoi. 

Nat îi făcu semn cu mâna, în timp ce maşina se întorcea 
şi relua drumul spre Cromwell. Urcând spre casă, băiatul 
văzu un majordom pe treapta de sus. Acesta se oferi să-i 
ducă bagajul, dar Nat nu-l lăsă şi-l ţinu bine cât timp urcară 
pe o magnifică scară circulară la etajul doi, ajungând la un 
dormitor de oaspeţi. Acasă la el avea un singur dormitor în 
plus, de mărimea unei debarale din vila lui Tom. 

— Vino jos după ce despachetezi, s-o cunoşti pe mama, 
zise prietenul lui. Suntem la bucătărie. 

Nat se aşeză pe marginea patului dublu, dureros de 
conştient că el nu va putea să-l invite niciodată pe Tom pe 
la el. Despachetatul dură cam trei minute, pentru că nu 
avea decât două cămăşi, o pereche de pantaloni în plus şi o 
cravată. Se uită destul de mult prin baie şi pe urmă începu 
să ţopăie pe pat. Era foarte elastic. Mai aşteptă două 
minute şi ieşi din cameră, coborând agale treptele scării 
interioare şi întrebându-se dacă va fi capabil să găsească 
bucătăria. Majordomul aştepta la parter şi-l conduse pe un 
coridor lung, în timp ce el arunca priviri rapide camerelor 
prin care treceau. 

— Bună, zise Tom, e bună camera? 

— E grozavă, răspunse Nat, ştiind că prietenul lui nu-l 
întrebase din sarcasm. 

— Mamă, el e Nat. E cel mai deştept băiat din clasă, 
afurisitul. 

— Nu înjura, te rog, Tom, spuse doamna Russell. Bună, 
Nat, îmi pare bine să te cunosc. 

— Bună seara, doamnă Russell, şi eu mă bucur să vă 
cunosc. Ce cămin minunat aveţi! 

— Mulţumesc, Nat, şi noi am fost încântați că poţi să stai 
câteva zile la noi. iți dau o Cola? 

— Da, vă rog. 

O subretă în uniformă se duse la frigider, scoase o Cola 
şi-i adăugă gheaţă. 

— Mulţumesc, zise el, privind cum fata se întorcea la 
chiuvetă să taie nişte cartofi. 

Se gândi la mama lui, care tăia şi ea cartofi, acasă la ei, 
dar numai după ce predase la şcoală toată ziua. 

— Vrei să-ţi arăt împrejurimile? se oferi Tom. 

— Sună bine, zise Nat, dar aş putea să dau mai întâi un 
telefon? 

— Nu-i nevoie, a sunat Diane. 

— A sunat ea? 

— Mda, a sunat de dimineaţă să întrebe la ce oră soseşti. 
M-a implorat să nu-ţi spun, aşa că bănuiesc că o interesezi. 

— Atunci trebuie s-o sun imediat. 

— Nu, ăsta-i ultimul lucru pe care trebuie să-l faci. 

— Dar am spus că o sun. 

— Ştiu, dar cred că ar fi bine să vizităm domeniul mai 
întâi. 


x 


Când mama lui Fletcher îl lăsă în faţa casei senatorului şi 
a doamnei Gates, în East Hartford, Jimmy îl aştepta şi-i 
deschise uşa. 

— Nu uita să i te adresezi întotdeauna domnului Gates cu 
„domnule senator” sau cu „domnule”. 

— Da, mamă. 

— Şi nu-l deranja cu prea multe întrebări. 

— Nu, mamă. 

— Adu-ţi aminte că o conversaţie între doi oameni 
trebuie să fie cincizeci la sută vorbit şi cincizeci la sută 
ascultat, pentru fiecare. 

— Da, mamă. 

— Bună ziua, doamnă Davenport, ce mai faceţi? întrebă 

Jimmy, deschizându-le uşa. 

— Mulţumesc, bine, Jimmy, dar tu? 

— Grozav. Din păcate mama şi tata participă la un 
eveniment şi nu sunt acasă, dar aş putea să vă ofer o 
ceaşcă de ceai. 

— Nu, mulţumesc, trebuie să mă întorc să prezidez o 
şedinţă a Fondului spitalului, dar te rog să le transmiţi din 
partea mea toate cele bune părinţilor tăi. 

Jimmy îi duse una din valize lui Fletcher la camera de 
oaspeţi: 

— Te-am pus lângă mine, zise el, asta înseamnă că o sa 
împărţim baia. 

Fletcher îşi puse pe pat cea de-a doua valiză şi se apucă 
să se uite la tablourile de pe pereţi: imagini din războiul 
civil, în caz că venea vreun sudist pe acolo, ca să nu uite că 
nordiştii câştigaseră. Jimmy îşi aduse aminte să-l întrebe pe 
Fletcher dacă terminase eseul despre Lincoln. 

— Da, dar ai aflat telefonul Dianei? 

— Am aflat ceva mai bun. Am descoperit la ce cofetărie 
merge aproape în fiecare după-amiază. Aşa că mă gândesc 
să nimerim şi noi acolo ca din întâmplare, pe la cinci, şi 
dacă nu reuşim nimic, tata i-a invitat mâine seară pe 
părinţii ei la o recepţie la Capitoliu. 

— Dar ar putea să nu vină. 

— Am verificat lista de oaspeţi şi au acceptat. 

Fletcher îşi aminti deodată de târgul încheiat cu 
senatorul. 

— Cât ţi-ai făcut din teme? 

— Nici n-am început, recunoscu Jimmy. 

— Jimmy, dacă nu iei medie de trecere în trimestrul 
următor, domnul Haskins o să te pună pe lista de repetenţi 
şi n-o să te mai pot ajuta. 

— Ştiu. Ştiu şi de înţelegerea pe care ai făcut-o cu tata. 

— Atunci, ca să mă ţin de cuvânt, trebuie să ne apucăm 
de lucru mâine la prima oră. O să începem cu câte două ore 
în fiecare dimineaţă. 

— Să trăiţi, pocni Jimmy din călcâie. Dar înainte de ziua 

de mâine, poate vrei să te schimbi. 

Fletcher împachetase o jumătate de duzină de cămăşi şi 
două perechi de pantaloni, dar nu avea nici cea mai mică 
idee despre ce ar trebui să poarte la prima lui întâlnire cu o 
fată. Tocmai voia să-i ceară sfatul prietenului lui, când 
Jimmy zise: 

— După ce termini, vino jos în sufragerie. Baia e la 
capătul coridorului. 

Fletcher se schimbă repede în pantalonii şi cămaşa 
cumpărate cu o zi înainte de la croitorul recomandat de 
tatăl lui. Se uită în oglindă. Nu-şi dădea seama cum arată, 
pentru că nu-l preocupase înfăţişarea lui până atunci. 
Poartă-te degajat, fii pe fază, auzise odată la radio, dar ce 
însemna asta? O să se gândească mai târziu. Coborând 
scările, auzea voci, dintre care una necunoscută. 

— Îl mai ţii minte pe Fletcher, mamă, nu? zise Jimmy 
când prietenul lui intră în cameră. 

— Da, bineînţeles. Soţul meu povesteşte în dreapta şi-n 
stânga ce discuţie pasionantă aţi avut amândoi la meciul cu 
Taft. 

— E amabil că şi-o aminteşte, spuse Fletcher, fără s-o 
privească. 

— Şi ştiu că aştepta cu nerăbdare să te revadă. 

— E amabil din partea dumnealui, repetă Fletcher. 

— Şi ea e sora mea mai mică, Annie, spuse Jimmy. 

Annie roşi, nu numai pentru că nu-i plăcea să i se spună 
„sora mai mică”: prietenul lui Jimmy nu-şi mai luase ochii 
de la ea de când intrase în cameră. 

— Bună seara, doamnă Coulter, mă bucur să vă cunosc, 
pe dumneavoastră şi pe soţul dumneavoastră, iar ea 
trebuie să fie Diane, dacă-mi amintesc bine. 

Domnul şi doamna Coulter erau impresionați pentru că 
nu se mai întâlniseră cu senatorul până atunci şi nu numai 
că fiul lor înscrisese golul victoriei împotriva echipei de la 
Hotchkiss, dar ei erau şi republicani declaraţi. 

— Diane, continuă senatorul, vreau să cunoşti pe cineva. 

Harry Gates cercetă din ochi sala, căutându-l pe Fletcher, 
care până atunci stătuse lângă el. 

— Ciudat, murmură, dar să nu pleci până nu vă fac 
cunoştinţă. Astfel, nu-mi respect partea mea din învoială, 
adăugă el fără nicio explicaţie. 

— Unde a dispărut Fletcher aşa? îşi întrebă senatorul fiul, 
după ce familia Coulter se îndepărtă. 

— Dacă o vezi pe Annie, Fletcher e în apropiere; nu s-a 
mai dezlipit de ea de când a venit aici. De fapt, mă gândesc 
să-i cumpăr o lesă de câine şi să-l strig Fletch. 

— Chiar aşa? Sper că nu consideră că asta-l scuteşte de 
obligaţii. 

— Nu, îl asigură Jimmy. De fapt, azi dimineaţă am studiat 
Romeo şi Julieta două ore şi ghici cine se crede el din 
piesă? 

Senatorul zâmbi: 

— Şi ţie ce rol ţi se potriveşte? 

— Cred că Mercutio. 

— Nu, zise Harry Gates, poţi să fii Mercutio numai dacă el 
începe să alerge după Diane. 

— Nu înţeleg. 

— Întreabă-l pe Fletcher. O să-ţi explice el. 


x 


Îi deschise Tricia, îmbrăcată pentru o partidă de tenis. 

— Diane e acasă? întrebă Nat. 

— Nu, s-a dus la o recepţie la Capitoliu cu părinţii mei. Se 
întoarce cam peste o oră. Apropo, eu sunt Tricia. Eu am 
vorbit cu tine la telefon. Vroiam să beau o Cola. Vrei şi tu? 

— Fratele tău e acasă? 

— Nu, se antrenează la sală. 

— Aş bea o Cola. 

Tricia îl conduse pe Nat la bucătărie şi-i arătă un taburet. 
El se aşeză tăcut, pe când Tricia deschidea uşa frigiderului. 
Aplecându-se să ia două sticle de Coca Cola, fusta scurtă i 
se ridică. Nat nu se putu împiedica să nu se uite la chiloţeii 
ei albi de tenis. 

— Cam când se întorc ai tăi? o întrebă, în timp ce ea Îi 
puse nişte gheaţă în băutură. 

— N-am idee, aşa că, deocamdată, trebuie să stai cu 
mine. 

Nat sorbi din Cola, nesigur, fiindcă avusese impresia că 
el şi Diane se înţeleseseră să vadă filmul Să nu ucizi o 
pasăre cântătoare. 


— Nu ştiu ce vezi la ea, spuse Jimmy. 

— Are tot ce n-ai tu, zâmbi Fletcher. E sclipitoare, 
drăguță, amuzantă şi... 

— Eşti sigur că vorbim despre sora mea? 

— Da, şi tocmai de aceea tu eşti ăla care poartă ochelari. 

— Apropo, tocmai a apărut Diane Coulter cu părinţii el. 
Tata vrea să ştie dacă te mai interesează. 

— Nu în mod deosebit, a ajuns de la A la Z pe lista mea, 
aşa că, dacă vrei, eşti liber să faci tu mişcarea. 

— Nu, mulţumesc, zise Jimmy, n-am nevoie de rebuturile 
tale. A, i-am spus lui tata despre Romeo şi Julieta şi i-am 
spus lui tata că eu mă văd în Mercutio. 

— Numai dacă încep să-i fac curte surorii lui Dan Coulter, 
dar nu mă mai interesează persoana. 

— Tot nu înţeleg. 

58 


- JEFFREY ARCHER - 


— Îți explic mâine dimineaţă, zise Fletcher, tocmai când 
apărea sora lui Jimmy cu două răcoritoare mentolate. 

Annie se încruntă la fratele ei şi acesta plecă. 

Cei doi adolescenţi rămaseră tăcuţi, apoi Annie îi propuse 
lui Fletcher să-i arate sala de întruniri a Senatului, iar el 
acceptă bucuros. Fata se întoarse şi porni înainte iar el o 
urmă la pas. 

— Vezi ce văd şi eu? o întrebă Harry Gates pe soţia lui, 
observându-i pe cei doi tineri. 

— Cu siguranţă, răspunse Martha Gates, dar nu m-aş 
îngrijora prea tare, fiindcă mă îndoiesc că vreunul dintre ei 
e capabil să-l seducă pe celălalt. 

— Eu aveam aceeaşi vârstă când am încercat, după cum 
sunt sigur că-ţi aminteşti. 

— Frază de politician. Asta e altă poveste pe care ai 
schimbat-o de-a lungul anilor pentru că, dacă ţin bine 
minte, eu am fost cea care te-a sedus. 


x 


Nat sorbea din Cola când simţi o mână pe coapsă. Roşi, 
dar nu o îndepărtă. Tricia îi zâmbi peste masă. 

— Poţi să pui mâna pe piciorul meu, dacă vrei. 

Nat se gândi că l-ar fi crezut mitocan dacă nu se 
supunea, aşa că întinse mâna pe sub masă şi o puse pe 
coapsa ei. 

— Bine, aşa e mai prietenos, conchise ea. 

Nat nu comentă, în timp ce mâna ei urca pe pantalonii lui 
proaspăt călcaţi. 

— la-te după mine, zise fata, aşa că avansă şi el pe 
coapsa ei, dar se opri când ajunse la tivul fustei. 

Ea nu se opri până între picioarele lui: 

— Tot mai ai de urcat, îl îndemnă, desfăcându-i un 
nasture de la pantaloni. Sub fustă, nu deasupra, adăugă, 
fără nicio urmă de ironie. 

El îşi strecură mâna sub fusta ei, iar ea continuă să-i 
desfacă nasturii pantalonilor. Băiatul ezită din nou când 

degetele îi ajunseră la chiloţii ei. Nu-şi amintea nicio 
indicație dată de revista Teen pentru o situaţie ca asta. 


x 


— Asta e sala Senatului, spuse Annie, privind de la 
galerie spre semicercul de scaune tapisate cu piele 
albastră. 

— Impresionant, zise Fletcher. 

— Tăticu spune că vei fi aici într-o zi sau poate chiar mai 
sus. 

Fletcher nu răspunse, pentru că nu avea idee ce 
examene trebuie să treci ca să ajungi politician. 

— L-am auzit spunându-i mamei că n-a mai cunoscut un 
băiat atât de inteligent ca tine. 

— Ei, ştii ce se spune despre politicieni, o temperă 
Fletcher. 

— Da, dar îmi dau seama întotdeauna dacă vrea să 
spună ceva cu adevărat, pentru că nu zâmbeşte, şi asta a 
spus-o serios. 

— Unde stă tatăl tău? încercă Fletcher să schimbe 
subiectul. 

— Ca lider al partidului majoritar, stă al treilea de la 
stânga pe primul rând, îi arăta ea, dar mai bine nu-ţi spun 
prea mult, fiindcă ştiu că vrea să-ţi arate singur Capitoliul. 

Mâna ei o atinse pe a lui. 

— Scuză-mă, şi-o trase el repede, crezând că fusese o 
greşeală. 

— Nu fi prostuţ, spuse ea, luându-i din nou mâna şi 
ţinându-i-o. 

— Nu crezi că ar trebui să ne întoarcem la recepţie? 
Altfel o să înceapă lumea să se întrebe unde suntem. 

— Cred că da, încuviinţă Annie, dar nu se mişcă. 
Fletcher, ai sărutat vreodată o fată? 

— Nu, recunoscu el, împurpurându-se. 

— Ai vrea? 

— Da. 

— Ai vrea să mă săruţi? 

El dădu din cap şi se întoarse, iar Annie închise ochii şi-şi 
strânse buzele. Fletcher verifică să vadă dacă toate uşile 
sunt închise, apoi se aplecă şi o sărută blând pe gură. Când 
termină, ea deschise ochii: 

— Ştii ce înseamnă un sărut franțuzesc? 

— Nu, răspunse Fletcher. 

— Nici eu, recunoscu Annie. Dacă afli, îmi spui şi mie? 

— Da, promise Fletcher. 

CARTEA A DOUA 
EXODUL 

— Candidezi la preşedinţie? întrebă Jimmy. 

— Încă nu m-am hotărât, răspunse Fletcher. 

— Toţi se aşteaptă să candidezi. 

— Asta e o problemă. 

— Şi tata ar vrea. 

— Mama mea nu vrea. 

— De ce nu? întrebă Jimmy. 

— Crede că în ultimul an de liceu aş face mai bine să mă 
concentrez asupra admiterii la Universitatea Yale. 

— Dar dacă eşti ales preşedinte, o să ai dosar mai bun. 
Mie o să-mi fie mai greu. 

— Sunt sigur că tatăl tău va avea ceva de spus în privinţa 
asta, surâse Fletcher. 

— Annie ce crede? îi ignoră Jimmy comentariul. 

— Va fi alături de mine indiferent ce decizie iau. 

— Atunci, probabil că eu voi fi factorul decisiv. 

— La ce te gândeşti? 

— Dacă speri să câştigi, va trebui să mă numeşti director 
de campanie. 

— Asta o să-mi înrăutăţească sigur şansele. 

Jimmy aruncă în prietenul lui cu o pernă. 

— De fapt, dacă vrei cu adevărat să-mi garantezi 
victoria, prinse Fletcher perna, ar trebui să-ţi oferi serviciile 
celui mai puternic adversar al meu. 

Conversaţia le-a fost întreruptă de intrarea în cameră a 
tatălui lui Jimmy. 

— Îmi acorzi un moment, Fletcher? întrebă el. 

— Sigur că da, domnule. 

— Hai să schimbăm două vorbe la mine în birou. 

Fletcher se ridică şi-l urmă pe senator. Intoarse ochii spre 
Jimmy, dar prietenul lui strânse din umeri. Se întreba dacă 
făcuse ceva greşit. 

— la loc, zise Harry Gates, aşezându-se la birou, apoi se 
uită la băiat: Fletcher, fă-mi o favoare. 

— Orice, domnule. Nu voi putea niciodată să vă 
răsplătesc pentru tot ce aţi făcut pentru mine. 

— Ai respectat înţelegerea noastră. În ultimii trei ani, 
Jimmy şi-a păstrat locul printre primii şi n-ar fi reuşit fără 
atenţia ta permanentă. 

— Drăguţ din partea dumneavoastră să spuneţi asta, 
dar... 

— E purul adevăr, însă acum vreau ca fiul meu să-şi dea 
silinţa să intre la Yale. 

— Dar cum să-l ajut, când nici de mine nu sunt sigur? 

Senatorul ignoră comentariul: 

— Politică, fiule. 

— Nu sunt sigur că înţeleg, domnule. 

— Dacă devii preşedinte al liceului din partea elevilor, 
aşa cum cred că se va întâmpla, primul lucru pe care-l vei 
avea de făcut va fi să numeşti un vicepreşedinte. 

Fletcher dădu din cap. 

— Şi asta, continuă senatorul, ar putea înclina balanţa în 
favoarea lui Jimmy, când comisia de la Yale va hotărî 
studenţii admişi pe ultimele locuri. 

— Şi a contribuit şi la decizia mea de a candida, luată 
chiar acum, domnule. 

— Mulţumesc, Fletcher, dar te rog să nu-i spui lui Jimmy 
despre conversaţia asta. 


A doua zi de dimineaţă, imediat după ce se sculă, 
Fletcher intră în camera de lângă a lui şi se aşeză pe 
marginea patului lui Jimmy. 

— Sper că ai o veste bună, mormăi acesta, fiindcă o 
visam pe Daisy Holingsworth. 

— Dă-i înainte, îl persifla Fletcher, jumătate din sportivii 
liceului sunt îndrăgostiţi de ea. 

— De ce m-ai sculat? 

— M-am hotărât să candidez şi n-am nevoie de un şef de 
campanie care zace în pat dimineaţa. 

— Ţi-a zis tata ceva? 

— Indirect, recunoscu Fletcher. Ei, cine crezi că va fi 
rivalul meu principal? 

— Steve Rodgers, răspunse Jimmy, fără ezitare. 

— De ce Steve? 

— E un tip simplu, aşa că-l vor prezenta ca pe tânărul 
popular în luptă cu savantul auster. Ştii, ca în cursa 
Kennedy împotriva lui Stevenson. 

— Nu bănuiam că ştii sensul cuvântului „auster”. 

— Lasă glumele, Fletcher, spuse Jimmy, rostogolindu-se 
jos din pat. Dacă vrei să-l baţi pe Rodgers, va trebui să fii 
pregătit pentru orice atac. Cred că am putea începe cuo 
şedinţă cu tata la micul dejun; el are întotdeauna şedinţe 
matinale înainte de a începe o campanie. 


* 


— Îşi va da cineva osteneala să candideze contra ta? 
întrebă Diane Coulter. 

— Nimeni pe care să nu-l pot bate. 

— Dar Nat Cartwright? 

— Nu, pentru că e principalul favorit şi dacă l-ar alege, 
colegii i-ar face prea uşor pe plac; cel puţin aşa le spun 
susţinătorii mei la toţi. 

— Şi să nu uităm cum a tratat-o pe sora mea. 

— Parcă tu l-ai părăsit, nu? Nici nu ştiam că o cunoaşte 
pe Tricia. 

— N-o cunoştea, dar asta nu l-a oprit să-i facă avansuri 
când a venit acasă să mă caute pe mine. 

— Mai ştie cineva de asta? 

— Da, fratele meu, Dan. El l-a prins în bucătărie, cu mâna 
sub fusta ei. Sora mea s-a plâns că nu l-a putut opri. 

— Zău? Crezi că fratele tău o să mă sprijine? 

— Da, dar nu poate face mare lucru de la Princeton. 

— A, ba da, zise Elliot. De exemplu... 


* 

— Cine e rivalul meu principal? întrebă Nat. 

— Ralph Elliot, cine altcineva? răspunse Tom. Şi-a 
început campania de la începutul trimestrului trecut. 

— Dar e împotriva regulamentului. 

— Nu cred că lui Elliot i-a păsat vreodată de reguli şi, 
cum ştie că eşti mult mai popular decât el, ne putem 
aştepta la o campanie murdară. 

— N-am de gând să mă cobor la asta. 

— Atunci va trebui să adoptăm tactica lui Kennedy. 

— La ce te gândeşti? 

— Să-l provoci pe Elliot la o dezbatere în deschiderea 
campaniei. 

— N-o să accepte. 

— Atunci câştigi tu. Dacă totuşi acceptă, ştergi pe jos cu 
el. Dacă nu, jucăm cartea cu „S-a dat bătut”. 

— Şi cum lansez provocarea? 

— Trimite-i o scrisoare şi eu afişez o copie a ei la panoul 
liceului. 

— Dar n-ai voie să afişezi nimic fără permisiunea 
directorului. 

— Până va fi dată jos, majoritatea elevilor o vor fi citit, iar 
ceilalţi vor dori să afle ce scria acolo. 

— lar eu voi fi descalificat. 

— Nu atâta vreme cât directorul se teme că ar putea 
câştiga Elliot. 


x 


— Eu am pierdut prima campanie, spuse senatorul Gates 
la auzul veştilor lui Fletcher, aşa că hai să ne asigurăm că 
tu n-o să-mi repeţi greşelile. Pentru început, cine e 
directorul tău de campanie? 

— Jimmy, bineînţeles. 

— Fără „bineînţeles”; alege pe cineva despre care eşti 
convins că poate face treaba asta, chiar dacă nu-ți e 
prieten apropiat. 

— Sunt convins că poate face asta, spuse Fletcher. 

— Bun. Jimmy, nu-l vei ajuta cu nimic pe candidat - era 
prima dată când Fletcher se gândea la el ca la „un 
candidat” - dacă nu vei fi deschis şi sincer cu el, oricât de 
neplăcut te-ai simţi. 

Jimmy dădu din cap. 

— Cine e principalul tău adversar? 

— Steve Rodgers. 

— Ce ştim despre el? 

— Un tip destul de drăguţ, dar fără prea multă glagorie, 
zise Jimmy. 

— Are doar un chip arătos, completă Fletcher. 

— Şi mai multe goluri date pentru liceu în sezonul trecut, 
dacă-mi amintesc bine, adăugă senatorul. Deci, dacă ştim 
cine e duşmanul, să vedem ce prieteni avem. La început, 
trebuie să alegi un cerc de apropiaţi: şase, cel mult opt. Le 
trebuie doar două calităţi: energie şi loialitate - dacă mai 
au şi creier, e un avantaj. Cât durează campania? 

— Puțin mai mult de o săptămână. Şcoala începe luni la 
ora nouă şi votul are loc marţea din săptămâna următoare, 
dimineaţa. 

— Nu gândi în săptămâni, recomandă senatorul, 
gândeşte-te în ore, 192, pentru că va conta fiecare oră. 

Jimmy începu să-şi ia notițe. 

— Cine are drept de vot? continuă senatorul. 

— Toţi elevii. 

— Atunci stai cu băieţii mai mici la fel de mult ca şi cu cei 
din promoţia ta. Vor fi flataţi că le acorzi atât interes. 
Jimmy, fă rost de lista cu votanţii, la zi, ca să-i poţi contacta 
pe toţi înainte de ziua alegerilor. Şi nu uita, băieţii nu vor 
vota pentru ultima persoană care stă de vorbă cu ei. 

— Sunt 380 de elevi, desfăşură Jimmy o listă lungă, i-am 
marcat cu roşu pe cei pe care îi cunoaştem, cu albastru pe 
cei care cred că vor vota cu Fletcher, cu galben pe cei din 
primul an şi pe ceilalţi i-am lăsat nemarcaţi. 

— Lasă nemarcat tot ce e nesigur, îl sfătui senatorul, şi 
nu uita de fraţii mai mici. 

— Fraţii mai mici? întrebă Fletcher. 

— l-am marcat cu verde, spuse Jimmy. Fraţii mai mici ai 
suporterilor noştri vor fi agenţi. Nu vor avea decât să 
strângă voturile din clasele lor şi să le raporteze fraţilor mai 
mari. 

Fletcher îl privi cu admiraţie. 

— Nu ştiu dacă n-ar trebui să candidezi tu. Eşti politician 
înnăscut. 

— Nu, eu sunt şef de campanie înnăscut, îl corectă 
Jimmy, tu trebuie să fii preşedinte. 

Deşi era de acord cu fiul lui, senatorul nu-şi exprimă 
opinia. 


x 


În prima zi a trimestrului, la şase şi jumătate, Nat şi Tom 
stăteau singuri în parcarea liceului. Primul automobil care 
apăru era al directorului. 

— Bună dimineaţa, Cartwright, mârâi acesta, coborând 
din maşină. După entuziasmul tău la o oră atât de 
matinală, trebuie să presupun că vei candida la alegerile 
elevilor? 

— Da, domnule director. 

— Excelent. Şi cine e contracandidatul tău? 

— Ralph Elliot. 

Directorul se încruntă: 

— Atunci va fi o luptă straşnică, fiindcă Elliot nu se va 
lăsa dat la o parte atât de uşor. 

— Adevărat, admise Tom, în timp ce directorul se 
îndrepta spre biroul lui, lăsându-i să întâmpine a doua 
maşină. 

Ocupantul se dovedi a fi un boboc speriat, care fugi când 
se apropiară de el; mai rău, a treia maşină era plină de 
suporteri de-ai lui Elliot, care se răspândiră repede prin 
parcare, dovedind că fuseseră bine instruiți. 

— La naiba! exclamă Tom, prima noastră şedinţă e în 
pauza de la ora zece, dar cred că Elliot şi-a reunit echipa 

din vacanţă. 

— Nu te necăji, spuse Nat, adună-i pe oamenii noştri 
când apar şi pune-i la treabă imediat. 

Când coborâră şi ultimii pasageri, Nat răspunsese la 
aproape o sută de întrebări şi dăduse mâna cu peste trei 
sute de băieţi, dar pentru el nu era clar decât un lucru: 
Elliot promitea orice i-ar fi asigurat voturi. 

— N-ar trebui să le spunem tuturor ce balon de gogoşi e 
Elliot? 

— Ce-ai de gând? întrebă Nat. 

— Să spunem cum îi păcăleşte pe boboci să nu-şi ia 
alocaţiile. 

— Nu există nicio dovadă. 

— Numai plângeri cu grămada. 

— Dacă sunt aşa de multe, o să ştie unde să pună 
degetul, nu? zise Nat. În orice caz, nu vreau să fac o 
campanie de felul ăsta. Aş prefera să presupun că votanţii 
pot să hotărască singuri în cine au încredere. 

— Ce idee genială! comentă Tom. 

— Ei, cel puţin directorul a spus clar că nu vrea ca Elliot 
să fie preşedinte. 

— Nu cred că ar trebui să spunem asta, spuse Tom. S-ar 
putea ca Elliot să mai capete nişte voturi în plus. 


x 


— Cum crezi că stau lucrurile? întrebă Fletcher, pe când 
se plimbau în jurul lacului. 

— Nu sunt sigur, spuse Jimmy. Mulţi din clasele mari le 
spun ambilor candidaţi că-i vor vota, doar ca să fie siguri că 
nu ratează tabăra câştigătorului. Fii mulţumit că nu se 
votează sâmbătă seara. 

— De ce? întrebă Fletcher. 

— Fiindcă sâmbătă după-amiază jucăm cu Kent şi dacă 
Steve Rodgers înscrie golul victoriei, putem să ne luăm adio 
de la şansele de a fi ales tu preşedinte. Păcat că jucăm 
acasă. Dacă ai fi fost cu un an mai mic sau mai mare, am fi 

jucat în deplasare şi impactul ar fi fost neglijabil. Dar aşa, 
toţi votanţii vor fi în tribune, deci roagă-te să pierdem sau 
măcar să facă Rodgers un meci prost. 

Sâmbătă pe la ora două, Fletcher stătea în tribune, 
pregătit să îndure cele mai lungi reprize de baseball din 
viaţa lui. Dar nici măcar el nu şi-ar fi putut imagina 
deznodământul. 


x 


— Afurisitul, cum a reuşit să pună asta la cale? mârâi 
Nat. 

— Prin mită şi corupţie, pariez, zise Tom. Elliot a fost 
întotdeauna un jucător util, dar nu destul de bun pentru 
echipa liceului. 

— Crezi că vor să-l bage în joc? 

— De ce nu? Cei de la St. George bagă deseori în teren 
extreme slabe, aşa că pot să-l lase în joc şi pe Elliot câteva 
minute, cât sunt siguri că nu afectează rezultatul. Şi pe 
urmă o să alerge tot meciul pe lângă bancă, făcând cu 
mâna votanţilor, iar noi n-o să putem decât să ne uităm la 
el din tribună. 

— Atunci hai să ne asigurăm că oamenii noştri sunt pe 
poziţii la ieşirea de la stadion înainte de sfârşitul meciului şi 
nu lăsa pe nimeni să ne vadă pancartele până sâmbătă 
după-amiază, ca să nu-şi facă şi Elliot unele asemănătoare. 

— Înveţi repede, spuse Tom. 

— Când îl ai ca adversar pe Elliot, nu prea ai de ales. 


* 


— Nu-mi dau seama cum va afecta asta votul, spuse 
Jimmy, în timp ce fugeau amândoi spre ieşire să se 
întâlnească acolo cu restul echipei. Măcar Steve Rodgers 
nu mai poate da mâna cu cei care pleacă de pe stadion. 

— Mă întreb cât va sta în spital, zise Fletcher. 

— N-avem nevoie decât de trei zile, glumi Jimmy, 

făcându-l să râdă. 

Fletcher fu încântat să-şi vadă ajutoarele pe poziţii şi să-i 
audă pe mai mulţi colegi asigurându-l de sprijinul lor, deşi 
cursa era strânsă. Nu se mişcă de la ieşirea principală, 
strângându-le mâna tuturor băieţilor de peste paisprezece 
ani şi de sub nouăsprezece, inclusiv unora care probabil 
nici nu învățau la liceul lui. El şi Jimmy rămaseră pe loc 
până când stadionul se goli de spectatori. 

Mergând spre camerele lor, Jimmy comentă că nu se 
aşteptase la meci nul sau la faptul că Rodgers va fi dus la 
spital înainte de finalul primei reprize. 

— Dacă s-ar vota în seara asta, ar câştiga din 
compasiune. Dacă nu-l mai vede nimeni până marţi la 
nouă, tu o să fii preşedinte. 

— Nu contează capacitatea unuia sau altuia de a 
conduce? 

— Bineînţeles că nu, prostule, spuse Jimmy. Asta e 
politica. 


x 


Când ajunse Nat la meci, tribunele erau pline de afişele 
lui electorale, iar suporterii lui Elliot nu puteau decât să 
strige pentru a-şi susține candidatul. 

Nat şi Tom nu-şi puteau ascunde zâmbetul, aşezându-se 
la galerie. Când cei de la St. George punctară, zâmbetele 
lor se accentuară. Nat nu voia ca cei de la Taft să piardă, 
dar niciun antrenor n-ar fi riscat să-l bage pe Elliot pe teren 
când echipa lor era condusă. Şi asta se întâmplă până în 
ultima repriză. 

Nat le strânse mâinile tuturor la ieşirea de la stadion, dar 
ştia că victoria de ultim moment a celor de la Taft 
împotriva liceului St. George nu-i servea cauza, deşi Elliot 
nu putuse decât să alerge pe marginea terenului până la 
plecarea tuturor spectatorilor. 

— Fii mulţumit că n-a apucat să joace, spuse Tom. 

x 


Duminică dimineața, Fletcher a fost invitat să citească 
predica la capela liceului, fapt ce dovedea clar în ce parte 
se îndreptau preferințele directorului. În timpul prânzului, el 
şi Jimmy discutară cu toţi băieţii despre calitatea mâncării. 
„Câştigaţi sigur voturi”, îi asigurase senatorul, „chiar dacă 
nu puteţi schimba nimic”. În seara aceea se duseră la 
culcare frânţi de oboseală. Jimmy potrivi ceasul să sune la 
cinci şi jumătate. 

Fletcher mormăi. 

— O lovitură de maestru, constată Jimmy a doua zi de 
dimineaţă, când se aflau în faţa clădirii liceului, 
întâmpinându-şi colegii care veneau la ore. 

— Strălucit, recunoscu Fletcher. 

— Mi-e teamă că da, întări Jimmy. Nu pot să mă plâng, 
fiindcă în aceeaşi situaţie, ţi-aş fi recomandat să faci exact 
la fel. 

Se uitau lung amândoi la Steve Rodgers, care stătea în 
cârje la intrarea coridorului, lăsându-i pe băieţi să se 
semneze pe piciorul lui strâns în ghips. 

— O lovitură de maestru, repetă Jimmy. Dă un nou sens 
votului de simpatie. Poate ar trebui să lansăm întrebarea: 
vreţi un preşedinte infirm? 

— Unul dintre cei mai mari preşedinţi din istoria ţării a 
fost infirm, îi reaminti Fletcher. 

— Atunci nu-ţi mai rămâne de făcut decât un singur 
lucru, conchise Jimmy. Să-ţi petreci următoarele douăzeci şi 
patru de ore într-un cărucior de invalid. 


xx 


În week-end-ul final, oamenii lui Nat se străduiau să 
creeze impresia de siguranță, deşi erau conştienţi că se 
ducea o luptă strânsă. Ambii candidaţi afişară un chip 
zâmbitor până luni seara, când ceasul liceului bătu ora 
şase. 

— Hai la mine în cameră, spuse Tom, să povestim despre 
moartea regilor. 

— Cât mai trist, aprobă Nat. 

Echipa se înghesui în cămăruţa lui Tom, glumind pe 
seama rolului jucat de fiecare în campanie şi râzând de 
bancuri proaste pentru a-şi ascunde nerăbdarea. 

O bătaie puternică în uşă le întrerupse exuberanta. 

— Intră, strigă Tom. 

Când văzură cine se afla în prag, se ridicară toţi în 
picioare: 

— Bună seara, domnule Anderson, spuse Nat. 

— Bună seara, Cartwright, răspunse formal directorul. 
Fiind cadrul didactic desemnat să supervizeze alegerile 
elevilor, trebuie să te informez că, datorită rezultatelor 
asemănătoare, voi solicita renumărarea voturilor. Şedinţa 
se va relua mâine dimineaţă la ora opt. 

— Mulţumesc, domnule director, spuse Nat, în lipsă de 
altă replică. 

A doua zi dimineaţa, toţi băieţii aşteptau în sala de 
festivități şi se ridicară imediat în picioare la intrarea 
directorului. Nat încerca să citească rezultatul pe chipul 
profesorului, dar până şi un japonez ar fi fost mulţumit de 
expresia de nepătruns a domnului Anderson. 

Acesta urcă pe podium şi-i invită pe elevi să se aşeze. 
Era o linişte neobişnuită pentru asemenea adunări. 

— Trebuie să vă spun, începu directorul, că acesta a fost 
rezultatul cel mai strâns din istoria de şaptezeci şi cinci de 
ani a instituţiei noastre. 

Nat simţea că-i transpiră palmele şi încerca să rămână 
calm. 

— Voturile pentru preşedinţia elevilor s-au împărţit în 
178 pentru Cartwright şi 181 pentru Elliot. 

O jumătate dintre băieţi ovaţionară, în timp ce restul 
stăteau tăcuţi. Nat se ridică, merse la Elliot şi-i întinse 
mâna. 

Noul preşedinte îl ignoră. 

x 


Deşi toată lumea ştia că rezultatele nu vor fi anunțate 
până la ora nouă, sala era plină cu mult înainte de intrarea 
directorului. 

Fletcher stătea în ultimul rând, cu capul plecat; în 
schimb, Jimmy privea drept înainte. 

— Ar fi trebuit să mă trezesc mai devreme în fiecare 
dimineaţă, îşi reproşa Fletcher. 

— Ar fi trebuit să-ţi rup piciorul, răspunse Jimmy. 

Directorul parcurse spaţiul dintre rândurile de scaune 
însoţit de capelan, de parcă ar fi dorit să marcheze faptul 
că şi Dumnezeu era implicat în soarta alegerilor şcolare de 
la Hotchkiss. Ajunse pe podium şi-şi drese vocea: 

— Rezultatul alegerilor pentru senatul elevilor este 
Fletcher Davenport, 207 voturi şi Steve Rodgers, 173 
voturi. Prin urmare, îl declar pe Fletcher Davenport 
preşedinte al elevilor. 

Fletcher se duse imediat să dea mâna cu Steve, care 
zâmbi, părând uşurat. Întorcându-se, tânărul îl văzu pe 
Harry Gates la intrare. Senatorul se înclină respectuos în 
faţa noului preşedinte: 

— Nu uiţi niciodată prima victorie în alegeri, spuse el. 

Amândoi îl ignorau pe Jimmy, care ţopăia de bucurie, 
incapabil să se stăpânească. 

— Cred că ştiţi cine va fi vicepreşedinte, domnule 
senator, spuse Fletcher. 

Mama lui Nat părea una dintre puţinele persoane care nu 
erau dezamăgite de faptul că el nu devenise preşedinte. 
Considera că fiul ei va avea astfel mai mult timp pentru 
învăţat. Dar dacă ar fi văzut cât de important era acest 
capitol în viaţa fiului ei, Susan Cartwright n-ar mai fi fost 
îngrijorată. Nici măcar Tom nu-l mai putea ţine departe de 
cărţi decât pentru un interval scurt, de obicei cât dura 
cursa zilnică de cinci mile pe care o alerga Nat. Şi nici când 
stabili un nou record naţional şcolar, tânărul nu rupse decât 
două ore ca să sărbătorească. 

Ajunul Crăciunului, Crăciunul, Ajunul Anului Nou - toate 
erau la fel. Nat rămânea în camera lui, adâncit în studiu. 
Mama lui spera acum că se va odihni puţin în timpul unui 
week-end prelungit pe care Nat urma să-l petreacă la 
Simsbury, cu Tom. Aşa se întâmplă, fiul ei îşi scurtă 
programul de învăţat la patru ore zilnic, două dimineaţa şi 
două după-amiaza. Tom era recunoscător că rutina asta Îl 
includea şi pe el, dar refuzase să-şi însoţească prietenul în 
alergarea zilnică. Pe Nat îl amuza faptul că putea să-şi facă 
traseul, fără a ieşi de pe domeniul familiei lui Tom. 

— Una dintre multele tale iubite? îl întrebă el pe Tom 
într-o dimineaţă, observând că acesta desfăcea plicul unei 
scrisori. 

— Aş vrea eu, spuse Tom. Nu, e de la domnul Thompson, 
mă întreabă dacă vreau un rol în A douăsprezecea noapte. 

— Şi? 

— Nu. E mai mult lumea ta decât a mea. Eu sunt tipul de 
producător, nu de actor. 

— M-aş fi înscris la un rol dacă eram sigur de înscrierea 
la Yale, dar nu mi-am terminat nici măcar studiul 
independent. 

— Eu nici nu l-am început, recunoscu Tom. 

— Ce materie ţi-ai ales din cele cinci? 

— Controlul asupra cursului inferior al fluviului Mississippi 

în timpul Războiului Civil. Tu? 

— Clarence Darrow şi influenţa lui asupra mişcării 
sindicale. 

— Mda, l-am luat în calcul pe domnul Darrow, dar nu 
eram sigur că voi scoate cinci mii de cuvinte pe subiectul 
ăsta. Sunt sigur că tu ai scris deja zece mii. 

— Nu, dar aproape am terminat prima formă şi ar trebui 
să fiu gata când mergem la şcoală, în ianuarie. 

— Termenul fixat de Yale e în februarie; chiar că ar trebui 
să te mai gândeşti la rolul în piesa liceului. Citeşte măcar 
pentru probe. Doar nu trebuie să joci un rol mare. 

Nat se gândi la sugestia prietenului lui, întinzând unt pe 
o felie de pâine prăjită. Tom avea dreptate, dar simţea că o 
astfel de activitate l-ar distrage de la bătălia pentru 
câştigarea unei burse. Aruncă o privire pe fereastră, asupra 
hectarelor de pământ din faţa casei, întrebându-se cum era 
să ai părinţi care nu trebuie să fie îngrijoraţi pentru taxele 
şcolare şi banii de buzunar şi dacă o să-şi găsească vreo 
slujbă în vacanţa de vară. 


x 


— Vrei să citeşti un rol anume, Nat? îl întrebă domnul 
Thompson, cu ochii ridicaţi spre băiatul de un metru 
nouăzeci, cu o claie de păr negru şi pantaloni puţin mai 
scurţi decât i-ar fi trebuit. 

— Antonio, poate Orsino, răspunse Nat. 

— Eşti un Orsino natural, spuse profesorul, dar pentru 
rolul ăsta mă gândeam la prietenul tău, Tom Russell. 

— Nu prea semăn cu Malvolio, râse Nat. 

— Nu, pe Elliot l-aş alege pentru Malvolio, zâmbi acru 
domnul Thompson. 

Ca şi alţi profesori de la Taft, şi el şi-ar fi dorit ca Nat să 
devină preşedintele elevilor. 

— Din păcate, el nu e disponibil, continuă el, dar tu te 
potriveşti cel mai bine cu rolul lui Sebastian. 

Nat ar fi vrut să protesteze, deşi în sinea lui recunoştea 

că rolul i se păruse o provocare bună când citise piesa. 
Totuşi, erau atâtea replici de învăţat, încât i-ar fi luat ore 
întregi de muncă, plus altele risipite la repetiţie. Domnul 
Thompson îi simţi reținerea. 

— Cred că a sosit vremea pentru o mică mituială, Nat. 

— Mituială, domnule profesor? 

— Da, băiatule. Vezi tu, directorul de înscrieri de la Yale e 
un vechi prieten de-al meu. Am studiat amândoi limbile 
clasice la Princeton şi în fiecare vară mă vizitează şi stă o 
săptămână. O să-l invit în săptămâna când se joacă piesa, 
asta dacă te simţi capabil să-l joci pe Sebastian. 

Nat nu răspunse. 

— A, văd că mita nu e destul pentru cineva cu 
standardele tale morale, aşa că va trebui să recurg la 
corupţie. 

— Corupţie? repetă Nat. 

— Da, Nat, corupţie. Vei fi observat că în piesă sunt trei 
roluri feminine, frumoasa Olivia, geamăna ta, Viola şi buna 
Maria, fără să mai socotim dublurile şi cameristele şi să nu 
uităm, că toate se îndrăgostesc de Sebastian. 

Nat tăcea în continuare. 

— Şi, continuă domnul Thompson, scoțând asul din 
mânecă, omologul meu de la liceul domnişoarei Porter mi-a 
sugerat să iau un băiat cu mine sâmbătă ca să citească 
rolurile masculine, în timp ce ne hotărâm ce fete alegem. 
Aha, urmă el după o mică pauză, văd că acum ţi-am 
câştigat atenţia. 


x 


— Crezi că e posibil să fii toată viața îndrăgostit de 
aceeaşi persoană? întrebă Annie. 

— Dacă ai norocul să întâlneşti persoana potrivită, de ce 
nu? 

— Bănuiesc că la toamnă, când vei merge la Yale, vei fi 
înconjurat de atâtea tinere sclipitoare şi frumoase, încât eu 
voi păli în comparaţie cu ele. 

— Nicio şansă, o linişti Fletcher, aşezându-se lângă ea pe 
canapea şi luând-o pe după umeri. Şi oricum, vor descoperi 
repede că iubesc pe cineva şi când vei fi şi tu la Vasar, vor 
înţelege şi de ce. 

— Dar asta va fi după un an, spuse Annie, şi până 
atunci... 

— Şşş... N-ai observat că toţi băieţii care te văd mă 
invidiază imediat? 

— Nu, răspunse ea cu sinceritate. 

Fletcher se întoarse s-o privească pe fata de care se 
îndrăgostise când ea avea pieptul plat şi aparat dentar. Dar 
nici atunci nu putuse rezista la zâmbetul ei, la părul negru 
moştenit de la o bunică irlandeză şi la ochii de un albastru 
oţelit, amintind de ramura suedeză a familiei. Acum, după 
patru ani, fetiţa de atunci câştigase o siluetă graţioasă şi 
picioare avantajate de noua modă a fustelor mini. Annie îi 
puse o mână pe coapsă: 

— Eşti conştient că jumătate din fetele din clasa mea nu 
mai sunt virgine? 

— Aşa zice şi Jimmy, mărturisi el. 

— Cum le ştie el pe toate, spuse Annie. Luna viitoare 
împlinesc şaptesprezece ani şi tu n-ai sugerat nici măcar o 
dată... 

— M-am gândit la asta de multe ori, bineînţeles, zise 
Fletcher, în timp ce ea se mişca astfel ca mâna lui să-i 
atingă pieptul, dar când se va întâmpla, vreau să fie bine 
pentru amândoi şi să nu avem niciun regret. 

Annie îşi cuibări capul pe umărul lui: 

— Eu nu voi regreta nimic, îl atinse ea din nou. 

El o luă în braţe: 

— Când se întorc părinţii tăi? 

— Pe la miezul nopţii. Sunt la una din nesfârşitele 
întruniri la care politicienii trebuie să participe. 

Fletcher o privi nemişcat în timp ce Annie îşi descheia 
bluza. După ultimul nasture, o lăsă să alunece pe podea: 

— Cred că e rândul tău. 

Fletcher îşi scoase repede cămaşa şi o lăsă să cadă. 

Annie se ridică în faţa lui, amuzată de puterea pe care 
părea s-o aibă deodată asupra prietenului ei. Işi trase încet 
fermoarul fustei, aşa cum o văzuse făcând pe Julie Christie 
în filmul Darling. Ca şi domnişoara Christie, nu se obosise 
să poarte jupon. 

— Rândul tău, cred, repetă ea. 

Dumnezeule, se gândi Fletcher, nu îndrăznesc să-mi dau 
jos pantalonii. Îşi scoase, în schimb, pantofii şi ciorapii. 

— Trişezi, spuse Annie, care-şi scosese pantofii înainte ca 
Fletcher să bănuiască la ce se gândea. 

El îşi dezbrăcă fără voioşie pantalonii şi ea izbucni în râs. 
Fletcher roşi, văzându-i privirea. 

— E bine să ştiu că pot să te aduc în starea asta, spuse 
Annie. 


x 


— Îți e chiar imposibil să te concentrezi asupra 
cuvintelor, Nat? întrebă domnul Thompson cu un sarcasm 
nedisimulat. la-o de la: Dar iată, vine doamna. 

Chiar şi în uniformă, Rebecca se evidenția faţă de 
celelalte fete sosite pentru probe. Fata înaltă şi zveltă, cu 
părul blond vălurindu-i pe umeri, avea o stăpânire de sine 
care-l captiva pe Nat şi un zâmbet căruia-i răspunse 
imediat. Ea zâmbi din nou, dar el întoarse capul. Nu ştia 
decât numele ei. 

— Ce e un nume... începu. 

— Ai greşit replica, Nat, ia-o de la capăt. 

Rebecca Armitage îl privea pe Nat căutându-şi cuvintele: 
Dar iată, vine doamna... Era surprinsă pentru că-l ascultase 
mai devreme, stând mai în spate în sală, şi i se păruse 
foarte sigur pe el. Se uită la rolul ei şi citi: Mu osândi 
această grabă. De ai gând bun, vino acum cu mine şi cu 
Sfintia sa în capela de-alături: acolo în fața lui şi sub 
acoperişul lăcaşului hărăzit Domnului, jură-mi întreaga ta 
credință, pentru ca sufletu-mi gelos şi şovăielnic să-şi 
găsească liniştea. Preotul ne va ascunde legătura atât cât 

vei dori şi poate nunta ne-om serba-o în ziua naşterii mele. 
Ce răspuns îmi dai? 

Nat nu răspunse nimic. 

— Nu participi şi tu, Nat? îl ironiză domnul Thompson. Ca 
să mai spună şi Rebecca măcar câteva propoziţii. Admit că 
o privire plină de adoraţie e foarte de efect şi unii ar putea 
crede că face parte din rol, dar nu jucăm o pantomimă. 
Vreo câţiva spectatori poate chiar o să vină ca să asculte 
cuvintele familiare ale domnului Shakespeare. 

— Da, domnule profesor. Îmi cer scuze, spuse Nat şi citi: 
Voi merge cu acest bun preot şi cu domnia ta şi jurându-ți 
credință, voi rămâne pe veci credincios celor spuse. 

— Atunci porneşte, bunule părinte, şi fie ca cerurile la 
fapta-ne să ia aminte. 

— Mulţumesc, domnişoară Armitage, nu cred că mai e 
nevoie să ascultăm. 

— Dar a fost minunată, spuse Nat. 

— A, deci poţi rosti o replică de la început până la sfârşit, 
făcu domnul Thompson. E o uşurare să descoperim asta la 
finalul piesei, dar nu ştiam că ai de gând să fii şi regizor şi 
protagonistul rolului principal. Oricum, Nat, cred că deja m- 
am hotărât asupra celei care o va juca pe mândra Olivia. 

Nat se uită după Rebecca: 

— Dar Viola? insistă el. 

— Nu, dacă am înţeles bine intriga, Viola e sora ta 
geamănă şi din fericire sau din nefericire, Rebecca nu 
seamănă deloc cu tine. 

— Atunci Maria, ar fi o Maria minunată. 

— Sunt sigur de asta, dar Rebecca e mult prea înaltă 
pentru rol. 

— V-aţi gândit să-l treceţi pe Feste pentru o partitură 
feminină? 

— Nu, ca să fiu cinstit, Nat, nu m-am gândit, asta şi 
pentru că nu am timp să rescriu scenariul. 

Nat nu observă că Rebecca se ascunsese după un stâlp 
al sălii, încercând să-şi mascheze jena, în timp ce el gafa în 
continuare: 

— Dar camerista Oliviei? 

— Ce-i cu ea? 

— Rebecca ar fi o cameristă minunată. 

— Sunt convins, dar nu poate s-o joace în acelaşi timp şi 
pe Olivia şi să fie şi camerista ei. Cei din public ar putea să 
observe. 

Nat deschise gura şi-o închise la loc. 

— A, în sfârşit tăcere, dar am convingerea că vei rescrie 
piesa peste noapte, ca să te asiguri că Olivia are cu 
Sebastian nişte scene noi, la care domnul Shakespeare nici 
nu s-a gândit. 

Nat auzi un chicotit după stâlp. 

— Mai ai pe cineva în vedere pentru cameristă, Nat, sau 
pot să continuu distribuţia? 

— Scuzaţi-mă, domnule, spuse Nat. Scuze. 

Domnul Thompson sări sus pe scenă, îi zâmbi şi-i şopti 
confidenţial: 

— Dacă aveai de gând s-o faci pe inabordabilul, cred că 
ai ratat ocazia. Te-ai arătat mai abordabil decât o puicuţă 
dintr-un cazinou din Las Vegas. Şi sunt sigur că te-ar 
interesa să ştii că anul viitor jucăm Îmblânzirea scorpiei, o 
piesă care mi se pare mai potrivită pentru ce te aşteaptă. 
Dacă te năşteai mai târziu cu un an, ce diferită ar fi fost 
viaţa ta! Oricum, succes cu domnişoara Armitage. 


x 


— Băiatul trebuie exmatriculat, spuse domnul Fleming. 
Nicio altă sancțiune nu e suficientă. 

— Dar, domnule profesor, interveni Fletcher, Pearson are 
doar cincisprezece ani şi i-a cerut scuze imediat doamnei 
Appleyard. 

— Era de aşteptat s-o facă, zise capelanul, care tăcuse 
până atunci. 

— Şi oricum, continuă directorul, ridicându-se, vă puteţi 
imagina cum ar afecta disciplina şcolară aflarea faptului că 
poţi scăpa după ce ai insultat-o pe soţia unui pedagog? 

— Şi din cauza cuvântului „cotoroanţo” tot viitorul lui se 
va strica? 

— E urmarea proastelor maniere, spuse directorul, şi în 
felul acesta, ne asigurăm că va trage învăţămintele 
necesare. 

— Ce învăţăminte? se aventură Fletcher. Că în viaţă nu-ți 
poţi permite nicio greşeală sau că nu trebuie să insulţi 
oamenii? 

— De ce-l aperi atât de vehement? 

— În prima dumneavoastră luare de cuvânt, domnule 
director, v-am auzit spunând că e un act de laşitate să nu 
te ridici împotriva unei nedreptăţi. 

Domnul Fleming îi aruncă o privire capelanului, care nu 
comentă. Îşi amintea bine discursul, pentru că era acelaşi 
pentru toţi elevii noi la liceu, an de an. 

— Îmi permiteţi să vă adresez o întrebare impertinentă? 
se întoarse Fletcher spre capelan. 

— Da, spuse dr. Wade, uşor defensiv. 

— Aţi simţit vreodată impulsul de a o insulta pe doamna 
Appleyard? Eu da, de mai multe ori. 

— Dar asta e cheia, Fletcher, te-ai abținut. Pearson, nu, 
şi prin urmare trebuie sancţionat. 

— Dacă sancţiunea este  exmatricularea, domnule 
director, trebuie să demisionez de la preşedinţia elevilor, 
pentru că Biblia ne învaţă că gândul este la fel de păcătos 
ca şi fapta. 

Cei doi bărbaţi îl măsurară neîncrezători din priviri: 

— Dar cum aşa, Fletcher? Îţi dai seama, desigur, că dacă 
demisionezi, şansele tale de a fi admis la Yale ar putea fi 
micşorate. 

— O persoană afectată de aceste interese nu merită un 
loc la Yale. 

Dascălii erau atât de uluiţi încât nu mai aveau cuvinte. 

— Nu eşti cam radical, Fletcher? întrebă până la urmă 
capelanul. 

— Nu, dacă ne gândim la cel implicat, dr. Wade, şi n-am 
de gând să privesc liniştit cum un elev este sacrificat de 

dragul unei femei care se distrează provocând nişte puberi. 

— Şi ţi-ai da demisia ca să-ţi dovedeşti dreptatea? 
întrebă directorul. 

— Să n-o fac ar însemna să mă port aşa cum a procedat 
generaţia dumneavoastră în vremea lui McCarthy. 

Urmă o altă tăcere consternată, apoi capelanul întrebă 
încet: 

— Băiatul i-a cerut scuze personal doamnei Appleyard? 

— Da, domnule, şi i-a trimis şi o scrisoare, răspunse 
Fletcher. 

— Atunci ar fi mai bine să fie supus unei perioade de 
probă până la sfârşitul trimestrului, sugeră directorul, 
schimbând o privire rapidă cu dr. Wade. 

— Şi privarea de toate privilegiile, inclusiv plecarea în 
weekend, până când se va hotărî altfel, adăugă acesta. 

— Ţi se pare un compromis bun, Fletcher? îl întrebă 
directorul pe băiat şi fu rândul acestuia să tacă. 

Interveni şi capelanul: 

— Va trebui să înveţi să faci compromisuri în viaţă dacă 
vrei să fii un politician de succes, Fletcher. 

— Vă accept judecata, dr. Wade, spuse Fletcher după un 
mic răgaz, şi vă mulţumesc pentru indulgență, domnule 
director. 

— Mulţumim, Fletcher, zise domnul Fleming şi 
preşedintele elevilor se ridică de pe scaun şi părăsi biroul. 

— Înţelepciunea, curajul şi principiile sunt rare şi la un 
adult, rosti încet directorul, dar când le vezi la un copil... 


x 


— Atunci care e explicaţia dumitale, domnule Cartwright? 
întrebă preşedintele comisiei de admitere de la Yale. 

— Nu am o explicaţie, domnule profesor, recunoscu Nat. 
Trebuie să fie o coincidenţă. 

— Chiar că e o coincidenţă, spuse secretarul ştiinţific; 
lucrarea dumitale despre Clarence Darrow este în mare 
parte aceeaşi cu a unui alt elev din clasa dumitale. 

— Şi care e explicaţia lui? 

— Deoarece ne-a prezentat studiul lui independent cu o 
săptămână înaintea dumitale şi era scris de mână, nu 
dactilografiat, n-am considerat necesar să-i cerem 
explicaţii. 

— Nu cumva numele lui e Ralph Elliot? întrebă Nat. 

Membrii comisiei tăcură. 

— Cum a reuşit? întrebă Tom mai târziu, când Nat se 
întoarse la Taft. 

— Trebuie s-o fi copiat cuvânt cu cuvânt când eram noi la 
liceul fetelor şi repetam A dovăsprezecea noapte. 

— Dar tot trebuia să scoată lucrarea din cameră. 

— Asta nu era prea greu, spuse Nat. Dacă nu era la mine 
pe birou, o găsea în calculator, în fişierul Yale. 

— Totuşi, şi-a asumat un mare risc intrând în cameră în 
absenţa ta. 

— Ca preşedinte al elevilor, are dreptul să umble peste 
tot şi să nu-l întrebe nimeni nimic. Avea destul timp să 
copieze lucrarea şi s-o aducă înapoi în aceeaşi seară, fără 
să se prindă nimeni. 

— Deci până la urmă ce-a hotărât comisia? 

— Mulțumită intervenţiei directorului, cei de la Yale mi-au 
acceptat înscrierea de anul viitor. 

— Aşa că Elliot iese iar basma curată. 

— Nu, zise imediat Nat. Cred că directorul şi-a dat seama 
ce s-a întâmplat, fiindcă nici pe el nu l-au înscris. 

— Dar asta nu face decât să amâne cu un an problema. 

— Din fericire, nu, zâmbi în sfârşit Nat. Domnul 
Thompson s-a hotărât să intre în joc şi l-a sunat pe 
secretarul de la admitere, după care s-a hotărât că Elliot nu 
va mai fi acceptat. 

— Bun băiat, Thomo, zise Tom. Şi ce ai de gând să faci în 
anul vacant? Intri în Corpul de Pace? 

— Nu, voi face un an la Universitatea din Connecticut. 

— De ce acolo? se miră Tom. Puteai... 

— Pentru că a fost prima alegere a Rebeccăi. 

Rectorul Universităţii Yale îi privi pe cei o mie de studenţi 
din anul întâi. În răstimp de un an, o parte dintre ei nu vor 
face faţă programului dur de studiu şi se vor muta la alte 
universităţi sau pur şi simplu vor abandona ideea de a face 
o facultate. Fletcher Davenport şi Jimmy Gates stăteau 
printre ceilalţi, ascultând concentrați fiecare cuvânt al 
rectorului. 

— Nu risipiţi niciun moment câtă vreme vă aflaţi la Yale, 
pentru că veţi regreta apoi toată viaţa că nu aţi profitat de 
avantajele oferite de universitatea noastră. Un prost pleacă 
de la Yale cu o licenţă, un om deştept acumulează destul 
pentru a face faţă oricărei provocări i-ar azvârli viaţa. 
Profitaţi de fiecare ocazie. Nu vă temeţi să încercaţi şi de-ar 
fi să nu reuşiţi, nu există niciun motiv de ruşine. Veţi învăţa 
mai mult din greşeli decât din victorii. Să nu vă fie frică de 
destin. Să nu vă fie frică de nimic. Puneţi totul sub semnul 
întrebării şi să nu se spună despre voi că aţi mers pe un 
drum fără să lăsaţi nicio urmă. 

După un discurs de aproape o oră, rectorul se aşeză, în 
aplauzele entuziaste ale celor din sală. Deoarece nu era de 
acord cu astfel de manifestări, Trent Waterman plecă foarte 
repede de pe podium. 

— Parcă nu voiai să aplauzi, îi spuse Fletcher prietenului 
lui, în timp ce ieşeau din sală. Doar pentru că aşa au făcut 
toţi în ultimii zece ani, nu trebuie să practic şi eu ritualul, 
parcă aşa spuneai, nu? 

— Am greşit, recunosc, zise Jimmy. A fost chiar mai 
impresionant decât îmi povestise tata. 

— Cred că domnul Waterman ar fi uşurat dacă i-ai 
comunica părerea ta, îl ironiza Fletcher, dar Jimmy 
observase o tânără împovărată de cărţi în faţa lor şi nu-l 
mai asculta. 

— Profitaţi de fiecare ocazie, şopti el la ureche lui 
Fletcher, iar acesta se întrebă dacă să-l lase să se facă de 

râs sau să aştepte ca prietenul lui să se dea singur cu capul 
de pragul de sus. 

— Bună, sunt Jimmy Gates. Îmi dai voie să te ajut la 
cărţi? 

— La ce te gândeai, domnule Gates? Să mi le duci sau să 
mi le citeşti? întrebă femeia, fără să se oprească. 

— Pentru început, să le duc şi pe urmă să vedem ce mai 
urmează. 

— Domnule Gates, eu respect întotdeauna două reguli: 
nu ies cu boboci şi nu ies cu băieţi roşcovani. 

— Nu crezi că a venit vremea să încalci ambele reguli? 
insistă Jimmy. La urma urmei, rectorul ne-a spus să nu ne 
temem de provocări. 

— Jimmy, interveni Fletcher, cred că... 

— A, da, el e prietenul meu, Fletcher Davenport, e foarte 
deştept, aşa că te-ar putea ajuta la partea cu cititul. 

— Nu prea cred, Jimmy. 

— Şi mai e şi foarte modest, după cum vezi. 

— Dumneata n-ai problema asta, domnule Gates. 

— Cu siguranţă. Apropo, cum te cheamă? 

— Joanna Palmer. 

— E clar că nu eşti în anul întâi, Joanna, continuă Jimmy. 

— Nu, nu sunt. 

— Atunci eşti persoana ideală, mă poţi ajuta şi consola. 

— Cum adică? întrebă Joanna, urcând spre amfiteatrul 
Sudler. 

— De ce nu mă inviţi diseară la cină ca să-mi spui tot ce 
trebuie să ştiu despre Yale? se aventură Jimmy. Hei, se 
întoarse el deodată spre Fletcher, nu trebuia să ajungem la 
amfiteatrul ăsta? 

— Ba da, şi am încercat să te avertizez. 

— Să mă avertizezi? De ce? întrebă Jimmy, deschizându-i 
uşa domnişoarei Palmer şi sperând să-şi găsească un loc 
lângă ea. 

Studenţii tăcură la intrarea lor, ceea ce-l surprinse pe 
Jimmy. 

— Îmi cer scuze pentru prietenul meu, domnişoară 

Palmer, şopti Fletcher, dar vă asigur că are o inimă de aur. 

— Şi curaj cât încape, se vede, zise Joanna. Să nu-i spui, 
dar am fost foarte flatată că m-a crezut în anul întâi. 

Joanna Palmer îşi aşeză cărţile pe catedră şi-i privi pe 
studenţii adunaţi în amfiteatru. 

— Revoluția franceză este punctul nodal al istoriei 
moderne, începu ea, în faţa audienței captivate. Deşi 
America înlăturase deja un monarh, fără să fie nevoie să-i 
taie capul... 

Privirea i se opri asupra lui Jimmy Gates, plină de 
bunăvoință. El îi făcu cu ochiul. 


x 


Mergând prin campus spre primul lor curs, se ţineau de 
mână. Se împrieteniseră în timpul repetiţiilor pentru piesă, 
nedespărţiţi în săptămâna premierei şi făcuseră dragoste, 
prima dată pentru amândoi, în vacanţa de primăvară. Când 
Nat îi spuse iubitei lui că nu va merge la Yale şi va veni cu 
ea la Universitatea din Connecticut, Rebecca se simţi 
vinovată pentru că se bucura. 

Susan şi Michael Cartwright o plăcuseră pe Rebecca din 
prima clipă şi dezamăgirea că fiul lor nu fusese acceptat 
imediat la Yale le era alinată de faptul că Nat arăta atât de 
relaxat. 

Primul curs, la amfiteatrul Buckley, era de literatură 
americană, ţinut de profesorul Hayman. In timpul vacanței 
de vară, Nat şi Rebecca citiseră toţi autorii recomandaţi în 
bibliografie: James, Faulkner, Hemingway, Fitzgerald şi 
Bellow - apoi discutaseră între ei despre Piața Washington, 
Fructele mâniei!, Pentru cine bat clopotele, Marele Gatsby 
şi Herzog. Aşa că în acea marţi dimineaţa când se aşezară 
în amfiteatru, se simțeau amândoi bine pregătiţi. La câteva 
minute după ce profesorul îşi începu prestaţia, îşi dăduseră 


1 Apare o eroare a lui Archer. Romanul Fructele mâniei a fost scris de 
John Steinbeck, autor care nu este menţionat în enumerarea din text. 
(n. tr.) 

87 


- FII NOROCULUI - 


seama că nu făcuseră decât să citească romanele. Nu se 
gândiseră la toate influenţele exercitate asupra scriitorilor 
de familie, educaţie, religie şi alte circumstanţe şi nici la 
faptul că arta de a povesti nu e proprie doar unei anumite 
clase sau rase. 

— De exemplu, Scott Fitzgerald, continuă profesorul, în 
povestirea lui, Bernice îşi strânge părul... 

Nat ridică ochii şi-i văzu ceafa. | se făcu rău. Nu-l mai 
asculta pe profesorul Hayman, aştepta ca cel din faţă să se 
întoarcă puţin ca să-i vadă chipul. Curând, acesta îşi arătă 
profilul şi temerile lui Nat fură confirmate. Nu numai că 
Ralph Elliot venise la aceeaşi universitate, dar chiar se 
înscrisese la acelaşi curs. Ca şi cum ar fi simţit că era vizat, 
Elliot se întoarse cu totul. Nu-l observă pe Nat, atras de 
Rebecca. Nat îi aruncă o privire fetei, dar ea era prea 
ocupată să ia notițe despre problemele cu băutura pe care 
le avusese Fitzgerald în perioada cât lucrase la Hollywood, 
pentru a remarca interesul obraznic al lui Elliot. 

Nat aşteptă ca Ralph să plece şi abia după aceea îşi 
strânse lucrurile de pe pupitru. 

— Cine era ăla care se tot întorcea să se uite la tine? îl 
întrebă Rebecca în timp ce se îndreptau spre cantină. 

— İl cheamă Ralph Elliot. Am fost amândoi la Taft şi cred 
că la tine se holba, nu la mine. 

— E foarte arătos, zâmbi larg Rebecca. Îmi aminteşte de 
Jay Gatsby. El e cel despre care domnul Thompson spunea 
că s-ar potrivi cu rolul lui Malvolio? 

— Mănuşă, parcă aşa a spus Thomo. 

La masă, Rebecca insistă să afle mai multe despre Elliot, 
dar Nat spuse că nu ştia mare lucru şi încercă să schimbe 
subiectul. Urma să se bucure de compania Rebeccăi, dar şi 
să înveţe la aceeaşi universitate cu Elliot şi nu avea de 
gând să înrăutăţească lucrurile. 

Elliot nu veni la cursul despre influenţa spaniolă în colonii 
şi seara, însoţind-o pe Rebecca până la camera ei, Nat 
aproape că uitase de prezenţa neplăcută a vechiului lui 
rival. 

Camerele fetelor erau în partea sudică a campusului şi 
şeful de an le spusese că era împotriva regulamentului ca 
băieţii să le viziteze seara, după căderea întunericului. 

— Cine a făcut regulamentul ăsta, spuse Nat, întins pe 
patul îngust al fetei, s-o fi gândit că studenţii nu pot să se 
iubească decât noaptea. 

Rebecca râse, trăgându-şi pe ea puloverul: 

— Asta înseamnă că n-o să poţi să te întorci la tine în 
cameră decât după nouă dimineaţa. 

— Poate că regulamentul o să-mi permită să stau cu tine 
trimestrul următor, spuse Nat, fără explicaţii. 

In primul trimestru, descoperi bucuros că nu se întâlnea 
decât rareori cu Ralph Elliot. Rivalul lui nu era interesat 
deloc de atletism, teatru sau muzică, aşa că Nat fu surprins 
găsindu-l în ultima duminică a trimestrului în faţa capelei, 
sporovăind cu Rebecca  prieteneşte. Când îl văzu 
apropiindu-se, Elliot se îndepărtă repede. 

— Ce voia? întrebă Nat, în gardă. 

— Îmi spunea ideile lui de a îmbunătăţi activitatea 
organizaţiei studenților.  Candidează la funcţia de 
reprezentant al anului întâi şi voia să ştie dacă te înscrii şi 
tu în cursă. 

— Nu, spuse hotărât Nat. M-am săturat de alegeri. 

— Cred că e păcat, îi strânse Rebecca mâna, fiindcă 
mulţi din an speră să candidezi. 

— Nu dacă participă şi el. 

— De ce-l urăşti atât de mult? Fiindcă te-a învins la 
alegerile alea stupide de la liceu? 

Nat aruncă o privire în jur şi-l zări pe Elliot vorbind într-un 
grup de studenţi; acelaşi zâmbet ipocrit şi fără îndoială, 
aceleaşi promisiuni abile. 

— Nu crezi că e posibil să se fi schimbat? întrebă 
Rebecca. 

Nat nu se obosi să-i răspundă. 


* 

— Bun, spuse Jimmy, primele alegeri la care poţi candida 
sunt pentru reprezentantul studenţilor din anul întâi în 
consiliul de la Yale. 

— Mă gândeam să sar peste alegeri în primul an, îi zise 
Fletcher, şi să mă concentrez asupra învăţăturii. 

— Nu poţi risca, îl asigură Jimmy. 

— De ce nu? 

— Pentru că s-a demonstrat statistic că reprezentantul 
din anul întâi ajunge aproape sigur preşedintele 
organizaţiei studenţeşti în ultimul an. 

— Poate că eu nu vreau să conduc organizaţia, surâse 
Fletcher. 

— Poate că Marilyn Monroe nu voia să câştige un Oscar, 
replică Jimmy, scoțând o broşură din servietă. 

— Ce e asta? 

— Catalogul bobocilor - toţi cei 1021. 

— Văd că iar ai început campania fără să consulţi 
candidatul. 

— A trebuit, pentru că nu-mi pot permite să lâncezesc 
până te hotărăşti tu. După o mică investigaţie, am aflat că 
nu prea ai şanse de a fi ales dacă nu iei cuvântul în 
dezbaterea anului întâi din a doua lună. 

— De ce? 

— Pentru că e singura ocazie când toţi ortacii se adună 
într-o cameră şi au şansa de a-i asculta pe eventualii 
candidaţi. 

— Şi cum ajungi să vorbeşti? 

— Depinde în ce tabără te situezi. 

— Şi care e subiectul dezbaterii? 

— Mă bucur să te văd în sfârşit curios, fiindcă aici avem o 
problemă, spuse Jimmy, scoțând o hârtiuţă din buzunar. 
Uite: „America ar trebui să se retragă din războiul din 
Vietnam”. 

— Nu văd care-i problema, se miră Fletcher. Combat 
bucuros ideea asta. 

— Păi tocmai asta e. Toţi care se opun îşi taie craca, să 
arate ei ca preşedintele Kennedy şi să vorbească mai bine 

ca Churchill. 

— Dar dacă prezint o argumentaţie bună, poate mă vor 
considera potrivit să-i reprezint în consiliu. 

— Oricât ai fi de convingător, Fletcher, ar fi sinucidere 
curată, fiindcă aproape toată lumea din campus e împotriva 
războiului. Aşa că de ce nu laşi treaba asta altui nebun care 
nu vrea să fie ales? 

— Păi, eu sunt ăla, făcu Fletcher, şi oricum, cred... 

— Nu-mi pasă ce crezi, îl întrerupse Jimmy. Interesul meu 
e să fii ales. 

— Măi, Jimmy, tu n-ai niciun pic de moralitate? 

— De unde? Tata e politician şi mama vinde proprietăţi 
imobiliare. 

— In ciuda pragmatismului tău, tot n-aş putea să susţin 
un subiect ca ăla. 

— Atunci eşti condamnat la o viaţă de studiu nesfârşit şi 
să te ţii de mână cu soră-mea. 

— Sună bine, zise Fletcher, mai ales că tu pari incapabil 
de a avea o relaţie mai lungă de douăzeci şi patru de ore 
cu o femeie. 

— Joanna Palmer nu crede asta, replică Jimmy. 

Fletcher începu să râdă: 

— Dar cealaltă prietenă a ta, Audrey Hepburn, ce zice? 
N-am văzut-o prin campus în ultima vreme. 

— Nici eu, nu se lăsă Jimmy, dar e doar o chestiune de 
timp să-i cuceresc inima domnişoarei Palmer. 

— Poate în visele tale. 

— O să ajungi să-ţi ceri iertare pentru lipsa ta de credinţă 
şi prevăd că asta se va-ntâmpla înainte de a-ţi aduce 
contribuţia dezastruoasă la dezbaterea anului. 

— N-o să mă răzgândesc, Jimmy. Dacă particip, combat 
subiectul. 

— Îţi place să-mi amărăşti viaţa, Fletcher, nu-i aşa? Ei, 
măcar un lucru e sigur, organizatorii dezbaterii se vor 
bucura dacă participi. 

— De ce? întrebă Fletcher. 

— Fiindcă n-au găsit pe nimeni cât de cât capabil să 

x 


— Eşti sigură? întrebă calm Nat. 

— Da, răspunse Rebecca. 

— Atunci trebuie să ne căsătorim cât mai repede. 

— De ce? întrebă ea. Trăim în anii şaizeci, era Bealtes, cu 
droguri şi sex liber, aşa că n-aş putea face un avort? 

— Asta vrei? o întrebă Nat neîncrezător. 

— Nu ştiu ce vreau, răspunse Rebecca. Azi dimineaţă am 
aflat. Am nevoie de timp ca să mă gândesc. 

Nat o luă de mână: 

— Şi azi mă însor cu tine, dacă mă vrei. 

— Ştiu, îl mângâie ea, dar trebuie să ne gândim că 
decizia asta ne va afecta tot restul vieţii. N-ar trebui să ne 
pripim. 

— Dar am o răspundere morală faţă de tine şi de copilul 
nostru. 

— Şi eu trebuie să mă gândesc la viitorul meu, spuse 
fata. 

— Poate ar trebui să le spunem părinţilor, să vedem ce 
ne sfătuiesc. 

— E ultimul lucru pe care vreau să-l fac. Mama ta o să 
vrea să ne căsătorim imediat şi tata o să apară în campus 
cu puşca de vânătoare. Nu, vreau să-mi promiţi că n-o să 
spui la nimeni că sunt însărcinată, mai ales părinţilor. 

— De ce? insistă Nat. 

— Fiindcă mai e o problemă... 


x 


— Cum merge cuvântarea? 

— Am terminat a treia variantă, zise Fletcher voios, şi 
cred că te vei bucura să auzi că, probabil, discursul ăsta mă 
va face tipul cel mai nepopular din campus. 

— Chiar că-ți place să-mi dai bătăi de cap. 

— Definitive, asta urmăresc, admise Fletcher. Apropo, cu 
cine ne batem? 

— Un tip, Tom Russell. 

— Ce-ai aflat despre el? 

— A învăţat la Taft. 

— Asta înseamnă că avem un avans, surâse Fletcher. 

— Mi-e teamă că nu, spuse Jimmy. L-am cunoscut aseară 
şi să ştii că e inteligent şi popular. N-am găsit pe nimeni 
care să nu-l placă. 

— Există ceva în favoarea noastră? 

— Da, a recunoscut că nu-l interesează prea mult 
dezbaterea. Mai degrabă ar sprijini alt candidat, dacă s-ar 
ivi unul bun. E mulţumit cu postul de organizator de 
campanie, nu vrea să fie lider. 

— Atunci poate că ar trebui să-l rugăm pe Tom să vină în 
tabăra noastră. Am nevoie de un organizator. 

— Ce caraghios, el mi-a propus mie funcţia asta. 

Fletcher îşi privi prietenul: 

— Chiar aşa? 

— Da, îl asigură Jimmy. 

— Atunci ar trebui să-l iau în serios, nu? Poate că ar 
trebui să-mi repet argumentele în seara asta şi tu să-mi 
spui dacă... 

— In seara asta nu pot, zise Jimmy. Joana m-a invitat la 
ea acasă la cină. 

— Aşa e, nici eu nu pot. Pe mine m-a invitat Jackie 
Kennedy la o recepţie. 

— Mi-am adus aminte că Joanna a întrebat dacă tu şi 
Annie nu vreţi să veniţi pe la ea marţea viitoare. l-am spus 
eu că vine şi ea aici, pentru dezbatere. 

— Vorbeşti serios? întrebă Fletcher. 

— Dacă veniţi, spune-i tu, te rog, lui Annie să nu se 
întindă prea mult la vorbă, fiindcă eu şi Joanna ne culcăm 
pe la zece. 

Când găsi lângă uşă biletul de la Rebecca, Nat alergă 
până la corpul ei de clădire, întrebându-se ce putea fi atât 
de urgent. Când intră la ea în cameră, încercă s-o sărute, 
dar ea se feri şi încuie uşa fără nicio explicaţie. Nat se 
aşeză lângă fereastră şi fata se cocoţă pe marginea patului. 

— Trebuie să-ţi spun ceva, Nat... încerc de câteva zile, 
începu ea, găsindu-şi cu greu cuvintele. 

Tăcu şi urmă o pauză ce părea interminabilă. 

— Ştiu că o să mă urâşti pentru asta... 

— Nu pot să te urăsc, spuse el, privind-o în ochi. 

Ea îşi cobori privirea: 

— Nu sunt sigură că tu eşti tatăl copilului. 

Nat se ţinu de scaun: 

— Cum a fost posibil? reuşi să întrebe. 

— In weekendul ăla când ai fost la concursul de atletism, 
eu am fost la o petrecere şi, din păcate, am băut cam 
mult... A venit şi Ralph Elliot şi după aceea nu-mi aduc 
aminte mare lucru, decât că a doua zi, când m-am trezit, 
dormea lângă mine. 

Nat nu mai putea nici el să vorbească. 

— l-ai spus că eşti însărcinată? 

— Nu, spuse Rebecca. La ce bun? Nici nu prea mai 
vorbeşte cu mine de-atunci. 

— Îl omor, se ridică Nat în picioare. 

— Nu ajută la nimic, spuse încet Rebecca. 

— Asta nu schimbă situaţia, zise el şi se duse s-o ia în 
braţe. Eu tot vreau să mă însor cu tine. Oricum, şansele 
sunt mult mai mari să fie copilul meu. 

— Dar nu vei fi sigur niciodată, spuse Rebecca. 

— Nu-i o problemă pentru mine. 

— Dar pentru mine, da, continuă Rebecca, pentru că mai 
e ceva ce nu ţi-am spus... 


x 


Intrând în amfiteatrul ticsit de studenţi, Fletcher regretă 
că nu-l ascultase pe Jimmy. Işi luă locul în faţa lui Tom 

Russell şi acesta îl salută cu un zâmbet prietenos. Studenţii 
începură deodată să intoneze o lozincă pacifistă. 

Fletcher îşi privi adversarul, care se ridică să înceapă 
dezbaterea. Fu primit cu aclamații încă dinainte de a 
deschide gura. Spre surprinderea lui Fletcher, era şi el 
emoţionat, fruntea i se îmbrobonase de sudoare. Studenţii 
îşi exprimau aprobarea sau dezaprobarea după fiecare 
cuvânt al lui. 

— Lyndon Johnson ne-a spus că e datoria americanilor 
să-i apere pe vietnamezi şi să împiedice răspândirea 
comunismului, începu Tom. Eu spun că datoria 
preşedintelui este să nu sacrifice nicio viaţă de american 
pentru o doctrină care, în timp, se va autodistruge. 

Din cauza aplauzelor, fu nevoit să se întrerupă aproape 
un minut. Tot timpul era oprit de aclamări, aşa că nu reuşi 
să-şi ducă la capăt decât o jumătate din argumentaţie până 
la expirarea timpului alocat. 

Când se ridică Fletcher, începură huiduielile. Tânărul se 
hotărâse deja că acela va fi ultimul lui discurs public. 
Aşteptă la nesfârşit să se facă linişte şi când cineva îi 
strigă: „Hai odată!”, începu şovăitor: 

— Grecii, romanii şi britanicii au îmbrăcat toţi, la timpul 
lor, mantia regalității mondiale. 

— Ăsta nu-i un motiv s-o facem şi noi! zbieră un student 
din spatele sălii. 

— Şi după dezmembrarea Imperiului Britanic, ca urmare 
a celui de-al doilea război mondial, răspunderea aceasta a 
revenit Statelor Unite, continuă Fletcher. Cea mai mare 
naţiune de pe pământ. 

Se auziră câteva aplauze slabe. 

— Bineînţeles, ne putem retrage, recunoscând că nu 
suntem demni de această responsabilitate, sau îi putem 
călăuzi pe milioanele de oameni care ne admiră conceptul 
de libertate şi vor să ne urmeze modul de viaţă. Am putea 
să plecăm şi să-i lăsăm să sufere asuprirea comunistă, care 
ameninţă lumea liberă, sau am putea să-i sprijinim să-şi 
formeze şi ei o democraţie. Numai istoria va înregistra 

95 


- FII NOROCULUI - 


decizia pe care o vom lua şi numai ea ne va judeca drept. 

Jimmy era uluit de inconsistenţa întreruperilor şi ascultă 
la fel de uimit aplauzele respectuoase adresate lui Fletcher 
douăzeci de minute mai târziu, când îşi reluă locul pe 
scaun. La finalul dezbaterii, toţi recunoşteau că Fletcher 
câştigase, deşi ideea retragerii din război fu sprijinită în 
votul final de majoritatea studenţilor. Jimmy era vesel la 
aflarea rezultatelor: 

— E un adevărat miracol. 

— Zău aşa, făcu Fletcher. N-ai remarcat că am pierdut la 
o diferenţă de două sute douăzeci şi opt de voturi? 

— Dar mă aşteptam să fim bătuţi măr, aşa că două sute 
douăzeci şi opt e chiar un miracol. Avem cinci zile să-i 
facem să se răzgândească pe o sută paisprezece studenţi, 
fiindcă majoritatea ortacilor au înţeles că tu eşti cel mai 
bun ca să-i reprezinţi, continuă Jimmy, în timp ce ieşeau din 
amfiteatru şi mulţi colegi îl felicitau pe Fletcher, urându-i 
succes. 

— Tom Russell a vorbit bine, spuse Fletcher, şi ceea ce e 
mai important, le reprezintă punctul de vedere. 

— Nu, n-o să facă decât să-ţi ţină ţie locul cald. 

— Nu fi prea sigur. Poate lui Tom îi surâde ideea de a 
deveni preşedinte. 

— N-are nicio şansă după ce i-am pus la cale. 

— Să mă încumet să întreb ce? 

— Am avut un om peste tot unde a ţinut discursuri, în 
campanie a avut patruzeci şi trei de promisiuni şi pe 
majoritatea nu şi le va putea ţine. După ce o să i se 
reamintească asta de douăzeci de ori pe zi, n-o să mai 
ajungă pe lista de candidaţi. 

— Ai citit vreodată Principele lui Machiavelli? îl întrebă 
Fletcher. 

— Nu. Ar trebui? 

— Nu te mai obosi, nu vei afla nimic nou. Ce faci diseară? 

Atunci veni şi Annie, îmbrăţişându-l strâns pe Fletcher: 

— Bravo, îi spuse, discursul tău a fost strălucit. 

— Păcat că vreo două sute şi ceva de studenţi n-au fost 

de aceeaşi părere, zise Fletcher. 

— Ba au fost, dar majoritatea ştiau cum o să voteze 
dinainte de a intra în amfiteatru. 

— Asta încercam să-i spun şi eu, zise Jimmy. Surioara 
mea are dreptate şi în plus... 

— Jimmy, luna viitoare fac optsprezece ani, în caz că n-ai 
observat, se încruntă Annie. 

— Am observat, şi unii prieteni îmi spun că eşti destul de 
drăguță, dar eu nu-mi pot da seama. 

Fletcher râse: 

— Deci veniţi cu noi diseară la localul lui Dino? 

— Nu, ai uitat că Joanna şi cu mine v-am invitat la cină la 
ea acasă? 

— Eu nu uitasem, spuse Annie, şi abia aştept s-o cunosc 
pe femeia care l-a acaparat pe fratele meu mai mult de o 
săptămână. 

— De când am cunoscut-o, nu m-am mai uitat la alta, 
spuse încet Jimmy. 


x 


— Eu vreau să ne căsătorim, spuse Nat, ținând-o în 
braţe. 

— Chiar dacă nu ştii sigur al cui e copilul? 

— E un motiv în plus să ne căsătorim, ca să nu te 
îndoieşti de devotamentul meu. 

— Nu m-am îndoit niciun moment, spuse Rebecca, şi ştiu 
că eşti un om bun şi decent, dar te-ai gândit vreodată că nu 
te iubesc destul ca să vreau să-mi petrec tot restul vieţii 
alături de tine? 

Nat se depărtă de ea şi o privi în ochi. 

— L-am întrebat şi pe Ralph ce-ar face dacă ar fi copilul 
lui şi a fost de acord cu avortul. 

Rebecca îşi puse palma pe obrazul lui Nat: 

— Nu mulţi dintre noi sunt destul de buni pentru a trăi cu 
Sebastian, iar eu nu sunt Olivia. 

Spunând acestea, se întoarse şi ieşi repede din cameră. 

Nat se întinse pe patul ei, fără să-şi dea seama că se lăsa 
noaptea. Nu se putea gândi decât la dragostea lui pentru 
Rebecca şi la ura pentru Elliot. Până la urmă adormi şi se 
trezi când sună telefonul. 

Ascultă vocea familiară de la celălalt capăt al firului şi îşi 
felicită prietenul. 

13 


Când se duse să-şi ridice corespondenţa, Nat se bucură 
văzând că avea trei scrisori: o recoltă bogată. Pe una dintre 
ele recunoscu scrisul inconfundabil al mamei lui. Cealaltă 
avea un timbru de New Haven, oraşul Universităţi Yale, aşa 
că probabil era de la Tom. Cea de-a treia, într-un plic 
cafeniu, conţinea cecul cu bursa lui lunară, pe care voia s-o 
încaseze imediat, fiindcă nu mai avea mulţi bani. 

Intră într-un bistrou şi-şi luă o porţie de fulgi şi două felii 
de pâine prăjită, evitând omleta. Se aşeză şi deschise 
scrisoarea de acasă. Se simţea vinovat că nu le mai 
scrisese părinţilor de două săptămâni. Nu mai erau decât 
câteva zile până la vacanţa de Crăciun, aşa că spera că 
mama lui nu se va supăra dacă nu-i răspundea imediat. 
Avusese o convorbire lungă cu ea la telefon, în ziua care 
urmase despărțirii de Rebecca. Nu-i spusese că era 
însărcinată şi nu-i explicase motivul rupturii. 


Dragul meu Nathaniel - nu-i spunea niciodată Nat. Se 
gândea că o persoană care i-ar fi citit scrisorile ar fi aflat 
repede tot ce trebuia să ştie despre mama lui. Ordonată, 
corectă, informată, grijulie, dar lăsând cumva impresia că 
se grăbeşte să ajungă la următoarea întâlnire. Termina 
întotdeauna cu cuvintele: Trebuie s-o şterg, te iubesc, 
Mama. Singura informaţie nouă era că tatăl lui devenise 
director regional, ceea ce însemna că nu va mai sta mereu 
pe drumuri şi va lucra la Hartford. 

Tata este încântat de promovare şi de mărirea de salariu, 
care inseamnă aproape că ne putem permite a doua 
maşină. Totuşi, îi lipseşte deja contactul personal cu 
clienții. 


Nat mai luă o lingură de cereale şi deschise şi scrisoarea 
de la New Haven. Era dactilografiată şi Tom mai scăpase şi 
câte o greşeală, nerăbdător să-i împărtăşească succesul lui 

la alegeri. La modul dezarmant, Tom recunoştea că 
învinsese doar pentru că adversarul lui apăra cu pasiune 
implicarea Americii în războiul din Vietnam, ceea ce-i 
scăzuse şansele de a fi votat. Lui Nat îi plăcu portretul lui 
Fletcher Davenport şi-şi dădea seama că ar fi putut să 
candideze şi el contra lui dacă ar fi fost la Yale. Muşcă din 
pâinea prăjită şi citi mai departe: Mi-a părut rău să aflu că 
te-ai despărțit de Rebecca. E ireconciliabil? Nat nu ştia 
răspunsul, dar era sigur că prietenul lui ar fi înţeles totul 
dacă ar fi ştiut de amestecul lui Ralph Elliot în toată 
povestea. 

Işi unse cu unt a doua felie de pâine prăjită, întrebându- 
se dacă era posibilă o împăcare, dar reveni repede cu 
picioarele pe pământ. Oricum, după anul întâi aici, era 
hotărât în continuare să meargă la Yale. 

Se uită şi la ultimul plic. Voia să-şi încaseze banii înainte 
de cursuri; ca şi alţi colegi de-ai lui, abia se descurca de la 
o bursă la alta. Deschise plicul, dar constată surprins că nu 
conţinea cecul, ci doar o scrisoare. O deschise, parcurgând 
nedumerit conţinutul: 

SISTEM DE ÎNCORPORARE SELECTIV 
ORDIN DE PREZENTARE LA 
EXAMEN MEDICAL 


Către: Biroul local 21 

Nathaniel Cartwright Sistem de încorp. selectiv 
Universitatea Connecticut Str. Walter, 205 

Soseaua North Eagleville Rockville, CT 

Storrs, Connecticut 


14 decembrie 1966 


Prin prezenta, vi se ordonă să vă prezentaţi la 
Examenul Medical Militar 
la biroul local numit mai sus. Raportaţi la: 


(ziua) (luna) (anul) 


(Membru sau funcționar la 
biroul local) 


Nat puse scrisoarea pe masă în faţa lui, chibzuind. 
Accepta că recrutarea era o loterie şi ieşise numărul lui. Era 
just din punct de vedere moral să ceară scutire pentru că 
era student sau trebuia să se înroleze şi să-şi slujească 
patria, cum făcuse şi bătrânul lui în 1942? Tatăl lui stătuse 
doi ani în Europa cu Divizia optsprezece şi se întorsese 
decorat. Fiul lui simţea, după douăzeci şi cinci de ani de 
atunci, că America trebuia să se implice în Vietnam. 
Războiul era doar pentru cei needucaţi, care nu aveau de 
ales? 

Telefonă imediat acasă şi se aşteptă ca părinţii lui să nu 
fie de acord asupra subiectului. Mama lui nu se îndoia că 
trebuie să-şi termine facultatea şi apoi să se gândească la 
înrolare; războiul se putea sfârşi până atunci. Nu promisese 
aşa preşedintele Johnson în campania electorală? Pe de 

altă parte, tatăl lui considera că oricâtă neşansă ar fi avut 
să fie recrutat, Nat trebuia să răspundă la chemarea 
datoriei. Dacă toată lumea ar rupe ordinul de recrutare, ar 
însemna anarhie în stat, era concluzia tatălui. 

Îl sună şi pe Tom la Yale şi află că şi el primise ordin de 
recrutare. 

— L-ai ars? îl întrebă. 

— Nu, n-am mers chiar până acolo, deşi ştiu câţiva 
studenţi care aşa au făcut. 

— Asta înseamnă că te înrolezi? 

— Nu, eu n-am fibra ta morală, Nat. O iau pe calea 
legală. Tata a găsit un avocat la Washington, specialist în 
problemă, şi e aproape sigur că o să mă declare inapt, cel 
puţin până termin facultatea. 

— Dar tipul ăla care a candidat contra ta în anul întâi şi 
vorbea aşa de bine despre răspunderea Americii de a 
sprijini democraţia? 

— Habar n-am ce face, spuse Tom, dar dacă va fi tras şi 
el la sorţi, probabil că o să vă întâlniți în bătaia focului. 


x 


O dată cu trecerea lunilor, văzând că nu primeşte niciun 
plic cafeniu, Fletcher începu să creadă că se afla printre 
norocoşii al căror nume nu ieşise din urnă. Totuşi, dacă 
urma să se întâmple, el ştia ce are de făcut. 

Jimmy primise ordinul şi-l sună imediat pe tatăl lui, care-l 
sfătui să ceară scutire până la absolvirea facultăţii, dar să- 
şi exprime clar disponibilitatea de a se înrola după aceea. 
Senatorul îi mai spuse că peste trei ani vor avea alt 
preşedinte, un alt guvern şi probabil că americanii nu vor 
mai lupta în Vietnam. Jimmy îşi ascultă tatăl şi discută cu 
Fletcher chestiunea morală: 

— N-am nici cea mai mică intenţie să-mi risc viaţa 
luptând cu o adunătură de vietnamezi care o să cedeze 
curând în faţa capitalismului dacă nu vor să cedeze în faţa 
superiorității noastre militare. 

Annie era de acord cu fratele ei şi era uşurată că Fletcher 
nu primise ordin de încorporare, pentru că ştia foarte bine 
ce ar fi făcut prietenul ei. 


* 


Nat se prezentă la biroul local de încorporare pe 5 
ianuarie 1968. 

După un examen medical riguros, un anume maior Willis 
îl interogă şi fu impresionat; după ce-şi petrecuse 
dimineaţa ascultând sute de motive pentru a scăpa de 
armată, tânărul Cartwright venise şi trecuse cu nouăzeci şi 
doi la sută testele fizice. După-amiază, susţinu şi testul 
general de clasificare şi-l trecu şi pe acesta cu nouăzeci şi 
şapte la sută. 

În seara următoare, Nat urcă împreună cu alţi cincizeci 
de recruți într-un autobuz care mergea la New Jersey. De-a 
lungul interminabilei traversări a statelor, Nat îşi tot aranja 
cutiile de plastic cu mâncare ambalată şi în cele din urmă 
căzu într-un somn odihnitor. 

La primele ore ale dimineţii, autobuzul se opri, în fine, la 
Fort Dix. Viitorii soldaţi debarcară şi fură întâmpinați de 
răcnetele gradaţilor. Intrară în barăci şi li se permise să 
doarmă două ore. 

A doua zi de dimineaţă, Nat se trezi la cinci - nu avea de 
ales - şi după ce căpătă o tunsoare de răcan, trecu la 
corvezi. Pe urmă, cei cincizeci de recruți primiră ordin să le 
scrie părinţilor şi să le trimită acasă toate obiectele civile. 

În timpul zilei, Nat fu interogat de un „specialist clasa a 
patra”, pe nume Jackson, care se uită prin hârtiile lui şi-i 
adresă o singură întrebare: 

— Eşti conştient că puteai cere scutire, Cartwright? 

— Da, să trăiţi. 

Specialistul îl privi mirat: 

— Şi te-ai hotărât să n-o faci? 

— Da, să trăiţi. 

— Bine. Atunci după ce termini instrucţia, soldat, cred că 

vei merge la şcoala de ofiţeri cadeți. Cam doi din cincizeci 
de recruți se califică, aşa că nu spera prea mult. 

După ani de practicare a atletismului, Nat se considera în 
formă, dar descoperi repede că, în armată, a fi în formă 
avea un alt sens, pe care nu-l găseşti în dicţionare. Cât 
despre cuvântul „de bază”, totul era „de bază”: mâncarea, 
îmbrăcămintea, căldura şi mai ales patul unde trebuia să 
doarmă. Probabil că importau saltelele direct din Vietnamul 
de Nord, ca să fie la fel de căliţi ca duşmanul. 

In următoarele opt săptămâni, Nat se trezea la cinci, 
făcea duş rece - apa caldă era de domeniul trecutului - se 
îmbrăca, mânca şi-şi lăsa toate lucrurile în ordine, iar la ora 
şase dimineaţa ieşea la raport împreună cu ceilalţi 
componenți ai plutonului Doi Alfa. 

Primul care-i vorbea dimineaţa era sergentul de 
instrucţie Al Quamo, care arăta atât de scrobit, încât Nat îl 
bănuia că se scoală la patru să-şi calce uniforma. Dacă 
încerca să vorbească şi cu altcineva în afară de el, Quamo 
vroia să ştie cu cine şi de ce. Singurul lucru pe care-l avea 
Nat în comun cu sergentul de instrucţie era înălţimea. In 
rest, nici n-avea timp să-i numere medaliile. 

— Eu sunt mamă, tată şi cel mai bun prieten, răcnea 
sergentul din rărunchi. S-a-nţeles? 

— Da, să trăiţi! strigau cei treizeci şi şase de recruți din 
pluton. Sunteţi mamă, tată şi cel mai bun prieten. 

Majoritatea componenților plutonului ceruseră scutire şi 
fuseseră refuzaţi. Mulţi îl credeau nebun pe Nat fiindcă se 
înrolase fără şovăire şi abia după câteva săptămâni îşi 
schimbară părerea în privinţa lui. Cu mult înainte de 
terminarea instrucției, Nat deveni consilierul, scribul, 
sfetnicul şi confidentul camarazilor lui. Chiar îi învăţă pe doi 
recruți să citească. Dar nu i-ar fi spus mamei lui ce-l 
învăţaseră aceştia în schimb. Pe la jumătatea 
antrenamentelor, Quamo îl făcu şef de grupă. 

La sfârşitul celor două luni, Nat îi depăşea la toate 
probele care implicau scrisul. Dar îi surprinse când îi bătu şi 
la alergare şi, deşi concura cu băieţi din Queens şi nu mai 

pusese până atunci mâna pe arme, se descurca cel mai 
bine cu mitraliera M60 şi cu lansatorul de grenade M70. 

Quamo înţelese repede că Nat e apt pentru şcoala de 
ofiţeri cadeți. Spre deosebire de alţi amărâţi pregătiţi 
pentru Vietnam, el avea stofă de lider. 

— Fii atent, îl avertiză sergentul, un sublocotenent slab e 
în pericol la fel de mult ca şi un simplu soldat, fiindcă să ştii 
că ăia de acolo nu fac diferenţa. 

Într-adevăr, numai doi dintre recruți plecară la Fort 
Benning. Primul era Nat şi al doilea, un licean din al treilea 
pluton, pe nume Dick Tyler. 


x 


În primele trei săptămâni la Fort Benning se făcea 
instrucţie pentru paraşutism. Recruţii erau învăţaţi să sară 
de la zece metri, apoi să aterizeze după săritura de la 
temuta înălţime de o sută de metri. Din cei două sute care 
erau iniţial, mai puţin de o sută de soldaţi ajunseră în etapa 
următoare. Nat a fost printre cei zece aleşi să poarte 
caschetă albă. După cincisprezece lansări, avea cele două 
aripioare argintii prinse pe veston, emblema paraşutiştilor. 

Când se duse acasă într-o permisie, mama lui abia-l mai 
recunoscu pe adolescentul plecat de lângă ea cu trei luni în 
urmă. Acum era un bărbat, mai înalt cu câţiva centimetri şi 
mai slab cu câteva kilograme, cu o tunsoare perie care-i 
reaminti tatălui de zilele lui în Italia. 

După mica vacanţă, Nat se întoarse la Fort Benning, îşi 
trase la loc cizmele strălucitoare de paraşutist, îşi aruncă 
pe umăr raniţa şi trecu de la o instrucţie la alta. 

Incepu să înveţe atribuţiile unui ofiţer de infanterie. Deşi 
se trezea la fel de devreme dimineaţa, îşi petrecea zilele 
mai mult într-o sală de clasă, studiind istorie militară, 
cartografie, tactică şi strategie, alături de alţi şaptezeci de 
elevi pregătiţi să plece în Vietnam. O statistică despre care 
nu vorbea nimeni dovedea că mai mult de jumătate dintre 
ei vor veni înapoi în saci de plastic. 

— Joanna va trebui să înfrunte comisia de disciplină, 
spuse Jimmy, aşezându-se pe patul lui Fletcher. De fapt, eu 
ar trebui să fiu ţinta mâniei lor. 

Fletcher încercă să-şi calmeze prietenul, pe care nu-l mai 
văzuse niciodată atât de neliniştit. 

— De ce nu înţeleg că nu e o crimă să te îndrăgosteşti? 

— Cred că sunt mai îngrijoraţi de consecinţele a ceea ce 
s-ar întâmpla dacă ar fi invers, zise Fletcher. 

— Cum adică? ridică Jimmy privirea. 

— Doar că există îngrijorarea administraţiei în legătură 
cu faptul că profesorii bărbaţi ar putea profita de studente 
tinere şi impresionabile. 

— Dar nu-şi dau seama când e o iubire adevărată? se 
lamenta Jimmy. Oricine poate vedea că o ador pe Joanna şi 
ea simte acelaşi lucru pentru mine. 

— Poate că pentru voi ar fi trecut totul cu vederea, dacă 
nu v-aţi fi făcut relaţia atât de publică. 

— Credeam că tu, mai mult decât oricine, ai respecta-o 
pe Joanna pentru că a refuzat să se ascundă. 

— O respect, spuse Fletcher, dar nu le-a dat oficialităților 
decât opţiunea de a reacţiona conform regulamentului 
universitar. 

— Atunci regulamentul trebuie schimbat, replică Jimmy. 
Joanna crede că un profesor are datoria de a-şi exprima 
onest sentimentele. Vrea să se asigure că generaţia 
viitoare nu va înfrunta aceleaşi prejudecăţi. 

— Nu te contrazic, Jimmy, şi, cum o ştiu pe Joanna, cred 
că a studiat regulamentul şi are o părere şi despre 
relevanţa punctului 17b. 

— Bineînţeles, dar nu are de gând să se logodească doar 
ca să scape din cârligul comisiei. 

— Ce mai femeie ai găsit şi tu şi i-ai propus să-i duci 
cărţile! 

— Nu-mi mai spune. Acum o aclamă la toate cursurile. 

— Şi când o să ia comisia de etică o hotărâre? 

— Miercurea viitoare, la zece. O să vină şi presa. Imi pare 
rău că tata candidează din nou la toamnă. 

— Nu mi-aş face griji pentru tatăl tău, spuse Fletcher. 
Pun pariu că a găsit deja o modalitate de a transforma 
problema în avantaj. 


Nat nu se aşteptase să-l cunoască pe şeful cel mare şi 
nici nu s-ar fi întâmplat, dacă mama lui nu şi-ar fi parcat 
maşina în spaţiul rezervat colonelului. De lângă ea, tatăl lui 
văzu tăbliţa pe care scria Comandant şi-i sugeră să dea 
înapoi. Susan execută repede manevra şi se ciocni de jeep- 
ul colonelului Tremlett, care tocmai venea. 

— Dumnezeule! exclamă Nat, sărind jos din maşina 
părinţilor. 

— Nici chiar aşa, îl calmă colonelul. Poţi să-mi zici 
„Domnule colonel”. 

Nat luă poziţie de drepţi, în timp ce tatăl lui se uita 
nervos la medaliile colonelului. 

— Cred că am luptat împreună, spuse el, uitându-se la o 
decorație cu panglică roşie şi verde. 

Colonelul se întrerupse din examinarea denivelării din 
bara de protecţie. 

— Am fost în Italia, cu divizia optsprezece, explică tatăl 
lui Nat. 

— Sper că mânuiai puşca mai bine decât maşina, spuse 
colonelul, întinzându-i mâna. 

Michael nu menţionă că soţia lui fusese la volan. Tremlett 
se uită la Nat: 

— Cartwright, nu? 

— Da, să trăiţi, spuse Nat, surprins că superiorul îi ştia 
numele. 

— Fiul tău probabil că o să fie primul din promoţia lui 
când termină, săptămâna viitoare, i se adresă colonelul lui 
Michael. S-ar putea să am o misiune pentru el, adăugă, fără 

alte explicaţii. Raportează la mine la birou mâine 
dimineaţă, Cartwright. 

Ofiţerul îi zâmbi mamei lui Nat şi dădu mâna din nou cu 
tatăl lui, apoi îşi îndreptă atenţia asupra tânărului: 

— Dacă bara de protecţie mai e înfundată diseară când 
plec, Cartwright, poţi să uiţi de următoarea permisie. 

Şi-i făcu semn cu ochiul mamei tânărului, în timp ce 
acesta pocnea din nou călcâiele şi saluta. 

Nat îşi petrecu după-amiaza în genunchi, cu un ciocan şi 
o cutie de vopsea kaki. A doua zi de dimineaţă, 
prezentându-se la şapte patruzeci şi cinci la biroul 
colonelului, fu surprins când comandantul îl introduse 
imediat şi-i oferi un scaun. 

— Deci ai răspuns la apel, Nat, începu el, uitându-se în 
dosarul tânărului. Ce vrei să faci în continuare? 

Nat se uită la colonel; era un om cu cinci rânduri de 
medalii pe veston. Luptase în ltalia şi în Coreea şi se 
întorsese de curând din Vietnam. Porecla lui era „terierul”, 
pentru că se apropia atât de mult de inamici, încât putea 
să-i muşte de glezne. Îi răspunse imediat la întrebare: 

— Mă aştept să fiu printre cei trimişi în Vietnam, domnule 
colonel. 

— Nu e necesar să lupţi în sectorul asiatic, spuse ofiţerul. 
Ţi-ai dovedit devotamentul şi pot să te recomand pentru 
alte posturi, de la Berlin la Washington DC, unde poţi să-ţi 
faci cei doi ani şi apoi să te întorci la universitate. 

— Asta evită obiectivul, nu? 

— Dar ofiţerii nou recrutaţi nu se trimit în Vietnam, 
insistă colonelul. Mai ales unul de calibrul tău. 

— Atunci poate că a venit vremea ca cineva să schimbe 
rutina. Doar asta înseamnă să ai spirit de conducător, aşa 
cum spuneţi mereu. 

— Şi dacă te-aş ruga să ocupi funcţia de ofiţer de 
personal pe lângă mine şi să mă ajuţi cu noii recruți? 

— Ca să meargă ei să moară în Vietnam? 

După ce cuvintele impertinente îi ieşiră din gură, Nat le 
regretă imediat. 

— Ştii cine a fost ultima persoană care a stat acolo şi mi- 
a spus că nimic din ce i-aş zice nu l-ar determina să rămână 
în ţară? 

— Nu, domnule colonel. 

— Fiul meu, Daniel. N-am putut decât să-i accept decizia. 

Colonelul făcu o pauză, privind o fotografie pe care Nat 
n-o vedea: 

— A supravieţuit unsprezece zile, încheie el. 


x 


„Domnişoara lector îl seduce pe fiul senatorului”, afirma 
titlul care tăia prima pagină a ziarului New Haven Register. 

— Ce ofensă! tuna Jimmy. 

— Cum adică? îl întrebă Fletcher. 

— Eu am sedus-o pe ea. 

Şi după ce prietenul lui se opri din râs, continuă să-i 
citească articolul: 

Joanna Palmer, lector la departamentul de istorie 
europeană de la Yale, a suportat desfacerea contractului de 
muncă din partea comisiei de etică a Universității, după ce 
a recunoscut că are o relație amoroasă cu James Gates, un 
student din anul întâi, care asistă la cursurile ei de şase 
luni. Domnul Gates este fiul senatorului Harry Gates. 
Aseară, de la locuinţa lor din East Hartford... 

— Cum a reacţionat tatăl tău? 

— Zice că o să câştige alegerile detaşat, spuse Jimmy, 
fiindcă telefonul sună încontinuu de când s-a anunţat 
decizia comisiei. Universitățile Radcliffe, unde a învăţat, şi 
Columbia, unde şi-a făcut doctoratul, i-au oferit posturi şi 
asta înainte ca emisiunea televizată Today Show să facă 
public faptul că optzeci şi doi la sută din telespectatorii 
chestionaţi consideră că trebuie reangajată. 

— Şi ea ce are de gând să facă? 

— Face recurs şi pun pariu că decizia comisiei nu va 
rezista la presiunea opiniei publice. 

— Şi tu? 

— Eu vreau să mă însor cu Joanna, dar ea nici nu vrea să 
audă până la rearbitrarea cazului ei. Refuză să se 
logodească, pentru a nu influenţa hotărârea. Vrea să 
câştige în esenţă, nu pe bază de sentimentalisme. 

— Te-ai legat de o femeie remarcabilă, constată Fletcher. 

— Ştiu, spuse Jimmy. Şi tu nu ştii decât jumătate despre 
ea. 

14 


Pe plăcuţa micului lui birou de la cartierul general militar 
din Saigon, numele locotenentului Nat Cartwright fusese 
imprimat încă dinaintea sosirii lui în Vietnam. Nat înţelese 
repede că urma să fie consemnat la birou pe toată durata 
şederii lui acolo, departe de linia frontului. Nu fusese trimis 
la regimentul lui, ci la departamentul de susţinere a 
combatanţilor. Ordinele colonelului Tremlett se făceau 
simţite de la distanţă. 

În raportul din prima lui zi, Nat fusese descris ca un 
maestru al muncii de birou, ceea ce le permitea superiorilor 
să îngrămădească toate hârtiile pe capul lui, iar inferiorilor, 
să nu se grăbească să-i îndeplinească ordinele, bănuind că 
e neexperimentat. Parcă făceau cu toţii parte dintr-un 
complot menit să-l ţină pe Nat toată ziua în faţa unor 
formulare dintre cele mai diverse, conţinând date despre 
conserve de fasole sau despre elicoptere Chinook, de 
exemplu. În fiecare săptămână, soseau în capitala 
Vietnamului şapte sute douăzeci şi două de tone de provizii 
şi datoria lui Nat era să se asigure că toate ajung în linia 
întâi. Într-o lună, avea de-a face cu peste nouă mii de 
articole. Totul se ducea la front, doar el rămânea pe loc. 
Recursese până şi la stratagema de a se culca din interes 
cu secretara comandantului, dar descoperise repede că 
Mollie nu prea avea influenţă asupra şefului ei, dar în 
schimb era expertă în lupta corp la corp. 

Nat începea să întârzie la birou tot mai mult serile şi 
chiar să se întrebe dacă se afla într-o ţară străină. Mânca la 
prânz un hamburger şi bea o Coca-Cola, seara lua pui de la 
Kentucky Fried Chicken şi bere Budweiser şi se ducea la 
televizor la cartierul general, uitându-se la emisiuni 
cunoscute, exact cum proceda şi acasă. 

Făcu mai multe încercări clandestine de a se strecura 
către front, dar colonelul Tremlett părea extrem de 
influent; toate cererile lui se întorceau mai devreme sau 

mai târziu barate, cu textul: „Se respinge; reînaintaţi 
cererea peste o lună”. Ori de câte ori încerca să discute 
direct problema, nu ajungea să o facă cu un grad mai mare 
decât cel de maior. De fiecare dată, un alt ofiţer îşi 
petrecea o jumătate de oră cu el, străduindu-se să-l 
convingă că slujba lui de la aprovizionare era meritorie şi 
utilă. Dosarul lui de luptă era cel mai subţire din toată 
armata. 

Nat începea să-şi dea seama că atitudinea lui principială 
nu-i servise la nimic. Peste o lună, Tom va fi în anul doi la 
Yale, iar el nu se alesese decât cu o tunsoare cazonă şi cu 
experienţa  contabilizării agrafelor de birou necesare 
armatei americane pentru o lună. 

Era în biroul lui, pregătindu-se să-i primească pe recruţii 
sosiți cel mai recent, când situaţia se schimbă radical. 

Cazarea, echipamentul şi documentele de călătorie îl 
ţinuseră până seara pe scaun. Le ştampilase pe toate cu 
„URGENT”, pentru că ofiţerul comandant dorea să fie la 
curent imediat cu datele nou-sosiţilor în Saigon. Nat nu-şi 
dăduse seama de trecerea timpului şi, după ce termină şi 
ultimul formular, se hotări să le lase la biroul aghiotantului 
înainte de a se duce la masă. 

Trecând pe lângă sala operativilor, se simţi cuprins de 
mânie; tot antrenamentul de la Fort Benning fusese 
pierdere de vreme. Deşi era aproape ora nouă, ofiţerii 
operativi încă lucrau, vorbind la telefoane şi studiind o 
hartă mare a Vietnamului de nord. Pe mulţi dintre ei îi 
cunoştea. 

Intorcându-se de la biroul aghiotantului, intră la operativi 
să vadă dacă vreunul era liber să vină cu el la masă. Se 
pomeni ascultând mişcările de trupe ale batalionului al 
doilea din Regimentul 503 de Infanterie şi Paraşutişti. Ar fi 
ieşit şi ar fi plecat singur la popotă, dacă n-ar fi fost vorba 
de regimentul lui. Batalionul doi ţinea piept unui baraj de 
focuri şi fusese prins pe malul nepotrivit al râului Dyng, 
fiind pe punctul de a se apăra de un măcel. Telefonul roşu 
de pe biroul din faţa lui Nat începu să sune insistent. El nu 

reacţionă. 

— Nu sta aşa, locotenent, vezi ce vrea, îi ceru ofiţerul 
operativ şi Nat ridică receptorul. 

— Mayday, Mayday, aici căpitanul Tyler, mă auziţi? 

— Da, domnule căpitan, aici locotenentul Cartwright. 
Cum vă pot ajuta? 

— Plutonul meu a fost ambuscat de Victor Charlie 
deasupra râului Dyng, coordonatele SE 42 NNE 71. Am 
nevoie de un transport sanitar. Am nouăzeci şi şase de 
oameni, unsprezece căzuţi, trei morţi şi opt răniţi. 

Un sergent închise telefonul lângă el. 

— Cum pot contacta serviciul de urgenţă? îl întrebă Nat. 

— la legătura cu baza Blackbird la pista Eisenhower. 
Telefonul alb. Formează numărul şi dă-i coordonatele 
ofițerului de gardă. 

Nat puse mâna pe telefonul alb. Îi răspunse o voce 
somnoroasă. 

— Aici locotenentul Cartwright. Avem un apel urgent. 
Două plutoane închise la nord de râul Dyng, coordonate SE 
42 NNE 71, au fost ambuscaţi şi cer sprijin. 

— Spune-le că ne ridicăm de la sol şi pornim în cinci 
minute, răspunse vocea, acum complet trează. 

— Pot să vin şi eu? întrebă Nat, cu mâna la gură, 
aşteptându-se la inevitabilul refuz. 

— Eşti autorizat să zbori? 

— Da, minţi Nat. 

— Experienţă de paraşutist? 

— M-am antrenat la Fort Benning. Şaisprezece sărituri de 
pe aparate S-123 şi regimentul atacat e regimentul meu. 

— Atunci, dacă soseşti la timp, locotenente, mergi cu noi. 

Nat închise telefonul alb şi-l luă din nou pe cel roşu: 

— Sosesc, domnule căpitan. 

Apoi, alergă în parcarea de afară. Un caporal moţăia la 
volanul unui jeep. Nat sări lângă el, îşi sprijini palma de 
claxon şi zise: 

— La baza Blackbird în cinci minute. 

— Dar sunt patru kilometri până acolo, domnule 

locotenent. 

— Atunci, grăbeşte-te, caporal! strigă Nat. 

Caporalul porni motorul, băgă în viteză şi ieşi în viteză 
din parcare, cu farurile aprinse şi o mână pe claxon, în timp 
ce rotea volanul cu mâna cealaltă. 

— Mai repede, mai repede, repeta Nat, în timp ce câţiva 
trecători întârziaţi pe străzile Saigonului se fereau din calea 
lor, o dată cu vreo câţiva pui de găină speriaţi. După trei 
minute, Nat zări o duzină de elicoptere Huey înălțându-se 
pe o pistă din faţă. Elicea unuia dintre ele se rotea. 

— Apasă acceleraţia! strigă el. 

— E la maximum, să trăiţi! replică şoferul, pe când 
ajungeau la porţile pistei de decolare. 

Acum se vedeau şapte elicoptere pe punctul de plecare. 

— Fir'ar să fie! zise el, când primul se ridică. 

Jeep-ul se opri brusc la porţi, unde se făcea controlul 
documentelor. 

— Trebuie să fiu într-un elicopter de acolo în secunda 
următoare! răcni Nat, întinzând actele. Poţi să te grăbeşti? 

— Îmi fac datoria, să trăiţi, spuse militarul, controlând 
hârtiile. 

După ce acestea erau înapoi la cei doi oameni din 
maşină, Nat îi arătă caporalului singurul elicopter cu elicea 
încă nemişcată. Jeep-ul frână scrâşnind la intrarea în 
aparat. Pilotul rânji: 

— Ai ajuns la tanc, locotenente. Urcă la bord. 

Elicopterul se ridicase înainte ca Nat să aibă timp să-şi 
închidă hamul de siguranţă. 

— Ce vrei să auzi mai întâi, vestea rea sau vestea rea? 
întrebă pilotul. 

— Pune-mă la încercare. 

— Regula de răspuns la urgenţe este că ultimul care 
pleacă de la sol este primul care aterizează pe terenul 
inamic. 

— Şi vestea rea care e? 

— Te măriţi cu mine? o întrebă Jimmy. 

Joana se întoarse spre bărbatul care-i oferise de un an, 
de când se cunoşteau, mai multă fericire decât ar fi crezut 
că e posibil. 

— Dacă-mi pui din nou întrebarea asta în ziua absolvirii, 
bobocule, voi răspunde da, însă astăzi îţi voi spune nu. 

— De ce? Oare ce s-ar putea schimba într-un an-doi? 

— Vei fi puţin mai bătrân şi sperăm, puţin mai înţelept, 
zâmbi Joanna. Eu am douăzeci şi cinci de ani şi tu nu ai 
împlinit nici douăzeci. 

— Ce contează, dacă vrem să ne petrecem tot restul 
vieţii împreună? 

— Doar că s-ar putea să nu mai simţi la fel când eu o să 
am cincizeci de ani şi tu patruzeci şi cinci. 

— Ai înţeles greşit, zise Jimmy. La cincizeci de ani, tu o să 
fii în floarea vârstei şi eu o să fiu un boşorog deşelat, aşa că 
ar fi bine să profiţi de mine cât mai am nişte energie. 

Joanna râse: 

— Fii atent, bobocule, că s-ar putea să ai discernământul 
afectat de întâmplările din ultimele săptămâni. 

— Nu cred. Mai degrabă, experienţa asta ne-a consolidat 
relaţia. 

— Se poate, spuse Joanna, dar pe termen lung, nu lua 
decizii ireversibile imediat după un eveniment fericit sau 
nefericit pentru că e posibil ca unul dintre noi să se 
răzgândească atunci când totul se va încheia. 

— Te-ai răzgândit? întrebă încet Jimmy. 

— Nu, spuse ferm Joanna, mângâindu-l pe obraz. Dar 
părinţii mei sunt căsătoriţi de aproape treizeci de ani, iar 
bunicii mei au trăit până la nunta de aur, aşa că vreau şi eu 
ca atunci când mă mărit, să fie pentru toată viaţa. 

— Un motiv în plus să ne căsătorim cât mai curând, 
spuse Jimmy. Doar trebuie să ajung să apuc şaptezeci de 
ani ca să ne serbăm nunta de aur. 

Joanna râse din nou: 

— Pun pariu că prietenul tău, Fletcher, mi-ar da dreptate 

115 


- FII NOROCULUI - 


mie. 

— Se prea poate, dar nu cu Fletcher te măriţi. Cât despre 
el, pun şi eu pariu că va fi împreună cu sora mea şi după 
cincizeci de ani. 

— Nici dac-aş vrea nu te-aş putea iubi mai mult, 
bobocule, dar adu-ţi aminte că toamna viitoare eu voi fi la 
Columbia şi tu aici, la Yale. 

— Dar poţi să te răzgândeşti cu mutatul la Columbia. 

— Nu, comisia şi-a schimbat opinia doar din cauza 
presiunii publice. Dacă le vedeai feţele când s-a citit 
verdictul, îţi dădeai seama că abia aşteaptă să mă vadă 
plecată. Ne-am demonstrat teza, bobocule, aşa că mi se 
pare că ar fi mai bine pentru toată lumea să mă mut acolo. 

— Nu pentru toată lumea, spuse încet Jimmy. 

— Fiindcă dacă nu mai sunt prin preajmă să-i sâcâi, o să 
le vină mai uşor să schimbe regulamentul, continuă Joanna 
nestingherită. Peste douăzeci de ani, studenţilor nici n-o să 
le vină să creadă că a existat vreodată un regulament atât 
de stupid. 

— Atunci va trebui să-mi fac abonament de navetist până 
la New York, fiindcă n-am de gând să te scap din ochi. 

— Eu te voi aştepta la gară, bobocule, dar sper că o să te 
mai vezi şi cu alte fete între timp. Aşa, dacă o să mai ai 
aceleaşi sentimente pentru mine şi când vei fi licenţiat, îţi 
voi spune „da” bucuroasă. 

Tocmai atunci sună ceasul deşteptător. 

— La naiba, exclamă Jimmy, sărind din pat, pot să merg 
primul la baie? Am un curs la nouă şi n-am habar nici de 
temă. 

— Napoleon şi influenţa lui asupra dreptului american, 
spuse Joanna. 

— Parcă ne-ai povestit că dreptul american a fost 
influenţat cel mai mult de romani şi de britanici. 

— Destul de bine bobocule, dar trebuie să vii la cursul 
meu de la nouă ca să afli de ce. Apropo, aş avea două 
rugăminţi la tine. 

— Numai două? întrebă Jimmy, deschizând robinetul la 

duş. 

— Ai putea să nu mă mai priveşti ca un căţeluş orfan în 
timp ce-mi ţin cursul? 

Jimmy scoase capul de după uşă: 

— Nu, zise el, privind cum Joanna se dezbracă. Şi a doua 
rugăminte? 

— Să pari puţin interesat de ceea ce spun şi măcar din 
când în când, să iei notițe. 

— De ce să mă obosesc dacă tu îmi pui note la referate? 

— Fiindcă n-o să-ţi placă nota pe care ţi-am dat-o la 
ultimul, spuse Joanna, alăturându-i-se la duş. 

—A, speram nota maximă pentru asemenea 
capodoperă, zise Jimmy, săpunindu-i sânii. 

— Îţi mai aminteşti cumva cine ai scris că l-a influenţat 
cel mai mult pe Napoleon? 

— Josephine, răspunse imediat Jimmy. 

— Ar fi putut fi considerată o deducție corectă, dar nu ai 
scris numele ăsta în referat. 

Jimmy ieşi de la duş şi luă un prosop: 

— Dar ce am scris? o întrebă, chiar în faţa ei. 

— Joanna. 


x 


În intervalul de câteva minute, toate elicopterele erau în 
aer, în formaţie de V. Nat se uită în spate, la cei doi puşcaşi 
care scrutau întunericul dens. Îşi potrivi nişte căşti şi-l 
ascultă pe locotenentul de zbor. 

— Pasărea Neagră Unu către grup: ieşim din spaţiul aliat 
peste patru minute, apoi aşteptăm o reacţie la ora douăzeci 
şi unu. 

Nat se îndreptă din spate ascultându-l pe pilot. Se uită 
printr-un hublou lateral la nişte stele cum nu se puteau 
vedea de pe continentul american. Işi simţea adrenalina 
pulsându-i în corp pe măsură ce se apropiau de liniile 
inamice. In sfârşit, făcea şi el parte din blestematul ăsta de 
război. Era surprins că nu-i era deloc frică. Poate-i va fi mai 

târziu. 

— Intrăm în teritoriul inamic, spuse locotenentul de zbor, 
cu un ton de agent de trafic rutier. Mă recepţionezi, 
comandant de sol? 

Se auzi un pârâit pe fir şi apoi o voce: 

— Te aud, Pasărea Neagră Unu, ce poziţie ai? 

Nat recunoscu accentul sudic al căpitanului Dick Tyler. 

— Suntem aproximativ la cincizeci de mile sud de tine. 

— Recepţionat, vă aştept la rendez-vous în cincisprezece 
minute. 

— Recepţionat. N-o să ne vezi decât în ultimul moment, 
venim cu luminile stinse. 

— Recepţionat, răspunse accentul sudic. 

— Ai identificat un loc de aterizare? 

— E un teren protejat pe o culme mai jos de mine, zise 
Tyler, dar nu poate ateriza decât un singur elicopter şi cu 
ploaia şi noroiul ăsta, s-ar putea să aveţi probleme mari. 

— Ce locaţie curentă ai? 

— Sunt la punctul din poziţie, la nord de râul Dynh. Şi - 
adăugă Tyler după o mică pauză - sunt aproape sigur că 
vietnamezii au început să traverseze râul. 

— Câţi oameni ai? 

— Şaptezeci şi opt. 

Nat ştia că efectivul complet a două plutoane este de 
nouăzeci şi şase de oameni. 

— Câte cadavre? întrebă degajat locotenentul de zbor, 
de parcă l-ar fi întrebat pe căpitan câte ouă dorea la micul 
dejun. 

— Optsprezece. 

— OK, bagă şase oameni şi două cadavre în fiecare 
elicopter şi fii gata de îmbarcare când ne vezi. 

— Vom fi gata, zise căpitanul. Cât ai ora? 

— Douăzeci treizeci şi trei. 

— La douăzeci patruzeci şi opt trag o rachetă roşie de 
semnalizare. 

— Douăzeci patruzeci şi opt, o rachetă roşie, repetă 
locotenentul de zbor. Recepţionat şi închid. 

Nat era impresionat de calmul ofițerului care ştia că el, 
copilotul şi puşcaşii ar fi putut muri peste douăzeci de 
minute. Dar, aşa cum le repetase adesea colonelul 
Tremlett, cu calm se salvează mai multe vieţi decât cu 
curaj. În următorul sfert de oră, nu vorbi nimeni şi Nat avu 
timp să se gândească la decizia pe care o luase; oare va fi 
şi el mort peste douăzeci de minute? 

Urmă cel mai lung sfert de oră din viaţa lui; dedesubt, se 
desfăşurau kilometri de junglă luminaţi doar de o jumătate 
de lună; radioul amuţise. Se uită la puşcaşi. Elicopterul 
coborâse până spre vârfurile copacilor; soldaţii stăteau cu 
degetul pe trăgaci, în alertă. 

Deodată, în aer ţâşni o rachetă roşie. Nat nu se putea 
gândi decât că acum ar fi trebuit să-şi bea cafeaua la 
popotă. 

— Pasărea Neagră Unu către bază, spuse pilotul, pornind 
radioul. Nu aprindeţi luminile până la treizeci de secunde 
înainte de rendez-vous şi nu uitaţi că eu cobor primul. 

Nişte trasoare verzi urcară spre carlingă şi puşcaşii 
ripostară imediat. 

— Vietnamezii ne-au văzut, spuse vioi conducătorul de 
zbor. 

înclină elicopterul la dreapta şi Nat văzu pentru prima 
oară inamicul. Vietnamezii urcau dealul la doar câteva sute 
de metri de locul lor de aterizare. 


x 


Fletcher citi articolul din Washington Post. Era un episod 
eroic numai bun pentru a aprinde imaginația americanilor 
în legătură cu un război care nu-i interesa. Un grup de 
şaptezeci şi opt de infanterişti încolţiţi în jungla nord- 
vietnameză şi copleşiţi numeric fuseseră salvaţi de o 
escadrilă de elicoptere care zburase în condiţii periculoase 
şi nu putuse ateriza din cauza focului inamic. Fletcher 
studie diagrama detaliată din pagina alăturată. 
Locotenentul de zbor Chuck Philips aterizase primul şi 

119 


- FII NOROCULUI - 


salvase şase oameni. De fapt, aparatul nu atinsese 
pământul, rămânând în aer, foarte aproape de sol. Ofiţerul 
nu observase că locotenentul Cartwright sărise din 
elicopter şi urcase pentru a fi înlocuit de al doilea aparat. 

Printre cadavrele din cel de-al treilea elicopter se aflase 
şi cel al comandantului plutoanelor, căpitanul Dick Tyler. 
Locotenentul Cartwright preluase imediat comanda şi-şi 
asumase contraatacul, în timp ce coordona şi operaţiunea 
de salvare. Fusese ultimul om care urcase în elicopterul 
rămas. Cele douăsprezece aparate porniseră spre Saigon, 
dar numai unsprezece  aterizaseră pe aerodromul 
Eisenhower. 

O echipă de salvare se formase imediat şi cele 
unsprezece echipaje revenite se oferiseră voluntare, dar, în 
ciuda tentativelor lor, Pasărea Neagră Doisprezece n-a mai 
putut fi găsită. Comandantul Hayward îl descrisese pe Nat 
Cartwright - un tânăr care plecase din primul an de 
facultate pentru a se înrola - ca un exemplu pentru toţi 
americanii. Un om care, folosind cuvintele lui Lincoln, 
„dăduse măsura întreagă” a iubirii de patrie. „îl vom găsi, 
viu sau mort”, făgăduise generalul Hayward. 

Fletcher căută articole despre Nat Cartwright în toate 
ziarele după ce văzu că era născut în aceeaşi zi şi la acelaşi 
spital ca şi el. 


Nat sări din primul elicopter, staționat la un metru 
deasupra solului. Il ajută pe căpitanul Tyler să trimită 
primul grup de soldaţi, în timp ce bordajul aparatului Huey 
era scrijelit de gloanţe şi mortiere. 

— Preia tu aici, zise Tyler, eu mă întorc să-mi organizez 
apărarea. lţi trimit câte şase. 

— Pleacă! strigă Nat, în timp ce primul elicopter se înălța. 

In timp ce cobora al doilea, cu toate că era sub foc 
continuu, Nat organiză calm al doilea grup de oameni 
pentru îmbarcare. Aruncă o privire la baza dealului şi-l văzu 

pe Dick Tyler conducându-şi oamenii şi dând ordine 
grupului următor să se îndrepte spre elicopter. Între timp, 
cel de-al doilea aparat staţiona deasupra terenului noroios. 
Un sergent şi cinci soldaţi urcau în fugă coasta, spre el. 

— Firar să fie! zise sergentul, uitându-se înapoi. 
Căpitanul e lovit. 

Nat se întoarse şi-l văzu pe Tyler cu faţa în jos, în noroi. 
Doi soldaţi îl ridicau şi-l aduseră iute la elicopter. 

— Preia îmbarcarea, sergent, spuse Nat şi alergă în vale. 

Apucă arma căpitanului, se adăposti şi începu să tragă în 
inamic. Reuşi să aleagă şi şase oameni pentru cel de-al 
patrulea elicopter. Stătea de douăzeci de minute pe coastă, 
încercând să respingă atacul cu oameni tot mai puţini, 
deoarece trimitea mereu din ei la îmbarcare. 

Ultimii şase oameni nu se retrăseseră de pe poziţie decât 
când văzură Pasărea Neagră Doisprezece aşteptând. Când 
Nat începu să urce panta, un glonţ îl nimeri în picior. Ştia că 
ar fi trebuit să-l doară, dar nu simţea nimic şi continuă să 
alerge aşa cum nu mai alergase niciodată. Ajungând la uşa 
elicopterului se întoarse să mai tragă o salvă şi-l auzi pe 
sergent: 

— Urcă dracului o dată, domnule locotenent. 

Se lăsă apucat şi azvârlit pe podeaua aparatului, care 
începu să se înalțe cu toată viteza. 

— Eşti teafăr? întrebă şeful de echipaj. 

— Cred că da, zise Nat, dându-şi seama că aterizase pe 
corpul unui soldat. 

— Aşa-s militarii, nici nu ştiu dacă mai trăiesc sau nu. Cu 
puţin noroc şi vânt la pupa, o să ajungem la timp la micul 
dejun. 

Nat se uită la cadavrul soldatului care luptase lângă el în 
urmă cu câteva clipe. Măcar familia lui va putea participa la 
înmormântare, în loc să afle că dispăruse pe pământ străin. 

— Cristoase sfinte! îl auzi pe locotenentul de zbor. 

— Probleme? îngăimă Nat. 

— S-ar putea spune şi aşa. Pierdem combustibil rapid; 
cred că ne-au lovit rezervorul. 

— Credeam că avem două rezervoare, zise Nat. 

— Păi la ducere ce crezi că am folosit, soldat? 

Pilotul ciocăni indicatorul şi-şi verifică kilometrajul. 

O lumină roşie îl avertiza că peste aproximativ treizeci de 
kilometri va fi forţat să aterizeze. Se întoarse şi se uită la 
Nat, care stătea mai departe peste trupul soldatului, 
ţinându-se de podea: 

— Va trebui să caut un loc de aterizare. 

Nat se uită prin uşa deschisă, dar nu vedea decât pădure 
deasă. Pilotul aprinse luminile, căutând un luminiş; 
elicopterul începu să trepideze. 

— Cobor, spuse pilotul, la fel de calm cum fusese pe 
parcursul întregii operaţiuni. Cred că vom amâna micul 
dejun. 

— La dreapta! strigă Nat, zărind o poiană. 

— O văd, zise pilotul, încercând să orienteze colosul de 
trei tone, dar aparatul nu-l mai asculta. N-avem ce face, 
coborâm. 

Rotaţiile elicei se încetiniră, până când lui Nat i se păru 
că pluteau. Se gândi la mama lui, părându-i rău că nu-i 
răspunsese la ultima scrisoare, apoi la tatăl lui, care ar fi 
fost foarte mândru de el, la Tom şi la succesul lui în 
alegerile studenţeşti de la Yale - oare va deveni 
preşedintele organizaţiei? Se gândi şi la Rebecca, pe care 
încă o mai iubea şi se temea că aşa va simţi mereu. 

Ţinându-se de podeaua aparatului, Nat se simţi deodată 
foarte tânăr; la urma urmei, nu avea decât nouăsprezece 
ani. Mai târziu, descoperi că locotenentul de zbor, poreclit 
Pasărea Neagră Doisprezece, avea doar cu un an mai mult 
decât el. 

Când paletele elicei se opriră şi elicopterul aluneca spre 
copaci, sergentul îi întinse mâna: 

— În caz că nu ne mai întâlnim... mă numesc Speck 
Foreman, a fost o onoare să vă cunosc. 

Şi cei doi bărbaţi îşi strânseră mâinile, aşa cum fac 
sportivii la finalul unui meci. 

x 


Fletcher se uita la fotografia lui Nat de pe prima pagină a 
ziarului New York Times, sub titlul „Un erou american”. Un 
om care răspunsese imediat ordinului de recrutare, deşi ar 
fi putut invoca trei motive diferite pentru a fi scutit. 
Promovase la gradul de locotenent şi mai târziu, ca ofiţer 
responsabil cu aprovizionarea, preluase comanda unei 
operaţiuni de salvare a unui pluton încercuit pe malul 
vrăjmaş al râului Dyng. Nimeni nu părea capabil să explice 
cum de un ofiţer de la aprovizionare ajunsese să acţioneze 
în linia întâi. 

Fletcher ştia că-şi va întreba conştiinţa tot restul vieţii ce 
ar fi hotărât dacă ar fi primit şi el plicul cu pricina, dar 
numai cei confruntaţi cu adevărat cu situaţia recrutării 
puteau răspunde cinstit. Chiar şi Jimmy accepta faptul că 
locotenentul Cartwright trebuia să fi fost un om deosebit: 

— Dacă s-ar fi întâmplat înainte de alegerile noastre, 
poate că l-ai fi bătut pe Tom Russell - era o chestiune de 
tempo. 

— Nu l-aş fi bătut, spuse Fletcher. 

— De ce nu? întrebă Jimmy. 

— Tocmai aici e ciudăţenia. S-a aflat că eroul e cel mai 
bun prieten al lui Tom. 


Cele unsprezece elicoptere  survolară pădurea în 
căutarea dispăruţilor, dar nu reuşiră să dea decât de 
rămăşiţele unui aparat de zbor, la o săptămână de la 
evenimente. ldentificară şi trei cadavre, unul era al 
locotenentului de zbor Carl Mould, dar, în pofida cercetării 
zonei, nu găsiră nici urmă de locotenentul Cartwright sau 
sergentul Speck Foreman. 

Henry Kissinger, secretarul de stat pentru securitate 
naţională, ceru poporului să-i plângă şi să-i omagieze pe cei 
care exemplificaseră curajul tuturor soldaţilor aflaţi în 

luptă. 

— N-ar fi trebuit să spună să-i plângem, observă 
Fletcher. 

— De ce nu? întrebă Jimmy. 

— Cartwright trăieşte. 

— Cum de eşti aşa de sigur? 

— Nu ştiu nici eu, răspunse Fletcher, dar te asigur că e 
viu. 


æ 


Nat nu-şi amintea că loviseră copacii sau că fusese 
azvârlit din elicopter. Când se trezi, într-un târziu, un soare 
fierbinte îi încingea faţa uscată. Zăcea întrebându-se unde 
se află, apoi amintirea momentelor dramatice îi reveni. 

Deşi nu era sigur de existenţa lui Dumnezeu, se rugă. 
Apoi îşi ridică mâna dreaptă. Se mişca normal, aşa că-şi 
încovoie degetele, pe toate. Lăsă braţul jos şi-l ridică şi pe 
stângul. Şi acesta asculta comenzile şi-şi putea mişca toate 
degetele. Se odihni puţin, apoi ridică piciorul drept şi-şi 
verifică degetele. Îl lăsă jos şi ridică celălalt picior şi atunci 
simţi durerea. 

Îşi întoarse capul spre stânga şi spre dreapta, apoi îşi 
sprijini palmele de pământ. Se rugă din nou şi, încordându- 
şi braţele, se strădui să se ridice. Aşteptă puţin, fiindcă i se 
părea că se învârtesc copacii, şi încercă să stea în picioare. 
Tentativa îi reuşi şi atunci se apucă să pună încet un picior 
în faţa celuilalt, aşa cum fac copiii când învaţă să meargă. 
Şi încă o dată, da, da, mulţumesc, da, şi simţi din nou 
durerea, de parcă până atunci ar fi fost anesteziat. 

Căzu în genunchi şi-şi examină gamba stângă, prin care 
trecuse glonţul. Furnici intrau şi ieşeau din rană, fără să le 
pese că omul se credea încă viu. li luă ceva timp să le 
scoată una câte una, apoi se legă cu mâneca de la cămaşă. 
Ridică ochii şi văzu soarele coborând spre dealuri. Nu mai 
avea mult timp la dispoziţie pentru a vedea ce se 
întâmplase cu ceilalţi. 

Se roti de jur împrejur, oprindu-se când zări un fuior de 
fum în pădure. Porni şchiopătând spre el, vomitând când se 
împiedică de trupul carbonizat al tânărului pilot. Nici nu-i 
ştia numele; vestonul uniformei îi atârna de o creangă. 
Numai epoleţii mai dovedeau cine fusese. Il va îngropa mai 
târziu, deocamdată avea o cursă cu soarele. Şi atunci auzi 
geamătul. 

— Unde eşti? strigă Nat. 

Geamătul se înteţi. Se răsuci şi-l văzu pe masivul sergent 
Foreman agăţat în copaci, la doar câţiva metri deasupra 
resturilor elicopterului. Îl atinse şi omul gemu din nou. 

— Mă auzi? întrebă Nat. 

Sergentul deschise şi închise ochii. Reuşi să-l coboare pe 
pământ şi se trezi vorbindu-i ca un erou din manualele 
şcolare: 

— Nu-ţi face griji, te duc eu acasă. 

li luă busola de la brâu, se uită la soare, apoi observă un 
obiect în copaci. Ar fi ovaţionat dacă ar fi ştiut cum să-l ia 
de acolo. Se târî până lângă trunchiul cel mai apropiat şi 
topăi într-un picior, trăgând o creangă pentru a disloca 
obiectul din coroana copacului. Era pe punctul de a 
renunţa, dar se mişcă puţin şi atunci îşi spori eforturile. 
Targa i-ar fi căzut în cap dacă nu s-ar fi aruncat într-o parte, 
pentru că nu se putea baza pe ambele picioare ca să se 
ferească. 

Se odihni un moment, apoi îl ridică pe sergent şi-l aşeză 
cu grijă pe targă. Apoi se aşeză pe pământ şi privi soarele 
dispărând în spatele copacilor; îşi făcuse datoria pentru 
ziua aceea. 

Citise undeva despre o mamă care-şi ţinuse copilul în 
viaţă după un accident de maşină, vorbindu-i toată 
noaptea. li vorbi şi el sergentului toată noaptea. 


x 
Fletcher citea şi nu-i venea să creadă: cu ajutorul 


localnicilor, locotenentul Nat Cartwright târâse targa din sat 

în sat cale de două sute unsprezece kilometri şi văzuse 
soarele răsărind şi apunând de şaptesprezece ori înainte de 
a ajunge la periferia Saigonului, unde ambii ostaşi fuseseră 
duşi la cel mai apropiat spital de campanie. 

Sergentul Speck Foreman murise după trei zile, fără să 
ştie numele celui care-l salvase şi care se lupta acum 
pentru propria viaţă. 

Fletcher urmări fiecare rând publicat despre Nat 
Cartwright, convins că va supravieţui. 

După o săptămână, tânărul locotenent a fost mutat în 
Japonia, la Camp Zama, unde a fost operat pentru a i se 
salva piciorul. In luna următoare, i s-a permis să se întoarcă 
acasă, la Centrul Medical Militar Walter Reed din 
Washington DC, pentru a se restabili complet. 

Următoarea ştire citită de Fletcher era din New York 
Times: Nat Cartwright apărea pe prima pagină a ziarului, 
dând mâna cu preşedintele Johnson la Casa Albă. 

Cu această ocazie, i s-a înmânat Medalia de Onoare. 

15 


Michael şi Susan Cartwright erau „daţi pe spate” de 
vizita la Casa Albă, unde asistaseră la decorarea unicului 
lor fiu cu Medalia de Onoare. După ceremonie, preşedintele 
Johnson îl ascultase atent pe tatăl lui Nat explicându-i ce 
probleme vor avea americanii dacă vor ajunge toţi să 
trăiască până la vârsta de nouăzeci de ani şi nu-şi vor 
încheia asigurări de viaţă. 

— Secolul următor, americanii vor trăi din pensie tot 
atâţia ani cât şi din salariu, repetă LBJ, în plenul cabinetului, 
a doua zi dimineaţă. 

Pe drumul de întoarcere la Cromwell, mama lui Nat îl 
întrebă ce planuri de viitor avea. 

— Nu sunt sigur, nu depinde de mine. Am primit ordin să 
mă prezint luni la Fort Benning şi atunci voi afla ce planuri 
are colonelul Tremlett pentru mine. 

— Încă un an irosit, se exprimă mama. 

— Căleşte caracterul, zise tatăl, încă euforic după 
discuţia cu preşedintele ţării. 

— Nu cred că Nat mai are nevoie de aşa ceva, ripostă 
mama. 

Nat zâmbi, privind prin geamul maşinii peisajul din 
Connecticut. În timp ce trăgea de targa aceea, dormind şi 
mâncând pe apucate, şaptesprezece zile şi şaptesprezece 
nopţi, se întrebase dacă-şi va mai vedea patria. Era de 
acord cu mama lui. Ideea de a irosi un an salutând şi 
completând formulare nu-i era pe plac. Superiorii îi 
arătaseră clar că n-au de gând să-l trimită iar în Vietnam, 
riscând viaţa unuia dintre puținii eroi americani 
recunoscuţi. 

Seara, la masă, tatăl reproduse de mai multe ori 
conversaţia cu preşedintele şi îl rugă şi pe Nat să le spună 
mai multe despre Vietnam. 

Tânărul le descrise părinţilor lui oraşul Saigon, satele şi 
populaţia locală, referindu-se mai puţin la misiunea lui de 


127 


- FII NOROCULUI - 


ofiţer de aprovizionare. 

— Vietnamezii sunt muncitori şi prietenoşi, spuse el, şi 
par sincer bucuroşi de prezenţa noastră acolo, dar nimeni 
nu mai crede că putem rămâne multă vreme. Mi-e teamă 
că episodul va fi irelevant pentru istorie şi o dată încheiat, 
nu va mai conta pentru sufletul naţional. Măcar războiul 
vostru a avut un sens, îşi privi el tatăl. 

Mama dădu din cap şi, spre surprinderea lui Nat, tatăl nu 
se grăbi să-l contrazică. 

— Te-ai întors cu o amintire mai puternică? îl întrebă 
mama, dorind să orienteze discuţia spre experienţa lui de 
pe front. 

— Da. Aceea a inegalităţii dintre oameni. 

— Dar facem tot ce putem pentru a-i ajuta pe sud- 
vietnamezi, spuse tatăl lui. 

— Nu mă refer la vietnamezi, tată, replică Nat. Mă refer 
la cei descrişi de Kennedy drept „tovarăşii mei americani”. 

— Tovarăşii americani? repetă mama. 

— Da, pentru că impresia cea mai puternică mi-a rămas 
văzând cum sunt trataţi minoritarii, mai ales negrii. O 
grămadă dintre ei erau pe câmpul de luptă pentru că nu 
avuseseră bani destui ca să-şi plătească un avocat şmecher 
care să-i scape de recrutare. 

— Dar cel mai bun prieten al tău... 

— Ştiu, zise Nat, şi-mi pare bine că Tom nu s-a înrolat, 
pentru că s-ar fi putut să aibă soarta lui Dick Tyler. 

— Aşadar, îţi regreţi hotărârea? îl întrebă mama lui 
liniştită. 

Nat îşi chibzui răspunsul: 

— Nu, dar mă gândesc de multe ori la Speck Foreman, la 
nevasta lui şi la cei trei copii din Alabama şi mă întreb cărui 
scop a servit să moară. 


x 


A doua zi de dimineaţă, Nat se trezi devreme ca să 
prindă trenul pentru Fort Benning. Când locomotiva intra în 

gara Columbus, se uită la ceas. Mai era o oră până la 
întâlnirea cu colonelul, aşa că se hotărî să parcurgă pe jos 
cei doi kilometri până la Academia Militară. Pe drum, nu 
putea uita că se află într-un oraş-garnizoană, pentru că 
trebuia permanent să răspundă la salutul gradelor cel puţin 
egale cu al lui. Unii îi zâmbeau a recunoaştere când vedeau 
Medalia de Onoare, aşa cum îi zâmbeşti unei vedete 
sportive din liceu. 

Cu cincisprezece minute înainte de ora fixată, aştepta în 
faţa uşii de la biroul colonelului Tremlett. 

— Bună dimineaţa, domnule căpitan, i se adresă un 
aghiotant foarte tânăr. Domnul colonel a spus să intraţi 
imediat cum ajungeţi. 

Nat intră, luă poziţia de drepţi şi salută. Tremlett veni din 
spatele biroului şi-l  îmbrăţişă spre surprinderea 
aghiotantului. Apoi îi făcu semn să ia loc în faţa lui. Se 
aşeză din nou, deschizând un dosar gros: 

— Ai idee ce vrei să faci la anul, Nat? 

— Nu, domnule colonel, dar dacă nu mi se permite să mă 
întorc în Vietnam, aş fi bucuros să accept oferta 
dumneavoastră mai veche şi să rămân la academie ca să 
vă ajut la instrucţie. 

— Slujba a fost deja ocupată, spuse Tremlett, şi nu sunt 
sigur că e cel mai bun lucru pentru tine, pe termen lung. 

— V-aţi gândit la altceva? întrebă Nat. 

— Drept să-ţi spun, da, recunoscu superiorul. Când am 
aflat că te întorci, m-am sfătuit cu cei mai buni avocaţi ai 
noştri. De obicei, îi dispreţuiesc pe avocaţi - o breaslă care 
luptă numai în sala de judecată - dar trebuie să recunosc 
că unul din ei a avut de data asta o idee foarte ingenioasă. 

Nat tăcu, nerăbdător să afle totul. 

— Regulile şi regulamentele pot fi interpretate în atâtea 
feluri, continuă colonelul. Astfel, cum şi-ar mai păstra 
avocaţii slujbele? Acum un an, te-ai înrolat fără mofturi şi ai 
fost trimis în Vietnam, unde temerile mele nu s-au adeverit, 
slavă Domnului. 

Dă-i drumul, domnule colonel, spune-mi, ar fi vrut să-i 

ceară Nat, dar se abţinu. 

— A, Nat, nu te-am întrebat dacă vrei o cafea. 

— Nu, mulţumesc, domnule colonel, se strădui el să 
răspundă calm. 

— Eu cred că o să beau una, zâmbi colonelul. Fă-mi şi 
mie o cafea, Dane, ceru el la telefon, şi adu şi nişte gogoşi. 
Eşti sigur că nu te răzgândeşti? îl întrebă pe Nat. 

— Vă distraţi, nu-i aşa, domnule colonel? zâmbi tânărul. 

— Ca să fiu cinstit, da. Vezi, mi-a luat câteva săptămâni 
să conving Washington-ul să aprobe propunerea mea, aşa 
că sper că mă vei ierta dacă mai amân dezvăluirea câteva 
minute. 

Nat zâmbi nervos şi se rezemă de spătarul scaunului. 

— Se pare că ai câteva căi largi în faţă şi majoritatea, 
după părerea mea, sunt doar pierdere de vreme. De 
exemplu, ai putea cere demobilizarea pe motiv de rănire în 
luptă. Dacă urmăm calea asta, vei primi o mică soldă şi vei 
pleca de aici cam în şase luni - după ce ai lucrat la 
aprovizionare, ştii singur cât durează pregătirea hârtiilor. 
Bineînţeles, ţi-ai putea completa stagiul militar aici la 
academie, dar îmi convine mie să am un invalid în 
personal? surâse colonelul, pe când aghiotantul intra cu 
două ceşti de cafea fierbinte. Pe de altă parte, ai putea să-ţi 
alegi altă garnizoană, într-un loc mai prietenos, ca 
Honolulu, dar nu cred că e cazul să mergi atât de departe 
ca să-ţi găseşti o parteneră de dans. Orice aş avea eu să-ți 
ofer, încheie colonelul, privindu-i din nou dosarul, înseamnă 
să mai iei poziţie de drepţi încă un an de acum încolo. Aşa 
că trebuie să-ţi pun o întrebare, Nat: tu ce ai de gând să 
faci după ce-ţi completezi cei doi ani de stagiu militar? 

— Să mă întorc la facultate şi să-mi continuu studiile, 
domnule colonel. 

— Aşa credeam şi eu, spuse colonelul, aşa că exact asta 
o să faci. 

— Dar primul semestru începe săptămâna viitoare, spuse 
Nat, şi spuneaţi că doar întocmirea hârtiilor... 

— Da, dar dacă semnezi că vrei să rămâi în armată încă 

şase ani de acum înainte, vei constata că hârtiile pot fi 
întocmite surprinzător de repede. 

— Să rămân încă şase ani? exclamă Nat. Eu speram să 
ies din armată. 

— Asta vei face, zise colonelul, dar numai dacă semnezi 
pentru încă şase ani. Vezi, Nat, cu dosarul tău, continuă el, 
ridicându-se şi începând să se plimbe prin cameră, poţi 
solicita să-ţi continui studiile la orice facultate şi armata o 
să ţi le plătească. 

— Dar am deja bursă. 

— Ştiu prea bine, scrie aici, spuse colonelul, uitându-se la 
dosar. Dar bursa universitară nu se compară cu leafa de 
căpitan. 

— Aş primi leafă ca să merg la facultate? Întrebă Nat. 

— Da, leafa întreagă de căpitan, plus un supliment 
pentru cantonarea peste hotare. 

— Cantonarea peste hotare? Dar nu mă înscriu la vreo 
universitate din Vietnam, vreau să mă întorc la Connecticut 
şi apoi să trec la Yale. 

— Aşa vei face, dar regulamentul prevede că dacă ultima 
cantonare peste hotare a fost într-o zonă de război, atunci 
studiile superioare vor fi considerate echivalente cu ultima 
cantonare şi plătite corespunzător. M-am hotărât, îi iubesc 
pe avocaţi, zise colonelul, fiindcă, dacă poţi crede, au găsit 
ceva şi mai bun. 

Făcu o pauză şi sorbi din cafea. Nat aştepta tăcut. 

— Nu numai că vei primi leafa de căpitan şi suplimentul 
pentru serviciu peste hotare, continuă colonelul, dar din 
cauza rănii, după şase ani vei fi trecut automat în rezervă şi 
vei primi pensie. 

— Cum de a acceptat Congresul asemenea regulament? 
se miră Nat. 

— Nu cred că s-au gândit că vor apărea situaţii similare 
cu a ta, spuse colonelul. 

— Trebuie să fie şi un dezavantaj. 

— Este, afirmă colonelul, pentru că şi legislatorii trebuie 
să se apere. 

Nat nu se mai străduia să-i scurteze digresiunile şi 
aştepta să audă. 

— În primul rând, în fiecare an trebuie să stai două 
săptămâni la Fort Benning şi să te antrenezi intensiv, 
pentru a fi în formă activă. 

— Dar mi-ar face plăcere, comentă Nat. 

— lar după şase ani, vei rămâne pe lista de ofiţeri activi 
până la cea de-a patruzeci şi cincea aniversare, aşa că, în 
eventualitatea unui alt război, ai putea fi mobilizat. 

— Asta e tot? întrebă Nat, neîncrezător. 

— Asta e tot, confirmă colonelul. 

— Ce trebuie să fac acum? 

— Semnează cele şase documente pregătite de avocaţi 
şi săptămâna viitoare vei fi reînscris la Connecticut. Am 
vorbit deja cu rectorul şi mi-a spus că te aşteaptă luni. M-a 
rugat să te informez că primul curs începe la nouă. Mi se 
pare cam târziu. 

— Ştiaţi exact cum voi reacţiona, nu? îşi dădu seama 
Nat. 

— Ei, recunosc că m-am gândit că vei considera 
alternativa asta mai bună decât să-mi faci mie cafeaua în 
următoarele douăsprezece luni, spuse colonelul. Chiar aşa, 
eşti sigur că nu vrei o cafea? îl invită, turnându-şi încă o 
ceaşcă. 


* 


— O iei în căsătorie pe această femeie? intona episcopul 
de Connecticut. 

— Da, spuse Jimmy. 

— ÎI iei în căsătorie pe acest bărbat? 

— Da, spuse Joanna. 

— O iei în căsătorie pe această femeie? repetă episcopul. 

— Da, spuse Fletcher. 

— ÎI iei în căsătorie pe acest bărbat? 

— Da, spuse Annie. 

Nunţile duble erau un eveniment rar în Hartford şi 

episcopul recunoscu că aceasta era prima pe care o oficia. 

Senatorul Gates stătea în rând cu ceilalţi membri ai 
familiilor, zâmbindu-le nou-veniţilor. Îi cunoştea aproape pe 
toţi. De fapt, în ziua aceea, ambii lui copii se căsătoreau. 

— Cine ar fi crezut că Jimmy o să se însoare cu o 
premiantă? comentă mândru Harry. 

— De ce nu? ripostă Martha, soţia lui. Aşa ai făcut şi tu. 
Şi nu uita, datorită Joannei, a absolvit cu cum laudae. 

— Vom tăia tortul de îndată ce vă aşezaţi, anunţă 
maestrul de ceremonii, şi mirii trebuie să stea lângă tort, 
iar părinţii în spatele lor, pentru fotografii. 

— Pe soţul meu nu trebuie să-l convocați, glumi Martha 
Gates. Unde vede un blitz fotografic, îşi face apariţia 
imediat: e un tic profesional. 

— Câtă dreptate ai, recunoscu senatorul, orientându-şi 
atenţia asupra lui Ruth Davenport, care îşi privea visătoare 
nora. 

— Uneori mă întreb dacă nu sunt puţin prea tineri, zise 
ea. 

— Ea are douăzeci de ani, spuse senatorul. Şi eu m-am 
însurat cu Martha când avea douăzeci de ani. 

— Dar Annie nici n-a terminat facultatea. 

— Ce contează? Sunt împreună de şase ani, spuse 
senatorul şi se întoarse să salute un oaspete. 

— Uneori aş vrea... începu Ruth. 

— Ce-ai vrea? se interesă Robert, care stătea de cealaltă 
parte a soţiei lui. 

Ruth se întoarse ca să n-o audă senatorul: 

— Nimeni n-ar iubi-o pe Annie mai mult decât mine, dar 
uneori aş vrea... ezită ea, aş vrea să fi avut amândoi mai 
mulţi prieteni. 

— Fletcher a cunoscut o mulţime de fete, pur şi simplu 
nu l-au interesat, zise Robert, întinzând paharul de 
şampanie unui chelner. Apropo, de câte ori am mers la 
cumpărături cu tine şi după ce ai ales îndelung, ai 
cumpărat tot rochia la care te uitaseşi prima dată? 

— Asta nu m-a oprit să mă gândesc şi la alţi bărbaţi 

înainte de a fi cu tine, spuse Ruth. 

— Da, dar niciunul dintre ceilalţi nu te-a vrut. 

— Robert Davenport, aş vrea să-ţi spun... 

— Hai, Ruth, ai uitat de câte ori ţi-am cerut mâna până 
m-ai acceptat în sfârşit? Am încercat chiar să te las 
însărcinată. 

— Nu mi-ai spus niciodată asta, se întoarse ea spre soţul 
ei. 

— Se pare că ai uitat cât timp a trecut până când ai 
reuşit să-l naşti pe Fletcher. 

Ruth se uită la nora ei: 

— Să sperăm că ea n-o să aibă problema asta. 

— De ce s-o aibă? Doar nu Fletcher o să nască. Şi pun 
pariu că Fletcher, ca şi mine, n-o să se uite niciodată la altă 
femeie. 

— Tu nu te-ai mai uitat la altă femeie după ce ne-am 
căsătorit? întrebă Ruth, după ce salutase doi oaspeţi. 

— Nu, zise Robert, luând o gură de şampanie. M-am 
culcat cu mai multe, dar nu m-am uitat deloc la ele. 

— Cât ai băut azi, Robert? 

— Nu le-am mai numărat, recunoscu el. 

Jimmy ieşi din dispozitiv şi veni la ei: 

— De ce râdeţi, domnule Davenport? 

— Îi povesteam lui Ruth despre cuceririle mele, dar ea 
refuză să mă creadă. la spune, Jimmy, ce vrei să faci ca 
licenţiat? 

— Mă specializez în drept, cu Fletcher. Probabil că va fi o 
şcoală dură, dar cu fiul dumneavoastră alături ziua, şi cu 
Joanna noaptea, s-ar putea s-o scot la capăt. Cred că 
sunteţi foarte mânari de el. 

— Magna cum laudae şi preşedintele studenţilor, zise 
Robert. Sigur că suntem. 

Şi-i întinse paharul gol unui chelner. 

— Te-ai îmbătat, spuse Ruth, încercând să rămână 
serioasă. 

— Ca de obicei, ai dreptate, draga mea, dar asta nu mă 
va opri să fiu grozav de mândru de unicul meu fiu. 

— N-ar fi ajuns preşedinte fără contribuţia lui Jimmy, 
spuse Ruth cu fermitate. 

— Sunteţi foarte drăguță, doamnă Davenport, dar nu 
uitaţi că Fletcher a câştigat detaşat. 

— Dar asta după ce l-ai convins pe Tom... şi cum îl mai 
cheamă să se retragă şi să-l susţină pe Fletcher. 

— Poate a ajutat, dar Fletcher a iniţiat schimbările ce vor 
afecta o întreagă generaţie de studenţi de la Yale. Bună, 
surioară, o salută Jimmy pe Annie, care venea la ei. 

— Şi când o să fiu directoare la General Motors tot aşa o 
să vorbeşti cu mine? 

— Cu siguranţă, spuse Jimmy şi în plus, n-o să mai 
conduc Cadillac-uri. 

Annie voia să-i dea una, dar maestrul de ceremonii îi 
anunţă că sosise timpul să taie tortul. Ruth îşi luă nora de 
mijloc: 

— Nu-l băga în seamă pe fratele tău. După ce termini 
facultatea, o să-l pui tu la punct. 

— Nu fratelui meu trebuie să-i dovedesc ce pot, spuse 
Annie. Fiul dumneavoastră a fost întotdeauna cel care a 
dictat ritmul. 

— Atunci va trebui să-l învingi şi pe el, spuse Ruth. 

— Nu sunt sigură că vreau, replică Annie. Ştiţi că doreşte 
să intre în politică după ce-şi termină masteratul la drept. 

— Asta nu te opreşte să-ţi faci şi tu o carieră. 

— Nu, dar nu sunt prea mândră ca să nu fac sacrificii 
pentru a-l ajuta pe el. 

— Dar ai dreptul la cariera ta, insistă Ruth. 

— De ce? spuse Annie. Pentru că aşa e la modă? Poate 
că eu nu sunt ca Joanna, îi aruncă ea o privire cumnatei 
sale. Ştiu ce vreau şi voi face tot ce trebuie pentru a obţine 
asta. 

— Adică? întrebă Ruth. 

— Să-l sprijin toată viaţa pe bărbatul pe care-l iubesc, să- 
i cresc copiii, să mă bucur de succesul lui. Şi în vremurile 
noastre, lucrul acesta s-ar putea să fie mult mai dificil de 
obţinut decât o diplomă magna cum laudae de la Vassar, 

zise Annie, apucând cuțitul de argint cu mâna ei albă. După 
părerea mea, în secolul douăzeci şi unu vor fi mult mai 
puţine aniversări ale nunţii de aur decât au fost în al 
douăzecilea. 

— Eşti un bărbat norocos, Fletcher, îi spuse mama lui. 

Annie tăie din stratul inferior al tortului. 

— Am ştiut asta încă de când purta aparat dentar, spuse 
Fletcher. 

Annie îi dădu cuțitul Joannei. 

— Pune-ţi o dorinţă, îi şopti Jimmy. 

— Am făcut deja asta, bobocule, şi mai mult, mi s-a 
îndeplinit. 

— A, te referi la privilegiul de a fi măritată cu mine? 

— Doamne sfinte, nu, e ceva mult mai important decât 
asta. 

— Ce-ar putea fi mai important decât asta? 

— Faptul că vom avea un copil. 

Jimmy îşi luă nevasta în braţe: 

— Când s-a întâmplat asta? 

— Nu ştiu exact, dar n-am mai luat pastila din clipa în 
care am fost convinsă că vei absolvi. 

— E minunat. Hai să le spunem şi oaspeţilor vestea cea 
bună. 

— Dacă sufli o vorbă, bag cuțitul ăsta în tine, nu în tort. 
Ţine cont, am ştiut de la început că e o greşeală să mă 
mărit cu un boboc roşcat. 

— Pun pariu că şi bebeluşul o să fie roşcat. 

— Nu fi aşa sigur, bobocule; dacă spui cuiva, o să zic în 
gura mare că nu ştiu sigur cine e tatăl. 

— Doamnelor şi domnilor, spuse Jimmy, lăsând-o pe 
Joanna cu cuțitul suspendat în aer, am de făcut un anunţ. 

În sală se făcu linişte. 

— Joanna şi cu mine vom avea un copil. 

Liniştea mai persistă un pic, apoi cei cinci sute de invitaţi 
izbucniră în aplauze. 

— Eşti mort, bobocule, spuse Joanna, împlântând adânc 
cuțitul în tort. 

— Am ştiut de când te-am văzut, doamnă Gates, dar cred 
că trebuie să facem cel puţin trei copii înainte să mă omori. 

— Domnule senator, veţi fi bunic, spuse Ruth. Felicitările 
mele. Abia aştept să fiu şi eu bunică, deşi bănuiesc că va 
trece ceva timp înainte ca Annie să se hotărască să 
încerce. 

— Bănuiesc că va aştepta să termine facultatea, spuse 
Harry Gates, mai ales când va afla la ce m-am gândit 
pentru Fletcher. 

— Dar poate Fletcher nu va fi de acord cu planurile 
dumneavoastră, insistă Ruth. 

— Nu şi dacă eu şi Jimmy îl convingem că a fost ideea lui, 
zise senatorul. 

— Nu credeţi că şi-a dat seama ce-aţi plănuit? 

— Şi-a dat seama de când l-am cunoscut în ziua aia, la 
meciul Hotchkiss contra Taft. De atunci am ştiut că e 
capabil să ridice ştacheta mult mai sus decât am reuşit eu. 
Totuşi, e o problemă la care am nevoie de ajutor, continuă 
el, luând-o pe Ruth de umeri. 

— Ce anume? 

— Nu cred că Fletcher s-a hotărât unde să se înscrie, la 
democrați sau la republicani şi ştiu că soţul tău e suporter 
convins... 

— Nu e extraordinară vestea că Joanna e însărcinată? o 
întrebă Fletcher pe soacra lui. 

— Bineînţeles, spuse Martha. Harry numără deja câte 
voturi în plus va lua când va fi bunic. 

— Cum de e sigur de asta? vru să ştie Fletcher. 

— Bătrânii sunt forţa electorală cu cea mai mare 
expansiune, aşa că va câştiga cel puţin un procent dacă 
alegătorii o să-l vadă împingând peste tot un căruţ. 

— Şi dacă vom avea şi eu şi Annie un copil va mai 
câştiga încă un procent? 

— Nu, nu, îl descurajă Martha, doar sincronizarea 
contează. Ţineţi minte că viitoarele alegeri la care va 
candida Harry sunt peste doi ani. 

— Credeţi că ar trebui să ne programăm naşterea 

primului copil doar ca să coincidă cu  realegerea 
senatorului? 
— Ai fi surprins să afli câţi politicieni o fac, spuse Martha. 
— Felicitări, Joanna, zise senatorul, îmbrăţişându-şi nora. 
— Oare fiul dumneavoastră va învăţa vreodată să 
păstreze un secret? şuieră Joanna, trăgând cuțitul din tort. 
— Nu, dacă divulgarea lui i-ar face prietenii fericiţi, 
recunoscu Harry Gates. Dacă ar crede că le-ar putea face 
rău celor pe care-i iubeşte, Jimmy ar duce secretul cu el în 
mormânt. 

16 


Profesorul Karl Abrahams intră în amfiteatru la nouă 
punct. Ţinea opt prelegeri pe trimestru şi se zvonea că timp 
de treizeci şi unu de ani nu lipsise niciodată. Multe alte 
zvonuri legate de Karl Abrahams se  dovediseră 
inconsistente şi el însuşi le-ar fi considerat neglijabile ca 
probe înfăţişate unei instanţe imaginare. 

Totuşi, zvonurile persistau şi făceau parte dintr-un folclor 
al personajului; nimeni nu punea la îndoială spiritul lui 
sardonic, exersat săptămânal pe spinarea studenţilor. 
Numai el şi trei preşedinţi ai ţării ştiau dacă era adevărat că 
fusese invitat să facă parte din Curtea Supremă, sub trei 
legislaturi. Oricum, se vorbea că atunci când fusese 
întrebat despre asta, Abrahams spusese că cel mai mare 
serviciu pe care-l putea aduce naţiunii era să instruiască 
noile generaţii de avocaţi şi să creeze cât mai mulţi 
profesionişti oneşti şi decenţi. Prefera munca aceasta celei 
de a îndrepta greşelile făcute de meseriaşii proşti. 

Într-un articol despre Abrahams din Washington Post se 
enumerau câţiva dintre elevii lui: doi membri ai Curţii 
Supreme, douăzeci şi doi de judecători federali şi mai mulţi 
decani ai marilor facultăţi de drept din ţară. 

Asistând la prima dintre cele opt prelegeri ale lui 
Abrahams, Fletcher şi Jimmy nu-şi făceau iluzii că ştiau 
prea multe despre materie. Totuşi, Fletcher credea că 
alocase destul timp dreptului în anii de studenţie, când 
învăţa adesea până după miezul nopţii. Dar profesorul 
Abrahams nu avu nevoie decât de o săptămână pentru a-l 
obişnui să studieze în orele când altădată dormea. 

Le amintea mereu studenţilor lui din anul întâi că nu vor 
ajunge toţi să-i asculte discursul de încheiere a specializării. 
Jimmy lăsă capul în jos. Fletcher îşi petrecea atâtea ore 
muncind, încât Annie nu-l mai vedea decât după închiderea 
bibliotecii. Jimmy pleca şi mai devreme, ca să stea cu 
Joanna, dar îşi lua întotdeauna două-trei cărţi sub braţ. 

Fletcher îi spuse lui Annie că nu-l văzuse niciodată pe 
fratele ei învățând atât de serios. 

— Şi n-o să-i fie uşor după ce se naşte copilul, adăugă ea 
într-o seară, când venise să-l ia de la bibliotecă. 

— Cred că Joanna şi-a planificat să nască în vacanţă, ca 
să fie prezentă în prima zi de cursuri. 

— Eu nu vreau ca primul nostru copil să crească aşa, 
spuse Annie. Eu planific să-mi cresc copiii în casa noastră, 
să mă ocup toată ziua de ei şi să aibă un tată care să vină 
destul de devreme seara ca să le citească poveşti. 

— Îmi convine, zise Fletcher. Dar dacă te răzgândeşti şi 
vrei să devii directoare la General Motors, mă angajez să 
schimb scutecele. 


* 


Primul lucru care-l surprinse pe Nat când se întoarse la 
cursuri fu lipsa de maturitate a colegilor lui. Avea destule 
credite pentru a se putea înscrie în anul doi, dar ceilalţi 
studenţi discutau despre muzică uşoară şi vedete de film. 
El nici nu auzise de formaţia „The Doors”. Abia la primul 
curs îşi dădu seama cât de mult îi schimbase viaţa 
experienţa din Vietnam. 

Totodată, realiza că studenţii nu-l mai tratau ca pe unul 
de-al lor; chiar şi unii dintre profesori îl priveau cu o 
oarecare admiraţie respectuoasă. Se bucura că era 
respectat, dar se confruntă repede şi cu reversul medaliei. 
Discută despre asta cu Tom în timpul vacanței de Crăciun şi 
prietenul lui îi spuse că înţelegea de ce unii colegi îl tratau 
rezervat; credeau că ucisese cel puţin o sută de 
vietnamezi. 

— Cel puţin o sută? se miră Nat. 

— lar alţii au citit ce-au făcut soldaţii noştri cu femeile 
vietnameze, continuă Tom. 

— N-am avut asemenea noroc; dacă nu era Mollie, aş fi 
fost complet abstinent. 

— Nu-i deziluziona, aşa te sfătuiesc. Pun pariu că bărbaţii 

te invidiază şi femeile sunt curioase. N-ai niciun interes să-i 
laşi să descopere că eşti un cetăţean cuminte. 

— Uneori aş vrea să-şi aducă aminte că şi eu am tot 
nouăsprezece ani, spuse Nat. 

— Problema e că domnul căpitan Cartwright, decorat cu 
Medalia de Onoare, nu prea pare un băiat de nouăsprezece 
ani şi şchiopătatul le reaminteşte asta. 

Nat îşi ascultă prietenul şi decise să-şi consume energia 
la cursuri, în sala de gimnastică şi la atletism, în loc să 
caute viaţa socială. Doctorii îl avertizaseră că va dura un an 
până să fie capabil să alerge din nou şi că nu se ştia dacă 
se va recupera total. După astfel de preziceri pesimiste, 
tânărul îşi petrecea zilnic cel puţin o oră în sala de sport, 
urcându-se pe frânghii, ridicând greutăţi şi jucând câte o 
partidă ocazională de tenis de masă. La sfârşitul primului 
semestru, putea alerga încet pe pistă - chiar dacă-i lua o 
oră şi douăzeci de minute să parcurgă şase kilometri. Işi 
căutase programele vechi de antrenament şi găsise 
recordul lui de juniori pe distanţa respectivă: treizeci şi 
patru de minute şi optsprezece secunde, înregistrat în anul 
întâi. Îşi promise lui însuşi că va depăşi recordul la sfârşitul 
anului al doilea. 

Altă problemă pentru Nat era reacţia fetelor când o invita 
pe vreuna la o întâlnire. Ori voiau să se culce imediat cu el, 
ori îl refuzau pe loc. Tom îl avertizase că trupul lui va fi un 
trofeu râvnit de multe studente şi Nat descoperi repede că 
fete pe care nici măcar nu le cunoscuse se lăudau că 
ajunseseră în patul lui. 

— Reputația are şi dezavantaje, se plânse el. 

— Dacă vrei, facem schimb de locuri, se oferi Tom. 

În privinţa Rebeccăi, aceasta îi spuse încă din ziua sosirii 
lui că mai voia încă o şansă pentru relaţia lor. Nat era 
circumspect în faţa perspectivei de a reaprinde flacăra 
aceea veche şi-i zise că nu trebuia să se grăbească. Dar 
Rebecca avea alte planuri. După ce se întâlniră a doua 
oară, îl invită la cafea în camera ei şi încercă să-l dezbrace 
imediat după ce închise uşa. Nat se desprinse cu scuza 

jalnică a efortului de a alerga un timp bun a doua zi. 
Rebecca nu se lăsă şi când aduse ceştile de cafea, se 
schimbase deja într-un halat de mătase care-i dezvăluia 
trupul nestânjenit de lenjerie. Dintr-o dată, Nat îşi dădu 
seama că nu mai simţea aproape nimic pentru ea şi sorbi 
repede cafeaua, susţinând că trebuia să se culce devreme. 

— Alergarea nu te solicita aşa în trecut, îl tachina 
Rebecca. 

— Atunci aveam două picioare sănătoase, zise el. 

— Poate nu mai sunt destul de bună pentru tine, începu 
ea, acum, când toată lumea te crede un erou. 

— N-are nicio legătură cu asta. Doar că... 

— Doar că Ralph a avut dreptate de la început în privinţa 
ta. 

— Cum adică? întrebă Nat tăios. 

— Nu-i ajungi nici la degetul mic, răspunse ea, şi după o 
pauză, adăugă: nici în pat, nici în afara lui. 

Nat era gata să-i răspundă, dar hotărî că nu merita 
efortul. In noaptea aceea, rămânând treaz până târziu, 
realiză că Rebecca făcea parte din trecut, ca multe alte 
lucruri care nu-l mai atingeau. 

Una dintre descoperirile surprinzătoare pentru el era 
dorinţa multor studenţi de a-l vedea candidând la 
preşedinţia organizaţiei, împotriva lui Elliot. Dar le spuse 
clar tuturor că avea mult de recuperat şi nu putea să se 
implice într-o luptă electorală. 

Intorcându-se acasă la finalul anului doi, Nat îi spuse 
tatălui că reuşea să-şi parcurgă distanţa de cros în mai 
puţin de o oră şi, spre bucuria lui, era printre primii şase 
studenţi din an la învăţătură. 


x 


În timpul verii, Nat şi Tom călătoriră în Europa. Nat 
descoperi că, printre multele avantaje oferite de salariul de 
căpitan, îl avea şi pe acela de a-şi permite să-l însoţească 
oriunde pe prietenul lui cel mai bun, fără complexul 

Prima oprire au făcut-o la Londra, unde au privit 
schimbarea gărzii regale. Nat nu se îndoia că soldaţii 
britanici ar fi constituit o forţă redutabilă pe frontul din 
Vietnam. La Paris, s-au plimbat pe Champs Elysées, 
regretând că trebuiau să apeleze la dicţionar de câte ori 
întâlneau o femeie frumoasă. Apoi au ajuns la Roma, unde 
au descoperit gustul spaghetelor adevărate, servite în 
localuri mici de pe străduţe dosnice, şi au jurat să nu mai 
mănânce niciodată la Mc Donald's. 

Dar abia la Veneţia s-a îndrăgostit Nat, iar gusturile lui 
oscilau între nuduri şi fecioare. Prima întâlnire a fost cu Da 
Vinci, apoi cu Bellini şi cu Luini. Efectul picturilor asupra lui 
era atât de puternic, încât Tom s-a învoit să mai petreacă 
un timp în Italia, adăugând şi Florenţa pe itinerarul lor. Nat 
găsea iubiri noi pretutindeni: Michelangelo, Caravaggio, 
Canaletto, Tintoretto. Aproape toţi cei al căror nume se 
termina în „o” făceau acum parte din haremul lui. 


x 


Profesorul Abrahams se pregătea de a cincea prelegere, 
îmbrăţişând dintr-o privire rândurile de scaune dispuse 
semicircular în amfiteatru. 

Începu să vorbească fără nicio carte, dosar sau măcar 
notiţă pe catedră, despre cazul antologic Carter contra 
Amalgamated Steel. 

— Domnul Carter, spuse el, a pierdut un braţ în urma 
unui accident de muncă petrecut în 1923 şi a fost concediat 
fără să primească niciun cent despăgubire. Nu a mai putut 
căuta de lucru, deoarece nicio altă oţelărie nu angaja 
oameni cu un singur braţ şi, când i s-a refuzat şi slujba de 
portar la un hotel din localitate, şi-a dat seama că nu va 
mai găsi niciodată loc de muncă. Legea compensaţiei în 
urma accidentelor de muncă datează din 1927 şi, pe 
vremea lui, domnul Carter s-a încumetat la o acţiune rar 
întâlnită atunci, aceea de a-şi da în judecată patronii. Nu şi- 

a permis un avocat - aici, lucrurile nu s-au schimbat prea 
mult - dar un student la drept, care considera că domnul 
Carter fusese nedreptăţit, s-a oferit voluntar să-l ajute. Au 
câştigat şi Carter a primit o compensație de o sută de dolari 
- vă gândiţi, probabil, că nu e o sumă suficientă pentru cât 
suferise. Cu toate acestea, cei doi oameni - avocatul şi 
clientul lui - au determinat o modificare a legii. Să sperăm 
că şi unul dintre dumneavoastră va provoca schimbarea 
legilor atunci când se va confrunta cu o nedreptate. În 
subtext, să amintim că pe avocat îl chema Theo Rampleiri. 
Abia a reuşit să evite exmatricularea de la facultate, pentru 
că-şi dedica prea mult timp domnului Carter. Mai târziu, 
mult mai târziu, a ajuns membru al Curţii Supreme. 

Apoi profesorul se încruntă: 

— Anul trecut, General Motors i-a plătit domnului 
Cameron cinci milioane de dolari pentru pierderea unui 
picior. Şi asta în ciuda faptului că s-a dovedit că accidentul 
se produsese din cauza neglijenţei angajatului. 

Abrahams le expuse în detaliu cazul şi adăugă: 

— Legea este prea adeseori un măgar, aşa cum spunea 
domnul Charles Dickens, şi loveşte la întâmplare. Nu am 
nicio consideraţie pentru avocatul care se strecoară pe 
lângă lege, mai ales atunci când cunoaşte clar intenţiile 
autorilor ei. Printre dumneavoastră se află unii care vor uita 
cuvintele acestea când vor lucra la firme ilustre, al căror 
scop e victoria cu orice preţ. Dar se află şi dintre cei, nu 
prea mulţi, care îşi vor aminti cuvintele lui Lincoln: „Să se 
facă dreptate”. 

Fletcher ridică ochii de pe notițe, privindu-şi mentorul. 

— Până data viitoare, aveţi de cercetat cele cinci cazuri 
care au urmat procesului Carter contra Amalgamated Steel, 
până la Demetri contra Demetri, toate acestea rezultând în 
modificări ale legislaţiei. Puteţi lucra pe perechi, dar 
perechile să nu se consulte între ele. Sper că am fost destul 
de clar. 

Ceasul bătu ora unsprezece. 

— Bună ziua, doamnelor şi domnilor. 

Fletcher şi Jimmy îşi împărţiră materialele şi, luând caz 
cu caz, descoperiră trei cazuri relevante până la sfârşitul 
săptămânii. Joanna îşi mai amintea de unul, despre care se 
vorbea în Ohio, când era ea mică, dar nu le dădu 
amănunte. 

— Ce înseamnă să iubeşti, să respecţi şi să asculţi? 
perora Jimmy. 

— N-am spus niciodată că te voi asculta, bobocule, spuse 
ea, şi apropo, dacă Elizabeth se trezeşte la noapte, e rândul 
tău s-o schimbi. 

— Summer contra Summer, zise triumfător Jimmy, 
venind la culcare după miezul nopţii. 

— Nu e rău, bobocule, dar trebuie să-l găsiţi pe al 
cincilea până luni dimineaţă dacă speraţi să obţineţi un 
zâmbet de la profesorul Abrahams. 

— Cred că e nevoie de mult mai mult ca să-l mişcăm pe 
blocul ăsta de granit, comentă Jimmy. 


x 


Urcând dealul, Nat o observă alergând înaintea lui. 
Presupuse că o va depăşi la coborârea pantei. Ajungând la 
marcajul de la jumătatea drumului, se uită la ceas. 
Şaptesprezece minute şi nouă secunde. Se simţea capabil 
să-şi depăşească recordul personal, ceea ce ar fi însemnat 
revenirea în echipa facultăţii pentru primul concurs al 
sezonului. 

Plin de energie, ţâşni în jos pe pantă, apoi înjură tare. 
Proasta greşise traseul. Probabil era o boboacă. O strigă, 
dar ea nu răspunse. Injură din nou, schimbă direcţia şi se 
luă după ea. Auzindu-l în spate, fata se întoarse cu o 
expresie surprinsă. 

— Alergi în altă direcţie! strigă Nat, gata să revină la 
traseu cât mai repede, dar chiar şi la douăzeci de metri de 
ea, simţi nevoia să o mai privească o dată. O ajunse şi 
începu să alerge pe loc. 

— Mulţumesc, spuse ea. Sunt doar a doua oară pe traseu 

şi nu mai ţineam minte pe unde trebuie s-o iau după ce urc 
dealul. 

— Trebuie s-o iei pe poteca mai îngustă; aia mai lată te 
duce în pădure, zâmbi Nat. 

— Mulţumesc, repetă ea şi se întoarse, alergând înapoi 
fără alte vorbe. 

Porni şi el şi alergă lângă ea până în vârf. Îi făcu semn cu 
mâna după ce se asigură că era pe drumul cel bun şi o 
depăşi: 

— Ne vedem mai târziu! strigă, dar nu auzi dacă-i 
răspunsese ceva. 

Trecând linia de sosire, se uită la ceas. Patruzeci şi trei 
de minute şi cincizeci şi una de secunde. Înjură din nou, 
întrebându-se cât timp pierduse ca s-o redirecţioneze pe 
rătăcită. Nu-i părea rău. Începu să facă mişcări de încălzire, 
mai multe decât de obicei, aşteptând să apară. 

Deodată o văzu alergând obosită spre linia de sosire: 

— Ai reuşit, zâmbi Nat, îndreptându-se spre ea. 

Ea nu-i întoarse zâmbetul. 

— Sunt Nat Cartwright. 

— Ştiu cine eşti, răspunse ea scurt. 

— Ne-am mai întâlnit? 

— Nu, dar te cunosc după reputaţie. 

Şi fără să-i mai ofere explicaţii, fata se îndreptă spre 
vestiar. 


— Cine a găsit toate cele cinci cazuri să se ridice în 
picioare. 

Fletcher şi Jimmy se ridicară triumfători, dar se 
dezumflare repede văzând că în jur de şaptezeci la sută din 
studenţi erau alături de ei. 

— Patru? întrebă profesorul, reprimându-şi disprețul din 
ton. 

Majoritatea celor aşezaţi se ridică, lăsând pe scaune circa 
zece la sută din cursanţi. Fletcher se întreba câţi dintre ei 

vor absolvi cursul. 

— Luaţi loc, zise profesorul. Să începem cu Maxwell River 
Gus contra Pennstone; ce schimbare a fost adusă legii 
datorită acestui caz? 

— In 1932, întreprinderile au fost obligate să se asigure 
că toate utilajele sunt livrate cu instrucţiuni de protecţia 
muncii şi toţi muncitorii înţeleg procedurile de acţiune 
pentru urgente, răspunse studentul din rândul trei, ales să 
ia cuvântul. 

Profesorul arătă spre altul, care continuă: 

— Instrucţiunile scrise au trebuit să fie afişate în locuri 
unde puteau fi citite de toţi angajaţii. 

— Când s-au schimbat lucrurile? 

— La cazul Reynolds contra McDermond Timber, spuse 
altă voce. 

— De ce? indică profesorul următorul student. 

— Reynolds a pierdut trei degete de la mână tăind un 
buştean şi avocatul a demonstrat că nu ştia să citească şi 
nu primise nicio instrucţiune verbală de folosire a utilajului. 

Degetul profesorului arătă pe altcineva: 

— Ce act a stat la baza noii legi? 

— Decretul industrial din 1934, când a devenit de datoria 
angajatorului să-şi instruiască angajaţii, verbal şi în scris, 
cu privire la modul de utilizare a noilor utilaje. 

— Când s-au dovedit necesare alte amendamente? 

— După cazul Rush contra statului, răspunse studentul 
desemnat. 

— Corect, dar de ce a câştigat statul, cu toate că nu avea 
dreptate? 

— Nu ştiu, domnule profesor, spuse studentul. 

Degetul căuta batjocoritor pe cineva care ştia. 

— Statul s-a putut apăra deoarece Rush semnase o 
înţelegere... 

Degetul indică pe altcineva... 

— ... în care recunoştea că primise instrucţiuni complete, 
conform legii... 

— ... şi că era angajat de mai mult de trei ani, deci 

depăşise perioada de probă... 

— ... dar guvernul a dovedit că „stat” şi „companie” sau 
„întreprindere” nu înseamnă acelaşi lucru, pentru că legea 
fusese greşit formulată, completă al treilea student. 

— Nu daţi vina pe legislatori, spuse Abrahams. Juriştii 
scriu legile, ei sunt responsabili. După ce tribunalul a 
acceptat apărarea statului, ce anume a cauzat modificarea 
legii? arătă profesorul o altă faţă speriată. 

— Cazul Demetri contra Demetri. 

— Care a fost diferenţa faţă de legile anterioare? a fost 
întrebat, în fine, Fletcher. 

— A fost prima dată când un soţ l-a acţionat în justiţie pe 
celălalt membru al familiei pentru neglijenţă. Cei doi erau 
acţionari la aceeaşi companie, deţinând câte o jumătate. 

— De ce a fost pierdut procesul? îl întrebă profesorul tot 
pe el. 

— Pentru că doamna Demetri a refuzat să depună 
mărturie împotriva soţului ei. 

— De ce a refuzat? îl arătă profesorul pe Jimmy. 

— Pentru că era proastă. 

— De ce era proastă? 

— Pentru că soţul ei făcuse dragoste cu ea sau poate o 
lovise, sau poate amândouă, cu o noapte înainte, şi ea a 
cedat. 

In sală se auziră chicoteli. 

— Ai fost acolo ca să-i vezi făcând dragoste, domnule 
Gates, sau să fii martor la atacul împotriva ei? 

De data asta, studenţii râseră de-a binelea. 

— Nu, domnule profesor, dar aş paria că aşa s-a 
întâmplat. 

— Poate că ai dreptate, domnule Gates, dar nu ai putea 
dovedi că asta s-a întâmplat în dormitorul lor în noaptea 
aceea decât dacă ai găsi un martor credibil. Dacă ai fi făcut 
cumva o afirmaţie atât de pripită la tribunal, procurorul ar fi 
obiectat, judecătorul ar fi aprobat obiecţia şi juraţii te-ar fi 
considerat un prostănac, domnule Gates. Şi ceea ce e mai 
important, ţi-ai fi dezamăgit clientul. Să nu te bazezi 

niciodată pe presupuneri, oricât de îndreptăţite, dacă nu le 
poţi dovedi. Dacă nu le poţi dovedi, nu spui nimic. 

— Dar... începu Fletcher. 

Mai mulţi studenţi lăsară capul în jos, iar alţii îşi ţinură 
respiraţia, în timp ce majoritatea îl privea uluită pe 
îndrăzneţ. 

— Cum te numeşti? 

— Davenport, domnule profesor. 

— Poţi să ne explici de ce ai rostit cuvântul „dar...”, 
domnule Davenport? 

— Doamna Demetri a aflat de la avocatul ei că, dacă 
urma să câştige cazul, compania lor va înceta producţia, 
pentru că ea şi soţul ei erau acţionari egali. Decretul 
Kendall din 1941. Atunci ea şi-a scos acţiunile pe piaţă şi 
acestea au fost cumpărate de rivalul soţului ei, un anume 
domn Canelli, cu 100.000 de dolari. Nu pot dovedi că 
domnul Canelli se culca cu doamna Demetri, dar cert este 
că afacerea lor a intrat după un an în lichidare, ea şi-a 
recuperat acţiunile la zece cenți bucata, plătind pentru ele 
7.300 de dolari şi pe urmă a semnat un alt contract de 
parteneriat cu soţul ei. 

— Domnul Canelli a putut dovedi că soţii Demetri 
acționau în înţelegere? 

Fletcher se gândi puţin. Oare profesoru 
cursă? 

— De ce eziţi? întrebă Abrahams. 

— Nu poate constitui o dovadă, domnule profesor. 

— Totuşi, ce doreai să spui? 

— După un an, doamna Demetri a născut al doilea copil 
şi pe certificatul de naştere, domnul Demetri îşi recunoştea 
paternitatea. 

— Ai dreptate, nu e o dovadă. Totuşi, ce acuzaţie i s-a 
adus? 

— Niciuna. De fapt, compania reînfiinţată a prosperat. 

— Atunci cum s-a schimbat legea? 

— Judecătorul a adus cazul în atenţia procurorului 
general al statului. 


Ap 


i întindea o 

— Care stat? 

— Ohio. În consecinţă, a apărut legea parteneriatului 
soţilor. 

— În anul? 

— 1949. 

— Ce relevanţă are? 

— Soții nu mai pot recumpăra acţiuni obţinute într-o 
companie anterioară în care fuseseră parteneri, dacă 
operaţiunea le aduce profit individual. 

— Mulţumesc, domnule Davenport, spuse profesorul, la 
ora unsprezece fix. Ai rostit un „dar...” bine justificat. 

Câteva aplauze îi confirmară aprecierea. 

— Dar nu chiar aşa de bine, spuse Abrahams şi părăsi 
amfiteatrul. 


x 


Nat aştepta răbdător afară, în fața cantinei. După ce se 
uitase la vreo cinci sute de fete care ieşiseră din clădire, îi 
trecu prin cap că ea nu mânca deloc şi de aceea era atât 
de subţire. Apoi apăru şi ea grăbită, prin uşile batante. 
Avusese destul timp să-şi repete replicile, dar tot era 
emoţionat: 

— Bună, eu sunt, Nat. 

Ea ridică privirea, dar nu-i răspunse. 

— Ne-am întâlnit alaltăieri. 

Fata tot nu răspundea. 

— Sus, pe deal... 

— Da, îmi aduc aminte. 

— Dar nu mi-ai spus cum te cheamă. 

— Nu. 

— Te-am supărat cu ceva? 

— Nu. 

— Atunci pot să te întreb ce-ai vrut să zici despre 
reputaţia mea? 

— Domnule Cartwright, s-ar putea să fii surprins, dar află 
că în universitatea asta sunt şi femei care nu cred că-ţi 

datorează virginitatea doar pentru că ai câştigat Medalia de 
Onoare. 

— Nici nu m-am gândit vreodată la aşa ceva. 

— Dar trebuie să ştii că jumătate din studentele de aici 
pretind că s-au culcat cu tine. 

— N-au decât să pretindă, zise Nat, însă doar două pot s- 
o şi dovedească. 

— Toată lumea ştie câte fete te vânează. 

— Da, însă majoritatea nu pot ţine pasul cu mine, după 
cum cred că ţi-ai dat seama, râse el, însă ea era tot 
serioasă. De ce nu pot să mă îndrăgostesc şi eu ca toţi 
ceilalţi? o întrebă el. 

— Fiindcă nu eşti ca toţi ceilalţi, replică fata calmă. Eşti 
erou de război cu salariu de căpitan şi te aştepţi ca toţi să-ţi 
cadă la picioare. 

— Cine ţi-a spus asta? 

— Cineva care te cunoaşte din liceu. 

— Sunt sigur că e vorba de Ralph Elliot, nu? 

— Da, omul pe care ai încercat să-l înşeli la alegerile de 
la Taft... 

— Ce? se indignă Nat. 

— ... şi pe urmă ai furat eseul lui ca să te înscrii la Yale, 
continuă ea, ignorându-i izbucnirea. 

— Aşa ţi-a spus el? 

— Da, răspunse tânăra liniştită. 

— Atunci poate ar trebui să-l întrebi de ce n-a fost e/ 
primit la Yale. 

— Mi-a explicat că i-ai transferat vina ta şi şi-a pierdut 
locul. 

Nat era pe punctul de a exploda din nou, dar ea 
continuă. 

— Şi acum vrei să fii preşedintele senatului studenţilor şi 
singura ta strategie e să treci prin cât mai multe paturi. 

Nat încercă să se stăpânească: 

— În primul rând, nu vreau să candidez la alegerile 
studenţeşti. În al doilea rând, nu m-am culcat în viaţa mea 
decât cu trei femei: o studentă pe care o cunoşteam din 

liceu, o secretară în Vietnam şi o aventură de o noapte pe 
care acum o regret. Dacă mai găseşti pe altcineva, te rog 
să-mi faci cunoştinţă, fiindcă sunt curios să le întâlnesc. 

Fata se opri şi-l privi în ochi. 

— Oricine altcineva, întări el. Şi acum, îmi spui şi mie 
măcar cum te cheamă? 

— Su Ling, spuse ea încet. 

— Ei, bine, Su Ling, dacă-ţi promit că nu voi încerca să te 
seduc decât după ce-ţi voi cere mâna, voi cere permisiunea 
tatălui tău, îţi voi dărui inelul, voi face rezervări la biserică 
şi ni se va citi la slujbă anunţul de logodnă... îmi dai voie să 
te invit la cină? 

Fata râse: 

— O să mă gândesc. Scuză-mă că mă grăbesc, dar am 
întârziat deja la cursul de după-amiază. 

— Cum te găsesc? întrebă Nat disperat. 

— Doar i-ai găsit pe vietnamezi, căpitane Cartwright, pe 
mine o să fie floare la ureche să mă găseşti, nu? 

17 


— Ridicaţi-vă în picioare. Statul contra doamnei Anita 
Kirsten. Prezidează onorabilul judecător Abernathy. 

Judecătorul se aşeză şi se uită la banca apărării: 

— Cum pledaţi, doamnă Kirsten? 

Fletcher se ridică în picioare: 

— Clienta mea pledează  „nevinovată”, domnule 
judecător. 

— O reprezentaţi pe inculpată? 

— Da, domnule judecător. 

Judecătorul Abernathy aruncă o privire pe actul de 
acuzare: 

— Nu cred că ne-am mai întâlnit, domnule Davenport. 

— Nu, domnule judecător, e prima mea prestație la 
tribunal. 

— Aproprie-te, domnule Davenport. 

Fletcher ieşi de la locul lui şi merse la judecător, o dată 
cu procurorul. 

— Bună dimineața, domnilor, spuse judecătorul 
Abernathy. Pot să vă întreb ce calificare legală aveți pentru 
a pleda la tribunal, domnule Davenport? 

— Niciuna, domnule judecător. 

— Inţeleg. Clienta dumneavoastră ştie asta? 

— Da, domnule judecător. 

— Şi totuşi vrea s-o reprezentați, deşi se confruntă cu 
perspectiva pedepsei capitale? 

— Da, domnule judecător. 

Judecătorul întoarse capul spre procurorul-şef al statului 
Connecticut: 

— Aveţi vreo obiecţie cu privire la apărarea doamnei 
Kirsten? 

— Niciuna, domnule judecător. De fapt, ne bucură 
situaţia. 

— Sunt convins, dar trebuie să vă întreb, domnule 
Davenport, ce experienţă juridică aveţi? 

— Nu prea multă, domnule judecător, recunoscu 
Fletcher. Sunt masterand în drept în anul doi la Yale şi 
acesta e primul meu caz. 

Judecătorul şi procurorul zâmbiră. 

— Pot să vă întreb ce coordonator de studii aveţi? întrebă 
judecătorul. 

— Profesorul Karl Abrahams. 

— Atunci voi fi mândru să prezidez primul dumitale caz, 
domnule Davenport, pentru că şi eu am studiat cu acelaşi 
profesor. Dar dumneavoastră, domnule Stamp? 

— Eu am studiat în Carolina de Sud, domnule judecător. 

— Deşi e foarte neobişnuit, inculpata are dreptul să 
decidă, aşa că haideţi să pornim procesul. 

Procurorul şi Fletcher se întoarseră la locurile lor. 
Judecătorul se uită la avocat: 

— Solicitaţi eliberarea pe cauţiune? 

— Da, domnule judecător, se ridică tânărul. 

— Motivaţi. 

— Doamna Kirsten nu are cazier şi nu reprezintă un 
pericol public. E mamă a doi copii: Alan, de şapte ani, şi 
Delia, de cinci ani, care locuiesc în prezent cu bunica lor, la 
Hartford. 

Judecătorul se uită la procuror: 

— Aveţi vreo obiecţie, domnule Stamp? 

— Desigur, domnule judecător. Ne opunem eliberării pe 
cauţiune, pentru că solicităm pedeapsa capitală şi 
considerăm că a fost o crimă premeditată. Prin urmare, 
considerăm că doamna Kirsten este un element periculos 
pentru societate şi poate încerca să iasă de sub jurisdicţia 
statală. 

— Obiectez, domnule judecător, sări Fletcher. 

— Motivaţi. 

— Se cere pedeapsa capitală, deci părăsirea statului nu 
este relevantă şi, oricum, casa doamnei Kirsten este la 
Hartford, unde-şi câştigă existenţa lucrând ca infirmieră la 
spitalul Sf. Maria, iar copiii merg amândoi la şcoala din 
localitate. 

— Mai aveţi şi alte argumente? 

— Nu, domnule judecător. 

— Cauţiunea se respinge. Procesul se suspendă până 
luni, şaptesprezece. 

— Ridicaţi-vă în picioare. 

leşind din sală, judecătorul Abernathy îi făcu semn cu 
ochiul lui Fletcher. 


Treizeci şi patru de minute şi zece secunde. Nat nu-şi 
putea ascunde încântarea că-şi depăşise recordul personal 
şi pe deasupra obținuse locul şase la calificările pe 
facultate, ceea ce-i asigura un loc în echipa pentru 
competiţia cu Universitatea din Boston. 

Pe când făcea mişcările lui de încălzire şi întinderile de 
rutină, apăru Tom: 

— Felicitări, spuse el. Pun pariu că până la sfârşitul 
sezonului o să-ţi corectezi recordul cu un minut. 

Nat se uită la cicatricea inflamată şi roşie de pe partea 
din spate a piciorului, în timp ce-şi trăgea pe el pantalonii 
de trening. 

— Ce-ar fi să mâncăm împreună diseară şi să 
sărbătorim? propuse Tom. Aş vrea să discut ceva cu tine 
înainte să mă întorc la Yale. 

— Nu pot diseară, zise Nat şi porniră agale amândoi spre 
vestiare. Am o întâlnire. 

— Cineva cunoscut? 

— Nu, spuse Nat, dar, cum e prima dată după luni de 
zile, trebuie să recunosc că sunt cam nervos. 

— Căpitanul Cartwright, nervos? Ce-mi aud urechile? îl 
zeflemi Tom. 

— Aici e o problemă, se confesă Nat. Ea crede că sunt o 
corcitură de Don Juan cu Al Capone. 

— Pare perspicace, remarcă Tom. Spune-mi totul despre 
ea. 

— Nu e prea mult de spus. Ne-am întâlnit pe un deal. E 

sclipitor de deşteaptă, feroce, destul de frumoasă şi mă 
crede un ticălos. 

Şi-i reproduse lui Tom conversaţia lor din faţa cantinei. 

— E clar că Ralph Elliot a reuşit să-i spună primul 
versiunea lui, comentă Tom. 

— Dă-l dracu' pe Elliot. Crezi că ar trebui să mă îmbrac în 
sacou şi cravată? 

— Nu mi-ai mai cerut asemenea sfaturi de când eram la 
Taft. 

— Pe atunci trebuia să-mi împrumuţi tu sacou şi cravată. 
Ei, ce crezi? 

— Uniforma de paradă şi toate decoraţiile. 

— Fii serios! 

— Păi, asta i-ar confirma părerea despre tine. 

— Exact, iar eu încerc s-o fac să şi-o schimbe. 

— Păi, atunci, încearcă să priveşti lucrurile din punctul ei 
de vedere. 

— Te ascult. 

— Ea cum crezi că o să se îmbrace? 

— Habar n-am, n-am văzut-o decât de două ori până 
acum şi o dată era într-un şort plin de praf. 

— Mamă, ce sexi, dar acum nu cred că o să apară în 
trening. Şi a doua oară cum arăta? 

— Discret şi elegant. 

— Atunci ia-te după ea, ceea ce n-o să fie uşor, fiindcă nu 
eşti un tip elegant de felul tău şi, din câte-mi spui, ea nu te 
crede în stare să fii discret. 

— Răspunde-mi la întrebare, îi ceru Nat. 

— Eu m-aş îmbrăca lejer, spuse Tom. Cămaşă, nu tricou, 
pantaloni şi un pulover. Sigur, ca asistent responsabil cu 
eleganța ta, aş putea veni cu voi la masă. 

— Să nu cumva să te apropii, fiindcă ştiu că o să te 
îndrăgosteşti de ea. 

— Chiar îţi pasă de fata asta, nu? întrebă Tom liniştit. 

— Cred că e divină, dar asta n-o împiedică să fie foarte 
nesigură în privinţa mea. 

— Dar a fost de acord să ia masa cu tine, aşa că nu te 

crede chiar aşa rău. 

— Da, dar să-ţi spun cum a fost de acord, zise Nat şi-i 
povesti discursul lui despre seducţie. 

— După cum am spus, te-ai aprins rău, dar tot trebuie să 
stai de vorbă şi cu mine. Ce-ar fi să luăm împreună micul 
dejun? Dacă nu cumva o să împărţi omleta cu costiţă cu 
doamna asta orientală misterioasă. 

— M-ar surprinde foarte tare dacă s-ar întâmpla aşa, 
spuse Nat gânditor. Şi aş fi dezamăgit. 


x 


— Cât te aştepţi să dureze procesul? întrebă Annie. 

— Dacă pledăm „nevinovat” la crimă, dar „vinovat” la 
omor, se poate sfârşi într-o zi, poate cu încă o înfăţişare 
pentru citirea sentinţei. 

— Ai posibilitatea asta? se interesă Jimmy. 

— Da, procurorul mi-a propus o înţelegere. 

— Ce fel de înţelegere? vru să ştie Annie. 

— Dacă mă învoiesc să recunosc că e vinovată de omor, 
Stamp o să ceară o condamnare de trei ani, ceea ce 
înseamnă că, dacă se comportă bine, Anita Kirsten poate 
ieşi în optsprezece luni. Altfel, procurorul va încerca să 
dovedească premeditarea crimei şi va cere scaunul 
electric. 

— In statul ăsta n-o să omoare justiţia o femeie pentru că 
şi-a ucis bărbatul. 

— Sunt de acord, zise Fletcher, dar o curte cu juri dură ar 
putea-o condamna la nouăzeci şi nouă de ani şi, cum 
clienta mea are doar douăzeci şi cinci de ani, îmi dau 
seama că ar fi mai bine pentru ea să fie închisă doar 
optsprezece luni; măcar ar avea speranţa că-şi va petrece 
restul vieţii în mijlocul familiei. 

— Adevărat, spuse Jimmy, dar eu mă întreb de ce se 
învoieşte procurorul să-i dea doar trei ani dacă are un caz 
atât de solid împotriva ei? Nu uita că e negresă acuzată că 
a ucis un alb şi cel puţin doi membri ai curţii cu juri trebuie 

să fie negri. Dacă-ţi joci bine cărţile, vor fi trei şi juraţii n-o 
să se hotărască repede. 

— Plus că femeia are reputaţie bună, slujbă de 
responsabilitate şi nu are condamnări anterioare. Faptul 
acesta ar influenţa orice jurat, indiferent de culoare. 

— Eu n-aş fi atât de sigură, zise Annie. Clienta ta l-a 
otrăvit pe soţul ei cu o supradoză de curara şi pe urmă a 
ieşit pe scară şi l-a aşteptat să moară. 

— Dar o bătea de ani de zile, replică Fletcher, şi i-a 
abuzat şi pe copii. 

— Ai vreo dovadă în sensul ăsta, avocate? întrebă Jimmy. 

— Nu cine ştie ce, dar în ziua când s-a hotărât să mă 
accepte, i-am fotografiat vânătăile de pe corp şi arsura din 
palmă, care n-o să-i mai treacă definitiv niciodată. 

— Cum s-a ales cu ea? vru să ştie Annie. 

— Ticălosul ăla i-a ţinut mâna pe plita încinsă şi n-a lăsat- 
o decât după ce a leşinat. 

— Era un tip încântător, zise Annie. Şi de ce eziţi să 
pledezi pentru omor cu circumstanţe atenuante? 

— Mi-e frică să nu pierd şi s-o las pe doamna Kirsten să 
stea toată viaţa la închisoare. 

— Dar de ce te-a cerut pe tine ca avocat? întrebă Jimmy. 

— Nu s-a oferit nimeni altcineva, zise Fletcher. Şi oricum, 
tariful meu i s-a părut irezistibil. 

— Dar te baţi cu procurorul general. 

— Asta e un mister, fiindcă nu-mi dau seama de ce se 
deranjează să pledeze chiar el într-un caz ca ăsta. 

— Răspunsul e simplu, îl informă Jimmy. O negresă 
omoară un alb într-un stat unde numai douăzeci la sută din 
populaţie e de culoare şi din ăştia, peste jumătate nu se 
ostenesc să voteze şi, surpriză, în mai sunt alegeri! 

— Cât timp de gândire ţi-a dat Stamp? întrebă Annie. 

— Până luni. 

— Îţi poţi permite să te implici într-un proces de durată? 

— Nu, dar nu pot să folosesc scuza asta ca să accept un 
compromis. 

— Deci o să ne petrecem vacanţa la tribunal, nu? surâse 

Annie. 

— Aşa se pare, recunoscu Fletcher, luându-şi soţia de 
după umeri. 

— Te-ai gândit să-l întrebi pe profesorul Abrahams cum 
ar trebui să pledezi? 

Jimmy şi Fletcher se holbau la ea fără să le vină să 
creadă. 

— El dă sfaturi preşedinţilor de state, spuse Fletcher. 

— Şi eventual, câte unui guvernator, adăugă Jimmy. 

— Atunci poate că a venit vremea să-şi sfătuiască şi 
studenţii. La urma urmei, e plătit pentru asta. 

— Nici n-aş şti cum să-i spun, zise Fletcher. 

— Ce-ar fi să-i dai un telefon şi să stabileşti o întâlnire? 
propuse Annie. Cred că va fi flatat. 


x 


Nat ajunsese la localul lui Mario cu cincisprezece minute 
mai devreme. Alesese un restaurant lipsit de pretenţii - 
feţe de masă în carouri albe şi roşii, aranjamente florale 
mici şi pe pereţi, reproduceri alb-negru după fotografii din 
Florenţa. Tom îi mai spusese că spaghetele sunt pregătite 
de nevasta patronului cu mâinile ei, aducându-i aminte de 
călătoria lor în Italia. Îi ascultase sfatul şi în privinţa 
hainelor: purta o cămaşă albastră, pantaloni gri şi un 
pulover bleumarin - nimic prea pompos. 

Intră şi îl recunoscu pe Mario, care îi sugeră să ocupe o 
masă într-un colţ liniştit al sălii. După ce citise de mai multe 
ori meniul, Nat începu să se uite la ceas cu nervozitate. 
Verificase de vreo zece ori dacă avea destui bani la el, în 
caz că nu acceptau cărţi de credit. 

Poate că i-ar fi prins bine să mai facă un tur prin 
împrejurimi. 

Când o văzu, îşi dădu seama că ratase momentul. Su 
Ling purta un compleu albastru, elegant şi bine croit, o 
bluză crem şi pantofi bleumarin. Nat se ridică şi-i făcu semn 
cu mâna. Ea zâmbi - un zâmbet pe care nu i-l cunoscuse - 

ceea ce-i sporea frumuseţea. Apoi veni către el. 

— Îmi cer scuze, spuse el, aşteptând-o să se aşeze. 

— Pentru ce? întrebă ea nedumerită. 

— Pentru îmbrăcăminte. Îţi mărturisesc că m-am gândit 
mult la aspectul ăsta, dar tot n-am nimerit-o. 

— Nici eu, zise Su Ling. Mă aşteptam să apari în 
uniformă, cu toate medaliile. 

Şi îşi scoase jacheta, aşezând-o pe spătarul scaunului. 
Nat început să râdă şi râseră tot timpul, până ia cafea. 

— Neagră, te rog, ceru Su Ling. 

— Ţi-am povestit despre familia mea, spune-mi şi tu 
despre a ta, o rugă Nat. Eşti singură la părinţi ca şi mine? 

— Da, tata era sergent-major în Coreea când a cunoscut- 
o pe mama. N-au stat împreună decât câteva luni, apoi ela 
fost omorat în bătălia de la Yudam-ni. 

Nat ar fi vrut s-o ia de mână: 

— Îmi pare rău, spuse. 

— Mulţumesc, zise ea simplu. Mama a hotărât să 
emigrăm în America, pentru a-i cunoaşte pe bunicii mei. 
Dar n-am reuşit să-i găsim. 

De data asta, o luă de mână. 

— Eu eram prea mică, dar mama nu renunţă aşa uşor, 
continuă fata. Şi-a găsit de lucru la spălătoria Storrs, de 
lângă librărie şi proprietarul ne-a lăsat să locuim la etaj. 

— Ştiu spălătoria, spuse Nat. Tata îşi spală acolo 
cămâăşile - e foarte eficientă şi... 

— Da, aşa e de când a preluat-o mama, dar ea a trebuit 
să-şi sacrifice viaţa ca să-mi asigure mie educaţia. 

— Parcă vorbeşti de mama mea, spuse Nat. 

Mario apăru lângă ei: 

— Sunteţi mulţumit, domnule Cartwright? 

— A fost o masă excelentă, Mario, mulţumim. Acum aş 
dori nota. 

— Desigur, domnule Cartwright şi pot spune că a fost o 
onoare să vă avem în restaurant. 

— Mulţumesc, zise Nat, încercând să-şi ascundă 
stânjeneala. 

— Cât i-ai dat bacşiş pentru fraza asta? îl întrebă Su Ling 
după ce plecă Mario. 

— Zece dolari şi rosteşte replica perfect întotdeauna. 

— Dar îşi face şi efectul întotdeauna? se interesă fata. 

— A, da, majoritatea invitatelor mele încep să se 
dezbrace înainte de a ajunge la maşină. 

— Deci aici le aduci pe toate? 

— Nu, dacă e o aventură, le duc la McDonald's şi pe 
urmă la hotel, dacă e serios, mergem la Altnaveigh Inn. 

— Şi ce grup alegi pentru Mario? întrebă Su Ling. 

— Nu pot să-ţi răspund, zise Nat, pentru că n-am mai 
adus pe nimeni aici. 

— Sunt flatată, spuse ea, în timp ce o ajuta să-şi pună 
jacheta. 

Când ieşiră din restaurant, Su Ling îl luă de mână: 

— De fapt, eşti cam timid, nu-i aşa? 

— Da, cred că da, recunoscu Nat. 

— Nu semeni deloc cu bătrânul tău rival, Ralph Elliot. 

Nat nu comentă. 

— El mi-a propus o întâlnire la câteva minute după ce l- 
am cunoscut, continuă fata. 

— Drept să-ţi spun, zise Nat, ţi-aş fi propus şi eu tot atât 
de repede, dar ai plecat. 

— Mie mi se părea că alerg, zise ea, făcându-l să 
zâmbească. Şi ar fi şi mai interesant de aflat ce ai făcut de 
fapt în Vietnam de ai devenit un asemenea erou. 

El era pe cale să protesteze, dar ea nu-l lăsă: 

— Ai fost pe câmpul de luptă cam o jumătate de oră. 

— De unde ştii? întrebă el. 

— Pentru că am făcut cercetări, domnule căpitan şi ca 
să-l citez pe Steinbeck, „navighezi sub pavilion fals”. Azi 
am învăţat citatul, adăugă ea, ca să te impresionez cu 
lecturile mele. Când ai sărit în elicopter, nici n-aveai armă. 
Erai ofiţer de aprovizionare şi nici n-ar fi trebuit să te afli 
acolo. Şi după ce că te-ai urcat în elicopter fără permisiune, 
te-ai mai şi dat jos, tot aşa. Ai fi putut fi judecat de Curtea 
Marţială. 

— Aşa e, spuse Nat, dar să nu mai spui la nimeni, fiindcă 
n-o să mai pot avea porţia mea obişnuită de trei fete pe 
noapte. 

Su Ling râse cu mâna la gură: 

— Dar am mai citit şi ceea ce ai făcut după ce elicopterul 
s-a prăbuşit în junglă. A fost o faptă de om foarte curajos. 
Să-l târăşti pe soldatul ăla cu piciorul tău rănit atâta timp şi 
pe urmă să moară... cred că asta a lăsat urme care nu se 
şterg. 

Nat nu-i răspunse. 

— lartă-mă, spuse ea când ajunseră în campus, nu 
trebuia să fac astfel de comentarii. 

— E frumos din partea ta că ai încercat să afli adevărul, 
zise el, privind-o în ochii de un căprui întunecat. Nu s-a 
ostenit prea multă lume s-o facă până acum. 

18 


— Onorată instanţă, în majoritatea proceselor de crimă 
este de drept datoria statului să dovedească vinovăția 
inculpatului. Lucrul acesta nu a fost necesar în cazul nostru. 
De ce? Pentru că doamna Kirsten a semnat o declaraţie la 
mai puţin de o oră de la uciderea brutală a soţului ei. Și 
chiar şi acum, după opt luni, aţi observat că reprezentantul 
legal al acuzatei nu a sugerat în niciun moment de pe 
parcursul procesului că aceasta nu a comis crima şi nici 
măcar nu s-a chestionat modul în care a comis-o. 

Să analizăm faptele în acest caz, deoarece aceasta nu 
poate fi descrisă ca o crimă pasională, comisă de o femeie 
care încearcă să se apere cu prima armă aflată la 
îndemână. Nu, doamna Kirsten nu a căutat prima armă din 
apropiere, pentru că şi-a petrecut mai multe săptămâni 
planificând această crimă cu sânge rece, conştientă că 
victima nu va avea nicio şansă de apărare. 

Cum şi-a îndeplinit planul doamna Kirsten? Timp de 
aproape trei luni, a colectat mai multe fiole de curara de la 
diferiţi farmacişti de la periferiile Hartfordului. Apărarea a 
încercat să sugereze că mărturiile farmaciştilor nu pot fi 
confirmate, ceea ce ar fi putut influenţa curtea cu juri dacă 
doamna Kirsten nu ar fi validat depoziţia lor prin mărturia 
ei. 

După ce a strâns fiolele, ce face doamna Kirsten mai 
departe? Aşteaptă o zi de sâmbătă seara, când ştie că soţul 
ei se duce să bea cu prietenii, şi toarnă pe furiş otrava în 
şase sticle de bere, înlocuindu-le şi capacele. Pe urmă pune 
sticlele pe masa din bucătărie, lasă lumina aprinsă şi se 
duce la culcare. Aşază chiar şi un deschizător şi un pahar 
lângă sticle. Face totul, cu excepţia gestului de a turna 
chiar ea în pahar. 

Doamnelor şi domnilor juraţi, a fost o crimă premeditată 
şi executată cu abilitate. Cu toate acestea, dacă poate fi 
posibil aşa ceva, în continuare s-au produs fapte şi mai 

grave. 

Seara, când soţul ei ajunge acasă, cade în capcană. Intră 
mai întâi în bucătărie, probabil ca să stingă lumina şi, 
văzând sticlele pe masă, e tentat să bea o bere înainte de a 
merge la culcare. Inainte de a duce a doua sticlă la gură, 
drogul începe să lucreze. Strigă după ajutor şi soţia lui iese 
din dormitor şi vine încet pe hol, auzindu-l pe soţul ei 
văitându-se de durere. Telefonează la salvare? Nu. Se duce 
măcar să-l ajute? Nu. Se aşază pe scări şi aşteaptă 
răbdătoare ca agonia lui să înceteze şi să fie sigură că e 
mort. Şi atunci, abia atunci dă alarma. 

Cum putem fi siguri că exact aşa s-a întâmplat? Nu 
numai pentru că vecinii au fost treziţi de ţipetele lui Alex 
Kirsten, ci şi pentru că unul din vecini, venind la uşă, a 
împiedicat-o să arunce conţinutul celor patru sticle de bere 
rămase. 

După o pauză de câteva secunde, procurorul continuă: 

— La analiză, s-a dovedit că berea conţinea destulă 
curara ca să ucidă o întreagă echipă de fotbal. 

Onorată instanță, singura  circumstanţă  atenuantă 
propusă de domnul avocat Davenport pentru această crimă 
este că soţul doamnei Kirsten o bătea regulat. Dacă aşa 
stăteau lucrurile de ce nu a apelat la poliţie? Dacă era 
adevărat, de ce nu s-a dus la mama ei, care locuieşte în 
partea opusă a oraşului? Dacă vrea s-o credem, de ce nu l- 
a părăsit? Vă voi spune de ce. Pentru că, după înlăturarea 
soţului, ea rămânea proprietara casei lor şi beneficiară a 
pensiei de urmaş, asigurându-şi o existenţă relativ 
confortabilă pentru tot restul vieţii. 

În condiţii obişnuite, nu am ezita să cerem pedeapsa cu 
moartea pentru o crimă atât de odioasă, dar nu ni se pare 
potrivit în această ocazie. Cu toate acestea, este de datoria 
dumneavoastră să transmiteţi un mesaj clar oricărei 
persoane care crede că poate scăpa nepedepsită după ce a 
comis o crimă. O astfel de crimă ar putea fi privită cu 
uşurinţă în alte părţi, dar nu şi în statul Connecticut. Oare 
vrem să fim cunoscuţi ca un stat care muşamalizează 

crimele? 

Procurorul general îşi cobori vocea până la şoaptă şi se 
uită la juraţi: 

— Când vă îngăduiţi un moment de compasiune pentru 
doamna Kirsten, ceea ce este firesc, pentru că suntem cu 
toţii fiinţe umane, aşezaţi-l pe un taler al balanței numite 
justiţie. Pe celălalt taler, aşezaţi faptele - uciderea cu sânge 
rece a unui bărbat de patruzeci şi doi de ani, care ar fi încă 
viu, dacă soţia lui nu ar fi comis o crimă premeditată, abilă 
şi crudă. 

Se întoarse şi o arătă pe acuzată: 

— Nu avem nicio ezitare cerându-vă să stabiliţi vinovăția 
doamnei Kirsten şi să o condamnaţi la pedeapsa prevăzută 
de lege. 

Şi domnul Stamp se aşeză la locul lui, cu o umbră de 
surâs pe chip. 

— Domnule Davenport, spuse judecătorul, curtea se 
suspendă pe durata prânzului. Când ne întoarcem, vă 
puteţi prezenta rechizitoriul. 


* 


— Pari foarte încântat de tine însuţi, spuse Tom când se 
aşezară amândoi la micul dejun, în bucătărie. 

— A fost o seară de neuitat. 

— Să deduc din asta că relaţia s-a şi consumat? 

— Nu, nimic de felul ăsta, recunoscu Nat. Dar pot să-ţi 
spun că am tinut-o de mână. 

— Ce-ai făcut? 

— Am tinut-o de mână, repetă Nat. 

— Asta n-o să-ţi îmbunătăţească deloc reputaţia. 

— Eu sper că o să mi-o ruineze, zise Nat, turnându-şi 
nişte fulgi de grâu în lapte. Dar tu? 

— Dacă te referi la viaţa mea sexuală, este inexistentă 
pe moment, dar nu din lipsă de oferte, dintre care una chiar 
persistentă. Dar pur şi simplu nu mă interesează. 

Nat îşi chestiona prietenul din priviri şi acesta reluă: 

— Rebecca Thornton mi-a dat de înţeles foarte clar că e 
disponibilă. 

— Dar credeam... 

— Că s-a împăcat cu Elliot? 

— Da. 

— Posibil, dar de câte ori o văd, îmi vorbeşte în termeni 
foarte măgulitori despre tine, deşi am aflat că, atunci când 
e cu Elliot, nu mai e la fel de entuziasmată. 

— Dacă e aşa, de ce crezi că te urmăreşte? 

Tom împinse deoparte castronul gol de lapte cu cereale 
şi se concentra asupra celor două ouă fierte de pe o 
farfurie. Le sparse, examinându-le şi gălbenuşul înainte de 
a vorbi: 

— Dacă se ştie că eşti singur la părinţi şi ai un tată 
milionar, multe femei te privesc cu interes. Niciodată nu 
pot fi sigur dacă mă plac pe mine sau vor banii mei. Fii 
mulţumit că nu te confrunţi cu aceeaşi problemă. 

— Când va apărea persoana potrivită, îţi vei da seama, îl 
consolă Nat. 

— Oare? Tu eşti unul dintre puţinii oameni cărora nu le-a 
păsat niciodată de averea mea şi aproape că eşti singurul 
care insistă să-şi plătească partea lui. Ai fi surprins să vezi 
câţi se aşteaptă să achit eu notele de plată, doar pentru că- 
mi pot permite. Dispreţuiesc astfel de oameni, ceea ce 
înseamnă că cercul meu de prieteni se restrânge foarte 
mult. 

— Prietena mea recentă poate fi în cercul tău, spuse Nat, 
sperând să-i schimbe proasta dispoziţie lui Tom, şi ştiu că o 
să-ţi placă de ea. 

— Fata pe care ai ţinut-o de mână? 

— Da, Su Ling - e foarte micuță şi acum fetele slăbuţe 
sunt la modă, aşa că o să fie cea mai curtată studentă din 
campus. 

— Su Ling? repetă Tom. 

— O cunoşti? 

— Nu, dar tata mi-a spus că a preluat laboratorul de 
informatică fondat de compania lui şi că profesorii nici nu 

se mai ostenesc să încerce s-o înveţe ceva. 

— Mie nu mi-a pomenit de informatică aseară, spuse Nat. 

— Păi, ar trebui să te mişti repede, fiindcă tata mi-a zis 
că Institutul Tehnologic din Massachussets şi Harvard-ul se 
bat s-o ia de la universitatea de aici, aşa că ai grijă, e ea 
micuță, dar are un creier mare. 

— lar m-am făcut de râs, constată Nat. Am tachinat-o 
pentru pronunția ei în engleză, când ea era maestră într-un 
limbaj atât de puţin cunoscut. Despre asta voiai să vorbeşti 
cu mine? 

— A, nu, habar n-aveam că ieşi la plimbare cu un geniu. 

— E o femeie frumoasă, blândă şi atentă, o lăudă Nat, 
care consideră că să te ţii de mână e un gest lipsit de 
promiscuitate. Păi, dacă nu voiai să discutăm despre viaţa 
mea sexuală, de ce m-ai convocat la şedinţa asta aşa de 
dimineaţă? 

Tom renunţă să mai mănânce ouă şi împinse farfuria la o 
parte: 

— Vreau să ştiu dacă te înscrii în cursa alegerilor 
studenţeşti. 

Se aştepta să audă obişnuitele proteste, „nu conta pe 
mine”, „nu mă interesează”, „nu sunt persoana potrivită”, 
dar Nat rămase tăcut, chibzuind: 

— Am discutat despre asta cu Su Ling aseară, spuse el în 
cele din urmă, şi la modul ei dezarmant, mi-a spus că nu 
mă vor neapărat pe mine, dar nu-l vor deloc pe Elliot. Dacă 
ţin bine mine, a vorbit de cel mai mic dintre două rele. 

— Are dreptate acum, spuse Tom, pentru că studenţii nu 
te cunosc. De când te-ai întors la facultate, ai fost un 
singuratic. 

— Am avut mult de recuperat, se apără Nat. 

— Acum nu mai e cazul, se vede clar după mediile tale. 
Şi ai intrat şi în echipa de atletism a Universităţii. 

— Dacă ai fi aici, Tom, n-aş ezita nicio clipă să candidez, 
dar eşti la Yale... 

Fletcher se ridică şi înfruntă juraţii - pe chipurile lor citea 
condamnarea la nouăzeci şi nouă de ani de închisoare. 
Dacă ar fi putut da timpul înapoi, ar fi acceptat înţelegerea 
propusă de acuzare, de a obţine sentinţa de trei ani. Nu 
mai avea decât o singură şansă de a încerca să-i dea viaţa 
înapoi doamnei Kirsten. Îşi atinse clienta pe umăr şi se 
întoarse să prindă curaj, căutând zâmbetul lui Annie, cea 
care fusese atât de convinsă că trebuia s-o apere pe femeia 
aceasta. Dar propriul lui zâmbet dispăru când văzu cine 
stătea cu două rânduri mai în spate faţă de soţia lui. 
Profesorul Karl Abrahams îl învrednici cu o înclinare de cap. 
Acum Jimmy va afla şi el cât trebuia să te chinuieşti ca să 
obţii un semn de bunăvoință de la Sfinx. 

— Onorată instanţă, începu el, cu un uşor tremur în voce. 
Aţi ascultat convingătoarea pledoarie a procurorului 
general, care a încercat să verse venin asupra clientei 
mele. A sosit timpul să ne dăm seama asupra cui trebuia să 
se reverse de fapt veninul acesta. Lăsaţi-mă să încep prin a 
vă vorbi un moment despre dumneavoastră. Presa a făcut 
mare caz de faptul că nu am obiectat la fiecare persoană 
albă selectată; sunteţi zece în această curte cu juri. S-a 
mers şi mai departe, afirmându-se că, dacă aş fi obţinut o 
curte de juri numai cu membri de culoare, majoritatea 
femei, doamna Kirsten ar fi obţinut cu siguranţă achitarea. 
Dar eu nu am dorit să procedez aşa. V-am ales pe fiecare 
dintre dumneavoastră pentru un alt motiv. 

Juraţii păreau nedumeriţi: 

— Nici măcar procurorul general nu a înţeles de ce nu am 
obiectat la unii dintre dvs., se întoarse Fletcher spre 
domnul Stamp. Am sperat să se întâmple aşa şi, într- 
adevăr, niciun membru al numeroasei echipe a acuzării nu 
a realizat motivul alegerii mele. Ce aveţi cu toţii în comun? 
îşi îndreptă el atenţia spre juraţi. Nu sunteţi celibatari, 
lipsiţi de experienţa căsniciei şi care nu ştiu ce se poate 
întâmpla între doi oameni după ce se închid uşile. _ 

Observă că o femeie dintre juraţi se cutremurase. Işi 

aminti că Abrahams le spusese că din doisprezece juraţi, 
există posibilitatea ca unul să fi trecut printr-o experienţă 
asemănătoare cu a acuzatului. Tocmai identificase 
persoana respectivă. 

— Care dintre dvs. se gândeşte cu groază la venirea 
soţului acasă, beat, la miezul nopţii, căutând scandal? 
Pentru doamna Kirsten, era un gând obişnuit, pentru că se 
aştepta la asta şase nopţi din şapte şi s-a aşteptat la asta 
timp de nouă ani. Uitaţi-vă la femeia aceasta firavă şi 
fragilă şi întrebaţi-vă ce şanse avea în faţa unui bărbat de 
un metru nouăzeci, care cântărea o sută zece kilograme? 

Se concentră asupra femeii care se cutremurase: 

— Câte dintre dvs. sosesc seara acasă, aşteptându-se ca 
soţul să înşface o scândură, o răzătoare sau chiar un cuţit 
pe care nu le vor folosi în bucătărie, ci în dormitor, ca să-şi 
desfigureze soţia? Şi cu ce să se apere doamna Kirsten, o 
femeie de un metru şaizeci şi cincizeci şi două de 
kilograme? Cu perna? Cu prosopul? Cu apărătoarea de 
muşte, poate? 

Fletcher făcu o pauză, apoi continuă, cu faţa la juraţi: 

— Nu v-aţi gândit la asta, nu? De ce? Pentru că soțiile 
sau soţii dvs. nu sunt răi. Doamnelor şi domnilor, cum aţi 
putea să realizaţi prin ce a trecut această femeie, zi de zi? 

Dar, nemulţumit de prea puţină degradare, acest om 
brutal vine seara acasă beat, îşi scoate soţia din dormitor şi 
o trage de păr până în bucătărie. S-a plictisit s-o 
învineţească în bătăi. 

Vorbind, Fletcher se îndreaptă spre Anita Kirsten: 

— Are nevoie de un stimul nou pentru a se excita şi ce 
credeţi că a văzut soţia lui în bucătărie? Tabla de pe plită e 
fierbinte şi-şi aşteaptă victima. 

Se întoarse din nou spre jurati: 

— Vă imaginaţi ce a simţit ea când a văzut metalul 
încins? El i-a luat mâna şi i-a pus-o pe foc ca pe o friptură, 
ţinând-o cincisprezece secunde. 

Luă mâna marcată a clientei lui şi o ţinut cu palma spre 
juraţi până numără la cincisprezece. 

— Şi apoi, ea a leşinat, continuă Fletcher. Cine dintre 
dvs. îşi poate imagina măcar atâta oroare? Darmite s-o mai 
şi îndure! De ce a cerut procurorul o condamnare la 
nouăzeci şi nouă de ani? Deoarece a fost un omor 
premeditat, ne-a spus el. Ne-a asigurat că nu a fost o crimă 
pasională, săvârşită de cineva într-un moment de spaimă. 

Se răsuci spre procurorul general: 

— Sigur că a fost premeditată şi sigur ştia exact ce făcea. 
Dacă aţi avea un metru şaizeci şi v-ar ataca un bărbat de 
un metru nouăzeci, v-aţi baza pe cuţit, pe pistol sau pe altă 
ustensilă boantă de bucătărie? Care să poate fi întoarsă 
împotriva dvs.? 

Ajunse cu faţa la curtea cu juri: 

— Cine dintre dvs. ar fi atât de prost? Cine, după ce a 
trecut prin ce a trecut ea, n-ar planifica apărarea? Gândiţi- 
vă la biata femeie data viitoare când vă certaţi cu 
jumătatea dvs. După câteva cuvinte spuse la supărare, v- 
aţi gândi să încingeţi plita la 220 de grade ca să dovediţi că 
aţi avut dreptate? 

Fletcher se uită pe rând la cei şapte bărbaţi din curtea cu 
juri: 

— Merită un asemenea om compătimirea dvs.? Dacă 
această femeie e vinovată de crimă, care dintre dvs. n-ar fi 
făcut acelaşi lucru dacă ar fi avut nenorocul de a se mărita 
cu Alex Kirsten? 

De data aceasta, le vorbea femeilor: 

— Dar eu n-am avut acest nenoroc, veţi spune. Eu m-am 
măritat cu un bărbat bun şi decent. Deci acum putem 
stabili care este crima doamnei Kirsten. S-a măritat cu un 
om rău. 

Fletcher se sprijini de balustrada boxei juraţilor: 

— Vă cer iertare pentru înflăcărarea tinerească de care 
dau dovadă. Am dorit să preiau acest caz pentru că mă 
temeam că doamnei Kirsten nu i se va face dreptate şi, în 
tinereţea mea, am sperat că doisprezece cetăţeni raţionali 
şi echitabili vor vedea ce am văzut şi eu şi nu vor fi capabili 
să condamne această femeie la o viaţă de închisoare. 

Îmi voi încheia pledoaria repetându-vă cuvintele pe care 
mi le-a spus doamna Kirsten când ne-am întâlnit în celula 
ei, azi dimineaţă: „Domnule Davenport, deşi am doar 
douăzeci şi cinci de ani, mai degrabă mi-aş petrece tot 
restul vieţii în închisoare decât să trebuiască să-mi petrec o 
noapte sub acelaşi acoperiş cu el.” 

Slavă Domnului că diseară nu trebuie să se ducă acasă, 
la el. Onoraţi juraţi, stă în puterea dvs. s-o trimiteţi pe 
această femeie acasă la copiii ei iubitori, cu speranţa că 
împreună îşi vor reclădi viaţa, pentru că doisprezece 
oameni decenti înţeleg diferenţa dintre bine şi rău. 

Fletcher îşi cobori vocea până aproape de şoaptă: 

— În seara asta, când mergeţi acasă la jumătatea dvs., 
spuneţi-i ce-aţi făcut în numele justiţiei, pentru că sunt 
convins că dacă veţi da verdictul „nevinovată”, soţul sau 
soţia dvs. nu va încinge plita la 220 de grade dacă nu e de 
acord cu dvs.... Doamna Kirsten a ispăşit deja o 
condamnare de nouă ani. Credeţi că merită într-adevăr încă 
nouăzeci? 

Fletcher se aşeză la locul lui, dar nu se mai întoarse spre 
Annie, de teamă să nu observe Karl Abrahams că se luptă 
cu lacrimile. 

19 


— Bună, numele meu de Nat Cartwright. 

— Nu cumva căpitanul Cartwright? 

— Ba da, eroul care i-a omorât pe vietnamezi cu mâinile 
goale, fiindcă nu avea la el agrafele de birou. 

— Ba nu, glumi în continuare Su Ling. Nu e cel care a 
pilotat singur un elicopter pe deasupra junglei înţesate de 
duşmani, deşi nu avea carnet de pilot? 

— Şi pe urmă a omorât nenumărați inamici şi în acelaşi 
timp a salvat şi un pluton întreg de camarazi prinşi la 
înghesuială. 

— Şi drept răsplată, a fost decorat, răsplătit cu bani din 
belşug şi i s-au oferit şi o sută de vestale virgine. 

— Primesc doar patru sute de dolari pe lună şi încă nu m- 
am întâlnit cu nicio vestală fecioară. 

— Ba da, acum, zâmbi Su Ling. 

— Ei bine, spune-i că voi concura la cros cu cei de la 
Universitatea din Boston. 

— Şi te aştepţi ca ea să stea în ploaie şi să te privească 
târându-te la coada plutonului, printre mulțimile tale de 
admiratori? 

— Nu, adevărul e că am nevoie de echipament curat şi 
am aflat că mama ei are o spălătorie. 

Su Ling izbucni în râs. 

— Sigur că mi-ar plăcea să vii la Boston, zise Nat, luând-o 
în braţe. 

— Mi-am rezervat deja locul în autobuzul suporterilor. 

— Tom şi cu mine plecăm cu maşina cu o zi înainte, de 
ce nu vii cu noi? 

— Unde să stau? 

— Una din numeroasele mătuşi ale lui Tom are o casă în 
Boston şi s-a oferit să ne cazeze pe toţi peste noapte. 

Su Ling păru să şovăie. 

— Mi s-a spus că are nouă dormitoare şi o aripă separată 
a casei, dar, dacă nu ţi se pare de ajuns, eu pot să dorm pe 

bancheta din spate a maşinii. 

Su Ling nu răspunse, pentru că apăruse Mario, 
aducându-le capuccino. 

— Mario e prietenul meu, spuse ea. Drăguţ din partea ta 
că mi-ai păstrat masa asta, adăugă. 

— ţi aduci toţi tipii aici? intră Nat în joc. 

— Nu, aleg de fiecare dată un alt restaurant, ca să nu-mi 
stric reputaţia de vestală. 

— Dar reputaţia de as al computerelor? 

Su Ling roşi: 

— De unde ai aflat despre asta? 

— Cum adică, de unde? Cred că ştiau toţi studenţii din 
campus, în afară de mine. De fapt, am aflat de la cel mai 
bun prieten al meu, care învaţă la Yale. 

— Voiam să-ţi spun, dar n-ai formulat nicio întrebare 
ajutătoare. 

— Poţi să-mi spui ceva şi fără să ai nevoie de întrebări 
ajutătoare, Su Ling. 

— Atunci trebuie să ştii şi că cei de la Harvard şi de la 
MIT? m-au invitat să mă transfer la departamentele lor de 
informatică. 

— Da, dar nu ştiu ce le-ai răspuns. 

— Spune, căpitane, pot mai întâi să te întreb ceva? 

— Incerci să schimbi subiectul, Su Ling. 

— Da, Nat, pentru că înainte de a-ţi răspunde eu, am 
nevoie să ştiu răspunsul tău la întrebarea asta. 

— O.K., întreabă. 

Su Ling lăsă capul în jos, aşa cum făcea ori de câte ori se 
simțea stânjenită: 

— Cum pot doi oameni... să se placă atât de mult, deşi 
sunt foarte diferiţi? 

— Să se îndrăgostească unul de altul, vrei să spui. Dacă 
aş cunoaşte răspunsul la întrebarea asta, floricică, aş fi 
profesor de filosofie, nu m-aş mai necăji să învăţ pentru 
sesiune. 


Massachusetts Institute of Technology (n.tr.). 
173 


- FII NOROCULUI - 


— În ţara mea, spuse Su Ling, doi oameni nu vorbesc 
despre dragoste decât dacă se cunosc de mulţi ani. 

— Atunci îţi promit să nu mai aduc vorba despre asta 
câţiva ani de zile - cu o condiţie. 

— Care? 

— Să vii cu noi la Boston, vineri. 

— Da, dacă-mi dai telefonul mătuşii lui Tom. 

— Sigur, dar de ce-ţi trebuie? 

— Mama o să vrea să vorbească cu ea. 

Su Ling ridică vârful piciorului drept şi-l aşeză pe sub 
masă peste piciorul stâng al lui Nat. 

— Sunt sigur că gestul ăsta are un înţeles precis în ţara 
ta. 

— Da. Înseamnă să vreau să mă plimb cu tine, într-un loc 
liniştit. 

Nat aşeză vârful piciorului lui stâng peste cel drept alei: 

— Şi asta ce înseamnă? 

— Că eşti de acord, spuse fata. Dar eu n-ar fi trebuit să 
fac gestul prima, pentru că aş fi considerată o femeie 
pierdută dacă s-ar afla. 

Nat ridică piciorul de pe al ei, apoi îl puse la loc. 

— Onoarea mea a fost reparată, zise ea. 

— Şi după ce ne plimbăm într-un loc liniştit, ce se 
întâmplă? 

— Trebuie să aştepţi ca familia mea să te invite la ceai. 

— Cât să aştept? 

— Un an ar fi considerat o perioadă cuviincioasă. 

— N-am putea să grăbim puţin lucrurile? sugeră Nat. Să 
fie săptămâna viitoare? 

— Bine, atunci vei fi invitat la ceai duminică după- 
amiază, pentru că duminica e ziua potrivită pentru ca un 
bărbat să ia masa cu o fată sub ochii familiei. 

— Dar noi am mai luat masa amândoi, de multe ori. 

— Ştiu, aşa că trebuie să vii la ceai înainte să afle mama, 
pentru că altfel voi fi dezmoştenită şi alungată. 

— Atunci nu accept invitaţia la ceai. 

— De ce? 

— Mă aşez în faţa casei tale şi, când te alungă mama ta, 
pun mâna pe tine, ca să nu mai trebuiască să mai aştept 
doi ani. 

Nat îşi puse amândouă picioarele peste ale ei, dar ea şi 
le retrase imediat. 

— Cu ce am greşit? o întrebă. 

— Gestul ăsta înseamnă cu totul altceva. 

— Ce? 

— Nu pot să-ţi spun, dar, cum ai aflat traducerea în 
engleză a numelui Su Ling (floricică), sunt sigură că o să 
descoperi şi ce înseamnă „două picioare” şi n-o să mai faci 
aşa, decât dacă... 


x 


Vineri după-amiază, Tom îi duse pe Nat şi pe Su Ling cu 
maşina la Boston, la casa mătuşii lui, aflată într-o zonă 
înverzită de la marginea oraşului. Era limpede că d-ra 
Russel vorbise cu mama fetei, pentru că îi pregătise lui Su 
Ling dormitorul de lângă al ei, în timp ce Nat şi Tom aveau 
camerele în aripa estică a casei. 

A doua zi, după micul dejun, Su Ling se duse să se 
întâlnească cu un profesor de statistică de la Harvard, iar 
Tom şi Nat o luară la pas de-a lungul pistei de concurs, un 
obicei pe care Nat îl respecta întotdeauna când alerga pe 
un teren necunoscut. Verifica toate obstacolele şi, când 
ajungea la o denivelare sau îngustare, trecea alergând, de 
mai multe ori, ca să se obişnuiască. 

Pe când se întorceau, Tom îl întrebă ce avea de gând să 
facă dacă Su Ling se transfera la Harvard. 

— Mă transfer şi eu la departamentul de afaceri. 

— Chiar atât de mult ţii la ea? 

— Da şi nu pot risca să-l las pe altul să-şi pună 
amândouă picioarele pe ale ei. 

— Ce înseamnă asta? 

— Îţi explic altă dată, zise Nat, care trebuia să se 
antreneze. Pe unde crezi că traversează studenţii lor? 

175 


- FII NOROCULUI - 


întrebă referindu-se la un pârâu care trebuia trecut în 
cursă. 

— N-am idee, zise Tom, dar pare prea lat ca să-l sari. 

— De acord, bănuiesc că se duc pe pietrele alea plate din 
mijlocul apei. 

— Ce faci dacă nu eşti sigur? 

— Mă ţin după unul din echipa lor, ei vor proceda corect, 
automat. 

— Unde speri să te plasezi? 

— M-aş bucura să fiu calculat. 

— Cum adică, nu-i iau în calcul pe toţi? 

— Nu, fiecare echipă are opt alergători şi numai primii 
şase sunt luaţi în calcul. Dacă ies în primii doisprezece sau 
mai sus, intru în calcul. 

— Şi cum se calculează? 

— Primul care trece linia are unu, al doilea doi şi aşa mai 
departe. Pe urmă se iau primii şase din fiecare echipă şi se 
adună punctele. Câştigă echipa cu cel mai mic punctaj. Și 
ultimii doi alergători ai unei echipe sunt importanţi, dacă se 
plasează mai bine decât unul din primii şase din cealaltă 
echipă. M-am exprimat clar? 

— Da, am înţeles, spuse Tom, uitându-se la ceas. Aş face 
bine să mă întorc, i-am promis mătuşii Abigail că mănânc la 
prânz cu ea. Vii şi tu? 

— Nu, eu merg cu echipa la o salată, apă şi o banană. O 
aduci tu pe Su Ling la cursă, ca să nu întârzie? 

— N-o să întârzie, îl asigură Tom. 

Când ajunse la mătuşa lui, o găsi discutând cu Su Ling în 
faţa unui castron cu scoici preparate. Işi dădu seama că 
schimbaseră subiectul la apariţia lui. 

— la-ţi ceva de mâncare înainte să întârzii la competiţie, 
îl îndemnă mătuşa. 

După ce mâncă şi el nişte scoici, Tom o conduse pe Su 
Ling la pistă. li povesti despre punctul de observaţie, ales 
de Nat la jumătatea cursei. Puteau urmări alergătorii pe o 
distanţă de cel puţin un kilometru şi pe urmă, dacă o luau 
pe o scurtătură, puteau ajunge la timp ca să-l vadă pe 

învingător trecând linia de sosire. 

— Ai înţeles cum se calculează? o întrebă Tom. 

— Da, mi-a explicat Nat - au un sistem ingenios, care 
face abacul să pară deosebit de modern. Vrei să-ţi explic şi 
ţie? 

— Da, aş vrea, recunoscu el. 

Când ajunseră la punctul de observaţie, văzură aproape 
imediat un alergător apropiindu-se. Căpitanul celor de la 
Boston trecu rapid pe lângă ei, apoi încă zece alergători 
până când apăru şi Nat. Le făcu semn cu mâna şi dispăru 
pe pantă în jos. 

— E ultimul luat în calcul, zise Su Ling, în timp ce se 
îndreptau pe scurtătură spre linia de sosire. 

— Pun pariu că o să mai câştige două-trei locuri dacă ştie 
că-l priveşti, zise Tom. 

— Mă flatezi, zâmbi Su Ling. 

— Accepţi oferta celor de la Harvard? o întrebă Tom 
calm. 

— Te-a pus Nat să afli? vru ea să ştie. 

— Nu, zise Tom, deşi numai despre asta vorbeşte. 

— Am acceptat, cu o condiţie, spuse ea, dar nu-i 
specifică şi condiţia, aşa că n-o mai întrebă nimic. 

Au fost nevoiţi să parcurgă aproape în fugă ultimele două 
sute de metri, ca să-l vadă pe căpitanul celor de la Boston 
ridicând braţele victorios după câştigarea cursei. Tom 
avusese dreptate, Nat termină al nouălea şi al patrulea din 
echipa lui. Amândoi se repeziră să-l felicite, de parcă el 
câştigase. Nat se întinsese pe jos epuizat şi dezamăgit că 
nu alergase mai bine, pentru că cei de la Boston îi 
învinseseră cu 31 la 24. 

După cina luată cu mătuşa Abigail, porniră pe drumul 
lung de înapoiere la Storrs. Nat puse capul în poala lui Su 
Ling şi adormi repede. 

— Nici nu-mi pot închipui ce-ar zice mama dacă ne-ar 
vedea aşa, noaptea, îi şopti Su Ling lui Tom. 

— De ce nu-i spui adevărul, că ne-am petrecut noaptea 
toţi trei, într-un ménage à trois? glumi Tom, atent la şosea. 

A doua zi după-amiază, când se îndreptau către campus, 
Su Ling îi spuse lui Nat că mama ei îl plăcuse foarte mult. 

— Ce femeie! o lăudă el. Găteşte, face gospodărie şi 
conduce şi o afacere de succes. 

— Nu uita că în ţara ei a fost prigonită pentru că purta în 
pântece copilul unui străin şi nici în ţara asta nu a fost 
întâmpinată prea bine şi de aceea m-a crescut şi pe mine 
atât de sever. Ca atâţia copii de imigranţi, nici eu nu sunt 
mai deşteaptă decât mama, dar ea a sacrificat totul ca să- 
mi asigure mie o educaţie de primă mână şi mi-a oferit o 
şansă mai bună decât a ei. Acum poate înţelegi de ce 
încerc întotdeauna să-i respect dorinţele. 

— Da, înţeleg, spuse Nat şi după ce am cunoscut-o pe 
mama ta, aş vrea s-o cunoşti şi tu pe a mea, pentru că şi 
eu sunt foarte mândru de ea. 

Su Ling începu să râdă. 

— De ce râzi, floricică? o întrebă el. 

— În ţara mea, dacă un bărbat acceptă să o cunoască pe 
mama unei fete înseamnă că recunoaşte că are o legătură 
cu ea. Dacă o duce pe fată să o cunoască pe mama lui, 
înseamnă logodnă. Pe urmă, dacă nu se însoară cu fata, ea 
rămâne fată bătrână. Totuşi, îmi asum riscul ăsta, pentru 
că ieri, când alergai, Tom m-a cerut de nevastă. 

Nat o sărută pe buze şi-şi puse cu blândeţe amândouă 
picioarele peste ale ei. 

— Şi eu te iubesc, zâmbi ea. 

20 


— Ce deduci? îl întrebă Jimmy, dar Fletcher nu-şi dădea 
seama care va fi sentinţa. 

Aruncă o privire spre tabăra acuzării, dar nu văzu pe 
chipurile lor semne de încredere sau de îngrijorare. 

— Poţi să-i ceri părerea şi profesorului Abrahams, sugeră 
Annie. 

— Cum, mai e aici? 

— L-am văzut plimbându-se pe coridor acum câteva 
momente. 

Fletcher plecă de la masă, împinse portiţa de lemn care 
despărţea tribunalul de public şi ieşi cu paşi mari din sală. 
Se uită de-a lungul coridorului larg, pavat cu mozaic, dar nu 
reuşi să vadă pe nimeni până când mulţimea strânsă lângă 
rotonda scărilor nu se risipi. Atunci zări un domn cu 
înfăţişare distinsă aşezat într-un colţ, cu capul plecat, luând 
notițe pe un carnet juridic. Funcţionarii şi publicul treceau 
grăbiţi pe lângă el, fără să-l ia în seamă. Fletcher se 
îndreptă prevenitor spre el, privindu-l cum îşi scria notele. 
Nu putea să-l întrerupă, aşa că aşteptă ca profesorul să 
ridice ochii. 

— A, Davenport, făcu el, bătând cu mâna lemnul băncii, 
la loc. Ai o expresie întrebătoare, deci cu ce te pot ajuta? 

Fletcher se aşeză lângă el: 

— Voiam să vă cer opinia în legătură cu întârzierea 
juraţilor. Ar trebui să înţeleg ceva din asta? 

Profesorul se uită la ceas: 

— Puțin peste cinci ore. Nu, n-aş considera că e o 
întârziere mare, fiind vorba de o acuzaţie capitală. Juraţilor 
le place să arate că-şi iau răspunderea în serios, în afară de 
situaţiile clare de la început, ceea ce nu a fost cazul aici. 

— Aveţi vreo predicţie cu privire la rezultat? întrebă 
nervos Fletcher. 

— Nu poţi ghici niciodată decizia curţii cu juri, domnule 
Davenport; sunt doisprezece oameni aleşi la întâmplare, 

care au puţine în comun, deşi trebuie să spun că par 
persoane cu spirit de dreptate, cu vreo două excepţii. Care- 
i întrebarea următoare? 

— Nu ştiu, domnule profesor, care ar trebui să fie? 

— Ce să fac dacă verdictul îmi e nefavorabil? Este o 
eventualitate pentru care trebuie să fii pregătit 
întotdeauna. 

Fletcher aprobă din cap. 

— Vrei răspunsul? Ceri imediat judecătorului dreptul de a 
face recurs. 

Şi rupând una dintre foile carnetului lui, profesorul i-o 
întinse studentului: 

— Sper să nu consideri gestul meu prea arogant, dar ți- 
am formulat câteva fraze pentru fiecare eventualitate. 

— Inclusiv verdictul „vinovat”? întrebă Fletcher. 

— Nu e nevoie să fii atât de pesimist deocamdată. Prima 
oară trebuie să ne gândim la posibilitatea unui rezultat 
nedecis. Pe rândul din spate, la mijloc, am observat un jurat 
care nu s-a uitat nici măcar o dată la clienta ta. Dar am 
văzut că şi dumneata ai remarcat-o pe membra curţii cu 
juri care şi-a coborât privirea când le-ai arătat mâna arsă a 
doamnei Kirsten. 

— Ce să fac dacă rezultatul e nedecis? 

— Nimic. Judecătorul, deşi nu e mintea cea mai strălucită 
aflată la conducerea unui proces, e un om drept şi 
meticulos şi o să-i întrebe pe juraţi dacă sunt capabili să 
pronunţe un verdict majoritar. 

— Asta înseamnă zece la doi în acest stat. 

— Ca şi în alte patruzeci şi trei de state, îi reaminti 
profesorul. 

— Şi dacă nu se pot înţelege pentru verdictul majoritar? 

— Judecătorul nu poate decât să elibereze juraţii şi să-l 
întrebe pe procurorul general dacă doreşte rejudecarea 
procesului şi nu e nevoie să întrebi dacă pot ghici cumva 
răspunde domnul Stamp. 

— Aţi făcut multe note, spuse Fletcher, uitându-se la 
rândurile ordonate din carnetul domnului Abrahams. 

— Da, intenţionez să fac referiri la cazul acesta în 
semestrul următor, la cursul despre diferenţa dintre omor şi 
omucidere. Il ţin la studenţii mai mari, aşa că n-o să fii 
stânjenit. 

— Ar fi trebuit să accept înţelegerea cu procurorul 
general şi să mă asigur de o condamnare doar de trei ani? 

— Bănuiesc că vom afla răspunsul la întrebarea asta într- 
un viitor destul de apropiat. 

— Am făcut multe greşeli? se aventură Fletcher. 

— Câteva, răspunse profesorul, întorcând paginile 
carnetului. 

— Care a fost cea mai mare? 

— Singura dumitale mare eroare, după părerea mea, a 
fost că n-ai chemat un doctor care să descrie în detaliu - le 
place mult să facă asta - cum ar fi putut fi produse rănile 
care au lăsat urme pe trupul doamnei Kirsten. Juraţii îi 
admiră pe doctori. Presupun că sunt oameni oneşti şi, în 
mare, au dreptate. Dar, ca toţi ceilalţi, dacă le pui 
întrebarea potrivită - şi, la urma urmei, avocaţii aleg 
întrebările - sunt la fel de înclinați spre exagerare ca 
oricine. 

Fletcher se simţea vinovat că neglijase o mutare atât de 
evidentă şi-i părea rău că n-o ascultase pe Annie, care îl 
îndemnase de mult să ceară sfatul profesorului. 

— Nu fi îngrijorat, procuratura mai are de trecut câteva 
obstacole, pentru că judecătorul ne va acorda cu siguranţă 
o suspendare a executării verdictului. 

— Ne va acorda? îngăimă Fletcher. 

— Da, spuse liniştit profesorul. Deşi n-am mai pledat de 
mult la tribunal şi sunt puţin cam ruginit, speram să mă laşi 
să te asist cu această ocazie. 

— Vreti să fiţi asistent al apărării? se miră Fletcher. 

— Da, Davenport, vreau, pentru că m-ai convins că, într- 
adevăr, clienta ta n-ar trebui să-şi petreacă restul vieţii 
după gratii. 

— Juraţii se întorc, răsună vocea aprodului pe coridor. 

— Noroc, Davenport, adăugă profesorul. Şi dă-mi voie să- 

ţi spun, înainte de aflarea rezultatului, că apărarea 
dumitale a fost un tur de forţă remarcabil pentru un 
student la masterat. 


x 


Nat simțea nervozitatea lui Su Ling pe când se apropiau 
de Cromwell. 

— Eşti sigur că mamei tale o să-i placă hainele mele? 
întrebă, trăgându-şi fusta cât mai jos. 

Nat aruncă o privire admirativă compleului simplu, 
galben, ales de Su Ling, ce-i sublinia silueta grațioasă: 

— Mamei o să-i placă, iar tata nici n-o să-şi mai poată lua 
ochii de la tine. 

Su Ling îl înghionti: 

— Cum o să reacționeze tatăl tău când va afla că sunt 
din Coreea? 

— O să-i spun că ai avut un tată irlandez. Oricum, toată 
viaţa lui s-a ocupat de cifre, aşa că o să-şi dea seama 
imediat ce deşteaptă eşti. 

— Nu e prea târziu să ne întoarcem. Putem să-i vizităm şi 
duminica viitoare. 

— Prea târziu, o contrazise Nat. Oricum, nu te-ai gândit 
cât de agitaţi sunt şi ei? Le-am spus deja că sunt 
îndrăgostit până peste cap de tine. 

— Da, dar mama te-a plăcut foarte mult. 

— Şi a mea o să te placă la fel de mult pe tine. 

Su Ling nu mai vorbi până când Nat o anunţă că se 
apropiau de Cromwell. 

— Nici nu ştiu ce să spun, se plânse ea atunci. 

— Zău, Su Ling, nu e un examen. 

— Ba da, exact asta este. 

— Aici m-am născut, spuse Nat, încercând să-i abată 
gândurile. Când eram copil, mi se părea o metropolă. Şi ca 
să fiu cinstit, credeam că Hartford-ul e capitala lumii. 

— Cât mai e până ajungem? 

— Vreo zece minute, zise Nat. Dar să nu te aştepţi la 

ceva măreț, locuim într-o casă mică. 

— Eu şi mama stăm deasupra spălătoriei, îi reaminti Su 
Ling. 

— Ca Harry Truman, râse Nat. 

— Şi ia te uită, a ajuns preşedinte, reuşi ea să 
glumească. 

Nat întoarse pe bulevardul Cedar: 

— A noastră e a treia casă pe dreapta. 

— N-am putea să mai mergem puţin? îl rugă Su Ling. 
Trebuie să mă gândesc la ce o să spun. 

— Nu, refuză Nat ferm. Aminteşte-ţi ce a zis profesorul 
de statistică de la Harvard când te-a văzut prima dată. 

— Da, dar nu voiam să mă mărit cu fiul lui. 

— Sunt sigur că ţi l-ar fi dat de bărbat dacă asta te-ar fi 
convins să intri în echipa lui, spuse Nat, făcând-o să râdă 
tocmai când oprea maşina. 

Cobori repede şi-i deschise portiera lui Su Ling. Ea se 
dădu jos şi-i scăpă un pantof. 

— Vai, îmi pare rău! exclamă, reîncălţându-l grăbită. Nat 
râse şi o luă în braţe. 

— Nu, nu, îl respinse ea, poate ne vede mama ta. 

— Sper că ne vede, zâmbi el şi o luă de mână, 
conducând-o spre intrare. 

Uşa se deschise înainte să sune şi Susan se grăbi să-i 
întâmpine, îmbrăţişând-o imediat pe Su Ling: 

— Nat n-a exagerat, constată ea. Ce frumoasă eşti! 


x 


Fletcher parcurse încet coridorul, însoțit de profesorul lui. 
Ajungând la uşile batante, se aşteptă să-l vadă reluându-şi 
locul în sală, dar mentorul lui îl însoţi până la banca 
apărării, aşezându-se lângă el. Annie şi Jimmy nu-şi puteau 
masca surprinderea. 

— Ridicaţi-vă,  dictă  aprodul. Prezidează  onorabilul 
judecător Abernathy. 

Aşezându-se, judecătorul îl căută cu privirea pe 

procurorul general, apoi îşi îndreptă atenţia spre apărare şi 
pe chipul lui apăru o expresie de mirare, a doua oară în 
acel proces: 

— Văd că aţi dobândit un asistent, domnule Davenport. 
Doriţi să-l înregistrăm înainte de intrarea juraţilor? 

Fletcher se întoarse spre profesor, care se ridică în 
picioare: 

— Da, domnule judecător. 

— Cum vă numiţi? întrebă magistratul, de parcă nu-l mai 
văzuse niciodată. 

— Karl Abrahams, domnule judecător. 

— Sunteţi calificat pentru a pleda la tribunal? continuă 
solemn judecătorul. 

— Cred că da, domnule judecător. Am devenit membru al 
baroului din Connecticut în 1937, deşi nu am avut până 
acum privilegiul de a pleda într-un proces prezidat de 
dumneavoastră. 

— Mulţumesc, domnule Abrahams. Dacă procurorul 
general nu are nicio obiecţie, vă înregistrez ca asistent al 
domnului Davenport. 

Procurorul general se ridică, se înclină uşor spre profesor 
şi zise: 

— E un privilegiu să ne aflăm în acelaşi proces cu domnul 
Abrahams. 

— Atunci cred că nu trebuie să mai pierdem timpul. Să 
intre curtea cu juri. 

Fletcher examină chipurile celor şapte bărbaţi şi cinci 
femei, pe măsură ce reveneau în sală. Profesorul îi 
sugerase să se uite dacă vreunul o privea direct pe 
acuzată, acesta putând fi semnul că o declarase 
nevinovată. | se păru că doi sau trei o priviseră, dar nu era 
sigur. 

Purtătorul de cuvânt se ridică. 

— Aţi pronunţat verdictul? întrebă judecătorul. 

— Nu, domnule judecător, nu am putut ajunge la un 
verdict, răspunde juratul. 

Fletcher simţea că-i transpiră palmele mai tare decât 

prima dată când vorbise la proces. 

— Sunteţi capabili să pronunţaţi un verdict majoritar? 
continuă judecătorul. 

— Nu, domnule judecător. 

— Credeţi că aţi putea ajunge la un verdict majoritar 
dacă aţi avea mai mult timp la dispoziţie? 

— Nu credem, domnule judecător. Suntem împărţiţi în 
două tabere egale. 

— In cazul acesta, nu pot decât să suspend curtea cu 
juri. In numele statului, vă mulţumesc pentru serviciile dvs. 

Se întoarse spre procuror, dar, chiar atunci, domnul 
Abrahams se ridică: 

— Domnule judecător, pot apela la îndrumarea dvs. într-o 
chestiune de procedură? 

Judecătorul şi procurorul păreau nedumeriţi: 

— Aştept cu nerăbdare să aflu la ce vă referiţi, spuse 
judecătorul. 

— Daţi-mi voie să întreb dacă este corect să fie anunţată 
echipa apărării cu paisprezece zile înainte de rejudecarea 
cazului, dacă se decide să fie deschis un alt proces. 

— Aşa se procedează de regulă, domnule Abrahams. 

— In cazul acesta, aş vrea să specific de acum că dacă 
va apărea această situaţie, domnul Davenport şi cu mine 
vom continua s-o reprezentăm pe acuzată. 

— vă mulţumim pentru specificare, spuse judecătorul, 
lămurit. Prin urmare, domnule Stamp, trebuie să vă întreb 
dacă aveţi intenţia să cereţi rejudecarea cazului, i se 
adresă el procurorului. 

Cei cinci jurişti din echipa acuzării se strânseră laolaltă, 
susţinând o conversaţie animată. Judecătorul Abernathy nu 
încercă să-i grăbească şi după un timp, domnul Stamp se 
ridică şi vorbi: 

— Domnule judecător, nu credem că este în interesul 
statului să redeschidem acest caz. 

In sală izbucniră ovaţii şi profesorul rupse o foaie din 
carnetul lui, întinzându-i-o studentului. 

Fletcher o citi, apoi se ridică în picioare şi spuse cuvânt 

cu cuvânt ce scria acolo: 

— Domnule judecător, în aceste condiţii solicit eliberarea 
imediată a clientei mele. Şi daţi-mi voie să-mi exprim 
recunoştinţa pentru eleganța şi profesionalismul dovedite 
de domnul Stamp şi echipa lui în tratarea acestui caz. 

Judecătorul dădu din cap şi procurorul se ridică pentru 
replică: 

— Daţi-mi voie şi mie să-i felicit pe domnul avocat şi pe 
asistentul lui pentru pledoariile din primul lor proces şi să-i 
urez succes domnului Davenport într-o carieră ce se anunţă 
promițătoare. 

Fletcher îi zâmbi larg lui Annie. 

— Obiectez, domnule judecător, sări profesorul 
Abrahams. 

Toţi ochii se aţintiră asupra lui. 

— Nu consider că acest succes anunţă neapărat o carieră 
promițătoare. Mai este nevoie de multă muncă pentru a 
îndeplini această promisiune, spuse profesorul. 

— Obiecţia se aprobă, zâmbi judecătorul Abernathy. 


x 


— Mama m-a învăţat două limbi străine până la nouă ani 
şi apoi m-a dat la şcoală la Storrs. 

— Acolo am învăţat şi eu, zise Susan. 

— Dar mi-am dat seama de mică de faptul că numerele 
îmi sunt mai la îndemână decât cuvintele, continuă fata, iar 
Michael Cartwright dădu din cap, încurajând-o. Şi norocul 
meu a fost că am avut un profesor de matematică pasionat 
de statistică şi fascinat de rolul pe care-l vor juca în viitor 
computerele. 

— Ne bazăm şi noi mult pe ele în asigurări, zise Michael, 
umplându-şi pipa. 

— Cât de mare e computerul de la firma dvs., domnule 
Cartwright? întrebă Su Ling. 

— Cam cât camera asta. 

— Generaţia viitoare va lucra pe computere care vor 

încăpea pe un birou, iar peste două generaţii, studenţii le 
vor ţine în palmă. 

— Chiar crezi că e posibil? întrebă Susan uluită. 

— Tehnologia avansează într-un asemenea ritm şi 
cererea creşte astfel încât preţurile vor cobori rapid. După 
ce se va întâmpla aşa, computerele vor deveni cum erau 
telefoanele şi televizoarele în anii '40 şi '50. Cu cât le vor 
cumpăra mai mulţi, cu atât vor fi mai mici şi mai ieftine. 

— Dar unele vor rămâne de dimensiuni mari, nu? sugeră 
Michael. Compania mea are peste patruzeci de mii de 
clienţi. 

— Nu neapărat, zise Su Ling. Computerul care l-a trimis 
pe primul om pe lună era mai mare decât casa asta, dar 
vom apuca să vedem o capsulă spaţială care va ateriza pe 
Marte şi va fi controlată de un computer cât masa din 
bucătărie. 

— Cât masa din bucătărie? repetă Susan, străduindu-se 
să asimileze ideea. 

— În California, Sillicon Valley a devenit noua pepinieră a 
tehnologiei. Deja IBM şi Hewlett Packard descoperă că 
ultimele lor modele s-ar putea dovedi depăşite în câteva 
luni şi, dacă japonezii se lansează în cursă, îmbunătățirile 
ar putea apărea chiar în câteva săptămâni. 

— Şi atunci cum o să ţină pasul firmele ca a mea? întrebă 
Michael. 

— Va trebui să vă schimbaţi computerul la fel de des 
cum vă schimbaţi maşina şi, în viitorul nu prea îndepărtat, 
veţi putea avea în buzunar informaţii detaliate despre 
fiecare client. 

— Dar compania noastră are patruzeci şi două de mii de 
clienţi, repet, spuse Michael. 

— Puteţi avea şi patru sute de mii, domnule Cartwright, 
un computer de mână îi va putea înmagazina pe toţi. 

— Gândeşte-te la consecinţe, spuse Susan. 

— Sunt foarte interesante, doamnă Cartwright, zise Su 
Ling, apoi roşi: îmi cer scuze, vorbesc mult prea mult. 

— Nu, nu, e fascinant, o linişti Susan, dar speram să ne 

povesteşti despre Coreea. E o ţară pe care mi-ar plăcea s-o 
vizitez. Dacă nu e o întrebare stupidă, semănaţi mai mult 
cu chinezii sau cu japonezii? 

— Cu nici unii, răspunse Su Ling. Suntem la fel de diferiţi 
cum sunt ruşii faţă de italieni. Națiunea coreeană a avut la 
origine o cultură tribală, atestată din secolul al doilea... 


x 


— Şi când te gândeşti că le-am spus că eşti timidă, zise 
Nat mai târziu, strecurându-se lângă ea în pat. 

— Îmi pare foarte rău, spuse Su Ling. Am încălcat regula 
de aur a mamei tale. 

— Care? întrebă Nat. 

— Când doi oameni fac cunoştinţă, trebuie să discute 
contribuind în mod egal la conversaţie. Trei oameni, câte 
treizeci şi trei la sută, patru oameni, câte douăzeci şi cinci 
la sută. Eu am vorbit... cam nouăzeci la sută din timp. Mi-e 
ruşine că m-am purtat atât de neelegant, nu ştiu ce m-a 
apucat. Eram aşa nervoasă şi acum sunt sigură că le pare 
rău că le-aş putea deveni noră. 

— Te-au îndrăgit, râse Nat. Pe tata l-ai zăpăcit cu 
computerele şi pe mama cu obiceiurile coreene, deşi ai 
uitat să spui ce trebuie să se întâmple după ce o fată ia 
masa cu părinţii cavalerului ei. 

— Asta nu se mai aplică la coreenii americani, ca mine. 

— Care poartă ruj zmeuriu şi minijup, constată Nat, luând 
în mână un tub de ruj. 

— Nu ştiam că te rujezi, Nat. E tot un obicei căpătat în 
Vietnam? 

— Numai în turele de noapte. Acum întoarce-te. 

— Să mă întorc? 

— Da, spuse Nat hotărât. Credeam că femeile coreene 
trebuie să fie supuse, aşa că fă ce-ţi spun şi în-toarce-te. 

Su Ling se întoarse cu faţa în jos: 

— Ce mai ordoni, căpitane Cartwright? 

— Să-ţi scoţi cămaşa de noapte, floricico. 

— Asta li se întâmplă tuturor americancelor în a doua 
noapte? 

— Scoate-ţi cămaşa. 

— Da, să trăiţi. 

Fata îşi trase încet pe cap cămaşa de noapte din mătase 
albă şi o aruncă pe jos: 

— Acum ce urmează? Mă baţi? 

— Nu, asta se întâmplă în a treia noapte. Acum vreau să 
te întreb ceva. 

Şi Nat scrise patru cuvinte pe pielea ei măslinie, cu 
ajutorul rujului, încheindu-le cu un semn de întrebare. 

— Ce-ai scris acolo, domnule căpitan? 

— De ce nu te uiţi? 

Su Ling se dădu jos din pat şi se uită peste umăr, în 
oglinda lungă. După un timp, trăsăturile i se destinseră într- 
un zâmbet. Se întoarse şi-l văzu pe Nat cu faţa în jos în pat, 
ţinând rujul sus deasupra capului. Su Ling se îndreptă spre 
el, luă rujul şi-i privi o vreme umerii laţi înainte să accepte 
cererea în căsătorie, scriind mare DA. 

21 


— Annie e însărcinată. 

— E o veste minunată, zise Jimmy. 

leşeau de la sala de mese şi se îndreptau spre primul 
curs al zilei. 

— În câte luni e? 

— Numai două, aşa că aşteptăm sfaturi. 

— Cum adică? 

— Păi, tu eşti ăla cu experienţă, ai o fetiţă de şase luni. 
Cum pot s-o ajut pe Annie în timpul sarcinii? 

— Încearcă s-o sprijini. Nu uita să-i spui ce bine arată, 
chiar dacă seamănă cu o balenă eşuată şi dacă-i vin idei 
trăsnite, cântă-i în strună. 

— De exemplu? se interesă Fletcher. 

— Joanna mânca o cutie medie de îngheţată cu fulgi de 
ciocolată în fiecare seară înainte de culcare şi atunci 
mâneam şi eu una. Uneori mai cerea şi noaptea, când se 
trezea, tot una întreagă. 

— Ai făcut sacrificii mari, zâmbi Fletcher. 

— Da, pentru că după ce terminam, luam câte o lingură 
de untură de peşte. 

— Zi mai departe, spuse Fletcher, în timp ce se apropiau 
de corpul de clădire Andersen. 

— In curând, Annie o să meargă la cursuri prenatale şi, 
de obicei, instructorii le recomandă să-i aducă şi pe soţi cu 
ele, ca să vadă şi ei prin ce trec soțiile lor. 

— Mi-ar face plăcere, zise Fletcher, mai ales dacă o să fiu 
nevoit să mănânc şi îngheţată. 

Urcară treptele şi intrară pe uşile batante. 

— La Annie s-ar putea să fie ceapă sau murături, îl 
avertiză Jimmy. 

— Atunci nu mai sunt la fel de entuziast. 

— Şi apoi, urmează pregătirile pentru naştere. Cine o s-o 
ajute pe Annie? 

— Mama a întrebat-o dacă vrea s-o cheme pe d-ra 

Nichols, doica mea, dar Annie nici nu vrea să audă. E 
hotărâtă să crească singură copilul. 

— Joanna n-ar fi stat pe gânduri s-o ia pe d-ra Nichols, 
mai ales că, din câte am auzit, e o persoană dispusă la 
orice, de la zugrăvitul camerei copilului până la schimbatul 
scutecelor. 

— Noi n-avem camera copilului, zise Fletcher, avem doar 
o cameră liberă. 

— De azi, o să devină camera copilului şi Annie o să se 
aştepte s-o zugrăveşti în timp ce ea o să-şi cumpere o 
garderobă nouă. 

— Are haine mai multe decât îi trebuie. 

— Nicio femeie nu are haine mai multe decât îi trebuie, 
filosofă Jimmy. În două luni, n-o să-i mai încapă nici unele şi 
pe urmă va trebui să vă gândiţi şi la bebeluş. 

— Ar fi cazul să mă apuc să-mi caut imediat o slujbă de 
chelner sau de barman, spuse Fletcher. 

— Dar tatăl tău sigur ti-ar... 

— N-am de gând să-mi petrec toată viaţa storcându-l de 
bani pe bătrân. 

— Dacă tatăl meu ar avea atâţia bani, zise Jimmy, eu n- 
aş munci nicio zi. 

— Ba da, fiindcă altfel Joanna nu s-ar fi măritat cu tine. 

— Nu cred că o să faci pe barmanul, Fletcher, fiindcă 
după succesul din cazul Kirsten, o să ai de unde alege din 
slujbele de vară. Cât despre surioara mea, ştiu sigur că n-o 
să lase să intervină nimic între numele tău şi locul de şef de 
promoţie. De ce nu discuţi cu mama mea? sugeră deodată 
Jimmy. Pe Joanna a ajutat-o la multe corvezi, fără să facă 
mult caz de asta... Dar mă aştept să primesc ceva pentru 
sfatul ăsta. 

— Cam ce anume? îl întrebă Fletcher. 

— Păi, pentru început, ce-ai zice de nişte bani de la tatăl 
tău? rânji Jimmy. 

— Vrei bani de la tata ca s-o rogi pe mama ta s-o ajute 
pe fiica ei să-i nască nepoata? râse Fletcher. Ştii ceva, 
Jimmy, am sentimentul că o să ajungi un avocat de 

— M-am hotărât să candidez, spuse el, fără să-şi mai 
rostească numele. 

— E o veste bună, replică Tom, dar Su Ling ce părere 
are? 

— Nu m-aş fi hotărât dacă nu mi-ar fi sugerat ea. Şi vrea 
să joace şi un rol în campanie, să răspundă de voturi şi tot 
ce are legătură cu cifrele şi statisticile. 

— Deci o problemă-i rezolvată, se bucură Tom. Ai ales un 
director de campanie? 

— Da, după ce te-ai întors tu la Yale, am găsit un băiat, 
Joe Stein. Are experienţa a două campanii şi o să ne aducă 
şi voturile evreilor, spuse Nat. 

— Există evrei în Connecticut? se miră Tom. 

— Există evrei pretutindeni în America şi la noi în campus 
sunt patru sute optsprezece şi am nevoie de voturile 
tuturor. 

— În cazul acesta, care-i opinia ta despre înălțimile 
Golan? 

— Nici nu ştiu unde sunt astea, recunoscu Nat. 

— Ar fi bine să afli până mâine pe vremea asta. 

— Mă întreb ce crede Elliot despre înălțimile Golan. 

— Că trebuie să facă parte din Israel şi să nu se cedeze 
niciun centimetru în favoarea palestinienilor, dacă mă 
întrebi pe mine. 

— Păi şi dacă discută cu palestinienii? 

— Probabil că sunt aşa de puţini la voi în campus, încât 
Elliot o să se abţină. 

— Ar fi uşor pentru el să fie aşa. 

— În continuare trebuie să te gândeşti la primul tău 
discurs electoral şi unde o să-l ţii, spuse Tom. 

— M-am gândit la amfiteatrul Russell. 

— Dar acolo încap numai patru sute de oameni. Nu e şi 
unul mai mare? 

— Ba da, răspunse Nat. Mai e unul de peste o mie de 
locuri, dar Elliot l-a ales şi a greşit fiindcă la discursul lui, 
sala părea pe jumătate goală. Nu, mai bine rezerv unul mai 
mic şi am oameni pe intervale, în picioare, chiar afară, să 
pară înghesuială, ca să-i impresioneze pe votanţi. 

— Atunci alege data, rezervă-ţi amfiteatrul şi pune-ţi la 
punct restul echipei. 

— Ce probleme aş mai avea acum? 

— Discursul să meargă ca uns şi nu uita să-i vorbeşti 
fiecărui student din calea ta, mai ţii minte, nu? „Bună, sunt 
Nat Cartwright, candidez la preşedinţia studenţilor şi sper 
să pot conta pe sprijinul tău”. Pe urmă ascultă-le plângerile, 
fiindcă dacă se consideră înţeleşi, ai mai multe şanse să fie 
de partea ta. 

— Altceva? 

— Nu-ţi fie milă de Su Ling, pune-o să discute cu cât mai 
multe studente, fiindcă după hotărârea ei de a rămâne la 
voi la universitate, trebuie să fie una din cele mai admirate 
fete din campus. Nu sunt mulţi cei care refuză o ofertă de 
la Harvard. 

— Nu-mi mai aminti, spuse Nat. Mai e şi altceva, fiindcă 
văd că te-ai gândit la toate? 

— Da, vin şi eu să te ajut în ultimele zece zile ale 
semestrului, dar nu voi fi oficial în echipa ta. 

— De ce nu? 

— Fiindcă Elliot o să le spună la toţi că ai un străin la 
conducerea campaniei, mai mult, pe fiul unui bancher 
milionar de la Yale. Nu uita că dacă nu erau şmecheriile lui 
Elliot, câştigai data trecută, aşa că fii pregătit să primeşti 
lovituri sub centură. 

— De exemplu, care? 

— Dacă aş şti asta, aş fi şeful de personal al lui Nixon. 


x 


— Cum arăt? întrebă Annie, rezemată de spătarul 
banchetei din față a maşinii, cu centura închisă. 

— Fantastic, dulceaţă, o asigură Fletcher, fără să-i 
arunce nicio privire. 

— Ba nu, arăt groaznic şi e o ocazie aşa de importantă! 

— Probabil e vreuna din adunările lui pentru o mână de 
studenţi. 

— Mă îndoiesc, spuse Annie. Invitaţia era scrisă de mână 
şi ai văzut că sublinia: „Încearcă să ajungi, vreau să-ţi 
prezint pe cineva”. 

— Ei, suntem pe cale să aflăm totul, spuse Fletcher, 
parcându-şi Fordul vechi în spatele unei limuzine 
înconjurate de agenţi speciali. 

— A cui o fi asta? şopti Annie, coborând din maşină. 

— N-am idee, dar... 

— Mă bucur să te văd, Fletcher, zise profesorul, ieşind în 
prag. E bine că ai venit. 

Aş fi fost un tâmpit dacă nu veneam, răspunse Fletcher 
în gând. 

— Şi dumneata, doamnă Davenport, te ţin bine minte, 
am stat amândoi în sală la proces vreo două săptămâni, 
dacă nu mă înşel. 

— Atunci eram puţin mai zveltă, zâmbi Annie. 

— Dar nu mai frumoasă, replică Abrahams. Vă pot 
întreba când aşteptaţi copilul? 

— Peste zece săptămâni, domnule profesor. 

— Spune-mi Karl, te rog, zise profesorul. Mă simt atât de 
tânăr când o studentă de la Vassar îmi spune pe nume! Dar 
n-o să-i acord şi soţului tău privilegiul ăsta, cel puţin nu 
încă un an. 

Îi făcu lui Annie cu ochiul şi o luă de umeri. 

— Intraţi, vreau să cunoaşteţi amândoi pe cineva. 
Fletcher şi Annie îl urmară în camera de primire, unde un 
grup de oaspeţi era deja adâncit în conversaţie. Păreau 
ultimii sosiți. 

— Domnule vicepreşedinte, aş vrea să v-o prezint pe 
Annie Davenport. 

— Bună seara, domnule vicepreşedinte. 

— Bună, Annie, spuse Spiro Agnew întinzându-i mâna. Mi 

s-a zis că eşti măritată cu un tip foarte deştept. 

— Nu uita, Annie, şopti tare profesorul Abrahams, că 
politicienii au tendinţa să exagereze, fiindcă vor să-ţi obţină 
votul. 

— Ştiu asta, Karl. Tata e politician. 

— Adevărat? întrebă Agnew. 

— De stânga, zâmbi Annie, e liderul majorităţii în grupul 
senatorial din Connecticut. 

— Domnule vicepreşedinte, acesta e soţul lui Annie, 
Fletcher Davenport. 

— Bună, Fletcher. Şi tatăl tău e democrat? 

— Nu, domnule vicepreşedinte, e trup şi suflet 
republican. 

— Grozav, Înseamnă că la tine acasă avem două voturi. 

— Nu, mama nu v-ar lăsa nici să-i treceţi pragul. 

Vicepreşedintele izbucni în râs: 

— Nu ştiu cum o să ieşi din încurcătură cu tinerii ăştia, 
Karl. 

— Voi rămâne neutru, Spiro, căci eu nu fac politică. Vă 
las cu Annie, vreau să-l mai prezint pe Fletcher cuiva. 

Fletcher era nedumerit, pentru că bănuise că profesorul 
se referea la vicepreşedinte în scrisoare, dar îl urmă 
îndatoritor spre un grup de bărbaţi ce discutau în picioare, 
lângă focul aprins din şemineu. 

— Bill, el e Fletcher Davenport. Fletcher, ţi-l prezint pe 
Bill Alexander de la Alexander... 

— ... Dupont şi Bell, completă Fletcher, strângându-i 
mâna partenerului mai vârstnic de la una dintre cele mai 
prestigioase firme de avocatură din New York. 

— Aşteptam să te cunosc, Fletcher, spuse Bill Alexander. 
Ai reuşit un lucru pe care eu îl încerc de treizeci de ani, dar 
fără succes. 

— Ce anume? 

— Să-l fac pe Karl să apară ca asistent într-unul din 
cazurile mele. Cum ai reuşit? 

Şi profesorul era curios să audă răspunsul tânărului. 

— Nu prea am avut de ales, domnule Alexander. S-a 

195 


- FII NOROCULUI - 


impus într-o manieră cât se poate de neprofesională, dar 
trebuie să înţelegeţi că era disperat. Nu i-a mai dat nimeni 
ceva concret de făcut din 1938, glumi Fletcher, făcându-i 
să râdă. 

— Însă nu-i aşa că a meritat onorariul, probabil unul 
substanţial, ţinând cont că aţi scăpat-o pe femeia aceea de 
închisoare? 

— Sigur că da, răspunse Abrahams înaintea tânărului. 

Şi scoase dintr-un raft din spatele lui un exemplar din 
Procesele lui Clarence Darrew. Domnul Alexander studie 
cartea: 

— Am şi eu un exemplar, spuse. 

— Şi eu aveam, replică Abrahams, provocând 
dezamăgirea lui Fletcher. Dar nu ediția semnată de autor, 
cu supracopertă în stare perfectă. Asta e o carte de 
colecție. 

Fletcher se gândi la sfatul neprețuit pe care i-l dăduse 
mama lui: 

— Încearcă să-i faci un cadou pe care-l va aprecia, nu 
trebuie să fie ceva scump. 


x 


Nat îi rugă pe cei opt tineri şi şase tinere din echipa lui 
să-şi facă o scurtă autobiografie, ca să-i cunoască şi ceilalţi. 
Apoi le împărţi responsabilităţi. Nu putea decât să admire 
devotamentul lui Su Ling, care îi alesese oameni 
reprezentativi şi care doreau mai de mult ca el să 
candideze. 

— OK, să începem cu actualizările, propuse Nat. 

Joe Stein se ridică în picioare: 

— Deoarece candidatul a spus clar că nu va accepta 
contribuţii individuale mai mari de un dolar, am sporit 
numărul colectorilor de fonduri, ca să vorbim cu cât mai 
mulţi studenţi. Grupul celor ce strâng bani se întâlneşte o 
dată pe săptămână, de obicei lunea. Ar trebui să stai de 
vorbă cu ei o dată. 

— Lunea viitoare e bine? întrebă Nat. 

— Îmi convine, zise Joe. Până acum am strâns 307 dolari, 
cei mai mulţi după discursul tău de la amfiteatrul Russell. 
Din cauza aglomerației, mulţi studenţi au crezut că sprijină 
câştigătorul. 

— Mulţumesc, Joe, spuse Nat. Opoziția ce pune la cale, 
Tim? 

— Mă numesc Tim Ulrich şi treaba mea e să fiu la curent 
cu campania opoziţiei şi să mă asigur că ştiu tot ce pun la 
cale. De câte ori Elliot deschide gura, avem cel puţin doi 
oameni care-şi iau notițe. În ultimele zile, a făcut atâtea 
promisiuni încât, dacă va încerca să şi le ţină pe toate, 
universitatea va fi falită la anul pe vremea asta. 

— Acum componenţa electoratului, Ray? 

— Avem trei categorii, etnice, religioase şi membri de 
club şi am câte un om pentru fiecare categorie. Sunt şi 
mulţi care intră în două categorii, de exemplu italieni şi 
catolici. 

— Preferinţe sexuale? sugeră cineva. 

— Nu, astea sunt prea generale, dar avem nişte 
preferinţe specifice ale catolicilor italieni: opera, mâncarea, 
moda... Totuşi, le controlăm. Mario chiar le oferă câte o 
cafea gratuită clienţilor care promit că votează cu 
Cartwright. 

— Ai grijă, Elliot o să treacă asta la cheltuieli electorale, 
zise Joe. Să nu neglijăm amănuntele. 

— De acord, spuse Nat. Sportul? 

Jack Roberts, căpitanul echipei de baschet a universităţii, 
nu avea nevoie să se prezinte: 

— Atletismul e de partea lui Nat, mai ales după ce a 
câştigat finala de cros împotriva Universităţii Cornell. Eu mă 
ocup de echipele de baseball şi de baschet. Elliot şi-a 
asigurat deja sprijinul fotbaliştilor şi, surprinzător, al 
sportivelor: au un club cu peste trei sute de membri. 

— Am o prietenă în echipa de rezervă la atletism, spuse 
Tim. 

— Nu erai homosexual? întrebă Chris stârnind câteva 

197 


- FII NOROCULUI - 


râsete. 

— Cine se ocupă de voturile homosexualilor? Întrebă Nat. 

Nimeni nu mai vorbi. 

— Dacă cineva recunoaşte că e homosexual, îi facem loc 
în echipă, fără remarci răutăcioase, spuse Nat. 

— Imi pare rău, se scuză Chris. 

— În fine, cifre şi statistici. Su Ling? 

— Mă numesc Su Ling. Avem 9628 de studenţi. 5517 
bărbaţi şi 4111 femei. Un sondaj de amator întreprins în 
campus sâmbăta trecută l-a prezentat pe Elliot conducând 
cu 611 voturi faţă de 541 pentru Nat, dar să nu uităm că 
Elliot are o lungime avans, pentru că-şi face campanie de 
peste un an şi afişele lui sunt peste tot. Ale noastre o să fie 
gata vineri. 

— Şi sâmbătă vor fi smulse. 

— Le vom înlocui, fără să le rupem şi noi pe ale 
adversarului, zise Joe. Scuză-mă, Su Ling. 

— Nu-i nimic, continuă ea de unde fusese întreruptă. 
Fiecare membru al echipei trebuie să discute cu cel puţin 
douăzeci de votanţi zilnic. Mai avem şaizeci de zile, trebuie 
să încercăm să vorbim cu fiecare student de mai multe ori. 
Dar asta nu se va face la întâmplare. Pe perete aveţi un 
panou cu lista studenţilor în ordine alfabetică. Pe măsuţa 
de dedesubt găsiţi şaptesprezece creioane. Am alocat un 
creion fiecărui membru al echipei. Seara o să bifaţi votanţii 
cu care aţi vorbit. In felul ăsta o să aflăm şi cine munceşte 
cu adevărat. 

— Dar spuneai că sunt şaptesprezece creioane, întrebă 
Joe, de ce atâtea dacă noi suntem doar paisprezece? 

— Mai sunt trei, unul negru, unul gaben şi unul roşu. 
Dacă persoana zice că votează pentru Elliot, o tăiem cu 
negru, dacă nu suntem siguri, facem un semn cu galben, 
dar dacă simpatizează cu Nat, îi facem semn cu roşu. În 
fiecare seară introduc datele în computer şi vă prezint 
situaţia la zi în dimineaţa următoare. Aveţi întrebări? 

— Te măriţi cu mine? întrebă Chris. 

Toţi izbucniră în râs. 

— Da, răspunse Su Ling, adăugând după o mică pauză: 
Nu uita să nu crezi tot ce ţi se spune, pentru că şi Elliot m-a 
cerut de nevastă şi i-am răspuns „da” şi lui. 

— Dar mie? sări Nat. 

Fata zâmbi: 

— Ţine minte, ţie ţi-am dat răspunsul în scris. 


x 


— Noapte bună, domnule profesor şi vă mulţumesc 
pentru o seară memorabilă. 

— Noapte bună, Fletcher. Mă bucur că v-aţi simţit. Bine. 

— Foarte bine, mulțumi Annie. Întâlnirea cu domnul 
vicepreşedinte a fost fascinantă. O să-l tachinez pe tata 
câteva săptămâni, adăugă ea, în timp ce Fletcher îi 
deschidea portiera maşinii. 

— Annie, ai fost fantastică, o lăudă soțul ei. 

— Încercam doar să supraviețuiesc, spuse ea. Nu mă 
aşteptam să stau la masă între vicepreşedinte şi domnul 
Alexander. Chiar am crezut că era o greşeală. 

— Profesorul nu face asemenea greşeli, reflectă tare 
Fletcher. Bănuiesc că a răspuns cererii lui Bill Alexander. 

— Dar de ce să ceară asta? întrebă Annie. 

— Fiindcă e partenerul cel mai vârstnic al unei companii 
tradiţionaliste de modă veche, aşa că bănuieşte că va afla 
multe despre mine cunoscând-o pe soţia mea; să te 
angajezi la Alexander, Dupont şi Bell e o legătură la fel de 
tare ca şi căsătoria. 

— Atunci să sperăm că n-am blocat peţitorii. 

— Dimpotrivă. Mi-ai asigurat statutul de candidat valabil. 
Să nu crezi că doamna Alexander s-a aşezat întâmplător 
lângă tine după masă, când s-a servit cafeaua. 

Annie gemu slab şi el îi aruncă o privire îngrijorată. 

— Doamne, au început contracţiile. 

— Dar mai ai zece săptămâni, se încurajă singur Fletcher. 
Relaxează-te şi te duc repede să te bagi în pat. 

Annie gemu din nou, mai tare: 

— Nu mă mai duce acasă, zise ea, du-mă la spital. 

Conducând repede, Fletcher încerca să citească numele 
străzilor şi să găsească drumul cel mai scurt spre spitalul 
Yale-New Haven, când observă un taxi la capătul străzii. 
Cobori geamul şi strigă la el: 

— Soţia mea naşte, care e drumul cel mai scurt spre 
Yale-New Haven? 

— la-te după mine! răspunse taximetristul şi demară. 

Fletcher încercă să se ţină după el, cu mâna presată pe 
claxon şi semnalizând cu farurile în trafic, pe o rută despre 
care nici nu ştiuse că există. Annie se ţinea de pântece, 
gemând tot mai tare. 

— Nu-ţi fie frică, draga mea, aproape am ajuns, o 
încurajă Fletcher, trecând pe roşu ca să nu scape din ochi 
taxiul. 

Când ajunseră, un doctor şi o asistentă aşteptau deja cu 
o brancardă şi uşa deschisă. Văzând semnul făcut de 
taximetrist, Fletcher îşi dădu seama că acesta le anunţase 
sosirea prin dispecerat. Spera că avea bani destui ca să-i 
plătească benzina şi să-i dea şi un bacşiş generos pentru 
iniţiativa lui. 

Sări din maşină s-o ajute pe Annie, dar taximetristul i-o 
luase înainte. O luară de coate şi o purtară cu grijă până la 
brancardă. Asistenta începu imediat să-i desfacă rochia lui 
Annie, în timp ce era introdusă în clădire. Fletcher scoase 
portofelul şi se întoarse spre şofer: 

— Mulţumesc, ai fost cât se poate de amabil. Cât îţi 
datorez? 

— Niciun cent, fac cinste, răspunse omul. 

— Dar... 

— Dacă-i zic nevestei mele că v-am taxat, mă omoară. 
Noroc! 

Şi se îndreptă spre maşină. 

— Mulţumesc, repetă Fletcher şi ţâşni în spital. 

O ajunse repede pe Annie şi o luă de mână: 

— O să fi bine, dulceaţă, o asigură. 

Doctorul îi puse gravidei o serie de întrebări şi primi la 

toate răspunsuri afirmative monosilabice. Lămurindu-se, 
plecă să alerteze echipa doctorului Redpath, deoarece nu 
mai aveau mult până la naştere. Ascensorul lent şi uriaş se 
opri cu o smucitură la etajul cinci. Annie fu luată repede pe 
coridor, cu Fletcher tropăind pe lângă ea şi ţinând-o strâns 
de mâna întinsă. Vedea două surori aşteptându-i cu uşile 
deschise la capătul coridorului, ca să nu întârzie niciun 
moment. 

Urcată pe masa de operaţie, Annie îl ţinea mai departe 
de mână. În sală intrară trei medici cu măşti chirurgicale. 
Primul verifică instrumentarul, al doilea pregăti oxigenul, 
iar al treilea încercă s-o mai întrebe pe Annie ceva, dar ea 
tipa de durere. Fletcher nu-i lăsă mâna până la intrarea 
unui medic mai bătrân. Acesta îşi puse mănuşile şi întrebă: 

— Suntem gata? fără să se uite încă la pacientă. 

— Da, domnule doctor Redpath, răspunse asistenta. 

— Bine, spuse el şi întorcându-se spre Fletcher, adăugă: 
Trebuie să vă rog să plecaţi, domnule Davenport. Vă 
chemăm imediat după ce se naşte copilul. 

Fletcher îşi sărută soţia pe frunte: 

— Sunt mândru de tine, îi şopti emoţionat. 

În ziua alegerilor, Nat se trezi la cinci dimineaţa, dar 
descoperi că Su Ling era deja la duş. Îşi verifică orarul de 
pe noptieră. Întâlnire cu echipa la şapte, urmată de o oră şi 
jumătate la ieşirea de la cantină, pentru a-i saluta pe 
votanţi. 

— Vino şi tu! strigă Su Ling. N-avem timp de pierdut. 

Avea dreptate, pentru că ajunseră la şedinţă cu doar 
câteva minute înainte de şapte. Ceilalţi erau deja acolo şi-l 
ascultau pe Tom, care venise de la Yale pentru o zi, 
împărtăşindu-le experienţa de la alegerile recente de la 
universitatea lui. Su Ling şi Nat se aşezară pe cele două 
scaune goale rămase, în timp ce şeful lor de campanie 
neoficial îşi continua informarea de parcă ei n-ar fi fost 
acolo. 

— Nimeni nu se opreşte, nici ca să-şi tragă răsuflarea, 
până la şase şi un minut după-amiază, când se încheie 
votarea. Acum vă sugerez să mergeţi la micul dejun, în 
afară de candidat şi de Su Ling, care vor sta în faţa cantinei 
până la opt şi jumătate. 

— Şi noi o să stăm să mâncăm porcăriile alea o oră? se 
lamenta Joe. 

— Nu, Joe, poţi să nu mănânci nimic, trebuie să mergi de 
la masă la masă şi toţi să facă la fel, fiecare la alte mese şi 
ţineţi minte că probabil şi echipa lui Elliot va proceda la fel, 
deci pe ei să nu încercaţi să-i convingeţi, că pierdeţi timpul. 
OK, la treabă. 

Paisprezece oameni ieşiră alergând şi dispărură dincolo 
de uşile batante ale cantinei, lăsându-i pe Nat şi pe Su Ling 
în faţa clădirii. 

— Bună, sunt Nat Cartwright şi candidez la preşedinţia 
organizaţiei studenţilor. Sper ca şi voi să mă sprijiniți azi la 
alegeri. 

Doi studenţi adormiţi îl asigurară de suportul lor. 

— Bine, omule, ţi-ai adjudecat votul homosexualilor. 

— Bună, sunt Nat Cartwright şi candidez la preşedinţia 
organizaţiei studenţeşti. Sper... 

— Da, ştiu cine eşti, dar cum ai putea înţelege ce 
înseamnă să trăieşti din bursă, când câştigi în plus patru 
sute de dolari pe lună? primi replica tăios. 

— Bună, sunt Nat Cartwright şi candidez... 

— Eu nu vă votez pe niciunul, ripostă alt student, 
împingând uşile. 

— Bună, sunt Nat Cartwright, candidez... 

— Scuză-mă, eu sunt în vizită aici, aşa că nu votez. 

— Bună sunt Nat Cartwright... 

— Noroc, dar eu te votez pentru prietena ta, e o tipă 
grozavă. 

— Bună, sunt Nat... 

— lar eu sunt în echipa lui Ralph Elliot şi o să vă batem 
măr. 

— Bună... 

După nouă ore, Nat se întreba de câte ori îşi recitase 
frazele şi câte mâini strânsese. Era sigur doar de faptul că 
nu mai avea voce şi simţea că-i cad degetele. La şase şi un 
minut, se întoarse spre Tom şi spuse: 

— Bună, sunt Nat Cartwright şi... 

— Las-o baltă, râse Tom. Eu sunt preşedintele studenţilor 
de la Yale şi, dacă nu era Ralph Elliot, tu ai fi fost în locul 
meu. 

— Acum ce mi-ai planificat? întrebă Nat. Orarul meu se 
termină la şase şi n-am idee ce o să fac în continuare. 

— Tipic pentru orice candidat, zise Tom. Mă gândeam că 
am putea să mergem toţi trei la Mario şi să mâncăm ceva 
în linişte. 

— Dar restul echipei? întrebă Su Ling. 

— Joe, Chris, Sue şi Tim sunt observatori la 
numărătoarea comună şi ceilalţi se bucură de o meritată 
odihnă. Numărătoarea începe la şapte şi va dura cel puţin 
două ore. Am sugerat ca toată lumea să se adune pe la opt 
şi jumătate. 

— Mie-mi sună bine, se învioră Nat. Mi-e o foame de lup. 

Mario îi conduse la o masă retrasă, adresându-i-se lui Nat 
cu „domnule preşedinte”. Pe când îşi sorbeau băuturile, 
încercând să se relaxeze, patronul reapăru cu un castron cu 
spaghete cu sos bolognez, presărate din belşug cu 
parmezan ras. Oricât ar fi înfipt Nat furculita în muntele de 
mâncare, acesta nu părea să se diminueze. Tom observă 
că prietenul lui era tot mai nervos şi mânca tot mai puţin. 

— Mă întreb ce mai pune la cale Elliot, zise Su Ling. 

— Probabil e la McDonald's cu toată echipa, mănâncă 
burgeri şi cartofi prăjiţi şi pretind că se distrează, se 
exprimă Tom, sorbind din vinul de casă. 

— Ei, măcar acum nu mai poate umbla cu trucuri 
murdare, spuse Nat. 

— Eu n-aş fi aşa de sigură, îl avertiză Su Ling, tocmai 
când Joe Stein intra grăbit în local. 

— Ce-o vrea Joe? se întrebă Tom, ridicându-se şi 
făcându-i semn. 

Nat îi zâmbi directorului lui de campanie, dar acesta nu-i 
întoarse zâmbetul. 

— Avem o problemă. Ar fi bine să vii imediat la comisie. 


x 


Fletcher bătea în lung şi în lat coridorul, semănând cu 
tatăl lui în urmă cu douăzeci de ani, într-o seară pe care d- 
ra Nichols i-o descrisese de multe ori. Era ca proiectarea 
repetată a unui film alb-negru, cu happy-end cunoscut. 
Fletcher se învârtea numai pe lângă uşa sălii de naşteri, 
aşteptând să iasă cineva dinăuntru. 

În fine, uşile glisară şi o asistentă ieşi grăbită, dar trecu 
pe lângă el fără să-i spună niciun cuvânt. După mai multe 
minute, ieşi şi doctorul Redpath. Îşi scoase masca, dar nu 
zâmbea: 

— O instalează pe soţia dumitale în salon, spuse. Se 
simte bine, epuizată, dar bine. O vei putea vedea în câteva 
minute. 

— Dar copilul? 

— Fiul dumitale a fost transferat la terapie intensivă. Hai 
să ţi-l arăt. 

Şi-l conduse pe Fletcher pe coridor, până la un geam 
mare, dincolo de care se vedeau trei incubatoare. Două 
erau deja ocupate şi se uită cum îl plasau pe fiul lui în al 
treilea. Era o creatură mititică, slabă şi neajutorată, roşie şi 
boţită. Asistenta îi vâra pe nas un tub de cauciuc. Apoi îi 
ataşă un senzor şi porni monitorul, încheie prin a-i pune la 
încheietura mâinii o brățară subţire, cu numele Davenport. 
Ecranul se aprinse şi chiar după ştiinţa lui medicală, 
Fletcher îşi dădea seama că inima bebeluşului bătea cu 
greu. Se uită îngrijorat la doctorul Redpath: 

— Ce şanse are? 

— E prematur, dar dacă trece de prima noapte, are o 
şansă bună de supravieţuire. 

— Ce şanse are? îl presă Fletcher. 

— Nu există reguli, procentaje şi legi infailibile. Orice 
copil e unic, inclusiv fiul dumitale, spuse doctorul. 

— Vă puteţi vizita soţia, domnule Davenport, spuse o 
asistentă care tocmai venise. Haideţi cu mine. 

Fletcher îi mulţumi doctorului şi o urmă pe scări la etajul 
inferior, fiind condus la patul soţiei. Annie stătea ridicată pe 
nişte perne: 

— Ce face băiatul nostru? îl întrebă imediat. 

— Arată grozav, doamnă Davenport, şi are noroc că a 
fost adus pe lume de o mamă uluitoare. 

— Nu mă lasă să-l văd, spuse încet Annie, şi vreau atât 
de mult să-l ţin în braţe. 

— L-au pus în incubator, explică blând Fletcher, dar e o 
asistentă tot timpul acolo. 

— Parcă ar fi trecut ani de zile de când mâncam cu 
profesorul Abrahams. 

— Da, a fost o seară pe cinste şi ai triumfat de două ori. 
Ai cucerit un şef de companie unde vreau să mă angajez şi 
pe urmă ai născut un băiat în aceeaşi seară. Ce mai 
urmează? 

— Totul pare lipsit de importanţă acum, când avem un 

copil de crescut. Harry Robert Davenport, adăugă ea după 
o mică pauză. 

— Sună bine, zise Fletcher, şi taţii noştri vor fi încântați. 

— Cum o să-i zicem, Harry sau Robert? 

— Eu ştiu cum o să-i zic, începu Fletcher, dar intră 
asistenta: 

— Ar trebui să vă culcaţi, doamnă Davenport, aţi trecut 
printr-un moment greu. 

— De acord, spuse Fletcher, luându-i câteva perne de la 
spate, ca să se întindă în pat. 

Zâmbind cu capul pe ultima pernă, Annie aşteptă ca el s- 
o sărute, apoi asistenta îi stinse lumina. 

Fletcher urcă în goană la terapia intensivă, ca să vadă 
dacă inima fiului lui se mai înzdrăvenise. Se uită prin geam 
la monitor, străduindu-se să se convingă singur că 
electrocardiograma se îmbunătăţise şi reuşi. Stătea cu 
nasul lipit de geam: 

— Luptă, Harry, îi rugă el, numărându-i bătăile inimii. 

Deodată, se simţi epuizat: 

— Rezistă! îl încurajă pe bebeluş şi se duse la un scaun 
de pe coridor, prăbuşindu-se pe el. 

Peste câteva momente, dormea adânc. Se trezi 
tresărind, simțind o mână pe umăr. Clipi obosit; habar n- 
avea de cât timp dormea. Văzu o asistentă cu expresie 
gravă. Doctorul Redpath stătea în spatele ei. Nu avea 
nevoie să mai întrebe ca să ştie că Harry Robert Davenport 
nu mai trăia. 


* 


— Ce s-a întâmplat? întrebă Nat, în timp ce alergau spre 
biroul unde se numărau voturile. 

— Conduceam confortabil până acum câteva minute, 
gâfâi Joe, deja obosit de ceea ce lui Nat i se părea o 
alergare uşoară. Şi pe urmă au apărut deodată două urne 
noi, ticsite cu voturi - aproape nouăzeci la sută dintre ele în 
favoarea lui Elliot, explică el, încetinind cursa la un mers 

rapid. 

Nat şi Tom nu-l mai aşteptară pe Joe, urcând în salturi 
treptele spre uşile batante. Prima persoană pe care au 
văzut-o a fost Ralph Elliot - cu o expresie încântată de sine. 
Nat se uită apoi la Tom, care discuta cu Sue şi Chris. 

— Conduceam cu peste patru sute de voturi, spuse Chris 
şi credeam că s-a tranşat, când au apărut două urne noi, ca 
din senin. 

— Cum adică „din senin”? îi întrebă Tom. 

— Au fost descoperite sub o masă, dar nu fuseseră 
incluse în numărul de urne înregistrate iniţial. În ele, 
situaţia era - Chris se uită pe mapa lui - 319 Elliot şi 48 Nat 
şi 322 Elliot la 41 Nat, ceea ce a inversat rezultatul final, 
aducându-l pe Elliot la conducere cu doar câteva voturi. 

— Daţi-mi exemple de rezultate obţinute din alte urne, 
ceru Su Ling. 

— Celelalte au avut voturi în favoarea noastră în mod 
constant, spuse Chris. Cel mai clar rezultat a fost 209 
pentru Nat şi 176 pentru Elliot. Înainte de apariţia ultimelor 
două urne, Elliot era câştigător doar la una singură cu 201 
voturi la 196. 

— Voturile din ultimele două urne nu sunt posibile 
statistic, zise Su Ling, dacă le comparăm cu rezultatele de 
la celelalte zece urne. Pur şi simplu, cineva a îndesat în 
alea două destule voturi ca să întoarcă decizia finală. 

— Dar cum au reuşit? întrebă Tom. 

— Ar fi destul de uşor dacă pui mâna pe destule buletine, 
spuse Su Ling. 

— Ceea ce nu e greu, întări Joe. 

— Cum poţi fi sigur? întrebă Nat. 

— Când am votat eu, la prânz, nu era decât o 
observatoare care scris un eseu. Aş fi putut subtiliza un 
teanc de buletine fără să bage de seamă. 

— Dar două urne în plus de unde au apărut? vru să ştie 
Tom. 

— N-ai nevoie de doctorat ca să-ţi dai seama, îl înţepă 
Chris, pentru că puteau întârzia să predea două urne după 

încheierea votării, ca să le umple cu buletine de vot. 

— Dar nu putem dovedi nimic, observă Nat. 

— O dovedesc statisticile, spuse Su Ling. Statistica nu 
minte, deşi recunosc că nu avem o dovadă concretă. 

— Ce vom face? întrebă Joe, uitându-se la Elliot, care-şi 
menținea expresia satisfăcută. 

— Nu putem face mare lucru, doar să-i comunicăm lui 
Chester Davies observaţiile noastre. La urma urmei, e şeful 
biroului electoral. 

— Bine, Joe, fă tu asta şi noi să aşteptăm răspunsul lui. 

joe plecă să-şi îndeplinească misiunea şi toţi văzură 
expresia de pe chipul universitarului între două vârste 
devenind din ce în ce mai posomorâtă. După ce Joe explică 
situaţia, profesorul îl chemă imediat pe şeful de campanie 
al lui Elliot, care ridică din umeri şi spuse că toate voturile 
erau valabile. 

Nat privea întunecat cum domnul Davies le punea 
ambilor studenţi aceeaşi întrebare. Joe încuviinţă din cap şi 
se întoarse la echipa lui. 

— Se convoacă imediat o şedinţă în biroul şefului, cu tot 
comitetul electoral. Ne vor comunica hotărârea lor după 
aceea, adică după vreo jumătate de oră. 

Su Ling îl luă de mână pe Nat. 

— Domnul Davies e un om bun şi drept, îl încurajă ea. Va 
lua o hotărâre justă. 

— Se prea poate, spuse Nat, dar până la urmă va trebui 
să respecte regulamentul electoral, independent de 
rezervele lui personale. 

— De acord, se auzi o voce din spatele lor. 

Nat se răsuci pe călcâie şi văzu rânjetul lui Elliot: 

— Nu trebuie să cauţi în regulament ca să afli că cel cu 
voturi mai multe este câştigător, adăugă acesta sfidător. 

— Dacă nu cumva scrie acolo că o singură persoană are 
dreptul la un singur vot, ripostă Nat. 

— Mă acuzi că trişez? muşcă Elliot, în timp ce un grup de 
suporteri se aduna în spatele lui. 

— Păi, aş putea spune că, dacă vei câştiga alegerile, poţi 

să soliciţi cu succes o slujbă la circ, iluzioniştii nu mai au 
nimic să te înveţe. 

Elliot făcu un pas în faţă şi ridică pumnul, tocmai când 
intra şeful biroului electoral cu o singură foaie de hârtie în 
mână. 

— Tocmai ai scăpat de o scamatorie, zise Elliot. 

— Am impresia că tu eşti pe cale să devii obiectul uneia, 
şopti Nat şi se întoarseră amândoi spre podiumul sălii. 

Vorbele încetară pe când domnul Davies îşi potrivea 
microfonul şi se adresa auditoriului, citind rar textul 
pregătit: 

— La alegerile pentru preşedinţia senatului studenţilor, 
mi s-a atras atenţia asupra faptului că două urne au apărut 
după un anumit timp de la încheierea votării. Când au fost 
deschise, situaţia voturilor din acestea prezenta diferenţe 
considerabile faţă de situaţia voturilor din toate celelalte 
urne. Prin urmare, am fost nevoiţi să apelăm la 
regulamentul electoral. Oricât am căutat, nu am găsit nicio 
menţiune referitoare la urne găsite mai târziu sau la 
diferenţa proporţiei voturilor dintr-o urnă în raport cu 
situaţia generală. 

— Pentru că până acum n-a trişat nimeni, strigă Joe din 
fundul sălii. 

— Nici acum n-a trişat, nu ştiţi voi să pierdeţi! răsună 
replica. 

— Şi câte urne mai ţineţi ascunse pentru orice 
eventualitate? 

— Nu mai avem nevoie de niciuna. 

— Linişte, spuse profesorul. leşirile astea nu vă creează 
la nici unii o imagine bună. 

Aşteptă ca vacarmul să înceteze şi continuă să citească: 

— Ţinând cont de  responsabilitatea noastră de 
observatori ai alegerilor şi factori de decizie în acelaşi timp, 
am hotărât să păstrăm rezultatul. 

Din rândul suporterilor lui Elliot izbucniră ovaţii. 

— Cred că tu ai înghiţit scamatoria, se întoarse Elliot spre 
Nat. 

— N-a terminat, răspunse Nat, cu ochii aţintiţi asupra 
domnului Davies. 

Puţini îşi dăduseră seama că declaraţia oficială nu era 
completă, aşa că profesorul trebui să aştepte liniştea ca să 
poată continua: 

— Deoarece la aceste alegeri au fost mai multe nereguli, 
una dintre ele nerezolvată, după opinia noastră, am hotărât 
să aplicăm regula 7B din statutul senatului studenţilor şi să- 
i oferim candidatului învins ocazia de a face contestaţie. 

Deschise regulamentul şi citi: 

— În acest caz, se pot alege trei căi de rezolvare: a) să se 
confirme rezultatul iniţial; b) să se inverseze rezultatul 
iniţial; c) să se organizeze alte alegeri, în prima săptămână 
a semestrului următor. Prin urmare, îi punem la dispoziţie 
domnului Cartwright douăzeci şi patru de ore pentru a 
contesta rezultatul. 

— Nu avem nevoie de douăzeci şi patru de ore, strigă 
Joe. Facem contestaţie. 

— Este nevoie de contestaţie scrisă din partea 
candidatului, spuse profesorul. 

Tom se uită la Nat, care o privea pe Su Ling. 

— Mai ţii minte ce înţelegere am făcut dacă pierd? o 
întrebă el. 

CARTEA A TREIA 
CRONICI 

Întorcându-se, Nat o văzu pe Su Ling înaintând încet spre 
el şi îşi aminti cum s-au cunoscut. Alergase după ea pe un 
deal şi când îi văzuse chipul, i se tăiase răsuflarea. 

— Ai idee cât de norocos eşti? şopti Tom. 

— Mai bine concentrează-te la ce ai de făcut. Unde e 
inelul? 

— Inelul... Ce inel? 

Nat se uită nervos la cavalerul lui. 

— La naiba, ştiam eu că trebuie să iau ceva cu mine, 
bâigui Tom pierdut. Poţi să ţii totul pe loc până mă întorc 
acasă să-l caut? 

— Vrei să te strâng de gât? se hlizi Nat. 

— Da, te rog, zise Tom, cu ochii la Su Ling. Vreau să mor 
cu priveliştea asta în faţa ochilor. 

Nat se uită la mireasa lui şi ea-i zâmbi aşa cum îi 
zâmbise prima dată când o invitase la o întâlnire. Ea îşi luă 
locul lângă el, cu fruntea plecată, aşteptând ca preotul să 
oficieze ceremonia. Nat se gândi la decizia luată în ziua de 
după alegerile studenţeşti. Ştia că n-o va regreta niciodată. 
De ce să încetinească drumul profesional al lui Su Ling doar 
ca să câştige el nişte alegeri. Gândul că o va mai ţine lângă 
el pentru un alt tur de scrutin şi încă un an după aceea, 
dacă pierdea, îl făcuse să se hotărască pe loc. 

Preotul se întoarse spre adunare: 

— lubiţi credincioşi... 

Când Su Ling îi explicase profesorului Mullden că se 
căsătorea cu un student de la Connecticut, lui Nat i se 
oferise imediat şansa de a-şi completa la Harvard primul 
ciclu de studii superioare. Cunoşteau deja faptele lui de 
arme din Vietnam şi performanţele la atletism, dar notele 
lui Nat fuseseră argumentul cel mai convingător. Ba chiar 
erau surprinşi că nu-şi ocupase locul la Yale, pentru că era 
limpede că era un student foarte bun, nu „soţul lui Su 
Ling”. 

— O iei în căsătorie pe această femeie? 

— Da! ar fi vrut să strige Nat. Da, răspunse încet. 

— Il iei în căsătorie pe acest bărbat? 

— Da, spuse Su Ling, cu capul plecat. 

— Puteţi săruta mireasa, continuă preotul. 

— Adică, eu pot, zise Tom, înaintând. 

Nat o îmbrăţişă şi o sărută pe Su Ling, ridicând călcâiul 
să-l pocnească pe Tom în gambă. 

— Deci cu asta mă aleg după atâţia ani de sacrificiu? Ei, 
în sfârşit, a venit şi rândul meu. 

Nat se întoarse şi-l luă şi pe Tom în braţe, făcându-i pe 
invitaţi să izbucnească în râs. Ştia cât îi datora lui Tom, 
dincolo de orice glumă. II înţelesese când se retrăsese din 
cursa alegerilor studenţeşti, deşi era convins că Nat va 
câştiga după un alt tur de scrutin. Şi a doua zi, domnul 
Russell îi dăduse telefon şi-i oferise casa lui pentru 
petrecerea de nuntă. Cum ar putea să-i răsplătească 
pentru atâta bunătate? 

— Te previn că tata va dori să lucrezi la banca lui după 
ce-ţi termini masteratul în afaceri la Harvard, zise Tom. 

— S-ar putea să fie cea mai bună ofertă pentru mine, 
replică Nat. 

Mirele şi mireasa se întoarseră spre invitaţi şi familiile lor. 
Susan nu făcea niciun efort să-şi ascundă lacrimile, iar 
Michael radia de mândrie. Mama lui Su Ling le făcu o 
fotografie imediat după încheierea ceremoniei religioase. 

Nat nu păstră prea multe amintiri de la petrecere, în 
afara impresiei că domnul şi doamna Russell n-ar fi făcut 
mai mult pentru el nici dacă era fiul lor. El se deplasa pe la 
fiecare masă, mulţumindu-le mai ales celor care veniseră 
de departe. Când auzi clinchetul linguriţei de argint în 
paharul de cristal, îşi pipăi buzunarul de la piept ca să se 
asigure că hârtia cu toastul era la locul ei. 

Se aşeză în capul mesei, lăsându-l pe Tom să înceapă 
discursurile. Prietenul lui începu să explice de ce 
petrecerea se dădea la el acasă: 

— Eu i-am cerut mâna lui Su Ling cu mult înaintea mirelui 

şi în acest caz, deşi e inexplicabil pentru ea, s-a mulţumit 
cu a doua calitate. 

Nat îi zâmbi peste masă mătuşii Abigail din Boston, în 
timp ce oaspeţii aplaudau. Uneori, se întreba dacă glumele 
lui Tom că era îndrăgostit de Su Ling nu mascau un 
sentiment adevărat. Se uită la cavalerul de onoare, 
amintindu-şi cum întârziase - mulţumită mamei - şi nu mai 
găsise loc decât lângă băieţelul înlăcrimat de la capătul 
rândului, în prima lor zi la Taft. Se gândi că avea noroc cu 
un aşa prieten, sperând ca în curând să-i poată şi el sta 
alături la nuntă. 

În aplauze însufleţite, Tom se aşeză, cedând cuvântul 
mirelui. 

Nat începu mulţumindu-le domnului şi doamnei Russell 
pentru generozitatea de care dăduseră dovadă, lăsându-l 
să-şi organizeze nunta în frumosul lor cămin. Îi mulţumi 
mamei lui pentru inteligenţă şi tatălui pentru fizic, 
provocând râsete şi aplauze în asistenţă. 

— Dar cel mai mult îi mulţumesc lui Su Ling pentru că a 
greşit traseul şi din nou, mulţumesc părinţilor mei care m- 
au învăţat să fiu politicos şi să-i avertizez pe rătăciţi. 

— A făcut o greşeală că s-a luat după tine, nu se abţinu 
Tom. 

După ce râsetele s-au potolit, Nat continuă: 

— M-am îndrăgostit de Su Ling la prima vedere, un 
sentiment neîmpărtăşit pe atunci, dar, cum v-am mai spus, 
am moştenit de la tata frumuseţea. Daţi-mi voie să închei 
invitându-vă pe toţi la aniversarea nunţii noastre de aur, pe 
11 iulie 2004. Numai aceia care îndrăznesc să moară între 
timp vor avea o scuză să nu vină. Ridic paharul pentru soţia 
mea, Su Ling. 

Când Su Ling urcă scările să se schimbe, Tom îl întrebă 
pe Nat unde îşi vor petrece luna de miere. 

— În Coreea, răspunse el în şoaptă. Avem de gând să 
găsim satul unde s-a născut Su Ling şi să încercăm să dăm 
de urma rudelor ei. Dar nu-i spune mamei lui Su Ling: vrem 
să-i facem o surpriză la întoarcere. 

Trei sute de oaspeţi se îmbulziră să-i însoţească pe aleea 
din faţa vilei, urmărind cum maşina cu mireasa şi mirele se 
îndrepta spre aeroport. 

— Mă întreb unde-şi vor petrece luna de miere, zise 
mama lui Su Ling. 

— Habar n-am, minţi Tom. 


x 


Fletcher o ţinea în braţe pe Annie. Trecuse o lună de la 
înmormântarea lui Harry Robert şi ea încă se mai învinuia. 

— Nu e drept, o alina Fletcher. Dacă e cineva de vină eu 
sunt acela. Şi Joanna s-a stresat mult când a născut şi n-a 
păţit nimic. 

Dar Annie nu se lăsa consolată. Doctorul îi dezvălui lui 
Fletcher modalitatea de a o împăca şi el se conformă 
bucuros. 

Cu trecerea timpului, s-a mai întărit, iar principala ei 
preocupare devenise să-şi vadă soţul şef de promoţie. 

— l-o datorezi lui Karl Abrahams, îi reamintea ea. A 
investit atât de mult în tine şi nu-l poţi răsplăti decât aşa. 

Îl sprijini să lucreze neobosit pe parcursul vacanței de 
vară, înaintea ultimului an de masterat. Devenise asistenta 
şi documentarista lui, rămânându-i şi iubită şi prietenă. Şi 
nu-i lua în seamă sfaturile de a-şi continua şi ea studiile: 

— Nu, spunea, vreau să fiu doar nevasta ta şi cu voia lui 
Dumnezeu, poate mai târziu. 


Revenind la Yale, Fletcher ştia că nu va mai dura mult şi 
va începe vânătoarea angajatorilor. Deşi mai multe firme îl 
chemaseră deja la interviuri, el ar fi vrut să lucreze doar 
într-unul din oraşele Dallas, Denver, Phoenix sau 
Pittsburgh. Dar cum săptămânile treceau şi nu primea nicio 
veste de la Alexander, Dupont & Bell, speranţele începeau 
să i se destrame şi îşi dădea seama că, dacă voia să 

215 


- FII NOROCULUI - 


lucreze la o firmă mare, trebuia să treacă prin multe runde 
de interviuri. 

Jimmy trimisese cincizeci de scrisori de intenţie şi nu 
primise decât trei răspunsuri, niciunul dintre ele cu o ofertă 
de slujbă. Şi el ar fi ales zona Dallas-Denver-Phoenix- 
Pittsburgh, dacă n-ar fi fost Joanna. Fletcher şi Annie se 
puseseră de acord asupra oraşelor unde le-ar fi plăcut să 
trăiască şi Annie se apucă să cerceteze companiile mari de 
acolo. Alcătuiră împreună o scrisoare şi trimiseră cincizeci 
şi patru de copii în prima zi a noului semestru. 

În aceeaşi dimineaţă, puţin mai târziu, Fletcher primi o 
scrisoare. 

— Ce răspuns rapid, zise Annie. Nu e decât o oră de când 
am expediat scrisorile. 

Fletcher râse, apoi observă ştampila poştei şi rupse 
nerăbdător plicul. În antetul simplu, în chenar negru, era 
scris numele Alexander, Dupont & Bell. Bineînţeles, distinsa 
firmă din New York începea întotdeauna în martie 
interviurile de angajare. De ce-ar fi procedat diferit în cazul 
lui Fletcher Davenport? 

În lunile de iarnă care îi rămâneau până la interviu, 
Fletcher munci continuu, dar avea încă motive de nelinişte 
când se urcă în trenul de New York. Când cobori în Gara 
Grand Central, se simţi zăpăcit de vacarmul limbilor diferite 
şi de agitația unor oameni care se mişcau mult mai repede 
decât în orice oraş cunoscut lui. Luă un taxi până pe strada 
54, privind oraşul pe geamul întredeschis şi aspirându-i 
mirosul unic. 

Taxiul opri în faţa unui zgârie-nori de şaptezeci şi două 
de etaje şi Fletcher ştiu imediat că nu dorea să lucreze în 
altă parte. Se mai învârti pe la parter, nedorind să rămână 
prea mult în anticameră, cu ceilalţi candidaţi. Când cobori 
din lift la etajul treizeci şi şase, recepţionera făcu un semn 
pe o listă. Apoi îi dădu planificarea interviurilor pe durata 
întregii zile. 

Prima întâlnire era cu Bill Alexander şi Fletcher consideră 
că mersese bine, deşi Alexander nu-l mai trată la fel de 

călduros ca la petrecerea lui Karl Abrahams. Totuşi, îl 
întrebă ce făcea Annie şi-şi exprimă speranţa că se 
refăcuse după trista pierdere a lui Harry. De asemenea, 
Fletcher îşi dădu seama că nu era singura persoană 
intervievată - pe lista din faţa domnului Alexander se 
vedeau şase nume. 

Apoi, stătu de vorbă o oră cu trei parteneri din firmă, 
specializaţi în domeniul lui, dreptul penal. Când se termină 
şi ultimul interviu, primi invitaţia de a lua masa cu cei din 
conducere. Cu ocazia aceasta, îi întâlni prima dată pe 
ceilalţi cinci concurenţi şi conversând cu ei, nu mai avu 
nicio îndoială că intrase într-o cursă dură. Se întrebă câte 
alte zile mai rezervase firma pentru interviuri cu alţi 
candidaţi. 

Nu avea de unde să ştie că Alexander, Dupont & Bell 
cernuseră riguros toate dosarele, cu luni de zile înainte şi 
nu chemaseră la interviuri decât şase persoane, pe baza 
recomandărilor şi rezultatelor de până atunci. De 
asemenea, nu ştia că doar unul sau doi dintre ei vor primi o 
slujbă în cadrul firmei. Ca şi cu vinurile, în unii ani nu era 
selectat nimeni, pur şi simplu pentru că recolta nu era 
destul de bună. 

In cursul după-amiezii susţinu alte interviuri şi se 
convinse că nu va reuşi, gândindu-se deja la întoarcerea 
acasă, unde va începe periplul pe la alte firme care-l 
chemaseră la interviu. 

— Mă înştiinţează pe la sfârşitul lunii dacă am trecut în 
faza următoare, îi spuse lui Annie la întoarcere, chiar în 
gară. Totuşi, să trimitem toate scrisorile, deşi îţi 
mărturisesc că acum n-aş mai vrea să lucrez decât la New 
York. 

Annie continuă să-l descoasă pe Fletcher pe drumul către 
casă, dorind să ştie toate detaliile. Era emoţionată pentru 
că Bill Alexander îşi amintea de ea şi mai ales că se 
ostenise să afle numele fiului lor pierdut. 

— Poate că trebuia să-i spui, zise ea, parcând maşina. 

— Ce să-i spun? întrebă Fletcher. 

— Că sunt din nou gravidă. 


x 


Nat îndrăgea zgomotul şi aglomeraţia din Seul, un oraş 
ce părea hotărât să lase în urmă războiul. Zgârie-norii se 
înălţau peste tot, într-o încercare de a armoniza noul cu 
tradiţia. Nat era impresionat de potenţialul unei forţe de 
muncă educate şi inteligente, care supravieţuia cu salarii 
pe sfert faţă de cele considerate acceptabile în ţara lui. Su 
Ling observa rolul subaltern pe care-l deţineau femeile în 
societatea coreeană şi îi mulțumea în gând mamei ei 
pentru că avusese curajul şi prevederea de a porni spre 
America. 

Nat închirie o maşină, ca să poată călători prin sate după 
plac. După ce se îndepărtară de capitală, realizară cât de 
repede se schimbase modul de viaţă. La vreo sută de 
kilometri, simțeau că se întorseseră în trecut cu o sută de 
ani. Modernii zgârie-nori erau înlocuiţi de colibe din lemn şi 
zgomotul şi agitația de un ritm mai lent şi chibzuit. 

Deşi mama lui Su Ling vorbea rareori de anii ei de 
formare din Coreea, fiica ei ştia numele satului unde se 
născuse şi numele ei de familie. Mai ştia şi că doi unchi de- 
ai ei fuseseră omorâţi pe front, aşa că, ajungând la Kaping 
- O aşezare cu o populaţie de 7.303 locuitori, conform 
ghidului turistic - nu prea avea speranţe că va găsi pe 
cineva care să-şi amintească de mama ei. 

Su Ling Cartwright îşi începu căutările la primărie, unde 
erau înregistrate toate numele localnicilor. Din cei şapte mii 
de locuitori, peste o mie aveau acelaşi nume ca numele de 
fată al mamei ei, Peng. Chiar şi secretara primăriei se 
numea Peng. Ea îi spuse lui Su Ling că avea o stră-mătuşă 
de peste nouăzeci de ani care pretindea că îi ştie pe toţi 
membrii familiei şi îi putea aranja tinerei o întâlnire cu ea. 
Su Ling a fost de acord şi au stabilit să revină în aceeaşi zi, 
mai târziu. 

După-amiază, află că bătrâna Ku Sei Peng o invita la ceai 

a doua zi. Secretara s-a scuzat pentru faptul că soţul 
american al lui Su Ling nu era binevenit. 

În seara următoare, Su Ling se întoarse la micul lor hotel 
zâmbind, cu o foaie de hârtie: 

— Am călătorit până aici doar ca să aflăm că trebuie să 
ne întoarcem la Seul, spuse ea. 

— Cum aşa? întrebă Nat. 

— E simplu. Ku Sei Peng ţine minte că mama a plecat în 
capitală să caute de lucru, dar nu a mai venit înapoi. Sora 
ei mai mică, pe care o cheamă Kai Pai Peng, trăieşte la Seul 
şi Ku Sei mi-a dat ultima ei adresă cunoscută. 

— Deci, înapoi în capitală, zise Nat şi telefonă la recepţie 
să anunţe că plecau imediat. Ajunseră la Seul puţin înainte 
de miezul nopţii. 

— Cred că ar fi înţelept să o vizitez singură, spuse Su 
Ling a doua zi, la micul dejun, pentru că s-ar putea să nu-mi 
spună mare lucru dacă descoperă că m-am măritat cu un 
american. 

— Îmi convine, zise Nat. Speram să văd piaţa de la 
marginea oraşului, caut ceva anume de cumpărat. 

— Ce? întrebă Su Ling. 

— Aşteaptă şi o să vezi, o tachina el. 

Nat luă un taxi până în cartierul Kiray şi-şi umplu ziua 
hoinărind printr-una dintre cele mai mari pieţe în aer liber 
din lume. Era înconjurat de rânduri-rânduri de standuri 
încărcate cu de toate - de la ceasuri Rolex la perle de 
cultură, de la genţi Gucci la parfum Chanel, de la brățări 
Cartier până la inimioare Tiffany. Evita strigătele de genul: 
„Pe aici, americanule, vino la mine, dau ieftin!” pentru că 
nu putea fi sigur că vreun produs din cele expuse era chiar 
original. 

Seara, când ajunse la hotel, era epuizat şi încărcat cu 
şase pungi de cumpărături, majoritatea cadouri pentru 
soţia lui. Luă liftul până la etajul trei şi deschise uşa, 
sperând că Su Ling se întorsese din oraş, după ce îşi 
vizitase mătuşa. Intrând, i se păru că aude suspine. Stătu 
neclintit. Sunetul, inconfundabil, venea din dormitorul 

apartamentului. Lăsă sacoşele să cadă pe podea şi 
deschise imediat uşa dormitorului. Încolăcită în pat ca un 
mugur nedesfăcut, Su Ling plângea. Işi dădu jos haina şi 
pantofii şi se duse lângă ea, luând-o în braţe. 

— Ce s-a întâmplat, floricică? o întrebă, mângâind-o cu 
blândeţe. 

Ea nu-i răspunse. Nat o strânse la piept, ştiind că-i va 
spune când va putea. 

Când se întunecă şi luminile de neon începură să 
licărească pe străzi, trase perdelele şi reveni lângă ea, 
luând-o de mână. 

— Te voi iubi întotdeauna, spuse Su Ling, fără să-l 
privească. 

— Şi eu te voi iubi întotdeauna, răspunse el, luând-o din 
nou în braţe. 

— ii minte că în noaptea nunţii ne-am înţeles să nu 
avem secrete? Aşa că trebuie să-ţi spun ce am aflat în 
după-amiaza asta. 

Nat nu văzuse niciodată un chip atât de trist. 

— Nimic din ce mi-ai spune nu m-ar face să te iubesc mai 
puţin, încercă s-o liniştească. 

Su Ling îl trase spre ea şi-şi puse capul pe pieptul lui, de 
parcă n-ar fi vrut să-l privească în ochi. 

— M-am dus la întâlnire cu mătuşa mea de dimineaţă, 
începu ea. Şi-o amintea bine pe mama şi mi-a explicat de 
ce a plecat după ea la Seul. 

Apoi, Su Ling îi repetă tot ce-i spusese Kai Pai. Când 
termină, îşi privi soţul, depărtându-se uşor de el: 

— Mai poţi să mă iubeşti acum, când ştii adevărul? îl 
întrebă. 

— Nu credeam că o să te pot iubi mai mult decât până 
acum şi încerc să realizez cât curaj ţi-a trebuit ca să-mi spui 
toate astea. Acum, suntem uniţi de o legătură pe care 
nimeni nu o va mai putea rupe. 


x 

— Nu cred că e bine să merg cu tine, zise Annie. 

— Dar tu eşti mascota mea norocoasă şi... 

— Şi doctorul Redpath a zis că n-ar fi bine. 

Fletcher acceptă, de voie, de nevoie, că va trebui să 
plece singur la New York. Annie era gravidă în luna a 
şaptea şi deşi nu apăruse nicio complicaţie, nu contrazicea 
niciodată doctorul. 

Fusese încântat că Alexander, Dupont & Bell îl 
chemaseră la un al doilea tur de interviuri şi se întreba câţi 
alţi candidați mai ajunseseră pe lista scurtă. Avea 
sentimentul că domnul Abrahams ştia, dar profesorul lui nu 
făcea confidente. 

Trenul opri la gara Penn şi Fletcher luă un taxi până pe 
strada 54, ajungând la firmă cu douăzeci de minute mai 
devreme. Aflase că o dată, un candidat a întârziat trei 
minute şi nici n-a mai fost intervievat. 

Luă liftul până la etajul treizeci şi şase, fiind introdus într- 
un birou aproape la fel de frumos ca şi cel al partenerului 
principal. A stat singur, întrebându-se dacă era un semn 
bun. După un timp, sosi un alt candidat, care-i zâmbi: 

— Sunt Logan Fitzgerald, îi spuse acesta, întinzându-i 
mâna. Am auzit discursul tău pro Vietnam, adresat 
studenţilor în primul an de la Yale. A fost strălucit, deşi nu 
eram de acord cu nicio idee din ce spuneai. 

— Ai studiat la Yale? 

— Nu, îmi vizitam fratele. Eu am învăţat la Princeton şi 
cred că ştim amândoi ce căutăm aici. 

— Câţi crezi că mai vin? întrebă Fletcher. 

— Uitându-mă la ceas, cred că noi doi am mai rămas. 
Aşa că nu pot decât să-ţi urez succes. 

— Sunt convins că vorbeşti din inimă, surâse Fletcher. 

Uşa s-a deschis şi Fletcher o recunoscu pe secretara 
domnului Alexander. 

— Domnilor, poftiţi pe aici, spuse ea. 

— Mulţumim, doamnă Townsend, răspunse el, pentru că 
tatăl lui îl învățase să ţină minte întotdeauna numele 
secretarei - la urma urmei, ele petrec cu şeful mai mult 

timp decât soţia lui. 

Cei doi candidaţi porniră în urma ei şi Fletcher se întreba 
dacă şi Logan era la fel de nervos ca el. Pe coridorul lung, 
aşternut cu un covor, numele partenerilor din firmă erau 
scrise pe plăcuţe aurii, montate pe uşile de stejar ce se 
vedeau de o parte şi de alta. Inainte de sala de conferinţe, 
pe ultima uşă, era scris numele lui William Alexander. 

Doamna Townsend bătu încetişor la uşă, o deschise şi se 
dădu la o parte. Cei doi tineri văzură douăzeci şi cinci de 
bărbaţi şi trei femei, care se ridicară de la locurile lor şi 
începură să aplaude 

— Vă rog să luaţi loc, spuse Bill Alexander, după 
încetarea aplauzelor. Daţi-mi voie să vă felicit pe amândoi 
pentru angajarea la Alexander, Dupont & Bell, dar vă 
avertizez, data viitoare când veţi fi întâmpinați atât de 
călduros va fi când vi se va propune să fiţi parteneri la 
firmă şi până atunci trebuie să treacă cel puţin şapte ani. În 
dimineaţa aceasta, vă veţi întâlni cu diferiţi membri din 
comitetul executiv, care ar trebui să fie capabili să vă 
răspundă la orice întrebare. Fletcher, ai fost repartizat la 
Matthew Cunliffe, care conduce biroul nostru de drept 
penal, iar dumneata, Logan, răspunzi direct în faţa lui 
Graham Simpson, responsabilul departamentului de fuziuni 
şi achiziţii. La douăsprezece şi jumătate, ne întâlnim cu toţii 
la masă. 

Prânzul se dovedi a fi unul prietenos, după epuizantele 
interviuri; membrii personalului încetară de a se mai purta 
ca domnul Hyde, adoptând mai degrabă atitudinea lui dr. 
Jekyll. Era un dublu rol pe care îl jucau zilnic cu clienţii şi 
adversarii lor. 

— Mi se pare că sunteţi amândoi şefi de promoţie, spuse 
Bill Alexander, după ce se servi primul fel. (Nu primiseră 
decât un fel de mâncare şi ca băutură, doar apă). Sper să 
fie aşa, pentru că nu m-am hotărât încă să vă plasez într- 
unul din birouri. 

— Deci unul dintre noi nu va fi admis? întrebă Fletcher 
nervos. 

— Nu, o să-şi petreacă primul an la corespondenţă, 
făcând curierat pe la firmele juridice. Pe jos, adăugă 
domnul Alexander după o pauză. 

Nu râse nimeni şi Fletcher nu era sigur dacă glumise sau 
nu. Şeful era pe cale de a continua, când se auzi o bătaie în 
uşă şi intră secretara. 

— Aveţi un apel pe linia trei, domnule Alexander. 

— Am spus să nu fiu întrerupt, doamnă Townsend. 

— Este o urgenţă. 

Bill Alexander ridică receptorul telefonului din sală şi 
încruntarea de pe chipul lui dispăru în timp ce asculta 
atent: 

— Îi voi spune, zâmbi el şi închise. Dă-mi voie să te felicit 
primul, Fletcher. 

Fletcher era nedumerit, pentru că ştia că notele anuale 
nu se afişau decât peste o săptămână. 

— Eşti fericitul tată al unei fetiţe, continuă directorul. 
Mama şi fiica se simt foarte bine. De când am cunoscut-o 
pe fata aia mi-am dat seama că e exact genul pe care îl 
apreciem la Alexander, Dupont & Bell. 

24 


— Lucy? 

— Nu Ruth sau Martha? 

— li putem pune toate trei numele, a spus Fletcher, ca să 
ne facem fericite mamele, dar o să-i spunem Lucy. 

Zâmbi şi-şi aşeză grijuliu fiica în leagăn. 

— Te-ai gândit unde o să locuim? întrebă Annie. Nu vreau 
ca Lucy să crească în New York. 

— De acord, a spus Fletcher, gâdilându-şi fiica sub 
bărbie. Am stat de vorbă cu Mat Cunliffe şi mi-a spus că a 
avut şi el problema asta când a venit la firmă. 

— Şi ce ţi-a recomandat? 

— Să ne mutăm într-unul din cele trei-patru orăşele din 
New Jersey, aflate la mai puţin de o oră de mers cu trenul 
de New York. M-am gândit să mergem cu maşina vinerea 
viitoare şi să căutăm în zonă, să găsim un loc plăcut. 

— Cred că pentru început trebuie să închiriem ceva, zise 
Annie, până strângem destui bani să ne cumpărăm o casă. 

— Se pare că nu, fiindcă firma preferă că achiziţionăm o 
proprietate. 

— Firma poate foarte bine să prefere asta, dar noi nu ne 
putem permite. 

— Nici asta nu constituie o problemă, pentru că 
Alexander, Dupont & Bell acoperă costul cu credite fără 
dobândă. 

— Foarte generos din partea lor, spuse Annie, dar, din 
câte-l cunosc eu pe Bill Alexander, trebuie să mai aibă un 
interes. 

— Sigur că are, răspunse Fletcher. Te leagă de firmă şi ei 
se mândresc că sunt compania juridică ai cărei angajaţi au 
cea mai mare stabilitate din New York. Mi se pare evident 
că, după ce şi-au dat atâta osteneală să aleagă pe cineva şi 
să-l instruiască în maniera lor, vor să se asigure că 
respectivul nu va pleca la o firmă rivală. 

— Parcă-i o căsătorie cu revolverul la tâmplă, zise Annie. 

l-ai pomenit domnului Alexander de ambițiile tale politice? 

— Nu, dacă aş fi făcut-o, n-aş mai fi trecut de selecţia lor 
şi oricum, de unde să ştiu de pe acum ce voi face peste doi 
sau trei ani? 

— Eu ştiu exact ce vei face, zise Annie, peste doi, zece 
sau douăzeci de ani. Cel mai fericit eşti când candidezi la 
un post şi n-o să uit niciodată cum tu, când a fost tata 
reales în Senat, erai singura persoană mai entuziasmată de 
succesul lui decât el însuşi. 

— Să nu cumva să scapi vreo vorbă faţă de Matt Cunliffe, 
zâmbi Fletcher, fiindcă în zece minute sigur va şti şi Bill 
Alexander şi firma nu e interesată de cine nu se implică 
total. Motto-ul lor e: Fiecare zi e compusă din douăzeci şi 
cinci de ore taxabile. 


x 


Când se trezi, Su Ling îl auzi pe Nat vorbind la telefon în 
camera alăturată. Se întreba cu cine vorbea atât de 
devreme dimineaţa. A perceput ţăcănitul de închidere şi 
soţul ei a intrat în dormitor: 

— Sus şi fă bagajele, floricico. Plecăm de aici în mai puţin 
de o oră. 

— Ce...? 

— Mai puţin de o oră. 

Su Ling sări din pat şi fugi în baie. 

— Căpitane Cartwright, îmi permiţi să te întreb unde mă 
duci? strigă ea ca să acopere zgomotul duşului. 

— Îţi voi dezvălui în avion, doamnă Cartwright. 

— In ce direcţie plecăm? încercă ea să afle după ce a 
închis robinetul. 

— Nu-ţi spun înainte de decolarea avionului. 

— Plecăm acasă? 

— Nu, refuză Nat să-i spună vreun detaliu. 


3Joc de cuvinte intraductibil în limba română. Cuvântul englezesc 
billing = taxabil, aminteşte de numele patronului firmei, Bill (Alexander) 
(n.tr.) 

Su Ling încercă să-şi aleagă ceva de îmbrăcat, iar Nat 
puse din nou mâna pe telefon. 

— O fată nu poate fi gata într-o oră, se plânse Su Ling. 

— Asta şi vroiam, replică Nat, care solicita să li se 
comande un taxi de la recepţie. 

— Fir'ar să fie! exclamă Su Ling, uitându-se la cadouri. 
Unde o să le băgăm pe toate? 

Nat puse jos receptorul şi scoase din dulap un 
geamantan pe care ea nu-l mai văzuse. 

— Gucci? întrebă, surprinsă de  extravaganţa lui 
neobişnuită. 

— Nu prea cred, a zise el, am dat doar zece dolari. 

Su Ling râse, iar Nat luă din nou telefonul în mână: 

— Avem nevoie de un hamal şi vă rog să ne pregătiţi 
nota când coborâm. Zece minute, i-a spus soţiei după ce 
termină convorbirea. 

O privi cum îşi încheia bluza. Se gândi cât de greu 
adormise noaptea trecută şi cum se hotărâse să o ducă 
departe de Coreea cât mai repede posibil. Fiecare minut 
petrecut în oraş îi va aminti... 

La aeroport, Nat se aşeză la coadă să ia biletele şi-i 
mulţumi funcţionarei de la ghişeu că-i rezolvase atât de 
prompt comanda de la prima oră. Su Ling plecase să ia 
ceva de mâncare, în timp ce el introducea bagajele pentru 
avion. După ce terminară, urcă în restaurantul aeroportului 
şi-şi găsi soţia aşezată într-un colţ, discutând cu o 
chelneriţă. 

— Ţie nu ţi-am comandat nimic, zise ea. Îi spuneam 
chelneriţei că după o săptămână de căsnicie, nu eram 
sigură că vei mai apărea. 

— Domnule? îl aştepta femeia să comande. 

— Două ochiuri, şuncă, pâine graham şi cafea neagră. 

— Asta v-a comandat şi soţia, spuse chelneriţă, uitându- 
se pe carneţelul ei. 

Nat se uită la Su Ling. 

— Unde mergem? întrebă ea. 

— Vei afla la îmbarcare şi dacă mă mai baţi la cap, nu-ți 

spun până nu aterizăm. 

— Dar... 

— Dacă trebuie, te leg la ochi, spuse el, în timp ce 
chelneriţa le aducea cafeaua fierbinte. Acum trebuie să-ţi 
pun nişte întrebări serioase. 

Observă cum Su Ling se încorda, dar se prefăcu 
nepăsător, propunându-şi să n-o mai tachineze în 
următoarele zile pentru că era sensibilizată de ceea ce 
aflase. 

— Îmi amintesc că i-ai spus mamei tale că atunci când 
Japonia se va alinia la revoluţia informatică, tehnologia va 
avansa şi mai rapid. 

— Mergem în Japonia? 

— Nu, a spus Nat, studiind nota de plată. Concentrează- 
te, fiindcă mă bazez pe evaluarea ta. 

— Industria e în galop în momentul ăsta, se lansă Su 
Ling. Canon, Sony, Fujitsu i-au depăşit deja pe americani. 
De ce? Vrei să investighezi companii noi de informatică? In 
cazul ăsta, ţine seama de... 

— Da şi nu, spuse Nat, întorcând capul şi ascultând atent 
un anunţ de îmbarcare. 

Lăsă ultimele bancnote coreene pe care le mai avea pe 
masă şi se ridică. 

— Plecăm undeva, nu, căpitane Cartwright? întrebă Su 
Ling. 

— Eu plec, a spus Nat, fiindcă a fost ultimul anunţ şi tu, 
chiar dacă ai alte planuri, vii cu mine fiindcă eu am biletele 
şi cărţile de credit. 

— Atunci n-am de ales, nu? zise ea, sorbindu-şi repede 
cafeaua şi uitându-se la tabela de plecări, să vadă unde se 
făcuseră ultimele anunţuri. 

Era cel puţin o duzină de destinaţii. 

— Honolulu? întrebă ea, ajungându-l din urmă. 

— De ce te-aş duce în Honolulu? 

— Ca să stăm la plajă şi să facem dragoste toată ziua. 

— Nu, mergem undeva unde mă pot întâlni ziua cu 
fostele mele iubite iar noaptea putem să facem dragoste. 

— Saigon? întrebă Su Ling, privind alt oraş care se vedea 
luminat pe tabela de plecări. Vom vizita locul trecutului 
glorios al căpitanului Cartwright? 

— Direcţie greşită, spuse Nat, continuând să meargă 
spre poarta de plecări internaţionale. După ce li se 
verificară paşapoartele şi biletele, el porni cu pas întins 
spre îmbarcare. 

— Bombay? se hazarda Su Ling, când trecură de poarta 
unu. 

— Nu cred că mi-aş găsi prea multe foste iubite în India, 
o asigură Nat, trecând de următoarele trei porţi. 

Su Ling studia numele de oraşe scrise pe fiecare poartă. 

— Singapore, Manila, Hong Kong? 

— Nu, nu şi nu, repetă el, depăşind şi porţile unsprezece, 
doisprezece şi treisprezece. 

Su Ling nu mai spuse nimic. Bangkok, Zurich, Paris, 
Londra şi, deodată, Nat s-a oprit în faţa porţii douăzeci şi 
unu. 

— Călătoriţi cu noi la Roma şi Veneţia? îl întrebă 
funcţionara companiei Pan Am. 

— Da, spuse Nat. Am bilete rezervate pe numele 
Cartwright. 

— Ştii ceva, domnule Cartwright? Eşti un om cu totul 
deosebit, îl complimentă Su Ling. 


* 


De-a lungul a patru weekenduri, Annie pierdu socoteala 
caselor pe care le vizitaseră. Unele erau prea mari, altele 
prea mici, altele erau într-un cartier care nu le plăcea şi 
dacă le plăcea vecinătatea, pur şi simplu nu-şi permiteau 
preţul, cu tot ajutorul pe care-l primeau de la Alexander, 
Dupont & Bell. Apoi, într-o duminică după-amiază, găsiră 
exact ce căutau la Ridgewood şi la zece minute după ce 
intraseră, se înţeleseră din cap în spatele agentului 
imobiliar. Annie îi telefonă imediat mamei ei: 

— E absolut ideal, se entuziasma. E într-o zonă liniştită, 

cu mai multe biserici şi şcoli decât baruri şi cinematografe 
şi are chiar şi un râu care şerpuieşte prin mijlocul oraşului. 

— Care e preţul? întrebă Martha. 

— Puțin mai mare decât voiam eu, dar agentul aşteaptă 
un telefon de la consilierul meu, Martha Gates; dacă nu poţi 
tu să scazi preţul, mamă, nu poate nimeni. 

— Mi-ai urmat instrucţiunile? se interesă mama. 

— Până la detalii. l-am spus agentului că suntem 
amândoi profesori, pentru că m-ai avertizat că preţurile 
urcă pentru avocaţi, bancheri şi doctori. A părut destul de 
dezamăgit. 

Fletcher şi Annie îşi petrecură după-amiaza plimbându-se 
prin oraş şi rugându-se ca Martha să negocieze un preţ 
rezonabil, fiindcă locuinţa mai era şi aproape de gară, în 
afară de celelalte calităţi. 

După patru lungi săptămâni, necesare încheierii 
tranzacţiei, Fletcher, Annie şi Lucy Davenport îşi petrecură 
prima seară în noua lor locuinţă din Ridgewood, New 
Jersey, pe data de 1 octombrie 1974. Nici nu închiseseră 
bine uşa de la intrare, când Fletcher o întrebă pe soţia lui: 

— Crezi că o poţi lăsa pe Lucy cu mama ta vreo două 
săptămâni? 

— Nu mă deranjează să o am în preajmă cât punem casa 
la punct, spuse Annie. 

— Nu la asta mă gândeam, îi explică Fletcher. Socotisem 
că ni s-ar cuveni o vacanţă, un fel de a doua lună de miere. 

— Dar... 

— Fără „dar”... O să facem ce voiai tu: mergem în Scoţia 
şi-i căutăm pe strămoşii familiilor noastre, Davenport şi 
Gates. 

— Când vrei sa plecam? 

— Avionul decolează mâine la ora unsprezece. 

— lţi place să iei o fată prin surprindere, nu, domnule 
Davenport? 

— Ce pui la cale? întrebă Su Ling, aplecându-se spre 
soţul ei, care verifica ceva în paginile financiare ale ziarului 
Asian Business News. 

— Studiez fluctuațiile valutare din ultimul an, răspunse 
Nat. 

— De aceea mă întrebai de Japonia? 

— Bineînţeles. Yenul e singura valută care a crescut 
constant în raport cu dolarul în ultimii zece ani şi mai mulţi 
economişti prognozează că tendinţa asta va continua şi în 
viitorul previzibil. Pretind că yenul este încă subevaluat 
masiv. Dacă experţii au dreptate şi tu nu greşeşti în 
privinţa rolului Japoniei în expansiunea noii tehnologii, cred 
că am identificat o investiţie bună într-o lume nesigură. 

— Asta o să fie subiectul dizertaţiei tale de masterat? 

— Nu, dar nu e o idee rea, spuse Nat. Mă gândeam să fac 
o mică investiţie în valută şi dacă nu greşesc, o să adun 
câţiva dolari în fiecare lună. 

— Cam riscant, nu? 

— Dacă vrei să scoţi un profit, trebuie să-ţi asumi şi un 
anumit risc. Secretul e să elimini elementele care sporesc 
riscul. 

Su Ling nu părea convinsă. 

— Să-ţi spun la ce mă gândesc, continuă Nat. Acum 
câştig patru sute de dolari pe lună, salariul de căpitan. 
Dacă-i vând în avans cu un an, la actuala rată dolar-yen şi-i 
schimb pe yeni şi pe urmă îi reconvertesc în dolari după 
douăsprezece luni, iar rata se menţine crescătoare ca în 
ultimii şapte ani, ar trebui să scot un profit anual de 4-500 
de dolari. 

— Şi dacă se inversează tendinţa? 

— Dar în ultimii şapte ani nu s-a inversat. 

— Dar dacă...? 

— Aş pierde în jur de 400 de dolari, salariul pe o lună. 

— Aş prefera să am un cec stabil în fiecare lună. 

— Nu poţi acumula niciodată capital din salariu, explică 
Nat. Majoritatea oamenilor trăiesc peste posibilităţi şi nu 
economisesc decât prin asigurarea de viaţă sau obligaţiuni, 

care pot fi distruse de inflaţie, întreabă-l pe tata. 

— Dar la ce ne trebuie atâţia bani? 

— Pentru iubitele mele. 

— Şi unde sunt iubitele astea? 

— Majoritatea sunt în Italia, dar mai sunt şi altele, pe 
pereţii galeriilor din marile capitale ale lumii. 

— Deci de asta mergem la Veneţia? 

— Şi la Florenţa, Milano şi Roma. Când le-am părăsit, 
majoritatea erau nude şi unul dintre lucrurile care-mi plac 
cel mai mult le ele e că nu îmbătrânesc, doar crapă puţin 
dacă le ţii la soare. 

— Norocul lor, zise Su Ling. Ai o favorită? 

— Nu, sunt cam promiscuu, deşi dacă aş fi forţat să aleg, 
recunosc că la Florenţa e o doamnă care locuieşte într-un 
mic palat. O ador şi tânjesc s-o revăd. 

— Nu cumva e o fecioară? se interesă Su Ling. 

— Eşti deşteaptă. 

— Il se spune Maria? 

— M-ai prins, deşi sunt multe Maria în Italia. 

— Adorarea magilor de Tintoretto. 

— Nu. 

— Bellini, Mama şi pruncul? 

— Nu, aceştia locuiesc tot la Vatican. 

Su Ling tăcu o clipă, pe când stewardesa îi ruga să-şi 
pună centurile de siguranţă. 

— Caravaggio? 

— Foarte bine. Am lăsat-o la palatul Pitti, pe peretele din 
dreapta al galeriei de la etajul trei. Mi-a promis că-mi va fi 
credincioasă până mă întorc. 

— Şi acolo o să rămână, fiindcă aşa o iubită te-ar costa 
mai mult de 400 de dolari pe lună şi dacă mai speri să intri 
în politică, n-o să-ţi permiţi să-i cumperi nici rama. 

— N-o să intru în politică până când n-o să-mi permit să 
cumpăr toată galeria, o asigură Nat. 


x 

Annie începea să înţeleagă de ce britanicii îi priveau cu 
atâta superioritate pe turiştii americani care reuşeau 
cumva să parcurgă Londra, Oxford, Blenheim şi Stratford în 
trei zile. Era stânjenită când vedea autocarele cu turişti 
americani  golindu-se la Stratford, la teatrul Royal 
Shakespeare, unde vizitatorii asistau la o piesă doar până 
la pauză, fiind înlocuiţi după aceea tot de compatrioți de-ai 
ei, coborâţi din alt autocar. N-ar fi crezut aşa ceva, dar 
văzuse cu ochii ei cum, după pauză, rândurile din faţă 
fuseseră ocupate de figuri complet noi, dar cu un accent 
familiar, american. Se întreba dacă aceia care vizionau 
actul doi le spuneau celor plecaţi după actul unu ce se 
întâmplase cu Rosencrantz şi Guildenstern sau primii erau 
deja în drum spre Londra. 

Sentimentul de vinovăție pentru  superficialitatea 
americană se diminuă după ce petrecură zece zile liniştite 
în Scoţia. Se bucurară să se afle la Edinburgh în timpul 
festivalului de teatru, putând alege între piese de Marlowe, 
Mozart, Pinter şi Orton. Totuşi, momentele cele mai plăcute 
pentru amândoi au apărut în călătoria de-a lungul celor 
două coaste insulare. Peisajul le tăia respiraţia, nu credeau 
să mai existe altul la fel de frumos pe pământ. 

Incercară să găsească la Edinburgh strămoşii familiilor 
Gates şi Davenport, dar nu se aleseră decât cu o diagramă 
colorată şi mare a clanurilor scoțiene şi cu o fustă cu model 
ce imita tartanul neamului Davenport, pe care Annie se 
îndoia că o va mai purta după ce se va întoarce în State. 

Fletcher adormi imediat după decolarea avionului de pe 
aeroportul din Edinburgh. Când se trezi, soarele pe care-l 
văzuse apunând dincolo de un hublou nu răsărise încă în 
partea opusă. Coborând pe aeroportul JFK - pe care Annie 
se obişnuise să-l numească tot Idlewild - ea se gândea doar 
la Lucy, iar Fletcher era neliniştit în perspectiva primei zile 
la Alexander, Dupont & Bell. 

Când se întoarseră de la Roma, Nat şi Su Ling erau 
epuizați, dar schimbarea de plan fusese cât se poate de 
reuşită. Su Ling se relaxase tot mai mult cu trecerea zilelor; 
de fapt, în cea de-a doua săptămână nu mai pomeniseră 
niciunul de Coreea. Pe drumul către casă, se înţeleseră să-i 
spună mamei lui Su Ling că-şi petrecuseră luna de miere în 
Italia. Numai Tom avea să fie nedumerit. 

In timp ce Su Ling dormea, Nat studie din nou piaţa 
valutară în /nternational Herald Tribune şi în Financial 
Times de Londra. Tendinţa continua neabătută, o cădere, o 
uşoară redresare, apoi iar o cădere, iar graficul pe termen 
lung arăta o urcare pentru yen şi traseul invers pentru 
dolar. Situaţia era aceeaşi pentru yen şi în raport cu marca, 
lira sterlină şi lira italiană şi Nat se hotări să cerceteze care 
rată de schimb prezenta cea mai mare discrepanţă. La 
întoarcerea la Boston, voia să discute cu tatăl lui Tom şi să 
apeleze la departamentul valutar de la banca Russell mai 
degrabă decât să-şi dezvăluie ideea cuiva necunoscut. 

li aruncă o privire soţiei adormite, recunoscător pentru 
sugestia de a-şi face dizertaţia de masterat despre ratele 
de schimb valutar. Zilele aveau să treacă repede la Harvard 
şi îşi dădea seama că nu putea amâna o hotărâre care 
urma să le afecteze amândurora viitorul. Discutaseră deja 
cele trei opţiuni posibile: el şi-ar fi putut căuta o slujbă la 
Boston pentru ca Su Ling să rămână la Harvard, dar ea îi 
atrăsese atenţia că în felul acesta şi-ar limita el orizontul. 
Ar fi putut accepta oferta domnului Russell, să lucreze cu 
Tom la o bancă mare dintr-un oraş mic, dar asta i-ar fi 
redus perspectivele de viitor. Sau putea solicita o slujbă pe 
Wall Street, să vadă dacă supravieţuia în prima grupă 
valorică. 

Su Ling nu avea îndoieli în privinţa deciziei potrivite 
pentru el şi deşi mai aveau timp să se gândească la viitor, 
ea începuse deja să tatoneze terenul pentru un post la 
Universitatea Columbia. 

După ultimul an petrecut la Harvard, Nat nu avea prea 
multe regrete. 

La câteva ore după aterizarea pe aeroportul internaţional 
Logan, îl sunase pe tatăl lui Tom să-i împărtăşească ideile 
lui legate de valută. Domnul Russell îl atenţionase că 
investiţia dorită de el era prea mică pentru un cont în 
valută. Nat fusese dezamăgit, dar domnul Russell sugerase 
ca banca să-i acorde un împrumut de o mie de dolari, cu 
condiţia ca el şi Tom, fiul lui, să investească în acelaşi fel 
câte o mie de dolari fiecare. Acesta devenise primul fond 
de investiţii al lui Nat. 

Când află şi Joe Stein despre proiect, adăugă şi el o mie 
de dolari. In doar o lună, fondul acumulase zece mii de 
dolari. li spusese lui Su Ling că era mai îngrijorat pentru 
banii celorlalţi investitori decât pentru ai lui. Până la 
sfârşitul trimestrului, fondul Cartwright crescuse la 14.000 
de dolari şi Nat obținuse un profit net de 726 de dolari. 

— Dar tot ai putea să-i pierzi pe toţi, îi reaminti Su Ling. 

— Adevărat, dar cu cât fondul e mai substanţial, se 
împuţinează şansele de a pierde mult, chiar dacă tendinţa 
valutară se schimbă brusc. Mi-aş putea apăra poziţia 
vânzând în avans, ca să minimizez pierderile. 

— Dar nu-ţi ia asta prea mult timp, ţinând cont că trebuie 
să-ţi scrii dizertaţia? îl întrebă Su Ling. 

— Nu-mi ia decât în jur de cincisprezece minute zilnic, 
răspunse Nat. Controlez piaţa japoneză dimineaţa la şase şi 
valorile de închidere la New York la şase după-amiază în 
fiecare zi. Atâta vreme cât cursul nu e împotriva mea mai 
multe zile la rând, n-am altceva de făcut decât să 
reinvestesc lunar capitalul. 

— E obscen, spuse Su Ling. 

— Ce e rău în a-mi folosi abilitatea, cunoştinţele şi bruma 
de spirit întreprinzător? 

— Fiindcă muncind un sfert de oră pe zi, tu câştigi mai 

mult decât aş putea avea eu ca cercetător la Universitatea 
Columbia - de fapt, câştigi poate mai mult şi decât 
superiorul meu. 

— Superiorul tău va avea acelaşi post şi la anul, 
indiferent de fluctuațiile pieţei. Asta înseamnă să fii liber 
întreprinzător. Partea proastă e că poţi pierde totul. 

Nat nu-i mai pomeni soţiei lui de remarca rostită cândva 
de economistul britanic Maynard Keynes, că Un om istet ar 
trebui să fie în stare să facă avere înainte de micul dejun, 
ca să se poată ocupa de o slujbă decentă în restul zilei. Ştia 
ce resentimente avea ea faţă de banii câştigaţi uşor, aşa că 
nu vorbea despre investiţiile lui decât când ea aducea 
vorba despre asta. Şi nici atunci nu-i aducea la cunoştinţă 
toate sugestiile domnului Russell de a-şi spori profitul. 

Nu se simţea vinovat pentru cele cincisprezece minute 
alocate zilnic micului său fond, pentru că se îndoia că în 
grupa lui exista vreun student care să înveţe mai mult 
decât el. De fapt, singura lui pauză de la studiu era să 
alerge o oră în fiecare după-amiază şi momentul de glorie 
al anului a fost pentru el câştigarea crosului pentru echipa 
Harvardului, împotriva Universităţii Connecticut. 

După ce dădu mai multe interviuri la New York, primi o 
sumedenie de oferte de la instituţii financiare, dar nu luă în 
serios decât două dintre ele. De fapt, ambele firme erau 
egale ca dimensiuni şi reputaţie, dar după ce-l cunoscu pe 
Arnie Freeman, directorul biroului valutar de la Morgan's, 
semnă imediat contractul de angajare pentru el. Arnie avea 
talentul de a face paisprezece ore de muncă zilnic pe Wall 
Street să pară cea mai bună distracţie. 

Nat se întreba ce-i va mai aduce anul acela, când Su Ling 
vru să ştie ce profit acumulase fondul Cartwright. 

— In jur de patruzeci de mii de dolari. 

— Şi partea ta? 

— Douăzeci la sută. Pe ce vrei s-o cheltuieşti? 

— Pe primul nostru copil, răspunse ea. 


* 

Privind retrospectiv primul an la Alexander, Dupont & 
Bell, nici Fletcher nu avea multe regrete. Nu ştiuse ce 
responsabilităţi va avea, dar angajaţilor debutanţi nu li se 
spunea degeaba „cai de povară”. Descoperi repede că 
sarcina lui principală era să-i pună lui Matt Cunliffe pe birou 
absolut toate documentele relevante pentru cazul la care 
lucra acesta. Nu avusese nevoie decât de câteva zile 
pentru a înţelege că scenariul unor apariţii non-stop la 
procese senzaţionale, pentru a apăra femei nevinovate 
acuzate de crimă, era de domeniul filmelor de televiziune... 
Mare parte din munca lui era chinuitoare şi meticuloasă şi 
răsplătită mai ales cu rezolvarea unui caz prin negocieri, 
înainte de a se ajunge la proces. 

De asemenea, Fletcher descoperi că numai ca acţionar al 
companiei ajungeai să câştigi „banii mari” şi să pleci acasă 
pe lumină. Totuşi, Matt îl ajuta, neobligându-l să folosească 
treizeci de minute pentru masa de prânz, drept care 
Fletcher reuşea chiar să joace sguash cu Jimmy de două ori 
pe săptămână. 

Deşi îşi lua de lucru şi pe drumul spre casă cu trenul, 
încerca totuşi să-şi petreacă măcar o oră seara cu fiica lui. 
Tatăl lui îi amintea adesea că după ce vor trece primii ani 
din viaţa ei, nu va mai putea să reproiecteze filmul cu 
„momente importante din copilăria lui Lucy”. 

Prima aniversare a fetiţei a fost pentru Fletcher 
evenimentul cel mai zgomotos după un meci văzut la 
stadion. Annie îşi făcuse atâţia prieteni în vecinătate, încât 
acum casa li se umpluse de copilaşi care râdeau sau 
plângeau toţi deodată. Fletcher se minuna de calmul lui 
Annie în faţa îngheţatei căzute, a fursecurilor cu ciocolată 
strivite pe covor, a unei sticle de lapte vărsate pe rochia ei 
şi le trata pe toate fără ca zâmbetul să-i părăsească 
expresia chipului. După ce plecă şi ultimul puşti, Fletcher 
era epuizat, dar ea nu zise decât „Cred că a mers bine”. 

Fletcher se vedea în continuare des cu Jimmy, care, 
mulţumită tatălui lui - chiar el o spunea - prinsese o slujbă 

la o firmă de avocatură de pe bulevardul Lexington, mică, 
dar respectată. Programul lui era aproape la fel de dur ca al 
lui Fletcher, dar responsabilitatea de tată părea să-l 
stimuleze, mai ales când Joanna a dat naştere celui de-al 
doilea copil. Fletcher se minuna de succesul căsniciei lor, 
cu toată diferenţa de vârstă şi de studii. Dar acestea nu 
aveau importanţă, pentru că cei doi pur şi simplu se 
adorau, stârnind invidia multor cupluri cu aceeaşi vechime, 
care depuseseră deja actele de divorţ. Când auzi de al 
doilea copil al lui Jimmy, Fletcher speră că Annie va urma 
exemplul cumnatei ei. Îl invidia pe Jimmy pentru că avea un 
fiu şi se gândea adesea la Harry Robert. 

Din cauza volumului mare de muncă, nu-şi făcuse mulţi 
prieteni la serviciu, cu excepţia lui Logan Fitzgerald, 
angajat în aceeaşi zi cu el. Işi comparau adesea notele 
documentare în timpul pauzei de prânz şi beau un pahar 
înainte de a sosi trenul lui Fletcher, seara. Nu trecu mult şi 
irlandezul înalt şi blond primi invitaţii la Ridgewood, pentru 
a le cunoaşte pe prietenele necăsătorite ale lui Annie. Deşi 
accepta faptul că el şi Logan erau rivali, asta nu le afecta 
prietenia; de fapt, părea să le-o întărească. In primul an, 
amândoi au avut scăderi şi victorii şi nimeni nu le dădea 
vreun indiciu în legătură cu primul dintre ei care va deveni 
acţionar. 

Într-o seară, la un pahar, Fletcher şi Logan conveniră că 
acum erau amândoi angajaţi cu drepturi depline. Peste 
câteva săptămâni, vor apărea noii ucenici şi ei vor progresa 
de la cai de povară la cârlani. Amândoi studiaseră cu 
interes CV-urile celor de pe lista scurtă. 

— Ce crezi despre solicitanti? întrebă Fletcher, încercând 
să nu adopte un ton superior. 

— Nu sunt răi, spuse Logan, comandându-i lui Fletcher 
obişnuita bere slabă, cu o excepţie: tipul de la Stanford, n- 
am priceput cum a ajuns pe lista scurtă. 

— Am auzit că e nepotul lui Bill Alexander. 

— Bun, ăsta e un motiv destul de bun pentru a-l trece pe 
lista scurtă, dar nu şi pentru a-i da o slujbă, aşa că nu mă 

aştept să-l vedem de mai multe ori. Dacă stau să mă 
gândesc, nici nu-i mai ţin minte numele, a adăugat Logan. 


x 


Nat era cel mai tânăr dintr-o echipă de trei oameni de la 
Morgan's. Şeful lui direct era Steven Ginsberg, care avea 
douăzeci şi opt de ani, iar adjunctul lui, Adrian Kenwright, 
împlinise de curând douăzeci şi şase de ani. Toţi trei 
controlau un fond de peste un milion de dolari. 

Deoarece piața valutară se deschide la Tokyo la ora când 
majoritatea americanilor se duc la culcare şi se închide la 
Los Angeles cu mult după apusul soarelui, un membru al 
echipei trebuia să se afle la datorie la orice oră din zi şi din 
noapte. De fapt, singura ocazie când Steven îl lăsă pe Nat 
să-şi ia o după-amiază liberă fu doctoratul lui Su Ling, 
susţinut la Harvard, şi chiar atunci a fost nevoit să plece 
mai devreme ca să răspundă la un telefon şi să explice de 
ce scădea lira italiană. 

— Ar putea avea un guvern comunist săptămâna 
viitoare, zise el, aşa că începeţi să schimbaţi în franci 
elveţieni. Şi scăpaţi şi de pesetas sau de sterline, fiindcă şi 
ei au guverne de stânga şi o să fie afectaţi. 

— Dar marca germană? 

— Ţineţi mărcile, fiindcă vor fi valută subevaluată atâta 
vreme cât zidul Berlinului stă pe loc. 

Deşi ceilalţi doi membri ai echipei aveau mult mai multă 
experienţă financiară decât Nat, realizau amândoi că Nat, 
datorită receptivităţii lui la problemele politice, putea citi o 
piaţă mai repede decât oricine altcineva cu care lucraseră 
sau concuraseră. 

În ziua în care toţi vândură dolarii pe lire sterline, Nat 
vându imediat lirele sterline în avans. Timp de opt zile, 
părea că pierduse o avere pentru bancă şi colegii treceau 
repede pe lângă el pe coridor, fără să-l privească în ochi. 
După o lună, şapte bănci îi ofereau o slujbă şi o creştere 
considerabilă de salariu. La sfârşitul anului, Nat primi un 

bonus de opt mii de dolari şi hotărî că venise vremea să 
caute o amantă. 

Nu-i spuse lui Su Ling despre bonus sau despre amantă, 
pentru că tocmai i se mărise şi ei salariul, cu nouăzeci de 
dolari pe lună. Cât despre amantă, pusese ochii pe una pe 
lângă care trecea, la un colţ de stradă, în fiecare dimineaţă 
când mergea la serviciu. Şi se odihnea tot acolo, în vitrină, 
când se întorcea în fiecare seară la apartamentul lor din 
SoHo. Cu trecerea zilelor, începu s-o privească tot mai 
atent pe doamna ce făcea baie şi în cele din urmă, se 
hotări să întrebe cât costă. 

— Şase mii cinci sute de dolari, îl informă proprietarul 
galeriei, şi daţi-mi voie să vă spun, domnule, că aveţi ochi 
bun, pentru că este o pictură magnifică, dar şi o investiţie 
inteligentă, dacă o cumpăraţi. 

Nat ajunse rapid la concluzia că misiţii de artă nu erau 
altceva decât agenţi de vânzare pentru bunuri uzate, 
îmbrăcaţi în costume de firmă. 

— Bonnard e mult subevaluat în comparaţie cu pictorii 
contemporani lui, Renoir, Monet şi Matisse, continuă 
misitul, şi prezic o urcare a preţului lui în viitorul apropiat. 

Pe Nat nu-l interesa mersul preţului lui Bonnard, pentru 
că era îndrăgostit, nu traficant de frumuseţe. 


x 


Cealaltă iubită a lui îl sună în după-amiaza aceea, să-i 
spună că era în drum spre spital. El amână o convorbire cu 
Hong-Konag-ul. 

— De ce mergi la spital? o întrebă îngrijorat. 

— Ca să-ţi nasc ţie copilul, îi răspunse soţia. 

— Dar trebuia să vină peste o lună. 

— Lui nu i-a spus nimeni asta, spuse Su Ling. 

— Vin, floricico, o asigură Nat, lăsând să cadă celălalt 
receptor. 

În seara aceea, venind de la spital, Nat îşi sună mama şi 
o anunţă că are un nepot. 

— E o veste minunată, spuse ea. Cum o să-l botezați? 

— Luke, răspunse el. 

— Şi ce-i dăruieşti lui Su Ling ca să-i sărbătoriţi naşterea? 

El ezită un moment, apoi răspunse: 

— O doamnă în baie. 

Mai trecură două zile până când se înţelese cu misitul la 
cinci mii şapte sute cincizeci de dolari şi micul Bonnard a 
fost transferat din galeria din SoHo pe peretele dormitorului 
din apartamentul lor. 

— Îţi place? îl întrebă Su Ling, când ea şi Luke au venit 
de la spital. 

— Nu mă atrage, deşi aş avea mai mult de dezmierdat 
decât la tine. Însă eu prefer femeile suple. 

Su Ling se uită o vreme la cadoul ei, apoi dădu verdictul: 

— E chiar magnifică. Mulţumesc. 

Nat era încântat că soţia lui părea să aprecieze tabloul la 
fel de mult ca şi el. Şi era uşurat că nu-l întrebase cât 
costase doamna respectivă. 

Ceea ce păruse un capriciu în timpul călătoriei cu Tom la 
Roma, Veneţia şi Florenţa se transformase într-o 
dependenţă de care Nat nu se putea dezbăra. De câte ori 
primea un bonus, pornea în căutarea unei noi picturi. Oricât 
ar fi disprețuit sfaturile agentului de artă, judecata acestuia 
se dovedi corectă, pentru că selectând impresionişti 
accesibili pentru buzunarul lui - Vuillard, Luce, Pissarro, 
Camoin şi Sisley - descoperea că valoarea acestora creştea 
la fel de rapid ca cea a investiţiilor financiare propuse 
clienţilor lui pe Wall Street. 

Su Ling admira colecţia lor în creştere. N-o interesa cât 
plătea Nat pentru amantele lui şi cu atât mai puţin ce 
valoare de investiţie aveau acestea. Poate şi pentru că, la 
douăzeci şi cinci de ani, când deveni cea mai tânără 
conferenţiară din istoria Universităţii Columbia, câştiga într- 
un an mai puţin decât Nat într-o săptămână. 

El nu mai avea nevoie să i se spună că era un lucru 
indecent. 


x 


Fletcher îşi amintea bine incidentul. 

Matt Cunliffe îl rugase să-i ducă un document la Higgs & 
Dunlop, pentru semnat. 

— În mod normal, n-aş cere unui angajat permanent să 
facă asta, îi explicase el, dar domnul Alexander a obţinut 
acordul cu privire la termeni după săptămâni întregi şi nu 
vrea să se întâmple nimic în ultimul moment, care să le 
ofere o scuză ca să nu semneze. 

Fletcher se aşteptase să revină la serviciu în jumătate de 
oră, pentru că nu avea nevoie decât ca patru acorduri să-i 
fie semnate în prezenţa martorilor. Totuşi, două ore mai 
târziu, când apăru cu treaba nerezolvată, şeful lui lăsă din 
mână stiloul, aşteptând explicaţia. 

Sosind la Higgs & Dunlop, Fletcher fusese lăsat să 
aştepte, spunându-i-se că directorul care trebuia să 
semneze nu venise încă din pauza de masă. Fusese 
surprins, pentru că domnul Higgs, directorul respectiv, 
fusese cel care stabilise întâlnirea pentru ora unu ş 
Fletcher renunţase la masă ca să se asigure că nu va rata 
întâlnirea. 

Stând în secretariat, Fletcher citise acordul, 
familiarizându-se cu termenii incluşi în el. După ce se 
convenise asupra unei oferte de preluare, se cereau nişte 
măsuri de compensare şi părţile ajunseseră cu greu la o 
înţelegere asupra sumei. 

La 1:15, Fletcher se uită la secretară, care părea 
stânjenită şi-i oferi încă o cafea. Îi mulţumi; de fapt nu era 
vina ei că era lăsat să aştepte. Dar după ce mai citise o 
dată documentul şi băuse trei cafele, decise că domnul 
Higgs era ori de-a dreptul grosolan, ori ineficient. 

Îşi privi din nou ceasul. Era 1:35 după-amiază. Oftând, o 
întrebă pe secretară unde e toaleta. Ea ezită, apoi îi dădu o 

cheie: 

— Toaleta e la etajul de deasupra pentru directori, îi 
spuse. Numai directorii şi cei mai importanţi clienţi merg 
acolo, aşa că dacă vă întreabă cineva, spuneţi, vă rog, că 
sunteţi client. 

Toaleta era goală şi nedorind să-i facă secretarei 
greutăţi, Fletcher se încuie înăuntru. Tocmai îşi încheia 
pantalonii când intrară doi bărbaţi. Unul părea că se 
întorsese de la o masă lungă, unde nu băuse doar apă. 

Prima voce: „Mă bucur că s-a stabilit. Nimic nu-mi face 
mai mare plăcere decât să-i iau caimacul lui Alexander, 
Dupont & Bell.” 

A doua voce: „Au trimis un fel de curier cu acordul, l-am 
spus lui Millie să-l ţină în secretariat, să transpire un pic. 

Fletcher scoase un pix din buzunar şi trase puţină hârtie 
igienică din sul. 

Prima voce, râzând: „La cât v-aţi înţeles?” 

A doua voce: „Ei, bine, 1.325.000 de dolari, mult mai 
mult decât anticipasem.” 

Prima voce: „Probabil clientul e încântat.” 

A doua voce: „Cu el am luat masa. A comandat o sticlă 
de Château Lafitte '52 - la urma urmei, îi spusesem să se 
aştepte la jumătate de milion, sumă pe care a acceptat-o 
bucuros, din motive evidente.” 

Prima voce, şi mai veselă: „Deci firma are un profit net 
de 417 500 $. Dar ce voiai să spui cu «motivele 
evidente»?” 

Un robinet fu deschis: „Problema noastră cea mai mare a 
fost banca clientului - retragerea a 720.000 $ peste suma 
din cont. Dacă nu-i plătim pe toţi până vineri la închiderea 
bursei, ne ameninţă că nu vor vira suma, ceea ce însemna 
că puteam să nu avem nici - robinetul se închise - primii 
500.000 $ şi asta după luni de târguiala. 

A doua voce: „E păcat de un lucru.” 

Prima voce: „Care?” 

A doua voce: „Că nu le poţi spune snobilor de la 
Alexander, Dupont & Bell că nu ştiu să joace poker.” 

Prima voce: „Adevărat, dar cred că mă voi juca puţin - s- 
a deschis o uşă - cu curierul lor.” 

Uşa se închise. Fletcher făcu sul fâşia de hârtie igienică şi 
o băgă în buzunar. leşi din cabină şi se spălă repede pe 
mâini, apoi cobori la etajul inferior pe scara de incendiu. 
Ajuns la secretară, îi dădu înapoi cheia. 

— Mulţumesc, a spus ea, ridicând telefonul. Aţi venit la 
timp, îi zâmbi. Luaţi liftul până la etajul unsprezece, domnul 
Higgs vă poate primi. 

— Mulţumesc, a spus Fletcher. 

leşi şi apăsă butonul de parter. 

Când sună telefonul, Matt Cunliffe citea de pe hârtia 
igienică. 

— Domnul Higgs pe linia unu, anunţă secretara. 

— Spune-i că nu pot vorbi acum, se lăsă Matt pe spate, 
făcându-i cu ochiul lui Fletcher. 

— Intreabă când veţi putea vorbi cu el. 

— După închiderea bursei, vineri. 

26 


Fletcher nu-şi amintea să fi antipatizat vreodată pe 
cineva atât de mult la prima vedere şi nici împrejurările nu-i 
erau de folos. 

Directorul îi rugase pe el şi pe Logan să vină la o cafea în 
biroul lui - un eveniment neobişnuit. Sosind, făcură 
cunoştinţă cu unul din noii ucenici. 

— Vreau să-l cunoaşteţi pe Ralph Elliot, începu Bill 
Alexander. 

Prima reacţie a lui Fletcher a fost să se mire că Elliot 
fusese cel ales dintre ultimii doi concurenţi. Dar descoperi 
repede motivul. 

— Anul acesta, m-am hotărât să iau eu în subordine un 
debutant. Mă pasionează să fiu la curent cu ce gândeşte 
tânăra generaţie şi pentru că Ralph a avut note 
excepţionale la Stanford, a fost alegerea firească. 

Fletcher îşi amintea uimirea lui Logan la vederea numelui 
nepotului lui Alexander pe lista candidaţilor de pe lista 
scurtă. Amândoi ajunseseră la concluzia că domnul 
Alexander reuşise să înlăture toate obiecțiile conducerii. 

— Sper că amândoi îl veţi face pe Ralph să se simtă 
binevenit. 

— Bineînţeles, spuse Logan. Vii cu noi la masă? 

— Da, aş putea să ajung, spuse Elliot, de parcă le-ar fi 
acordat o favoare. 

La prânz, Elliot nu scăpă nicio ocazie să le reamintească 
de relaţia lui de rudenie cu directorul, subînţelegând că 
dacă Fletcher sau Logan l-ar trata necorespunzător, le-ar 
putea întârzia avansarea. Amenințarea nu a făcut decât să 
întărească legătura dintre cei doi bărbaţi. 

— Acum spune oricui vrea să-l asculte că el va fi primul 
care va avansa mai devreme de şapte ani, îi spuse Fletcher 
lui Logan la un pahar, după câteva zile. 

— E aşa un ticălos viclean, că nu m-aş mira dacă ar reuşi, 
comentă Logan. 

— Cum crezi că a devenit preşedinte la Connecticut, 
dacă tratează pe toată lumea ca pe noi? 

— Poate n-a îndrăznit nimeni să i se opună. 

— Tu aşa ai reuşit? îl provocă Logan. 

— De unde ştiai? se interesă Fletcher în timp ce 
barmanul le lua paharele. 

— M-am uitat pe CV-ul tău în prima zi după angajare. Să 
nu spui că tu nu l-ai citit pe al meu. 

— Ba da, bineînţeles, recunoscu Fletcher, ridicând 
paharul, îmi amintesc că ai fost campion de şah la 
Princeton. 

Amândoi râseră. 

— Trebuie să fug, altfel pierd trenul, spuse Fletcher, iar 
Annie o să se întrebe dacă nu e altă femeie în viaţa mea. 

— Te invidiez, spuse Logan gânditor. 

— Cum adică? 

— Pentru căsnicia ta reuşită. Lui Annie nici măcar nu i-ar 
trece prin cap că te-ai putea uita la altă femeie. 

— Sunt foarte norocos, zise Fletcher. Poate vei fi şi tu 
într-o zi. Meg de la secretariat nici nu-şi poate lua ochii de 
la tine. 

— Care e Meg? întrebă Logan, dar Fletcher plecase să-şi 
ia haina. 

Abia coborâse câţiva paşi pe bulevardul Cinci, când îl zări 
venind pe Ralph Elliot. Se strecură într-un portal şi aşteptă 
să treacă. Păşind înapoi în vântul rece şi umed care te 
pătrundea în oase după numai câţiva metri, îşi căută fularul 
în buzunar, dar nu era acolo. Înjură. Probabil că-l lăsase în 
bar. Va trebui să-l ia mâine, dar era un dar de Crăciun de la 
Annie. Nu avea ce face. Se întoarse. În bar, o întrebă pe 
fata de la garderobă dacă văzuse un fular roşu de lână. 

— Da, răspunse ea, cred că v-a căzut din mânecă în timp 
ce vă îmbrăcaţi. L-am găsit pe jos. 

— Mulţumesc, spuse Fletcher, întorcându-se să plece. 

Nu se aştepta ca Logan să mai fie încă la bar. Văzând cu 
cine stătea de vorbă, îngheţă. 

x 


Nat dormea dus. 

La Dévaluation Française -trei cuvinte care transformară 
mersul bursei într-un galop frenetic. La treizeci de secunde 
după comunicarea lor, telefonul de pe noptiera lui Nat sună 
şi el îi transmise imediat lui Adrian: 

— Scapă de franci cât de repede poţi. 

Ascultă, apoi răspunse: 

— Dolari. 

Nat nu-şi amintea vreo zi din ultimii zece ani când nu se 
bărbierise. Acum nu o făcu. După câteva minute, când ieşi 
din baie, Su Ling era trează. 

— S-a întâmplat ceva? întrebă ea, frecându-se la ochi. 

— Francii s-au devalorizat cu şapte la sută. 

— E bine sau rău? întrebă ea. 

— Depinde câţi franci avem. Cum ajung la un ecran, voi 
putea face o estimare. 

— Peste câţiva ani o să ai un computer în cameră şi n-o 
să mai fie nevoie să mergi la birou, spuse Su Ling, lăsând 
capul la loc pe pernă când văzu cadranul luminos al 
ceasului arătând 5:09. 

Nat ridică receptorul telefonului. Adrian aştepta pe fir. 

— E dificil să scăpăm de franci, zise el. În afară de 
guvernul francez, sunt foarte puţini cumpărători şi n-o să 
poată susţine valuta prea mult timp. 

— Continuă să vinzi, la yeni, mărci germane sau franci 
elveţieni, nimic altceva. Vin şi eu în cincisprezece minute. 
Steven e acolo? 

— Nu, e pe drum. Mi-a luat ceva timp să aflu în al cui pat 
era. 

Nat puse jos receptorul fără niciun zâmbet. Se aplecă şi- 
şi sărută soţia, apoi alergă spre uşă. 

— N-ai cravată, zise Su Ling. 

— S-ar putea să n-am nici cămaşă până mâine, replică el. 

Când se mutaseră de la Boston în Manhattan, Su Ling 
găsise un apartament destul de aproape de Wall Street. O 

dată cu primirea primelor lui Nat, putuseră aranja şi mobila 
celor patru camere, astfel încât Nat îşi permitea să invite 
acasă colegi şi chiar unii clienţi, la cină. Pe pereţi se găseau 
şapte tablouri, greu de prețuit pentru necunoscători. 

După plecarea soţului ei, Su Ling continuă să moţăie. Nat 
porni pe scări în jos, sărind câte două-trei trepte. Intr-o zi 
normală, se trezea la ora şase şi suna la birou să afle 
noutăţile. Rareori lua decizii importante la telefon, pentru 
că majoritatea poziţiilor lor erau stabile luni de zile. Se 
spăla, se bărbierea şi se îmbrăca până la şase şi jumătate. 
Citea Wall Street Journal în timp ce Su Ling pregătea micul 
dejun şi ieşea din casă în jur de şapte, trecând şi pe la 
micul Luke. Pe orice vreme, mergea pe jos până la slujbă, 
cumpărându-şi ziarul New York Times de la o gheretă din 
colţul străzii. Se uita direct la pagina financiară şi dacă 
vreun titlu îi atrăgea atenţia, citea articolul pe drum, 
ajungând totuşi la şapte şi douăzeci la birou. Acum, New 
York Times nu-i va informa pe cititori despre devalorizarea 
franceză decât mâine dimineaţă şi până atunci, chestiunea 
va fi de domeniul istoriei pentru majoritatea bancherilor. 

Ajungând pe stradă, Nat opri primul taxi liber, îi dădu 
zece dolari şoferului pentru doar câteva sute de metri şi-i 
explică: 

— Trebuie să ajung ieri. 

Şoferul schimbă imediat viteza şi banda şi-l duse la birou 
în patru minute. Nat alergă în clădire şi se îndreptă spre 
primul lift deschis. Era plin de agenţi, toţi vorbind cu glas 
ridicat. Nu află nimic nou, în afara faptului că anunţul 
fusese rostit de ministrul francez de Finanţe la ora zece 
după ora central europeană. Blestemă liftul care se opri de 
opt ori în urcarea lentă spre etajul unsprezece. 

Steven şi Adrian erau deja la birourile lor în camera de 
tranzacţii. 

— Dă-mi ultima, strigă el, scoţându-şi haina. 

— Toţi se spală pe mâini, zise Steven. Francezii au 
devalorizat oficial cu şapte la sută, dar pe piaţă scade şi 
mai mult. 

Nat se uită pe ecranul lui: 

— Şi celelalte valute? 

— Lira sterlină, cea italiană şi peseta coboară şi ele, 
Dolarul urcă, yenul şi francul elveţian se menţin, marca 
germană oscilează. 

Nat se uita mai departe la ecran, privind cum cifrele se 
schimbă la câteva secunde. 

— Încearcă să cumperi nişte yeni, a spus el, văzând cum 
lira sterlină scade încă un punct. 

Steven luă telefonul legat direct de biroul de tranzacţii. 
Nat se uită la el. Pierdeau secunde preţioase aşteptând un 
agent. 

— Cât e tranzacţia? latră Steven. 

— Zece milioane la 2068. 

Adrian se uită în altă parte în timp ce vorbea Steven. 

— Vinde lirele sterline şi italiene, sunt următoarele care 
scad, continuă Nat. 

— La ce cotă? 

— La naiba cu cota, vinde-le, spuse Nat, şi ia dolari. Dacă 
e furtună mare, toţi vor încerca să se adăpostească în New 
York. 

Nat se mira de calmul lui în mijlocul vociferărilor şi 
înjurăturilor. 

— Nu mai avem lire, zise Adrian şi mi se oferă yeni la 
2027. 

— la-i, spuse Nat, fără să-şi ia ochii de la ecran. 

— Nici sterline nu mai avem, la 2,37, zise şi Steven. 

— Bun, transferă jumătate din dolarii noştri în yeni. 

— Dau guldenii, strigă Adrian. 

— Schimbă-i pe toţi în franci elveţieni. 

— Vrei să ne vindem mărcile? întrebă Steven. 

— Nu, zise Nat. 

— Cumpărăm ceva? 

— Nu, repetă Nat. Stau pe ecuator şi nu par să se mişte 
în nicio direcţie. 

Luase toate deciziile în mai puţin de douăzeci de minute 
şi acum nu mai putea decât să se uite la ecran, aşteptând 

să vadă cât de mare era răul. Cum majoritatea valutelor îşi 
continuau cursul descendent, Nat îşi dădu seama că alţii 
puteau fi mult mai afectaţi, decât ei. Nu-l ajuta cu nimic să 
ştie asta. 

Dacă francezii ar fi aşteptat până la prânz să anunţe 
devalorizarea, ar fi fost la birou. 

— Afurisiţii de francezi! exclamă Adrian. 

— Deştepţii de francezi, îl contrazise Nat. Au devalorizat 
când noi dormeam. 


Devalorizarea franceză nu-l afectă prea mult pe Fletcher 
când citi despre ea a doua zi, în New York Times, pe când 
călătorea cu trenul spre serviciu. Mai multe bănci fuseseră 
secate şi câteva aveau de raportat şi probleme de 
solvabilitate la Comisia de Securitate şi Schimb Valutar. 
Întoarse pagina şi citi o caracterizare a celui mai probabil 
candidat care-l va concura pe Ford pentru preşedinţie. 
Fletcher nu ştia mare lucru despre Jimmy Carter, în afară 
de faptul că fusese guvernator de Georgia şi avea o fermă 
mare de arahide. Se opri din lectură, gândindu-se la 
propriile lui ambiţii politice, pe care le lăsase în aşteptare în 
timp ce încerca să-şi consolideze poziţia la firmă. 

Se hotări să se implice şi el în campania de sprijinire a lui 
Carter din New York, în timpul liber, atât cât avea. Timp 
liber? Harry şi Martha se plângeau că nu-l mai văd deloc. 
Annie se mai înscrisese într-un comitet de voluntari şi Lucy 
avea pojar. Când o sunase pe mama lui s-o întrebe dacă el 
avusese pojar, ea îl salutase cu „Bună, străine”. Totuşi, uită 
de toate problemele acestea când ajunse la birou. 

Primul semn de nelinişte veni de la Meg, când intră în 
secretariat: 

— E o şedinţă a avocaţilor în sala de conferinţe la opt şi 
jumătate, i-o trânti ea. 

— Ai idee care-i subiectul? o întrebă Fletcher, dându-şi 
seama că era o întrebare stupidă în timp ce o rostea. 

Confidenţialitatea era cuvântul de ordine al firmei. 

Mai mulţi acţionari îşi ocupaseră locurile, vorbind şoptit, 
la opt şi douăzeci, când intră Fletcher în sală şi se aşeză 
repede pe rândul din spatele lui Matt. Oare devalorizarea 
francului francez la Paris putea afecta o firmă juridică din 
New York? Se îndoia. Directorul voia să vorbească despre 
tranzacţia cu Higgs & Dunlop? Nu, nu era stilul lui 
Alexander. Se uită la chipurile celor din jur. Dacă cineva 
ştia despre ce era vorba, cu siguranţă n-o arăta. Dar erau 
sigur veşti proaste, pentru că veştile bune se anunțau 
întotdeauna la şedinţa de la şase seara. 

La opt şi douăzeci şi patru intră directorul. 

— Îmi cer scuze că vă rețin de la treabă, începu el, dar 
nu era ceva ce putea fi acoperit de un memoriu intern sau 
strecurat în raportul meu lunar. 

A făcut o pauză, dregându-şi vocea: 

— Forţa firmei noastre a constat întotdeauna în faptul că 
nu s-a lăsat implicată în scandaluri financiare sau 
personale; prin urmare, am tratat expeditiv orice bănuială 
de natura aceasta. 

Fletcher era şi mai nedumerit. 

— Mi s-a adus la cunoştinţă că un angajat al firmei 
noastre a fost văzut într-un bar frecventat de avocaţii 
instituţiilor rivale. 

„Fac asta în fiecare zi”, se gândi Fletcher, „nu e o crimă”. 

— Şi deşi faptul în sine nu e condamnabil, poate conduce 
la evoluţii inacceptabile pentru Alexander, Dupont & Bell. 
Din fericire, unul de-ai noştri, având la suflet interesul 
companiei, a simţit că e de datoria lui să mă informeze 
asupra unei situaţii care ar fi putut deveni stânjenitoare. 
Angajatul la care mă refer a fost văzut într-un bar, vorbind 
cu un membru al unei firme rivale. A plecat de acolo cu 
persoana respectivă, au mers cu un taxi acasă la acea 
persoană, seara la ora zece şi n-au reapărut până a doua zi 
dimineaţa la ora şase şi jumătate, când angajatul nostru s-a 
întors în apartamentul lui. Am discutat imediat cu cel 
implicat şi el n-a făcut nicio încercare de a-şi nega relaţia 

cu membrul firmei rivale şi pot spune cu satisfacţie că a 
fost de acord că cel mai înţelept lucru este să-şi prezinte 
imediat demisia. li sunt recunoscător celui care s-a învoit 
să-mi dezvăluie situaţia, cu multă reticenţă. 

Fletcher îi aruncă o privire lui Ralph Elliot, care încerca să 
mimeze surpriza, dar nu-l învățase nimeni să nu joace 
teatru prea afectat. Atunci îşi aminti că-l văzuse pe Elliot pe 
bulevardul Cinci, seara. | se făcu rău, dându-şi seama că 
directorul se referea la Logan. 

— Daţi-mi voie să reamintesc tuturor, sublinie Bill 
Alexander, că această chestiune nu mai trebuie discutată, 
în public sau în particular. 

Apoi se ridică şi ieşi din sală fără alte cuvinte. 

Fletcher consideră diplomatic să plece printre ultimii şi 
când ceilalţi ieşiseră, se ridică şi porni încet spre uşă. Pe 
drumul spre birou, auzi paşi în spatele lui, dar nu se 
întoarse. Elliot îl ajunse din urmă: 

— Erai în bar cu Logan în seara aia, nu? începu el. Nu i- 
am spus unchiului meu asta. 

Fletcher nu zise nimic şi-l lăsă să treacă pe lângă el, dar, 
ajuns la el în birou, scrise cuvintele cu care îl ameninţase 
Elliot. 

Singura greşeală pe care a făcut-o a fost aceea că nu-i 
spuse imediat lui Bill Alexander. 


x 


Unul dintre lucrurile pe care Nat le admira la Su Ling era 
acela că nu-i spunea niciodată „Vezi că am avut dreptate?”, 
deşi ar fi avut dreptul s-o facă, după ce-l avertizase de 
atâtea ori. 

— Ce facem acum? întrebă ea, considerând totul de 
domeniul trecutului. 

— Trebuie să mă hotărăsc dacă demisionez sau aştept să 
fiu dat afară. 

— Dar Steven conduce echipa şi chiar şi Adrian e mai 
vechi în serviciu. 

— Ştiu, dar erau poziţiile mele, am semnat ordinele de 
vânzare şi cumpărare, aşa că nimeni nu-i învinuieşte pe ei. 

— Cât a pierdut banca? 

— Aproape jumătate de milion de dolari. 

— Dar în ultimii doi ani ai câştigat mult mai mult pentru 
ei. 

— Adevărat, dar ceilalţi şefi de departamente nu mă vor 
considera sigur şi le va fi teamă că s-ar putea întâmpla din 
nou. Steven şi Adrian se distanțează de mine cât de repede 
pot; nu vor să-şi piardă şi ei slujbele. 

— Dar tot mai eşti capabil să aduci profituri uriaşe pentru 
bancă, aşa că de ce să te lase să pleci? 

— Pentru că mă pot înlocui; facultăţile economice trimit 
în fiecare an absolvenţi străluciți. 

— Nu şi de calibrul tău, spuse Su Ling. 

— Dar credeam că nu-mi aprobi munca. 

— N-am zis că o aprob, replică Su Ling, dar asta nu 
înseamnă că nu-ţi recunosc şi nu-ţi admir abilitatea. O să 
mai primeşti vreo ofertă de slujbă din altă parte? 

— Nu cred că o să mai primesc atâtea telefoane ca până 
mai ieri, aşa că o să încep să dau eu telefoane. 

Su Ling îşi luă soţul în braţe. 

— Ai trecut prin lucruri mai rele în Vietnam, iar eu în 
Coreea şi nu ne-am cilintit. 

Nat aproape uitase episodul din Coreea, dar se vedea că 
pe Su Ling încă o mai preocupa. 

— Dar fondul Cartwright? îl întrebă ea, în timp ce puneau 
amândoi masa. 

— A pierdut în jur de cincizeci de mii, dar pe an încă mai 
are un mic profit. Asta-mi aminteşte să-i cer scuze 
domnului Russell. 

— Dar în trecut le-ai adus întotdeauna profituri frumoase. 

— De asta mi-au şi acordat atâta încredere, a izbit Nat cu 
pumnul în masă. Fir-ar să fie, trebuia să prevăd asta. Ce 
crezi că ar trebui să fac? îşi privi el soţia. 

Su Ling chibzui puţin, apoi îi răspunse: 

— Dă-ţi demisia şi ia-ţi o slujbă cumsecade. 

Fletcher formă numărul fără să-i mai spună secretarei. 

— Eşti liber la prânz? Nu, adăugă după ce ascultă, 
trebuie să ne întâlnim undeva unde nu ne cunoaşte nimeni 
- pauză - asta e pe 57 vest? - pauză. Ne vedem la 
douăsprezece şi jumătate. 

Ajunse la localul lui Zemarki mai devreme cu câteva 
minute. Prietenul lui îl aştepta. Comandară salate şi 
Fletcher ceru şi o bere slabă. 

— Credeam că nu bei la prânz. 

— Azi e una din rarele excepţii, admise Fletcher. Luă o 
înghiţitură mare şi-i spuse prietenului lui ce se întâmplase 
de dimineaţă. 

— Suntem în 1976, nu în 1776, comentă Jimmy. 

— Ştiu, dar se pare că mai există câţiva dinozauri şi 
Dumnezeu ştie ce minciună i-a mai servit Elliot unchiului 
lui. 

— Pare un tip de treabă, Elliot al tău. Ar fi bine să stai cu 
ochii pe el, fiindcă probabil că tu eşti următorul vizat. 

— Pot să-mi port de grijă, spuse Fletcher. Sunt îngrijorat 
pentru Logan. 

— Dacă e aşa de bun cum spui, o să-l înşface repede 
alţii, nu? 

— Nu şi după ce o să-l întrebe pe Bill Alexander de ce a 
plecat aşa de repede de la firmă. 

— Niciun avocat nu va îndrăzni să sugereze că 
homosexualitaea a fost motiv de concediere. 

— Nici nu trebuie s-o facă, spuse Fletcher. In condiţiile 
astea, ajunge să spună: „Aş prefera să nu discut 
chestiunea, e prea delicată”, ceea ce e mult mai ucigător 
decât adevărul, trase el încă o duşcă. Dacă firma ta va 
avea norocul să-l aducă pe Logan, nu va regreta deloc, 
Jimmy. 

— Discut cu şeful în după-amiaza asta şi o să-ţi spun cum 
reacţionează. Ei, dar ce mai face surioara mea? 

— Preia încet tot ce mişcă în Ridgewood, inclusiv clubul 
de carte, echipa de înot din cartier şi campania pentru 
donarea de sânge. Problema noastră acum e la ce şcoală s- 
o trimitem pe Lucy. 

— Hotchkiss primeşte fete, zise Jimmy, şi noi vrem... 

— Mă întreb ce părere are senatorul despre asta, zise 
Fletcher după ce-şi goli berea. Apropo, ce mai face? 

— E epuizat, mereu se pregăteşte pentru viitoarele 
alegeri. 

— Dar n-ar putea nimeni să-l dea jos pe Harry. Nu există 
politician mai popular decât el în stat. 

— Spune-i tu asta, zise Jimmy. Când l-am văzut ultima 
dată, se îngrăşase cu şapte kilograme şi arăta în formă 
proastă. 

Fletcher se uită la ceas: 

— Transmite-i bătrânului războinic gândurile noastre 
bune şi spune-i că eu şi Annie încercăm să venim în curând 
la Hartford, într-un weekend. Întâlnirea de azi n-a avut loc, 
adăugă el după o scurtă pauză. 

— Devii paranoic, se amuză Jimmy, luând nota de plată, 
adică exact cum speră Elliot al nostru. 


x 


Nat îşi dădu demisia a doua zi de dimineață, uşurat de 
calmul cu care tratase Su Ling situația. Dar putea ea să-i 
spună oricât să-şi caute o slujbă cumsecade, el nu se 
simţea calificat decât pentru ce ştia să facă. 

Revenind la birou să-şi ia obiectele personale, parcă s-ar 
fi aflat într-o zonă de carantină. Foştii colegi treceau repede 
pe lângă el, iar cei de la birourile alăturate vorbeau la 
telefon cu feţele întoarse în altă parte. 

Încărcă un taxi cu toate lucrurile şi urcă de trei ori cu 
liftul până reuşi să le ducă în apartament. 

Se aşeză la birou. De când venise acasă, telefonul nu 
sunase niciodată. Casa i se părea ciudat de goală fără Su 
Ling şi Luke, se obişnuise să-i găsească acolo de fiecare 

dată când venea de la serviciu. Slavă Domnului că băiatul 
era prea mic ca să-şi dea seama prin ce treceau. 

La prânz, se duse la bucătărie, desfăcu o conservă de 
carne de vită cu porumb, o puse într-o tigaie, adăugă nişte 
unt şi două ouă pe deasupra şi le lăsă pe foc până i se păru 
că erau gata. 

După masă, făcu o listă cu organizaţiile financiare cu 
care luase legătura în ultimul an şi se aşeză să dea 
telefoane. Începu cu o bancă de la care fusese căutat în 
urmă cu câteva zile. 

— A, bună, Nat, da, ne pare rău, am reuşit să ocupăm 
postul vinerea trecută. 

— Bună ziua, Nat, e o propunere interesantă, dă-mi două 
zile de gândire şi te voi căuta. 

— Mulţumim că aţi sunat, domnule Cartwright, dar... 

Ajungând la sfârşitul listei, Nat închise telefonul. Tocmai 
fusese devalorizat şi toţi agenţii îl scoseseră la vânzare. Işi 
verifică şi contul curent. Era încă echilibrat, dar pentru câtă 
vreme? Aruncă o privire la pictura în ulei de pe peretele din 
faţa lui. Nud înclinat de Camoin. Se întreba cât va mai dura 
până va trebui să-şi ducă una din iubite proxenetului de la 
galerie. 

Sună telefonul. Oare se răzgândise vreunul dintre cei 
căutaţi? Ridică receptorul şi auzi o voce familiară. 

— Trebuie să-mi cer scuze, domnule Russell, spuse Nat. 
Eu trebuia să vă dau telefon primul. 


x 


După plecarea lui Logan de la firmă, Fletcher se simțea 
izolat şi rareori trecea o zi fără ca Elliot să încerce să-l 
submineze, aşa că atunci când Bill Alexander îl chemă la el 
luni dimineaţă, tânărul simţi că nu va fi o întrevedere 
prietenoasă. 

Duminică seara, îi povesti lui Annie tot ce se întâmplase 
în ultimele zile, făcând eforturi să nu exagereze. Annie îl 
ascultă tăcută. 

— Dacă nu-i spui domnului Alexander adevărul despre 
nepotul lui, veţi regreta amândoi. 

— Nu e aşa de uşor, spuse Fletcher. 

— Adevărul e totdeauna uşor de spus, replică Annie. 
Logan a fost tratat ruşinos şi, dacă nu erai tu, poate că nui 
s-ar mai fi oferit nicio slujbă. Singura ta greşeală a fost că 
nu i-ai spus nimic lui Alexander după şedinţă; astfel Elliot a 
continuat să te submineze. 

— Şi dacă mă concediază şi pe mine? 

— Atunci e o firmă la care n-ar trebui să stai, Fletcher 
Davenport, iar tu nu eşti bărbatul cu care m-am căsătorit. 


x 


Fletcher sosi la domnul Alexander la nouă fără zece şi 
doamna Townsend îl introduse direct în biroul şefului. 

— la loc, spuse Bill Alexander, arătându-i un scaun din 
faţa lui. 

Fără „mă bucur să te văd, Fletcher”, doar „ia loc”. Fără 
„ce mai fac Annie şi Lucy”, doar să ia loc. Atitudinea 
aceasta îl convinse că Annie avea dreptate şi nu trebuia să 
se teamă să-şi apere principiile. 

— Fletcher, când ai venit la Alexander, Dupont & Bell 
acum aproape doi ani, aveam speranţe mari pentru tine şi 
în primul an te-ai comportat într-adevăr peste aşteptări. Ne 
amintim toţi cu plăcere incidentul Higgs & Dunlop. Dar în 
ultima vreme ai fost cam delăsător. 

Fletcher era nedumerit. Văzuse ultimul raport despre el 
al lui Matt Cunliffe şi îşi amintea calificativul „exemplar”. 

— Cred că în profesia juridică, avem dreptul să ne 
asumăm un standard de loialitate absolută, continuă 
domnul Alexander. 

Fletcher rămase tăcut, neştiind de ce va fi acuzat. 

— Mi s-a atras atenţia că şi tu erai în bar cu Fitzgerald în 
seara când bea cu „prietenul” lui. 

— O informaţie de la nepotul dumneavoastră, fără 
îndoială, spuse Fletcher, al cărui rol în afacerea asta a fost 

departe de a fi imparţial. 

— Ce vrei să spui? 

— Pur şi simplu că versiunea domnului Elliot asupra 
evenimentelor se bazează total pe interes, cum sunt sigur 
că un om cu perspicacitatea dumneavoastră a observat 
deja. 

— Perspicacitate? repetă Alexander. A fost perspicace 
din partea ta să fii văzut în compania „prietenului” 
domnului Logan? întrebă, apăsând cuvântul „prieten”. 

— Nu m-am întâlnit cu prietenul lui Logan, după cum 
sunt sigur că domnul Elliot v-a spus, dacă nu cumva voia să 
ştiţi lucrurile doar pe jumătate. Am plecat la Ridgewood... 

— Dar Ralph mi-a spus că te-ai întors mai târziu. 

— Da şi ca un spion bun, nepotul dumneavoastră trebuie 
să vă fi spus că am venit înapoi doar ca să-mi iau fularul, 
care-mi căzuse din mâneca hainei. 

— Nu, nu mi-a spus asta, zise Alexander. 

— Asta voiam să zic şi eu, cu lucrurile spuse doar pe 
jumătate. 

— Deci n-ai vorbit cu Logan sau cu prietenul lui? 

— Nu, a spus Fletcher, dar asta doar pentru că mă 
grăbeam şi nu aveam timp. 

— Deci ai fi vorbit cu el? 

— Da, aş fi vorbit. 

— Chiar dacă ai fi ştiut că Logan era homosexual? 

— Nici nu ştiam, nici nu-mi păsa. 

— Nu-ţi păsa? 

— Nu, nu consideram că viaţa particulară a lui Logan era 
treaba mea. 

— Dar ar fi putut afecta firma, ceea ce-mi aduce aminte 
de ceva important. Ai cunoştinţă că Logan Fitzgerald a fost 
angajat la firma unde lucrează şi cumnatul tău? 

— Da, spuse Fletcher. l-am spus domnului Gates că 
Logan îşi caută o slujbă şi că ar avea noroc dacă ar reuşi să 
angajeze un om de calibrul lui. 

— Mă întreb dacă ai procedat înţelept, se exprimă Bill 
Alexander. 

— Când am de-a face cu un prieten, am tendinţa să 
plasez decenţa şi corectitudinea înaintea interesului 
personal. 

— Şi înaintea interesului firmei? 

— Da, dacă este corect din punct de vedere moral. Aşa 
m-a învăţat profesorul Abrahams. 

— Nu-mi arunca vorbe cu două înţelesuri, domnule 
Davenport. 

— De ce nu? Şi dumneavoastră faceţi asta, domule 
Alexander. 

Şeful se împurpura: 

— Cred că îţi dai seama că aş putea să îţi fac vânt din 
firmă. 

— Doi care pleacă în aceeaşi săptămână ar putea crea 
suspiciuni, domnule Alexander. 

— Mă ameninţi? 

— Nu, cred că dumneavoastră mă ameninţaţi pe mine. 

— Poate că nu va fi uşor să scap de dumneata, dar mă 
pot asigura că nu vei deveni acţionar câtă vreme sunt 
membru al acestei firme. leşi afară. 

Ridicându-se de pe scaun, Fletcher îşi aminti ce-i spusese 
Annie. Poate că n-ar fi trebuit să se angajeze la această 
firmă de la bun început. . 

Ajungând în birou, găsi telefonul sunând. Il chema 
Alexander înapoi? Ridică receptorul, gata să-şi ofere 
demisia. Era Jimmy. 

— lartă-mă că te deranjez, dar tata a făcut atac de cord. 
E la spitalul St. Patrick's. Poţi veni repede la Hartford, cu 
Annie? 

27 


— Mi-am găsit o slujbă cumsecade, spuse Nat când Su 
Ling intră pe uşă. 

— Te faci taximetrist de New York? 

— Nu, nu sunt calificat pentru asta. 

— Înaintea ta, nimeni nu s-a sinchisit de astfel de lucruri. 

— Plecarea din New York ar fi o problemă. 

— Plecăm din New York? Spune-mi, te rog, că mergem 
într-un loc civilizat, cu pomi în loc de zgârie-nori şi aer curat 
în loc de gaze de eşapament. 

— Mergem acasă. 

— La Hartford? Atunci e banca Russell. 

— Ai dreptate. Domnul Russell mi-a oferit un post de 
vicepreşedinte, coleg cu Tom. 

— Afaceri bancare serioase? Nu doar speculaţii pe piaţa 
valutară? 

— Voi supraveghea departamentul valutar, dar să ştii că 
se concentrează mai ales pe schimburi externe, nu pe 
speculaţii. Domnul Russell are nevoie de mine şi de Tom 
pentru o reorganizare completă a băncii. În ultimii ani, 
Russell a scăzut sub nivelul concurenţei şi... 

Su Ling îşi lăsă geanta pe masă şi se duse la telefon. 

— Pe cine suni? o întrebă Nat. 

— Pe mama, bineînţeles, trebuie să căutăm o casă, 
şcoală pentru Luke şi după ce ne rezolvă astea, va trebui să 
contactez nişte foşti colegi să caut o slujbă, pe urmă... 

— Stai aşa, floricico, zise Nat, luând-o în braţe. Din asta 
trebuie să presupun că eşti de acord cu ideea? 

— De acord? Abia aştept să ies din New York. Ideea că 
Luke îşi va începe educaţia într-un loc unde copiii îşi ascut 
creioanele cu maceta mă sperie. Şi abia aştept... 

Sună telefonul şi ea răspunse, apoi acoperi receptorul: 

— E cineva de la Chase Manhattan, Jason. Să-i spun că 
nu mai eşti disponibil? 

Nat zâmbi şi-i luă receptorul. 

— Bună, Jason, cu ce te pot ajuta? 

— M-am gândit la propunerea ta, Nat, şi s-ar putea să 
avem ceva pentru tine la Chase. 

— Amabil din partea ta, Jason, dar am acceptat deja o 
altă ofertă. 

— Sper că nu de la rivalii noştri. 

— Nu încă, dar mai lasă-mă puţin, zâmbi Nat. 


x 


Când Fletcher îi spuse lui Matt Cunliffe că socrul lui era la 
spital, a fost surprins de lipsa de înţelegere a acestuia. 

— Crizele domestice survin destul de des, remarcă el 
scurt. Toţi avem familii de îngrijit. Eşti sigur că nu poţi 
aştepta până în week-end? 

— Da, sunt sigur, răspunse Fletcher, îi datorez acestui 
om cel mai mult după cât le datorez părinţilor mei. 

Nu părăsise biroul lui Bill Alexander decât de câteva 
momente şi deja în atmosferă se simţea o schimbare deloc 
subtilă. Bănuia că la întoarcere va descoperi că schimbarea 
molipsise toţi membrii personalului. 

Îi telefonă lui Annie din gara Penn. Părea calmă, dar şi 
uşurată să afle că el venea spre casă. Urcându-se în tren, 
Fletcher îşi dădu seama că era prima dată de când lucra la 
firmă când nu-şi luase nimic de lucru cu el pe drum. In 
timpul călătoriei, îşi chibzui mişcarea următoare după 
întâlnirea cu domnul Alexander, dar nu ajunsese încă la o 
concluzie când trenul se opri la Ridgewood. 

Luă un taxi şi nu se miră când, ajungând acasă, găsi 
maşina în faţa intrării, cu două valize în portbagaj şi pe 
Annie cu Lucy în braţe aşteptând pe alee. Ce diferită era 
faţă de mama lui, se gândi, şi totuşi cât semăna cu ea! 
Râse pentru prima dată în ziua aceea. 

Pe drumul spre Hartford, Annie îi relată amănunte aflate 
de la mama ei. Harry suferise un atac de cord la câteva 
minute după ce intrase în Capitoliu de dimineaţă şi fusese 
dus de urgenţă la spital. Martha era cu el şi Jimmy, Joanna 

şi copiii veneau şi ei de la Vassar. 

— Doctorii ce spun? 

— Că e prea devreme pentru concluzii, dar l-au avertizat 
pe tata că dacă n-o lasă mai moale, i se poate întâmpla din 
nou şi data viitoare poate fi fatal. 

— S-o lase moale? Harry nu ştie ce înseamnă asta. El 
trăieşte viaţa la viteză maximă. 

— Până acum, da, zise Annie, dar mama şi cu mine o să-i 
spunem că trebuie să renunţe să mai candideze pentru 
Senat la alegerile viitoare. 


Bill Russell se uita pe deasupra biroului la Nat şi la Tom. 

— Asta mi-am dorit întotdeauna, zise el. Peste doi ani voi 
împlini şaizeci de ani şi simt că mi-am câştigat dreptul să 
nu mai deschid banca în fiecare dimineaţă la zece şi să nu 
mai încui uşa după ce plec ultimul acasă seara. Gândul că 
voi doi veţi lucra împreună îmi bucură sufletul, ca să citez 
Scriptura. 

— Eu nu ştiu Scriptura, zise Tom, dar simt acelaşi lucru, 
tată. De unde vrei să începem? 

— Sunt conştient că banca noastră a pierdut teren în 
ultimii ani, probabil pentru că suntem o afacere de familie 
şi punem accentul pe relaţiile cu clienţii mai mult decât pe 
linia de sosire. Tatăl tău apreciază asta, Nat, şi cred că de 
aceea şi-a ţinut contul la noi în ultimii treizeci de ani. 

Nat dădu din cap. 

— Poate că ştiţi şi că am fost abordaţi în vederea 
preluării, dar nu aşa vreau să-mi închei cariera la Russell: 
transformând-o într-o sucursală anonimă a unei corporaţii 
vaste. Aşa că, să vă spun la ce mă gândesc. Vreau ca în 
primele şase luni să verificaţi banca de-a fir a păr. Vă dau 
carte blanche să întrebaţi orice, să deschideţi toate uşile, 
să citiţi orice dosar, să studiaţi orice cont. La finalul celor 
şase luni, veţi prezenta un raport cu ce trebuie făcut. Şi nu 
vă străduiţi să mă menajaţi, pentru că ştiu că, dacă vrea să 

supravieţuiască şi în secolul următor, Russell trebuie 
scuturată bine. Care este prima întrebare? 

— Îmi daţi cheile de la intrare? întrebă Nat. 

— De ce? 

— Pentru că ora zece e cam târzie pentru deschiderea 
unei bănci în progres. 

În timp ce Tom îi ducea cu maşina la New York, Nat se 
apucă să împartă responsabilităţile. 

— Tata a fost impresionat că i-ai refuzat pe cei de la 
Chase pentru noi, a spus Tom. 

— Tu ai făcut acelaşi sacrificiu când ai refuzat Banca 
Americii. 

— Da, dar bătrânul a presupus întotdeauna că-i voi 
prelua afacerea după ce împlineşte şaizeci şi cinci de ani şi 
tocmai voiam să-l previn că nu va fi aşa. 

— De ce nu? întrebă Nat. 

— N-am viziunea sau ideile care vor salva banca, dar tu 
le ai. 

— S-o salveze? 

— Da, să nu ne copilărim. Ai studiat foaia de bilanţ şi ai 
văzut că nu mai avem decât atât cât să le permită 
părinţilor mei să-şi păstreze standardul de viaţă. Dar 
profiturile n-au mai crescut de câţiva ani; adevărul e că 
banca are nevoie de abilitatea ta mai mult decât are nevoie 
de un cal de povară eficient, ca mine. Deci e important să 
stabilim o chestiune înainte să ajungă pe tapet: în termeni 
bancari, intenţionez să-ţi dau raportul ca unui director 
executiv. 

— Dar tu trebuie să devii preşedinte după ce se retrage 
tatăl tău. 

— De ce? întrebă Tom. E evident că tu vei lua deciziile 
strategice. 

— Dar banca poartă numele tău şi lucrul acesta contează 
într-un oraş ca Hartford-ul. Clienţii nu trebuie să ştie ce face 
directorul executiv în biroul lui. 

— Accept cu o condiţie, spuse Tom. Salariile, primele şi 
celelalte stimulente financiare le împărţim în mod egal. 

— Eşti foarte generos, spuse Nat. 

— Nu, replică Tom. mecher, poate, dar nu generos, 
fiindcă cincizeci la sută din tine e mult mai profitabil decât 
sută la sută din mine. 

— Nu uita că tocmai am pierdut o avere la Morgan's. 

— Ai învăţat din asta, sunt sigur. 

— Ca şi atunci când am concurat cu Ralph Elliot. 

— Vorbeşti de vremuri trecute. Ai idee ce s-a ales de el? 
întrebă Tom, virând pe Ruta 95. 

— Ultima dată am auzit că după un masterat la Stanford, 
a devenit avocat de succes în New York. 

— N-aş vrea să fiu clientul lui, zise Tom. 

— Sau să-i stai împotrivă vreodată, completă Nat. 

— Ei, măcar pentru asta nu trebuie să ne mai facem 
grijă. 

Nat se uită pe fereastra fumurie la cartierul Queens, pe 
care-l traversau. 

— Nu fi aşa sigur, Tom, comentă el. Dacă lucrurile vor 
merge prost vreodată, în mod sigur el va fi în tabăra opusă. 


x 


Îi înconjuraseră patul, vorbind despre nimicuri. Lucy, în 
schimb, era în mijlocul patului şi-l trata pe bunicul ca pe un 
balansoar. Copiii Joannei erau mai reţinuţi. Lui Fletcher nu-i 
venea să creadă că Harry junior crescuse atât de mult. 

— Înainte să obosesc prea rău, spuse Harry, aş vrea să 
discut ceva cu Fletcher. 

Martha îi conduse pe toţi afară, avizată de ceea ce soţul 
ei dorea să-i împărtăşească ginerelui lui. 

— Ne vedem mai târziu, îi spuse Annie, trăgând-o după 
ea pe Lucy, care opunea rezistenţă. 

— Şi ne întoarcem la Ridgewood, îi reaminti Fletcher. Nu- 
mi pot permite să întârzii mâine la lucru. 

Annie dădu din cap şi închise uşa. Fletcher îşi trase un 
scaun lângă senator. Nu se mai apucă de vorbă, aşteptând 
să vorbească socrul lui, care părea obosit. 

— M-am gândit mult la ce-ţi voi spune, începu senatorul. 
Nu i-am mai spus decât Marthei despre asta şi ea e cu totul 
de acord. De fapt, ca de atâtea ori în ultimii treizeci de ani, 
nici nu sunt sigur dacă n-a fost ideea ei de la început. 

Fletcher zâmbi. Aşa e şi Annie, se gândi, dar nu spuse 
nimic. 

— L-am promis Marthei că nu voi candida la alegeri, 
continuă senatorul. Văd că nu protestezi, deci înţeleg că 
eşti de acord cu soţia şi cu fiica mea la subiectul ăsta. 

— Annie preferă să trăieşti până la adânci bătrâneţe, 
decât să mori rostind un discurs în plenul Senatului, oricât 
de important. Sunt de acord cu ea, zise Fletcher. 

— Ştiu că au dreptate, Fletcher, dar, Doamne, îmi va lipsi 
politica! 

— Şi alegătorii îţi vor simţi lipsa, după cum se vede deja 
după florile şi cărţile de vizită primite. Până mâine 
dimineaţă, toate saloanele vor fi pline şi vor scoate flori şi 
afară pe trotuar. 

Senatorul ignoră complimentele, nedorind să i se abată 
gândurile. 

— Când s-a născut Jimmy, aveam ideea nebunească de 
a-l vedea în locul meu, poate candidând chiar la 
Washington. Dar n-a trecut mult şi mi-am dat seama că nu 
era posibil. Sunt foarte mândru de el, dar nu e făcut pentru 
a sluji statul. 

— A făcut treabă foarte bună când m-a ajutat să fiu eu 
ales. De două ori, îi aminti Fletcher. 

— Chiar aşa, zise Harry, dar Jimmy o să stea totdeauna în 
sala motoarelor, fiindcă nu-i e dat să ţină el cârma. Dar, 
continuă el după o pauză, acum doisprezece ani am întâlnit 
la un meci de fotbal între liceele Hotchkiss şi Taft un tânăr 
care avea stofă de cârmaci. A fost o întâlnire pe care n-o 
voi uita niciodată. 

— Nici eu, spuse Fletcher. 

— Cu trecerea anilor, l-am privit pe băiat transformându- 
se într-un bărbat pe cinste şi sunt mândru că-l am ginere şi 
tată al nepoatei mele. Şi înainte de a deveni prea 

melodramatic, Fletcher, ar fi bine să trec la subiect, ca să 
nu adoarmă vreunul din noi doi. 

Fletcher râse. 

— Curând voi anunţa că nu mai candidez pentru Senat. 

Bolnavul ridică puţin capul şi-l privi în ochi pe Fletcher. 

— Dar, în acelaşi timp, aş fi foarte mândru dacă aş 
anunţa că ginerele meu, Fletcher Davenport, s-a hotărât să 
candideze în locul meu. 


265 


- FII NOROCULUI - 


28 


Nat nu avu nevoie de şase luni pentru a descoperi de ce 
banca Russell nu mai înregistrase profituri de peste un 
deceniu. Fuseseră ignorate aproape toate principiile 
bancare moderne. Cei de la Russell trăiau încă în epoca 
registrelor scrise de mână, a conturilor personalizate şi a 
credinţei sincere că un computer poate greşi mai uşor 
decât o fiinţă umană şi de aceea, achiziţionarea lui ar fi fost 
pentru bancă o pierdere de timp şi de bani. Nat intra şi 
ieşea din biroul domnului Russell de trei-patru ori pe zi, dar 
descoperea că o înţelegere încheiată dimineaţa nu mai era 
respectată până după-amiază. Lucrul acesta se întâmpla, 
de obicei, atunci când după el intra un funcţionar cu 
vechime, care ieşea peste o oră de la director cu un 
zâmbet pe chip. Tom trebuia de multe ori să repare 
situaţia; de fapt, dacă el nu i-ar fi explicat tatălui lui de ce 
erau necesare schimbări, n-ar mai fi rezistat nici cele şase 
luni până la prezentarea raportului. 

Nat venea seara acasă epuizat şi uneori furios. O 
avertizase pe Su Ling că după ce-şi va prezenta raportul 
final, lucrurile ar fi putut ieşi prost. Şi nici nu mai era sigur 
că vrea să fie vicepreşedintele băncii dacă patronul nu era 
în stare să înghită cea mai mare parte din schimbările 
recomandate de el. Su Ling nu se plângea, deşi abia 
reuşise să aranjeze casa nouă, să vândă apartamentul din 
New York, să găsească o creşă pentru Luke şi să se 
prezinte la postul ei de profesoară de statistică la 
Universitatea din Connecticut. Totuşi, nu-i surâdea ideea de 
a se întoarce la New York. 

Intre timp, îl sfătuise pe Nat în legătură cu cele mai 
rentabile computere pentru bancă,  supraveghease 
instalarea lor şi făcuse nişte lecţii serale pentru funcţionarii 
care consideraseră că trebuie să ştie mai mult despre 
calculatoare decât să apese butonul de pornire. Problema 
cea mai mare a lui Nat rămânea însă supradimensionarea 

schemei de personal. Îi atrăsese deja atenţia preşedintelui 
că Russell angaja şaptezeci şi unu de oameni pentru 
aceleaşi servicii pe care banca rivală, Bennett's, le asigura 
cu doar treizeci şi nouă de salariaţi. Nat elaborase un raport 
separat de reducere a personalului care, deşi implica 
pensionări anticipate şi o reducere a profiturilor băncii în 
următorii trei ani, prezenta o strategie avantajoasă pe 
termen lung. Era un punct la care nu avea de gând să 
cedeze pentru că, îi explicase el lui Tom la cina pregătită 
de Su Ling, dacă mai aşteptau doi ani până ieşea domnul 
Russell la pensie, probabil că atunci toţi angajaţii, inclusiv 
ei, vor fi şomeri. 

După ce domnul Russell citi raportul lui Nat, programă o 
şedinţă în următoarea vineri, la ora şase. Când Nat şi Tom 
intrară în biroul lui, îl găsiră scriind o scrisoare. Preşedintele 
băncii s-a uitat la ei: 

—lmi pare rău să spun că nu vă pot urma 
recomandările, începu el imediat, pentru că nu doresc să 
concediez angajaţi pe care îi cunosc şi cu care lucrez de 
treizeci de ani. 

Nat încercă să zâmbească la perspectiva de a fi dat afară 
de două ori în acelaşi an şi se întrebă dacă cei de la Chase 
mai aveau vreun post pentru el. 

— Aşa că am ajuns la concluzia că dacă vrem să facem 
lucrurile să meargă, eu sunt cel care trebuie să plece, 
continuă domnul Russell, terminându-şi de scris demisia şi 
întinzându-i hârtia fiului său. 

Preşedintele îşi părăsi biroul la ora 6 şi 12 minute şi nu 
mai reveni niciodată în clădirea băncii. 


x 


— Ce pregătire aveţi pentru a candida la o funcţie 
publică? 

Fletcher se uită de pe podium la micul grup de ziarişti din 
faţa lui. Harry zâmbi. Era una dintre cele şaptesprezece 
întrebări ale căror răspunsuri le pregătiseră în seara 

precedentă. 

— Nu am prea multă experienţă, recunoscu Fletcher 
(dezarmant, spera el), dar m-am născut, am crescut şi am 
studiat în Connecticut înainte de a pleca la New York pentru 
a lucra la una din cele mai prestigioase firme de avocatură 
din ţară. M-am întors acasă să-mi pun îndemânarea la 
dispoziţia oamenilor din Hartford. 

— Nu simţiţi că la douăzeci şi şase de ani e cam devreme 
să ne spuneţi cum să ne conducem vieţile? întrebă o tânără 
din rândul al doilea. 

— Tot atât de tânăr eram şi eu, spuse Harry şi tatăl 
dumitale n-a avut plângeri. 

Ziariştii mai în vârstă zâmbiră, dar tânăra nu se dădea 
bătută uşor: 

— Dar, domnule senator, dumneavoastră tocmai vă 
întorseserăţi dintr-un război mondial, cu trei ani de 
experienţă ca ofiţer de front. Imi daţi voie să vă întreb ce 
aţi făcut cu ordinul dvs. de recrutare pentru Vietnam, 
domnule Davenport? 

— Nu am fost recrutat, răspunse Fletcher, dar, dacă s-ar 
fi întâmplat, mi-aş fi făcut datoria. 

— Puteţi s-o dovediţi? sosi replica. 

— Nu, a răspuns el, dar dacă îmi citeaţi discursul de la 
dezbaterea studenţilor din anul | de la Yale, n-aţi mai fi avut 
nicio îndoială asupra subiectului. 

— Dacă sunteţi ales, socrul dvs. va conduce din umbră? îl 
întrebă un alt ziarist. 

Harry văzu că întrebarea l-a supărat pe Fletcher. 

— Calmează-te. Işi face meseria. Rămâi la răspunsul 
pregătit. 

— Dacă voi avea norocul să fiu ales, zise Fletcher, ar fi o 
prostie să nu profit de bogata experienţă a senatorului 
Gates şi nu-l voi mai asculta decât atunci când voi 
considera că nu mai am nimic de învăţat de la el. 

— Ce credeţi despre amendamentul Kendrick la legea 
finanţelor care se dezbate curent? 

Mingea sosise din partea stângă a sălii şi, cu siguranţă, 

nu era una din cele şaptesprezece întrebări pregătite de ei. 

— Eşti cam dur, Robin, nu? interveni senatorul. La urma 
urmei, Fletcher este... 

— În privinţa afectării cetăţenilor în vârstă, cred că acest 
amendament îi discriminează pe pensionarii care trăiesc 
dintr-un venit fix. Toţi vom ieşi la pensie odată şi-mi 
amintesc un singur lucru din ce spunea Confucius: o 
societate civilizată e aceea care-i educă pe tineri şi are 
grijă de bătrâni. Dacă sunt ales, când voi fi pus în situaţia 
de a vota amendamentul senatorului Kendrick, voi vota 
împotrivă. În timpul unei legislaturi se pot elabora legi 
proaste pentru care vor trebui apoi ani de zile de ajustări şi 
de aceea eu nu voi vota niciodată decât legi despre care 
cred că pot fi puse în practică în mod realist. 

Harry se rezemă de spătarul scaunului. 

— Următoarea întrebare, spuse. 

— Domnule Davenport, în CV-ul dvs., impresionant, să 
recunoaştem, pretindeţi că aţi demisionat de la Alexander, 
Dupont & Bell pentru a candida la aceste alegeri. 

— Corect, admise Fletcher. 

— Un coleg al dvs., domnul Logan Fitzgerald, şi-a dat şi 
el demisia în această perioadă? 

— Da. 

— Există vreo legătură între demisia lui şi a dvs.? 

— Absolut niciuna, spuse ferm Fletcher. 

— Ce insinuaţi? interveni Harry. 

— Am primit un telefon de la biroul nostru din New York 
şi mi s-a cerut să investighez pista asta, spuse ziaristul. 

— Un anonim, fără îndoială, plusa Harry. 

— Nu am libertatea de a-mi face cunoscute sursele, a 
încercat ziaristul să nu zâmbească. 

— În caz că de la biroul din New York nu vi s-a comunicat 
numele acestui informator, vi-l spun eu după terminarea 
conferinţei, muşcă Fletcher. 

— Ei, cred că putem încheia, interveni Harry, înainte de a 
se mai formula o altă întrebare. Vă mulţumim pentru 
prezenţă. Veţi avea acces la opiniile candidatului în 

conferințele de presă săptămânale prevăzute în campania 
lui. E mai mult decât vă ofeream eu. 

— A fost îngrozitor, spuse Fletcher, coborând de pe 
podium. Trebuie să învăţ să mă controlez. 

— Te-ai descurcat bine, fiule, îl linişti Harry, şi după ce 
mă voi război eu cu ticăloşii ăştia, nu-şi vor mai aminti 
decât ce răspuns ai dat la întrebarea cu amendamentul 
Kendrick la legea finanţelor. Şi ca să fim cinstiţi, presa e 
cea mai mică problemă a noastră. Bătălia adevărată, rosti 
el pe un ton prevestitor de furtună, va începe când vom 
afla ce candidat au republicanii. 

29 


— Ce ştii despre ea? întrebă Fletcher, pe când mergeau 
pe stradă amândoi. 

Nu erau multe lucruri pe care Harry să nu le ştie despre 
Barbara Hunter, pentru că fusese contracandidata lui la 
ultimele două alegeri şi un ghimpe perpetuu în coasta lui în 
ultimii ani. 

— Are patruzeci şi opt de ani, s-a născut la Hartford, e 
fiică de fermier, a studiat în localitate şi la Universitatea din 
Connecticut, s-a măritat cu un director de publicitate de 
succes, are trei copii, toţi stau în statul ăsta şi ea face parte 
din Congresul statului. 

— Ceva dezavantajos pentru ea? întrebă Fletcher. 

— Da, nu bea şi e vegetariană, aşa că vei intra în toate 
barurile şi măcelăriile din circumscripție. Şi, ca toţi cei care- 
şi petrec viaţa în politica locală, şi-a făcut şi ea duşmanii ei 
şi anul acesta abia a reuşit să obţină nominalizarea de la 
partid, aşa că poţi fi sigur că sunt mulţi republicani care n-o 
vor. Şi ceea ce e şi mai important, a pierdut ultimele două 
alegeri, aşa că o prezentăm ca pe o perdantă. 

Harry şi Fletcher intrară la sediul democraţilor de pe 
strada Park, cu uşa de la intrare acoperită de fotografii şi 
postere ale candidatului, publicitate cu care încă nu se 
obişnuise. Sloganul lui era Omul potrivit la treabă. Nu se 
gândise prea mult la această deviză, dar experţii media 
consideraseră că era bine concepută, ţinând cont că 
rivaliza cu o candidată republicană femeie. Conţinea un 
mesaj subliminal despre masculinitate. 

Harry urcă în sala de conferinţe de la etajul unu şi se 
aşeză în capul mesei. Fletcher căscă, deşi nu intraseră în 
campania electorală decât de şapte zile şi mai aveau încă 
douăzeci şi şase. Greşelile de azi sunt trecute deja mâine şi 
victoriile sunt şi ele uitate la viitoarea emisiune de ştiri. 
Mentine ritmul. Era una dintre maximele preferate ale lui 
Harry. 


271 


- FII NOROCULUI - 


Tânărul se uită la grupul de suporteri şi diletanţi din jurul 
lor, care nu-l mai aveau pe Harry candidat, ci preşedinte de 
campanie. Fusese singura concesie făcută de Martha, dar îi 
atrăsese atenţia lui Fletcher să-l trimită acasă la cel mai 
mic semn de oboseală. Cu trecerea zilelor, îi era tot mai 
greu să ţină cont de instrucţiunile Marthei, pentru că Harry 
stabilea singur ritmul şi-l menținea. 

— Noutăţi, catastrofe? îşi privi Harry echipa, cu unul sau 
doi membri prezenţi la toate cele şapte victorii ale lui în 
alegeri. La ultimele, o înfrânsese pe Barbara Hunter la 
peste cinci mii de voturi, dar acum sondajele indicau 
egalitatea şi Harry avea să afle câte voturi îi fuseseră 
acordate personal şi nu pentru că era democrat. 

— Da, răspunse o voce şi Harry îi zâmbi lui Dan Mason, 
un veteran al campaniilor lui. 

Dan începuse prin a face copii xerox şi acum răspundea 
de presă şi relaţii publice. 

— Ai cuvântul, Dan. 

— Barbara Hunter a dat un comunicat de presă prin care 
îl provoacă pe Fletcher la o confruntare. Probabil îi spun să- 
şi vadă de treabă şi adaug că e semn că e disperată şi ştie 
că va pierde. Tu aşa procedai în situaţii din astea. 

Harry chibzui un moment. 

— Ai dreptate, Dan, eu aşa făceam, a spus el, dar pentru 
că eram cel instalat în post şi pe ea o consideram 
uzurpatoarea. Oricum, eu nu aveam nimic de câştigat dintr- 
o confruntare, dar situaţia s-a schimbat acum, când avem 
un candidat necunoscut. Cred că trebuie să discutăm ideea 
mai pe larg înainte de a ajunge la o concluzie. Ce avantaje 
şi dezavantaje am avea? Opinii? 

Mai multe voci se auziră în acelaşi timp: „Omul nostru va 
fi mediatizat”. 

„Ea ocupă prim planul.” 

„Dovedeşte că noi avem un vorbitor mai bun şi-i 
surprindem, pentru că e tânăr.” 

„Ea cunoaşte problemele locale - noi putem părea 
neexperimentați şi prost informaţi.” 

„Noi arătăm tineri, dinamici, energici.” 

„Ea arată experimentată, stafidită, uzată.” 

„Noi reprezentăm tinereţea de mâine.” 

„Ea reprezintă femeile de azi.” 

„Fletcher poate să şteargă pe jos cu ea.” 

„Ea câştigă dezbaterea şi noi pierdem alegerile.” 

— Ei, acum, după ce am aflat părerile comitetului 
electoral, ar fi bine să-l ascultăm şi pe candidat, spuse 
Harry. 

— Mă bucur să mă confrunt cu d-na Hunter, spuse 
Fletcher. Oamenii vor presupune că ea are mai multă 
prestanţă pentru că are activitate politică bogată, iar eu 
sunt neexperimentat. Trebuie să încercăm să exploatăm 
această impresie în favoarea noastră. 

— Dar dacă te eclipsează pe probleme locale, interveni 
Dan, vei părea nepregătit să deţii postul şi alegerile vor fi 
decise într-o seară. Nu te gândi că sunt o mie de oameni 
într-o sală. Aminteşte-ţi că evenimentul va fi înregistrat de 
radioul şi televiziunea locale şi a doua zi dimineaţa, 
rezultatul va apărea cu litere de-o şchioapă în ziarul 
Hartford Courant. 

— Dar am putea să şi câştigăm din asta, spuse Harry. 

— De acord, dar e un risc al naibii de mare, spuse Dan. 

— Cât timp de gândire am? întrebă Fletcher. 

— Cinci minute, răspunse Harry, poate zece, fiindcă s-a 
dat un comunicat de presă şi e nevoie de o reacţie rapidă. 

— Nu putem cere un timp de gândire? 

— Nici gând, spuse Harry, am părea nehotărâţi şi 
contracandidata ar avea de câştigat. Ori refuzăm cu 
fermitate, ori acceptăm cu entuziasm. Poate ar trebui să 
votăm, propuse el, privindu-i pe cei aşezaţi la masă. Cine e 
pentru? 

Se ridicară unsprezece mâini. 

— Împotrivă? 

Paisprezece voturi. 

— Bun, asta e. 

— Nu e, spuse Fletcher. 

Toţi tăcură şi se uitară la candidat. 

— Vă sunt recunoscător pentru opiniile dvs., dar n-am de 
gând să-mi petrec viaţa politică în umbra unui comitet, mai 
ales când votul e atât de strâns. Dan, redactează o 
declaraţie că sunt încântat să accept confruntarea cu 
doamna Hunter şi abia aştept să dezbatem chestiuni 
serioase şi nu poza politică în care s-au specializat 
republicanii de la începutul campaniei. 

După un moment de tăcere, izbucniră aplauze. Harry a 
zâmbit: 

— Cine e în favoarea confruntării? 

Toate mâinile se ridicară. 

— Împotrivă? 

Nimeni. 

— Declar moţiunea acceptată în unanimitate. 

— De ce am votat de două ori? îl întrebă Fletcher pe 
Harry când ieşeau din cameră. 

— Ca să putem spune presei că s-a luat o decizie în 
unanimitate. 

Fletcher zâmbi. Încă o lecţie învățată. 


* 


Gara era un loc de campanie în fiecare dimineaţă, când 
doisprezece suporteri le dădeau trecătorilor fluturaşi 
electorali, iar candidatul dădea mâna cu primii navetişti ai 
zilei. Harry îi spusese să le dea atenţie celor care intrau în 
gară, pentru că probabil locuiau la Hartford, pe când cei 
care coborau din trenuri erau dintre cei fără drept de vot în 
circumscripţia lor. 

— Bună, sunt Fletcher Davenport... 

La opt şi jumătate, traversară drumul la localul Ma's şi 
mâncară câte o porţie de şuncă şi ouă. După ce o ascultară 
şi pe Ma dându-şi părerea despre alegeri, se îndreptară 
spre zona companiilor de asigurări, să dea mâna cu 
„alegătorii în costume” care veneau la serviciu. In maşină, 
Fletcher îşi puse la gât o cravată cu însemne de la Yale, 

pentru că ştia că mulţi directori de companii studiaseră la 
aceeaşi universitate ca şi el. 

— Bună, sunt Fletcher Davenport... 

La nouă şi jumătate, se întoarseră la cartierul general al 
campaniei pentru conferinţa de presă de dimineaţă. 
Barbara Hunter o ţinuse deja pe a ei cu o oră înainte, aşa 
că Fletcher ştia despre ce se va discuta în dimineaţa aceea. 
Îşi schimbă cravata cu Yale cu una mai neutră, ascultând 
ştirile la radio, pentru a fi sigur că nu va fi surprins de vreo 
informaţie de ultimă oră. lzbucnise războiul în Orientul 
Mijlociu. Să-şi bată preşedintele Ford capul cu asta, ziarul 
Hartford Courant sigur nu va aşeza ştirea pe prima pagină. 

— Bună dimineaţa, sunt Fletcher Davenport... 

Deschizând conferinţa de presă, Harry le spuse ziariştilor 
înainte de a fi întrebat că s-a decis în mod unanim să aibă 
loc o confruntare cu doamna Hunter. Harry nu o numise 
niciodată familiar, Barbara. Întrebat despre detaliile 
dezbaterii, le spuse ziariştilor că încă nu se stabiliseră, 
deoarece fuseseră provocaţi la o discuţie în acea 
dimineaţă, mai devreme. 

— Nu întrevăd dificultăţi, adăugă Harry, deşi ştia că 
dezbaterea exact asta va face, va ridica probleme. 

Întrebat despre şansele candidatului lui la dezbatere, 
Harry dădu un răspuns care-l surprinse pe Fletcher: 

— Bineînţeles, doamna Hunter are un avantaj din start, 
începu el, fără să vorbească despre experienţa juridică, 
atributele oratorice şi agerimea politică a lui Fletcher. Ştim 
cu toţii că este o vorbitoare versată, cu multă experienţă în 
problemele locale, dar consider tipic pentru abordarea 
onestă şi deschisă a lui Fletcher faptul că s-a învoit să 
participe la o dezbatere. 

— Nu este un risc foarte mare, domnule senator? întrebă 
alt ziarist. 

— Bineînţeles, recunoscu Harry, dar, după cum a 
subliniat candidatul, dacă nu e destul de bărbat pentru a o 
înfrunta pe doamna Hunter, cum să se aştepte oamenii să-i 
reprezinte pe toţi? 

Fletcher nu-şi amintea să fi rostit asemenea vorbe, deşi 
era de acord cu ele. 

După încheierea conferinţei de presă şi plecarea 
ultimului ziarist, Fletcher îşi exprimă nedumerirea: 

— Parcă-mi spuneai că Barbara Hunter vorbeşte prost şi 
se gândeşte o veşnicie ce să răspundă la întrebări. 

— Mda, exact asta spuneam, zise Harry. 

— Atunci de ce le-ai spus ziariştilor că... 

— E vorba de aşteptări, fiule. Acum cred că n-o să fii în 
stare s-o înfrunţi şi că o să şteargă pe jos cu tine, aşa că 
dacă reuşeşti chiar o remiză, presa te va declara câştigător. 

Bună, sunt Fletcher Davenport... se repeta în mintea lui, 
ca un refren obsesiv, din nou şi din nou. 

30 


Nat a fost încântat când Tom l-a întrebat, din uşa 
biroului, dacă poate veni însoţit la cina din ziua aceea. 

— Bineînţeles. Afaceri sau personal? întrebă el, ridicând 
ochii. 

Tom a ezitat: 

— Sper că s-ar putea amândouă. 

— Femeie? se interesă Nat curios. 

— Cu siguranţă. 

— O cheamă...? 

— Julia Kirkbridge. 

— Şi ce... 

— Ajunge cu interogatoriul, poţi să-i pui toate întrebările 
diseară, se descurcă foarte bine cu răspunsurile. 

— Mulţumesc pentru avertisment, spuse Su Ling, când 
Nat o anunţă abia când ajunsese acasă că aveau un 
oaspete în plus la cină. 

— Trebuia să-ţi dau telefon, nu? spuse el. 

— Mi-ar fi fost mai uşor, dar sper că n-ai avut timp pentru 
că adunai milioane. 

— Cam aşa ceva, zise Nat. 

— Ce ştim despre ea? întrebă Su Ling. 

— Nimic. Îl ştii pe Tom: când vine vorba despre viaţa lui 
particulară, e secretos ca un bancher elveţian, dar dacă ne- 
o prezintă totuşi şi nouă, sunt ceva speranţe. 

— Ce s-a întâmplat cu roşcata aia trăsnet, Maggie? 
Aproape credeam că... 

— A dispărut ca toate celelalte. Ţi-aduci aminte să fi 
venit cu aceeaşi fată la masă la noi de două ori? 

Su Ling se gândi puţin, apoi recunoscu: 

— Nu pot să-mi aduc aminte. Poate de vină e felul cum 
gătesc. 

— Nu, nu e asta, dar mi-e teamă că tu eşti de vină. 

— Eu? se miră Su Ling. 

— Da, tu. Bietul om e năucit de tine de ani de zile, aşa că 

de câte ori îşi găseşte pe cineva, o târăşte aici s-o 
compare... 

— A, nu, termină cu bobârnacele astea, spuse Su Ling. 

— Nu sunt bobârnace, floricico, e o problemă. 

— Dar n-a făcut niciodată vreun gest în privinţa asta. 

— Şi nici n-o să facă. Sunt oameni îndrăgostiţi de 
persoane pe care nici nu le-au atins vreodată. 

Nat dispăru la etaj, să-i citească lui Luke, iar Su Ling 
aşeză al patrulea tacâm la masă. Ştergea un pahar când se 
auzi soneria. 

— Răspunzi tu, Nat? Sunt puţin ocupată. 

Nu-l auzi venind, aşa că-şi scoase şorţul şi se duse la uşa 
de la intrare. 

— Bună, a spus Tom, aplecându-se şi sărutând-o pe 
obraz, ceea ce-i aminti lui Su Ling discuţia cu Nat. 

— Ea e Julia, o prezentă el. 

Su Ling ridică ochii spre o femeie elegantă, aproape la fel 
de înaltă ca Tom şi aproape la fel de zveltă ca ea, dar părul 
blond şi ochii albaştri îi trădau ascendenţa scandinavă, mai 
degrabă decât orientală. 

— Mă bucur să te cunosc, spuse Julia. Ştiu că e o frază 
răsuflată, dar chiar am auzit multe despre tine. 

Su Ling zâmbi, luând haina de blană a Juliei. 

— Soţul meu e ocupat cu... _ 

— Pisicile negre, spuse Nat, apărând lângă ea. li citeam 
lui Luke Pisica din joben. Eu sunt Nat, iar tu trebuie să fii 
Julia. 

— Da, eu sunt, îi zâmbi ea într-un mod care-i confirmă lui 
Su Ling că femeile îl găseau atrăgător pe soţul ei. 

— Hai în camera de zi să bem ceva, spuse Nat, am pus 
nişte şampanie la gheaţă. 

— Sărbătorim ceva? a întrebat Tom. 

— In afară de faptul că cineva s-a învoit să te însoţească 
până aici, nu cred... 

Julia râse. 

— Doar dacă nu socotim telefonul de la avocaţii mei, 
care m-au anunţat că s-a perfectat preluarea băncii 

Bennett, continuă Nat. 

— Când ai aflat asta? vru să ştie Tom. 

— Azi după-amiază, târziu; m-a sunat Jimmy să-mi spună 
că au semnat toate documentele. Acum nu mai avem decât 
de dat cecul. 

— N-ai pomenit de asta când ai venit acasă, se miră Su 
Ling. 

— Gândul că vine Julia la masă mi-a alungat alte 
preocupări, glumi Nat, dar am discutat tranzacţia cu Luke. 

— Şi ce opinie profesională ţi-a oferit? marşă Tom. 

— S-a gândit că un dolar e mult prea mult ca preţ pentru 
o bancă. 

— Un dolar? repetă Julia. 

— Da, cei de la Bennett lucrează de cinci ani în pierdere 
şi dacă excludem sediul băncii, datoria lor pe termen lung 
nu se acoperă din bunuri, deci Luke s-ar putea să aibă 
dreptate, dacă nu reuşesc să redresez lucrurile la timp. 

— Câţi ani are Luke? întrebă Julia. 

— Doi, dar are deja o viziune corectă în chestiuni 
financiare. 

Julia râse. 

— Mai spune-mi despre bancă, Nat. 

— E doar începutul, explică el, turnând şampanie, eu am 
pus ochii şi pe Morgan. 

— Şi cât o să te coste? întrebă Su Ling. 

— In jur de trei sute de milioane la preţurile de azi, dar 
până când voi fi gata să licitez, s-ar putea să treacă de un 
miliard. 

— Eu nu pot gândi în sume din astea, zise Julia, sunt mult 
peste nivelul meu. 

— Ei, nu-i adevărat, Julia, o contrazise Tom. Nu uita că 
am studiat conturile firmei tale şi, spre deosebire de banca 
Bennett, tu ai avut profit în ultimii cinci ani. 

— Da, dar abia peste un milion, îi zâmbi Julia. 

— Mă scuzaţi, zise Su Ling, mă duc să mă ocup de masă. 

Nat îi zâmbi soţiei lui, apoi o privi pe invitata lui Tom. 
Avusese deja sentimentul că Julia s-ar putea să ajungă şi la 

a doua întâlnire cu prietenul lui. 

— Cu ce te ocupi, Julia? o întrebă. 

— Tu cu ce crezi? replică ea, cu acelaşi zâmbet insinuant. 

— Model, poate actriţă. 

— Nu e rău. Am fost model când eram mai tânără, dar în 
ultimii şase ani, m-am ocupat de afaceri imobiliare. 

— Dacă vreţi să veniţi, reapăru Su Ling, cina e aproape 
gata. 

— Imobiliare, a reluat Nat, pe când se îndreptau spre 
sufragerie. N-aş fi ghicit niciodată. 

— E adevărat, întări Tom. Julia vrea să-i păstrăm noi 
conturile. A găsit un teren la Hartford şi depune cinci sute 
de mii de dolari, pentru o mişcare urgentă. 

— De ce ne-ai ales pe noi? întrebă Nat, în timp ce soţia 
lui servea oaspeţii cu homar. 

— Pentru că răposatul meu soţ a lucrat cu domnul 
Russell la tranzacţia pentru mall-ul Robinson. Deşi am 
licitat mai puţin şi nu ne-am asigurat tranzacţia, domnul 
Russell nu ne-a taxat. Nici măcar cu un cent. 

— Aşa e tata, spuse Tom. 

— Aşa că răposatul meu soţ a spus că, dacă vom mai 
face vreodată afaceri în zonă, nu vom trata decât cu 
Russell, continuă Julia. 

— Lucrurile s-au mai schimbat, spuse Nat, domnul 
Russell s-a pensionat şi... 

— Dar fiul lui e aici şi e preşedinte. 

— Şi mă are pe mine ca să-i suflu în ceafă în caz că cei 
ca tine uită că vor fi taxaţi pentru orice serviciu profesional. 
Poate că te-ar interesa să afli că mall-ul s-a dovedit un 
mare succes şi le-a adus profit investitorilor. Deci, cu ce 
treburi la Hartford? 

— Am citit că se plănuieşte construirea unui nou mall la 
celălalt capăt al oraşului. 

— Aşa este. Primăria a scos terenul la vânzare cu 
autorizaţia de exploatare. 

— Ce cifre se aşteaptă? întrebă Julia, sorbindu-şi supa. 

— Se zvoneşte că în jur de trei milioane, dar bănuiesc că 

se va ridica la trei virgulă trei - trei virgulă cinci, după 
succesul celor de la Robinson. 

— Trei virgulă cinci e limita noastră de sus, spuse Julia. 
Firma mea e prudentă şi pe urmă, întotdeauna se va găsi o 
altă tranzacţie, dacă una nu reuşeşte. 

— Poate te-ar interesa şi alte proprietăţi reprezentate de 
bancă, sugeră Nat. 

— Nu, mulţumesc, spuse Julia. Firma mea e specializată 
în mall-uri şi răposatul meu soţ m-a învăţat un lucru: să nu 
ies niciodată din domeniul meu de expertiză. 

— Era un om înţelept. 

— Aşa era, replică Julia. Dar destul cu afacerile. După ce 
depun banii, s-ar putea ca banca să mă reprezinte la 
licitaţie? În orice caz, solicit discreţie totală, nu vreau să 
ştie nimeni pentru cine licitaţi. Tot răposatul m-a învăţat 
asta. Ai nevoie de ajutor? se întoarse ea spre gazdă. 

— Nu, mulţumesc, spuse Su Ling. Nat e un caz disperat, 
dar totuşi, e capabil să ducă patru farfurii până la bucătărie 
şi să toarne vin în pahare, când îşi aduce aminte. 

— Cum v-aţi cunoscut? întrebă Nat, turnând vin, ca 
urmare a cuvintelor soţiei lui. 

— N-ai să crezi, spuse Tom, ne-am întâlnit pe un teren de 
construcţie. 

— Sunt sigur că există şi o variantă mai romantică. 

— Duminica trecută, când m-am dus la terenul primăriei, 
am dat peste Julia făcând jogging. 

— Parcă insistai pe discreţie, zâmbi Nat. 

— Nu prea mulţi dintre cei care văd o femeie făcând 
jogging duminică dimineaţa pe un teren de construcţie cred 
că vrea să-l cumpere. 

— De fapt, spuse Tom, numai după ce am invitat-o la 
cină la restaurantul Cascade am aflat ce pune la cale. 

— Domeniul imobiliar trebuie să fie dur pentru o femeie, 
opina Nat. 

— Da, confirmă Julia, dar nu l-am ales eu, el m-a ales pe 
mine. După ce am terminat facultatea la Minnesota, m-am 
ocupat de modelling o vreme, apoi l-am cunoscut pe soţul 

meu. A fost ideea lui să vizitez anumite terenuri când ies la 
jogging şi apoi să-i dau raportul. După un an, ştiam exact 
ce fel de terenuri vrea şi după doi ani, eram în consiliul de 
administraţie. 

— Şi acum conduci firma. 

— Nu, spuse Julia, îi las pe preşedinte şi pe directorul 
executiv s-o facă, dar eu sunt acţionarul majoritar. 

— Te-ai hotărât să continui implicarea în afaceri şi după 
moartea soţului tău? 

— Da, a fost ideea lui, ştia că nu mai are decât doi ani de 
trăit şi, cum n-aveam copii, s-a hotărât să mă înveţe cum 
se fac afacerile. Cred că şi el a fost surprins de cât de 
silitoare am fost. 

Nat începu să strângă farfuriile. 

— Cine vrea cremă de zahăr ars? întrebă Su Ling. 

— N-aş mai putea mânca nimic, mielul a fost atât de 
fraged! spuse Julia. Dar nu te opresc, îi spuse lui Tom, 
bătându-l uşor pe burtă. 

Lui Nat i se părea că prietenul lui nu arătase niciodată 
atât de mulţumit. Poate că Julia va mai veni la ei chiar şi a 
treia oară. 

— Atât de târziu? exclamă Julia, uitându-se la ceas. A fost 
o seară minunată, Su Ling, dar te rog să mă scuzi, amo 
întâlnire mâine dimineaţă la zece şi trebuie să plec. 

— Desigur, zise Su Ling, ridicându-se. 

Tom sări de pe scaun şi o însoţi pe Julia în hol, ajutând-o 
să se îmbrace. O sărută pe Su Ling pe obraz şi-i mulţumi 
pentru masa minunată. 

— Îmi pare rău că Julia trebuie să plece la New York, 
adăugă el. Hai să mâncăm la mine data viitoare. 

Nat îi zâmbi cu înţeles lui Su Ling, dar ea nu reacţionă. 
Închizând uşa de la intrare, se pomeni chicotind. 

— Ce mai femeie! îi spuse soţiei lui la bucătărie, luând un 
şervet de şters vasele. 

— E o ipocrită, spuse Su Ling. 

— Ce vrei să spui? 

— Exact ce am spus, e o ipocrită: accent prefăcut, haine 

pretenţioase şi povestea aia ipocrită, prea bine pusă la 
punct în toate amănuntele. Să nu faci afaceri cu ea. 

— Ce poate merge rău dacă depune cinci sute de mii de 
dolari la bancă? 

— Aş paria salariul meu pe o lună că cei cinci sute de mii 
n-or să apară niciodată. 

Deşi Su Ling nu mai aduse vorba despre subiect în seara 
aceea, a doua zi, când Nat ajunse la birou, o rugă pe 
secretară să-i dea toate detaliile financiare despre firma 
Kirkbridge & Co., din New York. Peste o oră, avea raportul 
financiar anual şi ultima declaraţie financiară. Nat îl cercetă 
cu atenţie. Avuseseră un profit de peste un milion în ultimul 
an şi toate cifrele se potriveau cu ce spusese Julia la ei la 
masă. Verifică lista membrilor consiliului de administraţie. 
Doamna Julia  Kirkbridge apărea ca director, după 
preşedintele şi directorul executiv. Totuşi, din cauza 
impresiei lui Su Ling, se hotărî să mai facă un test. Sună la 
biroul firmei din New York, pe firul direct. 

— Kirkbridge şi compania, cu ce vă pot ajuta? răspunse o 
voce. 

— Bună dimineaţa, aş putea vorbi cu doamna Kirkbridge? 

— Din păcate, nu, este într-o şedinţă. 

Nat se uită la ceas şi zâmbi, era zece şi douăzeci şi cinci. 

— Dacă lăsaţi un număr, îi voi comunica să vă caute cât 
de repede poate. 

— Nu va fi necesar, spuse Nat. 

Lăsă jos receptorul, iar telefonul începu să sune imediat. 

— Jeb de la conturi noi, domnule Cartwright. Tocmai am 
primit un transfer telegrafic de la Chase, să depozităm cinci 
sute de mii de dolari în contul unei doamne, Julia 
Kirkbridge. 

Nat nu se putu abţine să nu-i dea vestea lui Su Ling 
imediat, prin telefon. 

— Tot o ipocrită e, repetă soţia lui. 

— Cap sau pajură? întrebă moderatorul. 

— Pajură, spuse Barbara Hunter. 

— Pajură este, spuse moderatorul, făcându-i semn din 
cap doamnei Hunter. 

Fletcher nu se plânse, pentru că el ar fi ales cap - aşa 
făcea mereu - în schimb, se întreba care va fi decizia ei. Să 
vorbească prima, ceea ce i-ar fi dat lui Fletcher ultimul 
cuvânt la finalul confruntării? Dacă, pe de altă parte... 

— Vorbesc prima, spuse ea. 

Fletcher îşi reprimă zâmbetul. Aruncarea monedei se 
dovedise irelevantă; dacă ar fi câştigat el, ar fi ales să 
vorbească al doilea. 

Moderatorul se aşeză pe scaunul din mijloc, la pupitrul 
aşezat pe scenă. Doamna Hunter stătea la dreapta şi 
Fletcher, la stânga, reflectând ideologiile partidelor lor. Dar 
alegerea locurilor fusese cea mai mică dintre problemele 
lor. În ultimele zece zile, purtaseră discuţii în legătură cu 
locul şi ora dezbaterii, cu moderatorul, ba chiar şi cu 
înălţimea pupitrelor, pentru că Barbara Hunter avea 1,71 şi 
Fletcher 1,83. În cele din urmă, hotărâseră că vor vorbi de 
la două pupitre diferite, situate de o parte şi de alta a 
scenei. 

Moderatorul acceptat de amândoi conducea catedra de 
jurnalism a Universităţii din Connecticut, facultatea din 
Hartford. Acum se ridică în picioare. 

— Bună seara, doamnelor şi domnilor. Sunt Frank 
McKenzie şi voi modera dezbaterea din această seară. 
Formatul emisiunii prevede ca doamna Hunter să înceapă 
cu o declaraţie de şase minute, urmată de domnul 
Davenport. Trebuie să-i avertizez pe candidaţi că voi suna 
din acest clopoțel - agită zdravăn un clopoțel, împrăştiind 
puţin tensiunea şi stârnind râsete în auditoriu - după cinci 
minute, să vă avertizez că mai aveţi şaizeci de secunde de 
vorbit. Apoi voi suna din nou, după şase minute, când 

trebuie să  încheiaţi propoziţia. După declarațiile 
introductive, ambii candidaţi vor răspunde la întrebări alese 
dintr-o selecţie, timp de patruzeci de minute. În final, 
doamna Hunter şi apoi domnul Davenport îşi vor rosti 
declaraţiile finale, câte trei minute. O rog pe doamna 
Hunter să înceapă dezbaterea. 

Barbara Hunter se ridică şi merse agale spre pupitrul ei 
din dreapta scenei. Calculase că nouăzeci la sută dintre 
votanţi priveau dezbaterea la televizor şi se va adresa celor 
mai mulţi dacă vorbea prima, în special şi pentru că la opt 
şi jumătate se transmitea un meci internaţional pe alt 
program şi mulţi privitori vor schimba canalul. Lui Fletcher 
nu i se părea semnificativ, pentru că, în jumătate de oră, 
amândoi aveau timp să se facă remarcaţi. Dorise să 
vorbească al doilea pentru a se putea referi la unele 
afirmaţii ale doamnei Hunter şi dacă avea ultimul cuvânt, 
va relua ideile reţinute de majoritatea telespectatorilor. 

Ascultă atent deschiderea previzibilă şi bine pregătită a 
doamnei Hunter, care vorbea ţinându-se ferm de pupitru: 

— M-am născut la Hartford. M-am măritat cu un bărbat 
din Hartford, copiii mei s-au născut la spitalul St. Patrick şi 
locuiesc toţi în capitala acestui stat, aşa că simt că am 
atributele necesare pentru a-i reprezenta pe cetăţenii 
acestui oraş. 

Din sală izbucni primul ropot de aplauze. Fletcher se uită 
atent la spectatori şi observă că aplaudau cam jumătate, în 
timp ce restul se abţineau. 

Printre responsabilităţile lui Jimmy fusese şi alocarea 
scaunelor. Se convenise ca ambele partide să primească 
trei sute de bilete fiecare şi patru sute fuseseră lăsate la 
îndemâna altor amatori să participe. Jimmy şi câteva 
ajutoare pierduseră ore întregi încercând să-i convingă pe 
suporteri să vină la dezbatere, dar îşi dăduseră seama că şi 
republicanii vor depune un efort similar, deci, în cele din 
urmă, spectatorii vor fi jumătate-jumătate. Fletcher se 
întreba câţi spectatori neimplicaţi se aflau în public. 

— Nu-ţi face griji cu sala, îi spuse Harry, adevăratul 

public te priveşte la televizor şi pe ei trebuie să-i 
influenţezi. Priveşte drept în cameră şi pari sincer, 
adăugase el surâzând. 

Fletcher îşi luă notite în timp ce doamna Hunter îşi 
expunea programul şi deşi conţinutul acestuia era raţional 
şi valoros, expozeul ei nu inducea ascultătorului o stare de 
concentrare. Când moderatorul agită clopoţelul după cinci 
minute, vorbitoarea nu ajunsese decât la jumătatea 
declaraţiei, tăcând chiar în timp ce răsfoia programul. 
Fletcher era surprins că o politiciană atât de versată nu 
calculase că aplauzele ocazionale îi vor reduce timpul cât 
va putea vorbi. El îşi pregătise o introducere care dura 
puţin mai mult de cinci minute. 

— Mai bine termini cu câteva secunde mai devreme 
decât să te grăbeşti la sfârşit, îl prevenise Harry în repetate 
rânduri. 

Peroraţia doamnei Hunter se opri la puţine momente 
după al doilea clopoțel, părând întreruptă brusc. Totuşi, 
jumătate dintre spectatori o aplaudară frenetic iar cealaltă 
jumătate, cu politeţe reţinută. 

— Acum îl rog pe domnul Davenport să-şi rostească 
declaraţia introductivă. 

Fletcher se apropie de tribuna lui, simțindu-se ca un om 
dus la spânzurătoare. Primirea caldă a publicului îl învioră 
puţin. Aşeză programul dactilografiat cu literă mare şi 
spaţiat pe pupitru şi-şi verifică prima propoziţie, deşi îl 
repetase de atâtea ori, încât îl ştia pe de rost. Se uită la 
public şi zâmbi, conştient că ceasul moderatorului nu va 
porni decât după primul cuvânt. 

— Cred că am făcut o mare greşeală în viaţa mea, spuse. 
Nu m-am născut la Hartford. 

Râsetele îl ajutară să continue. 

— Dar am reparat-o. M-am îndrăgostit de o fată din 
Hartford când aveam doar paisprezece ani. 

Se auziră râsete şi aplauze. Fletcher se relaxă şi-şi rosti 
discursul cu o siguranţă de sine care-i dezminţea, spera el, 
tinereţea. Când sună clopoţelul la cinci minute, era pe cale 

să înceapă peroraţia finală. O termină cu douăzeci de 
secunde mai devreme decât timpul alocat. Primi aplauze 
mai puternice decât cele cu care fusese întâmpinat, dar 
erau de abia în prima rundă. 

Le aruncă o privire lui Harry şi Jimmy, aşezaţi în rândul al 
doilea. Zâmbetele lor îi sugerau că  supravieţuise 
deschiderii. 

— Acum urmează sesiunea de întrebări, spuse 
moderatorul, care va dura patruzeci de minute. Candidaţii 
sunt rugaţi să dea răspunsuri scurte. Voi începe cu Charles 
Lockhart de la Hartfortd Courant. 

— Ce cred candidaţii despre necesitatea reformării 
sistemului de burse educaționale? întrebă prompt 
redactorul. 

Fletcher era bine pregătit pentru acea întrebare, 
deoarece apăruse de multe ori în timpul întrunirilor 
electorale şi făcea deseori subiectul editorialelor din ziarul 
domnului Lockhart. Fu invitat să răspundă el primul. 

— N-ar trebui să existe nicio discriminare împotriva 
tinerilor cu stare financiară modestă care vor să urmeze o 
facultate. Nu este suficient să crezi în egalitate, trebuie să 
insistăm asupra egalităţii oportunităţilor. 

Răspunsul fu primit cu aplauze şi Fletcher zâmbi 
publicului. 

— Cuvinte frumoase, interveni doamna Hunter peste 
aplauze, dar dumneavoastră aşteptaţi şi fapte frumoase. 
Am studiat cu bursă, aşa că nu trebuie să-mi predicaţi 
despre discriminare, domnule Davenport, şi dacă am 
norocul să fiu aleasă în Senat, voi sprijini legislaţia care dă 
oportunităţi egale tuturor bărbaţilor şi femeilor, apăsă ea 
pe ultimul cuvânt. 

Auditoriul ovaţionă şi ea îşi întoarse privirea spre 
Fletcher: 

— Poate că o persoană care a avut privilegiul de a studia 
la Hotchkiss şi Yale nu este capabilă să înţeleagă toate 
datele problemei. 

Fir-ar să fie, se gândi Fletcher, am uitat să le spun că 

Annie a studiat cu bursă şi tocmai am înscris-o pe Lucy la 
şcoala primară din Hartford, şcoală de stat. Spusese asta şi 
unui public redus, cum de uitase acum? 

Urmară, în mod previzibil, întrebări despre impozitele 
locale, personalul  spitalicesc, transportul public şi 
criminalitate. Fletcher îşi reveni şi începu să prevadă o 
remiză până la ultima întrebare. 

— Candidaţii se consideră independenţi sau politica lor 
va fi dictată de maşinăria partidului şi votul lor în Senat va 
depinde de concepţiile unor politicieni pensionaţi? 

Întrebarea îi aparţinea lui Jill Bernard, de la un talkshow 
radiofonic local de weekend, unde o invita mereu pe 
Barbara Hunter. Doamna Hunter răspunse imediat: 

— Toţi cei din această sală ştiu că a trebuit să lupt 
centimetru cu centimetru ca să câştig nominalizarea 
partidului şi, spre deosebire de alţii, n-am primit-o de-a 
gata. De fapt, a trebuit să lupt pentru tot ce am obţinut în 
viaţă, pentru că părinţii mei nu-şi permiteau linguriţe de 
argint. Şi daţi-mi voie să vă reamintesc că n-am ezitat să- 
mi susţin convingerile de câte ori am crezut că partidul 
meu greşeşte. Faptul acesta nu mi-a adus întotdeauna 
popularitate, dar nimeni nu s-a îndoit vreodată de 
independenţa mea. Dacă sunt aleasă în Senat, nu voi sta 
tot timpul la telefon, cerând sfatul, cum să votez. Voi lua 
decizii şi le voi susţine. 

Şi termină în aplauze furtunoase. Fletcher încercă să-şi 
adune gândurile, cu un nod în stomac, palmele umede şi 
picioarele moi. Se uită la public şi le văzu ochii sfredelitori. 

— M-am născut la Farmington, la câţiva kilometri de locul 
unde ne aflăm. Părinţii mei contribuie activ la ajutorarea 
comunităţii din Hartford, în special a spitalului St. Patrick. 

Se uită la părinţii lui, care stăteau pe rândul cinci. Tatăl 
lui ţinea capul sus, mama lui îl plecase. 

— Mama face parte din atâtea comitete voluntare încât 
uneori m-am considerat orfan, dar astă seară, amândoi 
părinţii mei au venit să mă susţină. Da, am mers la 
Hotchkiss la liceu şi doamna Hunter are dreptate. A fost un 

privilegiu. Da, am studiat la Yale, o mare universitate din 
statul nostru. Da, am fost preşedintele organizaţiei 
studenţilor şi redactorul-şef al Revistei de Drept, drept care 
am fost angajat la una dintre cele mai prestigioase firme de 
avocatură din New York. Nu-mi cer scuze pentru că nu m- 
am mulţumit niciodată cu locul al doilea. Am fost încântat 
să renunţ la tot pentru a mă întoarce la Hartford şi a da 
ceva înapoi comunităţii unde am crescut. Apropo, la 
salariile pe care le oferă statul, n-o să-mi pot permite multe 
lingurite de argint şi până acum, nimeni nu mi-a oferit 
nimic de-a gata. 

Aşteptă să se stingă aplauzele şi continuă pe un ton 
coborât, aproape şoptit: 

— Să nu ascundem sensul acestei întrebări. Voi vorbi în 
mod regulat la telefon cu socrul meu, senatorul Gates? Aşa 
mă aştept, sunt însurat cu singura lui fiică. 

Se auziră râsete. 

— Dar daţi-mi voie să vă reamintesc ceva ce ştiţi deja 
despre Harry Gates. A slujit această circumscripție timp de 
douăzeci şi opt de ani, cu onoare şi integritate, într-o vreme 
când aceste două cuvinte păreau să-şi fi pierdut sensul şi, 
sincer vorbind, se întoarse Fletcher spre rivala lui, niciunul 
din noi nu e vrednic să-i ia locul. Dar, dacă sunt ales, sigur 
că voi profita de înţelepciunea, experienţa şi capacitatea lui 
de previziune; numai un egoist orbit n-ar face asta. Dar 
lăsaţi-mă şi să clarific un lucru, s-a reîntors el cu faţa spre 
public. Eu voi fi cel care vă va reprezenta în Senat. 

Se întoarse la loc în timp ce peste jumătate din sală îl 
ovaţiona în picioare. Doamna Hunter făcuse greşeala să-l 
atace pe un teren unde nu avea nevoie de antrenament. 
Incercă să recâştige publicul în declaraţia finală, dar ea 
primise cea mai puternică lovitură. 

Când moderatorul spuse: „Aş dori să le mulţumesc 
ambilor candidaţi”, Fletcher făcu un gest recomandat de 
Harry la prânzul luat împreună duminică. Se îndreptă 
imediat spre adversara lui, îi strânse mâna şi aşteptă ca 
fotograful de la Courant să imortalizeze momentul. 

A doua zi, poza lor apăru mare pe prima pagină, cu 
efectul sperat de Harry: imaginea unui bărbat de 1,83 m, 
dominând o femeie mai scundă. 

— Şi nu zâmbi, fii serios, adăugase Harry. Trebuie să-i 
facem să uite cât de tânăr eşti. _ 

Fletcher citi textul de sub fotografie: nimic personal. |n 
editorial scria că el se ţinuse bine în dezbatere, dar Barbara 
Hunter încă era în frunte cu două procente în sondaje, când 
mai erau nouă zile până la alegeri. 

32 


— Te deranjează dacă fumez? 

— Nu, numai Su Ling dezaprobă fumatul. 

— Cred că şi pe mine mă dezaprobă, spuse Julia 
Kirkbridge, aprinzându-şi bricheta. 

— Ţine cont că a fost crescută de o mamă foarte 
conservatoare, zise Tom. Nici de Nat nu i-a plăcut de la 
început, dar în legătură cu tine, se va schimba, mai ales 
când o să-i spun... 

— Şşş, spuse Julia. Deocamdată să rămână micul nostru 
secret. 

Trase fumul adânc în piept şi remarcă: 

— Îmi place Nat; e evident că voi doi faceţi o echipă 
bună. 

— Aşa este, dar vreau să închei tranzacţia asta cât e el în 
vacanţă, mai ales după triumful preluării celui mai vechi 
rival al nostru. 

— Înţeleg, zise Julia, dar cum apreciezi şansele noastre? 

— Se pare că sunt doar doi sau trei ofertanţi serioşi. 
Restricţiile impuse de primărie ar trebui să-i elimine pe 
aventurieri. 

— Restricţii? 

— Primăria cere ca oferta să se facă în licitaţie publică şi 
întreaga sumă să fie plătită cu semnătură. 

— De ce insistă aşa? întrebă Julia, ridicându-se în capul 
oaselor în pat. În trecut, plăteam zece la sută imediat şi mi 
se dădeau douăzeci şi opt de zile la dispoziţie pentru a 
completa suma. 

— Da, aşa e procedura normală, dar terenul ăsta a 
devenit fierbinte pentru politică. Barbara Hunter insistă să 
nu se acorde nimănui, pentru că recent au mai eşuat 
câteva tranzacţii când s-a descoperit că speculantul nu 
avea resurse necesare pentru a plăti întreaga sumă. Nu 
uita, mai sunt câteva zile până la alegeri, aşa că toate 
problemele sunt asigurate în avans. 

— Asta înseamnă că trebuie să depun încă trei milioane 
la voi până vinerea viitoare? întrebă Julia. 

— Nu, dacă asigurăm proprietatea, banca acoperă suma 
cu un împrumut pe termen scurt. 

— Dar dacă reneg tranzacţia? întrebă Julia. 

— Nu contează pentru noi, spuse Tom. Vindem la 
următorul ofertant şi ne rămân cei cinci sute de mii ai tăi să 
acoperim pierderile. 

— Băncile astea, comentă Julia, stingând ţigara şi 
strecurându-se sub cearşaf. Nu pierdeţi niciodată. 


x 


— Vreau să-mi faci o favoare, spuse Su Ling, când 
avionul începu să coboare spre aeroportul din Los Angeles. 

— Da, floricico, te ascult. 

— Încearcă să petreci o săptămână fără să mai telefonezi 
la bancă. Nu uita că e prima mare călătorie a lui Luke. 

— Şi a mea, zise Nat, luându-şi fiul de umeri, întotdeauna 
am vrut să vizitez Disneyland-ul. 

— Nu mă tachina, am făcut o înţelegere şi vreau s-o 
respecţi. 

— Mi-ar plăcea să arunc un ochi pe tranzacţia pe care 
Tom încearcă s-o încheie cu firma Juliei. 

— Nu crezi că lui Tom i-ar plăcea să repurteze şi singur o 
victorie, fără să mai fie supervizat de marele Nat 
Cartwright? La urma urmei, tu ai hotărât să ai încredere în 
ea. 

— Înţeleg, zise Nat, ţinându-l pe Luke, care se agăţase de 
el în timpul aterizării. Dar te superi dacă-i dau un telefon 
vineri după-amiază doar ca să aflu dacă am avut succes la 
licitaţia pentru proiectul Cedar Wood? 

— Nu, cu condiţia să amâni telefonul până vineri după- 
amiază. 

— Tăticule, mergem cu racheta? 

— Cred şi eu, zise Nat, altfel de ce am fi venit la LA? 

x 


Tom o aşteptă pe Julia la trenul de New York şi o duse cu 
maşina la primărie. Intrând în sala de licitaţii, îi găsiră pe 
îngrijitori făcând curăţenie după dezbaterea din seara 
precedentă. Tom citise în Hartford Courant că asistaseră 
peste o mie de oameni şi că era greu de ales între cei doi 
candidaţi. El votase întotdeauna cu republicanii, dar acum i 
se părea că Fletcher Davenport vorbise cu mult bun simţ. 

— De ce am venit atât de devreme? îi întrerupse Julia 
gândurile. 

— Vreau să mă familiarizez cu sala, îi explică Tom, ca să 
nu avem surprize când începe licitaţia. Nu uita, se poate 
sfârşi în doar câteva minute. 

— Unde crezi că ar trebui să stăm? 

— La jumătatea sălii, în dreapta. l-am spus deja 
agentului ce semn voi folosi la licitaţie. 

Privind spre scenă, Tom văzu că agentul urca la tribună, 
verifica microfonul şi se asigura că toată lumea e în sală. 

— Cine sunt oamenii aceştia? întrebă Julia, uitându-se în 
jur. 

— Un amestec de funcţionari ai primăriei, inclusiv 
primarul, domnul Cooke, reprezentanţi ai licitatorilor şi alţii 
care n-au nimic mai bun de făcut vineri după-amiază. Dar, 
din câte văd eu, sunt doar trei ofertanti serioşi, conchise 
Tom, privindu-şi ceasul. Ar trebui să ne aşezăm. 

Statură pe nişte locuri aflate aproape de ieşirea de pe 
rândul de scaune. Tom luă broşura de vânzări de pe locul 
de lângă el şi când Julia îi atinse mâna, se întrebă fără să 
vrea câţi din cei de acolo îşi vor da seama că erau amanți. 
Dădu pagina, studiind un proiect arhitectural ridicol al mall- 
ului proiectat pe terenul acela. Încă mai citea, când agentul 
a anunţat că e gata să înceapă, dregându-şi vocea: 

— Doamnelor şi domnilor, în această după-amiază se 
licitează doar pentru un teren de cea mai bună calitate din 
partea nordică a oraşului, cunoscut sub numele de Cedar 
Wood. Primăria oferă terenul acesta cu aprobare pentru 

exploatarea comercială. Termenii de plată şi cerinţele 
obligatorii sunt detaliate în broşurile care se află pe 
scaunele dvs. Trebuie să subliniez că dacă nu se 
îndeplinesc toate condiţiile, primăria are dreptul de a anula 
tranzacţia. 

A făcut o pauză, aşteptând ca lumea să-i înţeleagă 
cuvintele: 

— Deschid licitaţia la două milioane, spuse el, uitându-se 
în direcţia lui Tom. 

Deşi el nu spuse nimic, agentul continuă: 

— Am o ofertă la două milioane două sute cincizeci de 
mii. 

Se uita ostentativ prin toată sala, deşi ştia perfect unde 
se află cei trei ofertanţi serioşi. Ochii i se opriră asupra unui 
avocat cunoscut pe plan local, care ridică broşura: 

— Două milioane cinci sute de mii la dvs., domnule. 

Privi din nou spre Tom, dar acesta nu clipi. 

— Două milioane şapte sute cinci zeci de mii. 

Avocatul aşteptă puţin, apoi ridică din nou broşura. 

— Trei milioane, spuse agentul şi se uită imediat la Tom, 
aşteptând. Trei milioane două sute cincizeci de mii. 

Avocatul părea să ezite. Julia strânse mâna lui Tom 
printre scaune. 

— Cred că l-am luat. 

— Trei milioane cinci sute? sugeră agentul, cu ochii fixaţi 
asupra avocatului. 

— Nu l-am luat încă, şopti Tom. 

— Trei milioane cinci sute de mii, repetă agentul 
încrezător. Trei milioane cinci sute, spuse din nou, văzând 
broşura sus. 

— La naiba, zise Tom, scoţându-şi ochelarii, cred că ne- 
am fixat amândoi aceeaşi limită superioară. 

— Hai să urcăm la trei şase, spuse Julia. Măcar aşa o să 
aflăm. 

Deşi Tom îşi dăduse jos ochelarii - semn că nu mai licita 
- agentul vedea că era adâncit în conversaţie cu doamna 
de lângă el. 

— Am terminat licitaţia? Sau... 

Tom ezită, apoi spuse: 

— Trei milioane şase sute de mii. 

Agentul reveni cu privirea la avocat, care aşezase 
broşura pe locul gol de lângă el: 

— Pot spune trei milioane şapte sute de mii sau s-a 
încheiat? 

Broşura nu se ridică. 

— Alte oferte din sală? întrebă agentul, uitându-se la un 
public de vreo duzină de persoane, în spaţiul care 
cuprinsese o mie în seara precedentă. 

— Incă o şansă sau cedăm terenul la trei milioane şase 
sute de mii. 

Ridică ciocănelul şi, neprimind niciun semnal, îl lăsă pe 
masă cu zgomot: 

— Vândut pentru trei milioane şase sute de mii de dolari 
domnului de la capătul rândului. 

— Bravo, spuse Julia. 

— Te va costa cu o sută de mii mai mult, observă Tom, 
dar nu aveam de unde să ştim că două persoane au stabilit 
aceeaşi limită de licitaţie. Mă duc să rezolv cu hârtiile şi să 
dau cecul, pe urmă putem pleca să sărbătorim. 

— Ce idee bună, spuse Julia, plimbându-şi un deget pe 
coapsa lui. 

— Felicitări, domnule Russell, spuse domnul Cooke. 
Clienta dvs. şi-a asigurat o proprietate frumoasă şi sunt 
convins că, pe termen lung, îi va aduce un profit excelent. 

— Sunt de acord, spuse Tom, scriind un cec de trei 
virgulă şase milioane de dolari şi înmânându-l agentului 
primăriei. 

— Banca Russell este beneficiara tranzacţiei? se interesă 
domnul Cooke, studiind semnătura. 

— Nu, reprezentăm un client din New York. 

— Îmi cer scuze pentru insistenţă, domnule Russell, dar 
termenii vânzării specifică faptul că pe cecul cu suma 
completă trebuie să semneze beneficiarul tranzacţiei, nu 
reprezentantul acestuia. 

— Dar reprezentăm firma care are cont la noi. 

— Atunci nu va fi prea dificil pentru clienta dvs. să 
semneze un cec în numele companiei, sugeră domnul 
Cooke. 

— Dar de ce... începu Tom. 

— Nu se cuvine să descifrez eu socotelile aleşilor noştri, 
domnule Russell, dar după încurcătura de anul trecut cu 
contractul Aldwich şi răspunsurile zilnice pe care trebuie să 
i le dau doamnei Hunter, oftă agentul, n-am de ales decât 
să respect termenii ad litteram. 

— Dar ce pot face atât de târziu? întrebă Tom. 

— Aveţi încă timp până la ora cinci să aduceţi un cec 
semnat de beneficiar. Dacă nu faceţi asta, proprietatea va 
fi oferită următorului licitator, la suma de trei virgulă cinci 
milioane şi primăria va dispune ca dvs. şă achitaţi diferenţa 
de o sută de mii de dolari. 

Tom alergă la Julia. 

— Ai carnetul de cecuri la tine? 

— Nu, răspunse ea. Mi-ai zis că Russell va acoperi 
diferenţa până transfer restul sumei, luni. 

— Da, aşa e, încercă Tom să gândească repede. Nu avem 
ce face, trebuie să mergem direct la bancă. Fir'ar să fie, 
adăugă, uitându-se la ceas şi văzând că era aproape patru. 

Era dureros de conştient că dacă Nat n-ar fi fost în 
vacanţă, ar fi observat subclauza şi i-ar fi anticipat 
consecinţele. Pe drumul scurt de la primărie la banca 
Russell, îi explică Juliei pretenţiile domnului Cooke. 

— Asta înseamnă că am pierdut şi terenul şi o sută de mii 
de dolari? 

— Nu, m-am gândit la o soluţie, dar am nevoie de 
acordul tău. 

— Dacă primesc terenul, voi face tot ce mă sfătuieşti, îl 
asigură Julia. 

Cum intrară în bancă, Tom se duse în biroul lui şi-l chemă 
pe directorul de plăţi. Aşteptând venirea lui Ray Jackson, 
luă un carnet de cecuri şi scrise suma de 3,6 milioane de 
dolari. Directorul bătu la uşă şi intră în biroul preşedintelui. 

— Ray, vreau să transferi trei milioane o sută de mii de 
dolari în contul doamnei Kirkbridge. 

Directorul de plăţi ezită o clipă: 

— Am nevoie de o scrisoare de autorizare înainte de a 
transfera o sumă atât de mare, spuse el. Imi depăşeşte cu 
mult atribuţiile. 

— Da, desigur, spuse Tom şi luă un formular pe care-l 
completă repede cu cifrele necesare. 

Nu comentă faptul că era cea mai mare sumă pe care o 
autorizase vreodată. Îi întinse formularul directorului de 
plăţi, iar acesta îl studie cu atenţie. Părea gata să discute 
decizia superiorului, dar se abţinu. 

— Imediat, sublinie Tom. 

— Da, domnule preşedinte, spuse directorul şi plecă 
repede. 

— Eşti sigur că e rezonabil? întrebă Julia. Nu-ţi asumi 
niciun risc inutil? 

— Avem proprietatea şi cei cinci sute de mii ai tăi, aşa că 
nu putem pierde. După cum ar spune Nat, avem curea şi 
bretele la pantaloni. 

O rugă pe Julia să semneze cecul şi să scrie alături cu 
majuscule numele companiei ei. Verifică şi apoi o îndemnă 
să se întoarcă repede la primărie. Se urcară într-o maşină şi 
după ce ajunseră, Tom încercă să rămână calm, sărind 
treptele instituţiei două câte două. Trebuia s-o aştepte şi pe 
Julia, care nu se putea ţine după el, din cauza tocurilor 
înalte. În clădire, Tom îl văzu pe domnul Cooke aşteptând 
încă în sală. Acesta se ridică la intrarea lor. 

— Dă-i cecul domnului slab cu chelie, spuse Tom. Și 
zâmbeşte-i. 

Julia îl ascultă întocmai şi primi în schimb tot un zâmbet 
călduros. Domnul Cooke studie cu atenţie cecul: 

— Pare în ordine, doamnă Kirkbridge, dacă vă puteţi 
legitima. 

— Sigur, spuse Julia, scoțând din poşetă un permis de 
conducere. 

Domnul Cooke examină fotografia şi semnătura. 

— Fotografia asta nu vă avantajează, remarcă el. 

Julia zâmbi. 

— Bine, acum nu vă mai rămâne decât să semnaţi toate 
documentele. 

Julia semnă contractul în triplu exemplar şi-i dădu o copie 
lui Tom. 

— Păstrează-l până când banii vor fi transferați, şopti ea. 

Domnul Cooke se uită la ceas. 

— Voi solicita plata cecului luni dimineaţă la prima oră, 
domnule Russell, spuse el, şi v-aş fi obligat dacă ar fi 
onorat cât mai repede. Nu vreau să-i mai dau muniţie 
doamnei Hunter chiar în preajma alegerilor. 

— Va fi onorat în aceeaşi zi, îl asigură Tom. 

— Mulţumesc, domnule, îi spuse domnul Cooke omului cu 
care juca în mod regulat golf la clubul local. 

Tom ar fi vrut s-o îmbrăţişeze pe Julia, dar se abţinu. 

— Alerg la bancă să le spun că totul a decurs bine, apoi 
mergem acasă. 

— Chiar trebuie? întrebă Julia. Doar nu vor prezenta cecul 
decât luni dimineaţă. 

— Cred că ai dreptate, spuse el. 

— Fir'ar să fie, se aplecă ea să-şi scoată un pantof. Mi-am 
rupt un toc alergând pe scări. 

— Îmi pare rău, spuse Tom, e vina mea, nu trebuia să te 
grăbesc aşa. După cum s-a văzut, aveam timp destul. 

— Nu e nicio problemă, zâmbi Julia. Dacă poţi să aduci 
aici maşina, ne vedem în faţa clădirii. 

— Sigur, zise Tom, alergând în parcare. 

După câteva minute, aştepta în faţa primăriei, dar Julia 
nu apărea. Intrase din nou înăuntru? Mai aşteptă puţin, dar 
tot nu venea. Intrigat, sări din maşina parcată 
neregulamentar şi intră în clădire, găsind-o pe Julia într-o 
cabină telefonică. Văzându-l, închise telefonul. 

— Le-am povestit la New York de lovitura ta, dragule, şi 
au dat instrucţiuni la bancă să transfere azi 3,1 milioane de 
dolari. 

— E bine, spuse Tom. Mâncăm în oraş? 

— Nu, aş prefera să mergem la tine şi să luăm o cină în 
doi. 

Când Tom ajunsese în faţa casei, ea îşi dezbrăcase deja 
haina şi până în dormitorul de la etajul doi, lăsase o dără de 
alte haine în urmă. Işi dădea jos un ciorap când sună 
telefonul. 

— Lasă-l, spuse ea, îngenunchind în faţa lui şi trăgându-i 
şortul. 


x 


— Nu răspunde, zise Nat, cred că au ieşit în oraş. 

— Nu putem aştepta până luni, când ne întoarcem? 
întrebă Su Ling. 

— Bănuiesc că da, admise Nat cu jumătate de gură, dar 
mi-ar fi plăcut să ştiu dacă a reuşit să încheie tranzacţia 
Cedar Wood şi dacă da, la ce preţ. 

33 


„Prea devreme pentru verdicte” anunţa titlul din 
Washington Post în dimineaţa alegerilor. „Umăr la umăr” se 
exprima şi Hartford Courant. Primul titlu se referea la cursa 
naţională pentru Casa Albă, purtată de Ford şi Carter, iar al 
doilea titlu, la bătălia locală între Hunter şi Davenport, 
pentru consiliul senatorial statal. Pe Fletcher îl enerva că 
numele ei apărea întotdeauna primul, ca la întrecerile între 
Harvard şi Yale, fiindcă în ordinea asta suna mai bine. 

— Acum nu mai contează decât să ne aducem alegătorii 
la votare, spuse Harry la ultima şedinţă de campanie, la 
şase în dimineaţa alegerilor. Nu mai era nevoie să se 
discute tactica, declaraţiile de presă sau politica. După 
apariţia primului votant, membrii echipei de campanie 
primeau responsabilităţi noi. 

Patruzeci de oameni răspundeau de transportul pentru 
votare, asigurat gratuit pentru bătrâni, infirmi, leneşi şi 
chiar şi pentru aceia care simțeau o plăcere deosebită în a 
fi transportaţi de un partid la urne, pentru ca apoi să voteze 
cu celălalt. 

A doua echipă, mai numeroasă, se ocupa de telefoanele 
de la cartierul general. 

— Faceţi schimburi de două ore, zise Harry. Să fie sunaţi 
alegătorii noştri şi să li se reamintească de ziua votării, apoi 
să se verifice mai târziu dacă au votat. Pe unii va trebui să-i 
sunăm de trei-patru ori înainte de a-i convinge, până la 
închiderea urnelor, la opt. 

Un alt grup, descris de Harry prin sintagma „amatorii 
noştri dragi”, alerga la birourile electorale, informând 
constant în legătură cu desfăşurarea votării. Puteau 
răspunde de o 1000-3000 de votanţi, în funcţie de 
populaţia circumscripţiilor. 

— Aceştia sunt forţa partidului, îi reaminti Harry lui 
Fletcher. Din clipa începerii votării, postează voluntari la 
ieşirea din secţii, care ţin evidenţa prezenţei la vot. La 

fiecare jumătate de oră, dau listele curierilor care 
raportează la cartierul general situaţia. Se face o listă iar 
numele sunt subliniate: roşu pentru republicani, albastru 
pentru democrați şi galben pentru necunoscuţi. Aruncând 
doar o privire, şeful unei echipe locale va şti cum merge 
votarea. Unii dintre aceşti oameni au îndeplinit aceeaşi 
funcţie mai multe campanii la rând şi o să-ţi poată da 
imediat evaluarea comparativă cu votările trecute. Listele 
sunt comunicate şi la centru, pentru ca telefoniştii să nu-i 
mai sune pe cei care au votat deja. 

— Şi candidatul ce trebuie să facă azi? îl întrebă Fletcher 
pe Harry, după ce acesta îşi încheie expunerea. 

— Să nu ne stea în drum, răspunse Harry. De aceea, ti- 
am făcut un program. Vei vizita cele patruzeci şi patru de 
birouri electorale, fiindcă toţi se aşteaptă să-l vadă pe 
candidat în cursul zilei. Jimmy va conduce maşina, e 
cunoscut drept „prietenul candidatului” şi nu ne putem 
permite să irosim pe altcineva ca să te însoţească. 

După terminarea şedinţei şi împrăştierea tuturor la 
atribuţiile ce le fuseseră repartizate, Jimmy îi explică lui 
Fletcher cum vor proceda, ştiind din experienţa ultimelor 
două campanii, când îşi însoţise tatăl în ziua votării. 

— Mai întâi, refuzurile, începu Jimmy, când Fletcher se 
urcă în maşină lângă el. Trebuie să vizităm toate cele 
patruzeci şi patru de birouri până la opt şi toţi îţi vor oferi 
cafea, masa de prânz între 11:45 şi 14:15 şi ceva de băut 
după 17:30. Intotdeauna răspunzi politicos, dar ferm, cu 
„nu”. Bei doar apă în maşină şi mâncăm la 12:30 la sediu, o 
jumătate de oră, ca să vadă că mai exişti. Pe urmă nu mai 
mănânci până la încheierea votării. 

Fletcher se gândea că s-ar putea plictisi, dar întâlnea 
mereu roluri şi cifre noi. În prima oră, cu votanţi mai puţini, 
şefii de secţii îi puteau face comparaţia cu alegerile trecute. 
Era încurajat de sublinierile albastre numeroase existente 
înainte de ora zece, dar Jimmy îi reaminti că dimineaţa era 
un moment bun pentru democrați, înainte de a intra 
muncitorii la lucru, ca şi seara, când votau cei care ieşeau 

din tură. 

— Intre zece şi patru după-amiază, republicanii iau 
conducerea, zise Jimmy. Democraţii trebuie să compenseze 
după aceea; roagă-te să plouă până la cinci şi după aceea 
să fie frumos şi cald. 

Pe la ora unsprezece, se raporta o prezenţă la vot puţin 
mai scăzută decât în anul precedent, când votaseră 55% 
dintre alegători. 

— Sub cincizeci la sută, pierdem, peste cincizeci, 
conducem, spuse Jimmy. La cincizeci şi cinci la sută, câştigi 
detaşat. 

— De ce? întrebă Fletcher? 

— Pentru că, în mod tradiţional, republicanii votează pe 
orice vreme, deci e mai probabil ca ei să beneficieze de o 
prezenţă scăzută la vot. Cea mai mare problemă a 
democraţilor e să se asigure că oamenii lor votează. 

Jimmy respecta riguros programul. Inainte de a sosi într- 
un loc, îi dădea lui Fletcher hârtia cu date de bază despre 
localitate, pe care el le memora înainte de a ajunge la uşa 
biroului de campanie. 

— Bună, Dick, spunea când se deschidea uşa, mulţumim 
că ne-ai pus casa la dispoziţie pentru a patra oară. 

Aştepta răspunsul. 

— Ce mai face Ben, a terminat facultatea? 

Asculta răspunsul. 

— Mi-a părut rău să aflu de Buster; da, mi-a spus 
senatorul Gates. 

Răspuns. 

— Dar acum ai alt câine, Buster junior, nu? 

Jimmy avea şi el rutina lui. După zece minute şoptea: 

— Cred că trebuie să plecăm. 

După douăsprezece minute se neliniştea şi după 
paisprezece, devenea insistent. După ce strângeau mâinile 
tuturor şi îşi luau la revedere, mai trecuseră două minute. 
Cu toată stricteţea lui Jimmy, tot au întârziat la masă 
douăzeci de minute. 

A fost mai degrabă o gustare, Fletcher luând un sandviş 

de pe o masă încărcată. Muşcând din el, intră însoţit de 
Annie în sălile cartierului general, strângând cât mai multe 
mâini posibil. 

— Bună, Martha, ce pune Harry la cale? întrebă Fletcher, 
intrând în sala telefoanelor. 

— E în faţa consiliului vechi, face lucrul la care se pricepe 
cel mai bine, presiune, îşi exprimă opiniile şi se asigură că 
oamenii n-au uitat să voteze. Trebuie să se întoarcă. 

După o jumătate de oră, Fletcher trecu pe lângă Harry 
când ieşeau, pentru că Jimmy insistase să plece la 13:10. 

— Bună ziua, domnule senator. 

— Bună ziua, Fletcher, mă bucur că ai găsit timp să 
mănânci. 

Primul birou vizitat după masă le indică un uşor avans al 
republicanilor, care se mări în cursul după-amiezii. La ora 
cinci mai aveau încă cincisprezece sedii locale de vizitat. 

— Dacă scapi vreunul, zise Jimmy, o să se facă mare caz 
şi în mod sigur nu ne vor mai ajuta la alegerile următoare. 

La ora şase, republicanii conduceau clar şi Fletcher 
încerca să-şi ascundă sentimentul uşor de depresie. 

— Relaxează-te, îl îndemnă Jimmy, promiţându-i că 
lucrurile se vor îndrepta în cele două ore rămase. 

Nu-i spuse însă că tatăl lui avusese întotdeauna în trecut 
un uşor avans la ora aceea, ştiind că deja învinseseră. 
Fletcher îi invidia pe cei ce puteau fi siguri mai devreme. 

— Ce uşor ar fi să te relaxezi, ştiind că sigur vei câştiga 
sau sigur vei pierde. 

— N-am cum să ştiu, spuse Jimmy. Tata a câştigat 
primele alegeri cu 121 de voturi, înainte să mă nasc eu şi în 
ultimii treizeci de ani şi-a consolidat o majoritate de 11.000 
de voturi, dar spune întotdeauna că, dacă şaizeci şi unu de 
oameni ar fi votat altfel la început, ar fi pierdut primele 
alegeri şi poate că n-ar mai fi avut a doua şansă. 

Jimmy îşi regretă cuvintele imediat după ce le rostise. Pe 
la şapte, Fletcher văzu cu uşurare mai multe nume albastre 
şi deşi republicanii conduceau, era clar că bătălia încă mai 
continua. La ultimele şase birouri nu stătură decât câte 

unsprezece minute şi tot nu ajunseră la două din ele decât 
după închiderea urnelor. 

— Şi acum? întrebă Fletcher după terminarea turului 
birourilor. 

Jimmy se uită la ceas. 

— Înapoi la cartier, să asculţi cele mai gogonate poveşti. 
Dacă învingi, se vor transforma în folclor, dar dacă pierzi, 
vor fi dezminţite şi uitate repede. 

— Ca şi mine, comentă Fletcher. 

Se dovedi că Jimmy avusese dreptate, la sediu toţi 
vorbeau în acelaşi timp, dar numai prostănacii sau 
optimiştii înnăscuţi se aventurau să prezică rezultatul. 
Primul sondaj după închiderea urnelor a fost difuzat la 
câteva minute peste ora opt şi o arătau pe Hunter 
câştigătoare la mustață. In sondajele naţionale, Ford era 
prezentat ca învingător al lui Carter. 

— Se repetă istoria, zise Harry. Aceiaşi indivizi îmi 
spuneau că Dewey va fi viitorul nostru preşedinte. Şi mie- 
mi spuneau că am pierdut la mustață şi le-am tăiat eu 
mustăţile, aşa că nu-ţi face griji pentru sondaje la 
întâmplare, Fletcher, sunt pentru oameni de paie. 

— Dar prezenţa la vot? întrebă Fletcher, amintindu-şi 
cuvintele lui Jimmy. 

— E prea devreme ca să fim siguri, e peste cincizeci la 
sută, dar până în cincizeci şi cinci. 

Fletcher se uită la membrii echipei, dându-şi seama că 
trecuse vremea când alergau după voturi; acum trebuiau 
să le numere. 

— Acum nu mai e mare lucru de făcut, zise Harry, decât 
să ne asigurăm că oamenii noştri cu numărătoarea se 
înregistrează până la ora zece. Odihniţi-vă şi ne vedem mai 
târziu. Am sentimentul că va fi o noapte lungă. 

În maşină, mergând spre restaurantul lui Mario, Harry îi 
spuse lui Fletcher că nu avea rost să se întoarcă la sediu 
înainte de unsprezece, aşa că puteau mânca în linişte, 
urmărind norocul partidului în restul ţării, la televizorul lui 
Mario. 

304 


- JEFFREY ARCHER - 


Orice şansă de linişte se spulberă când intrară în local şi 
mai multe persoane se ridicară şi-i aplaudară până când cei 
doi ajunseră la masa lor din colţ. Lui Fletcher îi făcu plăcere 
să-şi vadă amândoi părinţii aşteptându-i, cu pahare în faţă. 

— Ce să vă recomand? întrebă Mario, după ce se 
instalară toţi. 

— Sunt prea obosită ca să mă gândesc, zise Martha. 
Alege tu, Mario, şi-aşa nu prea ai ţinut cont de opiniile 
noastre în trecut. 

— Bineînţeles, doamnă Gates, acceptă Mario. Lăsaţi pe 
mine. 

Annie se ridică, făcându-le cu mâna lui Jimmy şi Joannei, 
care intraseră. Sărutând-o pe Joanna pe obraz, Fletcher 
aruncă o privire la televizor şi-l văzu pe Jimmy Carter 
sosind la ferma lui, apoi pe preşedintele Ford urcându-se 
într-un elicopter. Se întrebă ce fel de zi avuseseră cei doi. 

— Aţi ajuns perfect, spuse Harry, în timp ce Joanna ocupa 
scaunul de lângă el. Abia am venit şi noi. Ce fac copiii? 

Mario apăru în câteva minute cu două platouri cu 
aperitive, însoţit de un chelner cu două carafe de vin alb. 

— Vinul e din partea casei, declară patronul. Cred că 
poate veţi reuşi, i se adresă el lui Fletcher, turnându-i să 
guste. 

Altul care nu se aventura să ghicească. Fletcher atinse 
genunchiul lui Annie sub faţa de masă: 

— Vreau să spun câteva cuvinte. 

— Trebuie? întrebă Jimmy, turnându-şi şi al doilea pahar 
de vin. Am auzit discursuri de la tine cât să-mi ajungă toată 
viaţa. 

— Voi fi scurt, îţi promit, zise Fletcher, ridicându-se, 
pentru că toţi cei cărora vreau să le vorbesc se află la 
această masă. Daţi-mi voie să încep cu Harry şi Martha. 
Dacă nu stăteam lângă puştiul lor groaznic în prima zi de 
liceu, n-aş fi cunoscut-o pe Annie şi nici pe Martha şi Harry, 
care mi-au schimbat toată viaţa, deşi în realitate mama e 
de vină, pentru că a insistat să studiez la Hotchkiss şi nu la 
Taft. Ce diferită ar fi fost viaţa mea dacă ar fi câştigat tata 

disputa! Aşa că, mulţumesc, îi zâmbi mamei lui, aşezându- 
se tocmai când Mario reapărea cu altă sticlă de vin. 

— Nu-mi amintesc s-o fi comandat, spuse Harry. 

— N-aţi comandat-o, explică Mario, e un dar de la domnul 
din celălalt capăt al sălii. 

— Foarte amabil, a spus Fletcher, nu şi-a dat numele? 

— Nu, a spus doar că-i pare rău că nu v-a putut ajuta în 
campanie pentru că a fost ocupat cu o preluare. E un client 
regulat, am impresia că lucrează la banca Russell. 

Fletcher se uită prin restaurant, dând din cap când îl 
văzu pe Nat Cartwright cu mâna ridicată. Avea sentimentul 
că-l mai văzuse undeva. 

34 


— Cum a reuşit? întrebă Tom, pământiu la faţă. 

— Şi-a ales bine victima şi, ca să fim cinstiţi, a plănuit 
meticulos fiecare detaliu. 

— Dar asta nu explică... 

— De unde a ştiut că vom fi de acord să transferăm 
banii? Asta a fost partea uşoară, zise Nat. După ce toate 
piesele erau la locul lor, Julia n-a avut decât să-l sune pe 
Ray şi să-l instruiască să-i mute contul la altă bancă. 

— Dar Russell închide la cinci şi majoritatea funcţionarilor 
pleacă înainte de şase, mai ales în weekend. 

— La Hartford. 

— Nu înţeleg, spuse Tom. 

— L-a instruit pe directorul nostru de plăţi să-i transfere 
toată suma la o bancă din San Francisco, unde era încă 
două după-amiază. 

— Dar n-am lăsat-o singură decât câteva minute. 

— Destul ca să-şi sune avocatul. 

— Şi Ray de ce nu m-a căutat? 

— A încercat, dar nu erai la birou şi ea a ridicat 
receptorul din furcă la tine acasă şi nu uita că eu te-am 
sunat din L.A. la trei treizeci, dar aici era şase treizeci şi 
banca se închisese. 

— Dacă n-ai fi fost plecat... 

— Pun pariu că a luat şi asta în calcul, zise Nat. 

— Cum? 

— A sunat-o pe secretara mea să-şi fixeze o întâlnire, ea 
i-a spus că voi fi plecat şi probabil că i-ai confirmat şi tu 
după aceea. 

— Da, spuse Tom, după o uşoară şovăire. Dar asta nu 
explică de ce Ray nu a refuzat să opereze transferul. 

— Fiindcă depuseseşi toată suma în contul ei şi legea e 
foarte clară în astfel de cazuri: dacă cere un transfer, 
trebuie să-i respectăm instrucţiunile. După cum a zis şi 
avocatul ei când l-a sunat pe Ray la patru cincizeci, când tu 

probabil te îndreptai spre casă. 

— Dar ea semnase deja un cec pe care i-l dăduse 
domnului Cooke. 

— Da, dacă te întorceai la bancă şi îţi informai directorul 
despre cecul acela, ar fi putut amâna luarea unei decizii 
până luni. 

— Cum de a fost atât de sigură că voi autoriza 
depunerea completării sumei în contul ei? 

— N-a fost, de aceea şi-a deschis un cont la noi şi a 
depus cinci sute de mii în el, ca să ne facă să credem că 
are destui bani pentru a încheia tranzacţia Cedar Wood. 

— Dar mi-ai spus că firma ei a fost verificată. 

— Aşa este. Kirkbridge & Co. are sediul în New York, anul 
trecut a avut un profit de peste un milion de dolari şi, 
surpriză, acţionarul majoritar e o doamnă pe nume Julia 
Kirkbridge. Numai pentru că Su Ling a crezut-o o escroacă, 
am sunat să verific dacă avea şedinţă şi am aflat că avea, 
exact cum spusese. Uite asta numesc eu scrupulozitate în 
plănuirea detaliilor. 

— Dar tot lipseşte ceva, spuse Tom. 

— Da, şi asta o transformă dintr-o actriţă ordinară într-o 
impostoare maestră. Amendamentul lui Harry Gates la 
legea finanţelor i-a pus la îndemână laţul cu care ştia că ne 
va prinde. 

— Ce legătură are senatorul Gates cu asta? 

— El a propus amendamentul ca toate tranzacţiile 
încheiate cu primăriile să fie plătite integral la semnarea 
contractului. 

— Dar i-am spus doar că banca va acoperi orice surplus 
necesar. 

— Ea ştia că nu e suficient, explică Nat, pentru că 
amendamentul senatorului insista ca beneficiarul să 
semneze atât cecul, cât şi contractul, îi arătă el un pasaj 
subliniat din textul legii pe care o avea în faţă. Când ai 
alergat s-o întrebi dacă are carnetul de cecuri la ea, Julia a 
ştiut că te-a prins. 

— Dar dacă aş fi spus că nu mai facem tranzacţia până 

când nu depune toată suma? 

— S-ar fi întors la New York în aceeaşi seară, şi-ar fi 
transferat jumătatea de milion înapoi la Chase şi n-ai mai fi 
auzit niciodată de ea. 

— In schimb, a băgat în buzunar trei virgulă unu milioane 
de dolari din banii noştri şi a păstrat şi cei 500.000 ai ei, 
zise Tom. 

— Corect, întări Nat, şi până se deschid băncile în San 
Francisco în dimineaţa asta, banii vor fi dispărut în insulele 
Cayman, via Zurich sau chiar Moscova. Deşi voi verifica 
toate mişcările, cred că n-avem nicio brumă de şansă să 
mai recuperăm vreun cent din ei. 

— O, Doamne, spuse Tom, mi-am amintit că domnul 
Cooke prezintă cecul azi şi i-am dat cuvântul meu că va fi 
onorat în aceeaşi zi. 

— Atunci îl vom onora, zise Nat. Una e să piardă banca 
nişte bani şi alta să-şi piardă reputaţia, o reputaţie pe care 
bunicul şi tatăl tău au consolidat-o într-o sută de ani. 

Tom ridică ochii spre Nat: 

— Trebuie să-mi dau demisia. 

— Eşti naiv, în niciun caz nu trebuie să faci asta, dacă nu 
vrei să afle toată lumea cum te-ai lăsat prostit şi să-şi 
transfere conturile la banca Fairchild. Nu, am nevoie de 
timp şi îţi sugerez să-ţi iei câteva zile libere. De fapt, nu 
mai pomeni nimic de Cedar Wood şi dacă cineva se referă 
la acest subiect, îl trimiţi la mine. 

Tom tăcu o vreme, apoi recunoscu: 

— Adevărata ironie e că am cerut-o de nevastă. 

— Şi inteligenţa ei e că a acceptat. 

— Cum de ştii asta? întrebă Tom. 

— Probabil că făcea parte din planul ei. 

— Deşteaptă fată, spuse amar Tom. 

— Nu sunt atât de sigur, îl contrazise Nat, fiindcă dacă v- 
aţi fi logodit, eram gata să-i ofer un loc în consiliul de 
administraţie. 

— Deci te-a prostit şi pe tine. 

— Absolut, zise Nat. Cu talentul ei financiar, ar fi rezistat 

şi dacă te-ar fi luat de bărbat, ar fi câştigat mult mai mult 
decât 3,1 milioane. Aşa că probabil e alt bărbat la mijloc. 
Bănuiesc că el a fost la telefon în ziua tranzacţiei, 
presupuse el şi se întoarse să plece. Sunt în biroul meu şi 
ţine minte, nu mai discutăm chestiunea asta decât în 
particular, nimic în scris sau la telefon. 

Tom dădu din cap şi Nat închise calm uşa după el. 

— Bună dimineaţa, domnule Cartwright, îl întâmpină 
secretara. Aţi avut un concediu plăcut? 

— Da, mulţumesc, Linda, răspunse el. Nu sunt sigur cui i- 
a plăcut mai mult la Disneyland, lui Luke sau mie. 

Ea zâmbi. 

— Ceva probleme? întrebă el. 

— Nu, nu cred. Vineri au sosit ultimele documente de la 
Bennett, aşa că, începând de la 1 ianuarie, veţi conduce 
două bănci. 

Sau niciuna, se gândi Nat. 

— Vreau să vorbesc cu doamna Julia Kirkbridge, 
directoarea... 

— ... de la Kirkbridge & Co., zise Linda, îngheţându-l. Ştiu 
că aţi cerut date despre firma ei înainte de a pleca în 
concediu. 

— Aşa este, spuse el. 

Îşi repeta în gând discursul pentru doamna Kirkbridge, 
când secretara îl anunţă că-i face legătura cu ea. 

— Bună dimineaţa, doamnă Kirkbridge, mă numesc Nat 
Cartwright, sunt directorul executiv al băncii Russell din 
Hartford, Connecticut. Avem o propunere interesantă 
pentru firma dvs. şi eu ajung astăzi la New York, aşa că 
poate îmi puteţi acorda câteva minute. 

— Vă pot suna mai târziu, domnule Cartwright? întrebă 
ea cu un accent britanic. 

— Desigur, spuse Nat, voi aştepta telefonul dvs. 

Se întreba cât îi va lua doamnei Kirkbridge să afle că era 
într-adevăr directorul executiv al băncii Russell. II verifica în 
mod evident, de aceea nu-i ceruse numărul de telefon. 
Telefonul sună din nou: 

— Doamna Kirkbridge, anunţă secretara. 

Nat se uită la ceas; durase şapte minute. 

— Vă pot primi la două şi jumătate după-amiază, 
domnule Cartwright. Vă convine? 

e Îmi convine de minune, zise Nat. 

Inchise şi o sună pe Linda. 

— Am nevoie de un bilet la trenul de unsprezece treizeci 
pentru New York. 

Următoarea lui convorbire, cu banca Rigg din San 
Francisco, îi confirmă cele mai negre temeri. Primiseră 
instrucţiuni să transfere banii la Banco Mexico la câteva 
momente după ce-i primiseră. De acolo, Nat ştia că vor 
merge după soare şi vor dispărea la linia orizontului. Decise 
că era inutil să anunţe poliţia, pentru că nu dorea ca 
jumătate din comunitatea bancară să afle ce păţiseră. 
Bănuia că Julia, sau cum o chema, anticipase şi asta. 

Parcurse o mare parte dintre lucrările întârziate în timpul 
concediului înainte de a pleca să ia trenul spre New York. 
Ajunse la birourile firmei Kirkbridge & Co de pe strada 97 
cu doar câteva minute mai devreme. Nici nu se aşezase pe 
scaun să aştepte când se deschise uşa şi în faţa lui apăru o 
femeie elegantă. 

— Domnul Cartwright? 

— Da, se ridică el. 

— Sunt Julia Kirkbridge; sunteţi amabil să poftiţi la mine 
în birou? 

Acelaşi accent britanic. Nat nici nu-şi mai amintea de 
vreun director care să vină personal să-l întâmpine, în loc 
să-şi trimită secretara, mai ales când era vorba de un 
director de la New York. 

— M-a intrigat telefonul dvs., spuse doamna Kirkbridge, 
invitându-l pe un scaun confortabil de lângă şemineu. 
Directorii de bănci din Connecticut nu vin prea des la New 
York să mă viziteze. 

Nat scoase nişte hârtii din servietă, încercând s-o 
evalueze pe femeia din faţa lui. Hainele ei, ca şi ale 
impostoarei, erau bine croite, dar mult mai conservatoare 

şi deşi era zveltă şi părea trecută puţin de treizeci de ani, 
era brunetă cu ochi căprui, în contrast total cu blonda din 
Minnesota. 

— De fapt, e ceva simplu, începu el. Primăria din Hartford 
a scos la vânzare un alt teren de mall, în partea cealaltă a 
oraşului faţă de primul. Banca a achiziţionat terenul ca 
investiţie şi caută un partener. Ne-am gândit că v-ar 
interesa. 

— De ce? întrebă doamna Kirkbridge. 

— Aţi fost printre companiile care au licitat pentru 
terenul Robinson şi acesta s-a dovedit a fi o investiţie de 
succes, aşa că ne-am gândit că aţi dori să vă implicaţi şi 
aici. 

— Sunt oarecum surprinsă că nu ne-aţi abordat înainte 
de încheierea tranzacţiei, pentru că, dacă aţi fi făcut-o, aţi fi 
aflat că noi consideraserăm termenii prea restrictivi. 

Nat era luat prin surprindere. 

— La urma urmei, continuă doamna Kirkbridge, cu asta 
ne ocupăm. 

— Da, ştiu, încercă el să câştige timp. 

— Vă pot întreba la cât s-a vândut? 

— Trei virgulă şase milioane. 

— Cu mult deasupra estimărilor noastre, spuse doamna 
Kirkbridge, întorcând paginile unui dosar aflat în faţa ei. 

Nat se considerase întotdeauna un bun jucător de 
pocher, dar acum nu-şi dădea seama dacă doamna 
Kirkbridge nu încerca o cacealma. El nu mai avea decât o 
carte. 

— Îmi pare rău că v-am făcut să pierdeţi timpul, zise, 
ridicându-se. 

— Poate că n-aţi făcut-o, replică doamna Kirkbridge, 
rămânând pe scaun, pentru că încă mă interesează 
propunerea dvs. 

— Căutăm un partener cu jumătate din investiţie, se 
aşeză Nat din nou. 

— Ce înseamnă asta exact? 

— Puneti 1,8 milioane de dolari, banca finanţează restul 

proiectului şi după ce recuperăm investiţia, împărţim toate 
profiturile jumătate-jumătate. 

— Fără taxe bancare şi cu împrumuturi acordate în 
sistemul cel mai avantajos? 

— Ne vom gândi la asta, spuse Nat. 

— Lăsaţi-mi toate datele, domnule Cartwright şi vă caut 
eu. Cât timp am ca să iau o decizie? 

— Mă mai întâlnesc cu doi posibili investitori de aici, din 
New York, spuse Nat. Au licitat şi ei pentru terenul 
Robinson. 

Din expresia feţei ei nu-şi putea da seama dacă-l crezuse 
sau nu. Deodată, ea zâmbi. 

— Acum o jumătate de oră m-a sunat un consilier al 
primăriei din Hartford, un domn pe nume Cooke. 

Nat încremeni. 

— N-am discutat cu el, mi s-a părut prudent să vorbesc 
întâi cu dvs. Totuşi, mi-e greu să cred că sunteţi aici pentru 
un studiu de caz, domnule Cartwright, aşa că poate a venit 
timpul să-mi spuneţi de ce aţi venit cu adevărat să mă 
vedeţi. 

35 


Annie conduse maşina spre primărie, unde se desfăşura 
numărătoarea voturilor. Era prima dată când ea şi Fletcher 
erau singuri în ziua aceea. 

— Ce-ar fi să mergem acasă? propuse Fletcher. 

— Presupun că toţi candidaţii simt nevoia să plece acasă 
înainte de a se număra voturile. 

— Ştii, Annie, n-am discutat deloc ce-o să fac dacă pierd. 

— Eu m-am gândit întotdeauna că vei intra la altă firmă 
juridică. Slavă Domnului, te-au căutat destui. Nu ziceau cei 
de la Simpkins şi Welland că au nevoie de un specialist în 
drept penal? 

— Da, chiar mi-au oferit acţiuni, dar adevărul este că cel 
mai mult îmi place să fac politică. Sunt chiar mai obsedat 
decât tatăl tău. 

— Imposibil, spuse Annie. Apropo, a spus să parcăm pe 
locul lui. 

— Nici gând, refuză Fletcher, doar senatorul poate ocupa 
locul ăsta. Nu, parcăm pe o stradă laterală. 

Uitându-se pe geamul maşinii, văzu mai multe grupuri de 
oameni urcând scările primăriei. 

— Unde se duc? întrebă Annie. Nu pot fi toţi apropiaţi ai 
doamnei Hunter. 

Fletcher râse. 

— Nu, dar publicul are voie să asiste la numărătoare de 
la galerie. Evident, e o tradiţie la Hartford, adăugă el în 
timp ce Annie găsea în sfârşit loc de parcare la o oarecare 
distanţă de clădirea primăriei. 

Ţinându-se de mână, Fletcher şi Annie intrară în sală. De- 
a lungul anilor, el privise nenumărați politicieni ţinându-şi 
de mână soțiile în ziua alegerilor şi se întrebase câţi dintre 
ei respectau ritualul doar de dragul camerelor de luat 
vederi. Strânse mâna lui Annie, în timp ce mergeau, 
încercând să pară relaxaţi. 

— Vă simţiţi încrezător, domnule Davenport? întrebă un 

ziarist local de la ştiri, punându-i microfonul în faţă. 

— Nu, zise onest Fletcher. Sunt cât se poate de nervos. 

— Credeţi că aţi învins-o pe doamna Hunter? încercă din 
nou reporterul. 

— Vă voi răspunde bucuros la această întrebare peste 
două ore. 

— Credeţi că a fost o luptă curată? 

— Dumneavoastră sunteţi mai în măsură să judecaţi 
asta, spuse Fletcher. 

La intrarea în sală au fost întâmpinați de un ropot de 
aplauze de la galerie. Fletcher ridică ochii şi flutură mâna, 
zâmbind încrezător, deşi nu se simţea aşa. Coborând 
privirea, primul chip văzut a fost cel al lui Harry, care părea 
gânditor. 

Ce diferită părea sala faţă de ziua confruntărilor 
televizate! Toate scaunele fuseseră înlocuite de mese lungi, 
dispuse în formă de potcoavă. Domnul Cooke stătea în 
centru, ca preşedinte, întocmai cum făcuse şi la 
precedentele şapte alegeri. Aceasta era ultima pe care o 
prezida, urma să iasă în curând la pensie. 

Un funcţionar verifica urnele negre aliniate în interiorul 
potcoavei de mese. Cu o zi înainte, domnul Cooke îi 
avertizase pe ambii candidaţi că nu va începe 
numărătoarea până când nu vor sosi cele patruzeci şi opt 
de urne de la toate secţiile de votare şi nu vor fi validate. 
Cum votarea se încheia la ora 20:00, procesul respectiv 
dura în jur de o oră. 

Se stârni al doilea val de aplauze şi Fletcher o văzu pe 
Barbara Hunter intrând, zâmbind şi ea şi făcându-le cu 
mâna suporterilor de la galerie. 

După ce toate cele patruzeci şi opt de urne au fost 
verificate, oficialii le-au desigilat, răsturnându-le conţinutul 
pe mese. Aşezaţi pe ambele laturi aşteptau în jur de o sută 
de numărători, împărţiţi în grupuri: un reprezentant al 
democraţilor, unul al republicanilor şi un observator neutru, 
aşteptând la un pas în spatele lor. Dacă observatorii 
sesizau ceva nepermis, ridicau mâna şi domnul Cooke sau 

un reprezentant al lui apăreau imediat. 

După ce voturile au fost aşezate pe mese, au fost 
separate în grămezi: pentru republicani, pentru democrați 
şi o grămadă mai mică de voturi discutabile. Majoritatea 
circumscripţiilor din ţară utilizau maşini pentru procesul de 
grupare a voturilor, dar nu şi Hartford-ul; oamenii ştiau însă 
că lucrurile se vor schimba după pensionarea domnului 
Cooke. 

Fletcher începu să se plimbe prin sală, privind cum 
creşteau grămezile de voturi. Jimmy făcea acelaşi lucru, 
mergând în direcţia opusă. Harry nu se mişca, privind 
urnele din centrul potcoavei, foarte concentrat. După 
golirea tuturor urnelor, domnul Cooke le ceru numărătorilor 
să aşeze voturile în teancuri de câte o sută. 

— Aici devin importanţi observatorii, îi explică Harry lui 
Fletcher, care se oprise lângă el. Trebuie să se asigure că 
niciun vot nu e numărat de două ori sau că două hârtii nu 
se lipesc şi una nu e numărată. 

Fletcher dădu din cap şi continuă să se plimbe, 
observând procesul de numărare şi simțindu-se când 
încrezător, când deprimat. Jimmy îi atrase atenţia că urnele 
fuseseră golite fără a se ţine seama de zona de 
provenienţă, care putea fi cu dominanţă democrată sau 
republicană, aşa că rezultatul era imprevizibil. 

— Acum ce o să se întâmple? îl întrebă Fletcher, 
conştient că Jimmy trăia a patra oară experienţa numărării 
voturilor. 

— Arthur Cooke va aduna toate voturile şi va anunţa 
prezenţa la vot, calculând şi procentul din electorat care a 
votat. 

Fletcher ridică ochii spre ceasul de pe perete - era trecut 
puţin de unsprezece noaptea şi în fundal, pe ecranul 
televizorului mare, îl vedea pe Jimmy Carter vorbind cu 
fratele lui, Billy. Rezultatele parţiale sugerau că democraţii 
reveneau la Casa Albă pentru prima dată după opt ani. 
Oare va intra şi el în Senat? 

Îşi îndreptă din nou atenţia asupra domului Cooke, dar 

acesta îşi făcea treaba fără grabă. Ritmul lui nu oglindea 
bătăile inimilor candidaţilor. După ce strânse toate listele, 
adună oficialii în jurul lui şi transferă datele într-un 
computer, singura concesie făcută anilor 70. Urmară 
apăsarea butoanelor, mişcări din cap şi bombăneli până 
când cifrele se scriseră pe hârtie. Preşedintele biroului urcă 
pe scenă cu pas măsurat. Bătu uşor în microfon, cauzând 
încetarea oricărui zgomot, mulțimea  aşteptându-i 
nerăbdătoare cuvintele. 

— La naiba, se enervă Harry, a trecut peste o oră. De ce 
nu termină Arthur ăsta odată? 

— Calmează-te, îl rugă Martha, şi aminteşte-ţi că nu mai 
eşti tu candidatul. 

— Numărul persoanelor care au votat în cadrul alegerilor 
pentru Senat este de 42.429, ceea ce reprezintă 52,9% din 
electorat. 

Fără alt cuvânt, domnul Cooke se dădu jos de pe scenă, 
coborând în centrul potcoavei. Echipa lui începu să verifice 
teancurile de câte o sută de buletine de vot, dar 
preşedintele reveni la tribună abia după patruzeci şi două 
de minute. De data aceasta, nu a mai fost nevoit să bată în 
microfon. 

— Vă informez că sunt şaptezeci şi şapte de voturi 
discutabile, spuse el. li invit pe cei doi candidaţi să mă 
însoţească în centrul sălii, pentru a decide care dintre 
acestea pot fi considerate valide. 

Harry alergă lângă Fletcher, ajungându-l înainte de a 
pleca la domnul Cooke. 

— Asta înseamnă că acela care conduce e la diferenţă 
mai mică de şaptezeci şi şapte de voturi, spuse el. Altfel, 
domnul Cooke n-ar mai fi jucat hora asta, cerându-vă 
opinia. 

Fletcher dădu din cap. 

— Trebuie să alegi pe cineva care să verifice voturile 
astea cruciale. 

— Nu e greu de ales, zise Fletcher. Te aleg pe tine. 

— Nu prea cred, spuse Harry, fiindcă asta ar pune-o în 

gardă pe doamna Hunter şi în cazul acesta, ai nevoie de 
cineva mai puţin periculos pentru ea. 

— Ce-ar fi, atunci, să-l aleg pe Jimmy? 

— E o idee bună, o să creadă că se pricepe mai bine 
decât el. 

— Nicio şansă, apăru Jimmy lângă Fletcher. 

— Ba ai putea să-i dai una, sugeră Harry misterios. 

— De ce? întrebă Jimmy. 

— Am o bănuială, replică Harry, nu mai mult, dar când va 
veni momentul deciziei în legătură cu voturile astea 
esenţiale, pe domnul Cooke trebuie să stăm cu ochii, nu pe 
Barbara Hunter. 

— Doar n-o să încerce ceva cât stăm cu ochii pe el, zise 
Jimmy, ca să nu-i mai punem la socoteală şi pe cei de la 
galerie. 

— Nici prin cap nu i-ar trece să trişeze, explică Harry. 
Este unul dintre cei mai scrupuloşi funcţionari pe care i-am 
cunoscut, dar o detestă pe doamna Hunter. 

— Din ce motive? întrebă Fletcher. 

— De la începutul campaniei, l-a sunat zilnic, cerându-i 
statistici pentru orice, locuinţe, spitale, chiar opinii juridice 
în legătură cu autorizaţii de planificare, aşa că pun pariu că 
domnul Cooke nu agreează ideea ca ea să devină membră 
a Senatului. Are destule pe cap fără ca Barbara Hunter să-i 
fure şi toate momentele libere. 

— Dar nu poate face nimic, cum spuneai. 

— Nimic ilegal, spuse Harry. Dar dacă vor fi neînţelegeri 
în legătură cu un vot, i se va cere să arbitreze şi tu trebuie 
să spui: „Da, domnule Cooke”, chiar dacă ţi se pare că, pe 
moment, o avantajează pe Barbara Hunter. 

— Cred că înţeleg, zise Fletcher. 

— Să fiu al naibii dacă înţeleg ceva, se plânse Jimmy. 


x 
Su Ling aruncă o privire asupra mesei aranjate. Când se 


auzi soneria, nu se obosi să-l mai cheme pe Nat, fiindcă ştia 

că citea Pisica din joben. 

— Mai citeşte-mi o dată, tati, îl ruga Luke întotdeauna 
când ajungeau la ultima pagină. 

Su Ling deschise uşa şi-l văzu pe Tom strângând în mână 
un buchet de lalele-papagal. Il îmbrăţişă călduros, ca şi 
cum nu s-ar fi întâmplat nimic. 

— Te măriţi cu mine? o întrebă Tom. 

— Dacă ştii să găteşti, să citeşti Pisica din joben, să 
răspunzi la uşă şi să pui masa, toate în acelaşi timp, mă voi 
gândi serios la propunerea ta, glumi Su Ling, luând florile. 
Mulţumesc, Tom, îi spuse, sărutându-l pe obraz. Vor arăta 
minunat pe masa din sufragerie. Îmi pare foarte rău pentru 
Julia Kirkbridge sau cum o chema. 

— Să nu mai pomeneşti de femeia aia, spuse Tom. În 
viitor, vom cina numai noi trei, ménage à trois; din păcate, 
doar de formă „menaj în trei”. 

— Nu şi în seara asta, zise Su Ling. Nu ţi-a spus Nat? A 
invitat o colegă, credeam că ştiai, şi eu, ca de obicei, am 
fost ultima persoană informată. 

— Nu, nu mi-a pomenit nimic, se miră Tom, tocmai când 
se auzi din nou soneria. 

— Răspund eu, se oferi Nat, coborând rapid scările. 

— Promite-mi că nu veţi discuta afaceri toată seara, 
fiindcă vreau să aflu şi eu ce s-a întâmplat când ai fost la 
Londra... 

— Mă bucur să te văd, spuse Nat. 

— N-am lipsit mult, îi replică Tom. 

— Dă-mi haina, ceru Nat. 

— Da, încercă Su Ling, dar vreau şi eu să ştiu, ai ajuns la 
teatru? 

— ... da, am văzut Judi... începu Tom, pe când Nat invită 
noul oaspete în camera de zi. 

— Să ţi-o prezint întâi pe soţia mea, Su Ling. Draga mea, 
ea e Julia Kirkbridge, partenerul nostru în proiectul Cedar 
Wood, după cum ştii. 

— Mă bucur să te cunosc, doamnă Cartwright. 

Su Ling îşi reveni mai repede decât Tom. 

— Spune-mi Su Ling, te rog. 

— Mulţumesc, eu sunt Julia. 

— Julia, el e preşedintele băncii, Tom Russell, care era 
nerăbdător să te cunoască. 

— Bună seara, domnule Russell. După câte mi-a povestit 
Nat, şi eu eram nerăbdătoare să te cunosc. 

Tom îi strânse mâna, dar nu putu spune nimic. 

— Un pahar de şampanie, să sărbătorim semnarea 
contractului. 

— Contractul? murmură Tom. 

— Ce idee bună! spuse Julia. 

Nat deschise sticla şi turnă în pahare. Su Ling plecă la 
bucătărie. Tom se holba la cea de-a doua doamnă 
Kirkbridge. Nat le dădu paharele pline şi-l ridică pe al lui. 

— Pentru proiectul Cedar Wood. 

Tom abia reuşi să îngâne: 

— Pentru proiectul Cedar Wood. 

Su Ling reapăru zâmbind: 

— Îi invităm pe oaspeţi la masă? 

— Julia, mai întâi, cred că e cinstit să le explicăm soţiei 
mele şi lui Tom că nu avem secrete. 

Julia zâmbi: 

— Nu-mi vine în minte vreun secret, Nat, mai ales după 
ce-am semnat un acord de confidenţialitate privind detaliile 
tranzacţiei Cedar Wood. 

— Da, şi cred că trebuie să-l respectăm, îi întoarse Nat 
zâmbetul, în timp ce Su Ling servea primul fel. 

— Doamnă Kirkbridge... începu Tom, fără să se atingă de 
homar. 

— Te rog, spune-mi Julia; doar ne cunoaştem de ceva 
vreme. 

— Ne cunoaştem? se miră Tom. Eu nu... 

— Nu e prea măgulitor, Tom, îl dojeni doamna Kirkbridge. 
Acum câteva săptămâni, ieşisem la jogging şi m-ai invitat 
să bem ceva, apoi să luăm cina la Cascade, ai uitat? Atunci 
ţi-am vorbit prima oară de proiectul Cedar Wood. 

Tom se întoarse spre Nat. 

— E o schemă foarte inteligentă, dar ai uitat că domnul 
Cooke, agentul de licitaţie, şi directorul nostru de plăţi au 
văzut-o pe prima doamnă Kirkbridge. 

— Prima, dar nu cea originală, nuanţă Nat. M-am gândit 
destul la problema asta. Nu văd niciun motiv ca domnul 
Cooke s-o reîntâlnească pe Julia, deoarece iese la pensie în 
câteva luni. În legătură cu agentul, tu ai licitat, nu Julia, iar 
pentru Ray nu-ţi face griji, îl mut la sucursala din 
Newington. 

— Dar firul de la New York? întrebă Tom. 

— Acolo nu ştiu nimic, zise Julia, decât că am încheiat o 
tranzacţie foarte avantajoasă. Homarul e delicios, Su Ling, 
adăugă ea după o pauză. E reţeta mea favorită. 

— Mulţumesc, spuse Su Ling, strângând castronelele şi 
ducându-le la bucătărie. 

— Şi, Tom, cât e Su Ling în altă cameră, aş prefera să uit 
alte indiscreţii petrecute între noi în ultima lună. 

— Ticălosule! izbucni Tom la adresa lui Nat. 

— Nu, trebuie să fim drepţi, continuă Julia, eu am insistat 
să mi se spună totul înainte de a semna acordul de 
confidenţialitate. 

Su Ling se întoarse cu friptura de miel care mirosea 
ademenitor. 

— Acum înţeleg de ce m-a rugat Nat să pregătesc acelaşi 
meniu, spuse ea, dar trebuie să vă întreb: ce mai e nevoie 
să ştiu ca să ţin pasul cu şarada asta? 

— Ce-ai dori să ştii? o întrebă Julia. 

— Păi, m-am prins că tu eşti adevărata doamnă K, deci 
trebuie să fii acţionar majoritar la Kirkbridge & Co, dar nu 
sunt sigură dacă obişnuieşti să faci jogging pe terenurile de 
construcţie duminică dimineaţa şi pe urmă să-i raportezi 
soţului tău. 

Julia râse: 

— Nu, soţul meu nu avea asemenea aşteptări de la mine, 
ştia că sunt licenţiată în arhitectură. 

— Dă-mi voie să te mai întreb, continuă Su Ling, dacă 
domnul Kirkbridge a murit de cancer şi ţi-a lăsat firma după 

ce-ţi împărtăşise tot ce ştia el. 

— Nu, e în viaţă, şi o duce bine, dar am divorţat de el 
acum doi ani, după ce am descoperit că folosea profiturile 
companiei în scopuri personale. 

— Dar nu era compania lui? întrebă Tom. 

— Ba da şi nu m-ar fi deranjat atât de tare dacă n-ar fi 
cheltuit profiturile acelea cu altă femeie. 

— Nu cumva e o femeie blondă şi înaltă, căreia-i plac 
hainele scumpe şi pretinde că vine din Minesotta? 

— E clar că aţi cunoscut-o, spuse Julia şi cred că fostul 
meu soţ e cel care a telefonat de la Banca din San 
Francisco, susţinând că e avocatul doamnei Kirkbridge. 

— Nu cumva ai idee pe unde-or fi ăştia doi? o întrebă 
Tom. Fiindcă mi-ar plăcea să-i omor. 

— Habar n-am, spuse Julia, dar dacă afli din întâmplare, 
dă-mi de ştire. Tu o s-o omori pe ea şi eu pe el. 

— Cine vrea cremă de zahăr ars? întrebă Su Ling. 

— Cum a răspuns la întrebarea asta cealaltă doamnă 
Kirkbridge? se interesă Julia. 


Spectatorii se aplecau peste balcon să urmărească 
fiecare mişcare a comisiei electorale şi domnul Cooke 
părea mulţumit de o supraveghere atât de atentă. Fletcher 
şi Jimmy se despărţiră de senator şi merseră în interiorul 
potcoavei, unde se aflau doamna Hunter şi reprezentantul 
ei. 

— Sunt şaptezeci şi şapte de buletine de vot discutabile, 
dintre care patruzeci şi trei sunt nule în opinia mea, dar 
trebuie rezolvată problema celorlalte treizeci şi patru, 
spuse domnul Cooke, urmărit de candidaţi. Vă voi arăta 
mai întâi cele patruzeci şi trei de buletine pe care le 
consider anulabile, continuă oficialul, punând mâna pe 
teancul cel mai înalt dintre cele două. Apoi le voi trece în 
revistă pe cele treizeci şi patru discutabile. Ambii candidaţi 
aprobară din cap. 

— Spuneţi „nu” dacă nu sunteţi de acord, completă 
domnul Cooke, întorcând unul câte unul, buletinele din 
primul teanc şi dovedind că nicio ştampilă nu apărea pe 
ele. 

Deoarece candidaţii nu aveau nicio obiecţie, operaţiunea 
se încheie în mai puţin de două minute. 

— Excelent, spuse domnul Cooke, împingând buletinele 
la o parte, dar acum trebuie să le analizăm pe celelalte 
treizeci şi patru, esenţiale. 

Fletcher remarcă termenul „esenţiale” şi realiză cât de 
strâns era rezultatul. 

— In trecut, continuă domnul Cooke, dacă cele două 
partide nu erau de acord, decizia era luată de un arbitru. 

— Dacă va fi vreo dispută, mă voi supune deciziei dvs., 
domnule Cooke, spuse Fletcher. 

Doamna Hunter nu răspunse imediat, începând să 
şuşotească într-o parte cu ajutorul ei. Cu toţii aşteptau 
răbdători hotărârea. 

— Şi eu accept arbitrajul domnului Cooke, rosti ea într-un 
târziu. 

Oficialul se înclină uşor. 

— Dintre cele treizeci şi patru de voturi discutabile, 
spuse el, cred că unsprezece pot fi soluționate repede, 
aparţinând unor persoane pe care le-aş încadra la 
suporterii lui Harry Gates. 

Şi a aşezat pe masă unsprezece buletine pe care votanţii 
scriseseră Harry Gates, pe tot spaţiul. Fletcher şi doamna 
Hunter le studiară pe fiecare. 

— Sunt evident nule, spuse doamna Hunter. 

— Totuşi, două dintre ele au şi numele Davenport marcat 
cu o cruce, spuse domnul Cooke. 

— Tot nule trebuie considerate, insistă doamna Hunter, 
pentru că e scris şi numele domnului Gates deasupra. 

— Dar... începu Jimmy. 

— Deoarece aceste două buletine stârnesc neînţelegeri, 
spuse Fletcher, las decizia la latitudinea domnului Cooke. 

Domnul Cooke o privi pe doamna Hunter, care aprobă 

fără entuziasm. 

— Conchid că acesta cu „Domnul Gates ar trebui să fie 
preşedinte” este într-adevăr nul, spuse el făcând-o pe 
doamna Hunter să zâmbească. Totuşi, acesta unde e 
marcat numele Davenport, cu comentariul: „dar îl prefer pe 
domnul Gates”, este, după părerea mea şi conform legii 
electorale, o indicație clară a preferințelor alegătorului. De 
aceea, îl includ la voturile pentru domnul Davenport. 

Doamna Hunter părea supărată, dar, conştientă de 
privirile scrutătoare de la galerie, izbuti un zâmbet slab. 

— Acum putem trece la cele şapte buletine pe care apare 
numele doamnei Hunter. 

— Cu siguranţă, toate sunt valabile pentru mine, spuse 
candidata republicană, după ce domnul Cooke le prezentă 
buletinele la examinare. 

— Nu cred, spuse domnul Cooke. 

Primul avea scris pe el: „Hunter e câştigătoare” şi 
numele „Hunter” era marcat. 

— Persoana aceasta a votat în mod clar pentru doamna 
Hunter, spuse Fletcher. 

— De acord, acceptă domnul Cooke, stârnind o undă de 
aplauze la galerie. 

— Pe băiatul ăsta o să-l omoare cinstea, spuse Harry. 

— Sau o să-l înalțe, şopti Martha. 

— „Hunter ar fi un dictator”, scrie pe următorul buletin. 
Cred că e nul, spuse domnul Cooke. 

Doamna Hunter dădu din cap fără chef. 

— Are dreptate alegătorul, murmură Jimmy. 

„Hunter e o căţea”, „Hunter ar trebui împuşcată”, 
„Hunter e nebună”, „Hunter pierde” şi „Hunter să fie papă” 
au fost, de asemenea, declarate nule. Doamna Hunter nu 
mai insistă în ideea că alegătorii respectivi o doreau pe ea 
senator de Hartford. 

— Ajungem acum la ultimul grup de şaisprezece 
buletine, spuse domnul Cooke. Aici, alegătorul n-a folosit 
marcajul în formă de cruce pentru a-şi arăta preferinţele. 

Cele şaisprezece voturi fuseseră plasate într-un teanc 

separat. Primul buletin avea un semn în pătratul opus 
numelui „Hunter”. 

— Acesta este un vot pentru mine, evident, spuse 
candidata republicană. 

— Am tendinţa să fiu de acord, se învoi domnul Cooke. 
Alegătorul pare să-şi fi exprimat opţiunea destul de clar; 
totuşi, trebuie ca domnul Davenport să accepte această 
concluzie înainte de a merge mai departe. 

Fletcher se uită în direcţia lui Harry, care dădu uşor din 
cap. 

— Sunt de acord că acesta este un vot pentru doamna 
Hunter, spuse el, provocând din nou aplauzele 
republicanilor. 

Domnul Cooke arătă buletinul următor, care avea de 
asemenea un marcaj în pătratul opus numelui „Hunter”. 

— Acum, dacă am fost de acord în principiu, spuse 
doamna Hunter, şi acesta e votul meu. 

— Nu-l voi contesta, spuse Fletcher. 

— Atunci, voturile astea două merg la doamna Hunter, 
spuse domnul Cooke, descoperind al treilea buletin cu un 
semn în dreptul numelui lui Fletcher. 

Candidaţii aprobară din cap. 

— Doi la unu pentru Hunter, spuse domnul Cooke, 
arătând buletinul următor, cu „Hunter” bifat. 

— Trei la unu, spuse ea, incapabilă să-şi mascheze 
triumful. 

Fletcher începea să se întrebe dacă Harry nu greşise 
socoteala. Următorul buletin ridicat de domnul Cooke era în 
favoarea lui. 

— Trei la doi, anunţă Jimmy, iar oficialul continuă 
operaţiunea mai repede. 

Deoarece acordul fusese stabilit, candidaţii nu aveau 
obiecţii. Publicul de la galerie începu să scandeze: trei egal, 
patru-trei pentru Fletcher, cinci la trei, şase-trei, şapte-trei, 
opt-trei, opt-patru, nouă-patru, zece-patru, unsprezece- 
patru şi în final doisprezece la patru în favoarea lui 
Fletcher. 

Doamna Hunter nu-şi putea ascunde mânia în timp ce 
domnul Cooke proclama, cu ochii la galerie: 

— S-a completat verificarea buletinelor de vot 
discutabile, situaţia generală rezultând în paisprezece 
voturi pentru domnul Davenport şi şase pentru doamna 
Hunter. Vă mulţumesc amândurora pentru mărinimia de 
care aţi dat dovadă la această verificare, se întoarse el 
către candidaţi. 

Harry aplaudă concluzia domnului Cooke, îngăduindu-şi 
un zâmbet. Fletcher veni repede la socrul lui. 

— Dacă învingi la mai puţin de opt voturi, băiatule, ştim 
cui trebuie să-i mulţumeşti, fiindcă doamna Hunter nu mai 
poate spune nimic. 

— Cât mai durează până aflăm rezultatul? întrebă 
Fletcher. 

— Doar câteva minute până aflăm rezultatul votării, 
spuse Harry, dar rezultatele finale nu vor fi anunţate decât 
peste câteva ore. 

Domnul Cooke studie cifrele de pe ecranul calculatorului, 
apoi le trecu pe o bucăţică de hârtie, pe care cei patru 
funcţionari ai comisiei o semnară îndatoritori. Oficialul urcă 
pe scenă a treia oară: 

— Deoarece ambele părţi au fost de acord asupra 
voturilor discutabile, vă pot informa că rezultatul alegerilor 
senatorului de Hartford sunt următoarele: domnul Fletcher 
Davenport 21.218 voturi, doamna Barbara Hunter 21.211 
voturi. 

Harry zâmbi. Domnul Cooke nu încercă să vorbească 
peste vacarmul instalat, dar când spiritele se potoliră, 
anunţă că se vor renumăra voturile, înainte ca doamna 
Hunter s-o ceară. 

Harry şi Jimmy făcură turul sălii, cu un singur cuvânt de 
ordine pentru observatorii lor: concentrare. După cincizeci 
de minute, se descoperi că trei teancuri conţineau numai 
câte nouăzeci şi nouă de buletine şi alte patru aveau câte o 
sută unul. Domnul Cooke le verifică personal a treia oară, 
apoi reveni pe scenă. 

— Declar rezultatul alegerilor senatorului de Hartford: 
domnul Davenport 21.217 voturi, doamna Hunter 21.213 
voturi. 

A fost nevoit să aştepte mult până când liniştea se 
reinstala şi putu să vorbească: 

— Doamna Hunter a cerut din nou numărarea voturilor. 

De data aceasta, ovaţiile se amestecară cu huiduielile, 
dar publicul de la galerie se aşeză, asistând la repetarea 
numărării voturilor. Domnul Cooke urmări cu scrupulozitate 
toată operaţiunea, verificând de două ori teancurile de 
buletine. Urcă din nou pe scenă după ora unu dimineaţa, 
rugându-i pe cei doi candidaţi să i se alăture. 

A bătut uşor în microfon şi a conchis: 

— Declar rezultatul alegerilor senatorului de Hartford: 
domnul Davenport 21.216 voturi, doamna Hunter 21.214 
voturi. 

Huiduielile şi ovaţiile erau foarte intense şi ordinea n-a 
putut fi restabilită decât după mai multe minute. Doamna 
Hunter se aplecă spre microfon, sugerându-i domnului 
Cooke într-o şoaptă audibilă că era trecut de ora unu şi 
funcţionarii puteau relua numărătoarea a doua zi de 
dimineaţă. 

Oficialul o ascultă politicos, apoi vorbi la microfon, 
dovedind clar că anticipase orice eventualitate: 

— Am aici ghidul oficial al alegerilor, ridică el cărticica, 
aşa cum preotul le arată Biblia enoriaşilor. Mă prevalez de 
regula de la pagina nouăzeci şi unu. Vă citesc pasajul 
relevant. 

În sală se aşternu tăcerea, toţi aşteptându-i cuvintele. 

— În alegerile pentru Senat, dacă un candidat este 
câştigător după trei numărări succesive ale voturilor, oricât 
de mic ar fi avantajul lui, este declarat câştigător. Prin 
urmare, îl declar câştigător pe domnul... 

Dar propoziţia nu se mai auzi, din cauza uralelor 
suporterilor lui Fletcher. 

Harry Gates îi strânse mâna, dar Fletcher abia-i putu 
desluşi cuvintele în vacarmul sălii. Totuşi, i se păru că Harry 

îi spunea: 
— Dă-mi voie să fiu primul care te felicită, domnule 
senator. 

CARTEA A PATRA 
ACTE 

36 


Nat era în tren, se întorcea de la New York când citi 
ştirea scurtă din ziarul New York Times. Asistase la o 
şedinţă de consiliu la Kirkbridge & Co, raportând că prima 
fază de construcţie pe terenul Cedar Wood se realizase. 
Faza următoare consta în închirierea celor şaptezeci şi trei 
de spaţii comerciale, cu dimensiuni cuprinse între 35 şi 40 
de metri pătraţi. Mulţi dintre comercianții cu succes la mall- 
ul Robinson se arătaseră interesaţi de noile spaţii şi 
Kirkbridge & Co pregătise o broşură şi formulare pentru 
câteva sute de potenţiali clienţi. Nat rezervase şi o pagină 
publicitară în Hartford Courant, răspunzând şi la întrebările 
unui reporter care dorea să scrie un interviu pentru pagina 
de proprietăţi imobiliare a ziarului local. 

Domnul George Turner, noul director executiv al 
consiliului de administraţie, nu avusese decât cuvinte de 
laudă pentru afacerea lor şi o evidenţiase în raportul anual 
pe doamna Kirkbridge, pentru contribuţia ei în calitate de 
coordonator al proiectului. Domnul Turner făcuse în 
prealabil şi o vizită la banca Russell, dar nu înainte ca Ray 
Jackson să fie promovat în funcţia de director al noii 
sucursale din Newington. 

Tom progresa relativ mai încet, fiindcă-i trebuiseră şapte 
luni să-şi ia inima în dinţi s-o invite pe Julia să cineze cu el 
la un restaurant. Ei nu-i trebuiseră decât şapte secunde să 
accepte. 

In decurs de câteva săptămâni, Tom deveni un pasager 
obişnuit al trenului de 16:49 cu destinaţia New York, pe 
care-l lua în fiecare vineri, reîntorcându-se la Hartford cu 
trenul de luni dimineaţa. Su Ling îl tot întreba pe Nat ce 
progrese făcuse prietenul lor, dar acesta părea neobişnuit 
de prost informat. 

— Poate aflăm vineri mai multe, o consolă el pe Su Ling, 
ştiind că Julia venea în oraş în week-end şi ea şi Tom 
acceptaseră invitaţia la cină la familia Cartwright. 

Nat reciti ştirea laconică din New York Times, care lăsa 
impresia unor dedesubturi nedezvăluite. William Alexander 
de la Alexander, Dupont & Bell şi-a anunţat demisia din 
funcția de director principal al firmei fondate de bunicul lui. 
Singurul comentariu al domnului Alexander a fost acela că 
avea de mai multă vreme intenţia de a se pensiona. 

Nat se uită pe fereastră la peisajul ținutului Hartford. 
Recunoştea numele Alexander, dar nu ştia unde să-l 
plaseze. 


— Domnul Logan Fitzgerald pe linia unu, domnule 
senator. 

— Mulţumesc, Sally. 

Fletcher primea peste o sută de telefoane zilnic, dar 
secretara îi făcea legătura doar cu prietenii vechi sau în 
cazuri de urgenţă. 

— Logan, mă bucur să te aud. Ce mai faci? 

— Bine, Fletcher, dar tu? 

— Mai bine ca oricând. 

— Familia ce face? 

— Annie tot mă mai iubeşte, Dumnezeu ştie de ce, 
fiindcă ajung acasă numai după zece noaptea. Lucy e la 
şcoala din Hartford şi am înscris-o de pe acum la Hotchkiss. 
Tu ce faci? 

— Tocmai am fost promovat director. 

— Nu mă mir, zise Fletcher, dar felicitări! 

— Mulţumesc, dar te-am sunat să-ţi spun altceva. Vroiam 
să ştiu dacă ai observat ştirea cu demisia lui Bill Alexander 
în Times. 

Fletcher simţi un fior rece la auzul numelui fostului lui 
patron. 

— Nu, spuse, aplecându-se peste birou să ajungă la ziar. 
La ce pagină e? 

— A şaptea, în dreapta jos. 

Fletcher întoarse repede paginile, ajungând la ştirea cu 

pricina, Avocat marcant demisionează. 

— Stai să citesc şi eu, îl rugă el pe Logan, parcurgând 
repede textul. Nu se leagă, comentă el când ajunse la 
sfârşit. Era îndrăgostit de firmă şi nu poate avea peste 
şaizeci de ani. 

— Are cincizeci şi şapte, îi spuse Logan. 

— Dar vârsta de pensionare a directorilor este de şaizeci 
şi cinci de ani şi chiar şi după aceea rămân consilieri până 
la şaptezeci de ani. Nu se leagă, repetă Fletcher. 

— Ba da, dacă sapi puţin. 

— Şi ce găseşti dacă sapi puţin? întrebă Fletcher. 

— O gaură. 

— O gaură? 

— Da, se pare că s-a descoperit lipsa unei sume mari din 
contul unui client când... 

— N-am timp de Bill Alexander, îl întrerupse Fletcher, dar 
nu cred că ar fi sustras vreun bănuţ din contul unui client. 
Imi pun în joc reputaţia pentru asta. 

— De acord cu tine, dar şi mai interesant este că în New 
York Times nu a apărut numele celuilalt director care a 
demisionat în aceeaşi zi. 

— Te ascult. 

— Ralph Elliot, nici mai mult, nici mai puţin. 

— Au plecat amândoi în aceeaşi zi? 

— Cu siguranţă. 

— Şi Elliot ce motiv a avut să demisioneze? Doar nu 
putea să se pensioneze şi el. 

— Elliot n-a dat niciun motiv; de fapt, purtătoarea lor de 
cuvânt a anunţat că nu e dispus la niciun comentariu, ceea 
ce e o premieră pentru el. 

— N-a mai spus nimic altceva? întrebă Fletcher. 

— Numai că era acţionar de curând, dar n-a menţionat că 
era nepotul lui Bill Alexander. 

— Deci o sumă mare dispare din contul unui client şi 
unchiul Bill decide să încaseze palma mai degrabă decât să 
pună firma în încurcătură. 

— Cam aşa e, spuse Logan. 

Fletcher puse receptorul în furcă, simțind că-i 
transpiraseră palmele. 


x 


Tom dădu buzna în biroul lui Nat: 

— Ai observat ştirea din New York Times, despre demisia 
lui Bill Alexander? 

— Da, ştiu numele, dar nu-mi amintesc de unde. 

— E firma unde s-a angajat Ralph Elliot după ce a 
absolvit la Stanford. 

— A, da, spuse Nat, lăsând stiloul din mână. L-au făcut 
pe el director principal? 

— Nu, dar el e celălalt director care a demisionat. Joe 
Stein mi-a spus că din contul unui client lipsea o jumătate 
de milion şi toţi acţionarii au trebuit să acopere suma din 
veniturile lor. Se vorbeşte că de vină a fost Ralph Elliot. 

— Dar de ce trebuia să demisioneze directorul principal 
pentru ruşinea lui Elliot? 

— Pentru că Elliot e nepotul lui şi Alexander l-a promovat 
ca director, cel mai tânăr din istoria firmei. 

— Deci să stăm necilintiţi şi răzbunarea ne va găsi 
duşmanii. 

— Nu prea cred, zise Tom, dar el s-ar putea să 
regăsească Hartford-ul. 

— Cum adică? 

— Le zice la toţi că Rebeccăi îi e dor de prietenii ei, aşa 
că-şi aduce soţia acasă. 

— Soţia? 

— Mda. Joe spune că s-au căsătorit de curând, la New 
York, iar Rebecca arăta o burtă mare şi rotundă ca un măr“. 

— Mă întreb cine e tatăl, murmură Nat, mai mult pentru 
sine. 

— Şi şi-a deschis un cont la sucursala noastră din 


t joc de cuvinte intraductibil. Oraşul New York este cunoscut vorbitorilor 
de limba engleză şi sub denumirea de „big apple” („Mărul cel mare”) 
(n, tr.). 

Newington, evident ignorând faptul că tu eşti director 
executiv al băncii. 

— Elliot ştie foarte bine cine e directorul băncii, îl 
contrazise Nat, zâmbind. Trebuie să ne asigurăm că nu 
depune jumătate de milion la noi. 

— Joe spune că n-au avut dovezi împotriva lui şi firma 
are reputaţia de mare discreţie, aşa că să nu ne aşteptăm 
să aflăm ceva în plus. 

Nat ridică ochii spre Tom. 

— Elliot nu s-ar întoarce acasă dacă nu ar avea ceva 
asigurat. E prea mândru pentru a proceda altfel. Dar cine e 
destul de nebun să-l angajeze? 


x 


Senatorul răspunse pe linia unu. 

— Domnul Gates, anunță secretara. 

— Afaceri sau plăcere? îl întrebă Fletcher pe Jimmy la 
telefon. 

— În niciun caz plăcere, replică Jimmy. Ai auzit că Ralph 
Elliot s-a întors în oraş? 

— Nu. M-a sunat Logan de dimineaţă să-mi spună că a 
demisionat de la A, D & B, dar n-a pomenit nimic de 
întoarcerea lui la Hartford. 

— Mda, vine la Belman şi Wayland ca director pentru 
afaceri cu corporaţii. De fapt, în contract e prevăzut ca 
firma să se numească de acum Belman, Wayland şi Elliot. 

Fletcher nu comentă. 

— Mă asculţi? vru să ştie Jimmy. 

— Da, spuse Fletcher. lţi dai seama că e firma care 
reprezintă legal primăria? 

— lar el e cel mai mare rival al nostru. 

— Credeam că am scăpat de el. 

— Poţi să te muţi oricând în Alaska, glumi Jimmy, am citit 
undeva că au nevoie de o figură nouă ca senator. 

— Dacă m-aş muta, s-ar lua după mine. 

— N-are rost să ne pierdem somnul din cauza asta, îl 

sfătui Jimmy. Va bănui că ştim de dispariţia celor cinci sute 
de mii de dolari şi-şi va de seama că trebuie să ţină capul 
jos până se liniştesc zvonurile. 

— Ralph Elliot nu ştie ce înseamnă să ţii capul jos. Va 
intra în oraş trăgând în stânga şi în dreapta şi noi vom fi în 
linia de ochire. 


— Ce-ai mai aflat? ridică Nat ochii de la lucrările de pe 
birou. 

— El şi Rebecca au un băiat şi am auzit că l-au pus deja 
pe listele de înscriere de la Taft. 

— Sper că e mai mic decât Luke, altfel l-aş trimite pe fiul 
meu la Hotchkiss. 

Tom râse. 

— Vorbesc serios, spuse Nat. Luke e şi aşa destul de 
sensibil, nu trebuie să mai aibă de-a face şi cu asta. 

— Mai sunt şi consecinţe pentru bancă ale faptului că s-a 
angajat la Belman şi Wayland. 

— Şi Elliot, adăugă Nat. 

— Nu uita că ei au supervizat legal proiectul Cedar Wood, 
pentru primărie, şi dacă se află vreodată... 

— Nu văd de ce s-ar afla, a fost de părere Nat. Totuşi, ar 
fi bine s-o avertizez pe Julia, deşi au trecut doi ani şi Ray s- 
a mutat şi el. Doar patru oameni cunosc povestea asta şi 
unul e soţia mea. 

— lar altul va fi a mea, spuse Tom. 

— Poftim? se miră Nat. 

— O cer de nevastă pe Julia de un an şi jumătate şi 
aseară a fost de acord, în sfârşit, aşa că vin diseară la voi la 
masă cu logodnica mea. 

— E o veste minunată, spuse Nat încântat. 

— Ştii ceva, Nat, să nu-i spui nimic lui Su Ling până în 
ultimul moment. 

— E doar un bobârnac, răspunse Harry la întrebarea lui 
Fletcher. 

— E un tun afurisit, l-a contrazis Fletcher. Ralph Elliot nu 
se încurcă el cu bobârnace, aşa că e nevoie să aflăm ce 
dracu' pune la cale. 

— Habar n-am, mărturisi Harry. Nu-ţi pot spune decât că 
George Turner m-a sunat să mă avertizeze că Elliot a cerut 
toate hârtiile în care era implicată şi banca şi ieri a solicitat 
detalii despre proiectul Cedar Wood şi despre 
amendamentul la contractele cu primăria, impus de mine la 
Senat. 

— Dar de ce proiectul Cedar Wood? A fost un mare 
succes, cu o mulţime de doritori să închirieze spaţiu 
comercial. Ce pune la cale? 

— A cerut, de asemenea, copii după toate discursurile 
mele şi observaţiile făcute de mine atunci în legătură cu 
amendamentul Gates. Nimeni n-a mai dorit până acum să- 
mi recitească discursurile vechi, cu atât mai puţin 
observaţiile. E foarte măgulitor, spuse Harry. 

— Te  măguleşte pentru a înşela, cită Fletcher. 
Reaminteşte-mi detaliile amendamentului Gates. 

— Am insistat ca orice cumpărător al unui teren al 
primăriei în valoare de peste un milion de dolari să-şi 
dezvăluie numele şi să nu-şi poată ascunde identitatea în 
spatele unei bănci sau reprezentanţe juridice, pentru a şti 
exact cu cine avem de-a face. li obligam şi să plătească 
toată suma la semnarea contractului, pentru a dovedi că 
sunt o companie viabilă. În felul acesta, n-ar fi posibil jaful. 

— Dar acum practica asta e acceptată de la sine. Mai 
multe state ţi-au călcat pe urme, adoptând amendamentul. 

— S-ar putea să fie doar o investigaţie nevinovată. 

— Se vede că n-ai avut de-a face până acum cu Ralph 
Elliot, zise Fletcher. „Nevinovat” nu face parte din 
vocabularul lui. Totuşi, în trecut şi-a ales cu grijă duşmanii. 
După ce trece de câteva ori cu maşina pe lângă biblioteca 
Gates, s-ar putea să-şi dea seama că nu e uşor să te 

înfrunte. Dar ai grijă, pune ceva la cale. 

— Apropo, întrebă Harry, ai aflat de Jimmy şi Joanna? 

— Nu, spuse Fletcher. 

— Atunci tac din gură. Sunt sigur că Jimmy vrea să-ţi 
spună el, la timpul potrivit. 


x 


— Felicitări, Tom, rosti Su Ling, deschizând uşa de la 
intrare. Mă bucur mult pentru amândoi. 

— E drăguţ din partea ta, spuse Julia, în timp ce Tom îi 
oferea gazdei un buchet de flori. 

— Când vă căsătoriţi? 

— In august, răspunse Tom. N-am stabilit încă data, în 

caz că tu şi Luke plănuiţi o călătorie la Disneyland tocmai 
atunci sau Nat face instrucţie cu rezerviştii. 
___— Nu, Disneyland nu mai e de actualitate, spuse Su Ling. 
Iti vine să crezi că Luke vrea acum la Roma, Veneţia sau 
chiar la Arles? lar Nat nu trebuie să meargă la Fort Benning 
până în octombrie. 

— De ce Arles? se miră Tom. 

— Acolo a pictat Van Gogh spre sfârşitul vieţii, explică 
Julia, pe când intra şi Nat. 

— Mă bucur că eşti aici, Julia, spuse el, fiindcă Luke vrea 
să te consulte într-o dilemă morală. 

— O dilemă morală? Credeam că ai probleme din astea 
doar după ce ajungi la pubertate. 

— Nu, e ceva mult mai serios decât sexul şi eu nu ştiu 
răspunsul. 

— Deci, care-i întrebarea? 

— E posibil să pictezi o capodoperă cu Fecioara Maria şi 
Cristos dacă eşti un criminal? 

— Biserica catolică n-a părut să se împiedice vreodată de 
problema asta, răspunse Julia. Câteva dintre cele mai bune 
pânze ale lui Caravaggio sunt expuse la Vatican. Dar mă 
duc să discut puţin cu el. 

— Caravaggio, bineînţeles. Să nu stai mult, o rugă Su 

Ling, am şi eu multe întrebări să-ţi pun. 

— Sunt sigură că la majoritatea poate răspunde Tom, 
zise Julia. 

— Nu, vreau să aud versiunea ta, spuse Su Ling, pe când 
Julia urca spre camera lui Luke. 

— Ai avertizat-o pe Julia în legătură cu Ralph Elliot? 
întrebă Nat. 

— Da, răspunse Tom. Nu întrevede nicio problemă. La 
urma urmei cum ar putea şti Elliot că au fost două Julia 
Kirkbridge? Nu uita, prima a stat aici câteva zile şi n-am 
mai auzit de ea de atunci, în timp ce Julia vine în oraş de 
doi ani şi toată lumea o cunoaşte. 

— Dar pe cecul original nu e semnătura ei. 

— E vreo problemă? întrebă Tom. 

— Da, pentru că după ce banca a achitat 3,6 milioane de 
dolari, primăria a cerut înapoi cecul. 

— Probabil e vârât într-un dosar şi chiar dacă l-ar găsi, de 
ce ar fi Elliot suspicios? 

— Fiindcă are o minte de criminal. Noi nu gândim ca el, 
spuse Nat. Ei, lasă asta, să te întreb înainte să vină Julia şi 
Su Ling, trebuie să-mi caut alt preşedinte sau Julia a fost de 
acord să se mute la Hartford şi să spele vase? 

— Nu, spuse Tom, Julia a acceptat oferta de preluare din 
partea lui Trump, individul ăla care vrea compania ei de 
mai mult timp. 

— A obţinut un preţ bun? 

— Parcă era vorba de o seară relaxată, să sărbătorim... 

— A obţinut un preţ bun? a repetat Nat. 

— Cincisprezece milioane bani gheaţă şi cincisprezece 
milioane în acţiuni Trump. 

— Nu e rău, admise Nat, deşi Trump mizează clar pe 
potenţialul proiectului Cedar Wood. Şi vrea să-şi deschidă o 
companie imobiliară la Hartford? 

— Nu, cred că ea ar trebui să-ţi spună la ce s-a gândit, 
zise Tom, tocmai când Su Ling venea de la bucătărie. 

— De ce n-o invităm pe Julia să facă parte din consiliul 
nostru de administraţie? propuse Nat. Şi să-i dăm în grijă 

sectorul de proprietăţi. Mi-ar da mie mai multă libertate să 
mă ocup de tranzacţiile bancare. 

— O să descoperi că ea a prevăzut scenariul ăsta cel 
puţin de şase luni, spuse Tom. 

— Nu cumva i-ai oferit postul de directoare ca să se 
mărite cu tine? glumi Nat. 

— Da, la început da, şi m-a refuzat. Dar acum, după ce 
am convins-o să se mărite cu mine, te las s-o convingi tu să 
intre în consiliu, fiindcă am sentimentul că are alte planuri. 


339 


- FII NOROCULUI - 


37 


Fletcher era în şedinţă, ascultând o intervenţie despre 
locuinţele subvenţionate, când lucrările senatului se 
suspendară. El se uita pe notele discursului lui. Era 
următorul care lua cuvântul. Un ofiţer în uniformă intră în 
sală şi-i înmână o hârtie preşedintelui, care citi de două ori 
ce scria acolo, apoi lovi cu ciocănaşul în suport şi se ridică. 

— Îmi cer scuze pentru întreruperea lucrărilor, dar un om 
înarmat a luat un grup de copii ostatici la şcoala din 
Hartford. Sunt sigur că domnul senator Davenport doreşte 
să meargă acolo şi, date fiind circumstanţele, propun să 
amânăm continuarea şedinţei. 

Fletcher ajunsese la uşă înainte ca preşedintele să 
declare şedinţa suspendată. Alergă până la birou, 
încercând să gândească din mers. Şcoala era în centrul 
ținutului, Lucy învăţa acolo şi Annie era preşedinta 
consiliului părinţilor. Se ruga ca Lucy să nu fie printre 
ostatici. Toţi funcţionarii statali păreau pe picior de plecare. 
Fletcher o văzu uşurat pe Sally aşteptându-l la uşa biroului, 
cu agenda în mână. 

— Anulează-mi toate întâlnirile de azi, sun-o pe soţia 
mea şi spune-i să vină la şcoală şi, te rog, stai lângă 
telefon. 

Înşfăcă din mers cheile maşinii şi ieşi cu roiul de 
funcţionari din clădire. Când ieşea din parcare, o maşină a 
politiei apăru în faţa lui. Apăsă pe acceleraţie şi o urmări 
îndeaproape, pentru că mergea tot la şcoală. Şirul de 
maşini se tot lungea, unii părinţi se duceau pur şi simplu 
să-şi ia copiii de la şcoală, alţii auziseră ştirile la radio şi 
păreau înnebuniţi. 

Fletcher ţinea piciorul pe acceleraţie, lipit de bara de 
protecţie a maşinii poliţiei, care o luase pe contrasens cu 
girofarul aprins şi urlând. Polițistul de lângă şofer îl avertiză 
prin megafon să nu se mai ţină după ei, dar Fletcher ignoră 
ordinul, ştiind că nu se vor opri. După şapte minute, ambele 

maşini frânară violent în faţa unui baraj al poliţiei din afara 
şcolii, asaltat de un grup de părinţi disperaţi care încercau 
să afle ce se întâmpla. Polițistul de lângă şofer trânti 
portiera şi se repezi la Fletcher. Scoase pistolul şi strigă: 
„Mâinile pe capotă!”, dar colegul lui îl recunoscu pe 
Fletcher şi-şi ceru scuze. Fletcher alergă la barieră. 

— Cine conduce? 

— Cartierul general e în biroul directorului. Chem pe 
cineva să vă ducă acolo, domnule senator. 

— Nu-i nevoie, ştiu drumul. 

— Domnule senator... începu polițistul, dar era prea 
târziu. 

Fletcher alergă pe cărarea către şcoală, fără să-şi dea 
seama că toată clădirea era înconjurată de militari 
înarmaţi, care-l aveau în cătare. Era surprins de cât de 
repede se dăduseră oamenii la o parte când îl văzuseră. Un 
mod ciudat de a i se aminti că era reprezentantul lor. 

— Cine dracu’ e ăla? întrebă comisarul-şef, văzând 
silueta singuratică alergând către ei. 

— Cred că e senatorul Davenport, spuse Alan Shepherd, 
directorul şcolii, uitându-se pe geam. 

— De asta mai aveam nevoie, se plânse Don Culver. 
După un moment, Fletcher se năpusti în cameră. 

Şeful poliţiei se uită la el, încercând să-şi ascundă 
enervarea. 

— Bună ziua, domnule senator. 

— Bună ziua, domnule comisar-şef, răspunse Fletcher 
gâfâind puţin. 

Cu toată primirea posacă, îl admira pe comisarul 
burduhănos şi fumător de trabuc, despre care se ştia că nu 
aplică doar metode de manual pentru a-şi conduce 
oamenii. Fletcher îl salută din cap pe Alan Shepherd, apoi 
îşi îndreptă din nou atenţia asupra comisarului-şef. 

— Mă puteţi informa? a cerut, trăgându-şi sufletul. 

— Avem un om înarmat, singur. Se pare că a intrat în 
şcoală în plină zi, cu câteva minute înainte de terminarea 
orelor. 

Comisarul se întoarse spre un plan improvizat al 
partenerului, agăţat pe perete şi arătă un pătrăţel pe care 
scria „SALA DE ARTE”. 

— Se pare că n-a avut niciun motiv special să intre în 
clasa d-rei Hudson, dar era prima uşă pe traseul lui. 

— Câţi copii sunt acolo? întrebă Fletcher, îndreptându-şi 
atenţia spre director. 

— Treizeci şi unu, îi răspunse Alan Shepherd, şi Lucy nu e 
printre ei. 

Fletcher încercă să-şi ascundă uşurarea. 

— Ce ştim despre asediator? 

— Nu prea mult, zise comisarul-şef, dar aflăm date de la 
un moment la altul. II cheamă Billy Bates. Ni s-a spus că l-a 
părăsit soţia acum o lună, la scurtă vreme după ce fusese 
concediat din slujba de portar de noapte la localul Pearl. Se 
pare că a fost prins beat în timpul slujbei de mai multe ori. 
În ultimele săptămâni, a fost dat afară din mai multe baruri 
şi chiar a petrecut o noapte într-o celulă de-a noastră. 

— Bună ziua, doamnă Davenport, spuse directorul, 
ridicându-se. 

Fletcher se întoarse spre soţia lui. 

— Lucy nu era în clasa d-rei Hudson, spuse el imediat. 

— Ştiu, replică Annie, era cu mine. Când am primit 
mesajul tău, am lăsat-o la Martha şi am venit direct aici. 

— O cunoaşteţi pe d-ra Hudson? întrebă comisarul-şef. 

— Sunt sigură că Alan v-a spus că toată lumea o 
cunoaşte pe Mary, e o instituţie în sine. Cred că e cadrul 
didactic cu cea mai mare vechime, adăugă Annie şi 
directorul confirmă din cap. Cred că nu există familie în 
Hartford care să nu aibă pe cineva educat de ea. 

— Îmi faceţi un profil psihologic? îl întrebă polițistul pe 
director. 

— Peste cincizeci de ani, celibatară, calmă, fermă şi 
respectată. 

— Şi nu uita, completă Annie, foarte iubită. 

— Cum credeţi că ar reacţiona sub presiune? 

— Cine ştie cum reacţionează cineva sub asemenea 

presiune? se întrebă Shepherd. Însă nu mă îndoiesc că şi-ar 
da viaţa pentru copii. 

— Mi-era frică să nu spuneţi asta, zise comisarul. E de 
datoria mea să mă asigur că nu se va întâmpla aşa ceva. 

Trabucul i se stinsese. 

— Am peste o sută de oameni în jurul clădirii principale şi 
un lunetist pe acoperişul celei învecinate, care-l zăreşte din 
când în când pe Bates. 

— Dacă aţi încerca să negociaţi? sugeră Fletcher. 

— E un telefon în cameră şi sunăm la fiecare câteva 
minute, dar Bates refuză să răspundă. Am instalat un 
sistem de amplificare vocală, dar nici aşa nu ne răspunde. 

— V-aţi gândit să trimiteţi pe cineva înăuntru? întrebă 
Fletcher, tocmai când suna telefonul de pe biroul 
directorului. 

Comisarul-şef apăsă butonul de intercomunicaţie. 

— Cine e? lătră el. 

— Secretara senatorului Davenport, speram... 

— Da, Sally, spune, interveni Fletcher. 

— Am văzut la ştiri un reportaj în care se spunea că pe 
asediator îl cheamă Billy Bates. Mi s-a părut un nume 
familiar şi avem un dosar despre el; v-a căutat de două ori. 

— Ceva folositor? 

— A venit să vă vorbească despre controlul armelor. Are 
opinii pătimaşe pe acest subiect. În notele dvs. aţi scris: 
„nu sunt suficiente restricţii, dispozitive de blocare, 
vânzarea armelor către minori, dovezi de identitate”. 

— Îmi aduc aminte de el, spuse Fletcher, inteligent, plin 
de idei, dar fără studii avansate. Bravo, Sally! 

— Sunteţi sigur că nu e nebun? întrebă comisarul. 

— Departe de asta, răspunse Fletcher. E reflexiv, timid, 
chiar ruşinos şi cea mai mare durere a lui era că nu-l 
ascultă nimeni. Uneori, astfel de persoane simt nevoia să 
demonstreze neapărat ceva, după ce au eşuat în toate 
încercările anterioare. Şi faptul că soţia l-a părăsit şi a luat 
copiii tocmai când şi-a pierdut slujba se poate să fi înclinat 
balanţa. 

— Atunci trebuie să-l elimin, spuse comisarul, cum au 
făcut cu individul ăla din Tennessee care-i încuiase pe toţi 
oficialii la salarizare. 

— Nu, nu e un caz paralel, insistă Fletcher, omul acela 
avea fişă psihiatrică. Billy Bates e un singuratic care 
doreşte atenţia, tipul de om care-mi cere audienţă regulat. 

— Ei, atenţia mea a căpătat-o, domnule senator, 
comentă comisarul-şef. 

— Poate de aceea a recurs la un gest extrem, spuse 
Fletcher. De ce nu mă lăsaţi să încerc să vorbesc cu el? 

Comisarul îşi scoase pentru prima dată trabucul din gură; 
subalternii lui l-ar fi putut avertiza pe Fletcher că asta 
însemna că şeful lor se gândeşte. 

— OK, acceptă el, dar nu vreau decât să-l faceţi să ridice 
receptorul, pe urmă preiau eu negocierea. E clar? 

Fletcher dădu din cap. Comisarul se întoarse spre 
adjunctul lui. 

— Dale, spune-le că senatorul şi cu mine mergem acolo, 
să nu tragă nimeni. 

Apoi luă megafonul. 

— Haideţi, domnule senator. 

Porniră pe coridor şi comisarul îl avertiză din nou: 

— Nu faceţi decât doi paşi după ce ieşim şi nu uitaţi că 
aveţi un mesaj simplu, vreau să-l fac să ridice receptorul. 

Fletcher dădu din cap şi comisarul îi deschise uşa. El 
înainta puţin, se opri şi ridică megafonul: 

— Billy, sunt senatorul Davenport, ai venit la mine de 
două ori. Trebuie să vorbim cu tine. Vrei, te rog, să ridici 
receptorul telefonului de pe catedra d-rei Hudson? 

— Repetaţi mesajul, lătră polițistul. 

— Billy, aici senatorul Davenport, poţi, te rog... 

Un ofiţer tânăr ieşi alergând pe uşa deschisă: 

— A răspuns, domnule comisar-şef, dar zice că nu 
vorbeşte decât cu senatorul. 

— Eu decid cu cine vorbeşte, spuse Culver. Nu-mi 
dictează nimeni mie. 

Dispăru pe uşă şi se îndreptă repede spre biroul 

directorului. 

— Aici comisarul-şef Culver. Ascultă, Bates, să nu crezi... 
şi telefonul îi prezentă tonul. La naiba, făcu polițistul, pe 
când Fletcher intră în cameră. Mi-a închis telefonul, trebuie 
să mai încercăm. 

— Poate că a vorbit serios când a spus că nu discută 
decât cu mine. 

Comisarul îşi scoase din nou trabucul din gură: 

— OK, dar după ce-l calmaţi mă lăsaţi pe mine. 

Se întoarseră în curte şi Fletcher vorbi din nou la 
megafon: 

— Ne pare rău, Billy, vrei să suni din nou? O să-ți răspund 
eu de data asta. 

Reveniră în biroul directorului şi acolo Billy aştepta deja 
să vorbească. 

— Senatorul a intrat acum în cameră, îl asigură 
directorul. 

— Aici sunt, Billy, sunt Fletcher Davenport. 

— Domnule senator, în primul rând nu mă mişc cât timp 
sunt toate puştile aţintite asupra mea. Spune-i comisarului 
să-i ia de acolo dacă nu vrea să moară cineva. 

Fletcher se uită la Culver şi acesta îşi scoase trabucul din 
gură, apoi dădu din cap. 

— Comisarul s-a învoit, spuse Fletcher. 

— Sun din nou când nu-i mai văd cu puştile la ochi. 

— Bun, spuse comisarul, să se retragă toţi în afară de 
lunetistul de la nord. Bates n-are cum să-l vadă. 

— Acum ce se întâmplă, întrebă Fletcher. 

— Aşteptăm ca ticălosul ăla să dea telefon. 


x 


Nat răspundea la o întrebare legată de surplusurile 
voluntare când secretara lui intră în sala de consiliu. Toţi îşi 
dădură seama că era ceva urgent, pentru că Linda nu mai 
întrerupsese niciodată o şedinţă de consiliu. Nat tăcu 
imediat când îi văzu chipul îngrijorat. 

— Un om înarmat a intrat în şcoala Hartford... 

Nat îngheţă. 

— ... Şi a luat ostatică toată clasa d-rei Hudson. 

— Luke e... 

— Da, răspunse ea. Luke are arte cu d-ra Hudson ultima 
oră vinerea. 

Nat se ridică nesigur şi porni spre uşă. Restul membrilor 
consiliului de administraţie tăcea. 

— Doamna Cartwright e în drum spre şcoală, adăugă 
Linda. Mi-a transmis să vă întâlniți acolo. 

Nat dădu din cap, împingând uşa garajului subteran: 

— Stai lângă telefon, îi ceru el Lindei, înainte de a se urca 
în maşină. 

Urcă rampa spre bulevardul principal şi ezită o clipă 
înainte de a o lua la stânga, fiindcă de obicei o lua spre 
dreapta. 


Sună telefonul. Comisarul-şef atinse butonul 
intercomunicaţiei şi-i făcu semn lui Fletcher. 

— Sunteţi acolo, domnule senator? 

— Da, sigur, Billy. 

— Spuneţi-i comisarului să lase presa şi televiziunea în 
curtea şcolii, aşa o să mă simt mai sigur. 

— Hei, stai puţin, strigă comisarul. 

— Nu, tu să stai! ţipă Billy. Sau o să vezi primul cadavru. 
Nu poţi explica presei că cineva a murit fiindcă nu i-ai lăsat 
pe reporteri să se apropie. 

Şi legătura se întrerupse. 

— Ar fi bine să-i ascultați cererea, domnule comisar-şef, 
spuse Fletcher, fiindcă pare hotărât să se facă auzit cu 
orice preţ. 

— Lăsaţi presa să treacă, îi ceru Culver unui subaltern. 

Sergentul ieşi repede din cameră, dar mai trecură câteva 
minute până când telefonul sună din nou. Fletcher atinse 
butonul. 

— Te ascult, Billy. 

— Mulţumesc, domnule Davenport, sunteţi om de 
cuvânt. 

— Şi acum ce mai vrei? interveni comisarul-şef. 

— De la dumneata, nimic, prefer să tratez mai departe 
cu domnul senator. Domnule Davenport, aş vrea să veniţi 
la mine; numai aşa am o şansă să-mi spun păsul. 

— Nu pot permite asta, spuse comisarul. 

— Nu cred că te priveşte, comisare. Senatorul hotărăşte 
şi cred că trebuie să vorbiţi între voi. Mai sun peste două 
minute. 

Şi închise. 

— Sunt de acord să merg la el, spuse Fletcher. La drept 
vorbind, nu prea avem de ales. 

— N-am autoritatea să vă opresc, spuse comisarul, dar 
poate că doamna Davenport e mai convingătoare. 

— Nu vreau să te duci acolo, zise Annie. Tu îi crezi pe toţi 
buni, dar gloanţele nu aleg. 

— Mă întreb ce-ai simţi dacă ar fi şi Lucy printre copiii 
ostatici. 

Annie era pe punctul de a-i răspunde, când sună din nou 
telefonul. 

— Ai pornit, domnule senator, sau ai nevoie de un 
cadavru ca să te hotărăşti? 

— Nu, spuse Fletcher. Vin acum. 

— Ascultaţi-mă cu atenţie, începu comisarul-şef. Cât 
sunteţi în câmp deschis, vă pot acoperi, dar înăuntru 
sunteţi pe cont propriu. 

Fletcher dădu din cap, apoi o luă în braţe pe Annie, 
ţinând-o aşa câteva secunde. Comisarul-şef îl însoţi pe 
coridor: 

— Voi suna în clasă din cinci în cinci minute. Dacă veţi 
putea vorbi, vă spun toate mişcările noastre. Dacă vă pun o 
întrebare, răspundeţi doar cu „da” sau „nu”. Nu-i daţi indicii 
lui Bates în legătură cu ce mă interesează. 

Fletcher încuviinţă. Ajungând la uşă, comisarul îşi scoase 
trabucul din gură. 

— Daţi-mi haina, domnule senator. 

Fletcher păru surprins. 

— Dacă nu aveţi armă, de ce să-i daţi lui Bates motive să 
creadă că aveţi? 

Îi deschise uşa lui Fletcher, care-i zâmbi. 

— N-am votat pentru dvs. la alegeri, domnule senator, 
dar dacă scăpaţi cu viaţă, data viitoare s-ar putea să vă 
votez. lertaţi-mă, am un simţ al umorului cam încurcat. 
Noroc. 

Fletcher ieşi în curte şi începu să meargă încet pe cărare 
spre clădirea principală. Nu-i mai putea zări pe trăgători, 
dar simţea că nu erau departe. Deşi nu vedea echipele 
televiziunilor, le auzi comentariile încordate când păşi în 
lumina reflectoarelor lor. Drumul până la corpul principal nu 
putea fi mai lung de o sută de metri. Lui i se păru că 
mersese un kilometru pe o frânghie întinsă, în soarele 
orbitor. 

Ajungând la capătul terenului, urcă cele patru trepte spre 
clase. Pătrunse într-un un coridor întunecat şi sumbru şi 
aşteptă să i se obişnuiască ochii. Ajungând la uşa pe care 
numele d-rei Hudson era inscripţionat cu zece culori 
diferite, bătu calm. Uşa se deschise imediat. Intră înăuntru 
şi o auzi trântindu-se după el. 

Auzind suspine înăbuşite, văzu grupul de copii aşezaţi 
grămadă pe jos, într-un colţ. 

— Stai acolo, îi ordonă Bates, care părea la fel de nervos 
ca el. 

Se înghesui într-o bancă de elev de nouă ani, la capătul 
primului rând. Se uită la bărbatul neglijent, cu blugi prea 
largi, sfăşiaţi şi murdari. Burta i se revărsa peste centură, 
cu toate că nu părea să aibă mai mult de patruzeci de ani. 
Îl urmări atent pe Bates traversând sala şi oprindu-se în 
spatele d-rei Hudson, care stătea la catedră. Bates ţinea 
arma în dreapta şi-şi lăsă mâna stângă pe umărul femeii. 

— Ce se întâmplă acolo? ţipă el. Ce pune la cale 
comisarul? 

— Aşteaptă veşti de la mine, răspunse Fletcher pe un ton 

liniştit. Va suna din cinci în cinci minute. E îngrijorat pentru 
copii. l-ai convins pe toţi cei de afară că eşti un asasin. 

— Nu sunt asasin, spuse Bates. Ştii asta. 

— Poate că da, zise Fletcher, dar ei ar fi mult mai 
convinşi dacă ai elibera copiii. 

— Dacă fac asta, n-o să mai am cu ce să mă târguiesc. 

— O să mă ai pe mine, spuse Fletcher. Omoară un copil, 
Billy, şi nimeni n-o să uite asta; dacă omori un senator, 
până mâine uită toţi. 

— Orice aş face, sunt mort. 

— Nu şi dacă ieşim împreună în faţa camerelor de filmat. 

— Dar ce să le spunem? 

— Că mi-ai solicitat de două ori întrevederi şi mi-ai 
prezentat nişte idei rezonabile şi ingenioase în legătură cu 
controlul armelor de foc, dar nimeni nu le-a dat atenţie. Ei, 
bine, acum va trebui să te asculte, pentru că vei avea 
şansa să vorbeşti la ştirile Sandrei Mitchell, la ora de 
maximă audienţă. 

— Sandra Mitchell? E afară? 

— Bineînţeles, spuse Fletcher, şi vrea cu disperare să-ţi 
ia un interviu. 

— Crezi că o interesează un om ca mine, domnule 
Davenport? 

— Cu tine a venit să vorbească şi a făcut un drum lung 
până aici. 

— Stai cu mine? întrebă Bates. 

— Poţi fi sigur, Billy. Ştii foarte bine ce poziţie am în 
problema controlului armelor de foc. Când ne-am întâlnit, 
mi-ai spus că ai citit toate intervenţiile mele pe acest 
subiect. 

— Da, dar la ce mi-a folosit? întrebă Billy. 

O lăsă pe Mary Hudson şi se îndreptă încet spre Fletcher, 
cu pistolul aţintit spre el. 

— Adevărul e că repeţi ce te-a învăţat comisarul-şef. 

Fletcher se prinse cu mâinile de marginea băncii, fără să- 
şi ia ochii de la Billy. Dacă urma să rişte, ştia că trebuia să-l 
atragă cât mai aproape. Se aplecă puţin în faţă, strângând 

marginea băncii. Telefonul de lângă d-ra Hudson începu să 
sune. Billy era doar la un pas de el, dar soneria telefonului 
îl făcu să întoarcă pentru o fracțiune de secundă capul. 
Fletcher profită de şansă şi-i izbi capacul pupitrului peste 
mâna dreaptă, făcând pistolul să-i scape lui Billy, în 
încercarea acestuia de a-şi păstra echilibrul. Cei doi bărbaţi 
priviră arma rostogolindu-se pe jos şi oprindu-se la câţiva 
paşi de d-ra Hudson. Copiii începură să ţipe când 
profesoara îngenunche, luă pistolul şi îl îndreptă spre Billy. 

Acesta se ridică încet şi avansa spre ea, dar ea rămase în 
genunchi, cu ţeava pistolului aţintită spre pieptul lui. 

— Doar n-o să apeşi pe trăgaci, d-ră Hudson, nu? 

Cu fiecare pas al lui Billy spre ea, d-ra Hudson tremura 
tot mai violent. El ajunsese la cincizeci de centimetri când 
ea închise ochii şi apăsă pe trăgaci. Se auzi un clic. Billy 
zâmbi. 

— N-are gloanţe, d-ră Hudson. N-am vrut să omor pe 
nimeni, voiam doar ca cineva să mă asculte. 

Fletcher se ridică din bancă, alergă la uşă şi o deschise 
larg: 

— leşiţi afară! le strigă copiilor înspăimântați, gesticulând 
cu braţele. 

O fetiţă înaltă, cu codițe lungi, se ridică şi alergă pe 
coridor. Încă doi copii o urmară. Lui Fletcher i se păru că 
mai aude o voce spunând: „Du-te, du-te” şi toţi copiii 
dispărură repede dincolo de uşa pe care le-o ţinea 
deschisă. Fletcher se uită la singurul care rămăsese în colţ. 
Băiatul înainta încet spre d-ra Hudson, se aplecă şi o luă de 
mână, fără să-l privească deloc pe Billy. Ajungând la uşă, 
spuse: 

— Mulţumim, domnule senator. 

Şi ieşi afară cu profesoara. 


x 


Când fetița cu codițe ieşi alergând, a fost întâmpinată cu 
strigăte de bucurie. Reflectoarele se aţintiră asupra ei şi ea 

îşi umbri ochii cu mâna, fără să poată vedea mulţimea în 
aşteptare. O mamă pătrunse prin cordonul de poliţişti şi 
alergă în curte să ia fetiţa în braţe. Urmară alţi doi băieţi şi 
Nat o luă pe Su Ling de umeri, uitându-se disperat după 
Luke. După câteva momente, ieşiră mai mulţi copii şi Su 
Ling nu-şi mai putu stăpâni lacrimile, văzând că Luke nu 
era printre ei. 

— Mai vine unul, cu profesoara, auzi ea un reporter. 

Su Ling îşi aţinti ochii spre uşă în cele mai lungi două 
minute din viaţa ei, după cum avea să povestească mai 
târziu. 

Uralele s-au întețit când d-ra Hudson apăru în cadrul uşii, 
cu Luke de mână. Su Ling se uită la soţul ei, care încerca 
zadarnic să-şi reţină lacrimile. 

— Voi, ăştia din neamul Cartwright, spuse «ea, 
întotdeauna vă salvaţi ultimii. 


x 


Fletcher rămase lângă uşă până când d-ra Hudson se 
îndepărtă. Apoi o închise şi ridică receptorul telefonului 
care suna insistent. 

— Dvs. sunteţi, domnule senator? întrebă comisarul-şef. 

— Da. 

— Sunteţi bine? Ni s-a părut că auzim o ciocnire, poate 
chiar un foc. 

— Nu, sunt bine. Copiii sunt în siguranţă? 

— Da, i-am recuperat pe toţi treizeci şi unu. 

— Şi pe ultimul? 

— Da, tocmai l-au luat părinţii. 

— Şi d-ra Hudson? 

— Vorbeşte cu Sandra Mitchell la Știrile martor. Le spune 
tuturor că sunteţi un fel de erou. 

— Cred că vorbeşte despre altcineva, spuse Fletcher. 

— Veniţi cu Bates? întrebă comisarul-şef, ignorându-i 
modestia. 

— Mai am nevoie de câteva minute, domnule comisar- 

şef. Am fost de acord ca şi Billy să stea de vorbă cu Sandra 
Mitchell. 

— Cine are arma? 

— Eu, spuse Fletcher. Billy nu vă va mai crea probleme. 
Arma nici nu era încărcată, adăugă el şi închise. 

— Ştii că o să mă omoare, nu, domnule senator? 

— N-o să te omoare nimeni, Billy, cât sunt eu cu tine. 

— Îmi dai cuvântul dumitale, domnule Davenport? 

— Îţi dau cuvântul meu, Billy. Hai să ieşim să-i înfruntăm 
împreună. 

Fletcher deschise uşa clasei. Nu avea nevoie să aprindă 
lumina, reflectoarele puternice ale poliţiei măturau curtea, 
făcând vizibilă uşa de la capătul coridorului. 

Parcurse coridorul cu Billy lângă el, în tăcere. Fletcher 
deschise cu precauţie uşa şi păşi în lumină, întâmpinat şi el 
cu ovaţii. Nu vedea pe nimeni, orbit de reflectoare. După o 
ezitare, Billy i se alătură. Merseră încet pe cărare. 
Întorcându-se, îl văzu pe Billy zâmbind. 

— O să fie bine, repetă Fletcher, tocmai când glonţul 
sfâşie pieptul lui Billy. 

El a fost azvârlit într-o parte, din cauza impactului. Căzu 
în genunchi deasupra lui Billy, dar era prea târziu. Acesta 
murise. 

— Nu, nu, nu! răcni Fletcher. Nu-şi dau seama că i-am 
dat cuvântul meu? 

38 


— Cineva ne cumpără acţiunile, spuse Nat. 

— Chiar sper asta, replică Tom, suntem o firmă cu acţiuni 
pe piaţa publică. 

— Nu, domnule preşedinte, am vrut să spun că cineva le 
cumpără agresiv. 

— Cu ce scop? întrebă Julia. 

Nat puse jos stiloul. 

— Ca să încerce să ne preia, presupun. 

Mai mulţi membri ai consiliului începură să vorbească în 
acelaşi timp, până când Tom bătu uşor în masă. 

— Să-l ascultăm pe Nat. 

— De câţiva ani, politica noastră a vizat achiziţionarea 
unor bănci mici, aflate în suferinţă şi, în ansamblu, s-a 
dovedit o afacere profitabilă. Ştiţi cu toţii că strategia mea 
pe termen lung urmăreşte să transforme Russell în cea mai 
importantă bancă din stat. Însă nu am prevăzut faptul că 
succesul nostru ne poate face atractivi pentru o instituţie 
mai mare decât a noastră. 

— Şi acum eşti convins că cineva încearcă să ne preia? 

— Cu siguranţă, Julia, îi confirmă Nat, şi, în parte, tu eşti 
de vină. Noua etapă a proiectului Cedar Wood a fost un 
mare succes, aproape dublându-ne profiturile anul trecut. 

— Dacă Nat are dreptate, spuse Tom, şi bănuiesc că are, 
avem de răspuns la o întrebare: ne bucurăm să fim preluaţi 
sau luptăm? 

— Nu pot vorbi decât în numele meu, domnule 
preşedinte, spuse Nat. Încă nu am împlinit patruzeci de ani 
şi nu am de gând să mă pensionez. Sugerez să luptăm. 

— De acord, zise Julia, eu deja am fost preluată şi nu 
doresc să mi se întâmple a doua oară. In orice caz, 
acţionarii noştri nu se aşteaptă să cedăm. 

— Şi nici foştii preşedinţi ai băncii, adăugă Tom, privind 
portretele tatălui, bunicului şi străbunicului lui, ce părea că 
se uitau la el de pe pereţii sălii. Nu cred că e nevoie să 

votăm, aşa că prezintă-ne opţiunile noastre, Nat. 

Directorul executiv deschise unul din cele trei dosare din 
faţa lui. 

— In aceste condiţii, legea e cât se poate de clară. După 
ce o companie sau un individ intră în posesia a şase la sută 
din compania ţintă, trebuie să-şi declare poziţia la Comisia 
de Titluri de Proprietate şi Valută din Washington D.C. şi să 
declare în termen de douăzeci şi opt de zile calendaristice 
dacă are intenţia să preia restul acţiunilor şi dacă da, la ce 
preţ. 

— Dacă cineva încearcă să ne preia, sublinie Tom, nu va 
aştepta o lună. După ce înhaţă şase la sută, va face oferta 
de preluare în aceeaşi zi. 

— De acord, domnule preşedinte, spuse Nat, dar până 
atunci, nimeni nu ne opreşte pe noi să ne cumpărăm 
propriile acţiuni, deşi momentan sunt evaluate cam scump. 

— Dar asta nu-i va alerta pe cumpărători? vru să ştie 
Julia. Vor înţelege că le cunoaştem intenţia. 

— Probabil, deci va trebui să ne instruim agenţii să 
cumpere discret; în felul acesta, vom afla repede dacă 
există un cumpărător mare pe piaţă. 

— Noi câte acţiuni deţinem? 

— Tom şi cu mine avem câte zece la sută, răspunse Nat. 
În prezent, tu deţii puţin peste trei la sută, îşi verifică el 
cifrele din al doilea dosar. 

— Şi câţi bani mai am în cont? Nat întoarse pagina. 

— Peste opt milioane de dolari, fără a pune la socoteală 
acţiunile Trump, din care ai făcut lichidităţi de câte ori a 
fost cererea mare. 

— Atunci ce-ar fi să iau eu discret nişte acţiuni, 
înşelându-i pe urmăritori? 

— Poţi s-o faci dacă tranzacţionezi cu Joe Stein, la New 
York, spuse Tom, şi pe urmă îl rogi să le transmită agenţilor 
lui să încerce să detecteze un cumpărător agresiv. 

Julia începu să-şi ia notițe. 

— In al doilea rând, spuse Nat, trebuie să ne luăm cel 
mai bun avocat specializat în preluări. Am vorbit cu Jimmy 

Gates, care s-a ocupat de preluările noastre anterioare, dar 
ne-a spus că asta-l depăşeşte şi ne-a recomandat un 
individ de la New York, pe nume - căută în al treilea dosar - 
Logan Fitzgerald, specializat în corporaţii. M-am gândit să 
fac un drum până la New York săptămâna asta şi să aflu 
dacă vrea să ne reprezinte. 

— Bun, spuse Tom. Între timp, ce-ar trebui să facem? 

— Ţineţi ochii şi urechile deschise, domnule preşedinte. 
Trebuie să aflu cât mai repede cu cine ne confruntăm. 


x 


— Îmi pare rău să aud asta, spuse Fletcher. 

— Nu e vina nimănui, spuse Jimmy, şi nu pot pretinde că 
lucrurile mergeau bine în ultima vreme. Când Joanna a fost 
invitată să conducă departamentul de istorie de la UCLA, 
problema a ajuns pe tapet. 

— Copiii cum se comportă? 

— Elizabeth e bine şi Harry junior e plecat la Hotchkiss; 
sunt amândoi destul de mari ca să facă față situației. De 
fapt, lui Harry îi surâde ideea să-şi petreacă vacanța de 
vară la mama lui, care se va muta în California. 

— Îmi pare rău, repetă Fletcher. 

— Cred că asta e normal acum, spuse Jimmy. Nu peste 
multă vreme, tu şi Annie o să fiţi o minoritate. Directorul de 
la Hotchkiss mi-a spus că în jur de treizeci la sută din elevii 
lor provin din cămine destrămate. Când eram noi acolo, nu- 
mi amintesc decât de doi colegi ai căror părinţi erau 
divorţaţi. Şi, adăugă el după o mică pauză, dacă amândoi 
copiii îşi vor petrece vara în California, eu o să am mai mult 
timp să mă ocup de realegerea ta. 

— Aş prefera ca tu şi Joanna să nu vă despărțiți, spuse 
Fletcher. 

— Ai idee împotriva cui vei candida? întrebă Jimmy, 
dornic să schimbe subiectul. 

— Nu, zise Fletcher, am auzit că Barbara Hunter e 
disperată să încerce din nou, dar republicanii n-o mai vor 

dacă găsesc o alternativă cât de cât decentă la candidatura 
ei. 

— Se zvonea că Ralph Elliot ar dori să se înscrie în cursă, 
dar, cinstit, după victoria ta cu Billy Bates, nici arhanghelul 
Gabriel nu ţi-ar mai putea lua scaunul. 

— Billy Bates n-a fost o victorie, Jimmy. Moartea lui mă 
urmăreşte şi acum. Ar fi putut fi în viaţă, dacă-i vorbeam 
răspicat comisarului-şef Culver. 

— Ştiu că tu aşa consideri, Fletcher, dar publicul vede 
altfel lucrurile. Realegerea ta a dovedit asta. Ei nu ţin minte 
decât că ţi-ai riscat viaţa ca să salvezi treizeci şi unu de 
copii şi pe profesoara lor favorită. Tata spune că dacă în 
săptămâna aia candidai la preşedinţie, azi erai la Casa 
Albă. 

— Ce mai face pezevenghiul bătrân? întrebă Fletcher. Mă 
simt cam vinovat că nu l-am mai vizitat de mult. 

— E bine, îi place să creadă că tot el le învârteşte pe 
toate degetele, deşi nu mai face decât să-ţi planifice ţie 
cariera. 

— n ce an mă va pune să candidez la preşedinţie? 
surâse Fletcher. 

— Depinde de când te vei hotărî să candidezi pentru 
poziţia de guvernator. Până aduni tu patru mandate de 
senator, Jim Lewsam va fi de două ori guvernator. 

— Poate nu vreau să fiu guvernator. 

— Poate papa nu e catolic... 


x 


— Bună dimineaţa, spuse Logan Fitzgerald, intrând în 
sala de consiliu. Înainte de a mă întreba, vă dau răspunsul: 
Fairchild. 

— Sigur, spuse Nat. La naiba, ar fi trebuit să-mi dau 
singur seama. Dacă stai să te gândeşti, ei sunt fiara care 
stă la pândă. Fairchild e cea mai mare bancă din stat, are 
şaptezeci şi una de sucursale şi aproape niciun rival serios. 

— Evident, cineva din consiliul lor ne consideră pe noi un 

rival serios, spuse Tom. 

— Deci s-au hotărât să vă elimine înainte ca Russell să 
încerce acelaşi lucru, spuse Logan. 

— Nu pot să-i învinuiesc, zise Nat, şi eu aş face acelaşi 
lucru în locul lor. 

— De asemenea, vă pot spune că ideea originală nu a 
fost a unui membru al consiliului, continuă Logan. 
Notificarea oficială a Comisiei de Titluri a fost semnată de 
reprezentanţii lor legali, Belman, Wayland & Elliot şi puteţi 
ghici, cred, care dintre parteneri a semnat pe linia 
punctată. 

— Asta înseamnă că avem de dus o luptă aprigă, se 
dumiri Tom. 

— Adevărat, spuse Logan, aşa că trebuie să ne jucăm de- 
a număratul. 

Se întoarse spre Julia: 

— Câte acţiuni aţi obţinut în ultimele zile? 

— Mai puţin de unu la sută, răspunse ea, pentru că 
cineva le tot urcă preţul. leri seară, când l-am întrebat pe 
fratele meu, mi-a spus că, la închiderea bursei, preţul 
acţiunilor atinsese 5,20$. 

— E cu mult peste valoarea reală, comentă Nat, dar 
acum nu mai avem cale de întoarcere. L-am chemat pe 
Logan în această dimineaţă ca să ne evalueze şansele de 
supravieţuire şi să ne relateze cum s-ar putea petrece 
lucrurile în săptămânile următoare. 

— Să vă relatez situaţia până în dimineaţa aceasta, la 
ora nouă, continuă Logan. Pentru a evita o preluare, Russell 
trebuie să aibă în proprietate, sau încredințate în scris, 
cincizeci şi unu la sută din acţiunile băncii. Consiliul deţine 
în prezent peste douăzeci şi patru la sută şi ştim că 
Fairchild are deja cel puţin şase la sută. In aparenţă, 
situaţia e satisfăcătoare. Totuşi, dacă vindeţi în perioada de 
douăzeci şi una de zile, cât Fairchild oferă 5,10 $ pe 
acţiune, veţi obţine bani lichizi în jur de douăzeci de 
milioane de dolari. 

— Am luat deja o hotărâre, spuse Tom ferm. 

— Bun, atunci nu aveţi decât două opţiuni. Fie faceţi o 
ofertă mai ridicată decât a celor de la Fairchild, ţinând cont 
de faptul că şi aşa, acţiunile sunt supracotate, fie vă 
contactaţi toţi acţionarii, rugându-i să încredinţeze acţiunile 
băncii. 

— A doua opţiune, spuse Nat fără ezitare. 

— Deoarece v-am anticipat răspunsul, domnule 
Cartwright, am studiat cu atenţie lista de acţionari; azi 
dimineaţă erau 27.412 în total, majoritatea cu stocuri mici, 
în jur de o mie de acţiuni. Totuşi, cinci la sută sunt deţinute 
de trei persoane, două văduve din Florida, care au fiecare 
câte doi la sută, şi senatorul Harry Gates, care are unu la 
sută. 

— Cum se poate asta? întrebă Tom. Se ştie că Harry 
Gates a trăit toată viaţa doar din salariul de senator. 

— Trebuie să-i mulţumească tatălui lui pentru acţiuni, 
explică Logan. Era prieten cu fondatorul băncii, care i-a 
oferit unu la sută în 1892. A achiziţionat o sută de acţiuni 
cu o sută de dolari şi familia Gates le păstrează de atunci. 

— Acum ce valoare au? întrebă Tom. 

Nat socoti cu calculatorul. 

— In jur de jumătate de milion, dar el probabil că nici nu 
ştie. 

— Fiul lui, Jimmy Gates, mi-e prieten vechi, spuse Logan. 
De fapt, lui îi datorez slujba mea de acum. Şi ştiu că, după 
ce Jimmy va afla despre amestecul lui Ralph Elliot, acţiunile 
acelea ne vor fi încredințate. Dacă le convingeţi şi pe cele 
două doamne din Florida, veţi avea treizeci la sută, dar mai 
aveţi nevoie de încă douăzeci şi unu la sută pentru a vă 
putea relaxa. 

— Din experienţa mea de la preluările trecute, cel puţin 
cinci la sută din acţionari nu vor intra în legătură cu nicio 
tabără, spuse Nat. Şi-au schimbat adresa, şi-au încredinţat 
acţiunile unor fonduri de administrare sau, ca Harry Gates, 
nu se obosesc să le verifice valoarea anual. 

— De acord, confirmă Logan, dar nu voi dormi liniştit 
până nu voi şti că aveţi sub control peste cincizeci la sută. 

— Deci cum procedăm să punem mâna pe douăzeci la 
sută? întrebă Tom. 

— E o muncă foarte grea, de ore lungi, răspunse Logan. 
Pentru început, le veţi trimite câte o scrisoare personală 
tuturor acţionarilor, în număr de peste douăzeci şi şapte de 
mii. lată la ce mă gândesc. 

Şi Logan le împărţi membrilor consiliului copii după 
scrisoare. 

— Veţi vedea, continuă el, că am pus accent pe forţa 
băncii, istoria ei în comunitate, cea mai spectaculoasă 
evoluţie a unei instituţii financiare din stat. l-am întrebat 
dacă doresc să depindă de monopolul unei bănci. 

— Da, spuse Nat. A noastră. 

— Dar nu încă, spuse Logan. Acum, după ce ne-am 
înţeles asupra scrisorii, aştept semnăturile dvs., ale 
preşedintelui sau ale directorului executiv. 

— Dar sunt peste douăzeci şi şapte de mii! 

— Da, le puteţi împărţi, zâmbi Logan. N-aş sugera o 
asemenea corvoadă dacă n-aş fi sigur că rivalii noştri vor 
trimite o scrisoare: „Dragă domnule acţionar”, cu o 
semnătură stilizată în dreptul numelui preşedintelui. 
Personalizarea s-ar putea să facă diferenţa între 
supravieţuire şi extincţie. 

— Pot ajuta cu ceva? se oferi Julia. 

— Cu siguranţă, doamnă Russell, răspunse Logan. Pentru 
dvs., am conceput o cu totul altă scrisoare, adresată 
acţionarilor femei. Majoritatea sunt divorţate sau văduve şi 
probabil că nu-şi verifică anual portofoliul. Sunt în jur de 
patru mii de investitori de acest tip, deci o să vă ocupe tot 
weekendul. 

Şi împinse a doua scrisoare spre Julia. 

— Veţi vedea că m-am referit la competenţa dvs. dea vă 
conduce propria companie şi la faptul că sunteţi de şapte 
ani membră în consiliul de administraţie al băncii Russell. 

— Altceva? întrebă ea. 

— Da, zise Logan şi-i mai întinse două coli de hârtie. Aş 
dori să le vizitaţi pe cele două văduve din Florida. 

— Aş putea merge la începutul săptămânii viitoare, 
spuse Julia, consultându-şi agenda. 

— Nu, o contrazise ferm Logan. Sunaţi-le azi şi luaţi 
avionul mâine. Puteţi fi sigură că Ralph Elliot le-a făcut deja 
o vizită. 

Julia dădu din cap, apucându-se să citească datele 
cunoscute despre doamnele Bloom şi Hargaten. 

— În fine, Nat, trecu Logan la un ton familiar, tu va trebui 
să te implici într-o campanie media destul de agresivă; cu 
alte cuvinte, dă totul pe faţă. 

— La ce te gândeşti? vru să ştie Nat. 

— Eşti de-al locului, te-ai realizat, erou de război, student 
eminent la Harvard, care s-a întors la Hartford să 
restructureze banca împreună cu cel mai bun prieten. Să 
aduci în discuţie şi performanţele tale atletice - crosul e o 
manie naţională în acest moment şi poate există acţionari 
şi printre fanii sportului. Şi dacă vrea cineva să-ţi ia un 
interviu - de la revista de ciclism la cea de croşetat - spune 
da. 

— Şi cu cine o să mă confrunt? se interesă Nat. Cu 
preşedintele de la Fairchild? 

— Nu, nu cred, spuse Logan. Murray Goldblatz este un 
bancher priceput, dar nu vor risca să-l aducă la televizor. 

— De ce nu? se exprimă Tom. E preşedinte la Fairchild 
de peste douăzeci de ani şi e unul dintre cei mai respectaţi 
finanţişti. 

— De acord, domnule preşedinte, spuse Logan. Dar nu 
uitaţi că a suferit un atac de cord acum doi ani şi, mai rău, 
se bâlbâie. Probabil că nu mai remarcaţi, fiindcă v-aţi 
obişnuit cu el aşa, dar dacă apare la televizor, probabil că 
oamenii nu-l vor vedea decât o dată. Poate fi cel mai 
respectat bancher din stat, dar bâlbâială îl descalifică. E 
nedrept, dar oamenii lui s-au gândit la acest aspect. 

— Atunci va fi Wesley Jackson, omologul meu? reflectă 
Nat cu voce tare. E unul dintre cei mai solizi bancheri 
întâlniți de mine. Se exprimă foarte articulat, i-am oferit 
chiar un loc în consiliul nostru de administraţie. 

— Se prea poate, spuse Logan, dar e negru. 

— Suntem în 1988, replică Nat supărat. 

— Sunt conştient de asta, îl linişti Logan, dar peste 
nouăzeci la sută din acţionarii noştri sunt albi şi sigur că 
oamenii lor s-au gândit şi la asta. 

— Deci pe cine crezi că vor scoate în faţă? întrebă Nat. 

— N-am nicio îndoială că cel ales pentru confruntare va fi 
Ralph Elliot. 


x 


— Deci până la urmă, republicanii au sprijinit-o pe 
Barbara Hunter, spuse Fletcher. 

— Numai pentru că altcineva n-a vrut să candideze 
împotriva ta, replică Jimmy. După ce au văzut că în sondaje 
conduci cu nouă puncte... 

— Aud că l-au implorat pe Ralph Elliot să-şi asume rolul, 
dar el a spus că n-o poate face pentru că s-a implicat în 
preluarea băncii Russell. 

— O scuză bună, spuse Jimmy, dar omul ăla n-ar fi lăsat 
ca numele lui să se audă dacă n-ar fi ştiut că are o şansă în 
lupta cu tine. L-ai văzut aseară la televizor? 

— Da, oftă Fletcher, şi dacă nu-l cunoşteam poate mă 
lăsam păcălit de acel „asiguraţi-vă viitorul venind alături de 
cea mai mare, sigură şi respectată bancă din stat”. Nu şi-a 
pierdut charisma. Sper că tatăl tău n-a muşcat momeala. 

— Nu, Harry i-a încredinţat procentul său lui Tom Russell 
şi le spune tuturor să facă la fel, deşi a fost şocat când a 
aflat cât valorau acţiunile lui. 

Fletcher râse. 

— Am citit în publicaţiile financiare speculaţii că ambele 
tabere au în jur de patruzeci la sută şi nu mai e decâto 
săptămână până la încheierea termenului de preluare, 
continuă Jimmy. 

— Da, va fi o cursă strânsă. Sper că Tom Russell îşi dă 
seama ce murdar o să se joace, dacă e vorba de Ralph 
Elliot, zise Fletcher. 

— l-am spus-o cât se poate de clar, îl asigură calm 
Jimmy. 


x 


— Când a fost trimisă asta? întrebă Nat, în timp ce restul 
membrilor consiliului studiau ultima scrisoare trimisă de 
Fairchild acţionarilor. 

— E datată ieri, zise Logan, ceea ce Înseamnă că mai 
avem trei zile să reacționăm, dar mi-e teamă că, până 
atunci, răul va fi făcut. 

— Nici chiar eu n-am crezut că Elliot va ajunge atât de 
jos, se miră Tom, studiind scrisoarea semnată de Murray 
Goldblatz: 


Lucruri pe care nu le ştiați despre Nathaniel Cartwritgh, 
directorul excutiv al Băncii Russell: 

— Domnul Cartwright nu s-a născut şi nu a crescut la 
Hartford; 

— a fost respins la Yale după ce a trişat la examenul de 
admitere; 

— a părăsit Universitatea din Connecticut fără licență, 
după ce a pierdut alegerile pentru preşedinţia studenților; 

— a fost concediat de J.P. Morgan după ce a pierdut 
500.000 ș; 

— e căsătorit cu o coreeană ai cărei părinți au luptat 
împotriva americanilor; 

— singura slujbă pe care a putut s-o găsească după ce l- 
a dat Morgan afară a fost la un vechi prieten, care, 
întâmplător, era preşedintele Băncii Russell. 

Încredințați acţiunile dvs. Băncii Fairchild; asigurați-vă 
viitorul. 


— lată răspunsul pe care propun să-l trimitem astăzi prin 
poşta rapidă, zise Logan, fără să le permitem celor de la 
Fairchild să mai răspundă. 

Şi înmâna consiliului copii ale scrisorii. 

Lucruri pe care trebuie să le ştiţi despre Nat Cartwright, 
directorul executiv al Băncii Russell 

— Nat s-a născut şi a crescut în Connecticut; 

— a câştigat Medalia de Onoare în Vietnam; 

— şi-a luat licența şi masteratul în afaceri, la Harvard; 

— şi-a dat demisia de la banca Morgan, după ce i-a adus 
un profit de peste un milion de dolari; 

— în cei nouă ani de când e director executiv la Russell, 
a mărit de patru ori profiturile băncii, 

— soția lui este profesor de statistică la Universitatea din 
Connecticut şi tatăl ei a fost sergent al Marinei americane. 

Rămâneţi cu Russell; banca noastră are grijă de oameni 
şi de banii dvs. 


— Pot s-o expediez imediat? întrebă Logan. 

— Nu, a spus Nat, rupând scrisoarea şi rămânând tăcut o 
vreme. Mie-mi trebuie mult până mă supăr, dar acum sunt 
pe cale să-l omor definitiv pe Ralph Elliot, aşa că ascultați- 
mă cu atenţie. 

După douăzeci de minute, Tom se aventură să 
comenteze: 

— Ar însemna un risc al naibii de mare. 

— De ce? întrebă Nat. Dacă strategia eşuează, vom fi 
multimilionari şi dacă reuşeşte, preluăm controlul asupra 
celei mai mari bănci din stat. 


x 


— Tata e gelos foc pe tine, zise Jimmy. 

— De ce? se miră Fletcher. 

— Păi, ai câştigat cu peste douăsprezece mii de voturi, 
ceea ce a fost lipsit de tact, spuse Jimmy, urmărindu-l pe 
Harry junior alergând pe extremă cu mingea la picior. Nu 
uita că el a reuşit să câştige doar la o diferență de 
unsprezece mii de voturi, o singură dată în douăzeci şi opt 
de ani, când Barry Goldwater candida la preşedinţie. 

— Mulţumesc că m-ai avertizat, spuse Fletcher, o să evit 
să-l vizitez vreo două duminici. 

— Mai bine nu, tu încă nu ai auzit cum a câştigat un 
milion peste noapte. 

— Da, mi-a povestit Annie că şi-a vândut acţiunile la 
banca Russell. Credeam că semnase că nu i le va da lui 
Fairchild la niciun preţ. 

— Aşa e şi s-ar fi ţinut de cuvânt, dar cu o zi înainte de 
expirarea termenului pentru oferta de preluare, când 
acţiunile urcaseră la 7,10 $ bucata, l-a sunat Tom Russell 
sfătuindu-l să vândă. Ba chiar i-a sugerat să-l contacteze 
direct pe Ralph Elliot, ca să meargă treaba repede. 

— Pun ceva la cale, spuse Fletcher. În niciun caz Tom 
Russell nu i-ar fi spus tatălui tău să trateze direct cu Ralph 
Elliot dacă n-ar fi rămas un capitol încă nescris în această 
poveste. 

Jimmy nu spuse nimic. 

— Deci se poate presupune că Fairchild a achiziţionat 
peste cincizeci la sută? 

— Asta l-am întrebat şi eu pe Logan, răspunse Jimmy, dar 
el mi-a explicat că, datorită confidenţialităţii, nu poate să- 
mi spună nimic până luni, când Comisia de Titluri va anunţa 
cifrele oficiale. 

— Au! exclamă Jimmy, ai văzut ce i-a făcut puştiul ăla de 
la Taft lui Harry junior? Are noroc că nu e Joanna aici, că ar 
fi alergat pe teren să-l pocnească! 


x 


— Cine e pentru? întrebă preşedintele. 

Se ridicară toate mâinile, deşi Julia păru să ezite un 
moment. 

— Atunci e unanim, declară Tom şi i se adresă în 
continuare lui Nat. Poate ar trebui să ne explici ce se va 
întâmpla în continuare. A 

— Desigur, domnule preşedinte, spuse Nat. In această 
dimineaţă, la ora zece, Comisia de Titluri de Proprietate şi 

Asigurări va anunţa că banca Fairchild a eşuat în preluarea 
băncii Russell. 

— Ce procentaj vor obţine, cel mai probabil? întrebă Julia. 

— Aveau 47,89 sâmbătă la miezul nopţii şi poate că au 
mai adunat câteva acţiuni până duminică, dar mă îndoiesc. 

— Şi preţul? 

— Vineri la închiderea bursei, acţiunile erau cotate la 
7,32 $, spuse Julia, dar după anunţul de azi dimineaţă, 
acţiunile încredințate primesc automat libertate şi cei de la 
Fairchild nu mai pot schimba oferta cel puţin douăzeci şi 
opt de zile. 

— In răgazul ăsta, plănuiesc să scot pe piaţă un milion de 
acţiuni Russell, spuse Nat. 

— De ce să faci asta? se miră Julia. Acţiunile noastre vor 
scădea fulgerător. 

— Şi ale lui Fairchild vor scădea la fel, fiindcă au acţiuni 
de-ale noastre în proporţie de aproape cincizeci la sută. Şi 
nu pot face nimic timp de douăzeci şi opt de zile. 

— Nimic? repetă Julia. 

— Nimic, confirmă Logan. 

— Şi apoi, dacă folosim banii în plus pentru a cumpăra 
acţiunile Farichild în scădere... 

— Va trebui să informezi Comisia de Titluri când vei 
deţine şase la sută, îi atrase Logan atenţia, şi să-i anunţi că 
intenţionezi să înaintezi o ofertă de preluare a băncii 
Fairchild. 

— Bun, spuse Nat, trăgând spre el telefonul şi formând 
zece numere. 

Toată lumea tăcu, aşteptând ca directorului să i se 
răspundă de la celălalt capăt al firului. 

— Bună, Joe, sunt Nat, continuăm conform planului. La 
zece şi un minut, vreau să plasezi pe piaţă un milion de 
acţiuni ale băncii. 

— Îți dai seama că vor pica imediat, spuse Joe, fiindcă o 
să-i transformi pe toţi în vânzători. 

— Să sperăm că ai dreptate, Joe, fiindcă după asta vreau 
să începi să aduni acţiuni Fairchild, dar numai după ce 

ajung la cel mai mic preţ. Şi nu te opri până nu obţii 5,9 la 
sută. 

— Inţeles, spuse Joe. 

— Şi, Joe, ţine o linie telefonică liberă zi şi noapte, fiindcă 
n-o să prea mai ai parte de somn în următoarele patru 
săptămâni, adăugă Nat, aşezând la loc receptorul. 

— Eşti sigur că nu încălcăm legea? întrebă Julia. 

— Sigur, zise Logan, dar dacă reuşim, pariez că 
legislatorii vor trebui să revadă prevederile legate de 
preluări în cel mai scurt timp. 

— Şi consideri etic ceea ce facem? insistă Julia. 

— Nu, zise Nat, şi nici nu mi-ar fi trecut prin minte să 
procedăm aşa dacă nu aveam de-a face cu Ralph Elliot. 

După o pauză adăugă: 

— Dar v-am avertizat că am de gând să-l omor. Doar că 
nu v-am spus cum. 

39 


— Preşedintele băncii Fairchild pe linia unu, Joe Stein pe 
linia doi şi soţia dvs. pe linia trei. 

— Vorbesc cu preşedintele. Roagă-l pe Joe Stein să 
aştepte şi spune-i lui Su Ling că o sun eu. 

— Soţia dvs. spune că e urgent. 

— O sun în câteva minute. 

— VI-l dau pe domnul Goldblatz. 

Nat ar fi dorit să aibă câteva momente ca să se adune 
înainte de a vorbi cu preşedintele băncii Fairchild; poate ar 
fi trebuit să-şi anunţe secretara să-i transmită că-i va 
telefona el. Nici nu ştia cum să i se adreseze: „domnule 
Goldblatz”, „domnule preşedinte” sau „domnule”? La urma 
urmei, omul acesta era preşedinte la Fairchild când Nat era 
încă student, lucrând la studii de caz bancare. 

— Bună dimineaţa, domnule Cartwright. 

— Bună dimineaţa, domnule Goldblatz, cu ce vă pot fi de 
folos? 

— Mă întrebam dacă ne-am putea întâlni. 

Nat ezită, nesigur de răspuns. 

— Şi cred că ar fi înţelept să fim doar noi doi, adăugă 
interlocutorul lui. D-d-doar noi doi. 

— Da, este în regulă, răspunse Nat, dar va trebui să fie 
într-un loc unde nu ne cunoaşte nimeni. 

— Vă pot sugera Catedrala Sf. Joseph? spuse domnul 
Goldblatz. Cred că pe mine nu mă va recunoaşte nimeni 
acolo. 

Nat râse. 

— Când v-aţi gândit să fie? întrebă. 

— Mă gândeam cât mai curând. 

— De acord, spuse Nat. 

— Să zicem, la trei în această după-amiază? Nu-mi 
imaginez că vor fi prea mulţi oameni în catedrală luni după- 
amiază. 

— La Sf. Joseph, la ora trei. Ne vedem acolo, domnule 

Goldblatz. 

Lăsă jos receptorul şi telefonul sună imediat. 

— Joe Stein, anunţă Linda. 

— Care-s veştile, Joe? 

— Am mai obţinut o sută de mii din stocul Fairchild, ceea 
ce vă urcă la douăzeci şi nouă la sută. Acţiunile au ajuns la 
2,90 $, mai puţin de jumătate din valoarea lor maximă. Dar 
ai o problemă, îl preveni Joe. 

— Care? 

— Dacă nu aduni cincizeci la sută de vineri într-o 
săptămână, vei avea aceeaşi problemă pe care a avut-o 
Fairchild, aşa că sper că ţi-ai calculat următoarea mişcare. 

— Lucrurile s-ar putea limpezi după întâlnirea pe care o 
voi avea azi, la trei după-amiază, spuse Nat. 

— Pare interesant, opina Joe. 

— S-ar putea, zise Nat, dar acum nu pot spune nimic, 
fiindcă nu ştiu sigur ce se va întâmpla. 

— Sunt tot mai curios, spuse Joe. Abia aştept să aflu mai 
mult. Între timp, ce fac? 

— Vreau să continui să cumperi toate acţiunile Fairchild 
care-ţi pică în mână până diseară la închiderea bursei. 
După aceea vorbim, înainte de ora de deschidere de mâine. 

— Inţeles, zise Joe, acum te las şi cobor în ring. 

Nat oftă din rărunchi, încercând să-şi închipuie de ce 
dorea Murray Goldblatz să-l vadă. Luă din nou telefonul: 

— Linda, fă-mi legătura cu Logan Fitzgerald - sună-l la 
telefonul din New York. 

— Soţia dumneavoastră a spus că e ceva urgent şi a mai 
sunat în timp ce vorbeaţi cu Joe Stein. 

— Bun, o sun în timp ce tu încerci să-l găseşti pe Logan. 

Nat formă numărul de acasă şi începu să bată darabana 
cu degetele pe birou, continuând să se gândească la 
intenţiile lui Murray Goldblatz. Vocea lui Su Ling îi 
întrerupse gândurile. 

— lartă-mă că nu te-am sunat, a spus el, dar Murray... 

— Luke a fugit de la şcoală, spuse Su Ling. Nu l-a mai 
văzut nimeni de aseară de la stingere. 

— Preşedintele Comitetului Naţional Democratic pe linia 
unu, domnul Gates pe linia doi şi soţia dvs. pe linia trei. 

— Vorbesc întâi cu preşedintele. Roagă-l pe Jimmy să 
aştepte puţin şi spune-i lui Annie că o sun eu. 

— A spus că e ceva urgent. 

— Nu durează decât două minute şi o sun eu. 

Fletcher ar fi dorit să aibă mai mult timp, să se adune. 
Nu-l întâlnise pe preşedintele de partid decât de două ori, 
pe coridor la Convenţia naţională şi la un cocktail, la 
Washington D.C. Se îndoia că domnul Brubaker îşi amintea 
vreuna din cele două întâlniri. Şi nici nu ştia cum să i se 
adreseze, „domnule Brubaker”, „Alan” sau chiar 
„domnule”. La urma urmei, era preşedinte de partid 
dinainte de a intra Fletcher în Senat. 

— Bună dimineaţa, Fletcher, aici Al Brubaker. 

— Bună dimineaţa, domnule preşedinte, mă bucur să vă 
aud. Cu ce vă pot fi de folos? 

— Aş vrea să discut ceva cu tine în particular, Fletcher, şi 
mă întrebam dacă n-ai putea veni cu soţia până la 
Washington, să luaţi cina cu mine şi cu Jenny într-o seară. 

— Am fi încântați, spuse Fletcher. La ce dată v-aţi 
gândit? 

— Cum ţi se pare data de optsprezece? E vinerea 
viitoare. 

Fletcher îşi răsfoi repede agenda. Avea o întâlnire 
electorală la prânz, la care nu putea lipsi, dar seara era 
liber. 

— La ce oră aţi dori să venim? 

— Pe la opt vă convine? întrebă Brubaker. 

— Da, e bine, domnule preşedinte. 

— Bun, atunci rămâne ora opt, pe optsprezece. Locuiesc 
în Georgetown, pe strada 3038 nord. 

Fletcher îşi notă adresa în spaţiul liber din agendă: 

— Abia aştept să ne revedem, domnule preşedinte. 

— Şi eu, spuse Brubaker. Şi aş prefera să nu menţionezi 
nimănui această întâlnire, Fletcher. 

Fletcher închise. S-ar putea să fie nevoit să plece mai 
devreme de la întrunirea electorală. Soneria de pe birou 
bâzâi din nou. 

— Domnul Gates, spuse Sally. 

— Bună, Jimmy, cu ce pot să te ajut? întrebă Fletcher 
voios, dorind să-i spună despre invitaţia la cină a 
preşedintelui partidului. 

— N-am veşti prea bune, din păcate, spuse Jimmy. Tata a 
mai făcut un atac de cord şi l-au dus la „St. Patrick”. Plec 
acolo, dar m-am gândit să te sun mai întâi. 

— Cât de rău e? întrebă încet Fletcher. 

— E greu de spus până nu vorbim cu doctorul. Mama n-a 
fost prea coerentă, aşa că nu vom şti exact decât când 
mergem acolo. 

— Vin şi eu cu Annie cât pot de repede, spuse Fletcher. 

Atinse furca telefonului şi apoi sună acasă. Era ocupat. 
Puse jos receptorul, bătând cu degetele în masă. Hotări să 
mai sune o dată şi dacă era din nou ocupat, să meargă 
direct acasă, s-o ia pe Annie şi să plece la spital. Pentru o 
clipă, se gândi la Al Brubaker. De ce dorise o întâlnire 
despre care să nu afle nimeni? 

Apoi, gândurile îi reveniră la Harry şi formă din nou 
numărul de acasă. Auzi vocea lui Annie. 

— Ai aflat? întrebă. 

— Da, zise Fletcher, tocmai am vorbit cu Jimmy. Mă 
gândeam să plec direct la spital şi să ne întâlnim acolo. 

— Nu e numai tata, spuse Annie. Lucy a căzut rău de pe 
cal azi dimineaţă. Are contuzii şi şi-a rupt piciorul. Au dus-o 
la infirmerie. Nu ştiu ce să fac mai întâi. 


x 


— Eu sunt de vină, zise Nat. Din cauza bătăliei pentru 
preluarea Fairchild, nu am mers nici măcar o dată la Luke 
trimestrul ăsta. 

— Nici eu, recunoscu Su Ling. Dar urma să mergem 
săptămâna viitoare la piesa şcolii. 

— Ştiu, zise Nat. El îl joacă pe Romeo. Crezi că s-ar putea 
să fie Julieta problema? 

— Posibil. Dar şi tu ai cunoscut prima iubire la piesa 
şcolii, nu? îl întrebă Su Ling. 

— Da şi s-a terminat cu lacrimi. 

— Nu te învinui, Nat. Şi eu am fost preocupată în ultimele 
săptămâni de studenţii din anul terminal şi nu l-am întrebat 
pe Luke de ce a fost atât de tăcut şi retras în vacanţă. 

— Intotdeauna a fost puţin singuratic, spuse Nat, şi elevii 
silitori nu prea adună mulţi prieteni în jurul lor. 

— De unde să ştii tu? glumi Su Ling, făcându-şi soţul să 
zâmbească. Şi mamele noastre sunt tăcute şi retrase din 
fire, adăugă ea, conducând pe autostradă. 

— Cât crezi că ne va lua să ajungem? întrebă Nat, 
aruncând o privire spre ceasul de pe bord. 

— Pe la ora asta, cam un ceas, aşa că bănuiesc că vom fi 
acolo la ora trei, răspunse Su Ling, luând piciorul de pe 
acceleraţie pentru că atinsese viteza maximă. 

— Trei, la naiba! îşi aminti Nat deodată. Trebuie să-l 
anunţ pe Murray Goldblatz că nu pot ajunge la întâlnirea cu 
el. 

— Preşedintele de la Fairchild? 

— Exact, mi-a cerut o întâlnire în particular, spuse Nat, 
luând receptorul telefonului din maşină şi căutând numărul 
băncii Fairchild în agendă. 

— Pentru ce? se interesă Su Ling. 

— Ceva în legătură cu preluarea, probabil, dar nu am 
niciun indiciu în plus, spuse Nat, formând un număr din 
unsprezece cifre. Cu domnul Goldblatz, vă rog. 

— Cine îl caută? întrebă recepţionera. 

Nat ezită: 

— E un apel personal. 

— Totuşi, trebuie să ştiu cine-l caută, insistă vocea. 

— Am o întâlnire cu el la ora trei. 

— V-o dau pe secretara dumnealui. 

Nat aşteptă. 

— Biroul domnului Goldblatz, auzi o altă voce feminină. 

— Am o întâlnire la ora trei cu domnul Goldblatz, dar din 
păcate... 

— Vă fac legătura, domnule Cartwright. 

— Domnule Cartwright? 

— Domnule Goldblatz, trebuie să-mi cer scuze, s-a ivit o 
problemă de familie şi nu voi putea ajunge la întâlnirea din 
această după-amiază. 

— Înţeleg, spuse domnul Goldblatz pe un ton 
neîncrezător. 

— Domnule Goldblatz, nu obişnuiesc să mă joc, nu am 
nici timp, nici înclinații pentru aşa ceva. 

— Nici nu sugeram aşa ceva, domnule Cartwright, replică 
scurt Goldblatz. 

Nat ezită, apoi îi spuse: 

— Fiul meu a fugit de la Taft şi merg să mă întâlnesc cu 
directorul şcolii. 

— Îmi p-p-pare rău să aflu asta, spuse domnul Goldblatz, 
schimbând imediat tonul. Dacă vă consolează cu ceva, am 
fugit şi eu o dată de la Taft, dar, după ce mi-am cheltuit toţi 
banii de buzunar, m-am hotărât să mă întorc. 

Nat râse. 

— Vă mulţumesc pentru înţelegere. 

— N-aveţi pentru ce. Poate îmi daţi un telefon să mă 
anunţaţi când e convenabil să ne întâlnim. 

— Desigur, domnule Goldblatz. Aş putea să vă cer o 
favoare? 

— Bineînţeles. Care? 

— Să nu-i relataţi conversaţia noastră lui Ralph Elliot. 

— Vă dau cuvântul meu, dar să ştiţi, domnule Cartwritgh, 
că el nu ştie că am planificat această întâlnire. 

Nat închise. 

— Nu ţi-ai asumat un risc? îl întrebă Su Ling. 

— Nu, nu cred, răspunse Nat. Am sentimentul că eu şi 
domnul Goldblatz am descoperit că avem ceva în comun. 

Când Su Ling intră pe porţile complexului Taft, amintirile 

îl năpădiră pe Nat: mama lui întârziase şi el traversase 
amfiteatrul plin, cu genunchii tremurând, aşezându-se 
lângă Tom. După douăzeci şi cinci de ani, îşi însoţise fiul 
acolo, în prima lui zi de liceu. Acum spera doar că băiatul 
era sănătos şi în siguranţă. 

Su Ling parcă în faţa casei directoarei şi înainte de a opri 
motorul, Nat o zări pe doamna Henderson coborând 
treptele. Simţi un ghem în stomac, dar observă că femeia 
zâmbea. Su Ling cobori grăbită din maşină. 

— L-au găsit, spuse doamna Henderson. Era cu bunica 
lui, o ajuta la spălătorie. 


x 


— Hai să mergem amândoi la spital la tata. După aceea, 
hotărâm care dintre noi va merge la Lakeville s-o vadă pe 
Lucy. A 

— Lucy s-ar întrista dacă ar şti, spuse Annie. Il adoră pe 
bunicul. 

— Ştiu, iar el s-a apucat deja să-i planifice viaţa. Poate ar 
fi mai bine să nu-i spunem, mai ales că nu poate să-l 
viziteze. 

— Probabil că ai dreptate. În orice caz, a vizitat-o el 
săptămâna trecută. 

— Nu ştiam, spuse Fletcher. 

— Ba da, ei doi pun ceva la cale, spuse Annie, intrând cu 
maşina în parcarea spitalului; dar nu mi-au dezvăluit şi mie 
secretul lor. 

Uşile liftului se deschiseră şi amândoi porniră grăbiţi spre 
rezerva lui Harry. Martha, cenuşie la faţă, se ridică în 
picioare când îi văzu. Annie o luă în braţe pe mama ei şi 
Fletcher atinse umărul lui Jimmy. Uitându-se la bolnav, 
văzu un om încercănat şi tras la faţă, cu nasul şi gura 
acoperite de masca de oxigen. Un monitor semnaliza lângă 
el, singurul indiciu că era în viaţă. Omul din pat era 
bărbatul cel mai plin de energie pe care-l cunoscuse 
Fletcher. 

Se aşezară toţi în linişte. Martha îl ţinea pe soţul ei de 
mână. După câteva clipe, le spuse: 

— N-ar fi bine să se ducă unul din voi să vadă ce face 
Lucy? Aici nu e mare lucru de făcut. 

— Eu nu mă mişc de aici, spuse Annie, dar cred că 
Fletcher ar trebui să meargă. 

Fletcher dădu din cap, o sărută pe obraz pe Martha şi o 
asigură pe Annie că se va întoarce imediat după ce se va 
convinge că Lucy e bine. Parcurse călătoria până la 
Lakeville aproape fără să-şi dea seama, cu gândurile când 
la Harry, când la Lucy şi o clipă şi la Al Brubaker, deşi nu îl 
mai preocupa ce urma să-i spună preşedintele partidului. 

Ajungând la indicatorul de la intersecţia dinainte de 
Hotchkiss, Fletcher îşi aminti cum îl cunoscuse pe Harry, la 
un meci de fotbal american. 

— Te rog, Doamne, să trăiască, se rugă el cu voce tare, 
intrând în parcarea liceului şi oprind în faţa punctului 
sanitar. 

O _infirmieră îl conduse pe senator la patul fiicei lui. 
Trecând prin salonul aproape gol, îi văzu de departe 
piciorul pus în ghips şi suspendat în aer. Işi aduse aminte 
cum candidase la funcţia de preşedinte al elevilor şi rivalul 
lui îi lăsase pe colegi să se semneze pe ghips în ziua 
alegerilor. Nu mai ţinea minte cum îl chema pe băiatul 
acela. 

— Eşti o escroacă, îi spuse lui Lucy, înainte de a-i vedea 
zâmbetul şi sticlele de suc şi pacheţelele de fursecuri 
adunate în jurul ei. 

— Ştiu, tată, am reuşit chiar să chiulesc de la o lucrare la 
matematică, dar trebuie să fiu înapoi la şcoală luni dacă 
vreau să am şanse să devin şefa clasei. 

— A, deci de-aia te-a vizitat bunicul, şnapanul ăla bătrân, 
spuse Fletcher, şi îşi sărută fiica pe obraz. 

Îi trecea în revistă fursecurile când apăru un tânăr, care 
rămase de cealaltă parte a patului, aşteptând nervos. 

— El e George, spuse Lucy. E îndrăgostit de mine. 

— Mă bucur să te cunosc, George, zâmbi Fletcher. 

— Şi eu, domnule senator, spuse tânărul, întinzându-i 
mâna peste pat. 

— George e şeful meu de campanie, spuse Lucy, cum a 
fost naşul şeful tău de campanie. Crede că piciorul rupt o 
să-mi atragă voturi de simpatie. Trebuie să-i cer părerea 
bunicului, data viitoare când vine - bunicul e arma noastră 
secretă, şopti ea, a înspăimântat deja opoziţia. 

— Nici nu ştiu de ce m-am deranjat să vin să te văd, 
glumi Fletcher, e evident că n-ai nevoie de mine. 

— Ba da, tată. Mi-ai putea da un avans din alocaţia pe 
luna viitoare? 

Fletcher zâmbi şi scoase portofelul. 

— Bunicul cât ţi-a dat? 

— Cinci dolari, răspunse Lucy docilă. 

Fletcher îi dădu încă cinci. 

— Mulţumesc, tată. Dar cum de n-a venit şi mama cu 
tine? 


* 


Nat se învoi să-l ducă pe Luke înapoi la şcoală a doua zi 
de dimineaţă. Seara, băiatul fusese foarte necomunicativ, 
de parcă ar fi vrut să spună ceva, dar nu cu amândoi 
părinţii de faţă. 

— Poate o să vorbească pe drumul către liceu, când 
sunteţi numai voi doi, spuse Su Ling. 

Tatăl şi fiul porniră spre Taft imediat după micul dejun, 
dar Luke era în continuare tăcut. Cu toate că Nat încercă 
să-l întrebe despre învăţătură, despre piesa şcolii şi chiar 
despre progresele lui sportive, nu primi decât răspunsuri 
monosilabice. Aşa că Nat schimbă tactica şi tăcu şi el, 
sperând că Luke va începe singur discuţia. 

Ajunseseră aproape de destinaţie când Luke îl întrebă: 

— Când te-ai îndrăgostit prima oară, tată? 

Nat era gata să lovească maşina din faţă, dar reuşi să 
încetinească şi să iasă cu bine din depăşirea în care se 
angajase. 

— Cred că prima fată care m-a interesat cu adevărat a 
fost Rebecca. Ea o juca pe Olivia şi eu pe Sebastian în piesa 
şcolii. Ai probleme cu Julieta? îşi întrebă el fiul după un 
timp. 

— A, nu, îl asigură Luke, e proastă, drăguță, dar proastă. 

Urmă o altă tăcere lungă. 

— Şi până unde ai mers cu Rebecca? întrebă în cele din 
urmă băiatul. 

— Ne-am sărutat puţin, dacă-mi aduc bine aminte, spuse 
Nat, şi au mai fost şi nişte alintări, cum le numeam pe 
atunci. 

— Voiai să-i atingi sânii? 

— Bineînţeles, dar nu mă lăsa. N-am ajuns acolo decât în 
anul întâi de facultate. 

— Dar o iubeai, tată? 

— Aşa credeam, dar bomba nu m-a lovit decât când am 
întâlnit-o pe mama ta. 

— Deci mama a fost prima persoană cu care ai făcut 
dragoste? 

— Nu, au mai fost vreo două fete înaintea ei, una în 
Vietnam şi una când eram la facultate. 

— Ai lăsat-o pe vreuna însărcinată? 

Nat intră pe banda întâi şi încetini mult. 

— Ai lăsat o fată însărcinată? îşi întrebă el fiul. 

— Nu ştiu, spuse Luke, şi nici Kathy, dar când ne sărutam 
în spatele sălii de sport, i-am murdărit teribil fusta. 


x 


Fletcher mai stătu o oră cu fiica lui, apoi se întoarse la 
Hartford. Îi plăcea George. Lucy i-l descrisese ca pe cel mai 
deştept elev din clasă. 

— De-asta l-am ales ca director de campanie, explicase 
ea. 

După încă o oră, Fletcher ajunse la spital şi descoperi că 
situaţia nu se schimbase. Se aşeză lângă Annie şi o luă de 
mână. 

376 


- JEFFREY ARCHER - 


— Ceva nou? o întrebă. 

— Nu, nimic, răspunse ea, nu s-a clintit de când ai plecat. 
Ce face Lucy? 

— E o escroacă totală şi i-am spus-o. O să stea cu ghipsul 
şase săptămâni, ceea ce nu pare s-o afecteze; de fapt, 
crede că asta o să-i mărească şansele de a câştiga şefia 
clasei. 

— l-ai spus de bunicul? 

— Nu, a trebuit s-o mint puţin când m-a întrebat de tine. 

— Şi ce i-ai spus? 

— Că prezidezi o şedinţă a comitetului de părinţi. 

Annie dădu din cap: 

— N-ai minţit, ai greşit doar ziua. 

— Apropo, ştiai că are un prieten? o întrebă Fletcher. 

— Trebuie să fie George. 

— L-ai cunoscut pe George? 

— Da, dar nu l-aş descrie ca prieten, spuse Annie, mai 
degrabă îi e sclav devotat. 

— Parcă Lincoln a abolit sclavia în 1863. 

Annie îşi privi soţul în ochi. 

— Eşti îngrijorat? 

— Bineînţeles că nu, până la urmă Lucy trebuia să aibă 
un prieten. 

— Ştii că nu la asta mă refer. 

— Annie, are doar şaisprezece ani! 

— Eu aveam mai puţin când te-am cunoscut pe tine. 

— Da, dar când eram la liceu, mărşăluiam împreună 
pentru drepturile omului şi sunt mândru că fiica noastră ne 
împărtăşeşte convingerile. Mai ţii minte, Annie? 

40 


Nat îşi lăsă fiul la Taft şi se întoarse la Hartford, simţindu- 
se vinovat că nu-şi vizitase părinţii. Dar ştia că nu poate 
rata de două ori la rând întâlnirea cu Murray Goldblatz. 
Când îşi luase la revedere de la Luke, fiul lui nu mai părea 
atât de copleşit de greutatea lumii. Îi promisese că el şi 
mama lui vor veni vineri să-l vadă jucând în piesă. Se 
gândea la Luke, dar auzi soneria telefonului din maşină - o 
invenţie care-i schimbase viaţa. 

— Trebuia să mă suni înainte de deschiderea bursei, zise 
Joe. Ai noutăţi? 

— Imi pare rău că nu te-am sunat, Joe; a apărut o criză 
domestică şi pur şi simplu am uitat. 

— Acum poţi să-mi spui mai mult? 

— Mai mult? 

— Data trecută când ai vorbit cu mine mi-ai spus că vei 
şti mai mult în douăzeci şi patru de ore. 

— Inainte de a râde de mine, să ştii că în următoarele 
douăzeci şi patru de ore chiar îţi voi spune mai mult. 

— Mă mulţumesc cu asta, dar ce instrucţiuni îmi dai 
pentru azi? 

— Aceleaşi ca pentru ieri, vreau să cumperi agresiv 
acţiuni Fairchild până la închiderea bursei. 

— Sper că ştii ce faci, Nat, fiindcă săptămâna viitoare 
încep să vină facturile. Toată lumea ştie că Fairchild poate 
face faţă furtunii, dar eşti absolut sigur că poţi şi tu? 

— Nu-mi pot permite altceva, zise Nat, aşa că tu 
cumpără înainte. 

— Cum spui, şefule, sper doar că ai o paraşută, fiindcă 
dacă până luni dimineaţa nu vei avea cincizeci la sută din 
acţiunile Fairchild, aterizarea o să fie forţată de tot. 

Continuându-şi călătoria spre Hartford, Nat realiză că Joe 
nu făcea altceva decât să-i prezinte faptele evidente. Pe 
vremea asta, săptămâna viitoare, ar putea să-şi piardă 
slujba şi ceea ce era mai rău, să lase banca Russell pradă 

celui mai mare rival al ei. Oare Goldblatz ştia asta? 
Bineînţeles. 

Intrând în oraş, hotărî să nu se întoarcă la birou, să 
parcheze în preajma catedralei St. Joseph, să-şi ia o gustare 
şi să chibzuiască, luând în considerare toate alternativele 
cu care ar fi putut veni Goldblatz. Îşi comandă un sandviş 
cu şuncă, sperând să-i creeze dispoziţia combativă. Apoi se 
apucă să scrie avantaje şi dezavantaje ale situaţiei lui pe 
dosul listei de bucate. 

La trei fără zece ieşi din local şi porni agale către 
catedrală. Mai multe persoane îl salutau: „Bună ziua, 
domnule Cartwright”, amintindu-i cât de cunoscut devenise 
în oraş în ultima vreme. Expresiile oamenilor arătau 
admiraţie şi respect pentru el, şi îi părea rău că nu poate să 
deruleze bobina şi să le vadă chipurile după o săptămână. 
Se uită la ceas - trei fără patru minute. Se hotărî să mai 
facă un tur şi să intre în catedrală pe la sud. Urcă treptele 
şi pătrunse în clădire cu două minute înainte ca ceasul din 
interior să anunţe ora trei. Nu câştiga nimic dacă întârzia. 

Dură un timp până se acomodă cu semiîntunericul din 
interior, după strălucirea soarelui de afară. Se uită de-a 
lungul culoarului median ce ducea spre altarul dominat de 
o cruce masivă, aurită şi bătută în pietre semiprețioase. Îşi 
mută atenţia asupra rândurilor de strane din lemn de 
stejar, orientate spre navă. Într-adevăr, era aproape pustiu, 
aşa cum bănuise domnul Goldblatz, cu excepţia a patru- 
cinci bătrâne în negru. Una dintre ele ţinea mătănii în mâini 
şi scanda: „Ave Maria, binecuvântată, Domnul e cu tine...” 

Nat înaintă pe culoar dar nu-l vedea pe Goldblatz. 
Ajungând la amvonul mare, din lemn, se opri să admire 
sculptura, aducându-şi aminte de călătoriile lui în Italia. Se 
simţea vinovat că nu cunoscuse frumuseţea din propriul lui 
oraş. Se uită din nou la strane, dar acestea erau în 
continuare ocupate doar de bătrânele care se rugau, cu 
capetele plecate. Se hotări să parcurgă lungimea sălii şi să 
se aşeze undeva în spate. Se uită la ceas. Era trei şi un 
minut. Mergând, deveni conştient de ecoul propriilor paşi 

pe pardoseala de marmură. Atunci auzi o voce: 

— Vrei să te spovedeşti, fiule? 

Se întoarse şi văzu o cabină confesională, cu perdeaua 
trasă. Un preot catolic cu accent evreiesc? Zâmbi, se aşeză 
pe băncuţa de lemn şi trase perdeaua. 


x 


— Arăţi foarte elegant, îi spuse Ken, colegul lui de partid, 
când Fletcher se aşeză lângă el. Dacă era vorba despre 
altcineva, aş fi zis că are o amantă. 

— Şi eu am una, spuse Fletcher, o cheamă Annie. 
Apropo, s-ar putea să fiu nevoit să plec pe la două. 

Ken Stratton aruncă o privire pe program: 

— Îmi convine; în afară de legea educaţiei, nu mai sunt 
multe chestiuni care să te implice, decât poate candidaţii 
pentru alegerile viitoare. Am presupus cu toţii că vei intra 
în cursă pentru Hartford, dacă nu cumva Harry îşi 
plănuieşte revenirea. Fiindcă veni vorba, ce mai face 
bătrânul coţcar? 

— Puțin mai bine, spuse Fletcher. N-are linişte, se 
amestecă, e irascibil şi impulsiv. 

— Deci nu s-a schimbat mult, conchise Ken. 

Fletcher parcurse programul. Nu va lipsi decât la 
colectarea de fonduri, un punct obligatoriu la toate 
întâlnirile la care participase şi avea să mai participe. 

La douăsprezece punct, colegul lui ceru linişte şi-l rugă 
pe Fletcher să-şi prezinte ideile în legătură cu legea 
educaţiei. În următoarele treizeci de minute, Fletcher îşi 
exprimă propunerile, intrând în detalii când ajungea la 
clauze despre care anticipa că vor atrage opoziţie din 
partea republicanilor. După ce răspunse la cinci-şase 
întrebări ale colegilor lui, Fletcher îşi dădu seama că va 
avea nevoie de toată abilitatea lui juridică şi retorică pentru 
a promova legea respectivă în Senat. In mod previzibil, 
ultima întrebare i-o adresă Jack Swales, cel mai 
experimentat senator. El punea întotdeauna ultima 

întrebare, ca un semn că trebuia să treacă la punctul 
următor din ordinea de zi. 

— Cât o să-i coste toate astea pe contribuabili, domnule 
senator? 

Unii zâmbiră în timp ce Fletcher repeta ritualic un 
răspuns cunoscut. 

— E acoperit de costul de la buget, Jack, şi legea 
modificată a făcut parte din platforma noastră la ultimele 
alegeri. 

Jack zâmbi şi preşedintele grupului majoritar spuse: 

— Al doilea punct, nominalizarea candidaţilor pentru 
alegerile viitoare. 

Fletcher intenţionase s-o şteargă după începerea 
discuţiilor, dar a fost surprins, la fel ca toţi ceilalţi din sală, 
când Ken continuă: 

— Trebuie să vă informez, cu oarecare regret, că eu nu 
voi participa la următoarele alegeri. 

O adunare somnolentă se transformă deodată într-un 
butoi cu praf de puşcă, întrebări ca „de ce?”, „de ce nu?” şi 
„cine?” auzindu-se de peste tot, până când Ken ridică o 
mână: 

— Nu este nevoie să vă explic de ce simt că a venit 
momentul să mă retrag. 

Fletcher îşi dădu seama că, după retragerea lui Ken, era 
favorit la poziţia de lider al majorităţii parlamentare. Când i 
se strigă numele, confirmă că va candida din nou şi se 
strecură afară când Jack Swales explica de ce considera de 
datoria lui să participe la cursa electorală la vârsta de 
optzeci şi doi de ani. 

Străbătu cu maşina cei cinci sute de metri până la spital 
şi urcă la etajul doi pe scări, fără să mai aştepte liftul. Intră 
la Harry şi-l găsi expunând legea punerii sub acuzare în 
faţa unui auditoriu atent, format din două persoane. Când 
deschise uşa, Martha şi Annie se întoarseră spre el. 

— S-a întâmplat ceva notabil la şedinţa de partid? se 
interesă Harry. 

— Ken Stratton nu mai candidează la alegerile viitoare. 

381 


- FII NOROCULUI - 


— Nu mă surprinde. Ellie e bolnavă de ceva vreme şi 
numai pe ea o iubeşte mai mult decât partidul. Dar asta 
înseamnă că dacă intri din nou în Senat, ai putea fi noul 
lider al grupului parlamentar. 

— Dar Jack Swales? Nu se va considera el îndreptăţit la 
titlul ăsta? 

— În politică nu e nimeni îndreptăţit la nimic, zise Harry. 
În orice caz, pun rămăşag că ceilalţi nu l-ar susţine. Şi acum 
nu mai pierde vremea vorbind cu mine, ştiu că trebuie să 
pleci la Washington, la întâlnirea cu Al Brubaker. Nu vreau 
să ştiu decât când crezi că te întorci. 

— Mâine dimineață la prima oră, spuse Fletcher. 
Rămânem doar o noapte. 

— Atunci veniţi încoace direct de la aeroport; vreau să-mi 
povesteşti din fir a păr tot ce ţi-a spus Al Brubaker şi nu 
uita să-i transmiţi salutări de la mine. Al e cel mai bun 
preşedinte pe care l-a avut partidul în ultima perioadă. 
Întreabă-l şi dacă a primit scrisoarea mea. 

— Scrisoarea ta? repetă Fletcher. 

— Tu întreabă.-l, insistă Harry. 

— Mi s-a părut că arată mult mai bine, spuse Fletcher pe 
drumul spre aeroport. 

— Şi mie, spuse Annie, şi doctorii i-au zis mamei că s-ar 
putea să-i dea drumul săptămâna viitoare, numai dacă 
promite că nu va face eforturi. 

— O să promită, spuse Fletcher, dar slavă Domnului că 
mai sunt zece luni până la alegeri. 

Cursa spre capitală decolă cu o întârziere de 
cincisprezece minute, dar Fletcher luase în calcul, aşa că 
aveau destul timp să se cazeze la hotelul Willard, să facă 
un duş şi să ajungă la opt în Georgetown. 

Taxiul îi lăsă în faţa hotelului la şapte şi zece. Fletcher îl 
întrebă imediat pe portar cât se făcea până în Georgetown 
cu maşina. 

— Zece-cincisprezece minute, răspunse omul. 

— Atunci vreau să chemaţi un taxi la şapte patruzeci şi 
cinci. 

Annie reuşi foarte repede să facă duş şi să se schimbe 
într-o rochie de cocktail, în timp ce Fletcher se învârtea prin 
cameră, cu ochii pe ceas. La 7:51 îi deschise soţiei lui 
portiera taxiului, aşteptând-o să urce. 

— Trebuie să fiu pe strada 3038, nord, în nouă minute, 
comandă el. 

— Nu chiar, interveni Annie, dacă Jenny Brubaker 
seamănă cât de cât cu mine, ne va fi recunoscătoare dacă 
întârziem câteva minute. 

Şoferul îşi croi drum prin trafic şi reuşi să ajungă la 
adresa indicată la două minute după ora fixă. 

— Mă bucur să te revăd, Fletcher, spuse Al Brubaker, 
deschizându-le uşa de la intrare. Şi Annie, nu cred că ne- 
am cunoscut, dar am auzit despre activitatea ta pentru 
partid. 

— Partid? repetă Annie. 

— Nu faci parte din comitetele şcolar şi spitalicesc din 
Hartford? 

— Ba da, spuse Annie, dar priveam munca asta ca pe o 
lucrare pentru comunitate. 

— Ca şi tatăl tău, zise Al. Apropo, ce mai face bătrânul 
scandalagiu? 

— Tocmai ne-am despărţit de el, răspunse Fletcher. 
Arăta mult mai bine şi vă trimite salutări. Şi dorea să ştie 
dacă i-aţi primit scrisoarea. 

— Da, am primit-o. Nu se lasă, nu-i aşa? zâmbi Brubaker. 
Haideţi în bibliotecă, să vă prepar ceva de băut. Coboară şi 
Jenny imediat. 


— Ce vă face băiatul? 
— Bine, mulţumesc, domnule Goldblatz. Absența lui s-a 
dovedit a fi cauzată de o problemă sentimentală. 
— Câţi ani are? 
— Şaisprezece. 
— Vârsta potrivită să te îndrăgosteşti. Şi acum fiule, ce ai 

să-mi mărturiseşti? 

— Părinte, săptămâna viitoare voi fi directorul celei mai 
mari bănci din stat. 

— Până săptămâna viitoare, s-ar putea să nu mai fiţi nici 
directorul unei bănci mai mici din stat. 

— De ce credeţi asta? întrebă Nat. 

— Pentru că lovitura care părea genială s-ar putea să 
eşueze, lăsându-vă expuşi. Cred că agenţii dumneavoastră 
v-au informat că nu aveţi nicio şansă să puneţi mâna pe 
cincizeci la sută din Fairchild până luni dimineaţă. 

— E o cursă strânsă, spuse Nat, şi eu cred că o putem 
câştiga. 

— Slavă Domnului că nu suntem catolici, domnule 
Cartwright, altfel ai roşi şi eu ţi-aş recomanda trei „Ave 
Maria” drept penitenţă. Dar n-aveţi teamă, există o salvare 
pentru amândoi. 

— Am nevoie de o salvare, părinte? 

— Amândoi avem, d-d-de aceea am dorit să vă văd. 
Bătălia asta nu ne-a adus niciun câştig şi dacă mai 
continuă, vom face rău instituţiilor pe care le servim, iar 
banca dvs. va fi probabil închisă. 

Nat ar fi vrut să protesteze, dar ştia că Goldblatz avea 
dreptate. 

— Şi ce formă va lua salvarea asta? întrebă. 

— Păi, cred că am găsit o soluţie mai bună decât trei 
„Ave Maria”. Am putea să ne spălăm amândoi păcatele şi 
chiar să ne alegem cu un mic profit. 

— Vă aştept instrucţiunile, părinte. 

— Ti-am urmărit cu interes cariera de-a lungul anilor, 
fiule. Eşti foarte inteligent, extrem de muncitor şi hotărât 
până la capăt, dar ceea ce admir cel mai mult la tine e că 
eşti onest - deşi unul dintre avocaţii mei vrea să mă facă să 
cred altceva. 

— Sunt măgulit, dar nu copleşit. 

— Şi nici n-ai avea de ce. Sunt realist şi cred că dacă nu 
reuşeşti de data asta, s-ar putea să încerci din nou peste 
vreo doi ani şi să continui până reuşeşti. Am dreptate? 

— S-ar putea să aveţi. 

— Ai fost cinstit cu mine, aşa că-ţi voi răspunde la fel. 
Peste optsprezece luni, împlinesc şaizeci şi cinci de ani şi 
doresc să ies la pensie şi să joc golf. Mi-ar plăcea să-i las 
succesorului meu o instituţie prosperă, nu un pacient 
bolnav, care se tot întoarce la spital pentru tratament. Cred 
că ai putea fi soluţia la problema mea. 

— Eu credeam că sunt cauza. 

— Cu atât mai mult, avem motive să punem la cale o 
lovitură îndrăzneață şi ingenioasă. 

— Credeam că asta fac eu. 

— Şi vei face, fiule, fiindcă din motive politice, aş vrea să 
fie ideea ta şi asta înseamnă, domnule Cartwright, că va 
trebui să ai încredere în mine. 

— V-a luat patruzeci de ani ca să vă clădiţi reputaţia, 
domnule Goldblatz. Nu pot crede că v-aţi strica-o cu câteva 
luni înainte să ieşiţi la pensie. 

— Sunt măgulit, tinere, dar nu copleşit, la fel ca 
dumneata. Prin urmare, sugerez că dumneata ai cerut să 
ne întâlnim şi mi-ai propus să nu ne mai luptăm, ci să 
lucrăm împreună. 

— Un parteneriat? întrebă Nat. 

— Spune-i cum vrei, domnule Cartwright, dar dacă 
băncile noastre fuzionează, nimeni nu va pierde şi ceea ce 
e mai important, acţionarii noştri vor beneficia de asta. 

— Şi ce termeni sugeraţi să vă recomand dvs. şi 
consiliului meu? 

— Ca banca să fie numită Fairchild Russell şi eu să rămân 
preşedinte pentru următoarele optsprezece luni, dumneata 
fiind numit adjunctul meu. 

— Dar ce se va întâmpla cu Tom şi Julia Russell? 

— Evident, amândoi vor fi incluşi în consiliul de 
administraţie. Dacă devii preşedinte după optsprezece luni, 
îţi vei numi adjunct pe cine vrei, deşi cred că director 
executiv ar trebui să-l păstrezi pe Wesley Jackson. Doar ştiu 
că l-ai invitat la banca dumitale acum câţiva ani, deci n-ai 
considera păstrarea lui în funcţie un impediment. 

— Nu, dar asta nu rezolvă problema alocării acţiunilor. 

— În prezent, dumneata şi preşedintele deţineţi câte 
zece la sută din acţiunile Russell. Soţia lui, care cred că ar 
trebui numită director al departamentului de proprietăţi, a 
deţinut la un moment dat patru la sută din acţiuni. Dar 
bănuiesc că în ultimele zile aţi scos pe piaţă o parte din 
stocul ei. 

— S-ar putea să aveţi dreptate, domnule Goldblatz. 

— Ca bilanţ şi profituri, Fairchild este cam de p-p-patru 
ori mai mare decât Russell, aşa că sugerez ca în propunere, 
dumneata şi domnul Russell să cereţi câte patru la sută şi 
să acceptaţi trei. În cazul doamnei Russell, unu la sută din 
acţiuni mi se pare un procent potrivit. Desigur, toţi trei vă 
veţi păstra salariile şi avantajele. 

— Dar personalul meu? 

— Vom păstra starea de fapt actuală timp de 
optsprezece luni. După aceea, decizia îţi aparţine. 

— Şi vreţi să vă abordez eu cu această propunere, 
domnule Goldblatz? 

— Da, asta vreau. 

— lertaţi-mă că întreb, de ce nu faceţi dvs. propunerea 
direct consiliului nostru de administraţie? 

— Pentru că avocaţii noştri ar fi împotrivă. Se pare că 
domnul Elliot are un singur scop în această preluare, acela 
de a te distruge. Şi eu am tot un singur scop, acela de a 
menţine integritatea băncii pe care am slujit-o peste 
treizeci de ani. 

— Atunci de ce nu-l daţi afară pe Elliot? 

— Am vrut, în ziua când a trimis scrisoarea aceea infamă 
în numele meu, dar nu puteam să recunosc că avem o 
neînțelegere internă în bancă doar cu câteva zile înainte de 
o preluare. Îmi imaginez ce ar fi făcut presa din asta, ca s-s- 
să nu mai vorbesc de acţionari, domnule Cartwright. 

— Dar dacă aude Elliot că am făcut eu propunerea, zise 
Nat, va sfătui consiliul să n-o accepte. 

— De acord, spuse Goldblatz, şi de aceea l-am trimis ieri 
la Washington, cu misiunea de a-mi raporta ce anunţă luni 

Comisia de Titluri şi Valută în legătură cu încercarea 
dumitale de preluare. 

— O să miroasă ceva. Ştie prea bine că nu e nevoie să 
stea la Washington patru zile. Poate ajunge acolo duminică 
seara şi să vă informeze luni la prima oră. 

— Fiindcă ai p-p-pomenit de asta, domnule Cartwright, 
află că secretara mea a dibuit o întâlnire de bilanţ a 
republicanilor, după jumătate de mandat, care are loc la 
Washington şi e urmată de o cină la Casa Albă. Am făcut 
mai multe intervenţii ca să mă asigur că Ralph Elliot va 
primi o invitaţie la adunarea aceasta selectă. Deci pe 
moment, are destule preocupări. Tot citesc în presa locală 
despre ambițiile lui politice. El nu le recunoaşte, 
bineînţeles, ceea ce înseamnă că sunt adevărate. 

— De ce l-aţi angajat dacă nu vă plăcea? 

— Noi am apelat întotdeauna la Belman & Wayland, 
domnule Cartwright, şi până la preluarea asta, nu-l mai 
întâlnisem pe domnul Elliot. Mă învinuiesc că l-am angajat, 
dar măcar încerc să-mi îndrept greşeala. Vezi, eu n-am 
avut avantajul dumitale de a pierde în faţa lui de două ori. 

— Touché, zise Nat. Şi acum, ce urmează? 

— Mi-a făcut plăcere să discutăm, domnule Cartwright, şi 
voi prezenta consiliului propunerea dumitale azi după- 
amiază. Din păcate, unul dintre membrii consiliului e la 
Washington, dar îţi voi telefona în această seară să-ţi 
comunic răspunsul nostru. 

— Voi aştepta cu nerăbdare telefonul, spuse Nat. 

— Bun, atunci ne vom putea întâlni faţă în faţă, cât mai 
repede posibil, îţi sugerez, deoarece aş dori să avem 
acordul semnat până vineri seara. Nat, reluă Murray 
Goldblatz după o mică pauză, ieri mi-ai cerut o favoare. Aş 
dori şi eu una azi. 

— Desigur, încuviinţă Nat. 

— Preotul, un om abil, mi-a cerut o donaţie de două sute 
de dolari pentru folosirea acestui confesional şi mi se pare 
că, dacă suntem parteneri, trebuie să-ţi plăteşti partea ta. 
Povestea asta o să-i amuze pe colegii mei şi o să-mi 

păstreze reputaţia printre prietenii evrei. 

— Mă voi asigura că nu-ţi vei pierde reputaţia din cauza 
mea, părinte, zise Nat. 

leşi din cabina confesională şi se îndreptă repede spre 
ieşirea dinspre sud, unde văzu un preot în sutană neagră şi 
capul acoperit, aşteptând. Scoase două hârtii de cincizeci 
de dolari din portofel şi i le dădu. 

— Dumnezeu să te binecuvânteze, fiule, spuse preotul, 
dar am impresia că aş putea dubla contribuţia aceasta 
dacă aş şti la care dintre cele două bănci să învestesc banii 
bisericii. 


x 


Deşi ajunseseră la cafea, Al Brubaker încă nu-i dăduse 
niciun indiciu lui Fletcher asupra motivului pentru care 
dorise să-l vadă. 

— Jenny, ai vrea să mergi cu Annie în sala de desen? 
Trebuie să discut ceva cu Fletcher. Venim şi noi acolo după 
aceea. 

După plecarea soțiilor, Al îl întrebă: 

— Un coniac, un trabuc? 

— Nu, mulţumesc, Al. Rămân la vin. 

— Aţi ales un week-end bun să veniţi la Washington. 
Republicanii pregătesc o adunare. Diseară, Bush dă o 
petrecere pentru ei la Casa Albă, aşa că noi, democraţii, 
stăm mai retraşi câteva zile. Dar spune-mi care e situaţia 
partidului în Connecticut. 

— Am avut azi o şedinţă să ne discutăm candidaţii şi, 
inevitabil, fondurile. 

— Intri din nou în cursă? 

— Da, mi-am exprimat deja intenţia. 

— Am auzit că ai putea fi ales lider al grupului 
parlamentar. 

— Dacă nu vrea Jack Swales slujba asta, la urma urmei, 
el e veteranul nostru. 

— Jack? Mai trăieşte? Puteam să jur c-am fost la 

înmormântarea lui. Nu, nu-mi vine să cred că partidul se va 
grupa în spatele lui, dacă nu cumva... 

— Ce anume? întrebă Fletcher. 

— Tu te decizi să candidezi la postul de guvernator. 

Fletcher puse paharul cu vin pe masă, ca să nu i se vadă 
tremurul mâinii. 

— Trebuie să te fi gândit la posibilitatea asta, continuă 
Al. 

— Da, spuse Fletcher, dar am presupus că partidul îl va 
urma pe Larry Connick. 

— Stimatul nostru secund, spuse Al, aprinzându-şi un 
trabuc. Nu, Larry e un om de treabă, dar e conştient de 
limitele lui, slavă Domnului, pentru că nu sunt astfel mulţi 
politicieni. Am discutat cu el săptămâna trecută, la 
conferinţa guvernatorului din Pittsburgh. Mi-a spus că intră 
bucuros în cursă, dar numai dacă asta serveşte partidului. 

Al pufăi din trabuc, savurând momentul, apoi spuse: 

— Nu, Fletcher eşti prima noastră alegere şi dacă te 
decizi să cobori în arenă, ai cuvântul meu că partidul te va 
susţine. N-avem nevoie de turbulenţe în interior, trebuie să 
ne păstrăm forţele pentru bătălia cu omul republicanilor. 
Candidatul lor se va agăța de pulpana lui Bush, aşa că va 
trebui să opunem o rezistenţă îndârjită dacă vrem să 
păstrăm postul de guvernator la noi. 

— Aveţi idee pe cine vor propune republicanii? întrebă 
Fletcher. 

— Speram că voi afla de la tine. 

— Se pare că sunt doi combatanți serioşi, provenind din 
aripi diferite ale partidului. Unul e Barbara Hunter, dar 
vârsta şi dosarul n-o recomandă. 

— Dosarul? 

— Nu prea are obiceiul să câştige, explică Fletcher, deşi 
de-a lungul anilor, şi-a creat o bază puternică în partid şi, 
aşa cum ne-a arătat Nixon după ce a pierdut în California, 
nu poţi să scoţi pe nimeni din joc. 

— Şi altcineva? întrebă Al. 

— Numele Ralph Elliot vă spune ceva? 

— Nu, spuse preşedintele partidului, dar i-am reţinut 
numele de pe lista delegaților din Connecticut invitaţi în 
seara asta la Casa Albă. 

— Da, face parte din comitetul statal şi dacă va fi 
candidatul lor, campania se poate dovedi foarte murdară. 
Elliot boxează fără mânuşi şi punctează mai ales după ce 
fluieră arbitrul. 

— In cazul ăsta, se poate dovedi dispensabil. 

— Vă pot spune un lucru: e un luptător lipsit de scrupule 
şi nu-i place să piardă. 

— Asta se spune şi despre tine, zâmbi Al. Altcineva? 

— Se mai vehiculează două-trei nume, dar până acum n- 
a ieşit nimeni în faţă. Dar nici de Carter nu auzise nimeni 
până la New Hampshire. 

— Dar omul acesta? se interesă el ridicând un exemplar 
din săptămânalul bancar Banker's Weekly. 

Fletcher se uită la un titlu: Următorul guvernator de 
Connecticut? 

— Dar în articol scrie că probabil va deveni preşedinte al 
grupului Fairchild după o fuziune cu banca lui. M-am uitat 
pe text în avion. 

Al răsfoi paginile: 

— Se vede că n-ai ajuns la ultimul paragraf, spuse el, şi 
citi cu voce tare. Deşi se spune că după retragerea lui 
Murray Goldblatz, Cartwright îi va lua locul, poziția de 
preşedinte poate fi preluată la fel de bine şi de bunul lui 
prieten, Tom Russell, dacă directorul executiv al băncii 
Russell se hotărăşte să intre în cursa desemnării 
candidatului republican pentru postul de guvernator. 


x 


După ce reveniră la hotel şi se culcară, Fletcher nu putu 
să adoarmă, dar nu pentru că patul era mai confortabil şi 
pernele mai moi decât cele cu care era obişnuit. Al îl rugase 
să ia o decizie până la sfârşitul lunii, ca să poată pregăti 
partidul pentru campania electorală. 

Annie se trezi la scurt timp după ora şapte. 

— Ai dormit bine, dragul meu? 

— N-am închis un ochi. 

— Eu am dormit buştean, dar nu trebuie să-mi fac 
probleme cu decizia de a candida la postul de guvernator. 

— De ce nu? întrebă Fletcher. 

— Fiindcă părerea mea e că trebuie s-o faci şi nu văd de 
ce ai avea rezerve. 

— Mai întâi, trebuie să mă sfătuiesc cu Harry, fiindcă 
sunt sigur că el a cântărit ideea asta pe toate feţele. 

— Eu n-aş fi atât de sigură, zise Annie. Mai degrabă îl 
preocupă alegerea lui Lucy ca şefă de clasă. 

— Ei, poate reuşesc să-i răpesc un moment să discutăm 
şi guvernarea Connecticutului, zise Fletcher, sărind din pat. 
Te deranjează dacă sărim peste micul dejun şi luăm un 
avion mai devreme? Aş vrea să stau de vorbă cu Harry 
înainte de a merge la Senat. 

Pe drumul spre Hartford, Fletcher nu vorbi mult, citind şi 
recitind articolul despre Nat Cartwright, posibilul viitor 
preşedinte al băncii Fairchild sau guvernator al statului 
Connecticut. Din nou, era frapat de cât de multe avea în 
comun cu Nat Cartwright. 

— Ce vrei să-l întrebi pe tata? se interesă Annie, în timp 
ce avionul se pregătea să coboare pe aeroportul Bradley 
Field. 

— Pentru început, nu sunt prea tânăr? 

— După cum ţi-a spus şi Al, există un guvernator mai 
tânăr şi doi de aceeaşi vârstă cu tine. 

— Al doilea lucru, să-l întreb ce şanse am. 

— N-o să-ţi răspundă până n-o să afle cine va fi 
adversarul tău. 

— Şi în al treilea rând, sunt în stare de asta? 

— Ştiu cum îţi va răspunde la întrebarea asta, pentru că 
am discutat deja problema cu el. 

— Slavă Domnului că aseară, la Washington, n-a durat 
atât până am aterizat, spuse Fletcher pe când se învârteau 
deasupra pistei a treia oară. 

— Te mai opreşti pe la tata înainte să mergi la Capitoliu? 
întrebă Annie. Cred că te aşteaptă în capul oaselor să-i spui 
noutăţile. 

— La Harry mă opresc întotdeauna prima oară, zise 
Fletcher, conducând maşina pe autostradă. 

Era o dimineaţă de toamnă senină când senatorul 
Davenport intră în oraş. Se hotărî să treacă pe lângă 
Capitoliu înainte de a ajunge la spital. 

Urcând panta către clădirea Capitoliului, Annie se uită pe 
geamul maşinii şi începu să plângă necontrolat. Fletcher 
trase pe dreapta. Îşi luă soţia în braţe şi privi şi el peste 
umărul ei. 

Steagul de pe clădire era arborat în bernă. 

41 


Domnul Goldblatz se ridică de la locul lui de la mijlocul 
mesei, aruncând o privire declarației scrise. La dreapta lui 
stătea Nat Cartwright iar la stânga, Tom Russell. Restul 
membrilor consiliului erau plasați pe rândul din spatele lui. 

— Doamnelor şi domnilor ziarişti, am plăcerea de a vă 
anunţa fuziunea băncilor Fairchild şi Russell şi crearea noii 
bănci Fairchild Russell. Eu rămân preşedinte, domnul Nat 
Cartwright va fi adjunctul meu, iar Tom şi Julia Russell vor 
face parte din consiliul de administrație. Domnul Wesley 
Jackson va îndeplini funcția de director executiv. Vă pot 
confirma că banca Russell şi-a retras oferta de preluare şi 
noua structură a instituțiilor noastre va fi anunțată în 
viitorul apropiat. Eu şi domnul Cartwright aşteptăm 
întrebările dvs. 

În toată sala, mâinile reporterilor se ridicară. 

— Da, spuse preşedintele, arătând spre o ziaristă din 
rândul al doilea, cu care stabilise dinainte întrebarea. 

— Aveţi intenţia de a vă retrage în curând din activitate? 

— Da, şi nu va fi greu de ghicit pe cine las succesor. 

Se întoarse şi-l privi pe Nat. 

— Ce părere are domnul Russell despre această situaţie? 
strigă un alt reporter. 

Domnul Goldblatz zâmbi, pentru că anticipaseră şi 
această întrebare. Intoarse capul spre stânga. 

— Poate că domnul Russell vrea să răspundă singur la 
această întrebare. 

Tom îi zâmbi binevoitor ziaristului. 

— Sunt încântat de uniunea celor două bănci de prim 
rang din statul nostru şi onorat că voi face parte din 
conducerea băncii Fairchild Russell. Şi sper că domnul 
Cartwright îmi va reconsidera poziţia când va prelua funcţia 
de preşedinte. 

— Perfect, şopti preşedintele când Tom se aşeză din nou 
lângă el. 

Nat se ridică repede pentru a furniza şi el un răspuns 
gata pregătit. 

— În mod sigur voi reconsidera poziţia domnului Russell 
şi mă gândesc la o funcţie executivă. 

Zâmbind, Goldblatz adăugă: 

— Sunt sigur că acest lucru nu constituie o surpriză 
pentru cei care sunt la curent cu situaţia. Da, arătă el spre 
alt ziarist. 

— Vor exista şi disponibilizări datorate fuziunii? 

— Nu, spuse Goldblatz. Intenţia noastră este să păstrăm 
tot personalul băncii Russell, dar domnul Cartwright are 
sarcina de a se gândi la o restructurare completă a 
instituţiei în următoarele douăsprezece luni. Totuşi, aş dori 
să adaug că doamna Julia Russell a fost deja numită la 
conducerea noului nostru departament de proprietăţi. 
Banca Fairchild a urmărit cu admiraţie felul cum a dezvoltat 
proiectul Cedar Wood. 

— Vă pot întreba de ce avocatul dvs., domnul Ralph 
Elliot, nu este prezent aici? întrebă o voce din spatele sălii. 

Goldblatz anticipase şi această întrebare, deşi nu văzuse 
exact de la cine venea. 

— Domnul Elliot este la Washington D.C. Aseară a luat 
masa cu preşedintele Bush la Casa Albă, de aceea nu a 
putut fi prezent azi aici. Alte întrebări? 

Domnul Goldblatz nu făcuse nicio referire la „schimbul 
franc de păreri” pe care-l avusese la telefon mai de 
dimineaţă, când vorbise cu Ralph Elliot. 

— Am vorbit azi cu domnul Elliot, continuă acelaşi 
reporter, şi vă întreb dacă doriţi să-i comentaţi declaraţia 
de presă. 

Nat îngheţă, iar Goldblatz se ridică mai greoi. 

— Aş comenta bucuros dacă aş şti ce a spus. Reporterul 
citi de pe o foaie de hârtie: 

— Sunt încântat că domnul Goldblatz mi-a ascultat sfatul 
de a uni cele două bănci în loc să continue o bătălie 
distructivă pentru ambele părți. 

Goldblatz zâmbi şi dădu din cap. 

— Există trei membri ai consiliului capabili de a-l înlocui 
pe preşedinte în viitorul apropiat, dar, întrucât îl consider 
pe unul dintre ei incompatibil cu o poziţie ce solicită 
probitate financiară, nu am altă soluţie decât să-mi dau 
demisia din funcţiile de membru al consiliului şi avocat al 
băncii. Cu această rezervă, urez instituției mult succes în 
viitor. 

Zâmbetul domnului Goldblatz dispăru repede şi el nu-şi 
putu ascunde mânia. 

— Nu am niciun c-c-comentariu în prezent şi d-d-declar 
încheiată conferinţa de presă. 

Se ridică şi ieşi cu paşi mari din sală, urmat de Nat. 

— Nu s-a ţinut de cuvânt, ticălosul! zise Goldblatz furios, 
îndreptându-se spre sala de consiliu. 

— Ce înţelegere aţi făcut cu el? întrebă Nat, încercând să 
rămână calm. 

— Ne-am înţeles să spună că a luat şi el parte la 
negocierile încheiate cu succes, dar în schimb să-şi dea 
demisia şi să nu facă niciun comentariu în presă. 

— Aveţi un acord scris? 

— Nu, ne-am înţeles aseară la telefon. A spus că o să-mi 
confirme azi în scris. 

— Deci încă o dată, Elliot iese din mocirlă mirosind a 
trandafiri, spuse Nat. 

Goldblatz se opri şi se întoarse cu faţa spre el: 

— Nu, de data asta nu. Cred că miroase mai mult a 
bălegar. Şi eu nu sunt omul pe c-c-care să-l tragă el pe 
sfoară. 


x 


Popularitatea de care se bucură un om în timpul vieții 
iese adesea în evidenţă când acesta moare. 

Funeraliile lui Harry Gates, desfăşurate la catedrala St. 
Joseph, au fost asistate de o mulţime atât de numeroasă, 
încât nu încăpea în incintă. Comisarul-şef al poliţiei, Don 
Culver, aranjă un cordon de poliţişti în zona clădirii pentru 

ca oamenii să poată sta pe trepte sau în stradă şi să 
asculte slujba, difuzată prin amplificatoare. 

O gardă de onoare purtă sicriul în catedrală. Martha 
Gates mergea cu fiul ei, iar fiica şi ginerele o urmau la un 
pas în spate. Oamenii de pe trepte se dădură la o parte, 
făcând loc familiei îndoliate. Cei dinăuntru se ridicară în 
picioare în timp ce Martha Gates era acompaniată până la 
prima strană. Parcurgând spaţiul dintre rândurile de 
scaune, Fletcher observă cum se adunaseră alături baptişti, 
evrei episcopalieni, musulmani, metodişti şi mormoni, din 
respect pentru romano-catolicul dispărut. 

Episcopul începu serviciul divin cu o rugăciune aleasă de 
Martha, urmată de imnuri şi versete biblice care i-ar fi 
plăcut lui Harry. Jimmy şi Fletcher citiră amândoi predici, 
dar Al Brubaker, preşedintele partidului, adresă adunării 
ultimul discurs în onoarea fostului senator. Privind 
congregația, el tăcu o vreme, apoi începu: 

— Puţini politicieni inspiră respect şi afecţiune, dar dacă 
Harry ar fi cu noi astăzi, ar vedea cu ochii lui că făcea parte 
din grupul celor aleşi. Văd multe persoane pe care nu le-am 
mai întâlnit, deci trebuie să presupun că sunt republicani. 

Oamenii râseră iar cei de afară aplaudară. 

— Acest om a fost rugat să candideze la funcţia de 
guvernator al statului şi a răspuns doar: „Încă nu mi-am 
îndeplinit slujba de senator al celor din Hartford”. Ca 
preşedinte de partid, am asistat la funeralii de preşedinţi, 
guvernatori, senatori, membri ai Congresului, alături de cei 
mari şi puternici, dar acest moment e diferit, pentru că 
asistă la el mulţi oameni obişnuiţi, care au venit aici pur şi 
simplu pentru a-i spune „mulţumesc”. Harry Gates era 
pătimaş, vorbăreţ, irascibil şi iritant. De asemenea, servea 
cu pasiune cauza în care credea. Loial prietenilor, drept cu 
adversarii, era un om a cărui companie o preţuiam pentru 
că ne îmbogăţea viaţa. Harry Gates nu era un sfânt, dar 
sfinţii îl vor aştepta cu bucurie la porţile raiului. 

li mulţumim Marthei pentru că l-a suportat pe Harry cu 
visurile lui, dintre care unele s-au îndeplinit, iar altele îşi 

aşteaptă încă realizarea. Le mulţumim lui Jimmy şi Annie, 
fiul şi fiica lui, de care era atât de exagerat de mândru. Lui 
Fletcher, ginerele lui iubit, căruia i-a transmis povara de 
neinvidiat de a-i duce mai departe torţa. Şi nepoatei lui, 
Lucy, care a devenit şefa clasei la câteva zile după moartea 
lui. America a pierdut un om care şi-a slujit ţara acasă şi 
peste hotare, în timp de pace şi de război. Hartford-ul a 
pierdut un funcţionar public care nu va fi uşor de înlocuit. 

Acum câteva săptămâni, mi-a trimis o scrisoare - 
continuă Brubaker după o pauză - cerând bani (cât tupeu!) 
pentru spitalul lui. Zicea că nu va mai sta de vorbă cu mine 
dacă nu-i trimit un cec. Am chibzuit avantajele şi 
dezavantajele amenințării respective. 

Preşedintele aşteptă să se stingă râsetele şi aplauzele, 
apoi continuă: 

— În cele din urmă, soţia mea i-a trimis cecul. Adevărul 
este că lui Harry nici nu-i trecea prin minte că dacă cere 
ceva nu i se va da. Şi ştiţi de ce? Pentru că şi-a petrecut 
întreaga viaţă dăruind şi acum trebuie să-i îndeplinim visul 
şi să construim un spital în numele lui, de care ar fi 
mândru. 

Am citit în ziarul Washington Post de săptămâna trecută 
că senatorul Harry Gates a murit şi, venind azi la Hartford, 
am trecut prin centrul vechi, pe lângă biblioteca şi piatra de 
fundaţie a spitalului ce-i va purta numele. Mâine, când mă 
întorc, am să le scriu celor de la Washington Post „Aţi 
greşit. Harry Gates trăieşte şi luptă”. 

Domnul Brubaker făcu din nou o pauză, apoi rosti, cu 
ochii la Fletcher: 

— lată, acesta a fost omul, când se va mai naşte altul la 
fel? 

Pe treptele catedralei, Martha şi Fletcher îi mulţumiră lui 
Al Brubaker pentru discursul lui. 

— Dacă nu-l mulţumeam, zise Al, Harry ar fi venit la mine 
şi ar fi făcut contestaţie. 

Apoi îi strânse mâna lui Fletcher: 

— N-am citit toată scrisoarea lui Harry, dar ştiu că ar fi 

dorit să vezi ultimul paragraf. 

Şi scoase scrisoarea din buzunarul interior, întinzându-i- 
O. 
Citind ultimele cuvinte ale lui Harry, Fletcher se uită la 
preşedintele partidului şi îi confirmă din cap acceptul lui. 


x 


Tom şi Nat coborâră împreună treptele catedralei, 
intrând în mijlocul mulţimii care se împrăştia. 

— Regret că nu l-am cunoscut mai bine, spuse Nat. Îţi dai 
seama că l-am rugat să intre în consiliul nostru când s-a 
retras de la Senat? Mi-a scris de mână un mesaj încântător, 
explicându-mi că nu va mai putea face parte din niciun 
consiliu, în afară de cel al spitalului. 

Tom dădu din cap: 

— L-am întâlnit doar de două ori, zise el, era nebun, 
bineînţeles, dar aşa trebuie să fii când îţi petreci toată viaţa 
împingând bolovani în sus pe deal. Să nu spui nimănui, dar 
el e singurul democrat cu care am votat. 

— Şi tu? recunoscu indirect Nat, râzând. 

— Ce-ai zice dacă aş propune consiliului să facem o 
donaţie de cincizeci de mii pentru noul spital? întrebă Tom. 

— M-aş opune, răspunse Nat, spre surprinderea 
prietenului lui. Pentru că, atunci când senatorul şi-a vândut 
acţiunile Russell, a donat imediat o sută de mii spitalului. 
Cel puţin cu atât trebuie să contribuim şi noi. 

Tom dădu din cap şi se întoarse, privind-o pe doamna 
Gates, care stătea în capul scărilor catedralei, îi va scrie 
după-amiază o scrisoare, expediind-o cu cecul. Oftă: 

— la uite cine o consolează pe văduvă. 

Nat se răsuci şi-l văzu pe Ralph Elliot ţinând mâna 
Marthei Gates în ale lui. 

— Eşti surprins? zise el. Parcă-l aud spunându-i ce 
bucuros e că l-a sfătuit bine pe Harry Gates, să-şi vândă 
acţiunile Russell şi să câştige un milion. 

— Doamne! exclamă Tom. Începi să gândeşti ca el. 

— Trebuie s-o fac dacă vreau să supraviețuiesc în lunile 
următoare. 

— Nu mai e o problemă, spuse Tom. Toată lumea 
acceptă faptul că vei fi preşedintele băncii. 

— Nu despre asta vorbesc, îi dezvălui Nat. 

Tom se opri, întorcându-se spre cel mai bun prieten al lui 
şi aşteptând explicaţii. 

— Dacă Ralph Elliot se înscrie în cursa desemnării 
candidatului republican pentru postul de guvernator, mă 
înscriu şi eu, spuse Nat, aruncând o privire înapoi, spre 
catedrală. Şi de data asta voi învinge. 

— Doamnelor şi domnilor, Fletcher Davenport, următorul 
guvernator de Connecticut. 

Pe Fletcher îl amuza că la câteva momente după ce 
fusese desemnat candidatul  democraţilor, era deja 
prezentat drept viitorul guvernator; nu se sugera că ar fi 
avut vreun adversar sau că ar fi putut pierde. Dar îşi 
amintea mereu cum Walter Mondale era prezentat peste 
tot drept viitorul preşedinte al Statelor Unite şi până la 
urmă sfârşise ca ambasador la Tokyo; în schimb, Ronald 
Reagan ajunsese la Casa Albă. 

După ce Fletcher îl sunase pe Al Brubaker, confirmându-i 
că va candida, toată maşinăria partidului se pusese în 
slujba lui. Mai apăruseră vreo două capete democrate cu 
intenţia de a intra în cursă, dar fuseseră iute îndepărtate, 
ca ţintele de tablă din jocurile de bâlci, când tragi cu puşca 
în ele. 

În final, singura care-l înfruntase pe Fletcher fusese o 
membră a Congresului, care nu făcuse rău nimănui, dar nici 
vreun bine suficient ca s-o remarce. După ce Fletcher o 
învinse în luna septembrie, propaganda de partid o 
transformă pe doamna cea inofensivă într-un adversar 
redutabil, înfrânt de cel mai impresionant candidat al 
partidului din ultimii ani. Totuşi, Fletcher recunoştea în 
sinea lui că avusese de-a face cu un adversar de mucava şi 
adevărata bătălie va începe când republicanii îşi vor selecta 
şi ei reprezentantul. 

Deşi Barbara Hunter era la fel de activă şi hotărâtă ca şi 
înainte, nimeni nu credea că ea va conduce ostilitățile 
republicanilor. Ralph Elliot se bucura deja de sprijinul 
câtorva membri-cheie ai partidului şi de câte ori vorbea, în 
public sau în particular, avea pe buze numele bunului lui 
prieten, Ronnie. Totuşi, Fletcher auzise că un grup 
important de republicani căuta o alternativă credibilă la 
Elliot; dacă nu găseau pe nimeni, nemulţumiţii amenințau 

că se vor abţine de la vot sau chiar vor vota cu democraţii. 
Fletcher aştepta cu nervozitate să afle cine i se va opune. 
Spre sfârşitul lui august, îşi dădu seama că întârzierea 
chinuitoare se  prelungise peste aşteptări, candidatul 
republican fiind un element surpriză sau nu. 

Fletcher se uită la mulţimea din faţa lui. Era al patrulea 
discurs al lui în ziua aceea şi nu era încă douăsprezece. i 
lipsea prezenţa lui Harry la mesele de duminică, unde-şi 
putea verifica ideile şi-şi descoperea greşelile. Lucy şi 
George discutau bucuroşi cu el, făcându-l să-şi dea seama 
cât de indulgent fusese Harry cu el când era senator şi-i 
asculta părerile pe care trebuie să le mai fi auzit de zeci de 
ori de la alţii înainte, dar nu-i sugerase nici măcar o dată 
acest lucru. Oricum, tânăra generaţie de la Hotchkiss îi 
expunea clar aşteptările grupei lor de vârstă de la noul 
guvernator. 

Cel de-al patrulea discurs al lui Fletcher din acea zi nu 
era cu mult diferit de celelalte trei, rostite la întreprinderea 
Pepperidge Farm din Norwalk, la cartierul general al unei 
companii din Shelton şi în faţa muncitorilor de la Stanley 
din New Britain. Schimba doar paragraful adaptat la 
situaţie, asigurându-i pe auditori că economia statală n-ar 
putea progresa fără ajutorul lor. Urmă prânzul cu „Fiicele 
revoluţiei americane”, la care uită să-şi menţioneze 
originea scoțiană, apoi încă trei discursuri după-amiază şi o 
colectă de fonduri la cină, nu mai mare de zece mii de 
dolari. 

În jur de miezul nopţii, se târa în pat, luându-şi în braţe 
soţia adormită, care ofta câteodată. Citise undeva că pe 
când era în campanie, Reagan fusese găsit în braţe cu o 
veioză. Atunci, Fletcher, râsese, dar acum înţelegea. 


x 


Romeo, Romeo, unde eşti, Romeo? 
Nat era de acord cu replica fiului lui, dar şi cu evaluarea 
făcută Julietei, o fată frumoasă, dar nu genul de care s-ar fi 

îndrăgostit Luke. Mai erau încă cinci fete în distribuţie şi se 
străduia să o ghicească pe cea aleasă dintre ele. La pauză, 
când se lăsă cortina, era mândru de interpretarea 
mişcătoare a lui Luke, răsplătită cu multe aplauze. Părinţii 
lui văzuseră spectacolul cu o seară înainte şi-i mărturisiseră 
că şi ei fuseseră mândri de nepotul lor, la fel ca atunci când 
îl priviseră pe Nat interpretându-l pe Sebastian, în aceeaşi 
sală. 

Totuşi, la scenele în care Luke nu apărea, lui Nat îi 
zburau gândurile spre telefonul de la Washington, primit în 
acea dimineaţă. Secretara lui crezuse că era una din farsele 
lui Tom când auzise că preşedintele Statelor Unite îl căuta 
pe Nat. Auzind vocea lui George Bush, Nat se ridicase, fără 
să vrea, în picioare. 

Preşedintele îl felicitase pentru că Fairchild Russell 
câştigase titlul de Banca Anului - acesta fusese pretextul 
pentru a-l suna - apoi adăugase mesajul: 

— Mulţi oameni din partidul nostru speră că vei candida 
la postul de guvernator. Ai mulţi prieteni şi susţinători în 
Connecticut, Nat. Să sperăm că ne vom vedea în curând. 

După o oră, tot oraşul ştia despre telefonul preşedintelui, 
doar operatoarele telefonice au şi ele reţeaua lor! Nat le 
spuse doar lui Su Ling şi lui Tom, dar ei nu părură foarte 
surprinşi. 

lubirea-mi cu credință-ți voi jura, primind în schimb 
făgăduiala ta. 

Gândurile tatălui se întoarseră la piesa de teatru. 

Oamenii îl opreau pe Nat pe stradă, spunându-i că 
sperau ca el să ajungă guvernator - i se adresau cu „Nat”, 
„domnule Cartwright”, chiar „să trăiţi”. Când intrase cu Su 
Ling în sală în seara aceea, simţise agitaţie şi un zumzet în 
jur. Venind într-acolo, n-o întrebase pe Su Ling ce credea 
despre candidatură, o întrebase doar dacă ea credea că e 
capabil de o asemenea sarcină. 

— Se pare că preşedintele te crede capabil, replicase ea. 

După ce căzu cortina peste actul final, Su Ling îl întrebă: 

— Ai observat că lumea se uită la noi? 

Şi, după o mică pauză, adăugă: 

— Presupun că trebuie să ne obişnuim să avem un fiu 
vedetă. 

Ce repede ştia să-l aducă din nou pe Nat cu picioarele pe 
pământ şi ce soţie bună de guvernator ar fi fost! 

Actorii şi părinţii lor erau invitaţi la masă la director, aşa 
că Nat şi Su Ling se îndreptară spre casa acestuia. 

— Doica e... 

— Da, a jucat bine, zise Nat. 

— Nu, prostule, doica trebuie să fie fata de care s-a 
îndrăgostit Luke... 

— De ce crezi? o întrebă Nat pe soţia lui. 

— Când a căzut cortina, se ţineau de mână şi nu cred că 
asta făcea parte din indicaţiile originale ale lui 
Shakespeare. 

— Ei, suntem pe cale să aflăm dacă ai dreptate, zise Nat, 
pentru că tocmai ajunseseră la casa directorului. 

ÎI găsiră pe Luke în hol, sorbind dintr-o Cola. 

— Bună, tată, spuse el. Ea e Kathy Marshall; a jucat-o pe 
doică. 

Su Ling se strădui să nu zâmbească. 

— Ea e mama, continuă băiatul. Nu-i aşa că doica a fost 
fantastică? Dar Kathy vrea să studieze drama la colegiul 
Sarah Lawrence. 

— Da, a fost, dar nici tu n-ai fost rău, spuse Nat. Am fost 
foarte mândri de tine. 

— Aţi mai văzut piesa, domnule Cartwright? întrebă 
Kathy. 

— Da, când am vizitat Stratford-ul, cu Su Ling. Doica era 
jucată de Celia Johnson, dar nu ştiu dacă ai auzit de ea. 

— Ba da, din Întâlnire scurtă, răspunse imediat Kathy. 

— De Noel Coward, completă Luke. 

— Şi partenerul ei a fost Trevor Howard, încheie prietena 
lui. 

Nat dădu din cap spre fiul lui, îmbrăcat încă în costumul 
lui Romeo. 

— Cred că tu eşti primul Romeo care s-a îndrăgostit de 

Kathy surâse. 

— Din cauza complexului lui Oedip. Şi cum a interpretat 
d-ra Johnson rolul? Profesoara mea de dramă a văzut piesa 
când era studentă, cu Edith Evans, şi a zis că a jucat ca o 
pedagogă de şcoală - strictă şi fermă, dar iubitoare. 

— Nu, zise Su Ling. Celia Johnson a înfăţişat-o puţin 
ramolită, aiurită, dar tot iubitoare. 

— Ce idee interesantă! O să caut numele regizorului. 
Bineînţeles, mi-ar fi plăcut s-o joc pe Julieta, dar nu arăt 
destul de bine, adăugă ea pe un ton degajat. 

— Cum, dar eşti frumoasă! zise Luke. 

— Tu nu eşti în măsură să judeci obiectiv, Luke, replică 
ea, luându-l de mână. Doar porţi ochelari de la patru ani. 

Nat zâmbi, gândindu-se că Luke avea noroc s-o aibă 
prietenă pe Kathy. 

— N-ai vrea să vii câteva zile pe la noi în vacanţa de 
vară? o întrebă el pe fată. 

— Ba da, dacă nu deranjez prea mult, domnule 
Cartwright. N-aş vrea să vă încurc. 

— Să mă încurci? 

— Da, Luke mi-a spus că veţi candida pentru postul de 
guvernator. 


x 


„Bancher local în cursa pentru fotoliul de guvernator” 
titra mare Hartford Courant. În interiorul ziarului, pe o 
pagină întreagă, era prezentat portretul tânărului şi 
sclipitorului finanțist decorat cu Medalia de Onoare în urmă 
cu douăzeci şi cinci de ani. Cariera lui, până în momentul 
când reuşise să aducă mica bancă Russell, cu unsprezece 
filiale locale, pe aceeaşi poziţie cu Fairchild - instituţie cu o 
sută două sucursale în toată ţara - era descrisă în detaliu. 
Nat zâmbea amintindu-şi de confesionalul de la catedrala 
St. Joseph şi de bunăvoința lui Murray Goldblatz de a 
susţine că fuziunea fusese a colegului lui mai tânăr. De la 

Murray învățase multe lecţii preţioase, printre care acelea 
de a fi precaut şi de a nu-şi abandona principiile. 

Editorialul ziarului sugera că decizia lui Nat de a concura 
cu Ralph Elliot pentru poziţia de candidat al republicanilor 
la funcţia de guvernator deschidea o luptă strânsă, pentru 
că amândoi aveau personalităţi remarcabile, aflându-se în 
culmea carierei. Autorul materialului de presă nu simpatiza 
cu vreunul dintre ei, dar promitea să relateze corect duelul 
dintre bancherul şi candidatul care, se ştia, nu erau în 
relaţii bune. „Va candida şi doamna Hunter” se menţiona în 
paragraful final, aproape în treacăt, exprimând indirect 
opinia ziarului despre şansele respectivei candidate acum, 
când intrase şi Nat în joc. 

Nat era foarte satisfăcut de ecoul în presă şi media al 
anunţului lui de a candida şi reacţia străzii îi făcea şi mai 
mare plăcere. Tom îşi luase concediu două luni pentru a-i 
conduce campania şi Murray Goldblatz trimisese un cec 
substanţial pentru fondurile electorale. 

Prima întâlnire s-a ţinut acasă la Tom şi şeful de 
campanie al lui Nat le-a explicat membrilor atent selectaţi 
ai echipei lor cu ce se vor confrunta în următoarele şase 
săptămâni. 

Osteneala de a se scula în zori pentru a se prăbuşi în pat 
abia după miezul nopţii avea puţine compensaţii pentru 
Nat, dar una dintre ele era fascinația lui Luke faţă de 
procesul electoral. Băiatul îşi petrecu vacanţa însoţindu-şi 
tatăl peste tot, Kathy venind adesea şi ea. Pe măsură ce 
zilele treceau, lui Nat îi plăcea tot mai mult de prietena 
fiului lui. 

Petrecu un timp obişnuindu-se cu noua rutină. Tom îi 
reamintea că nu are voie să se răstească la voluntari şi că 
trebuie să le mulţumească întotdeauna, indiferent cât de 
măruntă şi prost făcută era munca lor pentru campanie. Cu 
şase discursuri şi o duzină de întruniri pe zi, acumularea de 
experienţă se dovedea vertiginoasă pentru Nat. 

In curând, deveni clar faptul că Elliot îşi începuse 
campania cu câteva săptămâni mai devreme, sperând că 

terenul străbătut îi va oferi un avans de nesurmontat. Nat 
îşi dădu seama că, deşi din prima întâlnire de partid, la 
lpswich, nu se câştigau decât şaptesprezece voturi, 
importanţa acestora era disproporţionată, ca aceea a 
electoratului din New Hampshire pentru alegerile 
prezidențiale. li vizită pe toţi votantii şi-i fu limpede că Elliot 
ajunsese la fiecare dintre ei înaintea lui. Deşi rivalul lui îşi 
câştigase o serie de delegaţi, rămăseseră alţii care oscilau 
sau pur şi simplu, nu-i acordau încredere lui Elliot. 

Cu trecerea grăbită a zilelor, Nat realiza că prezenţa lui 
era aşteptată concomitent în două locuri, deoarece 
scrutinul din Chelsea se petrecea la două zile după 
întâlnirea de partid din Ipswich. Elliot îşi concentra atenţia 
asupra filialei din Chelsea, considerând că i-a câştigat pe 
delegaţii partidului din Ipswich. 

Nat reveni la Ipswich în seara votului, aflând că Elliot 
atrăsese zece adeziuni, în timp ce el îşi asigurase şapte. 
Echipa lui Elliot declarase că rezultatul constituia o victorie 
clară, însă nu-şi mascase destul de bine dezamăgirea. 
După închiderea votării, Nat alergă la maşină şi Tom îl 
aduse înapoi la Chelsea la miezul nopţii. 

Spre surprinderea lui, ziarele locale nu făceau caz de 
rezultatul din Ipswich, spunând că Chelsea, cu un electorat 
de peste unsprezece mii de oameni, va indica mult mai 
bine către cine se îndreaptă preferinţele republicane decât 
un grup izolat de funcţionari de partid. În mod evident, şi 
Nat era mai relaxat la Chelsea, pe străzi, în mall-uri sau 
fabrici, decât în sălile pline de fum de ţigară din Ipswich, 
ascultând nişte oameni care credeau că e „dreptul lor de la 
Dumnezeu” să aleagă un anumit candidat. 

După două săptămâni de bătut fierul, Nat îi spuse lui 
Tom că era încurajat de multele declaraţii de simpatie 
primite. Dar se întreba dacă nu cumva şi Elliot se bucura de 
acelaşi tratament. 

— Habar n-am, zise Tom, conducând maşina spre o 
întrunire, dar îţi pot spune că banii ni se duc repede. Dacă 
luăm bătaie mâine, s-ar putea să fim nevoiţi să ne 

retragem din cursă, după una dintre cele mai scurte 
campanii din istorie. Desigur, am putea dezvălui faptul că 
te sprijină Bush, asta ne-ar mai aduce voturi. 

— Nu, spuse Nat, cu fermitate. A fost o conversaţie 
particulară, nu o declaraţie de susţinere. 

— Dar Elliot vorbeşte întruna despre cina la Casa Albă şi 
despre George, prietenul lui, de parcă ar fi luat masa între 
patru ochi cu el. 

— Şi ce părere crezi că are despre asta restul 
republicanilor care au fost de faţă? 

— E o chestiune prea subtilă pentru alegătorul de rând, 
sugeră Tom. 

— Să nu-i subestimezi niciodată, îl contrazise Nat. 


x 


De la alegerile din Chelsea, Nat nu-şi mai amintea mare 
lucru, în afara faptului că se afla în continuă mişcare. Chiar 
după miezul nopţii, se anunță că Elliot câştigase cu 6109 
voturi față de 5302 ale lui Cartwright. 

— Ne putem permite să continuăm dacă Elliot şi-a 
asigurat avansul acesta? întrebă Nat. 

— Pacientul mai respiră, replică Tom, dar urmează 
Hartford-ul şi dacă Elliot câştigă şi acolo, nu vom mai putea 
opri tăvălugul. Mulţumeşte-i lui Dumnezeu că ai o slujbă la 
care să te întorci, adăugă el zâmbind. 

Doamna Hunter, care câştigase doar două voturi, 
recunoscu înfrângerea, anunțând că se retrăgea din cursă 
şi va hotărî în curând pe care candidat îl va sprijini. 

Lui Nat îi făcu plăcere să revină în oraşul natal, unde 
oamenii de pe stradă îl tratau ca pe un prieten. Tom ştia 
cât efort trebuia să depună echipa la Hartford, pentru că 
era capitala statului şi avea mulţi alegători, în jocul 
rezultatelor respectându-se regula preistorică a 
învingătorului care ia totul: respectiv, dacă Nat câştiga la 
Hartford, trecea în frunte, cu un avans de 29-27 faţă de 
adversar. Dacă pierdea, îşi putea desface bagajul şi să 

De-a lungul campaniei, ambii candidaţi erau invitaţi la 
diverse evenimente, dar, de câte ori se întâlneau, se 
salutau doar în treacăt şi nu se opreau niciodată să 
schimbe două vorbe. 

Cu trei zile înainte de alegerile republicane din Hartford, 
ziarul local îl dădea câştigător pe Nat cu două procente şi 
se vorbea că doamna Hunter îl va sprijini pe Cartwright. Era 
exact stimulentul de care avea nevoie campania lui Nat. A 
doua zi după articol, mult mai mulţi trecători veneau pe 
stradă să dea mâna cu el şi echipa lui Nat muncea cu 
entuziasm. 

Era la mall-ul Robinson când primi de la Murray Goldblatz 
mesajul „Trebuie să ne întâlnim urgent”. Murray nu era 
omul care să folosească un cuvânt ca „urgent” la 
întâmplare. Nat îşi lăsă echipa la lucru, asigurându-i pe toţi 
că se va întoarce repede, dar în ziua aceea nu a mai fost 
văzut. 

Ajungând la bancă, secretara îi spuse lui Nat că 
preşedintele era în sala de consiliu, cu domnul şi doamna 
Russell. Intră şi se aşeză pe locul obişnuit din faţa lui 
Murray, dar expresiile celor trei nu prevesteau ceva bun. 
Murray trecu direct la subiect. 

— Aveţi diseară o întrunire la care vorbiţi şi tu şi Elliot? 

— Da, răspunse Nat, e ultimul eveniment major înainte 
de votul de mâine. 

— Am un spion în tabăra lui Elliot, continuă Murray, care 
mi-a spus că au o întrebare pentru tine care-ţi va deranja 
campania, dar persoana mea n-a izbutit să afle mai mult şi 
nu îndrăzneşte să întrebe, ca să nu creeze suspiciuni. Ai 
idee ce ar putea fi? 

— Nu, spuse Nat. 

— Poate a aflat povestea cu Julia, zise încet Tom. 

— Julia? păru Murray nedumerit. 

— Nu, nu soţia mea, prima doamnă Kirkbridge. 

— Nu aveam idee că a existat o primă doamnă 
Kirkbridge, zise Murray. 

— Nici n-aveaţi de ce, spuse Tom. Dar mi-a fost 
întotdeauna groază că s-ar putea afla adevărul. 

Murray ascultă atent povestea cu femeia care pretinsese 
că era Julia Kirkbridge, semnase un cec şi apoi dispăruse cu 
banii depuşi în contul ei. 

— Unde e cecul acela acum? întrebă el. 

— Undeva în arhivele primăriei, probabil. 

— Atunci trebuie să presupunem că Elliot a pus mâna pe 
el. Dar încălcaserăţi legea? 

— Nu, dar nu ne-am respectat acordul scris cu primăria, 
spuse Tom. 

— lar proiectul Cedar Wood s-a transformat într-un 
succes, aducând profituri mari părţilor implicate, adăugă 
Nat. 

— Deci avem de ales, spuse Murray. Ori dai totul pe faţă 
şi pregăteşti o declaraţie în după-amiaza asta, ori aştepţi să 
cadă bomba diseară, sperând să ai răspuns la toate 
întrebările. 

— Ce-mi recomanzi? întrebă Nat. 

— Eu n-aş face nimic. În primul rând, informatoarea mea 
ar putea greşi şi în al doilea rând, s-ar putea ca nu Cedar 
Wood să fie mărul stricat şi în cazul ăsta ai deschide stupul 
fără rost. 

— Dar ce ar putea fi altceva? se întrebă Nat. 

— Rebecca? sugeră Tom. 

— Cum adică? spuse Nat. 

— Să afirme că ai lăsat-o însărcinată şi ai obligat-o să 
avorteze. 

— Asta nu-i o crimă, zise Murray. 

— Dacă nu pretinde că a violat-o. 

Nat râse: 

— Elliot n-o să abordeze subiectul ăsta, pentru că şi el 
putea fi tatăl şi avortul nu face parte din portretul lui de 
sfânt. 

— Te-ai gândit să-l ataci tu primul? vru Murray să ştie. 

— Cum adică? repetă Nat. 

— N-a demisionat Elliot de la Alexander, Dupont & Bell în 

aceeaşi zi cu directorul general pentru că s-a descoperit o 
jumătate de milion de dolari lipsă din contul unui client? 

— Nu, nu mă voi cobori la nivelul lui, spuse Nat. Oricum, 
amestecul lui Elliot n-a fost dovedit. 

— Ba da, zise Murray, captându-le atenţia. Clientul în 
discuţie era un prieten de-al meu şi mi-a telefonat să mă 
avertizeze când a auzit că Elliot ne reprezenta în preluare. 

— Se prea poate, dar răspunsul meu e tot „nu”, oftă Nat. 

— Bun, zise Murray, atunci îl vom bate în condiţiile tale, 
ceea ce înseamnă că trebuie să stăm acum şi să pregătim 
răspunsurile la toate întrebările imaginabile. 

La ora şase, Nat părăsi banca, simțindu-se stors de 
puteri. Îi telefonă lui Su Ling şi-i povesti ce s-a întâmplat. 

— Vrei să vin şi eu la întrunire diseară? întrebă ea. 

— Nu, floricico, dar ai vrea să-i găseşti lui Luke o 
ocupaţie? Dacă o să fie ceva neplăcut, aş prefera să nu 
asiste. Ştii cât e de sensibil şi ia totul ca pe ceva personal. 

— Îl duc la un film; rulează un film franțuzesc la Arcadia 
şi el şi Kathy mă roagă de-o săptămână să-l vedem. 

Sosind în acea seară la Goodwin House, Nat încercă să 
nu pară nervos. Intră în holul principal al hotelului, găsindu- 
| ticsit cu câteva sute de oameni de afaceri locali, care 
conversau prieteneşte. Dar, se întreba el, cu cine ţineau? 
Bănuia că mulţi dintre ei încă nu se hotărâseră, pentru că 
sondajele le aminteau că zece la sută din electorat nu era 
decis. Ospătarul-şef îl conduse direct la prima masă, unde-l 
găsi pe Elliot discutând cu preşedintele organizaţiei locale 
de partid. Manny Friedman se răsuci să-l salute pe Nat. 
Elliot se aplecă peste masă, strângându-i mâna de ochii 
lumii. Nat se aşeză şi începu să-şi ia notițe pe dosul 
meniului. 

Preşedintele organizaţiei locale ceru linişte şi-i prezentă 
pe „cei doi campioni calificaţi în egală măsură pentru 
postul de guvernator”, invitându-l pe Elliot să înceapă 
dezbaterea. Nat nu-l auzise niciodată pe adversarul lui 
vorbind atât de prost. Nat a fost invitat apoi să răspundă şi 
după aceea, a trebuit să recunoască în sinea lui că nici el 

410 


- JEFFREY ARCHER - 


nu se descurcase prea bine. Prima rundă se terminase cu 
remiză. 

Preşedintele invită la întrebări şi Nat se gândea de unde 
va şuiera proiectilul. Aşteptând, privea chipurile celor din 
sală. 

— Ce cred candidaţii despre legea educaţiei, aflată în 
dezbatere la Senat? se auzi la una din mesele din faţă. 

Nat se concentră asupra prevederilor care trebuiau 
revizuite, după opinia lui. Elliot răspunse insistând mereu 
asupra faptului că el studiase la Universitatea din 
Connecticut. 

Al doilea om din sală îi întrebă ce credeau despre noul 
impozit statal pe venit şi dacă vor garanta că nu-l vor mări. 
Ambii candidaţi răspunseră că garantau. 

Cel de-al treilea îi întrebă despre politica referitoare la 
infracţiuni, în special la delincvenţa juvenilă. Elliot spuse că 
toţi trebuiau închişi şi învăţaţi minte. Nat nu era atât de 
sigur că închisoarea era răspunsul la toate problemele şi 
considera că s-ar putea utiliza câteva elemente introduse în 
reformarea sistemului penal din statul Utah. 

Nat se aşeză şi preşedintele organizaţiei locale se ridică, 
aşteptând alte întrebări. Când se uită la persoana care se 
ridicase şi întreba fără să-l privească, Nat îşi dădu seama 
că ajunseseră la momentul delicat. li aruncă o privire lui 
Elliot, care mâzgălea notițe, aparent fără să-i dea atenţie. 

— Da, domnule, spuse preşedintele. 

— Pot întreba dacă vreunul dintre candidaţi a încălcat 
vreodată legea? 

Elliot se ridică imediat: 

— De mai multe ori, spuse el. Am luat trei amenzi pentru 
parcare în ultima săptămână şi am de gând să facilitez 
parcarea în zonele centrale ale oraşelor dacă sunt ales. 

Perfect, se gândi Nat. Îşi exersase şi momentul. Replica 
lui provocă aplauze. Se ridică încet şi se întoarse spre Elliot: 

— Eu nu voi schimba legea pentru a-i face pe plac 
domnului Elliot, deoarece sunt de părere că în centrele 
oraşelor noastre ar trebui să fie mai puţine maşini, nu mai 

multe. S-ar putea să nu fiu prea popular, dar cineva trebuie 
să-i avertizeze pe oameni că viitorul lor va fi sumbru dacă 
vor fabrica maşini tot mai mari, care consumă tot mai 
multă benzină şi împrăştie apoi gaze toxice în atmosferă. 
Le datorăm copiilor noştri o moştenire mai bună şi n-am 
niciun interes în a fi ales pentru remarci isteţe care vor fi 
uitate a doua zi după ce voi obţine funcţia. 

Se aşeză în aplauze puternice şi speră că se va trece la o 
altă întrebare, dar persoana nu se aşezase: 

— Dar, domnule Cartwright, nu mi-aţi răspuns la 
întrebarea dacă aţi încălcat vreodată legea. 

— Niciodată, după cunoştinţa mea, răspunse Nat. 

— Dar nu este adevărat că aţi onorat un cec de 3,6 
milioane de dolari emis de banca Russell, cu toate că ştiaţi 
că semnătura de pe cec era falsă şi fondurile fuseseră deja 
sustrase? 

Mai mulţi auditori începură să discute însufleţit şi Nat 
trebui să aştepte un timp ca să poată răspunde. 

— Da, banca Russell a fost fraudată de către o 
impostoare foarte inteligentă, dar, deoarece datoram acea 
sumă primăriei, am considerat că nu puteam decât să 
onorăm datoria. 

— Aţi informat poliţia că banii fuseseră furaţi? Era vorba 
de bani care aparţineau clienţilor băncii Russell, nu 
dumneavoastră, continuă inchizitorul. 

— Nu, pentru că aveam toate motivele să credem că 
suma fusese transferată în străinătate, deci ştiam că nu 
exista nicio posibilitate de a o recupera. 

Terminând de răspuns, Nat îşi dădu seama că deschisese 
loc altor întrebări. 

— Domnule Cartwright, dacă veţi fi ales guvernator, veţi 
trata banii contribuabililor în aceeaşi manieră 
cavalerească? 

Elliot se ridică imediat: 

— Domnule preşedinte, această sugestie lipsită de 
substanţă nu este altceva decât o diversiune, haideţi să 
trecem la altă întrebare. 

Se aşeză, aplaudat de toţi, în vreme ce Nat rămase în 
picioare. Era nevoit să admire tupeul lui Elliot, care 
aranjase întrebarea pentru a fi văzut sărind în apărarea 
adversarului. Aşteptă să se facă linişte şi spuse: 

— Incidentul la care faceţi referire a avut loc acum zece 
ani. A fost, din partea mea, o greşeală pe care o regret, 
deşi este ironic faptul că s-a dovedit a fi un mare succes 
financiar pentru toţi cei implicaţi, deoarece acei 3,6 
milioane dolari investiţi de bancă în proiectul Cedar Wood 
au adus profituri locuitorilor din Hartford şi au contribuit la 
înflorirea economiei oraşului. 

Totuşi, autorul întrebărilor nu se aşeză: 

— În ciuda comentariului mărinimos al domnului Elliot, 
pot să-l întreb dacă el ar fi raportat poliţiei o asemenea 
fraudă? 

Elliot se ridică încet: 

— Prefer să nu răspund, deoarece nu cunosc toate 
detaliile acestui caz, dar accept bucuros asigurările 
domnului Cartwright că nu s-a comis nicio infracţiune şi 
regretele exprimate de dumnealui cu privire la faptul că n-a 
raportat atunci situaţia autorităţilor. 

Făcu o pauză, apoi continuă: 

— Totuşi, dacă sunt ales guvernator, vă asigur că voi da 
dovadă de transparenţă şi când voi face o greşeală, o voi 
recunoaşte imediat, nu peste zece ani. 

Cel care întrebase se aşeză, cu misiunea încheiată. 
Preşedintelui îi era greu să reinstalaze ordinea în public. 
Mai urmau şi alte întrebări, dar răspunsurile candidaţilor nu 
erau ascultate cu atenţie, pentru că toţi discutau 
dezvăluirile lui Nat. 

Când întâlnirea se sfârşi, Elliot părăsi repede sala, în timp 
ce Nat rămase la locul lui. Era emoţionat de semnele de 
încurajare ale multor spectatori care veneau să-i strângă 
mâna, recunoscând că proiectul Cedar Wood fusese benefic 
pentru oraş. 

— Ei, măcar nu te-au linşat, spuse Tom când ieşiră din 
sală. 

— Nu, dar mâine, votanţii se vor gândi la un singur lucru: 
sunt eu persoana potrivită să ocupe reşedinţa 
guvernatorului? 

„Scandalul Cedar Wood” se putea citi în Hartford Courant 
a doua zi. Existau şi reproduceri după cec şi semnătura 
reală a Juliei, aşezate alături. Nu erau imagini prea clare, 
dar, din fericire pentru Nat, majoritatea votanţilor trecuseră 
pe la urne înainte ca ziarul să ajungă la chioşcuri. Nat îşi 
pregătise o scurtă declaraţie de retragere, în care îşi felicita 
adversarul, în caz că pierdea, dar nu-l asigura de suportul 
lui pentru câştigarea funcţiei de guvernator. Era în biroul lui 
când se anunţară rezultatele de la cartierul general al 
republicanilor. 

Tom le află la telefon şi se năpusti în cameră fără să bată 
la uşa: 

— Ai câştigat, ai câştigat cu 11.792 la 11.673! Sunt 
numai o sută nouăsprezece voturi, dar te plasează în 
frunte, cu un punctaj de 29 la 27. 

A doua zi, editorialul din Hartford Courant sublinia că 
într-adevăr, nimeni nu pierduse bani din cauza proiectului 
Cedar Wood şi probabil că, votându-l pe Nat, alegătorii îşi 
exprimaseră clar intenţiile. 

Nat mai avea în faţă trei alegeri de partid şi trei cu 
consultarea electoratului înainte de selectarea 
candidatului. Prin urmare, a fost uşurat când chestiunea 
Cedar Wood a devenit repede de domeniul trecutului. Elliot 
a câştigat următorul scrutin cu 19-18 şi Nat alegerile cu 
consultare, 9702 la 6379 de voturi, mărindu-şi avansul 
înainte de ultimele alegeri. În scorul electoral, Nat 
conducea acum cu 116-91 şi sondajele îi dădeau un avans 
de şapte puncte în oraşul lui natal. 

Pe străzile din Cromwell, părinţii lui Nat, Susan şi 
Michael, se concentrau asupra atragerii electoratului mai 
vârstnic, iar Luke şi Kathy încercau să-i convingă pe cei mai 
tineri să vină la vot. Cu trecerea zilelor, încrederea lui Nat 
în victorie creştea. Ziarul Courant începuse să sugereze că 
adevărata bătălie îl aştepta abia când îl va înfrunta pe 

popularul senator de Hartford, Fletcher Davenport. Totuşi, 
Tom sugeră să ia în serios dezbaterea televizată cu Elliot 
din ajunul votării. 

— Nu e cazul să ne împotmolim la ultimul obstacol, zicea 
el. Dacă ieşi cu bine şi din asta, tu vei fi candidatul 
republican. Vreau să-ți petreci duminica  revizuind 
întrebările şi gândindu-te la absolut orice ar putea apărea 
în timpul dezbaterii. Poţi fi sigur că Fletcher Davenport te 
va urmări la televizor şi va analiza tot ce vei spune. Dacă 
faci o greşeală, o să dea imediat o declaraţie de presă. 

Lui Nat îi părea rău acum că acceptase, în urmă cu 
câteva săptămâni, să participe la dezbaterea televizată cu 
Elliot în seara dinaintea ultimului scrutin de partid. Se 
învoiseră şi el şi Elliot ca David Anscott să fie moderatorul. 
David Anscott era interesat mai mult de popularitate decât 
de interviuri incisive. Tom nu avusese obiecţii, deoarece i 
se părea că ar fi un exerciţiu util pentru Nat înaintea 
viitoarelor confruntări cu Fletcher Davenport. 

În fiecare zi, Tom asculta rapoarte despre dezertori din 
tabăra lui Elliot care li se alăturau lor sau pur şi simplu 
renunţau să-l mai susţină pe candidatul rival, aşa că, sosind 
la televiziune, el şi Nat erau calmi şi încrezători. Su Ling 
venise cu soţul ei, dar Luke rămăsese acasă, spunând că 
dorea să se uite la televizor ca să-i relateze tatălui cum 
fusese filmată dezbaterea pentru ochii telespectatorilor. 

— O să stai pe canapea cu Kathy, sunt sigur, îl tachinase 
Nat. 

— Nu, Kathy a plecat azi acasă, la ziua surorii ei, spuse 
Su Ling. Luke ar fi putut merge cu ea, dar şi-a luat în serios 
rolul de consilier al tău pe probleme de tineret. 

Tom intră grăbit în studio să-i comunice lui Nat 
rezultatele ultimelor sondaje care îi dădeau un avans de 
şase procente. 

— Cred că acum doar Fletcher Davenport se poate opune 
alegerii tale ca guvernator. 

— Eu nu voi fi convinsă decât după anunţarea 
rezultatului final, zise Su Ling. Nu uitaţi ce scamatorie a 

416 


- JEFFREY ARCHER - 


făcut Elliot cu urnele de la alegerile studenţeşti. 

— A încercat deja toate scamatoriile pe care le ştie şi a 
dat greş, replică Tom. 

— Aş vrea să fiu şi eu la fel de sigur, rosti Nat încet. 

Numărul mic de spectatori ai emisiunii „Întâlnirea finală” 
îi aplaudară pe cei doi candidaţi când aceştia păşiră pe 
scenă. Cei doi se întâlniră şi-şi strânseră mâinile, dar se 
uitau doar la camerele de filmat. 

— Va fi şi o emisiune în direct, explică David Anscott 
pentru public. Intrăm în emisiune peste cinci minute. Eu voi 
formula câteva întrebări şi voi aştepta reacția 
dumneavoastră. Dacă doriți să le puneţi întrebări 
candidaţilor, exprimaţi-vă scurt şi la obiect. Fără discursuri, 
vă rog. 

Nat privea zâmbind chipurile celor din sală, până îl 
recunoscu pe cel care-l întrebase despre Cedar Wood. 
Stătea în rândul al doilea. Simţi că-i transpiră palmele, dar 
era în stare să combată orice insinuare. De data aceasta, 
era bine pregătit. 

Reflectoarele se aprinseră, începu să se deruleze 
genericul şi David Anscott, cu zâmbetul de rigoare, dădu 
drumul showului. După ce-i prezentă pe invitaţi, fiecare 
făcu o declaraţie introductivă de un minut: şaizeci de 
secunde înseamnă mult în televiziune. După o campanie 
încheiată, candidaţii şi-ar fi putut recita declaraţiile şi în 
somn. 

Anscott începu cu două întrebări de încălzire, prevăzute 
în scenariu. După ce candidaţii răspundeau, nu făcea nicio 
încercare de a continua firul discuţiei, trecând direct la 
următoarea întrebare de pe lista lui. După ce-şi termină 
treaba, moderatorul se întoarse spre public. 

Prima întrebare se transformă într-un discurs despre 
alegere, ceea ce-l satisfăcea pe Nat, căci secundele se 
scurgeau în favoarea lui. Ştia că Elliot nu avea o opinie 
fermă pe acest subiect, căci nu dorea să ofenseze nici 
mişcările feministe şi nici pe prietenii lui din biserica 
romano-catolică. Nat îşi exprimă tranşant părerea, 

susţinând dreptul femeilor de a alege. Aşa cum se aştepta, 
Elliot răspunse evaziv. David Anscott solicită o altă 
întrebare. 


x 


Uitându-se la televizor, Fletcher îşi lua notite după 
răspunsurile lui Nat Cartwright. Era clar că asculta un om 
care înţelegea principiul de la baza legii educației şi, ceea 
ce era şi mai important, considera că modificările dorite şi 
de Fletcher erau rezonabile. 

— E foarte inteligent, nu-i aşa? comentă Annie. 

— Şi drăguţ, adăugă Lucy. 

— Nu e cineva şi de partea mea? se plânse Fletcher. 

— Ba da, mie nu mi se pare drăguţ, zise Jimmy. Dar s-a 
gândit mult la legea asta şi e clar că o consideră 
fundamentală ca argument electoral. 

— Nu ştiu dacă e drăguţ, remarcă Annie, dar ai observat 
că, din anumite unghiuri, seamănă cu tine, Fletcher? 

— O, nu, spuse Lucy convinsă. Arată mult mai bine decât 
tata. 


x 


Cea de-a treia întrebare din public era despre controlul 
armelor. Ralph Elliot afirmă că sprijinea lobby-ul armelor şi 
credea în dreptul americanilor de a se apăra. Nat explică de 
ce ar dori ca posesiunea armelor să fie controlată mai 
atent, pentru ca incidente ca acela în care fusese implicat 
fiul lui să nu se mai repete. 

Annie şi Lucy aplaudară o dată cu spectatorii. 

— Nu-i reaminteşte nimeni cine era acolo în clasă, cu fiul 
lui? întrebă Jimmy. 

— Nu-i nevoie să i se reamintească, zise Fletcher. 

— Incă o întrebare, zise Anscott. Rapidă, pentru că se 
termină timpul. 

Spectatorul plantat în rândul al doilea se ridică la ţanc. 

Elliot arătă spre el, în caz că Anscott nu-l văzuse. 

— Ce părere au cei doi candidaţi despre problema 
imigranţilor ilegali? 

— Ce dracu’ are asta de-a face cu guvernarea 
Connecticut-ului? se miră Fletcher. 

Privindu-l pe omul lui, Ralph Elliot răspunse: 

— Sunt sigur că exprim un punct de vedere comun 
spunând că America ar trebui să-i primească întotdeauna 
pe cei oprimaţi, care au nevoie de ajutor, aşa cum a făcut 
întotdeauna. Totuşi, cei care doresc să intre în ţară trebuie 
să se supună procedurii corecte şi să îndeplinească toate 
prevederile legale. 

Fletcher se întoarse spre Annie: 

— Mi-a sunat ca o replică învățată pe dinafară. Oare ce 
pune la cale? 

— Aceasta este şi părerea dvs. Despre imigranții ilegali, 
domnule Cartwright? se întoarse David Anscott spre Nat, 
nedumerit de relevanţa întrebării. 

— Mărturisesc că nu m-am gândit prea mult la asta, 
David, deoarece nu făcea parte din priorităţile reclamate de 
guvernarea Connecticut-ului. 

— Incheiere, spuse producătorul în casca lui Anscott, 
tocmai când autorul întrebării continua: 

— Dar trebuia să vă fi gândit, domnule Cartwright, doar 
soţia dvs. este imigrant ilegal, nu? 

— Stai, lasă-l să răspundă, indică producătorul. Dacă 
ieşim acum din emisie, un sfert de milion de oameni or să 
ne dea telefon să ne întrebe dacă e adevărat. Prim-plan pe 
Cartwritgh. 

Fletcher făcea parte din sfertul de milion de oameni care 
aşteptau răspunsul, în timp ce camera se oprea în trecere 
asupra expresiei nedumerite a lui Elliot. 

— Ticălosule, zise Fletcher, ştiai de întrebarea asta. 

Camera se fixă asupra lui Nat, care tăcea. 

— N-am dreptate când afirm că soţia dvs. a intrat în ţară 
ilegal? insistă falsul reporter. 

— Soţia mea este profesoară de statistică la 

Universitatea din Connecticut, zise Nat, încercând să-şi 
mascheze tremurul vocii. 

Anscott asculta în cască indicaţiile producătorului, pentru 
că depăşiseră timpul alocat emisiunii. 

— Nu spune nimic, zise producătorul. Dacă devine 
plicticos, rulez genericul peste imagine. 

Anscott înclină uşor din cap spre operatorul camerei 
principale. 

— Se poate, domnule Cartwright, zise autorul întrebării, 
dar mama ei, Su Kai Peng, nu a intrat în ţară cu acte false, 
pretinzând că este căsătorită cu un ostaş american care de 
fapt murise pentru ţară cu câteva luni înainte de data de pe 
certificatul de căsătorie? 

Nat nu răspunse. Fletcher tăcea şi el, văzându-l pe 
Cartwright în corzi. 

— Deoarece nu doriţi să-mi  răspundeţi, domnule 
Cartwright, poate îmi veţi confirma că pe certificatul dvs. 
de căsătorie soacra dvs. şi-a trecut profesiunea 
„croitoreasă”. Totuşi, adevărul este că, înainte de a ajunge 
în America, a fost prostituată la Seul, aşa că nu se ştie cine 
este tatăl soţiei dvs. 

— Generic, spuse producătorul. Am depăşit timpul şi nu 
vreau să intru în serialul Baywatch, dar filmaţi mai departe, 
poate mai transmitem ceva la ştirile de noapte. 

După ce pe ecran începu să se deruleze genericul, 
autorul întrebărilor ieşi repede din studio. Nat se uită la 
soţia lui, aşezată în rândul al treilea. Era palidă şi tremura. 

— Am încheiat, spuse producătorul. 

Elliot se întoarse spre moderator: 

— A fost lipsit de eleganţă, trebuia să opriţi mai 
devreme. 

Apoi, spre Nat: 

— Crede-mă, nu aveam idee că... 

— Eşti un mincinos, spuse Nat. 

— Stai pe el, îi zise regizorul primului cameraman. Staţi 
cu toate camerele, vreau scena asta din toate unghiurile. 

— Ce insinuezi? întrebă Elliot. 

— Că ai înscenat totul. Nici măcar n-ai fost subtil - ai 
folosit acelaşi om care m-a chestionat acum două 
săptămâni despre proiectul Cedar Wood. Dar să-ţi spun 
ceva, Elliot, rosti el, cu degetul îndreptat spre adversar. Tot 
am să te omor. 

Şi ieşi val-vârtej din studio, găsind-o pe Su Ling în 
culisele scenei: 

— Hai, floricico, te duc acasă. 

O luă de umeri şi în curând, veni şi Tom. 

— Îmi pare rău, Nat, dar trebuie să întreb dacă a fost 
ceva adevărat din toată mizeria aia? 

— Totul, spuse Nat şi nu mai întreba altceva. Am ştiut de 
când ne-am căsătorit. 

— Du-o acasă pe Su Ling, zise Tom, şi orice ar fi, nu 
discuta cu presa. 

— Nu-ţi face griji, spuse Nat. Poţi redacta o declaraţie de 
retragere în numele meu. Nu-mi mai târăsc familia prin 
asta. 

— Nu lua o decizie pripită pe care s-ar putea s-o regreţi 
mai târziu. Hai să vorbim despre ce trebuie făcut mâine, 
zise Tom. 

Nat o luă de mână pe Su Ling şi porni spre parcare. 

— Noroc! le strigă un suporter, dar Nat nu mai era atent 
la manifestările de simpatie ale oamenilor şi porni repede 
maşina. 

Se uită la Su Ling, care bătea cu nervozitate în bord. Luă 
mâna de pe volan şi o puse blând pe mâna ei: 

— Te iubesc şi te voi iubi întotdeauna. Nimeni şi nimic nu 
va schimba asta. 

— Cum a aflat Elliot? 

— Probabil că a avut o echipă de detectivi particulari, 
angajaţi să sape în trecutul meu. 

— Şi fiindcă n-au găsit nimic, s-au ocupat de mine şi de 
mama, şopti Su Ling. 

După o tăcere lungă, adăugă: 

— Nu vreau să te retragi; trebuie să rămâi în cursă. 
Numai aşa îl putem învinge pe ticălosul ăla. 

Nat nu răspunse, atent la trafic. 

— Îmi pare atât de rău pentru Luke, vorbi din nou Su 
Ling. Cred că a luat totul foarte personal. Imi pare rău că n- 
a mai rămas Kathy o zi. 

— Am eu grijă de Luke, spuse Nat. Tu ar fi bine să te duci 
la mama ta şi s-o iei să doarmă la noi. 

— O sun cum ajungem, zise Su Ling. Totuşi, e posibil să 
nu fi urmărit emisiunea. 

— Nicio speranţă, o contrazise Nat. E unul din fanii mei 
credincioşi şi nu pierde nicio apariţie televizată de-a mea. 

Se îndreptară spre uşa de la intrare, Nat cuprinzând-o pe 
Su Ling de umeri. Toate luminile din casă erau stinse, în 
afară de cea de la dormitorul lui Luke. Nat deschise, 
spunând: 

— Telefonează-i mamei tale, eu urc la Luke. 

Su Ling ridică receptorul telefonului din hol şi Nat urcă 
încet scările, încercând să-şi aşeze gândurile. Ştia că Luke 
va aştepta să i se răspundă cinstit la întrebări. Parcurse 
coridorul şi ciocăni uşor la uşă. Niciun răspuns, aşa că 
încercă din nou: 

— Luke, pot să intru? 

Tot niciun răspuns. Deschise puţin uşa şi aruncă o 
privire, dar Luke nu era în pat şi hainele lui nu erau aşezate 
ordonat pe scaunul obişnuit. Prima reacţie a lui Nat a fost 
să creadă că se dusese la bunica lui, la spălătorie. Stinse 
lumina şi o ascultă pe Su Ling vorbind cu mama ei. Voia să 
coboare când observă că Luke lăsase lumina aprinsă şi la 
baie. Intră s-o stingă. 

Pentru o clipă, rămase încremenit, privindu-şi fiul. Apoi 
căzu în genunchi, incapabil să se uite a doua oară, deşi ştia 
că va trebui să coboare trupul spânzurat al lui Luke, pentru 
ca ultima imagine a unicului lor copil să nu fie aceeaşi şi 
pentru Su Ling. 


x 


Annie ridică receptorul şi ascultă, apoi i-l întinse lul 

Fletcher. 

— Charlie de la Courant, pentru tine. 

— Aţi urmărit emisiunea? îl întrebă pe Fletcher analistul 
politic al ziarului. 

— Nu, răspunse Fletcher. Nu pierd niciodată Seinfeld. 

— Touché. Vreţi să faceţi o declaraţie despre faptul că 
soţia rivalului dvs. este imigrant ilegal şi mama ei, 
prostituată? 

— Da, cred că David Anscott ar fi trebuit să oprească 
întrebările. A fost o înscenare ieftină şi evidentă. 

— Vă pot cita? întrebă Charlie. 

Jimmy clătină energic din cap, în semn că „nu”. 

— Da, desigur, fiindcă atacul acesta a făcut ca 
problemele lui Nixon să pară acte din spectacolul păpuşilor 
Muppets. 

— Domnule senator, reacţia dumneavoastră œ 
corespunzătoare opiniei publice. Telefoanele noastre sunt 
asaltate cu apeluri de simpatie pentru Nat Cartwright şi 
soţia lui şi părerea mea este că Elliot va pierde răsunător 
mâine. 

— Ceea ce-mi face sarcina mai dificilă, spuse Fletcher, 
dar măcar a rezultat şi ceva bun din asta. 

— Ce anume, domnule senator? 

— Toată lumea a aflat în sfârşit adevărul despre ticălosul 
de Elliot. 

— Mă întreb dacă ai procedat înţelept, bombăni Jimmy. 

— Sigur că nu, replică Fletcher, dar la fel ar fi reacţionat 
şi tatăl tău. 


æ 


Când veni ambulanta, Nat plecă la spital cu trupul fiului 
lui, în timp ce mama lui încerca neajutorată s-o consoleze 
pe Su Ling. 

— Vin repede, Îi promise soției, sărutând-o pe obraz. 

Văzând cum medicii stăteau tăcuți lângă cadavru, le 
spuse că va urma ambulanţa cu maşina lui şi ei 

încuviinţară. 

Personalul spitalului se purtă amabil, dar erau formalităţi 
de făcut şi hârtii de completat. După ce se terminară toate, 
îl lăsară singur. Nat îl sărută pe Luke pe frunte, întorcând 
capul la vederea urmelor vinete de pe gâtul lui, ştiind că 
priveliştea aceea îl va măcina toată viaţa. 

După ce chipul lui Luke a fost acoperit cu un linţoliu, Nat 
îşi părăsi fiul iubit, trecând printre capetele plecate ale 
celor ce murmurau regrete. Trebuia să se întoarcă la Su 
Ling, dar înainte de asta, mai avea o vizită de făcut. 

Conduse pe pilotul automat, cu mânia crescând pe 
măsură ce se îndepărta de spital. Deşi nu mai fusese acolo 
înainte, ştia exact unde era casa şi, când intră pe aleea din 
faţă, văzu lumini la parter. Parcă maşina şi se îndreptă 
încet spre casă. Trebuia să fie calm dacă voia să se termine 
cu bine. Apropiindu-se de uşă, auzi voci ridicate. Un bărbat 
şi o femeie se certau, fără să ştie că-i asculta cineva. Nat 
lovi cu ciocănelul uşa de la intrare şi vocile încetară brusc, 
de parcă s-ar fi închis un televizor. După o clipă, uşa se 
deschise şi Nat se pomeni în faţa celui pe care-l considera 
responsabil de moartea fiului lui. A 

Ralph Elliot păru şocat, dar îşi reveni repede. Incercă să-i 
trântească uşa în faţă, dar Nat îşi proptise deja umărul în 
ea. Primul pumn ateriză în nasul lui Elliot şi-l trimise înapoi 
clătinându-se. Elliot se împiedică, dar îşi găsi echilibrul, se 
întoarse şi o luă la fugă pe coridor. Nat îl urmări cu paşi 
mari şi intră după el în birou. Se uită în jur, dar Rebecca nu 
se vedea prin preajmă. Elliot trase un sertar de la birou, de 
unde scoase un pistol pe care-l îndreptă asupra lui Nat. 

— leşi afară din casa mea sau te omor! ţipă Elliot, cu 
sângele curgându-i din nas. 

Nat se îndreptă spre el. 

— Nu prea cred că o s-o faci. După figura din seara asta, 
n-o să te mai creadă nimeni pe cuvânt. 

— Ba da, fiindcă am un martor. Nu uita că Rebecca te-a 
văzut năpustindu-te în casă, ameninţându-mă şi lovindu- 
mă. 

Nat înaintă, gata să-l mai lovească o dată, şi Elliot se 
împiedică de braţul scaunului, dezechilibrându-se. Arma se 
declanşă şi Nat sări pe Elliot, doborându-l. In cădere, îl lovi 
cu genunchiul în vintre atât de puternic, încât duşmanul lui 
se chirci şi dădu drumul pistolului. Nat îl ridică şi-l aţinti 
spre Elliot, a cărui faţă era schimonosită de spaimă. 

— Tu l-ai plantat pe ticălosul ăla în public, nu? întrebă 
Nat. 

— Da, da, dar nu ştiam că va merge atât de departe, 
doar n-o să omori un om pentru că... 

— Pentru că e răspunzător de moartea fiului meu? 

Orice urmă de culoare pieri din obrajii lui Elliot. 

— Ba da, l-aş omori, zise Nat, apăsând ţeava pistolului pe 
fruntea lui Elliot. 

Se uită la cel care căzuse în genunchi, scâncind şi 
implorându-l, să-i cruţe viaţa. 

— N-am de gând să te omor, vorbi el, lăsând jos pistolul, 
fiindcă ar fi o scăpare prea uşoară pentru un laş ca tine. Nu, 
vreau să mori lent, îndurând ani după ani de umilinţe. 
Mâine vei descoperi ce cred oamenii din Hartford despre 
tine şi apoi va trebui să trăieşti cu ideea că eu am ajuns 
guvernator şi nu tu. 

Se ridică în picioare, aşeză calm pistolul pe colţul biroului 
şi ieşi din cameră, întâlnind-o pe coridor pe Rebecca, 
ascultând la uşă. De îndată ce trecu de ea, Rebecca alergă 
în cameră. Nat ieşi afară şi se urcă în maşină. 

leşea de pe alee când auzi împuşcătura. 


x 


Telefonul lui Fletcher suna la intervale de câteva minute. 
Răspundea Annie, care le explica tuturor că soțul ei nu mai 
dorea să facă alte comentarii, dar le transmitea 
condoleanţe soţilor Cartwright. 

Puțin după miezul nopţii, Annie scoase telefonul din priză 
şi urcă în dormitor. Lumina era aprinsă, dar, spre 
surprinderea ei, soţul ei nu era înăuntru. Cobori din nou să-l 

caute în birou. Acolo se aflau teancurile obişnuite de hârtii, 
dar el nu era pe scaun. Urcă încet înapoi şi observă o fâşie 
de lumină ieşind de sub uşa lui Lucy. Deschise cu grijă, în 
caz că fata adormise şi uitase să stingă lumina. Înăuntru, 
soţul ei stătea pe pat, lângă fiica lor adormită, cu lacrimi 
şiroindu-i pe obraji. 

— Nimic nu merită preţul ăsta, îi spuse el lui Annie. 


x 


Ajungând acasă, Nat o găsi pe mama lui stând pe 
canapea cu Su Ling. Obrajii lui Su Ling erau pământii, ochii, 
înfundaţi în orbite; în câteva ore, îmbătrânise cu zece ani. 

— Te las cu ea, spuse mama lui, dar vin mâine 
dimineaţă. les singură. 

Nat o sărută pe mamă, apoi se aşeză lângă soţia lui, 
îmbrăţişându-i trupul firav fără să spună nimic. Nu mai era 
nimic de spus. 

Nu-şi dădea seama cât stătuseră aşa. După un timp, 
auziră sirena poliţiei. Aşteptau ca zgomotul strident să 
treacă, dar deveni din ce în ce mai insistent, oprindu-se în 
faţa uşii lor. Nat auzi o portieră trântindu-se, paşi grei şi o 
bătaie puternică în uşă. 

O lăsă pe Su Ling şi merse să deschidă. Afară aşteptau 
comisarul-şef Culver şi încă doi ofiţeri de poliţie, la stânga 
şi la dreapta lui. 

— Ce s-a întâmplat, domnule comisar-şef? 

— Imi pare rău, zise Don Culver, dar nu am de ales, 
trebuie să vă arestez. 

— Pentru ce? întrebă Nat neîncrezător. 

— Pentru asasinarea lui Ralph Elliot. 

CARTEA A CINCEA 
JUDECATORII 

44 


Nu se întâmpla pentru prima dată în istoria Americii ca 
numele unui candidat mort să apară pe buletinele de vot şi 
de asemenea, numele unui candidat arestat, dar oricât ar fi 
căutat politologii istorici, nu ar fi găsit ambele situaţii 
întâmplându-se în aceeaşi zi. 

Nat avea dreptul la un telefon şi-l sună pe Tom, care era 
complet treaz, cu toate că era ora trei dimineaţa. 

— İl scol pe Jimmy Gates din pat şi vin imediat cu el la 
poliţie, spuse Tom. 

Veni tocmai când lui Nat i se luau amprentele şi i-l 
prezentă pe avocat: 

— ÎI ţii minte pe Jimmy? Ne-a consiliat la preluarea 
Fairchild. 

— Da, îmi amintesc, spuse Nat, ştergându-şi urmele de 
tuş de pe mâini. 

— Am vorbit cu comisarul, zise Jimmy, şi vă lasă să 
plecaţi acasă, cu condiţia să veniţi mâine dimineaţă la zece 
la proces, unde veţi fi pus sub acuzare. Voi cere eliberarea 
pe cauţiune şi nu avem motive să credem că nu ne va fi 
acordată. 

— Mulţumesc, spuse Nat cu o voce plată. Jimmy, probabil 
că-ţi aminteşti că pe vremea tentativei de preluare a lui 
Fairchild, te-am rugat să ne găseşti cel mai bun avocat 
specialist în domeniu. 

— Da, zise Jimmy. Aţi afirmat că Logan Fitzgerald a făcut 
o treabă de prima clasă. 

— Cu siguranţă, recunoscu Nat liniştit, dar acum am 
nevoie să mi-l găseşti pe Logan Fitzgerald al dreptului 
penal. 

— Mâine dimineaţă vă voi aduce câteva nume şi vom 
discuta. Există un avocat excepţional la Chicago, dar nu 
ştiu dacă nu are agenda prea plină, zise Jimmy, tocmai 
când intra comisarul-şef. 

— Să vă ducă unul din băieţii mei acasă, domnule 

Cartwright? 

— Nu, sunteţi amabil, domnule comisar, dar îl duc eu 
acasă pe candidat, spuse Tom. 

— Îmi spui automat „candidatul”, remarcă Nat, de parcă 
ar fi numele meu de botez. 

Pe drumul spre casă, Nat îi povesti lui Tom tot ce se 
întâmplase în locuinţa lui Elliot. 

— Deci, până la urmă, va fi cuvântul ei contra cuvântului 
tău, conchise Tom, parcând în faţa uşii de la intrare a lui 
Nat. 

— Da, şi mă tem că povestea mea nu va fi la fel de 
convingătoare ca a ei, deşi e adevărată. 

— Vorbim despre asta mâine dimineaţă, zise Tom. Acum 
trebuie să încerci să dormi puţin. 

— E deja dimineaţă, spuse Nat, privind geana de lumină 
care se reflecta deja pe peluză. 

Su Ling îl aştepta în uşă: 

— A crezut cineva că...? 

Nat îi povesti tot ce se întâmplase la poliţie şi când 
termină, ea nu spuse decât atât: 

— Ce păcat! 

— Cum adică? întrebă Nat. 

— Că nu l-ai omorât tu. 

Nat urcă scările şi intră direct în baie, traversând 
dormitorul. Îşi scoase toate hainele şi le vâri într-o pungă 
de plastic. Avea să le arunce pe toate mai târziu, ca să nu-i 
mai amintească de această zi teribilă. Intră la duş şi lăsă 
jetul de apă rece să curgă pe el. Se îmbrăcă în alte haine şi 
cobori la bucătărie, unde era şi Su Ling. Pe o tăbliță era 
afişat programul lui din ziua votării; nu scria nimic despre 
apariţia lui la tribunal, într-un proces de omucidere. 

Tom apăru la nouă. Le relată că votul mergea bine, ca şi 
cum nimic nu s-ar fi întâmplat în viaţa lui Nat. 

— S-a făcut un sondaj imediat după terminarea 
dezbaterii televizate, spuse Tom. lţi dădea un avans de 
şaizeci şi trei la treizeci şi şapte. 

— Dar asta înainte să fiu arestat fiindcă l-am omorât pe 

celălalt candidat, comentă sec Nat. 

— S-ar putea să urci la şaptezeci-treizeci, replică Tom, 
dar nimeni nu râse. 

Tom se strădui să le atragă atenţia asupra campaniei, ca 
să nu se mai gândească la Luke. Nu reuşi. Se uită la ceasul 
de perete: 

— E timpul să mergem, îi zise lui Nat, care se întoarse şi 
o luă în braţe pe Su Ling. 

— Vin cu tine, spuse ea. Nat nu l-a omorât, dar eu aş fi 
făcut-o, dacă aş fi avut cea mai mică ocazie. 

— Şi eu, zise blând Tom, dar dă-mi voie să te avertizez 
că la tribunal o să fie un circ întreg, din cauza presei. Să 
afişezi o expresie inocentă şi să nu spui nimic, pentru că, 
orice ai spune, va ajunge mâine pe prima pagină a ziarelor. 

Părăsind casa, au fost întâmpinați de o duzină de ziarişti 
şi trei camere de filmat, sosite doar pentru a-i urmări cum 
se urcă în maşină. Nat o ţinea de mână pe Su Ling, fără să 
vadă câţi oameni le făceau semn când îi recunoşteau. După 
un sfert de oră, când ajunseră la tribunal, se treziră cu o 
aglomeraţie mai mare decât în orice zi a campaniei lui 
electorale. 

Comisarul-şef  anticipase problema şi  desemnase 
douăzeci de poliţişti în uniformă pentru a-i proteja şi a face 
un cordon dincolo de care Nat şi însoțitorii lui să intre în 
clădire netulburaţi. Stratagema lui nu reuşi, pentru că 
douăzeci de oameni erau prea puţini pentru a-i ţine la 
distanţă pe toţi reporterii şi fotografii care se străduiau să 
obţină o vorbă sau o privire de la Nat sau Su Ling, strigând 
la ei şi înghiontindu-i pe treptele tribunalului. În faţa lui Nat 
erau vârâte microfoane şi întrebările se abăteau asupra lui 
din toate părţile: 

— L-aţi asasinat pe Ralph Elliot? întreba un reporter. 

— Vă retrageţi din cursa politică? urma altul, împingând 
microfonul spre el. 

— Mama dvs. a fost prostituată, doamnă Cartwright? 

— Crezi că mai poţi să câştigi, Nat? 

— Rebecca Elliot a fost amanta dumneavoastră? 

— Care au fost ultimele cuvinte ale lui Ralph Elliot, 
domnule Cartwright? 

Intrând prin uşile batante, îl găsiră pe Jimmy Gates 
aşteptându-i. Îl conduse pe Nat până la o bancă de pe 
coridor şi-i aduse la cunoştinţă ce va urma. 

— Veţi apărea în jur de cinci minute acolo, explică Jimmy. 
Vă veţi spune numele, apoi veţi fi acuzat şi vi se va cere să 
pledaţi ceva. După ce pledaţi „nevinovat”, voi cere 
eliberarea pe cauţiune. Procuratura a sugerat suma de 
cincizeci de mii de dolari şi am fost de acord. După ce 
semnaţi hârtiile necesare, plecaţi şi nu mai e nevoie să 
reveniţi până la data stabilită pentru proces. 

— Şi când se anticipează că va fi? 

— În mod normal, durează cam şase luni, dar am rugat 
să fie grăbit procesul, în vederea alegerilor viitoare. 

Nat admira abordarea profesională a avocatului, ţinând 
cont de faptul că era cel mai bun prieten al lui Fletcher 
Davenport. Totuşi, ca orice avocat bun, Jimmy înţelegea 
prea bine consecinţele situaţiei asupra carierei politice a 
clientului lui, se gândi Nat. 

Jimmy se uită la ceas: 

— Ar trebui să intrăm, să nu cumva să-l facem pe 
judecător să ne aştepte. 

Nat intră în sala ticsită şi parcurse culoarul dintre rânduri 
împreună cu Tom. Era surprins de mâinile care se întindeau 
spre el şi de urările de succes, de parcă era o întâlnire 
electorală, nu un proces pentru crimă. Ajungând în faţă, 
Jimmy deschise o portiţă de lemn care-i despărţea pe 
oficialii tribunalului de simplii curioşi. Îl conduse apoi pe Nat 
spre o masă de la stânga şi-i făcu semn să ia loc lângă el. 
Aşteptându-l pe judecător, Nat aruncă o privire către 
procuror, Richard Ebden, un om pe care-l admirase 
întotdeauna. Ştia că Ebden era redutabil şi se întreba pe 
cine-i va recomanda Jimmy ca să lupte cu el. 

— Ridicaţi-vă, soseşte domnul judecător Deakins. 

Procedura continuă exact cum prevăzuse Jimmy şi după 
cinci minute erau din nou în stradă, ascultând aceleaşi 

întrebări de la aceiaşi ziarişti, şi evitând să răspundă. 

Croindu-şi drum cu greu spre maşină, Nat era din nou 
surprins de valul de simpatie cu care îl înconjurau oamenii. 
Tom începu să meargă mai încet, conştient că imaginile cu 
oamenii care încercau să-i strângă mâna lui Nat vor fi 
văzute de toţi alegătorii la amiază. Nat vorbea cu cei care-l 
încurajau, dar nu ştiu cum să-i răspundă unui om care-i 
strigă: 

— Sunt bucuros că l-ai omorât pe ticălos. 

— Vreţi să mergeţi direct acasă? întrebă Tom, înaintând 
încet printre oameni. 

— Nu, zise Nat, hai să mergem la bancă şi să discutăm în 
sala de consiliu. 

Nu se opriră pe drum decât ca să cumpere un exemplar 
din Hartford Courant, după ce auziră vânzătorul de ziare 
strigând: „Cartwright, acuzat de crimă!” Pe Tom nu părea 
să-l intereseze decât sondajul din pagina a doua, unde se 
arăta că Nat îl conducea pe Elliot cu peste douăzeci de 
procente. 

— Şaptezeci şi doi la sută din oamenii chestionaţi pentru 
alt sondaj spun că nu trebuie să te retragi din cursă. 

Tom citi mai departe, dar nu cu voce tare. 

— Ce mai e? întrebă Su Ling. 

— Şapte la sută zic că l-ar fi ucis bucuroşi pe Elliot dacă 
le-ai fi cerut-o. 

Ajungând la bancă, erau aşteptaţi de alt echipaj de 
ziarişti şi cameramani, dar reporterii întâmpinară aceeaşi 
rezistenţă tăcută. Secretara lui Tom le ieşi înainte pe 
coridor, relatându-le că prezenţa republicanilor la urne 
depăşise recordul, deoarece oamenii doreau să-şi exprime 
punctul de vedere. 

După ce se instalară în sala de consiliu, Nat începu 
discuţia: 

— Partidul se va aştepta să mă retrag, indiferent de 
rezultat, şi mi-e teamă că, în situaţia de faţă, ar fi acţiunea 
cea mai indicată. 

— De ce să nu-i lăsăm pe alegători să decidă? spuse 

liniştită Su Ling. Dacă te sprijină puternic, rămâi şi lupti, 
pentru că astfel şi juriul se va convinge că eşti nevinovat. 

— Sunt de acord, spuse Tom. Care-i alternativa, Barbara 
Hunter? Hai să cruţăm electoratul nostru. 

— Tu ce părere ai, Jimmy, ca avocat al meu? 

— Nu vă pot oferi o opinie imparţială asupra subiectului, 
recunoscu Jimmy. După cum ştiţi, candidatul democrat e 
cel mai bun prieten al meu, dar, dacă ar fi el în această 
situaţie şi aş şti că e nevinovat, i-aş spune să rămână în 
cursă şi să se bată cu toţi. 

— Presupun că e totuşi posibil ca oamenii să aleagă un 
mort. Atunci, Dumnezeu ştie ce s-ar întâmpla! 

— Numele lui rămâne pe buletinul de vot, zise Tom, şi 
dacă se întâmplă să câştige alegerile, partidul are dreptul 
să aleagă pe oricine ca să-l reprezinte. 

— Vorbeşti serios? întrebă Nat. 

— Cât se poate de serios. Adesea, este desemnată 
nevasta candidatului şi pun pariu că Rebecca Elliot şi-ar 
înlocui bucuroasă soţul. 

— lar dacă sunteţi condamnat, completă Jimmy, va putea 
conta pe un vot de simpatie chiar înainte de alegerile 
statale. 

— Ai găsit un avocat pentru mine? îl întrebă Nat. 

— Patru, răspunse Jimmy scoțând un dosar gros din 
servietă şi deschizându-l. Doi de la New York, recomandaţi 
de Logan Fitzgerald, unul de la Chicago, care a lucrat în 
procesul Watergate şi al patrulea din Dallas. Acesta n-a 
pierdut decât o dată în ultimii zece ani, şi atunci pentru că 
a avut un client care-şi filmase crima. Intenţionez să-i 
contactez pe toţi azi şi să aflu dacă sunt disponibili. Fiind 
un caz atât de mediatizat, cred că toţi îşi vor face timp. 

— Nu există şi un avocat din Connecticut de valoare 
egală? întrebă Tom. Ar transmite un mesaj pozitiv curţii cu 
juri. 

— De acord, spuse Jimmy, dar singurul om de acelaşi 
calibru cu cei patru de pe lista mea pur şi simplu nu e 
disponibil. 

— Cine e? întrebă Tom. 

— Candidatul democrat la funcţia de guvernator. 

— E prima mea alegere, zâmbi Nat pentru prima oară. 

— Dar se află în mijlocul campaniei electorale. 

— În caz că n-ai observat, şi acuzatul e în aceeaşi 
situaţie, replică Nat. Şi apoi, alegerile sunt abia peste nouă 
luni. Dacă eu voi fi adversarul lui, măcar va şti tot timpul 
unde mă aflu. 

— Dar... repetă Jimmy. 

— Spune-i domnului Fletcher Davenport că dacă voi fi 
ales candidatul republicanilor, el este prima mea opţiune 
de apărare şi nu aborda pe altcineva decât dacă mă refuză. 
Dacă tot ce-am aflat despre acest om e adevărat, atunci 
sunt convins că va dori să mă reprezinte. 

— Dacă aşa doriţi, domnule Cartwright... 

— Aşa doresc, domnule avocat. 


* 


La opt seara, la închiderea urnelor, Nat adormise în 
maşina lui Tom, în timp ce acesta îl ducea acasă. Şeful lui 
de campanie nu-l deranjă. Următorul lucru de care-şi 
amintea Nat era că se trezise în pat, lângă Su Ling şi se 
gândise imediat la Luke. Su Ling îl privi şi-l strânse de 
mână: 

— Nu, îi şopti. 

— Ce vrei să spui? o întrebă Nat. 

— Văd în ochii tăi, dragul meu. Te întrebi dacă aş dori să 
te retragi, ca să-l plângem pe Luke şi răspunsul meu e 
„Nu”. 

— Dar avem înmormântarea şi procesul... 

— Şi orele  nesfârşite când vei fi morocănos şi 
insuportabil, aşa că nu vreau să te retragi. 

— Însă va fi aproape imposibil pentru juraţi să nu se 
încreadă în cuvintele unei văduve îndurerate care pretinde 
că a fost martoră la uciderea soţului ei. 

— Sigur că a fost martoră, spuse Su Ling. Ea l-a ucis. 

434 


- JEFFREY ARCHER - 


Telefonul de pe noptiera ei începu să sune. Ea ridică 
receptorul, ascultând cu atenţie, apoi scrise două numere 
pe bileţelul aflat la îndemână: 

— Mulţumesc, spuse. Îl anunţ eu. 

— Ce să mă anunti? întrebă Nat. 

Su Ling rupse bileţelul din teanc şi i-l dădu: 

— Era Tom. Voia să ştii rezultatul alegerilor. Pe bileţel nu 
scria decât 69/31. 

— Dar cine a luat 69? întrebă Nat. 

— Următorul guvernator de Connecticut, răspunse ea. 


x 


Funeraliile lui Luke se desfăşurară, la solicitarea 
directorului, în capela liceului Taft. Directorul le explicase 
părinţilor că foarte mulţi elevi doreau să participe. Abia 
după ce fiul lor murise, Nat şi Su Ling realizară cât de 
popular fusese. Slujba a fost simplă şi corul, din care făcuse 
şi el parte cu mândrie, a cântat „lerusalim” de William 
Blake şi „Mă port frumos” de Cole Porter. Versetele biblice 
au fost citite de Kathy şi de dragul de Tom, iar discursul 
final i-a aparţinut directorului. 

Domnul Henderson a vorbit despre un tânăr timid şi 
rezervat, plăcut şi admirat de toţi. Le-a amintit celor 
prezenţi despre remarcabilul Romeo interpretat de Luke şi 
despre faptul că aflase, chiar în dimineaţa aceea, că tânărul 
fusese acceptat la Universitatea Princeton. 

Sicriul a fost purtat afară de colegi care jucaseră cu Luke 
în piesă. Nat aflase atât de multe despre fiul lui în ziua 
aceea, încât se simţise vinovat că nu-l cunoscuse mai bine. 

După slujbă, Nat şi Su Ling au participat la reuniunea cu 
ceai, oferită de director pentru cei apropiaţi băiatului. Sala 
era plină până la refuz, dar domnul Henderson explica asta 
spunând: 

— Toţi se considerau prieteni apropiaţi cu Luke. Ce 
calitate pentru un om! 

Şeful clasei îi dărui lui Su Ling un album cu fotografii şi 

scurte eseuri compuse de elevi. Mai târziu, de câte ori era 
deprimat, Nat se uita la poze şi revenea mereu la un text: 

Luke a fost singurul băiat care a vorbit cu mine şi n-a 
pomenit niciodată de turban sau de culoarea pielii mele. 
Pur şi simplu, nu le vedea. Speram că vom fi prieteni tot 
restul vieții mele. Malik Singh (16 ani). 

Când ieşiră din locuinţa directorului, Nat o zări pe Kathy 
singură în grădină, cu capul plecat. Su Ling se duse şi se 
aşeză lângă ea, luând-o pe după umeri şi încercând s-o 
consoleze: 

— Te iubea atât de mult. 

Kathy ridică ochii inundaţi de lacrimi: 

— Eu nu i-am spus niciodată că-l iubesc. 

45 


— Nu pot s-o fac, zise Fletcher. 

— De ce nu? întrebă Annie. 

— Am vreo sută de motive. 

— Sau o sută de scuze? 

— Să apăr omul pe care încerc să-l înving? spuse 
Fletcher, ignorându-i comentariul. 

— Fără teamă şi favoruri, recită Annie. 

— Şi cum să-mi duc campania electorală în condiţiile 
astea? 

— Asta e partea uşoară, spuse ea, adăugând după o 
mică pauză, oricum ai ieşi. 

— Oricum aş ieşi? repetă Fletcher. 

— Da. Pentru că, dacă e vinovat, nu va mai fi el 
candidatul republican. 

— Şi dacă e nevinovat? 

— Atunci vei fi lăudat că i-ai făcut dreptate. 

— Nu e nici practic, nici rezonabil. 

— Alte scuze! 

— De ce eşti de partea lui? o întrebă Fletcher. 

— Nu sunt, insistă Annie. Ca să-l citez pe profesorul 
Abrahams, sunt de partea dreptăţii. 

Fletcher tăcu o vreme, apoi vorbi: 

— Mă întreb ce-ar fi făcut el, confruntat cu aceeaşi 
dilemă? 

— Ştii foarte bine ce-ar fi făcut, dar - cită din nou Annie - 
„unii studenţi vor uita aceste principii la scurtă vreme după 
ce vor absolvi...” 

— „Dar sper că măcar o persoană din fiecare 
promoţie...”, continuă Fletcher una din sentinţele favorite 
ale profesorului. 

— De ce nu stai de vorbă cu el? îl îndemnă Annie. Poate 
te va convinge... 

În ciuda precauţiei lui Jimmy şi a  vociferărilor 
democraţilor locali, se stabili ca cei doi să se întâlnească în 
prima duminică. Locul ales era Fairchild Russell, pentru că 
era puţin probabil ca strada principală a oraşului să fie 
circulată intens duminica dimineaţa. 

Nat şi Tom sosiră înainte de zece, preşedintele fiind cel 
care descuie uşa şi opri alarma, acţiune pe care n-o mai 
făcuse el de mulţi ani. Nu au avut de aşteptat decât câteva 
minute până când Jimmy şi Fletcher au apărut la intrare, 
Tom conducându-i repede în sala de consiliu. 

Jimmy îl prezentă pe prietenul lui cel mai bun celui mai 
important client al lui şi cei doi bărbaţi se priviră, ezitând 
amândoi să facă prima mutare. 

— Frumos din partea dvs.... 

— Nu mă aşteptam... 

Începură să râdă amândoi şi îşi strânseră mâinile 
călduros. 

Tom sugeră să se aşeze faţă în faţă, el şi Nat de o parte 
a mesei şi Fletcher şi Jimmy de cealaltă. Fletcher dădu din 
cap, scoase din servietă un carnet galben şi-l puse pe masă 
lângă stiloul extras din buzunarul interior al hainei şi 
aşteptă. 

— Daţi-mi voie să încep spunând cât de mult apreciez că 
aţi fost de acord să veniţi, spuse Nat. Îmi imaginez ce 
opoziţie aţi avut de întâmpinat şi sunt conştient că nu aţi 
ales calea cea mai uşoară. 

Jimmy lăsă capul în jos. Fletcher ridică o mână. 

— Soţiei mele trebuie să-i mulţumiţi, nu mie. Dar pe mine 
trebuie să mă convingeţi. 

— Atunci transmiteţi-i mulţumirile şi recunoştinţa mea 
doamnei Davenport şi vă asigur că voi răspunde la orice 
întrebare. 

— Am o singură întrebare, spuse Fletcher, uitându-se la 
foaia din faţa lui. E o întrebare de care orice avocat se 
fereşte, pentru că-i compromite poziţia etică în anumite 
cazuri. Dar, de data aceasta, nu voi lua în considerare 

niciun fel de apărare dacă nu-mi răspundeţi. 

Nat dădu din cap tăcut. Fletcher îşi privi potenţialul rival 
în ochi şi acesta îi susţinu privirea. 

— L-aţi ucis pe Ralph Elliot? 

— Nu, replică Nat fără ezitare. 

Fletcher dădu pagina carnetului şi ajunse la o alta, 
acoperită cu rânduri scrise ordonat. 

— Atunci, daţi-mi voie să vă întreb... continuă el, 
acceptând clientul. 


x 


Data procesului a fost fixată în cea de-a doua săptămână 
a lui iulie. Nat era surprins de eficiența timpului petrecut cu 
noul lui avocat, care nu-l mai deranjă mult după ce se 
convinse că ştia toate detaliile versiunii acuzatului. În 
schimb, Fletcher parcurse cu mare atenţie cele două 
declaraţii date de Rebecca Elliot la poliţie, raportul lui Don 
Culver despre întâmplările din noaptea aceea şi notele 
detectivului Petrowski, responsabil cu anchetarea cazului. Il 
avertiză pe Nat: 

— Rebecca va fi pregătită de procuror şi va avea timp să 
întoarcă pe toate feţele orice întrebare imaginabilă. Când 
va păşi în boxa martorilor, va fi la fel de sigură pe ea cao 
actriţă în seara premierei. Dar are o problemă, adăugă 
Fletcher după un moment. 

— Care anume? întrebă Nat. 

— Dacă doamna Elliot a minţit la poliţie, în declaraţiile ei 
sunt nepotriviri încă neobservate. Trebuie să le găsim şi să 
le punem cap la cap. 

Interesul pentru cursa de ocupare a funcţiei de 
guvernator depăşise cu mult graniţele statului Connecticut. 
Articole despre cei doi combatanți apăruseră în publicaţii 
precum New Yorker sau National Enquirer, ceea ce făcuse 
ca în ajunul procesului să fie ocupate toate hotelurile din 
Hartford şi pe o rază de 20 de kilometri în jur. 

Cu trei luni înainte de alegeri, sondajele îl arătau pe 

Fletcher conducând cu douăsprezece puncte, dar el ştia că 
avantajul s-ar putea inversa dacă ar dovedi nevinovăția lui 
Nat. 

Procesul urma să înceapă pe 11 iulie, dar principalele 
televiziuni îşi plasaseră deja camerele pe acoperişurile 
clădirilor din faţa tribunalului şi pe marginea carosabilului, 
trimiţându-şi operatoriii pe străzi. Reporterii îi intervievau 
pe toţi cei care aveau o cât de mică legătură cu procesul, 
deşi mai erau câteva zile înainte ca Nat să apară în sala de 
judecată. 

Fletcher şi Nat încercau să-şi desfăşoare campaniile 
electorale ca de obicei, deşi nu pretindeau niciunul că 
situaţia era normală. Descoperiseră repede că nu mai 
existau sală prea mare, miting prea rarefiat sau produse 
promoţionale prea multe: lumea se aduna să-i vadă, 
stocurile se epuizau imediat, oricât de îndepărtată ar fi fost 
zona unde acționau. Când participară amândoi la o acţiune 
de caritate pentru construirea unei arii destinate ortopediei 
la Spitalul Memorial Gates din Hartford, biletele pentru 
participanţii la manifestare ajunseră la cinci sute de dolari 
bucata. Era o ocazie rară, când banii de campanie 
electorală curgeau din toate părţile. Timp de câteva 
săptămâni, cei doi politicieni au fost o atracţie mai mare 
decât Frank Sinatra. 

Niciunul dintre ei n-a dormit în noaptea de dinaintea 
procesului, iar comisarul-şef nici n-a încercat să se ducă la 
culcare. Don Culver dispusese o sută de oameni în jurul 
tribunalului, remarcând acru că tot felul de pungaşi mărunți 
vor profita de absenţa agenţilor de pe străzi. 

Fletcher apăru primul din partea apărării, explicând clar 
presei că nu va face nicio declaraţie şi nu va răspunde la 
nicio întrebare până când nu se va pronunţa verdictul. Nat 
sosi după câteva minute, însoţit de Tom şi de Su Ling, şi 
dacă n-ar fi fost poliţia, n-ar fi reuşit să intre în clădire. 

În interiorul tribunalului, Nat parcurse coridorul pavat cu 
marmură, îndreptându-se spre sala de judecată numărul 
şapte, salutând încurajările privitorilor, dar înclinând tăcut 

din cap la orice remarcă, aşa cum fusese instruit de avocat. 
Intrând în sală, se simţi perforat de mii de ochi în timp ce 
înainta pe culoar, ajungând la masa apărării şi ocupându-şi 
locul la stânga lui Fletcher. 

— Bună dimineaţa, domnule avocat, spuse Nat. 

— Bună dimineaţa, Nat, zise Fletcher, ridicând ochii de la 
teancul de hârtii. Sper că eşti pregătit pentru o săptămână 
de plictiseală, până selectăm juriul. 

— Ai stabilit un profil pentru juratul ideal? Întrebă Nat. 

— Nu e aşa de uşor, răspunse Fletcher, pentru că nu mă 
hotărăsc dacă să aleg republicani sau democrati. 

— Există doisprezece democrați în Hartford? Întrebă Nat. 

Fletcher zâmbi. 

— Mă bucur că nu ţi-ai pierdut simţul umorului, dar, după 
ce jurii depun jurământul, vreau să arăţi serios şi 
preocupat. Un om căruia i s-a făcut o mare nedreptate. 

Se dovedi că Fletcher avusese dreptate, pentru că 
alegerea jurilor a durat până vineri după-amiază, cei 
doisprezece oameni şi doi de rezervă fiind selectaţi abia 
după argumentări şi obiecţii din ambele tabere. Se deciseră 
în final asupra a şapte bărbaţi şi cinci femei. Două femei şi 
un bărbat erau de culoare, cinci funcţionari, două mame cu 
serviciu, trei muncitori, o secretară şi un şomer. 

— Dar simpatiile lor politice? întrebă Nat. 

— Bănuiala mea e că sunt patru republicani, patru 
democrați şi patru incerți. 

— Şi acum ce urmează, avocate? 

— Să te scot basma curată şi să iau şi voturile incerte, 
zise Fletcher când se despărţiră pe treptele tribunalului. 

Când ajungea seara acasă, procesul îi ieşea din minte lui 
Nat, lăsând loc gândurilor legate de Luke. Oricât ar fi 
încercat să discute altceva cu Su Ling, ea revenea mereu la 
acelaşi lucru: 

— Poate că dacă i-aş fi împărtăşit lui Luke secretul meu, 
astăzi ar fi în viaţă. 

Lunea următoare, curtea cu juri era stabilită şi 
judecătorul Kravats îl pofti pe procuror să expună cazul. 

Richard Ebden se ridică încet. Era un bărbat cărunt, înalt 
şi elegant, cu reputaţia de hipnotizator al jurilor. Purta 
costumul bleumarin pe care-l îmbrăca întotdeauna în prima 
zi a proceselor. Cămaşa albă şi cravata albastră inspirau 
încredere. 

Procurorul era mândru de recordul lui de condamnări, 
oarecum ironic, pentru că era un om blând, familist şi 
credincios, cântând ca bas în corul local. Ebden se ridică, îşi 
împinse în spate scaunul şi păşi în faţa sălii, întorcându-se 
spre juri. 

— Onorată instanţă, începu el, de-a lungul anilor mei de 
serviciu în slujba legii, am întâlnit rareori un caz de 
omucidere mai clar. 

Fletcher se aplecă spre Nat şi-i şopti: 

— Nu-ţi face griji, aşa începe de fiecare dată. Acum 
urmează: „Cu toate acestea”. 

— Dar, cu toate acestea, continuă Ebden, trebuie să vă 
relatez evenimentele din noaptea de 12 spre 13 februarie. 
Domnul Cartwright, se întoarse el încet spre acuzat, 
apăruse într-o emisiune televizată cu Ralph Elliot - o 
personalitate populară şi foarte respectată pe plan local şi, 
poate şi mai important, favorit la nominalizarea republicană 
în poziţia de candidat, ceea ce l-ar fi condus, probabil, la 
câştigarea funcţiei de guvernator al statului pe care îl iubim 
cu toţii. Era un om la apogeul carierei, pe cale de a primi 
recunoaşterea unui electorat care-i aprecia pe măsură anii 
de serviciu generos în slujba comunităţii. Şi care i-a fost 
răsplata? A pierit, ucis de cel mai mare rival al lui. 

Dar cum s-a petrecut această tragedie inutilă? Domnul 
Cartwright e întrebat dacă soţia lui a fost imigrant ilegal - 
iată stofa din care sunt făcuţi politicienii noştri - şi, aş 
adăuga, nu doreşte să răspundă la întrebare. De ce? Pentru 

că este adevărat şi a păstrat tăcerea în acest subiect timp 
de peste douăzeci de ani. Refuzând să răspundă la 
întrebare, ce face mai departe domnul Cartwright? Incearcă 
să arunce vina pe Ralph Elliot. Când se termină emisiunea, 
începe să-i arunce obscenităţi, îl numeşte „ticălos”, îl acuză 
că a aranjat întrebarea şi, cel mai condamnabil, îi spune: 
„Tot o să te omor”. 

Ebden se uită la membrii curţii cu juri, repetând lent cele 
cinci cuvinte: 

— „Tot o să te omor”. Nu vă bazaţi pe cuvintele mele 
pentru a-l condamna pe domnul Cartwright, pentru că toată 
conversaţia între cei doi rivali a fost înregistrată pe peliculă 
pentru posteritate. Imi dau seama că este o cerere 
neobişnuită, onorată instanţă, dar, în aceste condiţii, aş 
vrea să prezint înregistrarea curţii cu juri. 

Dădu din cap şi un asistent de-al lui apăsă pe buton. În 
următoarele minute, Nat se uită la ecranul plasat în faţa 
jurilor şi-şi reaminti îndurerat cât de mânios fusese. După 
ce înregistrarea se termină, Ebden îşi reluă pledoaria 
introductivă: 

— Totuşi, avem responsabilitatea de a arăta ceea ce s-a 
întâmplat de fapt după ce omul acesta furios şi răzbunător 
a părăsit studioul. 

Procurorul îşi cobori vocea: 

— Se întoarce acasă şi descoperă că fiul lui - unicul copil 
- s-a sinucis. Inţelegem cu toţii ce efect poate avea o 
asemenea tragedie asupra unui tată. După cum s-a 
dovedit, onorată instanţă, această moarte tragică a 
declanşat lanţul evenimentelor care a culminat cu uciderea 
cu sânge rece a lui Ralph Elliot. Cartwright îi spune soţiei că 
după ce merge la spital, se va întoarce acasă imediat, dar 
nu are intenţia s-o facă, pentru că a plănuit deja un ocol pe 
la casa familiei Elliot. Şi ce motiv ar fi putut avea să-i 
viziteze la două noaptea? Unul singur, să-l scoată pe Ralph 
Elliot din cursa alegerilor statale. Din nefericire pentru 
familia lui şi pentru statul nostru, domnul Cartwright a 
reuşit ce şi-a propus. 

Vine la uşa familiei Elliot neinvitat, la două noaptea, îi 
deschide domnul Elliot, care se afla la birou, lucrând la un 
discurs. Domnul Cartwright dă buzna înăuntru şi-l loveşte în 
nas, dezechilibrându-l, apoi se repede să-l atace din nou. 
Domnul Elliot reuşeşte să ajungă până în birou, unde are un 
pistol într-un sertar. Cartwright sare pe el, îi zboară arma 
din mână şi se asigură că domnul Elliot nu mai are 
posibilitatea de a se apăra. Atunci, Cartwright ia pistolul, 
vine lângă victimă şi fără nicio clipă de ezitare, o împuşcă 
în inimă. Apoi mai trage un foc în tavan, ca să lase impresia 
că a avut loc o luptă. Aruncă pistolul, fuge pe uşa deschisă, 
sare în maşină şi se întoarce acasă. Fără să ştie, a avut un 
martor la întregul episod: pe soţia victimei, doamna 
Rebecca Elliot. Când a auzit prima împuşcătură, doamna 
Elliot a alergat din dormitor în capul scărilor şi după ce a 
auzit-o şi pe a doua, l-a văzut îngrozită pe Cartwright 
ţâşnind pe uşă afară. Şi aşa cum camera de filmat a 
înregistrat cu fidelitate ameninţarea din orele precedente, 
doamna Elliot vă va descrie exact ceea ce s-a petrecut mai 
târziu. 

Procurorul îşi concentră pentru moment atenţia asupra 
lui Fletcher. 

— Peste câteva momente, avocatul apărării va pleda cu 
farmecul şi retorica lui celebre, încercând să vă aducă 
lacrimi în ochi şi să vă prezinte altfel lucrurile. Dar ceea ce 
nu poate explica este uciderea cu sânge rece a unui om 
nevinovat, de către rivalul lui politic. Ce nu vă poate explica 
este ameninţarea înregistrată: „Tot o să te omor”. Ceea ce 
nu vă poate explica este martorul crimei - văduva 
domnului Elliot, Rebecca. 

Procurorul îşi mută privirea asupra lui Nat: 

— Vă înţeleg sentimentele de oarecare simpatie faţă de 
acest om, dar, după ce veţi examina probele, cred că nu 
veţi mai avea nicio îndoială cu privire la vinovăția domnului 
Cartwright şi vă veţi face datoria de a da verdictul 
„Vinovat”. 

În sală se instalase o tăcere nefirească. Richard Ebden se 

aşeză şi mai multe capete îi încuviinţară pledoaria, chiar 
dintre juraţi. Judecătorul Kravats îşi făcu o însemnare şi 
apoi se uită spre masa apărării: 

— Doriţi să răspundeţi, domnule avocat? întrebă el, cu 
ironie nemascată. 

Fletcher se ridică şi privindu-l în ochi, spuse: 

— Mulţumesc, domnule judecător, dar nu doresc să 
rostesc o pledoarie introductivă. 

Fletcher şi Nat stăteau unul lângă altul, tăcuţi în 
vacarmul care se iscase. Judecătorul bătu de mai multe ori 
cu ciocănelul în suport, cerând linişte. Fletcher aruncă o 
privire spre Richard Ebden, care discuta absorbit cu echipa 
lui. Judecătorul încercă să-şi ascundă zâmbetul, realizând 
ce mişcare inteligentă făcuse apărarea: indusese 
nesiguranța în tabăra adversă. Era rândul acuzării. 

— Domnule Ebden, doriţi să chemaţi primul martor? 
întrebă judecătorul degajat. 

Ebden se ridică, nesigur de ce punea Fletcher la cale. 

— Onorată instanţă, în aceste circumstanţe neobişnuite 
solicit o amânare. 

— Obiectez, domnule judecător, strigă Fletcher, 
ridicându-se repede. Procuratura a avut câteva luni la 
dispoziţie pentru a pregăti cazul; să înţelegem acum că nu 
pot chema nici măcar un martor? 

— Aşa stau lucrurile, domnule Ebden? Nu vă puteţi 
chema primul martor? 

— Nu, domnule judecător. Primul nostru martor este Don 
Culver, comisarul-şef al poliţiei, şi nu dorim să-l luăm de la 
îndatoririle lui importante dacă nu este absolut necesar. 

Fletcher era deja în picioare. 

— Dar este absolut necesar, domnule judecător. Este 
şeful poliţiei şi acesta este un proces de omucidere. Prin 
urmare, cer ca acest caz să fie suspendat pe motiv că nu se 
poate prezenta mărturia poliţiei în faţa curţii cu juri. 

— Frumoasă încercare, domnule Davenport, zise 
judecătorul, dar nu mă las păcălit. Domnule Ebden, vă 
acord amânarea solicitată. Curtea se întruneşte după pauza 

de prânz şi dacă şeful poliţiei nu vine nici atunci, voi 
considera mărturia lui inadmisibilă. 

Ebden dădu din cap, fără să-şi poată ascunde 
stânjeneala. 

— Ridicaţi-vă, zise aprodul, şi judecătorul Kravats părăsi 
încăperea, aruncând o privire la ceasul de pe perete. 

— Am luat prima rundă, cred, zise Tom, privind cum 
echipa acuzării se îndepărta în grabă. 

— Posibil, spuse Fletcher, dar avem nevoie de mult mai 
mult pentru a câştiga bătălia. 


x 


Nat ura să stea fără rost şi se întoarse în sala de judecată 
cu mult înaintea sfârșitului pauzei de prânz. Se uită la masa 
acuzării şi-l văzu şi pe Richard Ebden la locul lui, hotărât să 
nu mai greşească a doua oară. Dar îşi dăduse seama de ce 
Fletcher făcuse o mişcare atât de îndrăzneață? In pauză, 
Fletcher îi explicase lui Nat că singura lor speranţă de a 
câştiga era aceea de a submina mărturia Rebeccăi Elliot, 
deci avocatul nu-şi permitea s-o lase să se relaxeze nici 
măcar o secundă. 

Acum Ebden era obligat să aibă permanent martorii la 
dispoziţia instanţei şi asta însemna că o va ţine pe Rebecca 
la uşă ore în şir, poate chiar zile, până va fi chemată să 
depună mărturie. 

Fletcher se aşeză lângă Nat cu foarte puţin timp înainte 
de revenirea judecătorului în sală. 

— Comisarul e pe coridor, pufneşte şi bombăne, iar 
doamna Elliot stă singură într-un colţ şi-şi roade unghiile. 
Am de gând s-o ţin câteva zile în aşteptare, spuse Fletcher 
înainte ca aprodul să anunţe intrarea judecătorului Kravats. 

— Bună ziua, spuse judecătorul, adresându-i-se apoi 
procurorului: Aveţi un martor pentru noi, domnule Ebden? 

— Da, domnule judecător. Acuzarea îl cheamă pe 
comisarul-şef Don Culver. 

Nat se uită la Don Culver, care intră în boxă şi spuse 

jurământul. Ceva nu era în regulă, dar nu-şi dădea seama 
ce. Apoi văzu degetele arătător şi mijlociu de la mâna 
dreaptă a lui Don Culver tresărind şi se dumiri că era prima 
dată când îl vedea pe poliţist fără legendarul lui trabuc. 

— Domnule Culver, vreţi să spuneţi juraţilor ce funcţie 
aveţi? 

— Sunt şeful poliţiei din oraşul Hartford. 

— De când deţineţi această funcţie? 

— De peste paisprezece ani. 

— Şi de când activaţi în slujba legii? 

— De treizeci şi şase de ani. 

— Deci putem afirma că aveţi multă experienţă în 
privinţa omuciderii. Este corect? 

— Presupun că da, spuse comisarul. 

— Aţi avut vreodată contacte cu inculpatul? 

— Da, de multe ori. 

— Îmi fură unele întrebări, îi şopti Fletcher lui Nat, dar 
nu-mi dau seama de ce. 

— Şi v-aţi format o opinie despre el? 

— Da, e un cetăţean decent şi respecta legea până l-a 
omorât... 

— Obiectez, domnule judecător, se ridică. Curtea cu juri 
decide cine l-a omorât pe domnul Elliot, nu şeful poliţiei. Nu 
trăim încă într-un stat polițienesc. 

— Se aprobă, spuse judecătorul. 

— Tot ce pot spune, continuă comisarul-şef, este că, 
până la întâmplarea asta, l-aş fi votat. 

În sală se auziră râsete. 

— După ce-l voi chestiona, şopti Fletcher, cu siguranţă că 
nici cu mine nu va vota. 

— Atunci vă îndoiţi, probabil, că un cetăţean atât de 
remarcabil e capabil de crimă, nu? 

— Deloc, domnule Ebden, spuse comisarul-şef. Criminalii 
nu sunt pungaşi de rând. 

— Vreţi să ne explicaţi ce înţelegeţi prin asta? 

— Sigur că da, răspunse Culver. In medie, crima e o 
treabă în familie şi adesea cel care o face n-a mai comis 

nicio infracţiune până atunci şi poate că nici nu va mai 
comite. Când sunt arestaţi, criminalii sunt adesea mai uşor 
de manevrat decât hoţii de duzină. 

— Aveţi impresia că domnul Cartwright se încadrează în 
această descriere? 

— Obiectez, sări Fletcher. Cum poate domnul comisar-şef 
să ştie răspunsul la întrebarea asta? 

— Pot, pentru că mă ocup de criminali de treizeci şi şase 
de ani, spuse Don Culver. 

— Să nu se înregistreze, ordonă judecătorul. Experienţa 
este un lucru bun, dar juraţii trebuie să se ocupe doar de 
faptele din acest caz, 

— Atunci să trecem la întrebări legate de caz, spuse 
procurorul. Cum aţi ajuns să vă implicaţi, domnule comisar- 
şef? 

— Am primit acasă un telefon de la doamna Elliot, 
devreme dimineaţa, pe data de 12 februarie. 

— V-a sunat acasă? Vă cunoaşteţi personal? 

— Nu, dar toţi candidaţii la funcţii publice au telefonul 
meu de acasă. Sunt supuşi adesea la ameninţări, reale sau 
imaginare, şi nu e niciun secret că domnul Elliot primise 
mai multe scrisori de ameninţare de când declarase că va 
candida la postul de guvernator. 

— Vă amintiţi care au fost cuvintele doamnei Elliot atunci 
când v-a sunat? 

— Sigur că da, răspunse Culver. Părea isterică şi striga. 
Mi-aduc aminte că am ţinut receptorul la distanţă de 
ureche şi a trezit-o şi pe soţia mea. 

În sală izbucniră din nou râsete şi după ce încetară, 
comisarul-şef adăugă: 

— l-am scris exact cuvintele pe o hârtiuţă de lângă 
telefon. 

Şi deschise un carnet. Fletcher se ridică. 

— Este o probă admisibilă? 

—A fost pe lista documentelor acuzării, domnule 
judecător, interveni Ebden, şi sunt convins că domnul 
Davenport ştia asta. A avut la dispoziţie câteva săptămâni 

ca să studieze relevanţa documentelor, ca să nu mai 
vorbesc de importanţa lor. 

Judecătorul îi făcu semn martorului. 

— Continuati. 

Fletcher se aşeză pe locul lui. 

— „Soţul meu a fost împuşcat în biroul lui, vă rog să 
veniţi cât mai repede”, spuse comisarul-şef, citind din 
carnet. 

— Ce i-aţi spus? 

— l-am spus să nu atingă nimic şi că voi veni cât pot de 
repede. 

— Cât era ceasul? 

— Două douăzeci şi şase, zise  comisarul-şef, 
consultându-şi carnetul de notițe. 

— Şi când aţi ajuns la reşedinţa Elliot? 

— Abia la trei şi nouăsprezece minute. Mai întâi am dat 
telefon la secţie şi le-am spus să-l trimită la faţa locului pe 
cel mai experimentat detectiv disponibil. Pe urmă m-am 
îmbrăcat şi când am ajuns, erau deja acolo poliţişti din 
patrulare. Dar ei nu trebuiau să se îmbrace, adăugă 
martorul, stârnind din nou râsetele asistenţei. 

— Vă rog să descrieţi curţii cu juri exact ce aţi văzut 
acolo când aţi ajuns. 

— Uşa de la intrare era deschisă şi doamna Elliot stătea 
pe hol, cu genunchii la gură. L-am spus că am venit şi m- 
am dus la detectivul Petrowski, în biroul domnului Elliot. 
Domnul Petrowski este unul dintre cei mai experimentați 
detectivi ai mei în materie de omucideri şi deoarece 
pornise deja investigația, l-am lăsat să-şi vadă de treabă şi 
m-am întors la doamna Elliot. 

— Aţi interogat-o atunci? 

— Da, răspunse comisarul-şef. 

— Dar n-o făcuse deja detectivul Petrowski? 

— Da, dar adesea este util să iei două declaraţii, ca să le 
compari mai târziu şi să vezi dacă nu diferă în anumite 
puncte esenţiale. 

— Domnule judecător, această afirmaţie nu se referă la 

fapte, obiectă Fletcher. 

— Şi existau diferenţe? întrebă grăbit Ebden. 

— Nu. 

— Obiectez! accentuă Fletcher. 

— Se respinge, domnule Davenport. După cum s-a 
specificat, aveaţi acces la documente. 

— vă mulţumesc, domnule judecător, spuse Ebden. 
Domnule comisar-şef, aş dori să spuneţi instanţei ce aţi 
făcut după aceea. 

— Am sugerat să mergem în altă cameră, pentru ca 
doamna Elliot să poată sta mai comod. Am rugat-o să-mi 
povestească pe îndelete tot ce se întâmplase în noaptea 
aceea. N-am grăbit-o, pentru că martorilor nu le place săli 
se adreseze aceleaşi întrebări de două-trei ori la rând. După 
ce a băut o ceaşcă de cafea, doamna Elliot mi-a spus că 
dormea în patul ei când a auzit prima împuşcătură. A aprins 
lumina, s-a îmbrăcat cu ceva şi a ieşit în capul scărilor, 
când a auzit a doua împuşcătură. Apoi l-a văzut pe domnul 
Cartwright alergând afară din birou, spre uşa deschisă. S-a 
întors să privească înapoi, dar n-a observat-o în întunericul 
de la etaj; în schimb, ea l-a recunoscut imediat. Apoi a 
alergat jos şi a intrat în birou, unde şi-a găsit soţul pe 
podea, într-o baltă de sânge. M-a sunat imediat pe mine. 

— Aţi mai interogat-o după aceea? 

— Nu, am lăsat o agentă cu ea şi eu am verificat 
declaraţia luată de mine cu prima declaraţie dată de 
doamna Elliot. După ce m-am consultat cu detectivul 
Petrowski, am mers acasă la domnul Cartwright, însoţit de 
doi ofiţeri, l-am arestat şi l-am acuzat de asasinarea lui 
Ralph Elliot. 

— Se culcase? 

— Nu, purta încă hainele pe care le avusese şi seara, la 
emisiunea televizată. 

— Nu mai am întrebări, onorată instanţă. 

— Martorul vă aparţine, domnule Davenport. 

Fletcher se îndreptă zâmbind spre boxa martorului. 

— Bună ziua, domnule comisar-şef. Nu vă voi reţine mult, 

ştiu prea bine cât de ocupat sunteţi, dar am totuşi trei sau 
patru întrebări la care vă rog să răspundeţi. 

Comisarul nu-i întoarse zâmbetul lui Fletcher, aşteptând. 

— Pentru început, aş dori să ştiu cât timp a trecut de 
când aţi primit telefonul de la doamna Elliot şi până când |- 
aţi arestat pe domnul Cartwright. 

Degetele obişnuite cu trabucul tresăriră din nou, în timp 
ce Culver se gândea la răspuns. 

— Două ore, cel mult două şi jumătate, spuse în cele din 
urmă. 

— Şi când aţi ajuns acasă la domnul Cartwright, cum era 
îmbrăcat? 

— Deja am spus instanţei - exact în aceleaşi haine în 
care apăruse seara la televizor. 

— Deci nu v-a deschis în pijama şi halat, arătând ca 
proaspăt sculat din somn? 

— Nu, răspunse nedumerit şeful poliţiei. 

— Nu credeţi că un om care tocmai a comis o crimă s-ar 
dezbrăca şi s-ar băga în pat la două noaptea, tocmai ca să 
lase impresia poliţiei că e nevinovat, în caz că i-ar bate la 
uşă? 

Polițistul se încruntă. 

— O consola pe soţia lui. 

— Înţeleg, spuse Fletcher. Criminalul îşi consola soţia. 
Daţi-mi voie să vă întreb, domnule comisar-şef, când l-aţi 
arestat pe domnul Cartwright a făcut vreo declaraţie? 

— Nu, spuse comisarul, a zis că vrea să vorbească întâi 
cu avocatul. 

— Dar n-a spus nimic care să poată fi notat în carneţelul 
dvs. de încredere? 

— Ba da, zise Culver, întorcând câteva pagini ale 
carnetului şi studiind atent ce scrisese. Ba da, repetă el cu 
un zâmbet, Cartwright a zis: „Dar era viu când am plecat 
eu”. 

— „Dar era viu când am plecat eu.”, repetă Fletcher. Nu 
sună ca reacţia unui om care încearcă să-şi ascundă crima. 
Nu se dezbracă, nu se culcă şi recunoaşte deschis că l-a 

vizitat pe Elliot mai devreme. 

Comisarul-şef tăcea. 

— La secţia de poliţie i-aţi luat amprentele? 

— Da, bineînţeles. 

— Aţi mai făcut şi alte teste? 

— La ce vă gândiţi? întrebă comisarul-şef. 

— Nu vă jucaţi cu mine, spuse Fletcher tăios. Aţi mai 
făcut şi alte teste? 

— Da, spuse comisarul. L-am căutat sub unghii, să 
vedem dacă are urme de praf de puşcă. 

— Şi exista vreun indiciu că domnul Cartwright trăsese 
cu arma? întrebă Fletcher pe un ton mai blând. 

Comisarul-şef ezită. 

— N-am găsit nicio urmă de praf de puşcă pe mâinile lui 
sau sub unghii. 

— Nu avea praf de puşcă pe mâini sau sub unghii, repetă 
Fletcher, cu faţa la curtea cu juri. 

— Da, dar avusese două ore ca să se spele şi să se 
curețe. 

— Cu siguranță, domnule comisar-şef, dar avusese două 
ore şi ca să se dezbrace, să se bage în pat, să stingă 
luminile în toată casa şi să se gândească la o replică mai 
convingătoare decât „Dar era viu când am plecat eu”, 
pledă Fletcher, cu faţa tot spre juraţi, reducând martorul la 
tăcere. Ultima întrebare, domnule Culver, e ceva ce mă 
frământă de când am preluat acest caz, mai ales când mă 
gândesc la cei treizeci şi şase de ani de experienţă pe care 
îi aveţi, dintre care paisprezece în fruntea poliţiei. 

Şi avocatul se întoarse spre martor. 

— Nu v-a trecut prin minte că altcineva ar fi putut comite 
crima? 

— Nu existau semne că ar fi intrat în casă şi altcineva, în 
afară de domnul Cartwright. 

— Dar exista deja cineva în casă. 

— Şi nu era absolut nicio probă care s-o inculpe pe 
doamna Elliot. 

— Absolut nicio probă? se miră Fletcher. Sper, domnule 

comisar-şef, că veţi găsi timp, printre multele dvs. 
preocupări, să veniţi să ascultați audierea doamnei Elliot, 
când curtea cu juri va decide dacă într-adevăr nu există 
nicio probă care s-o implice în crimă. 

In sală se stârni vacarmul. Procurorul sări în picioare: 

— Obiectez, domnule judecător, spuse el tăios. Nu 
doamna Elliot este acuzată. 

Dar cuvintele lui nu se auziră din cauza rumorii şi a 
bătăilor ciocănelului care încerca să readucă ordinea în sala 
de judecată. Fletcher se îndreptă încet spre locul lui şi când 
liniştea se restabili cât de cât, zise: 

— Nu mai am întrebări, onorată instanţă. 

— Ai vreo probă? întrebă Nat şoptit. 

— Nu prea, recunoscu avocatul, dar sunt sigur că dacă 
doamna Elliot şi-a ucis soţul, nu va mai dormi bine 
începând de acum. lar Ebden îşi va petrece zilele 
următoare întrebându-se ce am găsit noi şi el nu ştie. 

Când comisarul-şef cobori din boxă, Fletcher îi zâmbi, dar 
se alese în schimb doar cu o privire rece şi inexpresivă. 

Judecătorul se uită spre cele două tabere. 

— Cred că pentru astăzi ajunge, domnilor, spuse el. 
Reluăm procesul mâine dimineaţă la ora zece, când domnul 
Ebden îşi poate chema martorul următor. 

— Ridicaţi-vă, şedinţa se suspendă, rosti solemn aprodul. 

A doua zi, când judecătorul intră în sală numai cravata 
schimbată constituia un indiciu că părăsise clădirea. Nat se 
întreba cât va mai trece până va apărea a doua sau chiar a 
treia oară cu aceeaşi cravată. 

— Bună dimineaţa, spuse judecătorul Kravats, luându-şi 
locul în primire şi surăzând luminos sălii, ca un preot care e 
pe cale să le predice enoriaşilor. Domnule Ebden, vă puteţi 
chema martorul următor. _ 

— Mulţumesc, domnule judecător. IIl chem la bară pe 
detectivul Petrowski. 

Fletcher îl studie cu atenţie pe ofiţerul vârstnic, 
urmărindu-i mersul până la boxă. Martorul ridică mâna 
dreaptă şi recită jurământul. Probabil că  Petrowski 
îndeplinea la limită condiţia de înălţime impusă pentru 
recrutare în poliţie. Costumul strâmt indica o constituţie 
musculoasă, nu supraponderală. Avea maxilarul inferior 
pătrat, ţinea ochii mijiţi şi buzele strânse, cu colţurile lăsate 
uşor în jos. Nu părea genul care să zâmbească prea des. 
Unul dintre documentariştii lui Fletcher aflase că Petrowski 
se aştepta să fie numit şeful poliţiei la pensionarea lui Don 
Culver. Avea reputaţia că lucra ca la carte, dar ura 
hârţogăria, preferând să viziteze locul crimelor în loc să 
scrie rapoarte la birou. 

— Bună dimineaţa, domnule căpitan, începu procurorul. 

Petrowski dădu din cap, dar nu zâmbi. 

— Vă rog să vă spuneţi numele şi gradul, pentru a se 
consemna. 

— Frank Petrowski, detectiv-şef la departamentul de 
poliţie al oraşului Hartford. 

— De când sunteţi detectiv? 

— De paisprezece ani. 

— Şi când aţi fost numit detectiv-şef? 

— Acum trei ani. 

— Am stabilit statutul dvs., haideţi să vorbim despre 

crimă. Conform înregistrărilor poliţiei, aţi fost primul ofiţer 
sosit la locul crimei. 

— Da, spuse Petrowski, am fost de serviciu în noaptea 
aceea, preluasem tura la opt de la domnul comisar-şef. 

— Şi unde eraţi la două şi jumătate dimineaţa, când a 
sunat domnul comisar-şef? 

— Eram în maşina de patrulare, investigam o spargere la 
un depozit de pe strada Marsham când a sunat sergentul 
de serviciu să-mi transmită că şeful dorea să mă duc 
imediat la casa lui Ralph Elliot din West Hartford şi să 
investighez o posibilă omucidere. Eram aproape, am 
preluat misiunea şi am trimis altă maşină pe strada 
Marsham. 

— V-aţi îndreptat direct spre casa Elliot? 

— Da, dar am transmis prin radio să-mi trimită un legist 
şi cel mai bun fotograf care putea fi găsit la ora aceea. 

— Şi ce-aţi găsit când aţi ajuns la faţa locului? 

— Spre surprinderea mea, uşa de la intrare era deschisă 
şi doamna Elliot era ghemuită pe jos, în hol. Mi-a spus că l-a 
găsit pe soţul ei mort în birou şi mi-a arătat spre capătul 
coridorului. Mi-a mai spus să şeful o sfătuise să nu atingă 
nimic şi de aceea lăsase uşa de la intrare deschisă. M-am 
dus direct în birou şi după ce m-am convins că domnul 
Elliot e mort, m-am întors în hol şi i-am luat soţiei o 
declaraţie, a cărei copie e în posesia tribunalului. 

— Ce aţi făcut după aceea? 

— In declaraţia ei, doamna Elliot a afirmat că dormea şi a 
auzit două împuşcături la parter, aşa că m-am dus cu încă 
trei oameni să căutăm gloanţele. 

— Şi le-aţi găsit? 

— Da. Primul a fost uşor de localizat, pentru că 
străpunsese inima victimei şi se înfipsese în lambriul din 
lemn din spatele biroului. Pe al doilea a durat puţin mai 
mult să-l găsim, dar l-am depistat în tavan, deasupra 
biroului domnului Elliot. 

— Este posibil ca ambele gloanţe să fi fost trase de 
aceeaşi persoană? 

— E posibil, răspunse Petrowski, dacă asasinul a vrut să 
dea impresia că a avut loc o luptă sau dacă victima s-a 
sinucis. 

— E un fapt comun în cazurile de omucidere? 

— Nu e neobişnuit ca un criminal să încerce să lase urme 
false. 

— Dar puteţi dovedi că ambele gloanţe proveneau din 
aceeaşi armă? 

— Expertiza balistică a confirmat acest fapt a doua zi. 

— Aţi găsit amprente pe armă? 

— Da, răspunse Petrowski. O urmă de palmă pe pat şi un 
deget arătător pe trăgaci. 

— Şi aţi reuşit să identificaţi posesorul amprentelor? 

— Da, spuse detectivul. Ambele amprente îi aparţin 
domnului Cartwright. 

Din public se auziră schimburi rapide de cuvinte. Fletcher 
încerca să nu clipească, urmărind reacţia juraţilor la 
informaţia respectivă. Îşi notă grăbit ceva în carnetul 
galben. Judecătorul izbi de mai multe ori cu ciocănelul până 
când Ebden putu relua interogarea. 

— După traiectoria glonţului şi urmele de arsură de pe 
pieptul victimei, aţi fost capabil să estimaţi distanţa la care 
se afla criminalul? 

— Da, zise Petrowski. Legiştii au estimat că trăgătorul a 
stat la 1,20-1,50 în faţa victimei şi, după unghiul de intrare 
a glonţului, au apreciat că ambii bărbaţi erau în picioare 
când s-a tras. 

— Obiectez, domnule judecător, se ridică Fletcher. 
Rămâne de dovedit că focurile de armă au fost trase de un 
bărbat. 

— Se aprobă. 

— Şi după ce aţi colectat toate probele, continuă Ebden, 
ca şi când nu ar fi auzit întreruperea, dvs. aţi luat decizia de 
a-l aresta pe domnul Cartwright? 

— Nu, venise deja domnul comisar-şef şi deşi era cazul 
meu, i-am cerut să-i ia şi el o declaraţie doamnei Elliot, ca 
să ne asigurăm că nu-şi schimbă povestea. 

— Şi şi-a schimbat-o? 

— Nu, a rămas aceeaşi în punctele esenţiale. 

Fletcher  sublinie cuvântul esentiale, pentru că-l 
folosiseră şi Petrowski şi şeful lui. Era o coincidenţă sau o 
frază bine învățată? se întreba. 

— Atunci aţi decis să-l arestaţi pe acuzat? 

— Da, am făcut această recomandare, dar decizia i-a 
aparţinut domnului comisar-şef. 

— Nu v-aţi asumat un risc imens, arestând un om politic 
implicat în campania electorală locală? 

— Ba da, şi am discutat problema cu şeful meu. Adesea, 
primele douăzeci şi patru de ore sunt cele mai importante 
într-o investigaţie şi aveam un cadavru, două gloanţe şi un 
martor la crimă. Am considerat o abatere de la datorie să 
nu fac o arestare doar pentru că trăgătorul are prieteni 
puternici. 

— Obiectez, domnule judecător, prejudiciază imaginea 
clientului meu, spuse Fletcher. 

— Se aprobă, încuviinţă judecătorul. Să nu se 
consemneze. 

Apoi, întorcându-se spre Petrowski, adăugă: 

— Vă rog să vă rezumaţi la fapte, domnule detectiv, nu 
ne interesează opiniile dvs. 

Petrowski dădu din cap. 

Fletcher i se adresă lui Nat. 

— Ultima propoziţie suna de parcă fusese redactată la 
procuratură. 

Uitându-se în carnetul galben, comentă că „abatere”, 
„puncte esenţiale” şi „trăgător” păreau nişte termeni 
învăţaţi pe dinafară. 

— Petrowski n-o să aibă ocazia să recite din memorie 
când îl voi interoga eu, adăugă Fletcher. 

— Mulţumesc, domnule căpitan, spuse Ebden. Nu mai am 
întrebări pentru detectivul Petrowski, domnule judecător. 

— Doriţi să interogaţi martorul? îl întrebă judecătorul pe 
Fletcher, pregătit pentru altă manevră tactică. 

— Desigur, domnule judecător, răspunse avocatul, 

întorcând o pagină a carnetului fără să se ridice în picioare. 
Domnule detectiv  Petrowski, aţi spus instanţei că 
amprentele clientului meu erau pe armă. Este corect? 

— Nu numai amprentele, ci şi palma pe patul armei, 
după cum confirmă expertiza. 

— Şi nu aţi afirmat, de asemenea, că adesea, criminalii 
încearcă să încurce poliţia, lăsând urme false? 

Petrowski dădu din cap tăcut. 

— Da sau nu, domnule căpitan? 

— Da, recunoscu Petrowski. 

— L-aţi descrie pe domnul Cartwright drept un prost? 

Petrowski ezită, încercând să-şi dea seama unde dorea 
să-l aducă Fletcher. 

— Nu, răspunse el, l-aş descrie ca pe un om de o mare 
inteligenţă. 

— Aţi descrie acţiunea de a-ţi lăsa amprentele şi urma 
palmei pe arma crimei ca faptă a unui om de o mare 
inteligenţă? continuă Fletcher. 

— Nu, dar domnul Cartwright nu este asasin profesionist 
şi nu gândeşte ca atare. Amatorii intră adesea în panică şi 
fac greşeli simple. 

— Ca aceea de a lăsa pe podea arma plină de amprente 
şi a fugi din casă uitând uşa larg deschisă? 

— Da, nu e ceva surprinzător în asemenea circumstanţe. 

— L-aţi interogat mai multe ore pe domnul Cartwright, 
domnule căpitan. Vi se pare că este genul de om care intră 
în panică şi fuge? 

— Obiectez, domnule judecător, se ridică Ebden. De unde 
să ştie detectivul Petrowski răspunsul la această întrebare? 

— Domnule judecător, detectivul Petrowski ne-a oferit 
opinii despre obiceiurile criminalilor profesionişti şi amatori, 
aşa că nu văd de ce nu ne-ar răspunde şi la această 
întrebare. 

— Se respinge. Continuati. 

Fletcher se înclină în faţa judecătorului, se ridică în 
picioare şi se îndreptă spre boxa martorului, oprindu-se 
aproape de detectiv. 

— Mai erau şi alte amprente pe armă? 

— Da, spuse Petrowski, părând netulburat de jocul 
avocatului, erau amprente parţiale ale domnului Elliot, dar 
se ştia că victima a luat pistolul din sertar pentru a se 
apăra. 

— Dar erau amprentele lui pe armă? 

— Da. 

— Aţi controlat unghiile victimei pentru a vedea dacă 
există urme de praf de puşcă? 

— Nu, răspunse Petrowski. 

— De ce nu? întrebă Fletcher. 

— Pentru că ai avea nevoie de braţe foarte lungi ca să te 
împuşti de la distanţa de un metru douăzeci, răspunse 
martorul, provocând râsete în public. 

Fletcher aşteptă să se facă linişte, apoi spuse: 

— Dar s-ar fi putut ca domnul Elliot să tragă primul glonţ, 
cel care s-a înfipt în tavan. 

— Poate că a fost al doilea glonţ, replică Petrowski. 

Fletcher se întoarse cu spatele la el, îndreptându-se spre 
juraţi, apoi aruncă o altă întrebare: 

— Cum era îmbrăcată doamna Elliot când i-aţi luat 
declaraţia? 

— Intr-un halat - ne-a explicat că dormea când a auzit 
primul foc de armă. 

— A, da, îmi aduc aminte, pretinse Fletcher, întorcându- 
se la masa apărării să ia o foaie de hârtie. Când a auzit a 
doua împuşcătură, doamna Elliot a ieşit din dormitor şi a 
alergat în capul scărilor. 

— Da, aşa ne-a spus. 

— Şi a stat acolo, privind cum domnul Cartwright fuge pe 
uşă. Este corect? se întoarse Fletcher, privindu-l în ochi pe 
Petrowski. 

— Da, răspunse acesta, încercând să-şi păstreze calmul. 

— Domnule detectiv, ne-aţi afirmat că printre experţii 
chemaţi de dvs. la locul faptei s-a aflat şi un fotograf 
profesionist al poliţiei. 

— Da, e practica standard în asemenea cazuri şi toate 

fotografiile făcute constituie probe. 

— Într-adevăr, accentuă Fletcher, revenind la masa 
apărării şi golind un plic de fotografii pe suprafaţa ei. Alese 
una dintre ele şi se întoarse către boxa martorului. 

— Aceasta este una dintre ele? 

Petrowski o studie atent, uitându-se la ştampila de pe 
verso. 

— Da, este, confirmă el. 

— Aţi vrea s-o descrieţi juraţilor? 

— Este imaginea uşii de la intrare a casei familiei Elliot, 
surprinsă de pe alee. 

— De ce a fost depusă ca probă această fotografie? 

— Pentru că dovedeşte că uşa a fost lăsată deschisă de 
criminal, în retragere, şi arată şi coridorul lung care duce la 
biroul domnului Elliot. 

— Da, desigur, ar fi trebuit să-mi dau seama, spuse 
Fletcher, reluând după o mică pauză: Şi silueta de pe hol 
este a doamnei Elliot? 

Detectivul se mai uită o dată. 

— Da, părea calmă atunci, aşa că am decis să n-o 
deranjăm. 

— Câtă grijă din partea dvs.! remarcă Fletcher. Daţi-mi 
voie să vă mai întreb, domnule detectiv: este corect, aşa 
cum i-aţi spus procurorului, că aţi chemat ambulanţa abia 
după finalizarea investigaţiei? 

— Este corect, medicii de ambulanţă apar uneori la locul 
crimei înaintea poliţiei şi sunt recunoscuţi pentru că distrug 
probele. 

— Într-adevăr? se miră Fletcher. Dar în cazul acesta nu s- 
a întâmplat aşa, pentru că dvs. aţi fost prima persoană care 
a ajuns după telefonul dat de doamna Elliot şefului poliţiei. 

— Da, aşa este. 

— Conform prevederilor, comentă Fletcher. Puteți 
aproxima cât a durat să ajungeţi acasă la doamna Elliot, în 
West Hartford? 

— Cinci, poate şase minute. 

— Probabil aţi depăşit limita de viteză, surâse Fletcher. 

— Am dat drumul la sirenă, dar la două dimineaţa nu era 
prea mult trafic. 

— Vă sunt recunoscător pentru răspunsuri, zise Fletcher. 
Nu mai am întrebări, domnule judecător. 

— Ce-a mai fost şi asta? murmură Nat când Fletcher se 
întoarse lângă el. 

— A, mă bucur că n-ai priceput, zise Fletcher. Să sperăm 
că şi procurorul e la fel de nedumerit. 

48 


— O chem ca martor pe Rebecca Elliot. 

La intrarea Rebeccăi, toate capetele se întoarseră spre 
ea. Doar Nat rămase neclintit, privind hotărât înainte. Ea 
parcurse încet culoarul dintre scaune, făcându-şi o intrare 
dorită de orice actriţă. De dimineaţă de la opt, de când se 
deschisese sala de judecată, publicul o umpluse până la 
refuz. Primele trei rânduri de scaune erau păzite de 
poliţişti, altfel mulţimea s-ar fi înghesuit şi acolo. 

Fletcher aruncă o privire spre Don Culver şi detectivul 
Petrowski, în timp ce aceştia îşi ocupau locurile din primul 
rând, exact în spatele echipei procuraturii. La zece fără un 
minut doar treisprezece scaune rămăseseră libere. 

Nat se uită spre Fletcher, care aştepta cu teancul de foi 
galbene în faţă. Vedea că prima era imaculată şi spera că 
măcar pe celelalte era scris ceva. Un poliţist făcu un pas în 
faţă, pentru a o îndruma pe doamna Elliot spre boxa 
martorilor. Atunci o privi şi Nat pe Rebecca. Purta 
însemnele văduviei: un taior negru modern, încheiat până 
la gât şi o fustă care depăşea binişor genunchii. Singura 
bijuterie, în afară de verighetă şi de inelul de logodnă, era 
un şirag simplu de perle. 

Fletcher se uită la încheietura mâinii stângi a femeii şi îşi 
notă ceva. Luându-şi locul în boxă, Rebecca se uită la 
judecător cu un zâmbet timid, iar el o salută curtenitor. 
Apoi ea rosti jurământul, poticnindu-se. În fine se aşeză, 
adresând şi juraţilor acelaşi zâmbet timid. Fletcher observă 
că unii dintre membrii curţii cu juri îi întoarseră zâmbetul. 
Rebecca îşi netezi părul şi avocatul înţelese unde îşi 
petrecuse timpul după-amiaza precedentă. Procurorul nu 
trecuse cu vederea niciun truc şi dacă ar fi putut cere 
verdictul înainte de a se formula vreo întrebare, bănuia că 
juraţii l-ar fi trimis bucuroşi şi pe el pe scaunul electric, cu 
tot cu clientul lui. 

Judecătorul dădu din cap şi procurorul se ridică în 

picioare. Domnul Ebden apelase şi el la şiretlicuri de 
imagine. Purta un costum negru-antracit, cămaşă albă şi o 
cravată sobră, albastră - îmbrăcămintea potrivită pentru a 
o chestiona pe văduva fără prihană. 

— Doamnă Elliot, începu el încet, păşind în faţa curţii. 
Toată lumea din această sală este conştientă de chinul prin 
care aţi trecut şi pe care, acum, trebuie să-l retrăiţi. Daţi-mi 
voie să vă asigur că voi formula întrebările cât mai puţin 
dureros posibil, în speranţa că nu va trebui să rămâneţi în 
boxa martorilor mai mult decât este necesar. 

— Mai ales că de cinci luni tot repetăm întrebările şi 
răspunsurile, ca să le învăţăm bine, murmură Fletcher, iar 
Nat încercă să nu zâmbească. 

— Dati-mi voie să încep prin a vă întreba: de cât timp 
eraţi căsătorită cu soţul dvs., doamnă Elliot? 

— Mâine am fi avut cea de-a şaptesprezecea aniversare 
a căsătoriei. 

— Şi cum plănuiaţi s-o sărbătoriţi? 

— Aveam de gând să mergem la Salisbury Inn, unde ne- 
am petrecut prima noapte din luna de miere, pentru că 
ştiam că Ralph nu se poate rupe prea mult de la campania 
electorală. 

— Tipic pentru angajarea şi conştiinciozitatea domnului 
Elliot faţă de interesul cetăţenilor, comentă procurorul, 
apropiindu-se de juraţi. Doamnă Elliot, vă rog să mai 
suportaţi încă o dată să ne întoarcem la noaptea morţii 
tragice şi premature a soţului dvs. 

Rebecca înclină uşor din cap. 

— Nu aţi participat la dezbaterea televizată la care 
fusese domnul Elliot în seara aceea. Aţi avut un motiv 
anume pentru a nu fi de faţă? 

— Da, răspunse Rebecca privind către curtea cu juri. 
Ralph dorea să stau acasă şi să-l privesc de câte ori apărea 
la televizor, ca să-mi iau notite amănunțite pe care să le 
discutăm mai târziu. Credea că dacă mă aflu în studio, aş 
putea fi influenţată de public, mai ales după ce s-ar fi aflat 
că sunt soţia candidatului. 

463 


- FII NOROCULUI - 


— Mi se pare foarte rezonabil, zise Ebden. 

Fletcher îşi notă ceva pe foaia din faţa lui. 

— Vă amintiţi ceva deosebit legat de emisiunea din seara 
aceea? 

— Da, spuse Rebecca, apoi tăcu şi înclină capul. Mi s-a 
făcut rău când domnul Cartwright l-a ameninţat pe soţul 
meu, spunându-i „Toto să te omor”. 

Ridică încet capul şi se uită la juraţi. Fletcher lua notițe. 

— Şi după terminarea dezbaterii soţul dvs. A venit acasă, 
în West Hartford? 

— Da, îi pregătisem o masă uşoară, am mâncat la 
bucătărie, fiindcă uneori uită. 

Făcu o pauză şi se corectă: 

— Îmi pare rău, uita uneori să mănânce, din cauza 
programului încărcat. 

— Vă amintiţi ceva anume legat de cina aceea? 

— Da, i-am citit notitele mele, aveam propriile opinii 
despre unele chestiuni care se discutaseră. 

Fletcher dădu pagina şi scrise ceva. 

— De fapt, la cină am aflat că domnul Cartwright îl 
acuzase că a aranjat ultima întrebare. 

— Cum aţi reacţionat la acea sugestie? 

— Am fost revoltată că cineva îl putea crede pe Ralph 
implicat în asemenea manevre dubioase. Totuşi, eram 
convinsă că alegătorii nu se vor lăsa înşelaţi de izbucnirea 
impetuoasă a domnului Cartwright şi că şansele soţului 
meu de a câştiga după votarea din ziua următoare 
crescuseră. 

— Şi după cină aţi mers amândoi la culcare? 

— Nu, lui Ralph îi era greu să adoarmă după ce apărea la 
televizor, zise martora, întorcându-se din nou spre juraţi. 
Mi-a spus că încă avea prea multă adrenalină în sânge şi, 
oricum, dorea să-şi mai revizuiască discursul pentru 
eventuala victorie, aşa că eu m-am dus la culcare, iar el a 
intrat în birou. 

Fletcher îşi nota mereu. 

— La ce oră s-a petrecut asta? 

— Cu puţin înainte de miezul nopţii. 

— Şi după ce aţi adormit ce vă mai amintiţi? 

— Am fost trezită de o împuşcătură şi nu eram sigură 
dacă e reală sau face parte dintr-un vis. Am aprins lumina 
şi m-am uitat la ceasul de pe noptieră. Era trecut de ora 
două şi m-a surprins faptul că Ralph încă nu venise la 
culcare. Pe urmă, mi s-a părut că aud voci, aşa că m-am 
dus la uşă şi am deschis-o încet. Atunci am auzit prima 
oară că cineva tipa la Ralph. Am fost îngrozită când mi-am 
dat seama că era Nat Cartwright. Răcnea din răsputeri şi-l 
ameninţa din nou pe soţul meu că-l omoară. M-am 
strecurat din dormitor până în capătul scărilor şi atunci am 
auzit cea de-a doua împuşcătură. După o clipă, domnul 
Cartwright a ieşit alergând din birou, a parcurs coridorul, a 
deschis uşa de la intrare şi a dispărut în noapte. 

— V-aţi luat după el? 

— Nu, eram îngrozită. 

Fletcher adăugă o nouă observaţie la notițe. 

— Am alergat jos, continuă Rebecca, şi am intrat în biroul 
lui Ralph, temându-mă de ceea ce era mai rău. L-am văzut 
pe soţul meu în colţul îndepărtat al camerei, pe jos şi cu 
sângele scurgându-i-se din gură, aşa că am pus imediat 
mâna pe telefon şi l-am sunat acasă pe domnul comisar-şef 
Culver. 

Fletcher scria furios. 

— Mi-e teamă că l-am trezit, dar a spus că vine imediat şi 
să nu ating nimic. 

— Mai departe ce aţi făcut? 

— Mi s-a făcut frig şi rău de la stomac şi am crezut că o 
să leşin. M-am împleticit până la coridor şi m-am prăbuşit. 
Următorul lucru de care-mi aduc aminte este că am auzit 
sirena maşinii de poliţie, apoi a intrat cineva, un poliţist 
care a venit la mine şi mi-a spus că este detectivul 
Petrowski. Unul din agenţii lui mi-a făcut o cafea şi mi-a 
cerut să descriu ce se întâmplase. l-am spus tot ce-mi 
aminteam, dar mi-e teamă că n-am fost prea coerentă. Mi- 
aduc aminte că am arătat cu mâna spre biroul lui Ralph. 

— Vă puteţi aminti ce s-a întâmplat după aceea? 

— Da, la câteva minute după aceea am auzit altă sirenă 
şi a intrat domnul comisar-şef. Domnul Culver a stat multă 
vreme cu detectivul Petrowski în biroul soţului meu şi pe 
urmă a ieşit şi m-a rugat să-i mai spun din nou toată 
povestea. După aceea, n-a mai stat prea mult, dar am 
văzut că a discutat cu detectivul înainte de a pleca. Abia a 
doua zi de dimineaţă am aflat că domnul Cartwright fusese 
arestat şi acuzat de asasinarea soţului meu. 

Rebecca izbucni în lacrimi. 

— La tanc, remarcă Fletcher, văzând cum procurorul 
scoate o batistă din buzunar şi i-o întinde doamnei Elliot. 
Mă întreb cât au repetat scena asta, adăugă el, uitându-se 
la juraţi şi văzând că o femeie dintre ei plângea şi ea 
înfundat. 

— Îmi pare rău că v-am făcut să treceţi prin acest chin, 
doamnă Elliot, spuse Ebden, făcând o mică pauză. Doriţi să 
cer o amânare, ca să aveţi timp să vă reveniţi puţin? 

Fletcher ar fi obiectat, dar ştia deja răspunsul ei, pentru 
că totul se petrecea, în mod evident, după un scenariu bine 
stabilit. 

— Nu, mă simt bine, zise Rebecca, şi aş dori să se 
termine cât mai repede. 

— Desigur, doamnă Elliot, spuse Ebden, ridicând ochii 
spre judecător. Nu mai am întrebări pentru martor, onorată 
instanţă. 

— Mulţumesc, domnule  Ebden, spuse judecătorul. 
Martorul vă aparţine, domnule Davenport. 

— Mulţumesc, domnule judecător. 

Fletcher scoase un cronometru din buzunar şi-l aşeză pe 
masă, în faţa lui. Apoi se ridică încet de la loc. Simţea ochii 
tuturor  sfredelindu-i ceafa. Cum de-şi permitea s-o 
interogheze pe femeia aceasta sfântă şi neajutorată? Merse 
la bară şi rămase o vreme tăcut, apoi începu: 

— Voi încerca să nu vă rețin mai mult decât este 
necesar, doamnă Elliot, ţinând cont de chinul prin care aţi 
trecut, vorbi el blând. Dar trebuie să vă pun câteva 

întrebări, deoarece clientul meu se confruntă cu 
perspectiva pedepsei capitale, aproape exclusiv pe baza 
mărturiei dvs. 

— Desigur, răspunse Rebecca, încercând să pară 
curajoasă şi ştergându-şi ultima lacrimă. 

— Doamnă Elliot, aţi spus instanţei că aveaţi o relaţie 
foarte satisfăcătoare cu soţul dvs. 

— Da, eram devotați unul altuia. 

— Într-adevăr? întrebă Fletcher, oprindu-se puţin, pentru 
efect. Şi singurul motiv pentru care nu aţi asistat la 
dezbaterea televizată din seara aceea a fost acela că 
domnul Elliot vă rugase să rămâneţi acasă şi să vă luaţi 
notițe despre prestaţia lui, ca să le discutaţi împreună? 

— Da, este corect, răspunse ea. 

— Apreciez acest gest, spuse Fletcher, dar sunt 
nedumerit: de ce, în ultima lună, nu v-aţi acompaniat soţul 
la nicio îndatorire publică? La niciuna, repetă el. 

— Ba da, sunt sigură că da, zise ea. Dar, în orice caz, 
menirea mea principală era să am grijă de casă şi să-i fac 
viaţa cât mai uşoară posibil lui Ralph, după obositoarele ore 
de campanie. 

— Aţi păstrat notițele pe care le făceaţi? 

Ea ezită: 

— Nu, după ce le scriam, i le dădeam lui Ralph. 

— În acea seară, după cum ne-aţi spus, aveaţi opinii 
proprii despre anumite chestiuni discutate. Este corect? 

— Da. 

— Vă pot întreba ce chestiuni, doamnă Elliot? 

Rebecca ezită din nou: 

— Nu-mi mai amintesc exact, s-a întâmplat acum câteva 
luni. 

— Dar a fost singurul eveniment din toată campania care 
v-a interesat, deci s-ar putea crede că vă amintiţi una sau 
două chestiuni despre care aţi avut păreri proprii atunci. 
Doar soţul dumneavoastră candida la postul de guvernator 
şi dvs. la cel de doamnă a lui, ca să vorbim aşa. 

— Da. Nu... Da. Cred că era vorba despre sănătate. 

— Cred că va trebui să vă mai gândiţi, doamnă Elliot, 
spuse Fletcher, întorcându-se la masa apărării după unul 
dintre carnetele galbene. Am urmărit şi eu dezbaterea 
respectivă fiind foarte interesat de ce se discuta şi am fost 
oarecum surprins că nu s-a atins şi subiectul sănătăţii. 
Poate doriţi să vă reconsideraţi ultimul răspuns, pentru că 
şi eu mi-am luat nişte notițe detaliate de la acea dezbatere. 

— Obiectez, domnule judecător. Avocatul apărării nu are 
calitate de martor. 

— Se aprobă. Respectaţi cadrul discuţiei, domnule 
avocat. 

— Dar a fost un lucru care v-a impresionat, nu, doamnă 
Elliot? continuă Fletcher. Atacul la adresa soţului dvs., când 
domnul Cartwright a spus la televiziune „Tot o să te omor”. 

— Da, au fost nişte cuvinte teribile şi toată lumea le-a 
auzit. 

— Dar nu le-a auzit toată lumea atunci, doamnă Elliot, 
altfel le-aş fi auzit şi eu. Au fost spuse după încheierea 
emisiunii. 

— Atunci probabil că mi le-a spus soţul meu la cină. 

— Nu cred, doamnă Elliot. Bănuiesc că nu aţi urmărit 
emisiunea, aşa cum nu aţi participat la niciuna dintre 
întâlnirile din campanie ale soţului dvs. 

— Ba da, am participat. 

— Atunci, aţi dori să spuneţi instanţei unde s-a 
desfăşurat una din întâlnirile la care aţi participat în lunga 
campanie electorală a soţului dvs.? 

— De unde să-mi mai amintesc acum, când campania lui 
Ralph a început de mai bine de un an? 

— Nu trebuie să vi le amintiţi pe toate, doar una singură 
şi voi fi mulţumit, se întoarse Fletcher spre curtea cu juri. 

Rebecca începu din nou să plângă, dar de data aceasta 
nu mai produse acelaşi efect şi nimeni nu-i mai oferi 
batista. 

— Acum haideţi să ne gândim la aceste cuvinte: „Tot o 
să te omor”, rostite după încheierea emisiunii din seara 
preelectorală, rămase Fletcher cu faţa la juraţi. Domnul 

Cartwright n-a spus: „O să te omor”, ceea ce ar fi fost într- 
adevăr condamnabil. El a spus însă „Tot o să te omor” şi 
toţi cei prezenţi au presupus că se referea la alegerile care 
urmau a doua zi. 

— Mi-a omorât soţul! strigă doamna Elliot ridicând vocea 
pentru prima dată. 

— Mai trebuie răspuns la câteva întrebări înainte de a 
ajunge la cine l-a ucis pe soţul dvs., doamnă Elliot. Dar mai 
întâi, permiteţi-mi să mă întorc la evenimentele din seara 
aceea. După ce aţi privit o emisiune pe care nu v-o amintiţi 
şi aţi discutat în detaliu cu soţul dvs. chestiuni pe care nuvi 
le amintiţi, v-aţi dus la culcare, iar soţul dvs. s-a întors în 
birou să lucreze la discursul de acceptare a funcţiei. 

— Da, exact asta s-a întâmplat, spuse Rebecca, privindu- 
| sfidătoare pe Fletcher. 

— Dar sondajele de opinie arătau clar că va pierde, de ce 
îşi irosea timpul, lucrând la un discurs pe care ştia că nu va 
avea ocazia să-l rostească? 

— Încă era convins că va câştiga, mai ales după 
izbucnirea domnului Cartwright şi... 

— ŞI...? repetă Fletcher, dar Rebecca nu mai spuse 
nimic. Atunci poate că amândoi ştiaţi lucruri pe care restul 
lumii nu le ştia, dar voi reveni imediat la acest aspect, 
promise avocatul. Spuneţi că v-aţi dus la culcare în jur de 
miezul nopţii? 

— Da, zise Rebecca, pe un ton şi mai sfidător. 

— Şi când aţi fost trezită de zgomotul unei împuşcături, 
aţi verificat ora uitându-vă la ceasul de pe noptieră? 

— Da, era trecut de două noaptea. 

— Deci nu purtaţi ceas de mână când dormiti? 

— Nu, îmi încui toate bijuteriile într-un mic seif pe care l- 
a instalat Ralph în dormitor. Au fost mai multe spargeri în 
zonă, recent. 

— Foarte înţelept. Şi spuneţi că prima împuşcătură v-a 
trezit. Sunteţi sigură? 

— Da, sunt sigură. 

— Cât timp a trecut între prima şi a doua împuşcătură, 

doamnă Elliot? 

Rebecca nu răspunse pe loc: 

— Gândiţi-vă bine, doamnă Elliot, n-aş dori să faceţi o 
greşeală pe care să trebuiască s-o rectificaţi mai târziu, ca 
pe atâtea altele din declaraţia dvs. 

— Obiectez, domnule judecător, clienta mea... 

— Da, da, domnule Ebden, se aprobă. Ultimul comentariu 
nu se va consemna. Respectaţi cadrul discuţiei, domnule 
Davenport, spuse judecătorul. 

— Voi încerca, domnule judecător, replică Fletcher, cu 
ochii la juraţi, ca să se asigure că îndoiala se instalase în 
mijlocul lor. Aţi avut timp să reflectaţi la răspuns, doamnă 
Elliot? Cât timp a trecut între prima şi a doua împuşcătură? 

— Trei, poate patru minute, răspunse ea. 

Fletcher îi zâmbi procurorului, se duse la masa apărării şi 
luând cronometrul îl vâri în buzunar. 

— După ce aţi auzit prima împuşcătură, de ce n-aţi 
telefonat imediat la poliţie, doamnă Elliot, de ce aţi mai 
aşteptat s-o auziţi şi pe a doua? 

— Pentru că n-am fost foarte sigură că auzisem bine. Nu 
uitaţi că m-a trezit din somn. 

— Dar aţi deschis uşa dormitorului şi aţi fost îngrozită 
când l-aţi auzit pe domnul Cartwright strigând la soţul dvs. 
şi amenințând că-l omoară, deci trebuie să vă fi dat seama 
că Ralph este în pericol. De ce nu v-aţi încuiat în dormitor 
să telefonaţi imediat la poliţie? 

Rebecca se uită la Richard Ebden. 

— Nu, doamnă Elliot, de data aceasta, domnul Ebden nu 
vă poate ajuta, pentru că nu a anticipat întrebarea. Ca să 
fim drepţi, nu este întru totul vina lui, pentru că dvs. i-aţi 
spus doar jumătate din poveste. 

— Obiectez, sări Ebden în picioare. 

— Se aprobă, zise judecătorul. Domnule Davenport, 
chestionaţi martora, nu mai oferiţi opinii. Aceasta e o sală 
de judecată, nu camera Senatului. 

— Imi cer scuze, domnule judecător, dar în acest caz, eu 
cunosc răspunsul. Motivul pentru care doamna Elliot nu a 

sunat la poliţie a fost acela că se temea că soţul ei trăsese 
primul foc. 

— Obiectez, strigă Ebden, sărind din nou în picioare, în 
timp ce în sală se stârni o rumoare cu greu domolită de 
ciocănelul judecătorului. 

— Nu, spuse Rebecca, din felul cum tipa Nat la Ralph, am 
fost sigură că el a tras primul. 

— Atunci vă întreb din nou, de ce nu aţi sunat imediat la 
poliţie? repetă Fletcher, întorcându-se spre ea. De ce aţi 
aşteptat trei-patru minute să auziţi şi a doua împuşcătură? 

— S-a întâmplat aşa de repede, că n-am avut timp să 
sun. 

— Care-i romanul dvs. favorit, doamnă Elliot? o întrebă 
Fletcher calm. 

— Obiectez, domnule judecător. Ce relevanţă are 
această întrebare? 

— Se respinge. Am sentimentul că vom afla relevanţa 
întrebării, domnule Ebden. 

— Într-adevăr, domnule judecător, spuse Fletcher, cu 
ochii aţintiţi asupra martorei. Doamnă Elliot, vă asigur că 
nu este o întrebare capcană, doresc doar să spuneţi 
instanţei care este opera dvs. literară favorită. 

— Nu sunt sigură că am una anume, răspunse ea, dar 
autorul meu favorit este Hemingway. 

— Şi al meu, spuse Fletcher, scoțând cronometrul din 
buzunar. Domnule judecător, se întoarse el spre prezidiu, 
îmi acordaţi permisiunea de a părăsi pentru scurt timp 
sala? 

— Cu ce scop, domnule Davenport? 

— Pentru a dovedi că nu clientul meu a tras primul foc. 

Judecătorul dădu din cap. 

— Grăbiţi-vă, domnule Davenport. 

Fletcher apăsă butonul cronometrului, îl puse în buzunar, 
ieşi lent din sala ticsită şi dispăru pe uşă. 

— Domnule judecător, se ridică Ebden, obiectez. Domnul 
Davenport transformă acest proces într-un circ. 

— Dacă se dovedeşte că e aşa, îl voi cenzura sever pe 

domnul Davenport când se va întoarce, domnule Ebden. 

— Dar, domnule judecător, comportamentul acesta faţă 
de clienta mea este just? 

— Cred că da, domnule Ebden. După cum a subliniat 
domnul Davenport, clientul lui se confruntă cu o posibilă 
pedeapsă capitală pe baza mărturiei principalei dvs. 
martore. 

Procurorul se aşeză, consultându-se cu echipa lui, iar 
publicul începu să vorbească. Judecătorul bătea uşor cu 
degetele în masă, privind din când în când ceasul mare de 
deasupra intrării în sală. 

Richard Ebden se ridică din nou şi judecătorul ceru 
linişte. 

— Domnule judecător, vă cer s-o eliberaţi pe doamna 
Elliot de calitatea de martor, pe motiv că apărarea nu este 
capabilă să continue chestionarea, deoarece avocatul a 
părăsit sala fără nicio explicaţie. 

— Vă voi aproba cererea, domnule Ebden, răspunse 
judecătorul, spre satisfacția procurorului, dacă domnul 
Davenport nu se întoarce în mai puţin de patru minute. 

Judecătorul zâmbi, presupunând că şi procurorul îşi 
dăduse seama de relevanţa perioadei respective. 

— Domnule judecător, trebuie... urmă acesta, dar a fost 
întrerupt de intrarea lui Fletcher şi înaintarea lui spre bară. 

Avocatul îi întinse martorei un exemplar din Pentru cine 
bat clopotele, apoi se întoarse spre judecător: 

— Domnule judecător, rog să se consemneze durata 
absenței mele, spuse el,  întinzându-i  cronometrul 
judecătorului. 

Judecătorul Kravats apăsă butonul cronometrului și 
spuse: 

— Trei minute şi patruzeci şi nouă de secunde. 

Fletcher se întoarse spre martoră. 

— Doamnă Elliot, am avut destul timp să ies din tribunal, 
să merg pe jos la biblioteca publică, de peste drum, să 
găsesc raftul cu Hemingway, să-mi înregistrez cartea pe 
permis şi să mă întorc în sala de judecată cu unsprezece 

secunde înainte de a trece patru minute. Dvs. n-aţi avut 
destul timp să intraţi în dormitor şi să formaţi 911, când 
credeaţi că soţul dvs. se află în pericol de moarte. Şi nu aţi 
făcut asta pentru că ştiaţi că soţul dvs. trăsese primul şi vă 
temeaţi de ce ar putea face. 

— Dar chiar dacă aş fi crezut asta, replică Rebecca, 
pierzându-şi stăpânirea de sine, cel de-al doilea glonţ 
contează, cel care l-a ucis pe Ralph. Poate aţi uitat că 
primul glonţ a intrat în tavan sau sugeraţi că Ralph s-a 
omorât singur? 

— Nu, spuse Fletcher. De ce nu spuneţi instanţei exact 
ce aţi făcut când aţi auzit a doua împuşcătură? 

— Am mers în capul scărilor şi l-am văzut pe domnul 
Cartwright fugind din casă. 

— Dar el nu v-a văzut? 

— Nu, a aruncat doar o privire înapoi, în direcţia mea. 

— Nu cred, doamnă Elliot. Cred că l-aţi văzut foarte clar 
când a trecut pe lângă dvs. pe coridor. 

— Nu putea trece pe lângă mine pe coridor pentru că 
eram în capul scărilor. 

— Sunt de acord că, dacă aţi fi fost în capul scărilor, nu 
v-ar fi putut vedea, spuse Fletcher şi se întoarse la masa 
apărării, selectând o fotografie pe care i-o prezentă 
martorei. După cum vedeţi, doamnă Elliot, cineva care ar fi 
ieşit din biroul soţului dvs. ar fi parcurs coridorul şi ar fi 
plecat pe uşă nu ar fi putut fi văzut din capul scărilor. 

Făcu o pauză, pentru ca juraţii să înţeleagă semnificaţia 
spuselor lui, apoi continuă: 

— Nu, adevărul este, doamnă Elliot, că nu vă aflaţi în 
capul scărilor, ci pe coridor, când domnul Cartwright a ieşit 
din biroul soţului dvs., şi dacă doriţi să cer o amânare 
pentru ca juraţii să se convingă de adevărul spuselor mele, 
o voi face bucuros. 

— Ei, s-ar putea să fi fost la jumătatea scărilor. 

— Nu eraţi nici măcar pe scări, doamnă Elliot, eraţi în hol 
şi nu eraţi, cum aţi pretins, în halat, ci într-o rochie albastră 
pe care aţi purtat-o în acea seară la un cocktail şi acesta e 

motivul pentru care nu aţi vizionat dezbaterea. 

— Eram în halat şi fotografiile o dovedesc! 

— Intr-adevăr, spuse Fletcher şi se întoarse să aleagă o 
altă fotografie. Cer să se înregistreze proba nr. 122, 
domnule judecător. 

Judecătorul, echipa procuraturii şi juraţii începură să-şi 
răsfoiască dosarele, iar Fletcher îi dădu fotografia doamnei 
Elliot. 

— Poftim, zise ea, aşa cum v-am spus, stau pe coridor în 
halat. 

— Într-adevăr, doamnă Elliot. Această fotografie a fost 
făcută de expertul poliţiei şi am mărit-o, pentru a-i observa 
detaliile. Domnule judecător, doresc să se înregistreze 
fotografia mărită ca probă. 

— Obiectez, domnule judecător, sări Ebden. Nu am avut 
ocazia de a studia această fotografie. 

— Este proba acuzării, domnule Ebden, şi se află în 
posesia dvs. de mai multe săptămâni, îi reaminti 
judecătorul. Obiecţia se respinge. 

— Vă rog să studiaţi cu atenţie fotografia, spuse Fletcher, 
depărtându-se de doamna Elliot şi oferindu-i procurorului 
un duplicat, în timp ce un asistent le dădea copii ale 
fotografiei mărite şi membrilor curţii cu juri. 

Fletcher se întoarse cu faţa la Rebecca. 

— Vă rog să spuneţi instanţei ce vedeţi. 

— Este fotografia mea, stând pe hol, în halat. 

— Într-adevăr, dar ce purtaţi la încheietura mâinii stângi 
şi în jurul gâtului? întrebă Fletcher, întorcându-se spre 
juraţi, care examinau cu interes fotografia. 

Rebeccăi îi pieri toată roşeaţa din obraji. 

— Cred că aveţi ceasul şi colierul de perle, răspunse 
Fletcher la propria lui întrebare. Vă amintiţi? - şi făcu o 
pauză de efect. Acelea pe care le Încuiați întotdeauna în 
seif înainte de a merge la culcare, pentru că au fost multe 
jafuri în zonă, recent, nu? 

Fletcher se întoarse spre comisarul-şef Culver şi spre 
detectivul Petrowski, care stăteau în primul rând. 

— După cum ne-a spus detectivul Petrowski, pe amatori 
îi dau de gol greşelile mici. 

Se răsuci din nou spre Rebecca, adăugând: 

— Poate aţi uitat să vă scoateţi ceasul şi colierul, doamnă 
Elliot, dar nu aţi uitat să vă scoateţi rochia. 

Işi rezemă palmele de balustrada juraţilor şi continuă, rar 
şi impersonal: 

— Şi aţi făcut acest lucru abia după ce v-aţi ucis soţul. 

Mai multe persoane se ridicară deodată şi judecătorul 
bătu de mai multe ori cu ciocănelul până se făcu destulă 
linişte pentru a se auzi cuvintele procurorului: 

— Obiecţie! Cum se poate ca faptul că purta ceasul la 
mână să dovedească un asasinat comis de d-na Elliot 
asupra soţului ei? 

— De acord, domnule Ebden, spuse judecătorul, apoi, 
spre Fletcher: E o presupunere hazardată, domnule avocat. 

— Dacă este aşa, vă voi expune raţionamentul meu pas 
cu pas, domnule judecător, rosti Fletcher, aşteptând 
încuviințarea instanţei. Când domnul Cartwright a ajuns la 
locuinţă, a auzit din întâmplare că domnul şi doamna Elliot 
se certau şi după ce a bătut, i-a deschis domnul Elliot; 
doamna Elliot nu a apărut. Pot accepta că a fugit în capul, 
scărilor, pentru a auzi ce se petrece fără să fie văzută, dar 
după ce s-a tras primul foc, a coborât şi a ascultat ce 
vorbeau soţul ei şi clientul meu. Cu trei sau patru minute 
mai târziu, domnul Cartwright a ieşit calm din birou şi a 
trecut pe lângă doamna Elliot, deschizând uşa de la intrare. 
A observat-o pe doamna Elliot, relatând poliţistului care l-a 
interogat ulterior că ea purta o rochie albastră decoltată şi 
un colier de perle. Dacă juraţii studiază fotografia, vor 
observa că poartă aceleaşi perle ca şi astăzi. 

Rebecca îşi atinse colierul. Fletcher continuă: 

— Dar să nu ne bizuim pe spusele clientului meu, ci pe 
declaraţia dvs., doamnă Elliot. 

Intoarse paginile dosarului cu declaraţia şi citi: 

— „Am alergat în birou, am văzut trupul soţului meu 
prăbuşit pe jos şi am sunat la poliţie.” 

— Aşa este, l-am sunat acasă pe comisarul-şef Culver, v- 
a confirmat deja asta, interveni Rebecca. 

— Dar de ce l-aţi sunat prima dată pe şeful poliţiei? 

— Pentru că soţul meu fusese omorât. 

— În declaraţia dvs., doamnă Elliot, consemnată de 
detectivul Petrowski la puţin timp după moartea soţului 
dvs., aţi afirmat că aţi văzut trupul lui Ralph prăbuşit în 
colţul biroului, cu sânge curgându-i din gură şi l-aţi sunat 
imediat pe şeful poliţiei. 

— Da, exact asta am făcut! strigă Rebecca. 

Fletcher tăcu puţin, apoi se întoarse spre juraţi: 

— Dacă aş găsi-o pe soţia mea prăbuşită pe jos, cu sânge 
în colţul gurii, primul lucru făcut ar fi să văd dacă mai e în 
viaţă şi apoi n-aş chema poliţia, ci ambulanţa. Dar dvs. n- 
aţi chemat deloc salvarea, doamnă Elliot. De ce? Pentru că 
ştiaţi că soţul dvs. este mort. 

În sală se iscă din nou rumoare şi reporterii care nu ştiau 
să  stenografieze după moda veche se luptau să 
înregistreze fiecare cuvânt. 

— Doamnă Elliot, continuă Fletcher, după încetarea 
bătăilor ciocănelului judecătorului, daţi-mi voie să repet 
cuvintele pe care le-aţi rostit aici, cu puţin timp în urmă, 
când aţi fost chestionată de domnul procuror. 

Luându-şi unul dintre carneţelele galbene, citi: 

— „Mi s-a făcut deodată frig şi rău de la stomac şi am 
crezut că o să leşin. M-am împleticit până pe coridor şi m- 
am prăbuşit”. 

Aruncă înapoi pe masă carnetul şi privind-o pe martoră, 
insistă: 

— Nu v-aţi obosit să verificaţi dacă soţul dvs. mai trăia, 
dar nu era nevoie, nu? Pentru că ştiaţi că era mort; la urma 
urmei, dvs. l-aţi omorât. 

— Atunci de ce nu s-au găsit urme de praf de puşcă pe 
halatul meu? strigă Rebecca, acoperind ciocănelul 
tribunalului. 

— Pentru că nu eraţi în halat când l-aţi împuşcat pe soţul 
dvs., doamnă Elliot, ci în rochia albastră pe care o purtaţi în 

seara aceea. Abia după ce l-aţi ucis pe Ralph aţi fugit la 
etaj ca să vă schimbaţi rochia. Dar, din păcate, detectivul 
Petrowski a pus în funcţiune sirena, a depăşit viteza 
permisă şi a reuşit să ajungă la dvs. în doar şase minute, 
de aceea a trebuit să vă grăbiţi să coborâţi, uitând să vă 
scoateţi ceasul de la mână şi colierul de perle. Şi mai 
incriminant, n-aţi avut timp să închideţi uşa de la intrare. 
Dacă, aşa cum aţi pretins, domnul Cartwright v-ar fi ucis 
soţul, apoi ar fi fugit pe uşă, primul lucru firesc ar fi fost să 
închideţi uşa, ca să vă asiguraţi că nu se mai întoarce. Dar 
detectivul Petrowski, conştiincios cum este, soseşte prea 
devreme şi remarcă surprins uşa deschisă. Amatorii intră 
adeseori în panică şi atunci fac greşeli simple, repetă 
Fletcher, aproape în şoaptă. Adevărul este că, după ce 
domnul Cartwright a plecat, aţi alergat în birou, aţi ridicat 
de jos pistolul şi v-aţi dat seama că era ocazia ideală de a 
scăpa de un soţ pe care-l dispreţuiaţi de ani de zile. 
Impuşcătura auzită de domnul Cartwright pe când se 
depărta a fost într-adevăr cea care l-a ucis pe soţul dvs., 
dar nu domnul Cartwright a apăsat pe trăgaci, dvs. aţi 
făcut-o. Domnul Cartwright v-a oferit un alibi perfect şi 
soluţia la toate problemele dvs.... 

Avocatul făcu o pauză, apoi adăugă: 

— Dacă v-aţi fi amintit să vă scoateţi perlele şi ceasul 
înainte de a cobori din nou la parter, să închideţi uşa de la 
intrare şi să telefonaţi întâi la serviciul de ambulanţă şi apoi 
la şeful poliţiei acasă, aţi fi comis crima perfectă şi clientul 
meu ar fi fost condamnat la moarte. 

— Nu l-am omorât eu. 

— Atunci cine? Pentru că nu a fost domnul Cartwright, el 
a plecat înainte de a se trage al doilea glonţ. Sunt sigur că 
vă amintiţi ce i-a spus el comisarului-şef: „Dar trăia când 
am plecat eu”. Şi domnul Cartwright nu s-a schimbat de 
hainele pe care le purtase toată seara. 

Fletcher vorbea cu faţa la juraţi, dar aceştia o priveau pe 
doamna Elliot. Ea îşi îngropă faţa în palme: 

— Ralph ar trebui judecat. El e vinovat de moartea lui. 

Oricâtă fermitate ar fi etalat judecătorul Kravats, ordinea 
s-a restabilit cu greutate în sala de judecată. Fletcher 
aşteptă să se facă linişte completă, apoi reluă: 

— Dar cum este posibil, doamnă Elliot? Doar detectivul 
Petrowski ne-a explicat că e greu să te împuşti singur de la 
un metru douăzeci distanţă. 

— El m-a pus să fac asta. 

Ebden sări în picioare, în timp ce propoziţiile martorei 
erau repetate de public în toată sala: 

— Obiecţie, domnule judecător, martora este... 

— Se respinge, pronunţă ferm judecătorul Kravats. la loc, 
domnule Ebden şi rămâi acolo. Ce aţi vrut să spuneţi prin: 
„El m-a pus să fac asta”, doamnă Elliot? o întrebă el pe 
martoră. 

Rebecca se întoarse spre judecător, care o privea 
preocupat: 

— Domnule judecător, Ralph era disperat să câştige 
alegerile cu orice preţ şi după ce Nat i-a spus că Luke s-a 
sinucis, ştia că nu mai avea nicio speranţă să ajungă 
guvernator. Dădea ocol camerei şi repeta: „Tot o să te 
omor”. Pe urmă şi-a pocnit degetele şi a spus: „Am soluţia, 
tu va trebui s-o faci”. 

— Ce vreţi să spuneţi? ceru lămuriri judecătorul. 

— La început n-am înţeles nici eu, domnule judecător şi a 
început să tipe la mine. Mi-a zis: „N-avem timp de ceartă 
pentru că n-o să mai putem să-i punem asta în cârcă, aşa 
că o să-ţi spun exact ce-o să faci. Mai întâi, mă împuşti în 
umăr, pe urmă îl suni pe comisar acasă şi-i zici că erai în 
dormitor când ai auzit prima împuşcătură. Ai alergat jos şi 
pe drum, ai auzit a doua împuşcătură şi atunci l-ai văzut pe 
Cartwright fugind pe uşă.” 

— De ce aţi fost de acord cu o asemenea faptă infamă? 
întrebă judecătorul. 

— N-am fost, răspunse Rebecca. l-am spus că dacă 
trebuia să fie împuşcat, s-o facă singur, fiindcă eu n-aveam 
de gând să-l ascult. 

— Şi el ce v-a răspuns? vru să ştie judecătorul. 

— Că nu se putea împuşca singur, pentru că poliţia îşi va 
da seama, dar, dacă o făceam eu, nimeni nu va afla. 

— Dar tot nu explică de ce aţi fost de acord. 

— N-am fost, repetă încet Rebecca. l-am spus că nu 
vreau să am de-a face cu asta, Nat nu mi-a făcut niciodată 
niciun rău. Dar Ralph a luat pistolul şi a zis: „Dacă nu vrei s- 
o faci, nu mai am decât o alternativă. O să te împuşc pe 
tine.” Eram îngrozită, dar el a spus: „Voi povesti tuturor că 
Nat Cartwright a ucis-o pe soţia mea care îmi sărise în 
ajutor şi mă vor compătimi şi mai mult în rolul de soţ 
îndurerat”. A râs şi a adăugat: „Să nu crezi că n-o s-o fac”. 
Pe urmă a scos o batistă din buzunar şi mi-a spus: 
„Infăşoară pistolul cu asta, să nu-ţi rămână amprentele pe 
el”. 

Rebecca tăcu o vreme, apoi şopti: 

— Mi-aduc aminte că am luat pistolul şi am ţintit umărul 
lui Ralph, dar când am apăsat pe trăgaci, am închis ochii. 
Când i-am deschis, Ralph era prăbuşit în colţ. N-a fost 
nevoie să controlez, mi-am dat seama că era mort. Am 
intrat în panică, am dat drumul pistolului, am alergat la etaj 
şi l-am sunat pe domnul comisar-şef, cum îmi spusese 
Ralph. Pe urmă m-am dezbrăcat. Tocmai îmi pusesem 
halatul când am auzit sirena. M-am uitat pe geam şi am 
văzut maşina poliţiei intrând pe alee. Am alergat jos când 
ajungea maşina, n-am mai avut timp să închid uşa. M-am 
prăbuşit pe hol chiar înainte să vină detectivul Petrowski 
înăuntru. 

Înclină capul plângând, de data aceasta sincer. Publicul 
începu să-i discute mărturisirea. Fletcher se întoarse spre 
procuror, care discuta cu echipa lui. Nu făcuse nicio 
încercare de a-l grăbi, reveni pe scaunul de lângă Nat. In 
cele din urmă, Ebden se ridică: 

— Domnule judecător... 

— Da, domnule Ebden. 

— Procuratura retrage toate acuzaţiile aduse domnului 
Nat Cartwright. 

După o pauză, se întoarse spre banca apărării şi adăugă: 

— Ca observaţie personală, după ce v-am privit ca 
echipă, abia aştept să văd ce se va întâmpla când vă veţi 
întrece la alegeri. 

Din sală izbucniră aplauze, astfel că publicul nici nu-l mai 
putu auzi pe judecător eliberând acuzatul, dizolvând curtea 
cu juri şi declarând cazul închis. Nat se aplecă spre 
avocatul lui, aproape strigând: 

— Mulţumesc! E un cuvânt sărac, îţi voi rămâne dator 
toată viaţa, fără să te pot răsplăti vreodată. Totuşi, 
mulţumesc. 

Fletcher zâmbi. 

— Clienţii sunt de două feluri: cei pe care speri să nu-i 
mai vezi niciodată şi, doar câteodată, cei care ştii că-ţi vor 
fi prieteni toată... 

Deodată, Su Ling apăru lângă soţul ei şi-l îmbrăţişă: 

— Slavă Domnului, zise ea. 

— M-aş mulţumi cu postul de guvernator, spuse Fletcher, 
făcându-i pe Nat şi pe Su Ling să râdă cu adevărat după 
mult timp. 

Inainte de a mai vorbi ceva, apăru şi Lucy, ţâşnind prin 
cordonul poliţiei. 

— Bravo, tată, sunt foarte mândră de tine. 

— Asta da laudă, spuse Fletcher. Nat, ea e fiica mea, 
Lucy, care, din fericire, nu e destul de mare ca să te voteze, 
dar dacă ar fi fost... Dar unde e femeia care m-a vârât în 
buclucul ăsta? se întrerupse el, privind în jur: 

— Mama e acasă, răspunse Lucy. Doar i-ai spus că va 
mai trece o săptămână până va fi chemat şi domnul 
Cartwright în boxa martorilor. 

— Aşa e, zise Fletcher. 

— Transmite-i, te rog, mulţumirile mele soţiei dumitale, 
spuse Su Ling. Ne vom aminti întotdeauna că Annie te-a 
convins să-l reprezinţi pe soţul meu. Poate ne vom întâlni 
cu toţii curând, să... 

— Numai după alegeri, spuse ferm Fletcher, fiindcă sper 
ca măcar un membru al familiei să mă voteze şi pe mine. 

Făcu o pauză, apoi se întoarse spre Nat: 

— Ştii motivul real pentru care am lucrat cu atâta 
ardoare la cazul ăsta? 

— Nu suportai să-ţi petreci campania concurând cu 
Barbara Hunter, zise Nat. 

— Cam aşa ceva, zâmbi Fletcher. 

Era pe punctul de a se duce să dea mâna cu cei de la 
procuratură, când o văzu pe Rebecca Elliot stând în 
continuare în boxa martorilor şi aşteptând să se golească 
sala. 

Ţinea capul plecat şi arăta deznădăjduită şi părăsită. 

— Ştiu că e greu de crezut, spuse el, dar chiar îmi pare 
rău de ea. 

— Ar trebui, zise Nat, pentru că e un lucru sigur că Ralph 
Elliot şi-ar fi ucis şi soţia ca să câştige alegerile. 

CARTEA A ŞASEA 
REVELAŢIE 

În ziua următoare procesului, Fletcher stătea în biroul lui 
de la Senat, citind ziarele de dimineaţă. 

— Ce om nerecunoscător! spuse, pasându-i fiicei lui 
ziarul Hartford Courant. 

— Trebuia să-l laşi să se prăjească, replică Lucy, 
aruncând o privire către rezultatele ultimelor sondaje. 

— Te-ai exprimat cu eleganța şi farmecul obişnuite. Încep 
să mă întreb cu adevărat dacă a meritat să cheltuiesc 
atâţia bani ca să te dau la liceul Hotchkiss, ca să nu mai 
vorbesc de costul facultăţii la Vassar. 

— S-ar putea să nu merg la Vassar, tată, îl anunţă Lucy 
pe un ton liniştit. 

— Despre asta voiai să vorbim? o întrebă Fletcher, 
sesizându-i schimbarea din voce. 

— Da, tată. Deşi mi s-a oferit un loc la Vassar, s-ar putea 
să nu fiu în stare să-l ocup. 

Fletcher nu-şi dădea seama întotdeauna dacă Lucy 
vorbea serios sau glumea, dar acum, dat fiind că îi ceruse 
să se întâlnească în biroul lui şi să nu-i menţioneze lui 
Annie nimic despre asta, trebuia să presupună că era ceva 
grav. 

— Care-i problema? o întrebă liniştit, privind-o în ochi. 

Lucy nu-i susţinu privirea, lăsă capul jos şi spuse: 

— Sunt însărcinată. 

Fletcher nu vorbi imediat, încercând să asimileze 
mărturisirea fiicei lui. 

— Tatăl e George? reuşi s-o întrebe. 

— Da, răspunse ea. 

— Şi ai de gând să te măriţi cu el? 

Lucy se gândi la întrebare, apoi zise: 

— Nu. Îl ador pe George, dar nu-l iubesc. 

— Dar l-ai lăsat să facă dragoste cu tine. 

— Eşti nedrept, replică Lucy. Era sâmbătă seara după 
alegerile pentru şeful clasei şi amândoi băusem cam mult. 

Ca să fiu cinstită, mă săturasem ca toţi colegii să-mi spună 
„preşedinta virgină”. Şi dacă trebuia să-mi pierd 
virginitatea, nu ştiam pe cineva mai drăguţ decât George, 
mai ales după ce a recunoscut că şi el era virgin. Până la 
urmă, nu mai ştiu cine l-a sedus pe celălalt din noi doi. 

— Şi George ce simte referitor la asta? Doar e şi copilul 
lui, nu numai al tău, şi mi s-a părut un tânăr serios, în 
special în relaţia cu tine. 

— El încă nu ştie. 

— Nu i-ai spus? 

— Nu. 

— Dar mamei? 

— Nu, repetă ea. Numai cu tine am stat de vorbă despre 
asta, îi mărturisi tatălui, privindu-l în ochi. Să spunem 
lucrurilor pe nume, tată, mama era probabil virgină când ai 
luat-o de nevastă. 

— Şi eu la fel, recunoscu Fletcher, dar va trebui să-i spui 
şi ei înainte să observe toată lumea. 

— Nu şi dacă avortez. 

Fletcher tăcu din nou o vreme, apoi o întrebă: 

— Asta vrei? 

— Da, tată, dar te rog să nu-i spui mamei, pentru că nu 
ar înţelege. 

— Nici eu nu sunt sigur că înţeleg, replică tatăl. 

— Susţii dreptul femeilor de a alege singure. Nu e valabil 
şi pentru fiica ta? i-o întoarse Lucy. 


x 


— Nu va ţine mult, zise Nat, uitându-se la titlul 
editorialului din Hartford Courant. 

— Ce anume? se interesă Su Ling, turnându-i încă o 
cafea. 

— Avansul meu de şapte procente în cursa electorală. 
După câteva săptămâni, alegătorii nici n-or să mai ştie care 
dintre noi a fost judecat. 

— Bănuiesc că ea va şti, spuse Su Ling, privind peste 

umărul soţului ei fotografia Rebeccăi Elliot, coborând 
răvăşită treptele tribunalului. De ce s-o fi măritat cu el? se 
întrebă ea, mai mult pentru sine. 

— Sunt mulţumit că n-am fost eu cel care s-a însurat cu 
Rebecca, spuse Nat. Să recunoaştem, dacă Elliot nu mi-ar fi 
copiat lucrarea, împiedicându-mă să ajung la Yale, nu ne- 
am fi întâlnit niciodată, adăugă el, luându-şi de mână soţia. 

— Îmi pare rău doar că n-am putut să am mai mulţi copii, 
zise înăbuşit Su Ling. Mi-e atât de dor de Luke! 

— Ştiu, o mângâie Nat, dar eu nu voi regreta niciodată că 
am urcat în goană dealul după tine în ziua aceea. 

— Şi eu sunt bucuroasă că m-am rătăcit, fiindcă te iubesc 
din tot sufletul. Dar mi-aş fi dat fără regret viaţa dacă astfel 
l-aş fi salvat pe Luke. 

— Asta e adevărat pentru amândoi, o privi Nat în ochi, şi 
asta ar fi făcut şi mama ta, care a sacrificat totul pentru 
tine şi nu merita un tratament atât de crud. 

— Las-o pe mama, se înveseli deodată Su Ling. leri am 
trecut pe la ea şi am găsit spălătoria ticsită cu bătrâni 
murdari, care-şi aduseseră la curăţat rufele, sperând în 
taină că are vreun salon de masaj erotic la etaj. 

Nat izbucni în râs. 

— Şi când te gândeşti că am ţinut secretul toţi anii ăştia! 
N-aş fi crezut niciodată că va veni ziua când vom putea 
vorbi despre asta râzând. 

— Mama spune că dacă eşti ales guvernator, o să 
deschidă un lanţ de spălătorii în tot statul, lansându-le cu 
sloganul publicitar: „Vă spălăm rufele murdare în public”. 

— Ştiam eu că există un motiv hotărâtor pentru care 
trebuie să devin guvernator, zise Nat, ridicându-se de la 
masă. 

— Cine se va bucura de atenţia ta astăzi? îl întrebă Su 
Ling. 

— Bunii cetățeni din New Canaan. 

— Când vii acasă? 

— Bănuiesc că după miezul nopţii. 

— Trezeşte-mă, îl rugă ea. 

— Bună, Lucy, salută Jimmy, intrând în biroul senatorului. 
Marele om e ocupat? 

— Nu, spuse Lucy, ridicându-se de pe scaun. 

Jimmy aruncă o privire după fata care pleca. | se păruse 
lui sau plânsese? Fletcher o aşteptă să plece, apoi îl salută, 
dând la o parte ziarul cu fotografia Rebeccăi pe prima 
pagină. 

— Crezi că o s-o aresteze? întrebă Jimmy. 

Fletcher aruncă o privire spre fotografie. 

— Nu cred că au de ales, dar dacă aş face parte din 
curtea cu juri, aş achita-o, pentru că povestea ei mi se pare 
cu totul credibilă. 

— Da, dar tu ştii de ce era în stare Elliot. Juraţii nu ştiu. 

— Eu parcă-l aud zicând: Dacă n-o faci, va trebui să te 
omor pe tine şi să nu crezi că n-o să trag. 

— Mă întreb dacă ai mai fi rămas la Alexander, Dupont & 
Bell dacă Elliot nu ar fi fost angajat acolo. 

— O întorsătură a sorții, replică Fletcher, cu gândul în 
altă parte. Ce program mi-ai făcut azi? 

— Ne petrecem ziua la Madison. 

— Merită să stăm o zi la Madison? întrebă Fletcher. E o 
fortăreață republicană solidă. 

— De asta mergem acum, ca să acoperim zona cu câteva 
săptămâni înainte de alegeri, spuse Jimmy. Deşi, în mod 
ironic, voturile lor n-au influenţat niciodată rezultatul 
alegerilor. 

— Un vot e un vot, spuse Fletcher. 

— Nu şi în cazul acesta, replică Jimmy, fiindcă în restul 
statului se votează electronic, Madison fiind singura 
excepţie. A rămas una din puţinele localităţi din ţară unde 
buletinele se marchează cu pixul. 

— Dar asta nu înseamnă că voturile lor nu sunt valabile, 
insistă Fletcher. 

— Adevărat, dar în trecut, s-au dovedit irelevante, pentru 

că numărătoarea nu se începe decât în dimineaţa de după 
alegeri, când rezultatele sunt deja cunoscute prin mijloace 
electronice. De obicei, diferenţa dintre cei doi candidaţi e 
mai mare decât numărul de voturi exprimate în Madison, 
dar oraşul nu doreşte să-şi sacrifice mica tradiţie burgheză 
pe altarul tehnologiei moderne. 

— Şi totuşi vrei să-mi petrec o zi întreagă acolo? 

— Da, pentru că dacă avansul câştigătorului e mai mic 
de cinci mii de voturi, Madison-ul devine deodată cel mai 
important oraş din stat. 

— Crezi că poate fi un rezultat atât de strâns? Sondajele 
îi arată pe republicanii lui Bush la conducere, iar Bush are, 
teoretic, un număr record de alegători. 

— Situaţia e temporară, fiindcă şi Clinton câştigă voturi 
puţin câte puţin, pe zi ce trece, aşa că nu se ştie cine va 
ajunge până la urmă la Casa Albă. Sau la reşedinţa 
guvernatorului, fiindcă tot a venit vorba. 

Fletcher nu comentă. 

— Pari puţin preocupat în dimineaţa asta, observă Jimmy. 
Ai ceva pe suflet ce ai dori să discutăm? 


* 


— Nat conduce de la o poştă în sondaje, remarcă Julia, cu 
ziarul de dimineaţă în faţă. 

— Un prim-ministru britanic a spus cândva: „În politică, o 
săptămână e lungă” şi noi avem mai multe săptămâni în 
faţă până la alegeri, îi reaminti Tom soţiei lui. 

— Dacă Nat va deveni guvernator, o să-ţi lipsească 
agitația asta. După tot ce-ai făcut s-ar putea să ţi se pară 
plicticos să te întorci să lucrezi la Fairchild. 

— Adevărul e că, în ziua preluării lui Russell, eu mi-am 
pierdut interesul în afacerile bancare. 

— Dar eşti pe cale de a deveni preşedintele celei mai 
mari bănci din stat. 

— Nu şi dacă Nat câştigă alegerile. 

Julia lăsă ziarul. 

— Nu sunt sigură că înţeleg. 

— Nat m-a rugat să-i fiu şef de personal dacă învinge, îi 
spuse Tom. 

— Şi atunci, cine preia funcţia de preşedinte al băncii? 

— Tu, bineînţeles, zise Tom. Toată lumea ştie că eşti 
persoana potrivită pentru asta. 

— Fairchild e o bancă mult prea tradiționalistă pentru a 
numi o femeie preşedinte. 

— Trăim în ultimul deceniu al secolului douăzeci, Julia, şi, 
datorită ţie, aproape jumătate dintre clienţii noştri sunt 
femei. Cât despre consiliu, ca să nu mai vorbesc de 
personal, majoritatea sunt convinşi că tu eşti preşedintele 
în absenţa noastră. 

— Dacă Nat ar pierde, s-ar întoarce la funcţia lui, tu ai fi 
adjunct şi chestiunea numirii mele rămâne doar teoretică. 

— N-aş fi aşa de sigur, zise Tom. Nu uita că Jimmy 
Overman, cel mai vârstnic senator republican de 
Connecticut, a anunţat deja că nu se înscrie în cursa pentru 
realegere de la anul, şi în cazul ăsta, Nat ar fi înlocuitorul 
cel mai indicat. Oricare din cei doi va fi ales, sunt aproape 
sigur că celălalt va pleca la Washington, ca senator statal. 

După o pauză, adăugă: 

— Cred că e doar o chestiune de timp până când Nat şi 
Fletcher o să se întreacă pentru preşedinţia ţării. 

— Crezi că aş putea conduce? îl întrebă Julia calmă. 

— Nu, zise Tom, trebuie să fii născută în America pentru 
a putea candida la preşedinţie. 

— Nu mă gândeam la conducerea ţării, prostuţule, ci la 
banca Fairchild. 

— Am ştiut că poţi s-o faci din ziua în care te-am 
cunoscut, o asigură Tom. Nu mi-era frică decât că nu mă 
vei considera destul de bun ca să-ţi fiu soţ. 

— Bărbaţii se hotărăsc aşa de greu! îşi aminti Julia. M-am 
decis să te iau de bărbat din seara când am fost amândoi la 
cină la Su Ling şi Nat. 

Tom deschise gura, apoi o închise la loc. 

— Ce diferită ar fi fost viaţa mea dacă şi cealaltă Julia 

Kirkbridge ar fi ajuns la aceeaşi concluzie! reflectă Julia cu 
voce tare. 
— Ce să mai vorbim de a mea! spuse Tom. 

Fletcher se uita la mulţimea care-l aclama, salutând cu 
entuziasm. Ţinuse şapte discursuri în ziua aceea la Madison 
- la colţuri de stradă, în pieţe, în faţa unei biblioteci - dar 
fusese surprins de primirea care i se făcuse la întâlnirea 
finală, de la primărie. 

Vino să-l asculti pe învingător scria cu litere de un roşu şi 
albastru aprins pe o pancartă ce se întindea de la un capăt 
la celălalt al scenei. Fletcher zâmbise aflând de la 
preşedintele organizaţiei locale de partid că Paul Holbourn, 
primarul independent al Madison-ului, lăsase aceeaşi 
pancartă afişată şi când vorbise Nat acolo, cu câteva zile 
înainte. Holbourn era primar de paisprezece ani şi continua 
să fie reales pentru că economisea banii contribuabililor. 

La sfârşitul discursului, Fletcher îşi simţea adrenalina 
pulsând în corp şi aclamaţiile prelungite ale publicului nu 
erau dintre cele regizate, când un grup de suporteri se 
ridică în picioare după ultimul cuvânt al candidatului. De 
data aceasta, publicul se ridicase spontan, o dată cu 
oamenii partidului. Lui Fletcher îi părea rău că nu era şi 
Annie acolo, să-l vadă. Preşedintele organizaţiei locale îi 
ridică braţul, strigând: 

— Doamnelor şi domnilor, iată-l pe viitorul guvernator al 
Connecticut-ului! 

Era prima dată când Fletcher credea cu adevărat că va 
câştiga. Clinton era umăr la umăr cu Bush în sondajele 
naţionale şi candidatura independentă a lui Perot mai 
ştirbea şi ea din susţinerea republicanilor. Efectul se 
răsfrângea şi asupra campaniei lui Fletcher, iar el spera că, 
în cele patru săptămâni rămase, va reuşi să anuleze 
handicapul de patru procente cu care apărea în sondaje. 

Mai trecu o jumătate de oră până se goli sala şi Fletcher 
strânse toate mâinile întinse spre el. Preşedintele 
organizaţiei locale îl însoţi satisfăcut în parcare: 

— Nu aveţi şofer? se miră el. 

— Lucy s-a învoit să meargă la film la Văru/ Vinnie, Annie 
e la o întrunire de caritate, Jimmy conduce o colectă de 
fonduri şi fiindcă sunt mai puţin de cincizeci de kilometri, 
am considerat că pot să mă descurc şi singur, îi explică 
Fletcher, urcându-se la volan. 

Se îndepărtă, intrând pe autostradă şi începând să se 
relaxeze pentru prima dată în ziua aceea. Dar abia 
condusese câteva sute de metri când se gândi iar la Lucy, 
aşa cum făcea când era singur în ultimele ore. Se afla în 
faţa unei dileme considerabile. Să-i spună lui Annie că fiica 
lor era însărcinată? 


x 


În seara aceea, Nat lua cina cu patru industriaşi locali. 
Aceştia erau în măsură să contribuie semnificativ la 
finanțarea campaniei, aşa că le acorda toată atenția. In 
cursul serii, îi explicaseră cât se putea de clar la ce se 
aşteptau de la un candidat republican şi, deşi nu erau de 
acord cu unele idei mai liberale ale lui Nat, nu voiau să 
vadă un democrat instalându-se în reşedinţa 
guvernatorului, dacă aveau şi ei ceva de spus. 

Trecuse binişor de miezul nopţii când Ed Chambers, de la 
compania Chambers Foods, sugeră să-l lase pe candidat să 
meargă acasă şi să se odihnească. Nat aproape că uitase 
semnificaţia cuvântului „odihnă”. 

De obicei, auzind un cuvânt de rămas bun, Tom se ridica 
în picioare, era de acord să încheie întâlnirea şi se ducea 
să-i caute haina lui Nat. Nat se purta de parcă ar fi fost luat 
cu forţa din mijlocul unei companii atât de interesante, le 
strângea călduros mâinile tuturor şi-i asigura că nu va 
putea câştiga alegerile fără ajutorul lor. Oricât ar fi fost de 
măgulitoare cuvintele lui, cu această ocazie erau şi 
adevărate. 

Cei patru oameni de afaceri îl însoţiră pe Nat la maşină, 
Tom se îndepărtă de casa lui Ed Chambers, urmând 
şerpuirile aleii, iar prietenul lui dădu drumul la radio pentru 

ştirile de noapte. A patra ştire vorbea despre discursul lui 
Fletcher de la Madison şi reporterul sublinia câteva idei 
despre asigurarea protecţiei populaţiei pe cartiere, idei 
promovate şi de Nat, de câteva luni. Nat începu să 
bombăne că era un plagiat grosolan, dar Tom îi reaminti că 
şi el îi furase lui Fletcher câteva idei legate de reforma 
învăţământului. 

Nat stinse radioul la vreme, când erau avertizaţi că 
existau porţiuni cu gheaţă pe carosabil. După câteva 
momente, pasagerul maşinii adormi, un truc pe care Tom 
şi-ar fi dorit să-l poată imita, pentru că după o repriză 
scurtă de somn, Nat se trezea şi funcţiona la capacitate 
maximă. Şi Tom avea nevoie de o noapte normală de 
odihnă. Nu mai aveau nicio acţiune până a doua zi la ora 
zece, atunci când trebuia să meargă la prima dintre cele 
şapte slujbe religioase, sfârşindu-şi ziua cu serviciul divin 
de seară de la catedrala St. Joseph. 

Ştia că Fletcher Davenport urma, în mare, acelaşi 
program în altă localitate din stat. La sfârşitul campaniei, 
nu vor fi biserici în care să nu fi îngenuncheat amândoi, să 
nu-şi fi scos pantofii şi să nu-şi fi acoperit capul, pentru a 
dovedi că sunt oameni cu frica lui Dumnezeu. Chiar dacă 
nu se aflau într-un lăcaş al cultului lor, cel puţin îşi 
demonstrau disponibilitatea de a i se închina lui Dumnezeu, 
indiferent de biserica unde era venerat. 

Tom nu dădu drumul la ştirile de la unu noaptea, pentru 
a nu-l trezi pe Nat doar ca să reasculte aceleaşi subiecte. 

Pierdură amândoi reportajul de ultimă oră. 


æ 


O ambulanță sosi în câteva minute la faţa locului şi 
primul lucru făcut de medici a fost să cheme şi pompierii. 
Şoferul era înfipt în volan şi nu puteau să-i deschidă 
portiera fără un arzător cu acetilenă. Va trebui să lucreze 
repede dacă doreau să-l scoată viu din maşina distrusă. 

Abia după ce poliţiştii îi verificară plăcuţa de 

înmatriculare la secţie îşi dădură seama cine se afla la 
volan. Cum nu li se părea probabil ca senatorul să fi băut 
prea mult, au presupus că adormise. Pe şosea nu erau 
urme de derapaj şi nici nu fuseseră alte vehicule implicate 
în accident. 

Medicii transmiseră situaţia la spital şi aflând identitatea 
victimei, responsabilul gărzii decise să-l cheme prin pager 
pe Ben Renwick. Având în vedere că era cel mai în vârstă, 
Renwick nu era de obicei trezit din somn decât dacă nu mai 
era niciun alt chirurg disponibil. 

— Câţi oameni mai erau în maşină? întrebă doctorul 
Renwick. 

— Numai senatorul, sosi imediat răspunsul. 

— Ce dracu' făcea singur în maşină noaptea? bombăni 
retoric Renwick. Ce leziuni are? 

— Mai multe oase rupte, cel puţin trei coaste şi glezna 
stângă, spuse medicul de gardă, dar a pierdut îngrijorător 
de mult sânge. Le-a luat băieţilor de la pompieri aproape o 
oră să-l scoată din carcasa maşinii. 

— OK, echipa să fie gata când ajung. O sun pe doamna 
Davenport. Pe amândouă doamnele Davenport, dacă stau 
să mă gândesc, anunţă doctorul. 


x 


Annie aştepta la intrarea spitalului, în vântul muşcător, 
să sosească ambulanţa. Văzând maşina escortată de 
automobilele poliției, îşi dădu seama că acolo trebuia să fie 
soțul ei. Deşi Fletcher nu era conştient, o lăsară să-i țină 
mâna inertă în timp ce-l duceau la sala de operaţii. Văzând 
în ce hal era Fletcher, Annie nu crezu la început că-l mai 
poate salva cineva. 

De ce se dusese la întrunirea de caritate, când ar fi 
trebuit să fie la Madison cu soţul ei? De câte ori îl însoțea 
pe Fletcher, ea conducea maşina spre casă. De ce-l lăsase 
singur, ascultându-i asigurările că-i plăcea să conducă şi va 
folosi drumul ca să-şi adune puţin gândurile? Mai avea doar 

cinci kilometri până acasă când ieşise de pe şosea. 

Ruth Davenport ajunse la spital puţin mai târziu şi începu 
imediat să se intereseze de situaţie. După ce vorbise cu 
şeful gărzii, o asigură pe Annie că Fletcher era pe mâna 
celui mai bun chirurg din stat, Ben Renwick. Dar nu-i spuse 
nurorii ei că pe Renwick îl chemau la un pacient numai 
când şansele acestuia de supravieţuire erau mici. Medicul 
nu-şi permitea să facă aprecieri, tratându-i pe toţi cât de 
bine putea. 

Veni la spital şi Martha Gates şi Ruth îi repetă imediat tot 
ce aflase. Fletcher avea trei coaste rupte, o gleznă 
fracturată şi ruptură de splină, dar pierderea de sânge era 
problema cea mai îngrijorătoare. 

— Bine, dar spitalul St. Patrick are o bancă de sânge 
destul de mare ca să rezolve problema asta. 

— În mod normal, da, răspunse Ruth, dar Fletcher are 
grupa AB cu Rh negativ, cea mai rară din toate şi deşi de 
obicei aveam o mică rezervă, când autobuzul acela din New 
London s-a răsturnat luna trecută pe autostrada 95 şi 
şoferul şi fiul lui aveau AB negativ, Fletcher a insistat 
primul să trimitem imediat tot sângele la spitalul lor. Incă n- 
am avut timp să refacem rezerva. 

Un reflector se aprinse la intrarea spitalului. 

— Au sosit vulturii, spuse Ruth, uitându-se pe geam, apoi 
se întoarse spre nora ei. Cred că ar trebui să vorbeşti cu 
presa, Annie, poate fi singura noastră şansă de a găsi la 
timp un donator de sânge. 


x 


Trezindu-se duminică dimineața, Su Ling se hotărî să-l 
mai lase pe Nat să doarmă puţin, nu ştia la ce oră ajunsese 
acasă în noaptea precedentă. 

Se duse la bucătărie, făcu nişte cafea şi începu să 
răsfoiască ziarele de dimineață. Discursul lui Fletcher părea 
să fi fost bine receptat de cetățenii din Madison şi ultimele 
sondaje arătau că distanţa dintre el şi Nat se redusese doar 

la trei procente în favoarea candidatului republican. 

Su Ling sorbi din cafea şi dădu deoparte ziarul. Dădea 
întotdeauna drumul la televizor înainte de ora exactă, ca să 
asculte vremea. Prima persoană pe care o văzu pe ecran, 
înainte de a porni sonorul, era Annie Davenport. De ce 
stătea în faţa spitalului St. Patrick? se întrebă Su Ling. 
Anunţa Fletcher vreo nouă iniţiativă în domeniul sănătăţii? 
După şaizeci de secunde, aflase răspunsul. Se repezi afară 
din bucătărie, alergând să-l trezească pe Nat. Ce 
coincidenţă remarcabilă! Oare era doar o coincidenţă? Ca 
statistician, Su Ling nu prea credea în coincidenţe. Dar 
acum n-avea timp să se gândească la asta. 

Somnoros, Nat ascultă ce spusese Annie Davenport. 
Imediat după aceea, complet treaz, sări din pat şi aruncă 
pe el hainele din ziua precedentă, fără să mai facă duş sau 
să se bărbierească. Alergă apoi afară, trăgându-şi pantofii 
în picioare abia în maşină. Su Ling era la volan, cu motorul 
pornit şi demară imediat ce trânti el portiera. 

Radioul era fixat pe postul de ştiri şi Nat asculta ultimele 
noutăţi, încercând în acelaşi timp să-şi încheie şireturile. 
Reporterul de teren nu putea fi mai explicit: senatorul 
Davenport era conectat la aparatul de respiraţie artificială 
şi dacă nu-i dona cineva un litru de sânge AB negativ în 
următoarele ore, doctorii se temeau că nu va supravieţui. 

Su Ling ajunse la St. Patrick în douăsprezece minute, 
ignorând limita de viteză - traficul nu era încărcat în acea 
duminică dimineaţă. Nat alergă în spital şi ea căută un loc 
de parcare. 

Zărind-o pe Annie la capătul coridorului, Nat o strigă. Ea 
se întoarse, părând surprinsă că-l vedea năpustindu-se 
astfel. „De ce aleargă?” se gândi. 

— Am venit cum am auzit, strigă Nat din mişcare, dar 
cele trei femei continuau să-l privească, perplexe ca 
vânatul în bătaia puştii. Am aceeaşi grupă de sânge cu 
Fletcher, răsuflă Nat, ajungând lângă Annie. 

— Eşti AB negativ? întrebă ea, neîncrezătoare. 

— Da, răspunse Nat. 

— Slavă Domnului! exclamă Martha. 

Ruth dispăru la terapie intensivă, întorcându-se după o 
clipă însoţită de doctorul Ben Renwick. 

— Domnule Cartwright, întinse acesta mâna, sunt dr. 
Renwick şi sunt... 

— Medicul consultant superior al spitalului, vă cunosc 
reputaţia, îi strânse Nat mâna. 

Chirurgul se înclină uşor: 

— Avem un asistent pregătit să vă ia sânge... 

— Atunci haideţi să-i dăm drumul, spuse Nat, 
dezbrăcându-şi haina. 

— Trebuie să mai facem nişte teste, să vedem dacă 
există compatibilitate perfectă cu sângele pacientului şi să 
vă luăm analize pentru hepatită şi SIDA, explică doctorul. 

— Nicio problemă, zise Nat. 

— Mi-e teamă că voi avea nevoie de un litru şi jumătate 
din sângele dvs., domnule Cartwright, dacă vrem ca 
senatorul Davenport să aibă şanse de supravieţuire. Pentru 
aceasta, este nevoie să semnaţi mai multe formulare în 
prezenţa unui avocat. 

— De ce? întrebă Nat. 

— Pentru că există o şansă minoră de a suferi efecte 
colaterale ale donării şi în orice caz, vă veţi simţi slăbit şi s- 
ar putea dovedi necesar să vă reținem în spital câteva zile 
şi să vă administrăm fluide. 

— Există vreo stratagemă pe care să n-o încerce Fletcher 
ca să mă împiedice să-mi fac campania? 

Familia pacientului zâmbi pentru prima dată şi Renwick îl 
conduse repede pe Nat în biroul lui. Nat se întoarse spre 
Annie, dar Su Ling era deja lângă ea, încurajând-o. 

— Acum avem o altă problemă, recunoscu Renwick, 
aşezându-se la birou să sorteze nişte formulare. 

— Semnez orice, repetă Nat. 

— Nu puteţi semna formularul la care mă gândesc eu, 
spuse medicul. 

— De ce? 

— E o declaraţie de absenţă de la vot, fiindcă nu mai 

sunt sigur pe care dintre dumneavoastră să-l votez. 

— Faptul de a fi pierdut un litru şi jumătate de sânge nu 
pare să-l fi afectat pe domnul Cartwright, spuse asistenta 
de serviciu, arătându-i doctorului Renwick ultimele analize 
ale pacientului. 

— Poate că nu, spuse Renwick, răsfoind fişa, dar pentru 
senatorul Davenport, diferența a fost vitală. l-a salvat viața. 

— Adevărat, spuse asistenta, dar l-am avertizat pe 
domnul senator că, în ciuda alegerilor, trebuie să mai stea 
cel puțin două săptămâni. 

— N-aş paria pe asta, presupuse Renwick, anticipez că 
Fletcher se va externa la sfârşitul săptămânii. 

— S-ar putea să aveţi dreptate, oftă asistenta, dar ce 
putem face? 

— Nimic, o linişti medicul, întorcând coperta dosarului 
din faţa lui, pentru ca asistenta să nu poată citi pe ea 
numele Nathaniel şi Peter Cartwright. Dar aş vrea să-i 
programezi pe cei doi candidaţi la o întâlnire cu mine. 

— Da, domnule doctor, spuse asistenta, notându-şi ceva 
şi plecând din birou. 

După ce uşa se închise, Ben Renwick parcurse din nou 
conţinutul dosarului. De trei zile nu se gândea aproape 
decât la asta. 

Mai târziu, când plecă acasă, încuie dosarul în seiful lui 
personal. La urma urmei, câteva zile nu mai contau, când 
ceea ce dorea să discute cu cei doi bărbaţi fusese ţinut 
secret timp de patruzeci şi trei de ani. 


x 


Nat se externă de la St. Patrick joi seara şi nimeni din 
personalul spitalului nu-şi imagina că Fletcher se va mai 
afla acolo în week-end, cu toate rugăminţile mamei lui de a 
se menaja. El îi reamintea însă că nu mai erau decât două 
săptămâni până la alegeri. 

În cea mai lungă săptămână din viaţa lui, doctorul 
Renwick se luptă cu aceeaşi dilemă care trebuie să-l fi 
torturat şi pe dr. Greenwood în urmă cu patruzeci şi trei de 
ani, dar el ajunsese la o concluzie diferită: simţea că nu 
avea de ales, era obligat să le spună celor doi adevărul. 

Amândoi fuseseră de acord să vină marţea viitoare, la 
ora şase dimineaţa, la biroul doctorului Renwick. Era 
singura oră disponibilă pentru amândoi înaintea alegerilor. 


x 


Nat sosi primul, sperând că va ajunge la un miting la 
Waterbury la nouă, trecând poate şi prin două gări cu 
navetişti pe parcurs. 

Fletcher intră în biroul doctorului Renwick la cinci 
cincizeci şi opt, enervat că Nat ajunsese înainte. 

— Cum îmi dau ghipsul ăsta jos, îţi trag o mamă de 
bătaie, glumi el. 

— De ce vorbeşti aşa cu dr. Renwick, după tot ce a făcut 
pentru tine? zâmbi Nat. 

— De ce nu? replică Fletcher. M-a umplut cu sângele tău, 
aşa că acum nu mai sunt decât jumătate din omul care am 
fost. 

— lar greşeşti, spuse Nat. Eşti de două ori omul dinainte, 
dar doar pe jumătate omul care sunt eu. 

— Ei, copii, îi potoli doctorul, foarte conştient de sensul 
cuvintelor lui, am ceva puţin mai serios de discutat cu voi. 

Cei doi bărbaţi tăcură, remarcând tonul pe care fuseseră 
admonestaţi. Doctorul Renwick ieşi de la birou să-şi descuie 
seiful. Scoase de acolo un dosar şi-l puse pe birou: 

— Mi-am petrecut mai multe zile încercând să-mi dau 
seama cum să procedez cu informaţia confidențială pe care 
vreau să v-o comunic amândurora. 

Bătu uşor dosarul cu arătătorul mâinii drepte. 

— Această informaţie n-ar fi fost supusă niciodată 
atenţiei mele dacă nu s-ar fi petrecut accidentul grav al 
domnului senator şi, apărând necesitatea de a i se 

administra sânge, n-aş fi fost nevoit să vă examinez fişele 
medicale. 

Nat şi Fletcher schimbară o privire, dar nu spuseră nimic. 

— Chiar şi decizia de a vă comunica faptele la amândoi 
odată sau separat implica o problemă de etică, dar vedeţi 
bine la ce concluzie am ajuns în privinţa asta. 

Cei doi tăceau în continuare. 

— Am o singură solicitare, ca informaţia pe care v-o 
divulg să rămână secretă dacă nu sunteţi amândoi, repet, 
amândoi, de acord s-o faceţi publică. 

— Nu mă deranjează, spuse Fletcher, întorcându-se spre 
Nat. 

— Nici pe mine, se învoi Nat, doar sunt cu avocatul lângă 
mine. 

— Chiar dacă ar influenţa rezultatul alegerilor? îi testă 
doctorul, ignorând tonul glumeţ al lui Nat. 

Ambii bărbaţi ezitară un moment, apoi încuviinţară din 
cap. 

— Vreau să vă spun că ceea ce sunt pe cale să vă 
împărtăşesc nu este o posibilitate sau o probabilitate; este 
un fapt incontestabil. 

Doctorul deschise dosarul şi se uită la două certificate, 
unul de naştere şi altul de deces. 

— Domnule senator Davenport, domnule Cartwright, li se 
adresă el, de parcă nu-i mai văzuse niciodată până atunci, 
trebuie să vă informez că, după ce v-am verificat mostrele 
de ADN, nu mai există nicio îndoială că sunteţi fraţi, ba 
chiar mai mult, gemeni dizigoţi. 

Doctorul Renwick tăcu, lăsându-le timp să-i înţeleagă 
spusele. 

Nat îşi amintea zilele când trebuia să alerge la dicţionar 
ca să caute un cuvânt nou. Fletcher rupse primul tăcerea: 

— Asta înseamnă că nu suntem identici. 

— Corect, spuse dr. Renwick, ideea că gemenii trebuie să 
semene leit este un mit, perpetuat mai ales de scriitorii 
romantici. 

— Dar asta nu explică... începu Nat. 

— Dacă doriţi să aflaţi răspunsul la orice întrebări, aţi 
putea avea, zise doctorul, inclusiv cine sunt părinţii voştri 
naturali şi cum aţi fost separați, vă pun la dispoziţie acest 
dosar, pe care-l puteţi studia pe îndelete. 

Şi bătu uşor coperta dosarului din faţa lui. Cei doi bărbaţi 
nu-i răspunseră imediat. În cele din urmă, vorbi Fletcher. 

— N-am nevoie să văd conţinutul dosarului. 

Era rândul doctorului să se arate surprins. 

— Nu există niciun fapt legat de viaţa lui Nat Cartwright 
pe care să nu-l ştiu, explică Fletcher. Inclusiv detaliile 
legate de moartea tragică a fratelui lui. 

Nat dădu din cap: 

— Mama ţine încă pe noptieră o fotografie cu noi 
amândoi şi vorbeşte adesea de fratele meu, Peter, şi 
despre cum ar fi fost el dacă ar fi trăit. 

Se opri şi se uită la Fletcher. 

— Ar fi mândră de omul care mi-a salvat viaţa. Dar am o 
întrebare, i se adresă el doctorului: doamna Davenport are 
cunoştinţă de faptul că Fletcher nu e fiul ei? 

— Din câte ştiu eu, nu, replică Renwick. 

— Cum de sunteţi sigur? întrebă Fletcher. 

— Printre documentele incluse în acest dosar, am găsit o 
scrisoare de la doctorul care v-a adus pe amândoi pe lume. 
A lăsat instrucţiuni să fie deschisă doar dacă în legătură cu 
naşterea voastră se va stârni o dispută care ar putea afecta 
reputaţia spitalului. Şi acolo scrie că o singură persoană a 
mai ştiut de asta, în afară de dr. Greenwood. 

— Cine? întrebară Nat şi Fletcher într-un glas. 

Dr. Renwick tăcu, întorcând o filă a dosarului, apoi spuse: 

— O anume Heather Nichol, dar cum şi ea şi doctorul 
Greenwood au murit între timp, nu avem cum să obţinem 
confirmarea. 

— A fost doica mea, spuse Fletcher. Din câte-mi aduc 
aminte, ar fi făcut orice ca să-i fie pe plac mamei. 

Se întoarse spre Nat. 

— Totuşi, aş prefera ca părinţii mei să nu afle niciodată 
adevărul. 

— Sunt de acord, spuse Nat. Ce rost ar mai avea să ne 
supunem părinţii unui asemenea chin inutil? Dacă doamna 
Davenport ar afla că Fletcher nu este fiul ei şi mama ar 
descoperi că Peter n-a murit, dar ea a fost lipsită de bucuria 
de a-şi creşte amândoi copiii, tulburarea şi durerea lor ar fi 
prea mari pentru a le putea îndura, măcar cu gândul. 

— Sunt de acord, spuse şi Fletcher. Părinţii mei au acum 
aproape optzeci de ani, de ce să mai stârnim fantomele 
trecutului? Dar, adăugă el după o clipă, mărturisesc că nu 
pot să nu mă gândesc cât de diferite ne-ar fi fost vieţile 
dacă eu ajungeam în pătuţul tău şi tu într-al meu. 

— N-o să ştim niciodată, spuse Nat. Totuşi un lucru e 
sigur. 

— Care? întrebă Fletcher. 

— Eu o să ajung guvernator de Connecticut. 

— De ce eşti atât de sigur? 

— Am scos capul în lume înaintea ta şi de atunci, mi-am 
păstrat avansul. Doar sunt pe pământ mai devreme cu şase 
minute decât tine. 

— Un dezavantaj minor, pe care l-am recuperat cât ai 
zice peşte. 

— Ei, copii! îi admonestă a doua oară Ben Renwick. 

Cei doi bărbaţi râseră, iar doctorul închise dosarul. 

— Suntem, deci, de acord că toate dovezile privind 
rudenia voastră trebuie distruse şi că nu se va mai face 
nicio referire la ele în viitor. 

— De acord, spuse Fletcher fără ezitare. 

— Nu se va mai face nicio referire la ele, repetă Nat. 

Priviră amândoi cum hârtiile din dosar erau introduse de 
doctor în maşina de tăiat. Se uitau tăcuţi cum documentele 
dispăreau unul după altul. Un certificat de naştere, o 
scrisoare de trei pagini datată 11 mai 1949 şi semnată de 
dr. Greenwood, mai multe documente şi rapoarte 
spitaliceşti cu ştampila anului 1949. Doctorul Renwick le 
introducea în maşina de tăiat, până ajunse la dosarul pe 
care scria: „Nathaniel şi Peter Cartwright”. Îl rupse şi pe el 
în patru, oferindu-l dispozitivului devorator. 

Fletcher se ridică de pe scaun cu dificultate şi se întoarse 
să dea mâna cu fratele lui. 

— Ne vedem acasă la guvernator. 

— Cu siguranţă, confirmă Nat, îmbrăţişându-l. Primul 
lucru pe care o să-l fac o să fie să instalez o rampă pentru 
scaune cu rotile, ca să mă poţi vizita regulat. 

— Trebuie să plec, se întoarse Fletcher să dea mâna cu 
Ben Renwick. Am de câştigat nişte alegeri. 

Ţopăi spre uşă, încercând să ajungă înaintea lui Nat, dar 
fratele lui se repezi şi i-o deschise. 

— Am fost educat să le deschid uşa femeilor, bătrânilor şi 
invalizilor. 

— Adaugă pe listă şi viitorii guvernatori, nu se lăsă 
Fletcher, ţopăind înainte. 

— Mi-ai citit textul despre beneficiile de invaliditate? se 
interesă Nat, ajungându-l din urmă. 

— Nu, replică Fletcher, nu-mi bat capul cu idei 
nepractice. 

— Nu regret decât un singur lucru, spuse Nat când 
ajunseră pe coridor, unde doctorul nu mai putea să-i audă. 

— Să ghicesc? aşteptă Fletcher o nouă împunsătură. 

— Cred că ar fi fost nemaipomenit să cresc cu un frate ca 
tine. 

Prezicerea doctorului Renwick se dovedi corectă. 
Senatorul Davenport se externă din spitalul St. Patrick până 
la sfârşitul săptămânii şi după două săptămâni, nimeni n-ar 
fi crezut că nu trecuse decât o lună de când fusese la un 
pas de moarte. 

Cu doar câteva zile înainte de alegeri, Clinton trecu 
înainte în sondaje, în vreme ce Perot continua să subţieze 
rândurile susținătorilor lui Bush. Nat şi Fletcher străbăteau 
statul într-un ritm care l-ar fi impresionat pe un atlet 
olimpic. Nu ezitau să se provoace la dezbateri şi, când o 
companie locală de televiziune le sugeră să filmeze o serie 
de trei întâlniri, au fost de acord amândoi fără a mai fi 
nevoie de muncă de convingere. 

Toată lumea acceptă că Fletcher ieşise învingător din 
primul duel şi cifrele din sondaje o confirmară, candidatul 
democrat trecând pentru prima oară în frunte. Nat îşi 
împuţină imediat călătoriile,  alocând timpul lui 
antrenamentului oratoric, într-un simulacru de studio de 
televiziune improvizat de echipa lui. Rezultatul merită 
osteneala, chiar şi democraţii acceptând că el a câştigat a 
doua dezbatere. Sondajele îl arătau din nou în avantaj. 

Ultima întâlnire părea hotărâtoare şi cei doi candidaţi 
erau extrem de preocupaţi să nu facă vreo greşeală. In cele 
din urmă, se acceptă că cea de-a treia dezbatere 
reprezentase un caz de blocaj pentru ambii participanţi, 
sau „drogaj”, cum îi spunea Lucy. Amândoi s-au simţit 
oarecum uşuraţi aflând că un post de televiziune concurent 
transmisese un meci de baseball concomitent cu 
dezbaterea, atrăgând de zece ori mai mulţi telespectatori 
decât avuseseră ei. Sondajele de a doua zi îi plasau pe 
ambii candidaţi la egalitate cu patruzeci şi şase la sută, opt 
la sută din electorat fiind nehotărât. 

— Unde au fost ăştia în ultimele şase luni? se miră 
Fletcher, examinând procentul nehotărâţilor. 

— Nu sunt toţi la fel de fascinaţi de politică aşa ca tine, 
sugeră Annie la micul dejun, iar Lucy dădu din cap. 

Fletcher a închiriat un elicopter, iar Nat şi-a rezervat 
micul avion al băncii pentru a se deplasa mai repede în 
ultima săptămână de campanie, după care numărul 
nehotărâţilor scăzuse la şase procente şi fiecare combatant 
mai câştigase câte un procent. Ambii se întrebau acum, la 
sfârşitul cursei, dacă mai rămăsese vreun magazin mare, 
fabrică, spital, gară, primărie sau chiar stradă pe care să nu 
le fi vizitat şi îşi dădeau seama că, în final, conta 
organizarea pe teren. Câştigător va fi cel a cărui echipă va 
funcţiona cel mai bine în ziua alegerilor. Tom şi Jimmy erau 
extrem de conştienţi de asta, dar nu ştiau ce ar mai fi putut 
să facă în plus; pregătiseră alegerile în toate amănuntele, 
dar erau totuşi îngrijoraţi de ceea ce ar putea apărea în 
ultimul moment. 

Pentru Nat, ziua alegerilor s-a transformat într-un 
amestec neclar de aeroporturi şi străzi principale, în 
încercarea de a fi prezent în toate circumscripțiile înainte 
de închiderea urnelor, la ora 20. Cum atingea avionul solul, 
se repezea afară, unde-l aştepta maşina, era dus în oraş cu 
viteza maximă şi-l traversa apoi lent, la zece kilometri pe 
oră, fluturându-şi mâna către oricine arăta un interes cât 
de mic. După aceea se plimba pe bulevardul principal, se 
urca în maşină şi era dus val-vârtej la aeroport, pentru a 
decola spre următorul oraş. 

Fletcher  petrecu dimineața decisivă la Hartford, 
încercând să-şi consolideze susţinerea principală, apoi se 
urcă în elicopter pentru a vizita zonele cele mai favorabile 
democraţilor. Comentatorii încercau să analizeze mai târziu 
care dintre cei doi candidaţi şi-a folosit cel mai bine timpul 
în ziua finală. Ambii au aterizat la Hartford, pe aeroportul 
Brainard, la câteva minute după închiderea urnelor. 

De obicei, în aceste situaţii, candidaţii se evitau, dar 
acum, zărindu-se pe pistă, cele două echipe porniră una 
către cealaltă. 

— Domnule senator, începu Nat, aş vrea să ne vedem 

505 


- FII NOROCULUI - 


mâine dimineaţă să discutăm legea învăţământului. Cred 
că trebuie făcute nişte ajustări înainte de a putea s-o 
promovez. 

— Mâine la ora asta legea va fi adoptată, replică 
Fletcher. Vreau să fie prima mea decizie executivă ca 
guvernator. 

Îşi dădură seama că se depărtaseră de grupurile lor, 
astfel că puteau discuta liber şi tachinările nu mai aveau 
oricum haz în lipsa unui auditoriu. 

— Ce mai face Lucy? întrebă Nat. Sper că şi-a rezolvat 
problema. 

— De unde ştii? se miră Fletcher. 

— Un om de-al meu a aflat acum vreo două săptămâni şi 
i-am spus clar că, dacă vrea să rămână în echipă, să nu mai 
menţioneze niciodată subiectul. 

— Îţi sunt recunoscător, zise Fletcher, pentru că lui Annie 
încă nu i-am spus. Lucy a stat câteva zile la New York, la 
Logan Fitzgerald şi pe urmă s-a întors la echipa mea de 
campanie. 

— Îmi pare rău că n-am văzut-o şi eu crescând, ca orice 
unchi. Mi-ar fi plăcut la nebunie să am o fiică. 

— În majoritatea timpului, m-ar schimba bucuroasă pe 
tine, îi mărturisi Fletcher. A trebuit să-i măresc alocaţia ca 
să nu te mai laude toată ziua. 

— Nu ţi-am spus, zise Nat, dar după incidentul de la 
şcoală, când copiii au fost sechestraţi, Luke şi-a pus o 
fotografie de-a ta pe perete şi a păstrat-o acolo. Transmite-i 
salutări nepoatei mele, te rog. 

— Aşa o să fac, dar m-a avertizat deja că, dacă reuşeşti, 
îşi amână facultatea cu un an şi solicită o slujbă la tine la 
personal, ceea ce nu e dispusă să facă dacă ajung eu 
guvernator. 

— Atunci aştept să vină în echipa mea, spuse Nat, tocmai 
când apărea un asistent, să-i amintească de prezent. 

Fletcher zâmbi. 

— Cum vrei să jucăm în noaptea asta? 

— Dacă vreunul din noi are un avans clar până la miezul 

nopţii, celălalt dă telefon şi cedează? 

— Imi convine, spuse Fletcher. Cred că ai numărul meu 
de acasă. _ 

— Aştept să mă suni, domnule senator, replică Nat. Işi 
dădură mâna şi se îndepărtară cu suita lor, fiecare în altă 
direcţie. 

Ambii candidaţi au fost însoţiţi la domiciliu de poliţişti 
desemnaţi să-i păzească. Aceştia aveau ordine clare: dacă 
omul lor câştigă, rămâneau să-l protejeze pe noul 
guvernator. Dacă pierdea, îşi luau liber în weekend. 

Dar în weekendul, acela, nimeni nu şi-a luat liber. 

53 


Cum intră în maşină, Nat dădu drumul la radio. 
Rezultatele de la ieşirea de la urne indicau că Bill Clinton se 
va instala la Casa Albă în ianuarie viitor, iar Bush va trebui 
probabil să-şi admită înfrângerea până la miezul nopţii. O 
viaţă închinată politicii, un an de campanie electorală, o zi 
de vot şi cariera ta devine o notă de subsol într-o carte de 
istorie. „Asta e democraţia pentru voi”, se spune că ar fi 
comentat mai târziu preşedintele Bush, întristat. 

Existau şi alte semnale din ţară că nu numai Casa Albă, 
ci şi Senatul şi Congresul vor fi controlate de democrați. 
Redactorul de ştiri al postului CBS, Dan Rather, anunţa 
rezultate strânse în mai multe state: 

— De exemplu, în Connecticut, cursa pentru funcţia de 
guvernator este prea strânsă pentru a ne pronunţa şi 
rezultatele de la ieşirea de la urne nu sunt concludente. 
Dăm legătura acum corespondentului nostru din Little 
Rock, aflat în faţa locuinţei lui Clinton. 

Nat stinse radioul când convoiul lui de trei maşini ajunse 
la intrare. A fost întâmpinat de două camere de filmat, un 
reporter de radio şi doi ziarişti - ce situaţie diferită faţă de 
Arkansas, unde sute de reporteri şi cameramani aşteptau 
să surprindă primul cuvânt al proaspătului preşedinte. Tom 
stătea lângă uşa de la intrare. 

— Să nu-mi spui, zise Nat, trecând pe lângă el. E prea 
devreme ca să ştim. Când vom afla primele rezultate 
concrete? 

— Într-o oră, răspunse Tom, şi dacă se începe cu Bristol- 
ul, ei votează de obicei cu democraţii. 

— Da, dar la ce diferenţă? se întrebă Nat, păşind în 
bucătărie, unde Su Ling stătea cu ochii lipiţi de televizor şi 
din cuptor se simţea miros de ars. 


x 

Fletcher se uita la televizor, privind cum Clinton făcea cu 
mâna mulţimii de la balconul casei lui din Arkansas. In 
acelaşi timp, încerca să asculte informarea lui Jimmy. Când 
îl cunoscuse pe guvernatorul din Arkansas, la convenţia 
democraţilor din New York City, Fletcher nu-i acordase 
multe şanse. Şi când te gândeşti că anul trecut, după 
victoria din războiul din Golf, Bush câştigase alegerile cu un 
procent record! 

— Clinton poate fi declarat câştigător, zise Fletcher, dar 
adevărul e că Bush e cel care a pierdut. 

Se uita la Bill şi Hillary, îmbrăţişaţi lângă fiica lor de 
doisprezece ani, care-i privea nedumerită. Se gândi la Lucy 
şi la avortul ei, realizând că informaţia ar fi ajuns pe prima 
pagină dacă ar fi candidat la preşedinţie. Se întreba cum va 
suporta Chelsea presiunea. Lucy intră grăbită în cameră. 

— Ţi-am pregătit cu mama toate felurile tale de mâncare 
favorite, fiindcă de acum înainte, patru ani o să mănânci 
numai la mese oficiale. 

Zâmbi la vederea exuberanţei ei tinereşti. 

— Porumb la grătar, spaghete bolognese şi dacă ieşi 
câştigător înainte de miezul nopţii, cremă de zahăr ars. 

— Dar nu toate deodată, se rugă Fletcher, şi întorcându- 
se spre Jimmy, care vorbise la telefon aproape tot timpul de 
când ajunseseră în casă, îl întrebă: Când aşteptăm primele 
rezultate? 

— Din minut în minut, răspunse Jimmy. Bristol-ul se laudă 
întotdeauna cu cea mai rapidă numărătoare şi trebuie să 
luăm un avans de trei-patru procente acolo ca să fim siguri 
că vom câştiga. 

— Şi dacă luăm sub trei la sută? 

— Avem necazuri, spuse Jimmy. 


* 


Nat se uită la ceas. În Hartford trecuse de ora nouă 
seara, dar în California, oamenii încă mai mergeau la vot. 
Pe ecranul televizorului se derula genericul ştirilor 

electorale. Postul NBC anunţă primul câştigarea alegerilor 
prezidenţiale de către Clinton. Comentatorii îl etichetaseră 
deja pe Bush cu termenii cruzi: „omul unui mandat”. 

Telefoanele sunau tot timpul şi Tom încerca să le facă 
faţă. Dacă Nat trebuia să vorbească personal cu cineva, îi 
dădea receptorul, dacă nu, spunea: „E puţin ocupat pe 
moment, dar vă mulţumim, îi transmit eu mesajul”. 

— Sper că e şi un televizor acolo unde „sunt puţin 
ocupat”, glumi Nat, străduindu-se vitejeşte să-şi taie 
friptura arsă. 

— În sfârşit avem nişte date, zise Tom. Nu-mi dau seama 
pe cine ajută, dar prezenţa la vot în Connecticut a fost de 
cincizeci şi unu la sută, cu două procente peste media pe 
ţară. 

Nat dădu din cap, atent din nou la ecran. Din toate 
colţurile statului se transmitea fraza: „E prea devreme 
pentru a ne pronunţa”. 

Auzind numele oraşului Bristol, îşi împinse într-o parte 
friptura. 

— Acum mergem la Bristol, pentru ştiri de ultimă oră de 
la corespondentul nostru, spunea redactorul. 

— Dan, aşteptăm un rezultat din moment în moment şi 
cred că va constitui un indiciu despre cât de strânsă este 
această cursă pentru postul de guvernator. Dacă 
democraţii câştigă cu... stai puţin, aud rezultatul în cască... 
democraţii au luat Bristol-ul. 

Lucy sări de pe scaun, dar Fletcher nu se mişcă, 
aşteptând detaliile, care apărură pe ecran: „Fletcher 
Davenport 8.604 voturi, Nat Cartwright 8.379 voturi”. 

— Trei la sută, zise Nat. Ce urmează? 

— Probabil Waterbury, spuse Tom, unde ar trebui să fie 
bine, pentru că... 

„lar Waterbury a fost câştigat de republicani, cu peste 
cinci mii de voturi diferenţă, aducându-l pe Nat Cartwright 
în avantaj”, continuă reporterul. 

Ambii candidaţi şi-au petrecut seara sărind de pe scaun 
şi aşezându-se la loc, pe măsură ce locul întâi trecea de la 

unul la altul, de şaisprezece ori în două ore, lăsându-i pe 
ziarişti în pană de hiperbole. Totuşi, printre rezultatele 
anunţate continuu, redactorul ştirilor locale găsi timp să le 
comunice  telespectatorilor că preşedintele Bush îi 
telefonase guvernatorului Clinton să-şi admită înfrângerea. 
Îl felicitase pe viitorul preşedinte, dorindu-i mult succes. Se 
anunţă o nouă eră Kennedy? se întrebau analiştii. 

„Dar să ne întoarcem la cursa pentru poziţia de 
guvernator în Connecticut şi iată o primă estimare de 
moment: democraţii conduc cu 1.170.141 voturi, faţă de 
1.168.872 voturi pentru republicani, senatorul Davenport 
având un avans de 1.269 voturi. Deoarece acestea 
reprezintă sub unu la sută, se va proceda la o renumărare 
automată. Şi dacă situaţia nu se clarifică, trebuie să 
aşteptăm rezultatul din circumscripţia Madison, unde se 
păstrează tradiţia de a nu se număra voturile până în 
dimineaţa următoare alegerilor, la ora zece.” 

În continuare, pe ecran apăru Paul Holbourn, primarul din 
Madison. Edilul septuagenar îi invită pe toţi telespectatorii 
să viziteze  Madison-ul, oraşul pitoresc de la malul 
oceanului, ai cărui locuitori vor decide cine va fi următorul 
guvernator de Connecticut. 

— Ce prevezi? îl întrebă Nat pe Tom, care introducea 
numere în computer. 

— Fletcher conduce acum cu 1.269 şi la ultimele alegeri, 
republicanii au obţinut cu 1.312 voturi în plus faţă de 
democrați la Madison. 

— Atunci suntem favoriţi, se aventură Nat. 

— Aş vrea să fie aşa, răspunse Tom, dar mai avem o 
problemă de luat în calcul. 

— Care anume? 

— Guvernatorul actual e originar din Madison, aşa că 
probabil vor exista şi voturi oferite indirect pentru el. 

— Ar fi trebuit să mai merg o dată la Madison, regretă 
Nat. 

— Ai vizitat oraşul de două ori, mai mult decât a reuşit 
Fletcher. 

511 


- FII NOROCULUI - 


— Ar trebui să-l sun, să-i spun că nu cedez, zise Nat. 

Tom aprobă din cap. Nat ştia numărul de acasă al 
rivalului lui pe dinafară, pentru că îi dăduse telefon seară 
de seară în timpul procesului. 

— Bună seara, auzi o voce. Aici reşedinţa guvernatorului. 

— Nu încă, spuse ferm Nat. 

— Bună, domnule Cartwright, îl recunoscu Lucy. Vreţi să 
vorbiţi cu guvernatorul? 

— Nu, cu tatăl tău. 

— De ce, admiteţi înfrângerea? 

— Nu, îi las lui bucuria asta pentru mâine. Şi tot atunci, 
dacă te porţi bine, o să-ţi ofer o slujbă. 

— Scuză-mă că te-am făcut să aştepţi, Nat, auzi vocea lui 
Fletcher. Presupun că ai sunat să-mi comunici că trebuie să 
aşteptăm întâlnirea de mâine de la prânz. 

— Da, şi dacă tot o să fie un duel, am de gând să joc ca 
Gary Cooper, glumi Nat. 

— Atunci ne vedem pe strada mare, şerifule. 

— Să fii mulţumit că nu te lupţi cu Ralph Elliot. 

— De ce? întrebă Fletcher. 

— Fiindcă el ar fi plecat acum la Madison, să umple urne 
cu buletine în favoarea lui. 

— N-ar fi contat, zise Fletcher. 

— De ce nu? 

— Pentru că, dacă l-aş fi avut ca adversar pe Elliot, aş fi 
câştigat de la o poştă. 

Nat făcu aproape o oră cu maşina până la Madison şi 
ajungând la periferie, se gândi, fără legătură cu situaţia lui, 
că târguşorul acela fusese ales pentru a găzdui un meci de 
fotbal din campionatul mondial. 

Autostrada era plină cu maşini împodobite cu însemnele 
roşu-alb-albastru şi cu mascote întruchipând elefanţi şi 
măgari. Jumătate dintre acestea cotiră spre Madison, oraş 
cu populaţie de 12.372 de locuitori, ca pilitura de fier 
atrasă de magnet. 

— Dacă-i eliminăm pe cei fără drept de vot, bănuiesc că 
la urne vor veni în jur de cinci mii de oameni, spuse Nat. 

— Nu neapărat, mă aştept la o cifră ceva mai mare, zise 
Tom. Madison e un loc cu mulţi pensionari, aşa că nu prea 
există cluburi şi discoteci sau alte locuri de distracţie. 

— Asta e în avantajul nostru, presupuse Nat. 

— Am reuşit la previziuni, oftă Tom. 

Nu era nevoie să caute indicatoare spre primărie, trebuia 
pur şi simplu să urmeze maşinile din faţa lor, care se 
îndreptau cu siguranţă spre clădirea cu pricina, în centru 
era atât de aglomerat, încât şi mămicile cu cărucioare se 
deplasau mai repede decât convoiul lui Nat. Pe bulevardul 
principal, erau ţinuţi în loc de pietonii care se revărsau de 
pe trotuare. Văzând că maşina lui e depăşită până şi de un 
invalid într-un scaun cu rotile, Nat decise că a venit timpul 
s-o ia pe jos. Însă înaintarea îi deveni şi mai anevoioasă 
pentru că, recunoscându-l, oamenii alergau să-i strângă 
mâna şi unii îl rugau să facă poze cu ei, pentru a le arăta 
familiilor lor. 

— Mă bucur să văd că ţi-ai început deja campania de 
realegere, îl tachină Tom. 

— Stai să fiu ales mai întâi, replică Nat. 

Urcând scările primăriei, continua să dea mâna cu toţi 
binevoitorii, ca în prima zi a campaniei. Nu se putea 
împiedica să nu se întrebe dacă atitudinea oamenilor va 

mai fi aceeaşi şi după aflarea rezultatului. Tom îl zări pe 
primar pe ultima treaptă, căutându-i din ochi. 

— Paul Holbourn, şopti el. A avut trei mandate şi la 
şaptezeci şi şapte de ani, a fost reales a patra oară, fără 
opoziţie serioasă. 

— Mă bucur să te revăd, Nat, îi spuse primarul, de parcă 
ar fi fost prieteni vechi, deşi nu se mai întâlniseră decât o 
singură dată. 

— Şi eu mă bucur să vă văd, domnule primar, răspunse 
el, strângându-i mâna. Felicitări pentru realegere - fără 
opoziţie, am auzit. 

— Mulţumesc, zise primarul. Fletcher a sosit de câteva 
minute şi aşteptă la mine în birou, aşa că poate ar trebui să 
mergem până la el. Vroiam să vă explic la amândoi cum 
procedăm aici, la Madison, adăugă el, intrând în clădire. 

— Este foarte bine, spuse Nat, ştiind că tradiţia se păstra, 
indiferent dacă-i plăcea lui sau nu. 

Un grup de oficiali şi ziarişti îi urmară în biroul primarului, 
unde Nat şi Su Ling se întâlniră cu Fletcher şi Annie, 
precum şi cu aproximativ treizeci de persoane îndreptăţite 
să participe la selecta adunare. 

— Te servesc cu o cafea, Nat? se oferi primarul. 

— Nu, mulţumesc, domnule primar. 

— Dar încântătoarea ta nevestică? 

Su Ling clătină din cap politicoasă, netulburată de 
remarca lipsită de tact a demodatului edil. 

— Atunci voi începe, spuse primarul, întorcându-se spre 
cei îngrămădiţi în încăpere. Doamnelor şi domnilor - făcu o 
mică pauză - şi domnule viitor guvernator - încercă să se 
uite la ambii candidaţi în acelaşi timp - numărătoarea va 
începe în această dimineaţă la ora zece. Aşa este obiceiul 
la Madison de peste un secol şi nu văd niciun motiv pentru 
a-l schimba, deşi de data aceasta, voturile noastre prezintă 
interes mai mare. 

Fletcher îl privea amuzat pe bătrânul care-şi savura 
evident cele cincisprezece minute de glorie. 

— Oraşul, continuă primarul, are 10.942 de cetăţeni cu 

drept de vot înregistraţi, care locuiesc în unsprezece 
cartiere. Cele douăzeci şi două de urne de votare au fost 
ridicate, ca şi în trecut, la câteva minute după încheierea 
votării şi au fost încuiate peste noapte, aflându-se sub paza 
sigură a poliţiei, ca orice delincvent periculos. 

Mai multe persoane râseră politicos de mica glumă a 
primarului, ceea ce-l făcu să zâmbească şi să-şi piardă 
concentrarea. Păru să ezite, până secretarul lui se aplecă 
şi-i şopti: „Urnele”. 

— Da, da, desigur. Urnele au fost aduse la primărie în 
această dimineaţă la ora nouă, când l-am rugat pe 
consilierul meu şef să se asigure că sigiliile sunt intacte. Mi- 
a confirmat că toate erau intacte. 

Primarul se uită în jur, în timp ce funcţionarii lui dădeau 
din cap convinşi. 

— La ora zece, voi rupe sigiliile şi urnele vor fi golite pe 
masa din sala mare a primăriei. Prima numărătoare va 
certifica doar câte persoane s-au prezentat la vot. După 
aceea, buletinele vor fi aşezate pe trei categorii: cele în 
favoarea republicanilor, cele în favoarea democratilor şi 
cele care pot fi socotite ca discutabile. Totuşi, acestea vor fi 
rare, pot spune, pentru că populaţia noastră e vârstnică şi 
mulţi dintre noi votează probabil pentru ultima oară şi ştiu 
foarte bine cum să procedeze. 

Cuvintele i-au fost întâmpinate de râsete nerăbdătoare, 
dar Nat era convins că primarul vorbise serios. 

— Ultima mea îndatorire, ca preşedinte al biroului 
electoral din Madison, va fi să declar rezultatul, care va 
decide cine va fi viitorul guvernator al măreţului nostru 
stat. Sper că toate procedurile se vor încheia până la ora 
prânzului. 

Nu şi dacă mergem în ritmul ăsta, se gândi Fletcher. 

— Înainte de a vă însoţi în sala de numărare, aveţi 
întrebări? 

Tom şi Jimmy vorbiră în acelaşi timp şi Tom îşi lăsă 
politicos omologul să ia cuvântul primul, mai ales că bănuia 
că se gândiseră la aceeaşi întrebare. 

— Câte persoane care se ocupă de numărătoare aveţi? 
Asistentul primarului îi şopti din nou la ureche. 

— Douăzeci şi toţi sunt angajaţi ai primăriei, răspunse el, 
pe deasupra, toţi fac parte şi din clubul local de bridge. 
Nat şi Fletcher nu-şi dădeau seama ce relevanţă avea 
ultima afirmaţie a primarului, dar nu-şi mai pierdură timpul 
să ceară lămuriri. 

— Şi câţi observatori primiţi? întrebă şi Tom. 

— Voi primi câte zece reprezentanţi ai fiecărui partid, 
răspunse primarul, care vor avea permisiunea să stea cu 
un pas în spatele numărătorilor, dar nu trebuie să le 
vorbească. Dacă au vreo nedumerire, vor vorbi cu şeful 
meu de cabinet şi acesta cu mine, în caz că nu se rezolvă. 

— Şi cine va arbitra buletinele de vot discutabile? se 
interesă în continuare Tom. 

— Acestea sunt rare la Madison, zise primarul, pentru că 
populaţia noastră este în vârstă şi ştie foarte bine cum se 
procedează. 

Repetase asta şi înainte şi, totodată, nu răspunsese la 
întrebare, dar Tom nu mai insistă. 

— Bun, dacă nu mai sunt întrebări, conchise primarul, vă 
poftesc în sala noastră istorică, de care suntem nespus de 
mândri, pentru că a fost construită în 1867. 

Sala fusese concepută pentru a găzdui mai puţin de o 
mie de oameni, deoarece locuitorii Madisonului nu prea se 
aventurau pe la întruniri. De data aceasta, însă, chiar 
înainte de a intra Nat şi Fletcher cu primarul şi cu echipele 
lor, sala arăta mai degrabă ca o staţie de metrou japoneză 
la ora de vârf decât ca o încăpere dintr-o staţiune adormită 
de pe coasta statului Connecticut. Nat spera că nu se afla 
pe acolo niciun ofiţer de pompieri, pentru că încălcau 
absolut toate măsurile de siguranţă prevăzute pentru 
ocuparea unei clădiri publice. 

— Voi începe prin a explica tuturor cum intenţionez să 
coordonez numărătoarea voturilor, spuse primarul, 
îndreptându-se şovăitor către scenă şi lăsându-i pe cei doi 
candidaţi să se întrebe dacă va reuşi să ajungă. 

În fine, bătrânul mic de statură şi cărunt apăru pe 
podium, în dreptul microfonului coborât la înălţimea lui: 

— Doamnelor şi domnilor, începu el. Sunt Paul Holbourn 
şi numai străinii nu mă cunosc: sunt primar la Madison. 

Fletcher bănuia că mulţi dintre cei prezenţi acolo se aflau 
la prima şi ultima vizită în sala istorică a primăriei oraşului. 

— Astăzi, continuă primarul, stau în faţa dvs. în calitate 
de şef al biroului electoral din circumscripţia Madison. Le- 
am explicat deja celor doi candidaţi ce procedură vom 
adopta şi acum o voi explica din nou... 

Fletcher se uită în jur, observând că puţini ascultau 
cuvintele primarului, majoritatea făcându-şi loc să prindă o 
poziţie cât mai bună în apropierea spaţiului central, 
protejat de un cordon de poliţişti. Incheindu-şi discursul, 
primarul se strădui să ajungă şi el în centru, dar nu ar fi 
reuşit niciodată dacă prezenţa lui nu ar fi fost 
indispensabilă pentru începerea numărătorii. In cele din 
urmă, primarul ajunse şi un funcţionar îi înmână o foarfecă, 
pe care el o luă şi începu să taie sigiliile urnelor. Făcea 
acest lucru de parcă ar fi participat la o ceremonie de 
inaugurare. După ce termină, funcţionarii goliră urnele şi 
împinseră buletinele de vot pe masa lungă din centru. 
Primarul verifică atent interiorul urnelor goale, întorcându- 
le cu fundul în sus şi apoi scuturându-le, ca un conspirator 
care încearcă să dovedească tuturor că nu li se ascunde 
nimic. De asemenea, candidaţii au fost invitaţi să verifice şi 
ei urnele. 

Tom şi Jimmy stăteau cu ochii pe masa centrală, privind 
cum numărătorilor li se distribuie buletinele, cu gesturi ce 
aminteau de împărţirea fiselor de la ruletă. Se începu prin 
formarea de teancuri de câte zece, grupate apoi în teancuri 
de o sută de buletine, prinse cu elastic. Operaţiunea 
aceasta simplă dură aproape o oră, timp în care primarul 
vorbi publicului care îl asculta despre Madison, până când 
îşi termină toate ideile. Teancurile de câte o sută au fost 
numărate apoi de consilierul-şef, care a confirmat că erau 
cincizeci şi nouă, plus unul care conţinea mai puţin de o 

sută de buletine. 

În trecut, primarul urca din nou pe scenă în acel moment, 
dar acum consilierul-şef consideră că era mai uşor să i se 
aducă microfonul. Paul Holbourn se învoi şi s-ar fi dovedit o 
decizie înţeleaptă, dacă şi firul ar fi fost destul de lung ca 
să ajungă în centrul sălii. Totuşi, drumul i se scurtă şi 
bătrânul edil îşi parcurse mai repede traseul până la 
microfon, suflând în el ca o locomotivă, în speranţa că se va 
face puţină linişte în sală. 

— Doamnelor şi domnilor, spuse el, uitându-se pe hârtia 
înmânată de consilierul-şef, sunt informat că şi-au exprimat 
votul 5.934 de cetăţeni onorabili ai oraşului Madison, ceea 
ce reprezintă cincizeci şi patru la sută din electorat, cu un 
procent peste media prezenţei la vot în stat. 

— Procentul suplimentar s-ar putea să ne avantajeze, îi 
şopti Tom lui Nat. 

— Procentele suplimentare îi favorizează de obicei pe 
democrati, îi reaminti Nat. 

— Nu la un electorat cu o medie de vârstă de şaizeci şi 
trei de ani, replică Tom. 

— Următoarea noastră îndatorire, continuă primarul, este 
să separăm voturile celor două partide, înainte de a începe 
numărătoarea. 

Nimeni n-a fost surprins de faptul că noua operaţiune a 
durat şi mai mult, primarul şi funcţionarii lui fiind consultaţi 
adesea pentru soluţionarea unor dispute. După ce se 
termină separarea, începu cu adevărat numărătoarea. 
Grămezile de zece deveniră teancuri de o sută, aşezate 
ordonat ca soldaţii la paradă. 

Lui Nat i-ar fi plăcut să dea ocol mesei, urmărind întregul 
proces, dar sala era atât de aglomerată, încât trebuia să se 
mulţumească doar cu rapoartele primite regulat de la 
reprezentanţii lui. Tom se hotărî să-şi facă loc până la 
câmpul de bătaie şi ajunse la concluzia că, deşi Nat părea 
în frunte, nu puteau fi siguri că avea un avantaj suficient 
pentru a reface handicapul celor 118 voturi în plus obţinute 
de Fletcher din totalul celorlalte circumscripţii. 

Mai trecu o oră până la finalizarea numărătorii. Cele două 
categorii de buletine erau aranjate faţă în faţă. Primarul îi 
invită pe ambii candidaţi în spaţiul protejat de poliţişti. Le 
explică apoi că şaisprezece buletine erau considerate 
inacceptabile de funcţionarii lui şi dorea să se consulte cu 
ei. 

Nimeni nu-l putea acuza pe primar de lipsă de 
transparenţă, pentru că cele şaisprezece buletine fuseseră 
deschise la mijlocul mesei, unde putea să le vadă toată 
lumea. Opt dintre ele erau imaculate şi ambii candidaţi au 
fost de acord că trebuiau anulate. Cartwright ar fi trebuit 
trimis pe scaunul electric şi Niciun avocat nu merită să 
dețină o funcţie politică au fost şi ele anulate la fel de 
repede. Celelalte şase buletine aveau marcaje, dar nu cu X- 
ul recomandat şi, deoarece numele fiecărui candidat 
apărea preferat de câte trei ori, primarul propuse să fie 
validate toate. Jimmy şi Tom examinară cele şase buletine 
şi nu găsiră niciun cusur în logica primarului. 

Cum mica deturnare se dovedise inutilă, primarul dădu 
undă verde pentru numărătoarea integrală. Teancurile de o 
sută de buletine au fost repartizate numărătorilor şi Nat şi 
Fletcher încercau de la distanţă să aprecieze dacă au 
câştigat destul cât să-şi schimbe titulatura în următorii 
patru ani. 

În fine, când numărătoarea se termină, consilierul-şef îi 
înmână primarului o hârtie pe care erau scrise două nume. 
N-a mai fost nevoie să se ceară linişte, pentru că toată 
lumea dorea să audă rezultatul. Primarul, abandonând 
orice idee de a mai urca pe scenă, anunţă simplu că 
republicanii câştigaseră cu 3.019 la 2.905 voturi. Apoi dădu 
mâna cu cei doi candidaţi, cu atitudinea că misiunea lui se 
sfârşise, în vreme ce toată lumea încerca să realizeze 
semnificaţia cifrelor anunţate. 

După câteva clipe, mai mulţi suporteri de-ai lui Fletcher 
săreau în sus de bucurie, înțelegând că, deşi pierduseră la 
Madison cu 114 voturi, câştigaseră per total cu 4 voturi. 
Primarul se îndrepta spre biroul lui, gândindu-se probabil la 

o masă de prânz binemeritată, când Tom îl ajunse din 
urmă. El îi explică semnificaţia rezultatului, adăugând că, în 
numele candidatului republican, solicita o renumărare. 
Primarul refăcu încet drumul până la sală, fiind întâmpinat 
cu scandări din public: „Renumărare! Renumărare!”. Fără 
a-şi consulta consilierii, el anunţă că intenţionase de la 
început să ceară o renumărare. 

Mai mulţi funcţionari care se pregăteau să plece se 
strecurare înapoi la locurile lor. Fletcher asculta atent la ce- 
i şoptea Jimmy. Se gândi puţin, apoi replică ferm: „Nu”. 

Jimmy îi explicase că primarul nu avea autoritatea de a 
cere o renumărare, pentru că Fletcher pierduse în 
circumscripţia Madison şi numai candidatul care pierdea 
avea dreptul să ceară renumărarea voturilor. A doua zi 
dimineaţa, Washington Post avea să scrie că primarul îşi 
depăşise de două ori autoritatea, pentru că Nat învinsese la 
Madison cu peste un procent, ceea ce nu mai impunea 
renumărarea, conform prevederilor legii electorale. Totuşi, 
autorul articolului recunoştea că dacă nu s-ar fi renumărat 
voturile, populaţia s-ar fi revoltat, fără să se mai pună la 
socoteală şi căile legale de intervenţie, care n-ar mai fi 
creat impresia de corectitudine lăsată până atunci de ambii 
candidaţi. 

Teancurile au fost din nou verificate şi răsverificate. 
Astfel, s-a descoperit că în trei dintre ele erau câte 101 
voturi, în vreme ce altul avea doar nouăzeci şi opt. 
Consilierul-şef n-a confirmat noul rezultat până nu s-a 
asigurat că numărătoarea de mână şi datele din computer 
erau la unison. Apoi i-a dat hârtia cu cifrele primarului, 
pentru a le anunţa public. 

Primarul a citit rezultatul revizuit: 3.021 de voturi pentru 
Cartwright şi 2.905 pentru Davenport, ceea ce reducea 
avantajul general al democraţilor la două voturi. 

Tom solicită imediat încă o renumărare, deşi ştia că nu 
mai era îndreptăţit s-o facă. Bănuia că primarului îi va fi 
greu să-i refuze cererea, după ce se văzuse că majoritatea 
lui Fletcher scăzuse. [inu pumnii strânşi privindu-l pe 

consilierul-şef discutând cu primarul. Orice i s-ar fi spus, 
edilul dădu din cap şi veni din nou la microfon: 

— Voi permite încă o renumărare, anunţă el, dar dacă 
democraţii vor păstra o majoritate generală, oricât de mică, 
îl voi declara pe Fletcher Davenport noul guvernator din 
Connecticut. 

Spusele lui au fost întâmpinate cu aclamații din partea 
suporterilor lui Fletcher. Nat încuviinţă din cap şi procedura 
de renumărare intră din nou în funcţiune. 

După patruzeci de minute, se confirmă că teancurile 
fuseseră numărate corect şi bătălia părea să se fi sfârşit, 
dar cineva observă că un reprezentant al lui Nat ţinea 
mâna ridicată. Primarul se îndreptă încet spre el, urmat 
îndeaproape de consilierul-şef. Reprezentantul arătă un 
teanc de voturi pentru Davenport, susţinând că unul dintre 
buletinele de acolo i se cuvenea, de fapt, lui Cartwright. 

— Există un singur mod de a afla, spuse primarul, 
desfăcând buletinele unul câte unul, în strigătele publicului; 
„Unu, doi, trei...” 

Nat se simţea stânjenit şi murmură spre Su Ling: 

— Ar face bine să aibă dreptate. „Douăzeci şi şapte, 
douăzeci şi opt...”. 

Fletcher nu spunea nimic; Jimmy număra şi el cu voce 
tare. 

„Treizeci şi nouă, patruzeci, patruzeci şi unu...”. 

Deodată, se lăsă tăcerea; observatorul avusese dreptate, 
pentru că pe cel de-al patruzeci şi doilea buletin, votul 
marcat era pentru Cartwright. Primarul, consilierul-şef, Tom 
şi Jimmy verificară toţi buletinul cu pricina şi căzură de 
acord că se făcuse o greşeală şi prin urmare, rezultatul de 
ansamblu era egal. Tom a fost surprins de prima reacţie a 
lui Nat: 

— Mă întreb cu cine a votat doctorul Renwick. 

— Probabil că s-a abținut, şopti Tom. 

Primarul părea epuizat şi se înţelese cu consilierul-şef să 
facă o pauză de o oră, lăsându-i pe funcţionari să se 
odihnească, înainte de a repeta numărătoarea, la ora două. 

Îi invită cu el la masă pe Fletcher şi pe Nat, dar amândoi îl 
refuzară politicos, neavând intenţia să părăsească sala, 
îndepărtându-se de masa cu voturile. 

— Dar ce se întâmplă dacă rămâne egalitate? îl auzi Nat 
pe primar întrebându-l pe consilierul-şef, în timp ce se 
îndreptau spre ieşire. 

Pentru că nu i se răspunse, îi adresă şi lui Tom aceeaşi 
întrebare. Directorul de campanie republican era deja 
adâncit în lectura Regulamentului alegerilor din statul 
Connecticut. 


* 


Su Ling se strecură afară din sală, parcurgând coridorul 
la câţiva paşi în urma grupului primarului. Observând 
cuvântul Bibliotecă, gravat cu litere aurii pe o uşă din 
stejar, se opri. Observă bucuroasă că uşa nu era încuiată şi 
intră. Se aşeză în spatele unui raft mare cu cărţi, se rezemă 
de spătarul scaunului şi încercă să se relaxeze, pentru 
prima dată în ziua aceea. 

— Şi tu? auzi o voce. 

Su Ling ridică ochii şi o văzu pe Annie aşezată în colţul 
opus. Zâmbi. 

— Aveam de ales între încă o oră în sală... 

— „„„sau masa cu primarul, servită cu alte epistole ale 
apostolului Paul despre virtuțile Madison-ului. 

Râseră amândouă. 

— Imi pare rău că nu s-a decis rezultatul azi-noapte, 
spuse Su Ling. Acum, unul din ei o să-şi petreacă restul 
vieţii întrebându-se dacă n-ar fi trebuit să mai viziteze încă 
un mall... 

— Nu cred că au lăsat vreunul nevizitat, interveni Annie. 

— Sau şcoală, spital, fabrică şi gară, dacă stau să mă 
gândesc. 

— Ar fi trebuit să se înţeleagă să guverneze statul fiecare 
câte şase luni în primul an şi apoi să lase electoratul să 
decidă pe cine vrea. 

— Nu cred că asta ar fi rezolvat ceva. 

— De ce nu? întrebă Annie. 

— Am sentimentul că acesta e primul dintre duelurile lor, 
care nu vor dovedi nimic decât în ultimă instanţă. 

— Probabil că problema alegătorilor e că le e greu să 
aleagă între doi oameni care seamănă atât de bine, sugeră 
Annie, privind-o intens pe Su Ling. 

— Probabil că îi despart foarte puţine lucruri, îi î 
Su Ling privirea. 

— Da, mama comentează adesea ce mult seamănă 
amândoi la televizor şi faptul că au amândoi aceeaşi grupă 
de sânge îi accentuează impresia. 

— Ca matematician, nu prea cred în atâtea coincidenţe, 
zise Su Ling. 

— E interesant ce spui, se aventură Annie, pentru că de 
câte ori încerc să discut subiectul ăsta cu Fletcher, se 
închide în el. 

— Ca o stridie, întări Su Ling. 

— Bănuiesc că dacă am pune lucrurile cap la cap... 

— Am regreta asta. 

— Ce vrei să spui? o întrebă Annie. 

— Numai că, dacă ei doi au hotărât să nu ne spună nici 
măcar nouă, trebuie să existe un motiv foarte serios. 

— Deci crezi că ar trebui să tăcem şi noi. 

Su Ling dădu din cap. 

— Mai ales după ce mama mea a trecut prin atâtea 
necazuri... 

— Şi fără îndoială că şi soacra mea ar avea de suferit, 
sugeră Annie. 

Su Ling zâmbi şi se ridică. 

— Să sperăm că n-or să candideze amândoi la 
preşedinţia ţării, altfel adevărul va ieşi la suprafaţă, spuse 
ea, privindu-şi cumnata. 

Annie încuviinţă din cap. 

— Mă întorc eu prima, încheie Su Ling, şi nimeni nu va 
afla despre discuţia noastră de azi. 


ntoarse 

x 


— Ai reuşit să mănânci ceva? o întrebă Nat. 

Su Ling nu apucă să-i răspundă, pentru că atenția soțului 
ei a fost captată de apariţia primarului, care ţinea în mână 
o foaie de hârtie. Arăta mult mai relaxat decât atunci când 
plecase. Ajungând în centrul sălii, comandă imediat o nouă 
numărătoare. Expresia lui satisfăcută nu se datora mâncării 
sau vinului bun; de fapt, primarul uitase de masă şi folosise 
pauza pentru a telefona la ministerul de justiţie din 
Washington şi a cere sfatul procurorului general despre 
procedura în caz de egalitate. 

Numărătorii îşi  îndepliniră sarcina cu rigoare şi 
meticulozitate şi după patruzeci şi unu de minute, anunţară 
exact acelaşi rezultat. Egalitate. 

Primarul reciti faxul procurorului general şi spre 
consternarea tuturor, solicită încă o renumărare. La capătul 
a treizeci şi patru de minute, remiza era din nou 
confirmată. 

De îndată ce consilierul-şef îi raportă situaţia, primarul se 
îndreptă spre podium, rugându-i pe cei doi candidaţi să-l 
însoţească. Prinzând privirea lui Nat, Fletcher ridică din 
umeri. Privitorii erau atât de nerăbdători să afle ce se 
hotărâse, încât se dădură imediat la o parte, lăsându-i să 
treacă, de parcă toiagul lui Moise ar fi despărţit apele 
Madison-ului. 

Primarul păşi pe platforma scenei şi se opri în centru, cu 
Fletcher în stânga şi Nat în dreapta, conform orientărilor lor 
politice. Au mai avut de aşteptat câteva momente până s-a 
adus microfonul, apoi primarul se adresă unui auditoriu la 
fel de numeros ca şi la începutul zilei: 

— Doamnelor şi domnilor, în pauza de prânz am profitat 
de ocazie pentru a telefona la ministerul de justiţie din 
Washington D.C., ca să le cer sfatul în legătură cu 
procedura care se impune în caz de egalitate. 

Cuvintele lui au fost urmate de o linişte deplină, aşa cum 
nu mai fusese decât la nouă dimineaţa, când se deschisese 

sala. 

— În acest scop, continuă primarul, am obţinut un fax de 
la procurorul general, confirmând procesul legal care 
urmează să se petreacă acum. 

Cineva tuşi şi, în liniştea deplină, se auzi de parcă ar fi 
erupt Vezuviul. 

Primarul făcu o scurtă pauză, apoi citi din faxul 
procurorului general: 

— Dacă la alegerile pentru postul de guvernator un 
candidat câştigă după trei numărători succesive, acel 
candidat va fi câştigător, indiferent cât de mică este 
majoritatea obţinută de el. Dar dacă rezultatul este egal de 
trei ori la rând, atunci învingătorul este decis de - făcu o 
pauză, dar nimeni nu mai tuşi - aruncarea în aera unei 
monede. 

Tensiunea acumulată izbucni şi privitorii începură să 
vorbească în acelaşi timp, încercând să realizeze 
semnificaţia celor aflate. Primarul aşteptă să se facă linişte 
deplină, apoi scoase din buzunarul hainei un dolar din 
argint. Îl aşeză pe degetul mare, pregătit să-l lanseze, după 
ce le ceru din ochi aprobarea celor doi candidaţi. Ei 
încuviinţară din cap. 

Unul din ei spuse „Cap”, aşa cum spunea întotdeauna 
când se trăgea la sorţi cu banul. Primarul se înclină uşor, 
apoi trimise moneda în aer. Toţi ochii îi urmăriră 
ascensiunea şi coborârea rapidă, până când se opri, în cele 
din urmă la picioarele primarului. Cei trei bărbaţi se uitau la 
chipul celui de-al treizeci şi cincilea preşedinte american, 
care-i privea neclintit de pe o faţă a monedei. 

Primarul ridică dolarul de pe jos şi se întoarse spre cei 
doi candidaţi, zâmbindu-i celui aflat acum în dreapta lui. 

— Daţi-mi voie să fiu primul care vă felicită, domnule 
guvernator. 

Nat și Fletcher 
sunt doi frați gemeni 
cu însușiri excepționale 
pe care un joc al 
sorții îi desparte încă 
din primele zile de 
viaţă. Norocul le 
rezervă amândurora 
destine de învingători: 

cariere strălucite, poziţii de conducere, 
iubiri cum rar se întâlnesc. În același timp, 
cei doi protagoniști se confruntă însă și cu 
obstacole“ ce i-ar dobort pe alții, trecând 
prin momente de sacrificiu și îndoială. 

Măiestria de romancier a lui 
Jeffrey Archer se confirmă încă o dată cu 
Fiii norocului, o carte antrenantă până la 
ultima pagină. Există o atracţie aproape 
magică între cei doi frați, plutind pe aripile 
norocului unul către celălalt. Vor afla ei în 
cele din urmă adevărul? Suspans, aventură, 
jocuri politice, idile, dileme morale - toate 
ridicate la pătrat în noul și captivantul 
roman al lui Sir Archer. 

